
PREFAŢĂ 


După legi ce nu se lasă cunoscute, unuia sau altuia dintre oameni li se hărăzesc rosturi care-i 
ridică deasupra celor mulţi. E drept că, adeseori, cite un mic semn - dacă i s-ar fi dat importanţă - 
ar fi putut permite semenilor să-i bănuiască pe cei aleşi. 


Și în cazul gemenilor Alexandru şi lon |. Lapedatu, destinul a fost, cu bunăvoință, călăuzit și 
Chiar îndreptat de Pronia cerească. Bunul Dumnezeu i-a ajutat să depășească greutăţi de 
neinchipuit şi i-a ales să fie printre cei mai mari din generaţia lor. Căci numele lor părea să 
anticipeze o soartă tristă: copii orfani de tată la numai doi ani, lepădaţi de-a dreptul în viltoarea 
vieţii, neputind năzui la prea multe, au trebuit să-și facă rosturi luptind din greu. 


Despărţiți de timpuriu, ei care se asemănau într-atita încît năşteau mereu confuzii, fiecare a 
răzbit cu o vigoare ce nu se putea bănui, urmind drumuri dinainte hotărite! . Rosturile lor publice 
s-au dovedit în multe privințe asemănătoare: dascăli de Universitate, respectaţi demnitari în 
Parlamentul României, miniştri pricepuți ai unor importante resorturi, experți recunoscuţi fiecare 
în domeniul său de activitate. Înşirind demnităţile ocupate, ne vin fără voie întrebările: cum de au 
fost investiţi, recunoscuţi, cu atare onoruri? Ce au făcut ca să li se încredinţeze asemenea 
responsabile însărcinări? Răspunsurile nu cer o căutare prea laborioasă, destinul lor asemuindu-se 


1Vezi în prefața semnată de noi la Alexandru Lapedatu, Scrieri alese, 1985, Cluj-Napoca, p. 5-47. 

cu al multor alți valoroşi tineri pe care societatea românească din vremea aceea i-a încurajat şi 
crescut ca să-i stea drept sprijin. Căile lor de afirmare - din şcoală începind - au fost. stărulitoare 
muncă, calităţi morale exemplare, voinţă şi tărie de caracter, iubirea neşovăielnică pentru neam şi 
țară. Ca să ne convingem, să urmărim - înlesniţi de confesiuni şi amintiri ce văd acum prima dată 
lumina tiparului - destinul lui lon I. Lapedatu. Amintirile sale au fost scrise spre sfirșitul vieţii, 
purtind data finală de 28 noiembrie 1949, şi le-a destinat fiicei iubite, Pica?. Marcaţi de 
schimbările politice ce au intervenit după 23 august 1944, şi care au condus la comunizarea ţării, 
cei doi fraţi au hotărit împreună să-şi scrie Amintirile, acestea devenind adevărate testamente 
publice. Rațiunea care i-a îndemnat la asemenea demers s-a dovedit justificată, căci la scurt timp 
după încheierea lor, Alexandru a fost arestat şi a murit în închisoarea din Sighet, la 30 august 
1950, iar lon, grav bolnav, s-a stins, la 24 martie 1951, la Bucureşti. 


Revenind la destinul gemenilor Lapedatu, reținem că în timp ce Alexandru s-a format şi 
afirmat, ca elev şi apoi student, la laşi şi Bucureşti, lon a avut drept cadru al şcolarităţii şi 
studenţiei sale Braşovul şi Budapesta. Paginile în care el îşi evocă colegii, profesorii și atmosfera 
studioasă din aceste oraşe devin izvoare documentare deosebit de valoroase. Un duios şi inefabil 
parfum de epocă răzbate din acestea, întrecut doar de acurateţea cu care se redau portretele 
unuia sau altuia dintre protagonişti. Reţinem, prin comparaţie, că dacă Alexandru i-a avut ca 
dascăli pe Grigore Buţureanu și Nic. Beldiceanu, iar mai tirziu pe loan Bogdan, Dim. Onciul şi 
Nicolae lorga, fratele său s-a bucurat de prezenţa la catedră a lui Nic. Bogdan, Andrei Birseanu şi 
Virgil Oniţiu, iar la Universitate, loan Ciocan, Böthy Zsold şi Gyulai Pál. Nu mai puțin importanţi 
le-au fost colegii fiecăruia, cu aceştia încheindu-se prietenii de-o viaţă. Astfel, dacă Alexandru s-a 
legat în mod firesc de loan Scurtu, Vasile Pârvan şi Paul Nicorescu, lon şi-a dobindit prieteni 


2 Doamnei Veturia (Pica) Maior îi rămînem îndatoraţi pentru gentileţea cu care ne-a încredinţat documentele şi 
manuscrisul rămas de la lon I. Lapedatu. 

statornici în Oct. Goga, loan Lupaș, Aurel Bănuţ şi Alexandru Ciura. În cercul acestora a evoluat, 
cu ei a înființat revista „Luceafărul” şi de ei a fost ales preşedintele Societăţii „Petru Maior”. 


Fie că a îmbrățișat domeniul umanist al istoriei - cum a făcut-o Alexandru -, fie pe cel mai arid 
și exact al ştiinţelor economice, unde s-a afirmat lon |. Lapedatu, observăm la amindoi o 
preferință constantă pentru subiectele de actualitate. Dintr-o astfel de preocupare au rezultat 
scrierile lor de început?, răsfirate în „Convorbiri literare”, „Semănătorul', „Luceafărul', „Gazeta 
Transilvaniei” ş.a. Acestea sint angajate într-o tematică naţională pe care o serveau pe atunci mulţi 


tineri talentaţi, stilul publicistic confirmind şi în cazul fraţilor Lapedatu viguroase condeie. 

Cu toate aceste asemănări - cu mult mai multe decit le-am arătat mai sus - deosebirile dintre 
cei doi gemeni rămin evidente. În primul rînd sînt cele ce derivau din sursele de inspiraţie, urmate 
apoi de cele profesionale şi politice. 


La lon I. Lapedatu istoria, atit de bine servită de fratele său prin descifrarea izvoarelor şi a 
semnificației acestora, rămine mereu ca o soluţie de fundamentare pentru abordarea fenomenului 


economic. Studiile sale se localizează foarte precis şi il angajează cu sugestii bine argumentatie 
sau cu note critice de ordin social şi economic?. Abordihd realități evidente, economistul s-a arătat 
preocupat, încă din timpul studiilor universitare, de analiză. Acumularea de capital și resorturile 
acesteia, relaţiile de proprietate - cu deosebire în privința pămîntului -, ocupațiile lucrative şi 
mecanismele bancare indică în cazul său un spirit de tentă interpretativă, dublat de o viguroasă 
dialectică a prezentării procesului cauză-efect-remedii. Ca economist, lon I. Lapedatu a reţinut 
ceea ce se dovedea esenţial, major ca pondere în societatea transilvăneană contemporană sieşi. 


3Ca de exemplu, la Al. Lapedatu, substanţialul şi elocventul articol, Cîteva idei conducătoare în viaţa noastră 
românească, în „Tribuna poporului”, nr. 135, 143, 144 din 1902 iar la lon |. Lapedatu, Scrisoare din Săcele, în „Gazeta 
Transilvaniei”, 10 aprilie 1897 şi Cauzele decadenței economice a românilor seceleni şi mijloacele de îndreptare, în idem, nr. 
124, 129 din 1903. 

“Vezi articolele Probleme sociale şi economice. Ajută-te şi Dumnezeu te va ajuta, în „Gazeta Transilvaniei”, 1904, şi 
Adam Smith - Sistemul său de economie politică, în „Luceafărul”, 1904. 

Pentru el, țărănimea română şi agricultura pe care aceasta o practica au constituit subiect şi reper, 
esențiale, în proiectarea şi conducerea acțiunii economice, bancare cu deosebire. Rămasă în 
urmă sub raport tehnologic, această categorie socială ajunsese la un prag de sărăcie care 
predispunea la disoluția ei iar fenomenul imigrării fără intoarcere spre păminturile americane ale 
făgăduinţei indicau în bună măsură drama sa. Într-un astfel de moment istoric, cînd se cerea o 
categorică intervenţie, procesul disperat al desțărării va fi fost atenuat în parte şi prin mijloace 
financiare încurajatoare, ce au readus sau menţinut speranţa. De aceea, pentru lon I. Lapedatu 
țărănimea română era privită în cadrul unui tablou economic, remarcind decalajele enorme 
social-economice dintre stăpinii (de regulă maghiari) şi stăpiniţii țărani români. Spirit corect, lucid 
și înțelept, economistul nu a studiat realitățile în cauză cu resentimente, în mod nejustificat 
expuse, ci foarte pragmatic. El a observat că această categorie se afla transpusă într-o ordine de 
lucruri „pe care nu avea de unde le înţelege şi cărora, deci, nu avea cum să li se acomodeze”. Așa 
că, pentru țăranulromân, proclamata eră a libertăţilor individuale - susținută de propaganda 


dualistă austro-maghiară - era de neînțeles, trebuind căutate şi găsite remedii prin alte mijloaceS. 
Tocmai din asemenea raţiuni, lon I. Lapedatu ne apare valoros prin practica sa în băncile unde a 
lucrat, aşezindu-și demersurile în serviciul ţărănimii transilvănene. Desigur că, el nu a fost 
singular în cele întreprinse, înaintea sa alţii” instituind şi consolidind sistemul bancar profitabil 


5O admirabilă analiză în Chestiunea economică română, din „Revista economică”, nr. 35 şi 44 din septembrie şi 
respectiv noiembrie 1906, ca şi studiul Bănc;/e în noua reformă a dărilor, Orăştie, 1908, îl indică pe autor drept un fin 
observator şi analist. 

SUnul l-a constituit imigrarea în America, astfel că spre mijlocul deceniului doi al veacului nostru mai bine de 100.000 
de români şi-au căutat norocul aici, stabilindu-se în Pensylvania, Ohio, Michigan, Illinois, Indiana, Montana. De soarta lor s-a 
ocupat presa transilvană prin „Revista economică”, „Gazeta Transilvaniei”, „Sînziana” etc. 

7Dacă primul institut de credit săsesc, cel de la Braşov - „Kronstădter Allgemeine Sparkassa” datează din 1835 iar 
prima bancă maghiară din Transilvania, din 1840, „Gremiul român de comerţ levantin”, organizaţie de tranzit a românilor 
braşoveni, devine activă abia la jumătatea veacului al XIX-lea iar o primă Societate de păstrare şi împrumut, din Răşinari, în 
1867. 

categoriilor sociale sărace. Căci interesele româneşti de acest tip au putut fi mai bine servite abia 
după 1872, cind s-a creat, în sala ASTREI din Sibiu, Banca „Albina”. 


Trebuie să precizăm, totuși, că în epocă (la 1871), saşii dispuneau de 10 institute de credit, 
maghiarii de 12 iar românii transilvăneni doar de unul, aceştia din urmă ajungind să deţină, la 
1898, un număr de 75 de stabilimente de acest fel, ce afirmau un adevărat sistem bancars. 


Într-un astfel de context, cu o „istorie” deja clasată, prin băncile româneşti s-au impus citeva 
personalităţi notorii chiar pentru lumea financiară vieneză şi budapestană. Îi amintim doar pe 
Visarion Roman, lacob Bologa, Valeriu P. Bologa, Partenie Cosma, loan Mihu, prea bine cunoscuţi 
cercurilor financiare din imperiul dualist dar şi celor de la Bucureşti. Cu aceştia îi va fi dat să 
lucreze lui lon I. Lapedatu, intii la Banca „Ardeleana ” din Orăștie, în 1905, apoi la Banca „Albina” 
din Sibiu, ultima fiind cea mai redutabilă instituţie financiară ce a aparținut românilor”. El urmase 
cursurile Liceului Ortodox Român şi ale Şcolii Comerciale Superioare din Braşov, unde şi-a susținut 
bacalaureatul în anul 1899, apoi a făcut studii economice serioase la Universitatea din Budapesta, 
trecînd examenul final de diplomă în 1904. În ce condiții îşi începea acest tînăr economist cariera? 
Împrejurările economice şi politice ale ultimului pătrar al veacului trecut nu s-au dovedit favorabile 
țărilor din răsăritul Europei, de altfel nici chiar marilor state europene. Economia stagnase 
pretutindeni, în ciuda progresului tehnic-industrial din statele dezvoltate, iar cu deosebire în 
Imperiul austro-ungar crizele economice s-au instalat din 1873, evoluind puternic, cu răbufniri 
periodice. Către sfirsitul veacului al XIX-lea, prin 1899-1900 şi cu prelungiri pînă în 1906, efectele 
mondiale ale fenomenelor de criză revin, se acutizează, atingind grav şi economia din 
Transilvania. Ani consecutivi de secetă şi inundaţii, ierni cu înghețuri puternice au condus la 
recolte scăzute, acestea sărăcind substanţial populaţia satelor, atingind bineînțeles şi alte 


sVezi cea mai documentată prezentare, la Mihai D. Drecin, Banca „A/bina” din Sibiu. Instituţia naţională a românilor 
transilvăneni (1871-1918), Cluj-Napoca, 1982, p. 30, ca şi la Constantin Popp, Băncile române din Transilvania şi Ungaria, în 
„Revista economică”, Sibiu, VII, 1905, nr. 20, p. 182. 

*Vezi istoricul, evoluţia şi prezentarea ei la Mihai D. Drecin, op. cit., p. 34-60. 

categorii sociale. Concomitent, în sfera politică budapestană, s-au decis măsuri de natură să 
adincească conflictele naţionale şi interetnice, din prea compozitul imperiu. Desigur, în raţiunea 
guvernantilor ele se justificau tocmai pentru a stabiliza evidente procese de diminuare şi erodare 
a puterii statale'0. Dar asemenea stări conflictuale au condus la serioase fenomene de delimitare 
în cadrul diferitelor grupări naţionale din imperiu, uneori conflictul de interese fiind surd, încă 
latent, alteori izbucnind ca în cazul mişcării memorandiste a fruntaşilor români din Transilvania!!. 

Prilejul oferit n-a rămas nevalorificat de burghezia românească extrem de activă, aflată într-un 
evident proces de afirmare şi care ajunsese să-și trimită reprezentanţii săi în Parlamentul de la 
Budapesta. Asemenea proces includea desigur şi o latură economică, legată în primul rînd de 
ocupațiile agricole şi pastorale, dar vizina deja şi sectoarele lucrative din mediile urbane dominate 
încă de aristocrația şi burghezia maghiară şi germană. 

La adjudecarea momentului, un rol deosebit l-au jucat băncile româneşti şi personalul 


acestora, care l-au privit ca pe o şansă ce nu trebuia pierdută. Cu sprijinul direct al băncilor - 
ajunse la un sistem condus de Banca „Albina ”- țărănimea românească a fost încurajată şi ajutată 
să acceadă spre dobindirea unei situaţii economice superioare!?. Or, în societatea transilvăneană 
de atunci, ea deţinea ponderea din multe puncte de vedere, dar mai ales demografic. În decursul 
citorva decenii, băncile i-au asistat pe clienţii lor ţărani, i-au inițiat şi sprijinit să-şi adjudece valori 
funciare, dobindind astfel un statut social-politic şi economic superior. Ca fenomen observat, 


10Vezi pentru acest subiect: C. A. Macartney, L'impero degli Asburgo 1790-1918, Aldo Garzanti Editore, 1976; dar şi 
la Keith Hitchins, Ortodoxie şi Naţionalitate, Bucureşti, 1995. 

11Documentate la Şerban Polverejan, Nicolae Cordoş, Mișcarea memorandistă în documente (1885-1897), Cluj, 1973 
şi, recent, la Keith Hitchins, Conștiinţă națională şi acţiune politică la românii din Transilvania 1868-1918, Cluj-Napoca, 1992. 

'2Unele cazuri sînt ilustrative pentru dimensionarea procesului: în 1888 un grup de ţărani români au cumpărat moşia 
contesei Bethlen (1572 jugăre) cu 100.000 fl. iar în anul următor, alţi 40 de ţărani s-au asociat pentru cumpărarea moşiei 
familiei Wess6lenyi (3449 jugăre) cu 110.000 fl., ambele tranzacţii fiind înlesnite şi finanţate prin Banca „Albina”. Vezi la Mihai 
D. Drecin, op. cit., p. 156, notele 43 şi 45. 

acum are loc începutul unui important transfer de proprietate funciară, din mîinile aristocrației 
maghiare în cele româneşti, cu alte cuvinte de la cei ce dobindiseră și apoi moşteniseră pămintul 
prin dominație politică, la cei ce îl lucraseră şi continuau s-o facă ca pe bunul lor originar!3. 


Cele ce s-au petrecut în acei ani s-au dovedit de mare importanţă în pregătirea proceselor de 
delimitare naţională ce vor urma în primul deceniu al veacului al XX-lea. Faţă de tot mai 
accentuatul fenomen al decăderii puterii imperiale, manifestat compensativ printr-un şir de 
măsuri drastice în domeniul electoral, al instrucției, bisericii şi culturii, românii transilvăneni, 
țărănimea în primul rînd, se vor găsi mai bine pregătiţi să-l contracareze. 

În asemenea conditii, la 1 noiembrie 1905 lon I. Lapedatu a preluat postul de secretar la Banca 
„Ardeleana din Orăştie, pe atunci condusă de venerabilul avocat dr. loan Mihu. Strălucitul tînăr 
venea astfel în contact direct cu un fief puternic al mişcării naţionale şi cu un grup ilustru de 
reprezentanţi ai acesteia. El îşi datora neaşteptata şansă bunelor impresii pe care, desigur, atit 


descendența sa, studiile remarcabile făcute la Budapesta, cit şi ideile sale novatoare deja 
publicate!5, le făcuseră asupra conducătorilor acestei bănci. Mai mult ca sigur că în oferta ce i s-a 
făcut, aceștia nu omiseseră deloc preluarea unei capacități ce se anunţa de excepţie, pentru a 
servi cauza naţională. 


13Cf. Mihai Drecin, Contribuţii la istoricul transferului proprietății funciare din Transilvania din mina nobilimii 
maghiare în mina burgheziei româneşti. Rolul Băncii „Albina” în acest proces (1872-1918), în „Lucrări ştiinţifice”, seria B, 
Oradea, 1975-1976, p. 41-53; Vasile Dobrescu, Rolul băncilor româneşti din Transilvania în domeniul agrar (1872-1915), WI, 
în „Marisia”, XIII-XIV, 1983-1984, p. 287-303 şi idem, IV, „Marisia”, XV-XVII, 1985-1992, p. 295-315. 

14Vezi la Liviu Maior, Mişcarea națională românească din Transilvania 1900-1914, Cluj-Napoca, 1986, p. 59-68, 163- 
168; Stelian Mîndruţ, Activismul naționalităților din Ungaria dualistă în debutul secolului XX, în Convergenţe europene. Istorie 
şi societate în epoca modernă, Cluj-Napoca, 1993, p. 201-211; Gelu Neamţu, Nicolae Cordoş, The Hungarian Policy of 
Magyarization in Transylvania, 1867-1915, în „Bulletin of the Center for Transylvanian Studies”, vol. III, nr. 2, march 1994, p. 
43-47. 

15Ne referim la articolele sale, Studii de contabilitate, Banca Austro-Ungară, 1904; Efectele publice şi Politica de 
discont, apărute în 1905 şi, respectiv, în 1906, Studii practice de bancă, toate la Sibiu. 

Să nu uităm că prin birourile Băncii „Albina” şi ale „Ardelenei" s-au specializat cei aproape 200 
de înalţi funcţionari de bancă economiști şi jurişti, români transilvăneni, printre aceştia fiind loan 
vătăşianu, lancu Meţianu, Iosif Puşcariu, Iosif Lissai, Ilie Beu ș.a.16 


După o documentare de citeva luni făcută la Sibiu, Cluj şi Budapesta, mai mult de recontactare 
a unor foşti colegi de studii, lon I. Lapedatu a revenit la Orăştie, unde a fost avansat, în 1906, 
director al băncii. Acest important post îl va ocupa pină în 1911, între timp căsătorindu-se cu fiica 
protopopului ortodox din Beiuş, Veturia Papp. O căsătorie care îi va oferi deopotrivă mari 
satisfacţii şi bucurii, lărgindu-i totodată legăturile cu alți fruntaşi ai mişcării naţionale. 

Afirmat de pe acum în planul operaţiunilor bancare de tip clasic, dar şi ca promotor al înnoirii 
prin extinderea activităţii lor asupra asigurărilor sociale!7, economistul nu a rămas în afara 
curentului activist al mişcării naţionale. Opțiunile sale fuseseră deja clarificate, lucrind din 
noiembrie 1904 la Sibiu, ca secretar secund, în cadrul ASTREI, cu Cornel Diaconovici. În această 
calitate a participat la organizarea expoziţiei etnografice şi istorice patronată de Asociaţiune ca şi 


a serbărilor din acel an, contribuind la înființarea Muzeului Naţional al ASTREI!5. Apoi, încă la 
1900 el se ataşase grupului de tineri publicisti din jurul „Revistei economice”, condusă de C. 
Diaconovici, iar din 28 octombrie 1906 şi pînă la 1 ianuarie 1908, chiar a preluat conducerea 
revistei. Aici, alături de alţi însufleţiți colaboratori - Ermil Borcia, luliu Popescu, Dominic Raţiu, 
Romul Simu, loan Vătăşianu, Constantin Popp -lon I. Lapedatu a conferit revistei un surplus de 
noi subiecte, toate tratate magistral. De altfel, importanţa pe care acest prestigios prim organ de 
presă economică specializată din Transilvania a avut-o printre oamenii vremii, rezultă și din 


'6între 1874-1918 numai prin Banca „Albina” s-au specializat 181 de funcţionari de bancă, cf. Mihai D. Drecin, op. 
cit., p. 175. 

17Subiect abordat de lon I. Lapedatu încă în 1900, reluat în studiile Teoria asigurărilor asupra vieţii, Braşov, 1902, La 
chestiunea băncii de asigurări, Orăştie, 1908 şi Banca generală de asigurare, Sibiu, 1912. 

1sVezi la H. Georgescu, lon |. Lapedatu, Note biobibliografice, p. LIX şi, mai pe larg, la Mihai Sofronie, Muzeul ASTREI 
(1905-1950), în „Studii şi comunicări”, Muzeul Brukenthal-Sibiu, 1967, p. 313-325. 

susținerea sa de către 117 bănci româneşti, ca şi de „Biblioteca băncilor române” pe care a 
fondat-o şi din care s-au tipărit 19 numere între 1904-191812. Tînărul finanţist şi bancher a fost 
numit, în 1906, secretar al Delegaţiunii Băncii „Albina', o altă recunoaştere publică a valorii sale 
iar la scurtă vreme i s-a încredinţat redactarea primului proiect al Asociaţiei Băncilor Române 
(„Solidaritatea'). O astfel de asociaţie a devenit realitate în urma adunării generale a directorilor 
băncilor româneşti ţinută la Sibiu în 16 iulie 1907, cind preşedinte al „Solidarităţii” a fost ales 
Partenie Cosma iar secretar lon I. Lapedatu. Importanța momentului nu trebuie să ne scape, 
„Solidaritatea fiind „pentru românii ardeleni ceea ce un Consiliu economic tinde a fi într-un stat 
modern bine chivernisit'”, ea consolidind „pe plan economic pozițiile pe care românii le întăriseră 
sensibil pe plan politic între 1903-1905'20. Pornind de la nevoi obiective de protecţie prin 
asociere, resimtite acut de băncile româneşti aflate în proces concurential cu cele maghiare, 
dominante, s-a impus cu evidenţă necesitatea unei bănci de asigurare. Ideea respectivă fusese 
avansată de către loan Mihu?! încă din 1898, la cea dintii conferință a directorilor de bănci 


româneşti din Transilvania. Instituţia însă a prins contur şi s-a născut numai în urma proiectului 
întocmit de lon I Lapedatu, fiind aprobată de către adunarea generală a Consiliului de 
administraţie al „Solidarităţii”, ținută la Braşov în 25 iunie 1910. Peste nici un an, la 14 mai 1911, 
avea loc la Sibiu constituirea Băncii Generale de Asigurare, cu care prilej - la numai 35 de ani - lon 
l. Lapedatu a fost numit director general. Promovarea sa l-a readus la Sibiu, secondindu-l pe 
venerabilul Partenie Cosma, preşedintele noului aşezămint. 


De pe acum, energicul manager devenise o referinţă în lumea bancară din răsăritul european, 
studiile şi pragmatismul său atrăgind atenţia virfurilor finanţelor din Austro-Ungaria şi România. 


19Cf. Mihai D. Drecin, op. cit., p. 115. 

20D. |. Henţia, Preocupări de organizare financiar-economică la românii din Transilvania înainte de Unire, în 
cuprinzătorul volum /rați/or Alexandru şi lon I. Lapedatu, Imprimeria Naţională, Bucureşti, 1936, p. 5. 

21 Vezi în volumul Dr. loan Mihu, Spicuiri din gindurile mele politice, culturale, economice, Sibiu, 1938, studiul 
biografic datorat lui Silviu Dragomir, p. V-XLVII. 

Aşa cum va rezulta şi din viitoarele sale participări la aranjamentele economice de după primul 
război mondial, activitatea sa din etapa sibiană fusese urmărită atent de politicieni şi economiști 
ai epocii. De altfel, băncile româneşti din Transilvania erau în strinse legături cu cele de la Viena, 
Budapesta şi Bucureşti, în ultimul caz, exemplul Casei de Împrumut pe Amanet (Muntele de 
pietate), înființată în 1906, prin convenția dintre Partenie Cosma şi Take lonescu, atestă căile unei 
conlucrări ținute de regulă - din cunoscute raţiuni de securitate - secrete?2. De altminteri, relaţiile 
cu regatul român erau favorizate de marele număr de ardeleni stabiliți aici, din care unii ca 
Nicolae N. Circu, C. Steriu, Th. Nica, C. Rădulescu, ocupau importante posturi în administraţia 
publică din capitală, iar mulți alţii ajunseseră oameni cu stare şi influenţă la Brăila, Constanţa, 
Tulcea, Giurgiu, Craiova, Birlad, laşi ş.a. În acest adevărat releu bancar, mai ales „Albina” s-a 
impus ca un element de economie şi stabilitate. Legăturile ei cu Banca Austro-Ungară, 
Anglo-Oesterreichische Comerzial Bank, Laenderbank, Wiener Bankverein din Viena, Creditbank şi 
Pester-Ungarische Comerzial Bank din Budapesta, dar şi cu Marmorosch Bank şi Banca de Credit 


Română s-au dovedit de durată şi trăinice. Aceasta, în ciuda legislaţiei ungare care căuta să 
subordoneze şi să controleze finanța românească transilvăneană. Nu mai puţin se cuvine să 
arătăm că finanţiştii români ai vremii au întărit rețeaua proprie, protejind-o, creind numeroase 
filiale şi agenţiiz3. De asemeni, sint de relevat legăturile interne interbancare - cu bănci ca 
„Victoria”,  „Timişana”,  „Patria”,  „Silvania”, „Zărădeanca”,  „Oravițana”,  „Luceatărul”  Virșeţ, 
„Bistrițana” etc. -, prin care „Albina” îşi executa funcţia de model şi orientare în planul 
operaţiunilor financiar-bancare. 


Și în concepția lui lon I. Lapedatu ridicarea standardului economic al populaţiei româneşti a 
fost un obiectiv mărturisit?4 . Conducind destinele unor importante bănci după asemenea 


22Vezi detaliile la Mihai D. Drecin, op.cit., p. 201-203. 
23Principalele filiale înfiinţate de Banca „Albina” sînt cele de la Braşov (fondată la 1882); Şeica Mare, Lugoj şi Tîrnăveni 
(1908); Mediaş (1909); Tîrgu Mureş, Zorlenţu Mare, Sînnicolau Mare (1910); Orşova, Bozovici şi Dumbrăveni (1912); Sighişoara 

principii, care au încurajat burghezia şi țărănimea, rezultatele n-au întirziat să apară. dobindirea 
de bunuri funciare, ca un proces moral de compensație istorică. Treptat, prin credite şi ajutoare 
băneşti, mai ales pămintul a început să fie redistribuit. Astfel, dacă în 1900, în comitatul Cenad, 
nu era nici o proprietate românească, peste numai 5 ani românii au ajuns să deţină 30% din 
terenul agricol. În anul amintit - mărturia aparține profesorului clujean Barabás Endre - românii 
stăpineau în Transilvania 22% din moşiile mijlocii cu peste 100 jugăre şi 7% din cele cu peste 
1000 jugăre”. Un asemenea vădit proces de redistribuire a bunurilor funciare nu ar fi fost posibil 
fără un sistem de bănci româneşti bine articulat, orientate spre incurajarea şi nu spre spolierea 
deponenţilor. Este interesant, totuşi, că băncile acestea n-au operat diferențieri etnice sau 
confesionale, motiv pentru care au fost preferate de categorii sărace maghiare fiind repetat 
atacate prin presa oficială maghiară. Alertate de realităţi - între 1909 şi 1914 alte 6,6% din 
proprietățile funciare maghiare au trecut în proprietate românească - autoritățile au incriminat 
băncile românilor, dar şi pe cele săseşti şi slovace*. În numeroase ziare sau în studii minuţios 
elaborate, ca şi în cărti, autori maghiari atrăgeau atenţia asupra pericolului de a pierde controlul şi 
supremația economică. Uneori titrările sint deosebit de grave, ca în cazul lucrării lui TOkai Lászlo, 
Eladó orszag (Țară de vinzare), apărută la Cluj, în 191327. Procesul complex care s-a petrecut în 
acei ani are numeroase și obiective explicaţii, din care unele privesc calitățile ţărănimii şi 


şi Becicherecul Mare (1914), apoi agenţii la Sfîntu Gheorghe, Breţcu, Covasna, Tîrgu Secuiesc, Poiana Sărată, Petroşeni, Cubin 
(Zrenjanin), Topliţa, Teregova, Armenişu de Cîmpie, Uioara, Bucium-Sălaj. Cf. Mihai D. Drecin, op.cit., p. 132-135. 

24Vezi propunerile de inovare şi reformă în Monografia Institutului de Credit şi Economii „Ardeleana. Societate pe acţii 
în Orăştie. 1885-1910, Sibiu, 1912, şi în studiul său, Problemele viitoare ale băncilor noastre, Sibiu, 1913. 

235 Cf. Mihai D. Drecin, op. cit, p. 148. După alte izvoare, între 1902-1912 românii din Transilvania au dobîndit 
125663 jugăre pămînt iar saşii 31810 jugăre, rezultînd că maghiarii au pierdut 157473 jugăre; în 1912 cca 1700 de români 
erau proprietari a peste 100 jugăre pămînt fiecare, cf. Victor Jinga, Problemele fundamentale ale Transilvaniei, ||, Braşov, 
1945, p. 266. 

% Interesante date la Bujor Surdu, Aspecte privind rolul băncilor în consolidarea burgheziei româneşti din Transilvania 
pînă la primul război mondial, în „Anuarul Institutului de Istorie şi Arheologie”, Cluj, 1962, p. 188, 193. 

27 Alte multe exemple şi o largă bibliografie, la Mihai D. Drecin, op. cit., p. 145-147. 

burgheziei româneşti iar altele ţin de evidenta lor dominare numerică. Nu în ultimul rînd, el poate 
fi înţeles şi prin prisma creditelor generos acordate de către băncile româneşti. 


Pe bună dreptate, aceste realităţi îi vor preocupa pe fruntaşii politici, făcindu-l pe Octavian 
Goga să afirme: „Băncile noastre româneşti sînt angrenajul vieţii economice naţionale din Ardeal şi 
Banat. Ele s-au întemeiat din economiile unui început de burghezie românească, în luptă cu 
stăpinirea străină. Aceste aşezăminte nu le-am moştenit de la înaintaşii noştri 28 . 


Izbucnirea primului război mondial a constituit pentru generaţia lui lon I. Lapedatu un 
experiment crucial. Cu multă temere şi circumspecţie, unele reflecţii ale sale le regăsim fixate în 
Jurnalul de război pe care l-a început în ziua de 14 august şi l-a ţinut pînă în 16 septembrie 1916. 
Întilnim aici imagini şi stări de o impresionantă semnificaţie cu toată reținerea subiectivă, bine 
motivată şi controlată a autorului, dar încărcate de o veritabilă tensiune. 

Imediat sau la puțin timp după declaraţia de război a României, unii din funcţionarii băncilor 
sibiene s-au refugiat peste munţi, în Vechiul Regat: Partenie Cosma, Teodor R. Popescu, Iuliu 
Enescu, Aurel Esca, C. Bobancu, Vasile Lacea, N. Petra-Petrescu. Îi vor urma braşovenii lon 
Murăroiu, Radu Ardelea, Iosif Moldovan, Tr. Gămulea, Tr. Chicomban, Nic. Vecerdea, Valeriu 
Uvegheş, lon Aurigean, George Dima, lancu Meţianu, losif Puşcariu? . Alţii au rămas în 
Transilvania, la posturile lor, suportind rigorile războiului. Printre ei s-au aflat Iosif Lissai, loan 
Vătăşianu, Eusebiu Roşca, Ilie Beu şi lon I. Lapedatu. Băncile româneşti au continuat să lucreze 
chiar în acele conditii, asigurindu-li-se depunătorilor sumele necesare. Fireşte, întregul proces 
bancar devenise foarte greoi. Între timp, Încă de la 1 decembrie 1914 dr. loan Mihu a demisionat — 
urmat de alţi cițiva din Consiliul de administraţie iar pe multi fruntaşi români din centrele 


28 În cuvîntarea sa la Congresul economic de la Cluj, la care a participat alături de |. Maniu, Al. Vaida Voievod, Aurel 
Vlad, Al. Lapedatu, Valer Pop, Victor Antonescu ş.a. Cf. „Națiunea română”, an IX, nr. 188, 29.X1.1935. 

29 M. Drecin, supra, p. 207, 211. Vezi de acelaşi autor, Banca „A/bina” din Sibiu în anii primului război mondial (1914- 
1915), în „Lucrări ştiinţifice”, seria B, Istorie-ştiinţe sociale-filologie-pedagogie-educaţie fizică, Oradea, 1977, p. 75-86. 

importante autorităţile austro-ungare i-au internat în lagăre sau le-au fixat domiciliu forțat pe 
toată durata ostilităților. O astfel de procedură s-a aplicat chiar părinților virstnici, inclusiv mamei 
fraţilor Lapedatu. Mai mult, suspectate de trădare, băncile româneşti, în frunte cu „Albina”, au fost 
puse sub strictă supraveghere polițienească prin ordinul Ministerului ungar de Interne din 29 
noiembrie 1915. S-au adăugat şi multe alte greutăţi: la cele 7 împrumuturi de război lansate de 
guvernele de la Budapesta şi Viena între 1914-1917, numai Banca „Albina” a fost constrinsă să 
cotizeze cu 3800000 coroane iar deponenţii ei cu alte 5603400 coroane30.. În ciuda acestor grele 
condiţii, instituţiile bancare, deşi evacuate, au funcţionat păstrind intacte valorile şi personalul. 


După incheierea războiului, lon I. Lapedatu a fost însărcinat de către Consiliul Dirigent să 
conducă, ca secretar general, resortul finanţelor. Banca „Albina” a finanţat, şi de această dată, 
noul organism, creditindu-l cu 5000000 coroane?! . Economistului i s-a oferit, în acele 
excepţionale împrejurări, un cimp foarte mare de acţiune, fiind vorba despre reorganizarea unei 
întregi suprastructuri instituţionale ca şi de un larg proces de integrare economică regională şi 
naţională. De acestea, el se va ocupa direct, atit prin funcţiile deţinute cit şi prin fundamentate 
abordări teoretice3? . Tot acum, numirea sa ca profesor la catedra de finanţe publice şi private a 
Academiei de Înalte Studii Comerciale şi Industriale din Cluj, în 1922, l-a favorizat în sensul 
documentării, al contactelor de specialitate, ca şi al posibilităţilor de formare şi influențare a unei 
noi generaţii de economişti. Nu întimplător, la inaugurarea cursului său universitar, lon |. 
Lapedatu a tratat, pe fundalul unei epoci „de mari turburări sociale, economice şi politice", 
conflictul dintre ideile libertății individuale (individualism) și egalitarismul social (socialism), 
„omeneşte irealizabil, contemplat şi încercat a fi impus lumii, adeseori cu cele mai mari jertfe”. 


30 Cf. Mihai D. Drecin, Banca „A/bina” din Sibiu..., p. 213. 

31/bidem, p. 215; vezi şi la S. Cioranu, Rolul băncilor româneşti din Ardeal în pregătirea Unirii, Braşov, 1944. 

32 Vezi lon |. Lapedatu, La chestiunea finanţelor ţării, Cluj, 1924; idem, Problema datoriei publice şi monetară, Cluj, 
1925 şi idem, Banca Naţională a României, Cluj, 1925; idem, Finanţele private în Ardeal, în Transilvania, Banatul, Crişana şi 
Maramureşul, |, Bucureşti, 1928. 

Analizinad teoriile şi tezele diferitelor ideologii, conştient de scăderile şi de cerința de reformă ale 
sistemului capitalist, profesorul Lapedatu avertiza asupra pericolului socialist: „Întii pentru ideile 
absurde ce le propagă, tinzind la nimicirea statului, proprietăţii private şi chiar şi a familiei şi al 
doilea prin faptul că cresc masele poporului în grandomanie, biciuindu-le patimile şi făcindu-le 
promisiuni irealizabile'53. Cunoscător al realităților monetare din teritoriile ce au aparţinut 
imperiului dualist, lon I. Lapedatu a prezentat în parlament propuneri privind retragerea şi 
rambursarea monedelor străine, ce continuau să circule după 1915, ca şi reglementarea chestiunii 
creanţelor?*. Intervenţiile sale, tezele susținute în scris referitor la bunurile şi proprietățile publice, 
datoriile din timpul războiului, ce reveneau prin tratatele de pace, au contribuit la precizarea 
atitudinii statului român față de statele succesorale ale Austro-Ungariei?5. „Moştenirea” 
austro-ungară a presupus eforturi economice foarte mari de redresare, pe care statul român a fost 
nevoit să le facă. Între acestea a figurat rambursarea fostei monede (8,7 miliarde coroane = 4,35 
miliarde lei), doar parţial compensată de cota activă stabilită pentru România la lichidarea băncii 


de emisiuni austro-ungare. Nu mai puţin efort a cerut unificarea monetară, pe teritoriul naţional 
circulina, în paralel, cițiva ani, monede emise de diferite state36. Pentru lon Lapedatu, interesele 
superioare ale statului cereau „o politică fiscală justă şi democratică în sistemul de contribuţiuni şi 
decretarea impozitului progresiv pe averi, îndeosebi pe averile din război”, apreciate drept 
mijloace echitabile în repartizarea sarcinilor:?7. Afirmindu-şi concepțiile în plenul parlamentului, 


33 lon |. Lapedatu, Frămintări sociale, Cuvînt pronunţat la deschiderea festivă a cursurilor Academiei Comerciale din 
Cluj, în 21 oct. 1922, Cluj, 1922, p. 13. 

34 Vezi în discursul său din 16 februarie 1920, publicat în volum, Chestiunea valutei, Bucureşti, 1920, 32 p. 

35 În acest sens, la lon |. Lapedatu, Din tratatul de pace cu Ungaria. Datoriile publice ale statului ungar. Chestiunea 
monetară şi lichidarea Băncii Austro-Ung.lare]. Bunurile şi proprietățile statului ungar. Chestiunea datoriilor particulare. 
Comunicări şi comentarii, Sibiu, 1920. 

36 Vezi intervenţiile făcute în 1920 la M. Popovici şi Take Ionescu, împreună cu comentarii, la lon I. Lapedatu, 
Chestiuni de finanţe publice. Moştenirea austro-ungară. Unificarea monetară. Repartizarea datoriilor publice austro-ungare 
antebelice, Cluj, 1923, p. 37-72. 

37 Ibidem, p. 11. 

economistul ardelean găsea potrivit să se sprijine pe exemplele concrete ale situaţiei din 
Transilvania. Aşa a procedat la discutarea proiectului Creditului industrial, prezentat în Camera 
deputaţilor la 19 mai 1923 sau la dezbaterea lichidării creanţeloraustro-ungare, de /a 4 iunie 
192338. În mod frecvent, parcă obsesiv, la lon I. Lapedatu revine - ca interes suprem - 
„Imbunătăţirea, ameliorarea acestei monede, pe de o parte, şi reducerea în măsură cit mai mare, 
încă pînă ce cursul este scăzut, a datoriei interne, pe de o altă parte”. Economistul cere, astfel o 
reformă monetară care să corespundă intereselor generale şi să reducă sarcinile publice ale 
statului, impozitind în mod excepţional averi obținute în timpul şi după primul război mondial. 
Dar - tot el spunea -, o asemenea măsură nu putea fi luată fără o adincă reformă morală şi nu ar fi 
rezultat „fără muncă şi cruţare din partea tuturor'39. Consecvent în ceea ce susținea, cu 
numeroase argumente, finanţistul sublinia: „Concepţiunea fundamentală la care m-am ataşat este, 
că da, normalizarea vieţii economice şi îndeosebi o balanţă activă a plăţilor este prima condiție 
pentru consolidarea monetară, dar că, în afară de aceasta, trebuie să aducem şi din partea 
noastră supremul efort de jertfe pentru a accelera această consolidare prin stingerea 
împrumuturilor către Banca Naţională şi prin reducerea datoriilor publice interne şi în titluri, 
contractate, cum spuneam, în vreme de deflatie şi în monedă depreciată. lar ca mijloc pentru 
aceste scopuri am indicat: contribuţia progresivă asupra averilor şi veniturilor, contribuţie care, 
cită vreme nu va face apel la impozite extraordinare, ca, de pildă, impozite pe capital, ca în alte 
țări, nu poate fi alta decit o urcare a cotelor şi o urmărire mai serioasă a impozitului pe venitul 
global'0. Rosturile sale profesionale atrag cu insistenţă atenţia asupra sa, mulţi din observatorii 
vremii recunoscindu-l ca o incontestabilă autoritate printre marii economişti români. Numai astfel 


38 Cf. lon |. Lapedatu, Chestiuni economice şi financiare. Cuvinte rostite în Camera deputaţilor, Cluj, 1923, p. 7-53. 

39 lon |. Lapedatu, Problema datoriilor publice şi reforma monetară, conferinţă ţinută la Institutul Economic Românesc 
din Bucureşti, la 23 martie 1924, publicată în „Biblioteca băncilor”, nr. 24, p. 11 şi urm. 

40 Cf. lon I. Lapedatu, Banca Națională a României, discurs de la data de 5 iunie 1925 în Camera deputaţilor, publicat 
în „Biblioteca băncilor”, nr. 28, p. 10. 

se explică caracterizarea ce i s-a făcut, ceva mai tirziu, de „cel mai mare economist ce l-a dat 
vreodată Ardealul românesc şi desigur, unul din cei mai de seamă economişti ai ţării întregi?! . 


În plan politic, lon I. Lapedatu a fost ales -din anul 1923 pînă în 1931 - de patru ori deputat 
iar de două ori senator. Loialitatea şi competenţa sa au făcut să i se incredinţeze excepţionale 
misiuni de stat. În 1921 guvernul român l-a numit preşedintele unei Comisii pentru lichidarea 
afacerilor financiare publice şi private dintre România şi Ungaria, misiune pe care a îndeplinit-o 
exemplar. Tot în acel an, în lunile martie-iulie a participat ca delegat economic la Conferinţa 
statelor succesorale ale fostei monarhii austro-ungare ce s-a tinut la Roma. Apoi, toamna anului 
1921 îl găseşte la Paris, ca expert pe lingă Delegaţia română la Comisia de reparaţii, pregătind 
memoriile ce relevau chestiunea repartizării datoriei publice a fostei monarhii dualiste. Alte 
misiuni importante le-a împlinit în 1924, în cadrul tratativelor româno-ungare, iar în 1925 a 
participat la Conferinţa statelor succesorale ce s-a ținut la Praga. Considerat un mediator reputat, 
intransigent cu interesele naţionale, el a fost trimis în 1927, la Berlin, pentru a trata litigiile 
financiare româno-germane. Prezent la reuniunile bancare interbelice, care dublau sistemul de 
alianțe regionale inițiat de Take lonescu și Ed. Beneš, lon I. Lapedatu pune în lumină relaţiile 
economice internaţionale ale României. Despre toate acestea, expertul în finanţe şi bănci a Scris 
admirabile pagini, de natură vădit literară, cu portrete şi descrieri de atmosferă, folosind 
adevărate tuşe de culoare, în Amintirile sale. Protagoniştii acestor mari reuniuni sînt prezentaţi 
într-un mod cu totul inedit iar demersul diplomatic al argumentelor în dezbatere nu ne lasă nici 
un răgaz în lectură. Şi de această dată, cofondatorul „Luceatărului” îşi arată harul narativ care l-ar 
fi putut duce spre o altă profesie. 


La 30 martie 1926, cu vigoarea celor 50 de ani, lon I. Lapedatu a devenit ministru de Finanţe 
al ţării, în guvernul generalului Averescu. În această calitate a încurajat exportul, susținind 


41 Constantin Popp, în volumul omagial A/exandru şi lon I. Lapedatu la 60 de ani, cuvîntare ţinută la Braşov, la 21 
noiembrie 1936. 

reducerea taxelor la acesta, pînă la suprimarea lor; a cerut aplicarea impozitelor indirecte; a 
susținut un buget excepţional pentru armată, lucrări de tunele şi căi ferate, drumuri şi poduri şi 
construcţii şcolare, protectionism vamal. Într-o altă cuvintare ţinută la Senat, la 14 februarie 
1928, lon I. Lapedatu s-a afirmat ca partizan al descentralizării. EI recunoştea organismelor 
centrale rolul de coordonare, directivare și control, insistind însă pe luarea unor măsuri 
preventive, derivate din principiul separării atribuţiilor de natură diferită“. 

Numirea sa a provocat nemulțumiri printre alti pretendenți. Contribuțiile sale, în scurtul răgaz 
cit a ocupat acest post, sint mai mult de organizare. După numai un an de ministeriat a 
demisionat la 18 martie 1927, din motive principiale, lăsindu-şi multă vreme neexplicat gestul. 
lată că acum, şi acest episod devine de înţeles, concepțiile sale manageriale motivindu-i hotărirea 
și oferind, încă o dată, un model de comportament. 

Candidind la un post de director în Banca Naţională a României, a fost ales, în martie 1928, 
ajungind ulterior viceguvernator şi guvernator general al acestei prestigioase instituţii. Din 


asemenea locuri, continuind o practică deprinsă în băncile transilvănene“ -şi mai ales la „Albina 
lon I. Lapedatu a încurajat şi susţinut financiarmente cultura şi arta românească, crezind că 
băncile au obligaţia să contribuie la dezvoltarea culturală. Abia acum descifrăm mai bine, cum au 


42 Cf. lon |. Lapedatu, în cele 4 discursuri în Camera deputaţilor şi Senat prilejuite de discutarea bugetului (19, 20, şi 
23 decembrie 1926), publicate apoi în Patru cuvintări, Bucureşti, 1927, p. 21, 35 şi urm. 

43 lon |. Lapedatu, Noua organizare a Ministerului de Finanţe, Sibiu, 1928, p. 23 şi urm. 

44 Banca „Ardeleana” a donat în 25 de ani suma de 69061,69 coroane în scop cultural, reprezentînd cote între 3-7 % 
din profitul ei anual, folosite pentru biserică, şcoală, arte şi instituţii culturale. Vezi la loan I. Lapedatu, Monografia Institutului 
de Credit și Economii „Ardeleana”..., Sibiu, 1912, p. 107-112. Banca „Albina” a alocat pentru scopuri culturale şi de binefacere, 
în anii 1872-1918, suma de 684540,27 coroane; a finanţat „Masa studenţilor” de la Sibiu. oferind prînz gratuit pentru 50 de 
studenţi timp de 21 de ani; a susţinut bursele unor eminenţi studenţi, ca Oct. Goga, A. Oțetea, |. Lupaş, D. D. Roşca ş.a., ca şi 
activitatea Societăților „Petru Maior” (Budapesta), „România jună” (Viena), „Carmen Silva” (Graz), „România” (München); a 
finanţat ridicarea a numeroase biserici ortodoxe şi greco-catolice, şcoli şi cămine, monumente de for public româneşti; a 
încurajat cu fonduri substanţiale corurile, reuniunile, fundaţiile româneşti. Vezi cu multe detalii, la Mihai D. Drecin, op. cit., p. 


163-174. 

funcţionat legăturile sale cu fratele său Alexandru, mult timp ministru al Cultelor şi Artelor. Se 
observă din numeroase situaţii cum anume s-au înţeles crezurile lor publice fiind subordonate 
interesului naţional. Ne explicăm astfel, colecţia de pictură de excepție făcută de Banca Naţională 
prin achiziții de la marile saloane, dar şi direct din ateliere, operațiuni favorizate şi ajutate prin 
Ministerul Cultelor şi Artelor. Cum ne apare într-o altă lumină mecenatul, participarea Băncii 
Naţionale la restaurarea unor mari ansambluri istorice (mănăstirea „Negru Vodă” din 
Cimpulung-Argeş, mănăstirea Aninoasa, ansamblul „Goleşti” ș.a), într-o firească înţelegere a 
demersurilor Comisiunii Monumentelor Istorice. 


Evoluina, într-o epocă de mare efervescenţă, ca membru al unei generaţii constructive, 
economistul Lapedatu s-a impus ca demnitar, profesor şi specialist. Asemenea statut, am spune 
excepţional, nu se dobihdea şi nici nu se menținea uşor, căci a existat atunci o reală concurenţă şi 
competiție de valori. Explicaţia reuşitei sale rezultă, mai mult ca Sigur, din modernitatea şi 
originalitatea gîndirii, la care s-au adăugat seriozitatea faptelor şi calităţile umane superioare. lon 
/. Lapedatu a fost un bun teoretician şi sincer sprijinitor al tezei porţilor deschise. El a susținut 
concret - atit prin bancă cit şi prin consiliile de administraţie ale unor importante instituţii - 
evoluţia economiei româneşti în context continental, astfel încit energiile, resursele şi capitalul 
autohton să se dezvolte şi să fie competitive. A încurajat schimbările - inclusiv cele de mentalitate, 
mai ales de tip regionalist - militind pentru reducerea taxelor vamale şi măsuri globale de 
adevărată protecţie economică. Pe de altă parte, s-a dovedit un pionier în promovarea sistemului 
asigurărilor cit şi în domeniul statisticii economice, sprijinite ambele prin mijloace bancare, 
învățămint specializat şi încurajarea formelor asociative. Adoptind poziţii neoliberale, lon l. 
Lapedatu aprecia că protecţionismul economic trebuia asigurat prin pirghiile statului, acceptina 


45 Vezi în lucrarea sa, Prima Societate ardeleană de asigurări generale S.A. Cluj fosta „Banca Generală de Asigurare” şi 
mai tirziu „România”, Societate anonimă transilvăneană de asigurări, Sibiu, Tipografia „Foaia poporului”, 1923. 

astfel un anume dirijism şi teza planificării. În mod cert, opiniile sale - avînd în vedere şi locul înalt 
ocupat în ierarhia politică a Partidului Naţional Român - au influenţat o serie de decizii4€ . 


Convins de necesitatea păstrării independenţei economice - ca o condiționare a celei politice - 
lon I. Lapedatu s-a afirmat ca adept al reformelor adecvate specificului economiei româneşti. şi 
din astfel de considerente, ca o recunoaştere publică a meritelor sale, Academia Română l-a ales, 
în 1936, membru de onoare. 


Citind şi recitina Amintirile am fost de fiecare dată atras de citeva aspecte ce sperăm că-l vor 
interesa şi pe cititor. Mai întii am reţinut că autorul lor aparținea unei intelectualități foarte bine 
pregătită printr-o rețea de şcoli în care învățătorii şi profesorii erau riguros selecționaţi+7. Aceştia, 
ocupind pe atunci un important loc în comunitate, erau cinstiţi, încurajați să se stabilizeze, 
protejaţi social prin avantaje materiale şi salarii ridicate. Nu o mai mică importanţă aveau preoții şi 
funcţionarii publici“ , respectaţi de autorităţi şi binecunoscuţi semenilor lor. Este adevărat însă că 
numărul intelectualilor era redus, la el contribuind rigoarea deosebită a sistemului şcolar şi, 


ulterior, a celui de promovare pe căi administrative. Astfel, a fi aparţinut acestor categorii îti ridica 
dintr-o dată statutul social şi economic, de care ţin seamă oriunde şi oricind oamenii. Numai aşa 
ne putem explica cum trăiau şi cum îi trata societatea pe cei mai buni: doamna Veturia Lapedatu 
îşi avea croitorul ei la Viena, permiţindu-şi în mod firesc comanda unui costum de sezon sau a 
vreunei noi pălării. Voiajul de nuntă ori îngrijirea medicală la cele mai bune Clinici şi medici din 
Austria sau Elveţia, nu li se părea, pe atunci, familiei lui lon I. Lapedatu şi multor intelectuali 
români din Transilvania, irealizabile. Dimpotrivă! Cit de uşor şi de simplu se călătorea la vremea 


46 Asemenea concepţii i-au adus acuzaţia de proliberalism, Mihail Manoilescu numindu-l „proconsulul Partidului 
Naţional Liberal şi în special al lui Vintilă Brătianu”. Vezi la Mihail Manoilescu, Memorii, |, Bucureşti, 1993, p. 60. 

47 Pentru „şirul acestor mucenici în slujba culturii şi ideii naţionale româneşti” vezi la lon I. Lapedatu, Din anii 
Memorandului. Amintiri, în volumul Omagiu profesorului loan Lupaș, Bucureşti, 1941, extras, p. 3-17. 

48 De pildă, funcţionarii Băncii Româneşti din Bucureşti erau salarizaţi după cum urmează: funcţionarii - între 10.500 
- 16.000 lei, prim procurişti şi procurişti - între 17.000 - 23.000 lei, directori - între 85.000 - 95.000 lei şi directorul general 
- 160.000 lei. Cu alte detalii, în Biblioteca Academiei Române, Secţia Manuscrise, fond Al. Lapedatu, dosar XX, v. 5. 2. 

tinereţii fraţilor Lapedatu, în ciuda rigorilor politice impuse de legi strict aplicate, ne vorbeşte 
despre o Europă liberă. Evident, nu sintem naivii care să creadă că mişcarea pe atunci era atit de 
cuprinzătoare, generalizată, ca în zilele noastre! În schimb, observăm că virfurile unei societăţi, 
chiar minoritare fiind, erau respectate şi se respectau, avind un statut la care - prin merite, talent 
și muncă - trebuie să tindă, mereu, oamenii. Şi privilegii fireşti, care să stimuleze, să determine 
mai ales pe tineri a ajunge acolo. Aceste virfuri oferă doar modelul! Această burghezie, din care a 
făcut parte şi autorul Amintirilor, și-a trimis copiii la şcoli bune, în ţară şi în afara ei. Pentru cei 
valoroși, dar lipsiți de mijloace, ea a instituit burse şi a găsit cum să-i ajute şi să-i stimuleze+?. 
Moralitatea, spiritul creştin, au contat enorm. Desigur, pentru ardeleni, şi propria conditie 
naţională a fost un resort care i-a mobilizat. Este de asemeni drept să recunoaştem că, pină spre 
anii din preajma primului război mondial, mulţi români s-au afirmat după studii eminente făcute 
cu străluciți profesori, la universitățile din Budapesta, Viena ori Graz, învătămîntul dovedindu-se 
acolo mai liberal. Constatăm, şi în cazul acestor Amintiri, cită importanţă are, în devenirea noastră 
modernă, lumea transilvăneană. Suita de intelectuali pe care ni-i aduce la lumină lon I. Lapedatu - 
mulți dintre ei modeşti ca loc social şi economic - au fost adevăratele resorturi ale acestei lumi: 
legaţi încă puternic de sat și de realităţile sale, păstrează şi întreţin între ei legături de-o viaţă, ca 
într-o mare familie. Semenii lor s-au uitat la aceştia ca la modele! Din relațiile lor puternice şi bine 
întreținute, au rezultat tăria în fata necazurilor şi puterea cu care le-au trecut. 


Cinstea şi moralitatea unor astfel de oameni au fost zestrea de mare preţ cu care au venit, atit 
de încrezători, spre fraţii lor din Vechiul Regat. 


49 În 1936 fraţii Lapedatu donau Eforiei Şcoalelor Centrale Ortodoxe Române de la Braşov suma de 500000 lei din 
titluri de la renta împroprietăririi; în 1940 Aşezămîntul „Veturia |. Lapedatu” de la Sibiu - fondat de economist în memoria 
soţiei sale - primea încă o donaţie de 1000000 lei, ceea ce ridica patrimoniul său la 10126820 lei, astfel că putea întreţine 
complet 20 de elevi şi acorda ajutoare de masă altor 160. Cf. Biblioteca Academiei Române, Secţia Manuscrise, fond Al. 
Lapedatu, dosar XVIII, v. 8.2. 

Fraţii Lapedatu, spuneam la început, au trăit atit de diferit dar, totuşi, în atitea privinţe li se 
aseamănă destinul. Pe Alexandru îl regăsim - într-o impresionantă suită de călătorii - cind la 
bisericile Coziei, Arnotei ori Tismanei, la Histria ori Ulpia Traiana, cind la mănăstirea Neamţului, 
cetatea Sucevei ori castelul Hunedoarei, mărturisind o iubire statornică faţă de istorie. Viaţa sa 
confundată cu profesia este, începînd din 1904, un exemplu de cercetare onestă faţă de izvoarele 
cunoaşterii, aşezindu-se lingă aceea a neintrecutului Nicolae lorga. 


În schimb, pe lon, Amintirile sale ni-i prezintă într-o ipostază mai puţin așteptată şi cu totul 
necunoscută: aceea de călător şi om de munte. Misiunile sale în străinătate, excursiile de plăcere 
sau tratamentul în cunoscute staţiuni climaterice din Austria, Elveţia sau Cehia, relevă la el 
deopotrivă un interes deosebit pentru natură şi bucuria cunoaşterii. Rareori în literatura de pînă 
acum am mai întîlnit pe cineva atit de pasionat de drumeţiile montane. Folosindu-le ca prilej de 
desfătare sufletească şi drept exerciţiu fizic, el a străbătut munții Carpaţi cu o plăcere ieșită din 
comun. A început la Sibiu, fiind primul din rindul intelectualității care a inaugurat turismul de 


iarnă la Păltiniş. 


Cunoscind atit de bine munţii, călăuzele şi locurile de adăpost, lon I. Lapedatu credea că prin 
turism se poate realiza solidaritatea socială, adevărata camaraderie fiind aceea încheiată în 
natură. Mai mult, iubindu-i, el afirmă cu dreptate că în munţii noştri „s-a păstrat curat sufletul 
neamului nostru şi că din aceste văi şi adincimi a roit el spre șesul Dunării, spre apele Moldovei şi 
spre cele ale Tisei', Carpații fiind „comoara de viaţă a neamului românesc” Capitolul special 
destinat călătoriilor îl face pe autor un adevărat continuator al lui Alexandru Vlahuţă şi, desigur, 
un pionier al turismului românesc. Amintirile sa/e înscriu însă şi o lucrare cu un imens sens al 
tragicului. Ele au fost scrise sub impulsul evenimentelor din anii 1945-1945, de un bătrin încă 
robust fizic dar care își vedea zădărnicia întregii sale vieţi. A lui şi a generaţiei căreia fi aparţinea, şi 
care făcuse atit de multe pentru ţara sa. 


De aceea, în scrisoarea care le însoţeşte a scris: „lată acum, la Sfirșitul vieţii, pot constata, că 
munca mea de aproape 50 de ani în viaţa publică din Ardeal şi România întregită s-a nimicit". 
Constatarea sa, dureroasă deopotrivă pentru el şi neamul său, era de altfel a celei mai active şi 
mai oneste generații din România ultimului veac. Lumea lor, regulile ei, morala şi cinstea, credinţa 
Și dreptatea se întorseseră peste cap, noii arhitecţi ai „celei mai drepte dintre lumi” le stricaseră 
toate înfăptuirile și le risipiseră orice speranţă. Scăpat ca prin minune de umilinţa înjositoare a 
închisorii - care însă nu-l va ocoli pe fratele său geamăn Alexandru -, continuind desigur să se 
întrebe zadarnic unde şi cine a greşit, încă un mare om s-a stins, grăbindu-i-se sfirsitul, în durere, 
neputinţă şi deznădejde, ca acelora de care nu mai avea nimeni nevoie. Ca atitora din generația 
Unirii, bunurile sale au fost confiscate, arhiva şi fotografiile, decoraţiile i-au fost ridicate de la 
Glimboaca, unde le depusese spre păstrare, şi duse în locuri încă neştiute. Au trebuit să treacă 
cinci decenii pentru ca să ne întoarcem iar la cursul firesc al lucrurilor, după ce rosturi cu greu 
făcute s-au risipit. Peste cei de azi spiritul, strădaniile şi zbuciumul generaţiei lui lon I. Lapedatu 
vor stărui încă multă vreme, însemnind, sperăm, o neuitată pildă. 


NOTĂ ASUPRA EDIŢIEI 


Volumul de faţă restituie textele Amintirilor dictate din memorie de către lon I. Lapedatu, în 
anii 1947-1950. Un prim manuscris, dactilografiat la un rind şi jumătate, a fost terminat în anul 
1947 şi are 206 pagini, cel de-al doilea, a fost adăugat în 1950 (89 p.), fiind scris de mină, după 
dictare, de către doamna Pica Maior, iar Jurnalul de război conține însemnările proprii ale lui lon |. 
Lapedatu, scrise între 15 august -26 septembrie 1916 (56 p.). Manuscrisele se păstrează de către 
dna Pica Maior, cu excepția Jurnalului, pe care î/ deține dna Ana Macavei, nepoata autorului. 

Amintirile au fost elaborate cu gindul mărturisit de a servi fiicei, Pica Maior, ca o confesiune 
paternă. 


Caracterul foarte personal al unor judecăţi, părerile obiective şi concepțiile tranşante despre 
oamenii şi faptele cu care a venit în contact lon I. Lapedatu, fac ca Amintirile sale să nu rămînă 
însă o simplă confesiune, conferindu-le o ridicată valoare documentar- memorială. 


În ansamblul său, lucrarea oferă multiple informaţii noi, completind cele ce se cunoşteau 
despre vremuri, instituţii, personalităţi şi evenimente intrate deja în istorie. Acestea luminează din 
unghiuri nebănuite, fie istoria instituţiilor - a familiei, şcolii, sistemului bancar -, fie pe aceea a 
unor comunităţi ori a mentalităților. 


Paginile prin care se reconstituie atmosfera legăturilor familiale şi a vieţii sociale din aşezările 
transilvănene - Braşov, Orăştie, Sibiu, Beiuş - sint deopotrivă inedite şi pline de savoare. 

Lucrarea a fost întocmită pe capitole, editorul respectind în principal ordinea cronologică a 
acestora. Pentru cursivitatea textului, Jurnalul şi amintirile despre cariera autorului şi viaţa politică 
din timpul său, ca şi prezentarea Aşezămintului „Veturia |. Lapedatu”, au fost inserate în text unde 

s-a crezut că le este locul. Titlurile şi subtitlurile aparțin autorului, completarea lor, făcindu-se 
doar cind conţinutul a cerut-o expres. Atunci cind s-a apreciat că serveşte mai bine textul, mai 
ales în cazul repetărilor ori al unor mărturisiri familiale prea intime, am renunţat la redarea 
pasajelor în cauză, marcînd locul prin semnele convenţionale uzitate; decizia respectivă am luat-o 
la cererea doamnei Pica Maior, respectindu-i-se dorinţa. Au fost păstrate, în principal, formele 
arhaice de limbă, particularităţile lexicale, caracteristice vorbirii şi scrierii curente ale generaţiei 
cărela-i aparţine autorul. Între acestea figurează cuvinte ca: transacţiune, delegaţiune, excursiune, 
discuţiune etc.; apoi, vechiu, voiu, întiiu şi altele, ca şi unele construcții care conduc la cacofonii. 
S-au păstrat cuvinte mai vechi, regionalisme, azi neutilizate: conduct (coloană), congră 
(indemnizaţie), mancuri (lacune), rast (pauză), libel (libret), cofer (geamantan), enarat (povestit), 
surprinsă (surpriză), cassar (casier), comandit (recomandat), serv (om de serviciu), asentat 
(recrutat), boltă (prăvălie), abstat (reținut), tract (protopopiat), liferant (livrant). Completările care 
s-au impus ca Strict necesare cu scop de a înlesni lectura, au fost făcute direct pe text, 
marcindu-le prin paranteze drepte. Dintr-o Addenda et Corrigenda aparținind autorului (4 p. 
manuscrise) am preluat direct în text sau în note, ceea ce am apreciat ca foarte util. Volumul 
beneficiază de un corp de note conținînd explicaţii selective de natură istorică și biografică; nu 
toate persoanele amintite în text se regăsesc în note iar unele date biografice sint incomplete, 
cauza principală fiind lipsa surselor documentare. 


Pentru cititorul avizat, amintim că un număr redus de informaţii biografice, privind înaintaşii 
familiei Lapedatu sînt comentate sumar în prefața lui D. Vatamaniuc, la loan A. Lapedatu, Încercări 
de literatură, C/u/-Napoca, 1976, p. 5-9. La fel, poeziile scrise de lon I. Lapedatu la Păltiniş în 
1928-1929, au fost redate de loan Lupaș, în broşura O binefăcătoarea tinerimii studioase: Veturia 
|. Lapedatu, Sibiu, 71933, p. 26-28. 

Unele informaţii de natură biografică şi sugestii documentare ne-au fost oferite de către 
colegii: loan Ciupea (Cluj-Napoca), Nicolae Cordoş (Cluj-Napoca), Valeriu Dobrinescu (laşi), Mihai 
Drecin (Oradea), Eugenia Glodariu (Cluj-Napoca), Nicolae Josan (Alba lulia), Cornel Lungu (Sibiu), 

lon Mamina (Bucureşti), Horia Matei (Bucureşti), Tiberiu Muscă (Baia Mare), Marcel Popa 
(Bucureşti), Doru Radosav (Cluj-Napoca), Adriana Rusu (Deva), Marian Ştefan (Bucureşti). Au fost 
de asemenea consultate, referatele aparținind doctorandei economist Cornelia Nagy, Băncile în 
gîndirea economică a economistului loan l. Lapedatu (Oradea, 26-27 mai 1995,15 p.) şi 
Economistul lon |. Lapedatu (Despre începuturile activității şi publicisticii economice) (6 p.), 
autoarea lor pregătind o teză de doctorat. Tuturor acestora, ca şi editurii Institutul European, 
editorul le aduce cuvenite şi respectuoase multumiri. 


/lustraţia lucrării, în bună parte inedită, provine de la doamna Pica Maior, din fondurile 
Muzeului Civilizației Dacice şi Romane - Deva şi ale Muzeului Brukenthal. Fotografiile ne-au fost 
puse la dispoziție de către deținători, adresindu-le şi aici mulţumiri. 


Doamnei Pica Maior, de altfel, Editura îi mulţumeşte şi pentru gentilețea de a-i fi permis să 
publice aceste documente de familie. 


Scumpa mea Pica, 


lată, acum, la sfârşitul vieţii, pot constata că munca mea de aproape 50 de ani, în viaţa publică 
din Ardeal şi România întregită s-a nimicit. Căci ce s-a ales de instituţiunile pe care le-am servit în 
acest lung şir de ani? Ce s-a ales de „Albina'? - pentru a cărei dezvoltare şi consolidare am trudit 
aproape 30 de ani. „Albina” s-a desfiinţat. Ce s-a ales de „Prima Ardeleană? - pe care aşa zicând 
singur eu am adus-o la viaţă şi pe care am condus-o ca director şi administrator delegat timp de 
40 de ani, ajungând la o dezvoltare pe care nu o credeam posibilă nici în cele mai mari zile de 
optimism ale mele. S-a desfiinţat şi ea. Ce s-a ales de „Solidaritatea ”? - la înfiinţarea căreia am avut 
și iniţiativa şi partea de organizare aproape singur. Am lucrat ca secretar general al ei, timp de 30 
de ani. l-am făcut statutele, regulamentele, organizaţia revizorilor experţi şi toate lucrările 
necesare în acest interval de timp. A căzut în desuetudine, nemaiavând nici o bancă activă ca 
membru. Ce s-a ales de „Fundaţiunea Ziariştilor”? - pe care incepusem să o organizez şi să-i 
procur fondurile necesare pentru a deveni o pavăză a bieţilor ziarişti români din Ardeal. Nu se mai 
știe nimic de ea. Am dat patrimoniul ei în administrarea mai departe a Sindicatului Ziariştilor din 
Ardeal, care n-a mai continuat pe drumul trasat de mine şi care va fi închis această fundaţiune, în 
niscaiva cartoane uitate. Ce priveşte munca mea ca director al „Ardelenei” din Orăştie, de director 
și administrator delegat la „Prima Ardeleană”, de secretar al „Solidarităţii, de secretar al 
„Fundaţiunii Ziariştilor”, această muncă s-a fărâmiţat în activitatea mea de toate zilele şi azi nu se 
mai ştie nimic de ea. 


În sfârşit, Aşezămintul „Veturia |. Lapedatu” cu care voiam să-mi închei activitatea mea şi 
pentru care constituisem un patrimoniu atit de important şi construisem casa de adăpost de la 
Sibiu - și acesta s-a dărâmat. Din patrimoniul său de titluri nu s-a putut salva nimic, iar din 
patrimoniul imobiliar, cele două case de chirii de la Braşov, azi sunt mai mult o sarcină decât un 
izvor de venit, iar clădirea Casei de adăpost este ocupată de un cămin de elevi. 

Din agoniseala vieţii mele, păstrasem şi pentru tine atâta cit ti-ar fi fost suficient pentru o 
existenţă modestă şi sobră. Dar şi acest patrimoniu s-a pierdut aproape cu desăvârșire. Nu-ţi mai 
pot lăsa nimic pentru zilele grele ce te-aşteaptă. Îmi pare foarte rău că soarta a fost atât de crudă 
cu tine şi cu mine. 


Îţi las ca amintire, notele care urmează, pe care cetindu-le, vei găsi orișicând amintirea unei 
vieţi zădărnicite. Păstrează-le cât vei putea şi pentru tine şi pentru urmaşii tăi. 


28 noiembrie 1949 


I.ORIGINEA FAMILIALĂ A PĂRINŢILOR 


COPILĂRIA ŞI ŞCOALA 


Părintele nostru, loan A. Lapedatu, era de origine din Glâmboaca, o comună mică din judeţul 
Sibiului. Este aşezată pe ţărmul drept al Oltului, în partea cea mai de răsărit a judeţului. Se 
mărgineşte la răsărit cu comuna Colun, jud. Făgăraş. În faţă, peste Olt, are Porumbacul şi Avrigul 
cu frumosul lanţ de munţi al Carpaţilor şi cu măreţul pisc al Negoiului. 


Cel mai îndepărtat străbun de care ştim, dar numai din tradiţie familială, ar fi Onea Lăpădat, 
care a trăit pe la mijlocul secolului al XVIII-lea. Se pare a fi fost un fruntaş în comună, un om 
vrednic, care a purtat vreme îndelungată slujba de jude-primar al satului. Unchiul lon şi bădicul 
Ciocănel îmi spuneau, că-şi avea casa şi curtea la „Grădina din sus”, pe atunci cu nr. 29 sau 30, 
grădină rămasă până azi în proprietatea familiei. 

Despre urmaşii lui Onea Lăpădat, se găsesc date sigure şi exacte în matricolele bisericii 
ortodoxe din comună. 


Coborâtor direct al lui Onea Lăpădat, coborâtor de la care ne tragem noi, a fost Toma Lăpădat 
(1751-1813). Se spune că a fost căsătorit cu Paraschiva lui Onea Sanda, fost şi el jude-primar în 
sat. Amănuntul acesta mi l-au spus tot unchiul lon şi bădicul Ciocănel. Că mi-au spus Sanda sau 
Safta, nu mai ştiu. Dacă va fi fost Safta şi nu Sanda cum am scris mai sus, atunci grădina cu acest 
nume / Grădina Safta /, pe care o aveau şi o au încă ai noştri în comună, pe Uliţa de la Poarta 
satului către Colun, ar putea proveni de la acest strămoş în linie maternă. De altfel întreaga 
înfăţişare a acestei grădini, având fântână pietruită cu ciutură şi poartă mare de intrat cu carul şi 
spre uliţă, arată că oarecând a fost o casă şi curte. Îmi amintesc că şi bunicul nostru îmi confirma 
această presupunere a mea. 

Toma Lăpădat a avut 3 feciori şi o fată. Feciorii au fost: loan (1783-1867), fost preot în 
Măgărei / o numire deformată din nemţescul Magarei /, comună numită azi, pare-mi-se, Dealul 
Frumos!; Toma (1795-1861) şi Toader (1804-1880). Fata, Ana (1812-1880), a fost măritată cu 
Alexe Ciocănel (1814- 878). Bădicul Ciocănel îmi spunea că tatăl lui Alexe Ciocănel, ar fi fost 
preot în Vaidacut, undeva pe câmpie. Desigur, preot unit. Familia Ciocănel era unită. Au revenit la 
ortodoxie numai când bădicul Ciocănel şi-a măritat fata, pe Paraschiva, cu Emilian Crăciun, preot 
ortodox în Sebeşul de Jos. Ana şi Alexe Ciocănel au avut un singur fecior, pe lon Ciocănel 
(1852-1925). Noi îi spuneam bădicul Ciocănel. Este cel de care se face amintire mai sus. 


Între cei 3 feciori, coborâtor direct pentru noi, a fost Toma Lăpădat, căsătorit cu Paraschiva 
Radovici (1796-1885). Toma acesta, pe care l-am putea numi al II-lea, s-a mutat din curtea şi casa 
părintească în una a soţiei sale, casa de azi a Lăpădaţilor. Toma al II-lea a murit înecat în Olt. Pe o 
vreme rea (era prin februarie) când Oltul era umflat, furios şi pornit spre desgheţ, a luat cu fiul 


său, o luntre să treacă la Porumbac. Valurile furioase şi sloiurile de gheaţă au răsturnat luntrea. 
Toma Lăpădat, neştiind să înoate, s-a înecat; fiul său, bunicul nostru s-a salvat înot. 


Toma Lăpădat al II-lea a avut un singur fecior, pe Alexe Lăpădat (1818-1900), care a fost 
căsătorit cu Ana Panga (1822-1907) din Colun. Ei erau bunicii noştri. l-am cunoscut foarte bine pe 
amândoi. Bunicul sau „Moşul”, cum îi spuneam după obiceiul locului, era un om aspru şi iute la 
mânie. De statură înalt, uscăţiv şi cam adus de spate. În tinereţe fusese cântăreţ vestit. Îmi spunea 
părintele Crăciun, preotul satului, că la praznice mari, îl chema să ţină strana. Cea mai frumoasă 
cântare, cu care delecta biserica, era /ngeru/ a strigat. Nimenea - spunea preotul - nu cânta aşa 
frumos şi dulce ca el. Bisericos însă nu prea era. Nu ştiu dacă l-am văzut de 2-3 ori în copilăria 
noastră la biserică. Toată viaţa lui a suferit de hernie (vătămătură sau surpătură, cum se spunea 
pe acolo). Ştia scrie şi ceti cu cirilice. Numele şi-l scria şi cu caractere latine. A fost multă vreme, 

vreo 20-30 de ani, jude-primar în sat. Încasa dările (impozitele) pe răboj. Îmi aduc aminte, cum lua 
răboajele înşirate pe o sfoară, le punea pe umăr şi pleca în sat după dări. 

Ca să nu fie silit a scrie prin alţii fiului său mai mare, care era la învăţătură, i-a cerut să înveţe 
şi el scrierea cu cirilice. Era aspru şi neîndurător, chiar şi cu acest fiu al său care urma şcolile la 
Sibiu şi care era un elev foarte bun. Avea în clasă un singur rival. Pe bunul său prieten Nicolae 
Cocoradă din Merghindeal. Într-o vară când fiul său nu reuşise primul în clasă, ci numai al doilea 
(întâiul fiind în acel an Cocoradă), l-a pedepsit, nepunându-l la masă cu familia şi lăsându-l să 
mănânce singur la vatră. „Moşul” îmi spunea odată, că dacă fiul său ajunsese să fie student 
eminent, acesta e meritul lui, al bunicului, care aflând la început că fiul său nu prea urmează 
regulat în şcoală, s-a dus la Sibiu şi - spunea el - „i-am tras o sfântă de bătaie, soră cu moartea”. 
De atunci s-a îndreptat. 


Bunicul credea în asemenea corecţiuni corporale. Când mă adusese şi pe mine la şcoală la 
Braşov, şi fratele meu se reîntorsese la laşi, fiindu-mi urât de tot ce găseam la noua şcoală, am 
cam început şi eu a o înconjura şi a o neglija. Vărul meu Alexe (fiul unchiului lon), pe care de 
asemenea îl aduseseră la şcoală la Braşov, a scris la Glâmboaca, că eu nu mă port bine cu şcoala. 
Bunicul a venit imediat la Braşov, la gazda unde stăteam împreună cu o mulţime de băieţi din 
părţile Făgăraşului şi Sibiului. Când m-am dus seara acasă, l-am găsit stând pe un scaun în 
bucătărie la gazda noastră, o calfă de neguţător, lon Avrigeanu. M-a luat la întrebări. Nu prea 
răspundeam ce probabil aştepta el. La un moment dat m-a înşfăcat de guler şi m-a repezit pe uşă 
afară în curte. Eu am căzut pe pardoseala de piatră. S-a pus atunci cu o furie sălbatică să mă 
învârtească cu un băț gros de alun. Nu se uita unde loveşte. Mă umplusem de sânge. Urlam de se 
adunaseră toţi vecinii. Abia l-au putut potoli. Aşezându-se din nou pe scaunul din bucătărie, 
spunea: „aşa l-am învăţat şi pe tată său omenie, gândesc că de acum înainte îşi va băga şi el 
minţile în cap”. Ceilalţi copii îngheţaseră de spaimă. Bătrânul s-a culcat în cameră cu vărul Alexe, 

unde aveam şi eu pat. Mie mi-a fost frică să mă culc cu ei într-o cameră. M-a luat un băiat mai 
mare şi m-a culcat în patul lui. Îmi amintesc, că m-am culcat îmbrăcat şi toată noaptea am 
tremurat de groază. A doua zi de dimineaţă, a venit la Braşov şi bunica de la Săcele (mama mamei 
mele), căreia gazda şi ceilalţi copii i-au istorisit cele întâmplate. Deşi şi ea era o natură aspră, 
totuşi cele aflate se vede că au impresionat-o. Am prins câte ceva din discuţiile ei cu bunicul, 
căruia îi reproşa brutalitatea cu care m-a bătut. Îmi amintesc că bunicul spunea numai atât: „nu 
face nimic, mă va ţine minte toată viaţa”. L-am şi ţinut, nu numai eu, dar de sigur şi toţi câţi au 
asistat la această drastică corecţiune corporală. 

Bunica noastră de la Glâmboaca sau „mama” cum îi spuneam după obiceiul de acolo, era din 
contra o femeie care excela prin bunătate şi blândeţe, două însuşiri cari i se imprimaseră adânc în 
fizionomie. Deşi ajunsă la adânci bătrâneţe, puteai vedea că a fost o femeie frumoasă. Ochii ei 
albaştri, buni şi blânzi, luceau ca două lumânări. Copiii ei o cinsteau şi o iubeau mai mult ca pe 
tatăl lor. Dar şi „Moşul” oricât de brutal era cu alţii, nu îndrăsnea să fie dur cu ea. 


Au avut 3 feciori: Onea (1844-1878), lon (1846-1938) şi Nicolae (1848-1929). Onea, care mai 
târziu, la şcoală, şi-a schimbat numele în lon, a fost părintele nostru. Ceilalţi fraţi au rămas la 
plugărie în sat. lon sau „Unchiul lon”, cum îi spuneam noi, era un bărbat voinic şi frumos. Blond şi 
cu ochi albaştri, caracteristici şi la ceilalţi fraţi. Unchiul lon avea o inimă bună şi era o fire duioasă. 
Noi, cei doi orfani, ne ataşaserăm mult de el. Nicolae, bietul, avea o infirmitate în urma căreia 
umbla legănat din şale şi cam împiedecat. A rămas mai nedezvoltat. Mai mic de statură pe lângă 
fraţii lui, amândoi ca doi atleți. Nicolae nu s-a căsătorit. N-a avut urmaşi. Maică-sa, din cauza 
infirmităţii lui, era foarte bună cu el. 


Unchiul lon a fost însurat de două ori. În prima căsătorie a ţinut pe Paraschiva lon Crăciun 
(1852-1872), cu care a avut-o pe Măriuţa, născută la 1871 şi măritată întâi cu Alexandru Oproiu, 

de care despărţindu-se, a luat pe lon Alexe Ciocan, fost crâşmar şi fleşer în sat. În a doua căsnicie 
a luat pe Paraschiva Gheorghe Crăciun (1854-1925), sora preotului Crăciun, cu care a avut mai 
mulţi copii. Între aceştia cei cari au ajuns să întemeieze familie au fost Rafila (1874-1915), 
măritată cu lon Vlad din Ungheţ; Alexe, născut în 1878, azi trecut deci de 70 de ani, şi Ana (Nuţa), 
născută la 1881, azi deci de 68 ani, măritată cu lon Suma. Vărul Alexe a fost şi el căsătorit de 
două ori. Copiii care îi creşte azi (Alexe şi lon) sânt din a doua căsătorie, cu Sinefta Hocioagă din 
Porumbac. 


Mai ţin să amintesc că casa de piatră cu etaj de pe curtea Lăpădaţilor a fost construită cu un 
an-doi înainte de revoluţia din 1848 prin îngrijirea bunicului nostru, Alexe Lăpădat. 


Părintele nostru, loan A. Lapedatu, s-a născut la 6 iulie 1844 în Colun, în casa părinţilor mamei 
sale. Copilăria şi-a petrecut-o în Glâmboaca. Informaţii mai amănunțite despre viaţa şi activitatea 
lui se găsesc cu prisosinţă în volumul omagial ce s-a dedicat când noi, urmaşii lui, am împlinit 
vârsta de 60 ani, precum şi în conferințele şi biografiile scrise de Andrei Bârseanu, loan Lupaș şi 
loan Matei. În fine, în diferite articole din gazete şi reviste. 


În toamna anului 1871 a fost numit profesor de limbile clasice la Gimnaziul Mare (liceul) Public 
Român Ortodox din Braşov. Ca tânăr profesor a fost destinat, cum era obiceiul pe atunci, să ţină 
el Cuvântul festiv la sărbătoare Sfintei Sofii, patroana şcoalei, sărbătoare care cade pe la începutul 
lui septembrie. Toată lumea aştepta cu nerăbdare să vadă cum se va prezenta noul profesor, venit 
cu studii din Franţa şi Belgia. Îmi spunea Andrei Bârseanu2, care era elev pe atunci la gimnaziu, că 
cuvântarea rostită cu elan şi eleganţă a făcut o profundă impresie, atât asupra elevilor, cât şi 
asupra profesorilor şi publicului aflător în sala festivă a şcolii. Când tânărul profesor a coborât de 
la tribună, protopopul Braşovului, Barac, i-a ieşit înainte, l-a îmbrăţişat, l-a sărutat şi i-a spus: „Nu 
de geaba ai învăţat la şcolile cele mari de la Paris”. 


Curând după aşezarea lui în acest oraş s-a căsătorit cu Victoria Verzea, fiica preotului Eremia 
Verzea din Satulungul-Săcelelor. În martie 1875 tânăra lui soţie a murit de tuberculoză. În acelaş 
an, în noiembrie 1875, s-a căsătorit a doua oară, cu Amalia Circa, mama noastră. 


În legătură cu cele cuprinse în această notă mai ţin să însemnez aici, că şi noi ca copii am 
cunoscut-o pe Paraschiva Radovici, fosta soţie a lui Toma Lăpădat al II-lea, şi mama bunicului 
nostru. Ne aducem aminte că era foarte bătrână şi locuia la bunicul nostru, care însă, potrivit firii 
lui, era foarte aspru şi brutal cu ea. O certa foarte des şi câteodată o lovea. Ne amintim că biata 
bătrână, după astfel de incidente, se ducea plângând prin sat, văitându-se că a fost bătută de fiul 
ei. 

Mai amintesc aici, că ce priveşte prima căsătorie a părintelui nostru, moşul din Glâmboaca îmi 
spunea că a fost împotrivă. Când a primit scrisoarea fiului său prin care cerea binecuvântarea la 
căsătorie, s-a dus la Braşov şi i-a spus, că dacă vrea să se însoare poate lua pe una dintre fetele 


consilierului lacob Bologa: de la Sibiu, sau vre-o fată din familia Cloaje din Boiţa, familie vestită ca 
foarte avută. Când însă fiu său i-a comunicat că mai bine se omoară decât să nu ia pe mireasa lui 
de la Săcele, bătrânul nu s-a impresionat, s-a ridicat de pe scaun şi pornind spre ieşire, i-ar fi 
spus: „Dacă vrei să te omori, fă-o acum să te îngrop eu cu mâinile mele”. Amintesc acest incident 
ca o caracteristică a firii bunicului nostru. Ce priveşte a doua lui căsătorie, bunicul spunea, că a 
fost pe placul lui, luându-şi fiul său o soţie sănătoasă şi frumoasă. 


Mama noastră era din familia Circuleştilor, din comuna Cernatul Săcelelor, o familie bine 
cunoscută atât în Ardeal cât şi în Ţara Românească. La origine familia se pare a fi fost: Ţărucă, 
Ţurcă, Ţârcă, scriindu-se mai târziu Circa, după ortografia latinizată a vremii. Sub acest nume a 
fost şi a rămas cunoscută de la începutul veacului trecut până în zilele noastre. 


Cel mai îndepărtat străbun, în linie maternă, de care am dat, a fost loan [urcă născut la 1727. 
Anul morţii nu l-am putut afla. Soţia lui, după numele de botez, se numea Stana. Acest loan Ţurcă 
a avut două fete şi doi feciori. Fetele au fost Voica şi Maria. Feciorii: Todor născut la 1749 şi 
Oprea născut la 1754. De la aceşti doi feciori, familia s-a divizat în două mari ramuri. 


Ramul cel mai ales şi mai norocos a fost cel al lui Oprea. Din matricola bisericii din Cernatul 
Săcelelor, s-a putut constata, că soţia sa, din botez, se chema Voica. Din cercetările istorice, 
făcute de dl. Aurel A. Murăşanus+ de la Braşov se constată, că această Voica era fiica boierului loan 
Mălăescu din Ţară, care avea ca moşie de moştenire comuna Mălăeşti-Sud. Oprea avea turme de 
oi şi vite cornute şi mari herghelii de cai. Ţinea întinse legături de afaceri cu Occidentul. Şi-a 
câştigat mari merite la Curtea Imperială din Viena, servind cu oamenii lui în războaiele cu turcii, 
ca iscoade (cercetaşi) şi dând în dar împăratului de la Viena 70 de cai. În schimb se spune, că ar fi 
obţinut privilegiul de a-şi creşte pe urmaşii familiei sale la Academia Terezianum de la Viena. 


N-am avut cum controla şi verifica această informaţie. Fapt este, că mulţi dintre urmaşii acestei 
familii au studiat la Viena, trecând şi prin şcoala de elită numită Terezianum. 


Oprea, numit mai târziu în familie „cel bătrân”, a avut mai mulţi copii. Cel mai distins dintre ei 
a fost tot un Oprea, pe care îl vom numi al Ilea. 


Acest Oprea al II-lea este figura cea mai aleasă dintre toţi Circuleştii şi acela care a întemeiat 
faima familiei. Ceilalţi copii ai lui Oprea cel bătrân, fraţi cu Oprea al II-lea, au fost mai mulţi. În 
matricolele bisericeşti se găsesc: lon, născut la 1783, Ilie, născut la 1793, şi Ana, născută la 1798. 
Aceasta din urmă s-a măritat în familia Gavăt. În cercetările istorice ale d-lui Aurel Murăşanu, se 
mai aminteşte încă de doi fii ai lui Oprea cel bătrân, de Petre şi Eremia. 


De Oprea al IlHea ne vom ocupa ceva mai târziu. 


Rămân la fraţii lui. Între aceştia cel mai interesant este llie (1793-1837), un bărbat foarte 
dinamic, care aproape toată viaţa lui, vre-o 30 de ani în şir a purtat o aprigă luptă cu magistratul 
săsesc de la Braşov şi anumite dregătorii în Ţara Românească, el având proprietăţi atât în Ardeal, 
cât şi peste munţi. În lupta sa a denunţat abuzurile şi nedreptăţile la care era expus. În scopul 
acesta a făcut multe jalbe şi memorii, atât la voievozii Ţării Româneşti, cât şi la Guvernul de la 
Cluj, la Cancelaria Aulică Transilvăneană de la Viena şi chiar la împăratul Austriei. Într-o jalbă 
adresată în martie 1817 lui Vodă Caragea’, arată că mama lui (soţia lui Oprea cel bătrân) a fost, 
cum am spus, Voica, fiica boierului lon Mălăescu, proprietar al moşiei Mălăeşti-Sud, judeţul Sac 
(acest judeţ era între Prahova şi Buzău şi avea capitală Bucovul). 


El îşi cerea şi restul moştenirii, după mama sa şi bunicul său. 
În arhivele oraşului Braşov, s-a găsit un dosar „llie Circa” cu multe acte şi documente 
importante. Cel mai interesant este memoriul adresat în 1832 în latineşte împăratului Francisc | 


de la Viena. Din acest memoriu rezultă, că Circuleştii au contribuit în măsură însemnată la 
recolonizarea Săcelelor cu români din Ţară, la începutul secolului al XVIII-lea. Ei au cumpărat 
teritoriul pentru comune, construind case de locuit şi ajutând mult la înălţare de biserici. Mai 
departe au făcut mari servicii împărăției, servind în războaiele cu turcii ca iscoade / exp/orates 
agentes | şi în fine că au donat împăratului de bună voie cei 70 de cai pentru armată, de care am 
amintit mai sus. 


Despre rolul jucat de Circuleşti în această epocă, mărturiseşte şi biograful sas Josef 
Marienberg, care în a sa Geografie? a Ardealului din 1813 spune că Circuleştii aveau herghelii de 
sute, ba chiar mii de cai în câmpiile şi munţii Ardealului, că întreţineau foarte bune şi întinse 
relaţii comerciale cu Apusul. În sfârşit că ei au ridicat şi biserici, la care funcționau ca epitropi. 


Astfel într-un document românesc din 1795 se vorbeşte de Eremia Circa, ca epitrop al bisericii din 
Satulung. 


Ilie Circa, în lupta sa n-a izbutit faţă de regimul asupritor de atunci. A murit uitat şi părăsit 
într-o chilie a Spitalului Pantelimon din Bucureşti. 


Fiul mai mare al lui loan Bran de Lemenyă, ginerele lui Oprea Circa al Il-lea, vorbeşte în 
amintirile sale că fraţii Circa au fost implicaţi şi în revoluţia lui Tudor Vladimirescu şi că Petre, 
doctor în medicină, s-a refugiat în Rusia, la Petersburg, unde şi-a pierdut urma. 


Să revenim acum asupra lui Oprea Circa al II-lea. Că ce pregătire intelectuală va fi avut, n-am 
putut afla. Fapt este că a fost un om cu carte, un om foarte dinamic, care se preocupa nu numai 
de afacerile sale, ci şi de cele publice româneşti, în care a jucat un rol important. La Adunarea 
Naţională de pe Câmpul Libertăţii de la Blaj, a fost ales în Delegaţia condusă de Şaguna, să ducă 
memoriul adunării la Olmuetz [Olmütz], împăratului Ferdinand. Avea şi avere mare atât în Ardeal 
cât şi în Ţara Românească. Făcea şi dese călătorii de afaceri în ţările din apusul Europei, 
oprindu-se mai totdeauna la Viena, unde se prezenta în audienţă la împăratul Ferdinand. Era 
cunoscut la Curtea Imperială, unde, după tradiţia familiară, era agrăit de împăratul cu formula 
„Lieber Circa”. 


Trecem acum la copiii lui Oprea Circa al II-lea. A avut 10 copii. Întâiul a fost Gheorghe, născut 
la 1812 şi mort la 1847. A fost căsătorit cu Maria Moroianu. Ei au fost părinţii surorilor Elena şi 
Elisa, prima măritată cu Aron Densuşianu, mama lui Ovid Densuşianu şi a doua, cunoscută artistă 
de vioară, măritată cu consilierul Pipoş?. Amândouă fetele au fost crescute la Ursuline în Sibiu şi 
apoi 4 ani de zile la Viena, unde ele au stat cu mama lor. Gheorghe Circa a avut o moarte tragică. 
N-am putut afla precis, dar ştiu că ori s-a sinucis ori a fost asasinat. 


Al doilea fecior este Oprea, născut la 1815. A studiat la Viena şi se pare că a fost bursierul 
Curţii Imperiale la Academia Militară. Ajunsese de tânăr ofiţer de Stat Major. Se pare că în 
Academia Militară şi ca ofiţer a purtat numele de Albert. Barițiu în /stor/ia 7rans//vaniei!0, vorbeşte 
de el şi anume că a fost trimis în două rânduri cu ordine importante de la Viena către general 
Puchner, comandantul armatelor imperiale din Ardeal, împotriva insurgenților unguri. Barițiu mai 
spune, că Oprea Circa, împreună cu cumnatul său loan Bran de Lemeny au fost martori oculari la 
lupta din câmpia Şura Mare de lângă Sibiu, când generalul Bem cu armatele sale de insurgenți a 
ocupat Sibiul 1. 

Al treilea, lon, născut la 1818, a murit de timpuriu. Cel puţin aşa rezultă din matricolele 
bisericeşti. 

A patra a fost Maria, măritată cu avocatul loan Bran de Lemeny, fostul Căpitan suprem al 
Făgăraşului. A avut 4 feciori, pe fraţii loan, Pompiliu, Nicolae şi Liviu Lemeny, pe cari i-am 


cunoscut şi noi destul de aproape. Maria Circa, mama lor, a fost o femeie foarte virtuoasă şi 
vrednică. 


A cincea, Stana, născută la 1823, se pare că a murit de timpuriu. Deducem aceasta din 
împrejurarea, că o altă fiică a lui Oprea Circa, născută 8 ani mai târziu, a primit acelaşi nume. 

Al şaselea, lon, născut la 1826. Acesta este tânărul ofiţer, care-şi făcuse studiile tot la Viena în 
Academia Militară. A fost adjutantul personal al arhiducelui Franz Josef, împăratul de mai târziu al 
Austriei. A murit de timpuriu, în timpul cât făcea serviciul de adjutant, lovit de un glonţ în lupta de 
la Brondolo, în Italia. Ştiam că în familie s-a păstrat multă vreme, poate se mai păstrează şi astăzi 
la familia Lemeny, o scrisoare de condoleanţe a fostului arhiduce, respectiv împărat. 


Al şaptelea, Nicolae, născut la 1828. Acesta îmi pare că a fost consul austriac la Hârşova. Sigur 
nu ştiu. 


A opta, Stana sau Ştefania, născută la 1831. Era soţia lui loan Cavaler de Puşcariu!2, fostul 
Septemvir, care ca şi cumnatul său Bran de Lemeny, a avut 4 feciori: Joe, fost directorul general la 
CFR, luliu, fost judecător la Curtea de Apel din Budapesta, Emil fost profesor universitar la laşi şi 
luniu, fost în diplomaţia austro-ungară, în urmă consul la Moscova. 


Al nouălea a fost Eremia. Şi-a făcut studiile la Viena. A fost profesor şi director la Liceul Matei 
Basarab şi la Liceul Gheorghe Lazăr din Bucureşti. 


Al zecelea, Stan, născut la 1837. Nu ştim nimic de acesta. Am găsit că ar fi avut un urmaş, lon 
Romul, de care n-am auzit vorbindu-se niciodată. 


Cealaltă ramură a familiei Circuleştilor, care cobora de la Todor Circa, născut la 1749, a avut şi 
ea descendenţi, care au trecut prin şcoli. Cei mai mulţi însă au rămas la ocupaţiunea predilectă a 
săcelenilor, economia de oi şi vite. Unii din această ramură au căutat să-şi agonisească şi 
proprietaţi agricole în hotarul Săcelelor, ocupat pe de-a-ntregul de săcui. A fost, mi se pare, 


singura familie românească, care a avut astfel de proprietăţi şi a făcut în mic agricultură în satul 
lor de origine. 


Coborâtor direct, pentru mama noastră de la Tudor Circa, a fost Stan Circa născut la 1772. 
Soţia lui din botez se chema Sora. A avut mai mulţi copii: Eremia născut la 1795, Nicolae, născut 
la 1798 şi Bratu născut la 1800. În fine, Maria, născută la 1802. Acestea sunt datele din 
matricolele bisericeşti. Cred însă, că data naşterii lui Nicolae nu este 1798 ci 1785. Rezultă 
aceasta din o cronică familiară scrisă de el însuşi pe o carte bisericească. Rezultă şi din data 
căsătoriei chiar, precum şi din matricolele Liceului de Stat de la Sibiu, unde a fost elev. Pe toţi 3 
aceşti fii, i-am găsit trecuţi pe tablourile elevilor de la liceul de la Sibiu, în epoca lui latină. Pe 
Nicolae Circă l-am găsit în anul şcolar 1804-5 în clasa | de liceu, unde dintre 49 de elevi, doi au 
fost eminenti, între ei şi acest Nicolae Circă. În matricola şcolii este trecut sub numele Nicolaus 

Czirco, septem-pagensis (adică din Şaptesate). Pe Eremie şi pe Bratu i-am găsit, începând din anul 
1810-11, pe Eremie în clasa I şi a Il-a, iar pe Bratu, căruia i s-a schimbat numele în Brutus, pe toţi 
anii până la terminarea liceului, în 1815. Nicolae Circă este bunicul mamei noastre. El s-a reîntors 
la ocupaţiunile obişnuite săcelenilor. De fraţii lui, Eremia şi Brutus, şi în special de Brutus care a 
terminat liceul latin de la Sibiu, n-am mai auzit nimic. Nu ştiu ce se va fi întâmplat cu el. 


Nicolae Circă, bunicul mamei noastre, a fost căsătorit cu Maria Zaharia Pârvu din Cernatul 
Săcelelor. Căsătoria au făcut-o în noiembrie 1815. Ca o dovadă că s-a născut la 1785 şi nu la 
1798, cum arată matricolele bisericeşti, este chiar această căsătorie. Căci dacă s-ar fi născut la 
1798, ar fi fost numai de 17 ani, ceea ce exclude o căsătorie. În 1804-5 când a urmat la şcoala 
latină de la Sibiu, ar fi fost numai de 6-7 ani, ceea ce de asemenea este exclus. La şcoalele din 
Sibiu, şcolarii începeau în clasa | de liceu, cu vârste de la 12-22 de ani. El era atunci de 19 ani, iar 
în matricolele şcolii este trecut ca fiind de 18. 


Nicolae Circă şi cu soţia sa au avut mai mulţi copii. Cea mai mare a fost Maria, măritată în 
familia Albuleţ. A urmat apoi un băiat, Nicolae, născut la 1819, care a murit de timpuriu. Urma 
apoi o fată, născută la 1820. Aceasta a fost măritată, după un mare arendaş şi proprietar de 
moşie, Peteu, la Ograda în judeţul Ialomiţa. Peteu a murit mai de timpuriu. Soţia sa i-a supravieţuit 
multă vreme. Una din fiicele ei a fost măritată în familia Grosu, care a avut o fiică Elena, măritată 
la rândul ei cu dr. lancu Meţianu, fiul fostului mitropolit de la Sibiu. În seria de copii urma apoi un 
fecior, lon (1823-68). Acesta este tatăl mamei noastre. A rămas orfan de timpuriu şi fiind crescut 
în şcoli la Sfântu Gheorghe (Sepsiszentgyörgy) învățase foarte bine limba maghiară. S-a căsătorit 
în 1846 cu Maria Popa Căşineanu, zis şi Sorici. În comuna Cernatul Săcelelor a avut o proprietate 
frumoasă cu două case de piatră şi mai multe jugăre de proprietate agricolă. A făcut în mic 
agricultură în comuna sa natală, dar s-a ocupat şi cu creştere de oi şi de vite, ca toţi săcelenii, în 
Ţara Românească. A fost multă vreme primar în comună. Era ales chiar de secui, care formau 

majoritatea şi care îl simpatizau între altele şi pentru cunoştinţa perfectă a limbii ungare. A avut 
10-12 copii. Au rămas în viaţă 3, doi feciori, lon, născut la 1854 şi Nicolae născut la 1857, şi o 
fată, mama noastră, Maria-Amalia, născută la 1860. Cei doi feciori n-au dus-o prea departe: 
dimpotrivă au rămas în scădere faţă de părinţii lor. Cel dintâi, lon, a sfârşit-o prin a fi vechil de 
moşie şi a murit asasinat. Cel de al doilea, Nicolae, a avut o cârciumă şi o prăvălie şi a făcut ceva 
agricultură pe la Lăteni, Făcăeni şi Feteşti. Mama noastră a făcut şcoala din sat, după care a trecut 
la şcoala din Satulung, unde era un învăţător vestit pe vremea aceea, loan Dorca, care făcuse 
pedagogia la Praga. De la Dorca a trecut la Braşov, unde se înființase o şcoală particulară pentru 
educaţia fetelor. Şcoala aceasta - numită Vautier, era o şcoală în care se învăţa ceva franţuzeşte şi 
alte discipline de care se socotea atunci, că au nevoie fetele în educaţia lor. La acest institut au 
trecut cele mai multe din fetele mai de seamă de prin părţile Braşovului. 


CĂSĂTORIA PĂRINŢILOR 


Părinţii noştri s-au cununat la 2 noiembrie 1875. Mama era în vârstă de abia 15 1/2 ani. Naşii 
lor la cununie au fost Aron Densuşianu, pe atunci avocat în Braşov şi mai târziu profesor la 
Universitatea din laşi şi soţia sa Elena Densuşianu, născută Circă, o descendentă a familiei din 
ramura Oprea Circă. De la strămoşul lor comun, doamna Densuşianu era a 4-a generaţie din 
ramura Oprea Circă, iar mama noastră a 5-a generaţie din ramura Tudor Circă. 


Aron Densuşianu fusese colaborator cu părintele nostru la „Orientul latin”!3. Ei erau foarte bine 
cunoscuţi şi desigur că Aron Densuşianu aprecia mult pe tânărul său colaborator. Presupun, că 
erau legaţi printr-o prietenie sinceră. 

După cununie, părinţii noştri s-au aşezat la Braşov. Au trăit împreună abia 2 1/2 ani, din 
noiembrie 1875 până în martie 1878, când părintele nostru a închis ochii pentru totdeauna. 

Locuinţa lor era în strada Orfanilor, în apropiere de poarta Cetăţii. Din căsătoria lor ne-am născut 
noi cei doi gemeni la 2/14 septembrie 1876. 


S-a mai născut şi o fetiţă, Eliza, în noiembrie 1877, care însă a murit în martie 1878, exact cu 
o săptămână înainte de moartea părintelui nostru. 


O COPILĂRIE TRISTĂ 


După moartea părintelui nostru, mama şi-a desfăcut casa de la Braşov şi s-a mutat la mama ei, 
bunica noastră din Cernatul Săcelelor. Era văduvă la vârsta de 18 ani, cu doi copii orfani şi fără 
nici o pensie. Părintele nostru fusese abia 7 ani profesor la Braşov şi nu avea nici măcar minimum 
de ani de serviciu, pentru ca urmaşii lui să obţină vre-o pensie sau ajutor. 


În ce condițiuni am continuat viaţa la Săcele, se poate închipui. Bunica noastră, era şi ea 
văduvă. Avea o mică gospodărie agricolă şi câteva (2-3) bivoliţe de lapte, din vânzarea căruia îşi 
împlinea necazurile cele mai urgente. Casa, deşi nouă, avea abia două odăi, un antreu şi o 
cămară!4. Una dintre odăi era ţinută ca „casă mare”, cum se spunea pe acolo, adică un fel de odae 
de paradă, în care nu se locuia şi în care se primeau doar musafirii. În toată casa era deci o 
singură cameră de locuit, în care dormeam bunica, mama, noi copiii şi în plus o servitoare. 


Nu-mi mai aduc aminte de anii dintâi ai copilăriei mele. Îmi apar însă anumite scene din cele 
trăite în acele vremuri. Văd şi azi în casă pe bunica şi pe mama, cu câte o vecină sau cu câte o 
rudenie cu furcile la brâu, torcând lână din care făceau pănuri. Îmi pare că văd şi astăzi războiu 
aproape permanent în camera în care locuiam. Mă mai văd, alergând cu copiii iarna pe ghiaţă sau 
vara, tăvălindu-ne prin curtea şi grădina casei. În odaia în care locuiam, pentru mese se aducea 
adeseori o masă scundă turcească cu laviţe în jurul ei, la care ne consumam prânzul şi cina. Ştiu 
că ne plăcea foarte mult această masă, mai potrivită pentru înălţimea noastră. În această odae 

iarna se pregăteau şi mâncările, iar vara, aveam o bucătărie de vară şi masa se punea adeseori în 
curte. 


Cu cei din Glâmboaca se întreţineau legături familiare destul de strânse. Ei veneau cu 
deosebire toamna la Braşov şi ne aduceau grâul de pâine. Îmi amintesc, că în toamna anului 1881 
sau 2, mama, la invitarea glâmbocenilor, s-a hotărât să petreacă la Glâmboaca o parte a anului. A 
venit unchiul lon după noi cu căruţa. Pare că văd şi astăzi, cum a încărcat tot felul de bagaje de 
haine şi aşternuturi. Mama s-a aşezat între ele, iar pe noi copiii unchiul lon ne-a luat pe lădiţa de 
dinainte de unde mâna el caii. Am plecat pe o dimineaţă răcoroasă de toamnă şi de la o vreme a 
început să ne fie cam rece. Dârdâiam de frig. Ne-am dus până la Codlea, unde s-a stricat oiştea. 
Unchiul lon a căutat un faur ca să i-o lege în fier. Cât am stat acolo la atelier, pe noi copiii ne-a 
dus în casă la familia faurului. Cum era dimineaţă, copiii acestei familii erau la cafea. Ne-a aşezat 
şi pe noi doi la masă şi-mi aduc aminte, că ne-a dat câte o cafea cu lapte şi pâine proaspătă. Unde 
vom fi dormit noaptea nu mai ştiu, căci în Glâmboaca am sosit numai a doua zi pe la amiazi. 
Dintre rudeniile de acolo nu cunoşteam încă pe unchiul nostru Nicolae, căruia îi spunea bădicul 
Nicolae, adică pe fratele părintelui nostru, despre care am spus mai sus, că avea o infirmitate. Îmi 
amintesc, că unchiul lon, apropiindu-ne de sat, m-a învăţat că ajunşi acasă, să mă duc la bădicul 
Nicolae şi să-l întreb: „Ce mai faci şontorogule”. Am sosit în Glâmboaca, acolo mare forfoteală. 
Bietul bădicul Nicolae fârmiţa cucuruz. M-am dus la el şi i-am spus ceea ce mă învățase unchiul 
lon. M-am pomenit cu o palmă de la mama, peste gură. Am început a plânge şi toată casa în jurul 
meu să mă mângăie. 

Nu mai ştiu cum ne-am instalat la Glâmboaca. Probabil locuiam în casa de sus, în locuinţa 
bunicului. Acolo-şi avea mama patul ei, în care cred, că ne culca şi pe noi. Am stat acolo toată 
iarna, până primăvara târziu. Noi copiii am dus-o mai uşor. Cum o va fi dus biata mama, ştiu 
numai din vorbele ei, auzite mai târziu. 

46 


Cum ai casei erau toată ziua ocupati, peste zi nu se ţineau mese regulate. Mâncau când 
apucau şi când le era foame. Numai seara era masă regulată. Mama, cum stetea toată ziua acasă, 
îşi făcea şi ne făcea şi nouă câte ceva de mâncare. Avea o vecină, femeie foarte curată, Paraschiva 
Simeon Crăciun, fosta soacră a unchiului lon. Acolo petrecea foarte mult şi acolo îşi făcea 
adeseori de mâncare, pentru sine şi pentru noi. 

Îmi mai amintesc, că iarna ne trimitea câteodată la şcoala satului. Învățător era Simion Puşcaş, 
îmbrăcat româneşte, cu o figură frumoasă de chiabur. La şcoală ne ducea Măriuţa, fata din prima 
căsătorie a unchiului lon. Ce vom fi învăţat, nu ştiu. Ştiu însă, că aveam tăbliță cu stilul de piatră, 
cu care fircăleam toată ziua. 


În primăvară, când vremea se încălzise bine am pus iarăşi bagajele pe căruţă şi am plecat cu 
unchiul lon să ne aducă la Braşov, respectiv la Săcele. Din acest drum îmi amintesc că steteam tot 
pe lăduţa dinainte şi unchiul ne mai dădea câteodată hăţurile să mânăm caii. În acest drum ne-am 


întâlnit, cred că pe la Arpaş, pe drumul de ţară cu o patrulă de jandarmi, pe care ne-a arătat-o 
unchiul lon. Era întâia dată când vedeam pe fioroşii jandarmi unguri, cu pene de cocoş la pălărie. 
Alte amănunte din drumul acesta nu mai am. 


La Săcele, am rămas până la începutul anului şcolar 1883-4. Atunci împlineam vârsta de 7 ani 
şi trebuia să mergem la şcoală. Ne-a înscris în clasa | primară la Şcoala confesională din Cernatu. 
Şcoala era lângă biserică, edificiu astăzi părăsit. Erau două săli, în una erau elevii de clasa | şi a Il-a 
şi în a doua elevii mai mari, clasa a Ill-a şi a IV-a. Învățătorul nostru era un teolog, care terminase 
teologia la Sibiu, şi-l chema loan Zichil. Era din Bran, ceva nepot al arhimandritului Puşcariu, un 
om cam viţios, căruia îi plăcea sticluta. În şcoală eram cu fetele împreună. Mi-aduc aminte că după 
ce spuneam rugăciunea de dimineaţă, învățătorul ne cerea să punem mâinile pe bancă şi le 
examina dacă sunt curate sau nu. Pe cele murdare le lovea cu o trestie. Mai avea ca mijloc 

educativ şi un aşa numit „virgaş” cu care lovea în palmă şi în dos. Când pedepsea cu bătaia la dos 
pe câte o fată, ne făcea semn şi noi toţi copiii ne întorceam cu faţa spre fundul şcoalei. Totuşi am 
învăţat a ceti dintr-un Abecegar al lui Petri, pe care parcă-l văd şi astăzi. Am învăţat a scrie întâi pe 
tăbliță şi după aceea în caiet. larna când începea frigul, copiii erau obligaţi când vin dimineaţa la 
şcoală să aducă şi câte o bucată de lemn pentru încălzitul şcolii. Vedeai dimineaţa pe băieţi şi pe 
fete, venind cu traista de gât în care îşi ţineau cărţile şi tăbliţele şi cu câte un lemn subţioară. Cu 
cât era lemnul mai mare, cu atât şcolarul era mai bine văzut. Primăvara şi vara ne ducea câteodată 
învățătorul în excursiune pe dealul din apropiere sau la câte o grădină din împrejurimi. Plata 
pentru acest favor era câte un ou. Îşi aduna bietul învăţător 50-60 de ouă, cu care desigur îşi 
întregea alimentaţia. La sfârşitul anului, am făcut examenul, cum se obişnuia pe atunci, în 
biserică. Biserica era frumos împodobită cu frunză verde şi ţesături, iar masa de unde avea să se 
prezideze examenul încărcată cu vase de flori. La acest examen a venit protopopul de la Braşov şi 
a luat parte la răspunsurile elevilor împreună cu preotul satului şi cu alţi fruntaşi din comună. 
Protopop al Braşovului era Barac, care cunoscuse pe părintele nostru, care-l întâmpinase după 
discursul de la Sfânta Sofia cu cuvintele: „nu degeaba ai învăţat la şcolile mari de la Paris”. Ce vom 
fi răspuns la acest examen, nu-mi amintesc. Îmi amintesc însă, că protopopul Barac, după ce ne-a 
cunoscut numele, a făcut câteva glume cu noi. Ne-a întrebat ce ne facem? Eu sau fratele meu, am 
răspuns că ne facem doftori şi atunci protopopul ne-a arătat mâna, spunând că are o rană şi ne-a 
întrebat, ce alifie trebue să pună. Noi i-am răspuns, untură de pisică, adică vaselină, cum se 
numea pe atunci în sat. 


În vara anului 1884, pe noi copiii ne-au trimis iarăşi la Glâmboaca, să o petrecem acolo. 


Pe lângă învățătorul loan Zichil, al doilea învăţător era loan Capătă, de asemenea absolvent de 
teologie. Fusese elevul părintelui nostru şi ţinea foarte mult la memoria lui. 

Capătă era un om simpatic, umbla îmbrăcat româneşte şi ţinea în căsătorie pe fiica preotului 
din Şona. Profit să spun câteva cuvinte şi despre loan Zichil. După ce am părăsit şcoala de la 
Săcele, nu l-am mai văzut vre-o 20-30 de ani. Am auzit însă, că mai târziu s-a făcut preot într-un 
sat de secui de pe lângă Sfântu Gheorghe. În această calitate era şi agent al Băncii „Albina”. 
Printr-un abuz de încredere, a trebuit să-şi părăsească parohia, şi a trecut în România, unde a stat 
ani de zile cu o existenţă cam dubioasă. Ajunsese de obținuse ceva slujbă la construcţia Podului 
de la Cernavodă. Mai târziu s-a întors iarăşi în Ardeal, şi a fost preot în Valea Mare, jud. 
Hunedoara. Atunci, fiind director la „Ardeleana”, l-am reîntâlnit şi revăzut. Ne întreţinem adeseori 
cu amintirile mele ale copilăriei. Celălalt învăţător, loan Capătă, era un dascăl foarte priceput. A 
îmbrăţişat târziu de tot cariera de preot, iar ca învăţător s-a distins întru atât, încât, mai târziu, a 
ajuns director la Şcoala Capitală din Veneţia de Jos, şcoală cunoscută în toată Ţara Făgăraşului. 


La sfârşitul anului şcolar 1884, socrul său, preotul din Şona, venise la Săcele cu căruţa să-şi 
ducă ginerele şi fata peste vară acasă. Ei s-au însărcinat să ne ducă şi pe noi. Am plecat cu căruţa 
cu ei şi prima haltă am făcut-o la Codlea. Ei, bărbaţii, au intrat în ospătărie, să ia un păhar cu vin. 
Pe noi, copiii ne-au lăsat în căruţă, în vreme ce caii se odihneau şi mâncau. Pare că-l văd şi acum 
pe Capătă ieşind din ospătărie şi aducându-ne câte o bucată mare de pâine albă, iar într-un 
pacheţel câteva bucăţi de salam. A venit la noi, ne-a ajutat să ne dăm jos din căruţă, şi ne-a pus la 
umbra unui copac, unde am consumat, cu mare plăcere, salamul ce ne adusese. Drumul până la 
Şona l-am făcut în aceeaşi zi. Seara am ajuns acolo. Am rămas ca oaspeţi ai părintelui din Şona, şi 
ai soţilor Capătă vre-o săptămână, până la târgul Arpaşului. Atunci ne-au dus şi pe noi cu căruţa la 
Arpaş căutând pe cineva din Glâmboaca cu care să ne trimită mai departe. A găsit un om din 
Porumbac care, de asemenea, era cu căruţa şi care ne-a luat şi ne-a dus la Porumbac, unde am 
ajuns seara târziu. Am dormit la bunul nostru cărăuş, care a doua zi dimineaţa ne-a dus şi ne-a 
predat la Glâmboaca. 

La Glâmboaca am stat toată vara. Nu prea avea cine să se îngrijească de noi. Ne stricasem 
hainele şi ne cam sălbăticisem. Mi-aduc aminte, că căpătasem bube dulci şi biata „mama” din 
Glâmboaca, ne lecuia cu unt şi cu funingine pe de fundul ceaunului. Îmi închipui cum vom fi 
arătat când eram unşi cu aceste „leacuri”. Neglijaţi cum eram, ne crescuse un păr mare de s-au 
luat de gând chiar şi cei de la Glâmboaca. A trebuit să umble tot satul până a găsit pe cineva să ne 
tundă. Ne-a tuns însă cu trepte. Părul ne-a crescut din nou şi cred că ne umplusem şi de insecte. 
Toamna ne-au dus la Braşov. A venit cu noi Bădicul Nicolae, şi un fecior tânăr losif Crăciun, care 
tocmai fusese recrutat pentru armată. Ajunşi la Braşov ne-am dus cu căruţa la locuinţa văduvei lui 
Andrei Mureşanu, cu care mama şi familia ei, erau în strânsă prietenie. De la Andrei Mureşanul!5, 
rămăsese o fată cam de vârsta mamii; ele erau foarte bune prietene. Când ne-a văzut mama în ce 
hal eram şi cât de murdari, a pus repede o oală de apă la foc, a încălzit-o şi a început să ne spele. 
Când a mai văzut însă, că mai aveam şi insecte în cap, s-a revoltat şi a început să spună câteva 
cuvinte de mustrare bădicului Nicolae. El bietul nu ştia ce să răspundă. Ştiu că a început să 
plângă. Mamei bag seama i s-a făcut milă de el şi l-a luat cu binele. De la Braşov, ne-a dus la 
Săcele, unde am stat până la termenul când avea să se înceapă şcoala. În anul 1884-5 mama s-a 
mutat cu noi copiii la Braşov. A luat o locuinţă tot pe strada pe care stătusem, în Uliţa Orfanilor, şi 
a primit în gazdă doi băieţi, care plăteau mai bine pentru întreaga pensiune şi din care, cu ceva 
ajutor de la Săcele, puteam să ieşim şi noi. Ne-a înscris în clasa a Il-a primară de la şcolile centrale 
de la Braşov. Copiii din clasele primare purtau şi ei chipie albastre cu şireturi aurite. Ne-a luat şi 
nouă câte un astfel de chipiu, şi pe deasupra câte o geantă de cărţi, care se pune pe spate. Îmi 
aduc aminte ce mândri eram cu chipiile noastre şi cu genţile de cărţi, când mergeam la şcoală, 
care nu era departe de locuinţa noastră. 


La şcoală ne-a înscris în clasa a Il-a primară, sau „normală”, cum se spunea pe atunci. Clasa era 
plină de băieţi şi fete din Schei. Erau şi câţiva şcolari din familiile mai cunoscute intelectuale din 

Cetate. Am găsit ca colegi de clasă pe Sextil Puşcariu, pe lon Scurtu!6, pe fraţii Sanciali, pe Victor 
Popescu, pe Petrache Munteanu, lon Candrea şi alţii. Aveam şi un coleg din Vechiul Regat, pe 
George Lalu de la Piatra Neamţ. Dintre fete cea mai plăcută şi agreată de toţi era o fetiţă oacheşe, 
frumoasă şi vioae, fiica profesorului Năstase. A murit de timpuriu. Ca învăţător îl aveam pe 
Gheorghe Moianu!7, de loc din Voila de la Făgăraş, un dascăl foarte bun şi priceput. Se distinsese 
între colegii de şcoală şi mai târziu a trecut în Vechiul Regat, de unde cu o bursă s-a dus în 
Germania să studieze lucrul manual, pentru a pregăti şi pe viitorii învăţători din România. 


Moianu, în acel an şcolar 1884-5, a făcut foarte frumoase progrese. Ştiam citi şi socoti foarte 
bine şi scrisoarea mi se îndreptase foarte mult. La sfârşitul anului am dat examen care s-a ţinut în 
modul ceremonios, obişnuit pe atunci. Îmi amintesc, că la masa prezidenţială erau mai mulţi 
învăţători în frunte cu directorul şcoalei Bellissimus. Nu mai ştiu ce întrebări ne-au pus, dar ştiu că 
am răspuns bine la toate, încât directorul Bellissimus ne-a lăudat. La sărbătoarea de încheierea 
anului şcolar, am primit şi noi ca premii câte o cărticică de poveşti, dacă-mi aduc bine aminte, din 
Biblioteca „Tribunei”. 

În acest an şcolar am dus-o destul de bine. Cei doi studenţi pe care îi luase mama în pensiune, 
au rămas întreg anul. Cu ceea ce plăteau ei, cu ceea ce ne mai putea da de la Săcele, şi cu un mic 
ajutor lunar, pe care municipiul Braşov îl acordase mamei noastre, din Fondul de Asistenţă al 
Oraşului, mama şi-a putut acoperi toate nevoile şi ne-a putut prevede şi pe noi cu toate cele 
necesare. 


O CĂSĂTORIE NENOROCITĂ 


În 1885, biata mama intrase în al 7-lea an de văduwvie. Experienţa ei de viaţă însă n-a sporit 
aproape cu nimic. Mama ei era o femeie autoritară şi voluntară, care se conducea după 

mentalitatea şi obiceiurile ei, fără a suferi amestecul nici unei alte persoane. Din această cauză, 
mama continua să trăiască ca fiica supusă şi îngăduitoare, lipsită de iniţiativă şi de energia care 
caracteriza pe mama ei. 

Desigur, în îndelungata ei văduvie se va fi gândit să-şi refacă viaţa printr-o recăsătorie. Se vor 
fi gândit şi cei din jurul ei. Şi cum era femeie sănătoasă şi, zice lumea, frumoasă, şi din familie 
bună, desigur că s-ar fi putut recăsători fără greutăţi, dacă s-ar fi decis să se mărite cu cineva de 
prin părţile Săcelelor sau Braşovului, unde era cunoscută. Erau din aceste părţi o mulţime de 
oameni vrednici, cu întreprinderi comerciale şi exploatări agricole, frumoase şi rentabile în Ţara 
Românească. Erau oameni, care deşi n-aveau o cultură prea înaltă, aveau în schimb mult bun simţ 
şi multă înţelegere pentru o viaţă casnică ordonată şi corespunzătoare celor mai exigente cerinţi 
speciale. 

Dar probabil că mama nu s-a gândit să se mărite într-un astfel de mediu, ci se gândea că 
precum părintele nostru fusese un om de înaltă cultură, ea trebuie să se mărite după un 
intelectual. 


În toamna anului 1885, pe când locuiam la Braşov, s-a pomenit cu vizita profesorului loan Pop 
Florantin!8 de la laşi. Era o vizită de curtoazie, după care, reîntors la laşi, numitul profesor i-a 


făcut o scrisoare cu cerere în căsătorie. 


Nu ştiu care a fost locul şi forma de cerere în căsătorie. Direct sau indirect, probabil că 
Florantin, va fi fost informat şi îndrumat de cineva să vină la Braşov. Căci dacă ar fi fost vorba de o 
simplă căsătorie, el putea foarte bine să găsească pe cineva acolo la laşi, unde mai fusese 
căsătorit şi unde trăia de aproape 20 de ani. Cred că mama, după primirea scrisorii şi ofertei de 
căsătorie, va fi scris şi va fi cerut informaţii de la familia Densuşianu. Sigur nu ştiu aceasta, dar din 


cele ce vor urma se va vedea că, până la urmă, patronii acestei căsătorii au fost tot soţii 
Densuşianu. 


Mama, cu lipsa ei de experienţă şi de cunoştinţă de oameni şi poate că şi la recomandarea 
Densuşenilor, a acceptat căsătoria propusă. Nu şi-a dat seama că era vorba de un bărbat divorţat 
care avea 4 copii, dintre care 3 cu dânsul şi unul la fosta lui soţie. Mama la rândul ei aducea şi ea 
doi copii. 

Desigur, leafa de atunci a unui profesor secundar, cum era Florantin, ar fi fost suficientă 
pentru a întreţine o familie cât de numeroasă şi în condițiuni sociale potrivite rangului lui. Uita 
însă, sărmana, că aceasta se poate aştepta de la oameni ordonaţi materialiceşte şi cu fond de 
moralitate indiscutabil. Omul la care mergea excela printr-o dezordine în afacerile băneşti, cum 
nu se poate închipui. Ajunsese pe mâna cămătarilor ovrei de la laşi şi când îşi lua leafa, întâi 
trebuia să-i îndestuleze pe aceştia, şi încă de a doua zi să înceapă cererile pentru avansuri şi 
împrumuturi. Pentru cheltuielile casei abia mai rămânea câte ceva. Ştiu că toată vremea mama s-a 
luptat pentru banii de menaj şi, cât a fost cu Florantin, a fost totodată şi o sclavă a bucătăriei şi a 
casei. A dus-o într-o locuinţă de două camere, mititele şi acestea, dintre care una era destinată 
pentru copii, cu un pat mare de fier în care copiii dormeau de-a curmezişul. În afară de această 
mobilă, mai era o masă simplă pe care se aşternea pentru mesele de prânz şi seara. În a doua 
cameră, era un birou pentru Florantin, un pat, un dulap, o mică canapea şi o măsuţă. Schimba 
locuinţa aproape în tot anul, câteodată chiar şi de două ori pe an. În cei 5 ani cât am stat eu la 
laşi, am trecut prin 7-8 locuinţe, toate mici şi meschine, în care câteodată era şi mobilă luată cu 
chirie de la depozitele ovreieşti. De toate aceste împrejurări biata mama nu şi-a dat seama. Ca o 
caracteristică a gradului de dezordonare bănească amintesc că Florantin, după cununie, nu s-a 
ruşinat să ceară împrumut de la Densuşianu 5 lei pentru ca să aibă cu ce plăti trăsura care avea 
să-i ducă la locuinţă. 

Bătrâna de la Săcele, cu mai multă experienţă în viaţă şi cu simţ de realitate, n-a fost pentru 
această căsătorie. Ea probabil ar fi vrut mai bine pe cineva din părţile Braşovului sau Săcelelor, 
oameni cunoscuţi şi de încredere, oameni de condițiuni materiale bune şi ordonate. Îmi amintesc, 
că înainte de a pleca mama la laşi, într-o noapte, pe la orele 3-4 dimineaţa, a venit la noi, la 
Braşov, bătrâna de la Săcele. Spunea, mi se pare, că venise pe jos. S-a aşezat pe un scaun lângă 
mama care era încă în pat şi i-a propus, cercând să o convingă, că pe noi copiii să nu ne ducă la 
laşi. Să ne lase pe unul în grija ei, ca să urmeze şcoala la Braşov, iar altul să fie dus la Sibiu, la 
şcolile de acolo, în îngrijirea celor din Glâmboaca. Am auzit întreagă această convorbire care a 
durat vreme foarte îndelungată. Insistenţele bătrânei s-au lovit însă de hotărârea mamii, de a-şi 
duce copiii cu ea. Bătrâna de la Săcele, care cum am zis, nu agrease această căsătorie, când a avut 
prilej să-l cunoască pe Florantin, şi-a dat seama că nu este omul cu care să se poată duce casă. 


Natural ar fi fost ca Florantin să vină la Braşov, să facă cununia acolo. Sub pretextul că este 
urmărit de unguri, pentru romanul //or/a ce tocmai scosese de sub tipar, a făcut propunerea, ca 
să meargă mama la laşi pentru cununie. 

Aşa a şi fost. Mama s-a hotărât să plece la laşi, cu cei doi copii, însoţită, fireşte, şi de mama ei. 
În afară de acestea nu ştiu prin ce împrejurare, la Braşov înainte de plecare a venit şi un nepot de 
al lui Aron Densuşianu, un student de la Universitatea din laşi, Alexandru Densuşianu, care ne-a 
însoţit în călătoria până la laşi. Îmi amintesc că pe când noi copiii ne bucuram că mergem cu 
trenul, bătrâna de la Săcele era tot plânsă şi mama destul de îngrijorată din cauza aceasta. Am 
călătorit peste Ploieşti, unde am rămas peste noapte, continuând drumul a doua zi dimineaţa. La 
Paşcani, înainte de laşi, ne-a ieşit Florantin în cale. Noi copiii ne bucuram că călătoria cu trenul 
continuă. Bătrâna de la Săcele, după ce l-a cunoscut, a rămas şi mai îngrijorată de viitorul mamei 
în această căsătorie. 


Noi, cu mama şi bunica de la Săcele, am tras la familia Densuşianu, unde am rămas mai multe 
zile. După sosirea noastră acolo, s-a făcut căsătoria civilă, iar cununia religioasă s-a celebrat în 
locuinţă la Densuşianu. Naşi au fost tot dl şi dna Densuşianu. După cununie ne-au dus şi pe noi la 
noua locuinţă. 


Nu voiu mai expune greutăţile şi mizeriile de tot felul prin care a trecut biata mama în această 
căsătorie. Şi nici umilinţele la care era expusă. Desigur, în conştiinţa ei, îşi va fi făcut adeseori 
aspre reproşuri de uşurinţa cu care a convenit să se recăsătorească cu omul ce i-a ieşit în cale. Dar 
dacă şi Densuşienii au avut un rol în această căsătorie, deşi desigur au fost de bună credinţă, şi 
au voit binele mamii şi copiilor ei, totuşi şi ei şi-or fi făcut din când în când mustrări de conştiinţă. 

Nefericita viaţă de 5 ani de zile, până când s-a început procesul de divorţ, a fost pentru biata 
mamă un iad. 


Ce ne priveşte pe noi copiii, ne-a dat pentru anul şcolar 1885-6 la o şcoală particulară, 
aproape vis à vis de locuinţa în care stăteam, şcoală particulară nemţească-franţuzească. Se 
chema Institutul Schenk. Nu era nici o regulă şi nici un sistem în această şcoală. Am învăţat să 
citim câteva cuvinte nemţeşti, rostite după o carte de cetire pe care Schenk o ţinea pe genunchi, şi 
pe noi ne punea să silabisim. Deşi ne înscrisesem tot numai în clasa a Il-a primară, nu aveam 
învăţător pentru această clasă. Nu prea erau nici pentru celelalte clase. Era un pedagog evreu, 
care însă nu se interesa de noi. Examen de sfârşit de an aveam să dăm la una din şcolile publice. 
Natural că, după aşa o instrucţie ca cea de care am vorbit mai sus şi după ce programa analitică 
dintre clasele primare din ţară şi cele de la Braşov, era cu totul alta, mult mai încărcată pentru 
şcoalele din România, n-am putut face examenul cerut. 


În anul următor 1886-7 ne-a înscris, pe baza certificatului de la Braşov, în clasa a IIl-a primară 
la Şcoala de Stat din Sărărie. Aici am dat peste un învăţător şi un director dintre cei mai distinşi. 

Era Alexandru Petrovici Stăuceanu, de loc din Bucovina, un dascăl foarte bun şi un admirabil 
pedagog. Soţia lui era din Reşiţa, din Banat. Amândoi soţii aveau oarecare simpatii pentru noi cei 
doi orfani. În această şcoală am profitat foarte mult. Cu deosebire în gramatica română, în istorie 
şi în aritmetică. Pot spune, că baza cunoştinţelor mele de gramatică românească am pus-o în 


această şcoală şi cu atât temeiu, încât ceea ce am adaos ulterior este aproape disparent. 


Şcoala aceasta era într-o casă particulară închiriată, cu două săli de învăţământ, una într-un 
corp de casă din curte, şi a doua în edificiul de la stradă. În cea de a doua erau elevii din clasa a III 
şi a IV-a. La gramatică, îmi amintesc, că ne scotea la tablă în serii şi după ce scriam pe tablă două 
sau trei propoziţiuni, elevii din clasa a lIll-a făceam analiza cuvintelor, iar cei din clasa a IV-a 
compoziţia frazelor /sintaxă/. Astfel ne pregăteam pentru lecţiile din anul viitor, iar în anul viitor 
repetam încă odată materialul din anul precedent. Memorizarea încă ocupa un loc de frunte în 
sistemul de învăţământ de atunci. Ne întreceam în a învăţa tot felul de poezii pe din afară. 
Recitam toată Sentinela Română şi alte poezii de Alecsandri, ba chiar şi Dumbrava Roşie. 


Bătrânul Stăuceanu ne-a făcut un favor. Ştiind că programa analitică de la Braşov pentru clasa 
a ll-a primară era mult mai redusă ca cea pentru şcolile din România, ca să ajungem la curent cu 
materia din clasa a Il-a (el ne primise în clasa Ill-a pe baza certificatelor de la Braşov) ne-a pus să 
repetăm şi obiectele din clasa a Il-a. În toată luna, o zi trebuia să o dedicăm pentru clasa a Il-a. Ne 
trimitea pe amândoi la învățătorul de acolo (un preot), care ne explica şi ne punea la curent cu 
materiile ce nu le făcusem la Braşov. 

Clasa a Ill-a primară am terminat-o în condițiuni foarte bune. Tot asemenea şi clasa a IV-a în 
anul şcolar 1887-8. Îmi aduc aminte, că am obţinut certificate foarte bune. Când ni le-a dat, lui 
Stăuceanu parcă-i sclipeau ochii de bucurie. Am fost aşa de bine pregătiţi, după absolvirea anului 


primar, încât în anul următor şcolar ne-am prezentat la concurs, pentru a obţine loc în Internatul 
Statului de la Liceu şi am reuşit - cum se va vedea mai jos - între cei dintâi. 


Să revin însă la viaţa familială a noastră. Cât am fost în şcolile primare, am rămas în sarcina 
mamii şi a lui Florantin. Haine ne-a putut face numai cu stofă primită de la Săcele. Nu-mi aduc 
aminte să fi avut în acest interval de timp alte haine noui. Alimentaţia era cum se putea. Biata 
mama îşi dădea silinţa să ne alimenteze şi pe noi şi pe copiii lui, cât mai bine şi mai substanţial. 
Din cauza greutăților materiale, nu izbutea întotdeauna. Dimineaţa când ne duceam la şcoală, 
căpătam câte un ceai gol cu pâine, un prânz destul de sumar şi o cină tot asemenea. Ce-l privea 
pe Florantin, el se alimenta mai abundent. Dimineaţa lua câte o ceaşcă de cafea cu lapte de 1/2 
de litră, la prânz sau seara trebuia să i se facă cel puţin câte un biftec englezesc în sânge. El 
mergea şi pe la cafenele şi pe la berării. Cu alte cuvinte el cheltuia suficient ca să aibă un trai 
mulţumit. 


În vara anului 1888, s-au hotărât să meargă la băi la Strunga!?, o localitate în apropiere de laşi. 
Ne-a încărcat pe toţi copiii cu mama şi cu Florantin într-un compartiment de clasa a Ill-a şi ne-a 
dus până la Tg. Frumos. De acolo cu o trăsură sau cu un omnibus ne-a dus la Strunga. 


Îmi amintesc că tot drumul de la laşi până la Strunga mama a plâns într-una. Nu ştiam atunci 
ce poate fi de era atât de tristă şi dezolată. Mai târziu am aflat, că atunci îi comunicase Florantin 
gândul lui de a divorța. Pe mama ideea acestui divorţ se vede că a costat-o foarte mult, nu atât 
pentru că ţinea să trăiască cu el, cât mai mult se gândea la jena faţă de lumea care o ştia şi o 
cunoştea. 


La Strunga, am trăit în cele mai umilitoare condițiuni. A luat o cameră sau două într-un edificiu 
degradat, de la marginea staţiunii, edificiu în care locuiau chelneri, băiaşi şi spălătorese. lar 
mâncarea o făcea la o vecină ţărancă, pe o vatră foarte primitivă. Toată ziua mama era ocupată cu 

pregătirea mâncărilor pentru prânz şi pentru cină. Nici o altă distracţie, în schimb Florantin făcea 
băi regulat şi ieşea în toată ziua pe terasă la hotelul cel mare, pentru a-şi consuma cafeaua sau 
berea, a-şi citi jurnalele şi a asculta concertul de orchestră. 

La sfârşitul verei ne-am reîntors la laşi. Şi noi ne-am prezentat la concursul ce se dădea pentru 
a se obţine locuri în Internatul Statului de la Liceu. Concursul a durat mai multe zile. Am făcut 
lucrări în scris şi am răspuns şi la oral din mai multe obiecte. Rezultatul a fost că, din 30 de locuri 
libere, amândoi am obţinut locuri între cei dintâi reuşiţi. 


Astfel cu începutul anului 1888-9 ne-am înscris în clasa | de liceu şi am intrat şi în internat, 
unde căpătam întreaga întreţinere gratuit. Internatul era vis-ă-vis de liceu. Şi legat de acesta 
printr-o pasarelă. În internat aveam reguli şi ordini prescrise, de care trebuia să se ţină fiecare 
elev. Ne scula dimineaţa la 5 cu clopoţelul, ne făceam toaleta şi intram în repetitor, sala în care ne 
făceam lecţiile şi unde fiecare aveam câte un pupitru de cărţi, care servea şi de masă de scris. 


Treceam apoi la dejunul de dimineaţă, la care ni se servea ceai, lapte sau cafea. Plecam apoi la 
liceu. La prânz la 12 primeam dejunul. lar seara între 7-8 cina. Atât dejunul cât şi cina erau destul 
de substanţiale. Cu mâncări de carne şi alte alimente potrivite pentru etatea noastră. În acest 
internat am stat un an de zile fără nici o grije. Colegialitatea între elevi era foarte mare. La jocurile 
noastre de „oină” luau parte chiar şi elevi din clasele superioare, din clasa a VI-a şi a VIl-a. Tot 
asemenea şi la alte jocuri obişnuite pe atunci. 


La liceu aveam profesori din toate materiile. Unii erau foarte buni, alţii mai slăbuţi, dar pentru 
materiile de clasa | de liceu, toţi erau cu practică şi experienţă frumoasă. Îmi amintesc în special 
de profesorul de limba franceză, Victor Castanu, un profesor foarte bun şi un pedagog de seamă. 
La el se învăţa mult şi bine limba franceză. Pentru latină, de asemenea aveam un profesor foarte 
bun. Tot asemenea pentru limba română, pentru geografie, pentru ştiinţele naturale şi chiar şi 

obiectele secundare ca muzica şi caligrafia. Pot spune că am profitat foarte mult în acel an şcolar. 
Deşi programul analitic era foarte încărcat, modul cum se preda el, a făcut să-l putem consuma 
fără greu. Între profesorii avuţi în această clasă trebue să fac o menţiune specială pentru 
profesorul de istorie, Mihail Buznea. Era una dintre cele mai distinse personalităţi didactice de o 
mare autoritate, respectat atât de profesori, cât şi de elevi şi de toată lumea care-l cunoştea. Cu el 
am învăţat istoria veche a romanilor şi grecilor, foarte amănunţit şi bine. Ne plăceau orele de 
istorie, pentru explicaţiile care le făcea acest profesor şi pentru interesul ce ştia să ne deştepte 
chiar şi faţă de multe lucruri aride din această istorie antică. În clasa | de liceu eram foarte mulţi 
elevi. Aproape toţi români. Erau însă şi evrei. Din cauza numărului mare de elevi, era şi o clasă 
divizionară, cu un număr tot aşa de mare ca şi cei din clasa ordinară. 


Progresul realizat în acest an şcolar a avut de urmare promovarea noastră în clasa a l-a de 
liceu, pe care am urmat-o în anul 1889-90. 


Din nenorocire pentru biata mama, deşi am fost promovati, internatul l-am pierdut. Astfel, 
acest al doilea an de liceu a fost nevoită să se îngrijească ea de întreţinerea noastră. Desigur nu 
era uşor. Avizată numai la o pensie alimentară, pe care o obținuse prin sentinţa procesului de 
divorţ, ca echivalent pentru ajutorul lunar ce-l avea de la municipul Braşov, nu era în stare, fireşte, 
să întreţină o casă care să ne deie completă linişte pentru continuarea studiilor noastre. Între 
astfel de condițiuni, nu e de mirare că progresul nostru în studii a lăsat mult de dorit. Oricâtă 
silinţă ne-am fi dat noi ca să facem mulţumire mamei noastre, condiţiunile în care trăiam ne 
dădeau alte griji şi gânduri, poate mai mari şi mai grele decât gândurile la învăţătură. Nu e mirare 
deci, că am început să cam neglijăm şcoala, să absentăm de la unele obiecte de învăţământ, 
pentru ca la sfârşitul anului să rămânem nepromovaţi. 


Din căsătoria cu Florantin s-au născut două fetiţe. Cea dintâi moartă de timpuriu de meningită. 
Cea de a doua, o fetiţă foarte drăguță şi cuminte a trăit 4 sau 5 ani. Îmi aduc aminte când locuiam 
cu mama şi eram elevi de liceu, fetiţa aceasta încă era la mama. Ne procura multe momente de 
plăcere şi duioşie. Nu mai ştiu în ce împrejurări a murit. Nu mai eram la laşi când a pierdut-o şi pe 
această fetiţă. 

În situaţiunea în care era mama după divorţul ei de Florantin, a ajuns la convingerea, că nu ne 
mai poate susţine la şcoală la laşi. În urmare s-a hotărât să ne trimită în Transilvania, deocamdată 
la Săcele, să continuăm studiile la Braşov, cum se va putea. Era o greutate, că nu aveam 
paşapoarte, cu care să trecem în Transilvania. De aceea ne-a trimis întâi la Azuga, unde era un 
vecin al nostru de la Săcele, Matei Mocanu, care avea o întreprindere mare de depozit de 
brânzeturi şi care trecea foarte des graniţa, având bune legături la Predeal. Ne-a luat bilete de tren 
de clasa a 3-a, pentru Azuga şi ne-a dat sfatul, că ajunşi acolo să căutăm pe Matei Mocanu şi să-l 
rugăm să ne treacă graniţa. Ne-a petrecut la gara de la laşi, ne-a aşezat în tren şi ne-a dat în 
seama unui conductor, cu rugămintea să se îngrijească de noi la Ploieşti, unde aveam să rămânem 
o noapte şi de unde schimbam trenul pe Valea Prahovei. Pare că o văd şi astăzi, cum plângea pe 
peronul gării când s-a despărţit de noi. La rândul nostru şi noi eram trişti şi îngrijoraţi de 
necunoscutul viitor ce ne sta înainte. Am călătorit până la Ploieşti, unde am ajuns spre seară. 
Conductorul respectiv a venit cu noi la un han de lângă gară şi a vorbit să ne dea adăpost pentru 
un preţ minimal până dimineaţa. La hanul acesta am rămas pentru prima dată în viaţa noastră 
între străini. Dis de dimineaţă ne-am trezit, ne-am sculat, ne-am îmbrăcat şi ne-am dus la gară, 
unde după o lungă aşteptare am luat trenul pentru Azuga. Pe la amiazi am sosit acolo, şi am 
căutat pe Matei Mocanu. Am găsit pe una din rudeniile lui, pe care o cunoşteam de la Săcele, şi 
care tocmai ieşise întru întâmpinarea noastră la gară. Ne-a luat şi ne-a dus la casa lui Matei 
Mocanu, o casă mică lângă care era un fel de stână, în care dormeau ciobanii, şi alţi servitori, 

împreună cu tot felul de oameni care treceau pe acolo. În această încăpere se făcea foc la vatră, 
fumul ieşind, din lipsă de horn, prin acoperiş. De o grindă era agăţat un mare cazan, în care se 
fierbea zăr şi alte preparate, pe care le foloseau ei pentru pregătirea brânzeturilor. 


A trebuit să stăm acolo mai bine de o săptămână. Condiţiunile în care am petrecut aceste zile 
au fost cât se poate de grele. Mâncam din ceea ce se pregătea pentru personalul de serviciu. Ne 
culcam pe rogojini, alăturea de ciobani şi servitori, fără să avem o pănură pentru acoperit. Trebuia 
să ne culcăm îmbrăcaţi şi-mi amintesc că tremuram toată noaptea de frig. Hăinuţele pe noi se 
stricaseră de tot, şi erau pline de tot felul de unsori. 

Cum vor fi trăit stăpânii acestei aşezări, toţi îngrămădiţi într-o singură odăiţă, nu ştiu. Nu ştiu 
nici cum se alimentau. N-am fost chemaţi niciodată la masă la ei. 

La câteva zile a sosit şi Matei Mocanu. Ne-a luat cu căruţa şi ne-a dus la Predeal. Acolo a vorbit 
cu pretorul ungur care făcea viza paşapoartelor, i-a spus că suntem din Săcele, că nu avem 
paşapoarte şi l-a rugat să ne dea un bilet de trecere. Pretorul ne-a dat aceste bilete, am trecut în 
Ungaria, am luat trenul spre Braşov şi ne-am oprit la Dârste, de unde am plecat la Săcele. Am 
găsit-o pe bunica noastră cu o noră de a ei şi cu altă lume care venise în vizită. Bunica a fost 
foarte emoţionată când ne-a văzut. Ne-a primit cu multă duioşie, şi am rămas în casa ei câteva 
zile. Între timp noi am scris la Glâmboaca că am sosit la Săcele şi ca răspuns ne-am trezit că vine 
bunicul cu unchiul Nicolae de la Glâmboaca cu căruţa să ne ia să petrecem vara acolo. 


A doua zi dimineaţa am plecat spre Glâmboaca. Am dormit în Mândra şi în ziua următoare am 
ajuns la Glâmboaca. Acolo am rămas până spre toamnă, când avea să se înceapă anul şcolar, 
unde am văzut pe mulţi prieteni de ai părinţilor noştri. Cei din Glâmboaca se hotărâseră să ne 
aducă la şcoală la Braşov. Odată cu noi duceau la acele şcoli şi pe vărul nostru Alexe, fiul 
unchiului lon. 


LA ŞCOALĂ LA BRAŞOV 


Pregătirile pentru plecarea la Braşov au fost împreunate cu multe emoţii: certuri aspre între 
bunicul nostru şi unchiul lon. În sfârşit, când totul a fost pregătit, căruţa încărcată cu grâu şi alte 
alimente, am plecat la Braşov. Noi trei băieţi, moşul şi unchiul Nicolae. Îmi amintesc că pe drum 
ne-a apucat o ploaie grozavă, de ne făcuse leoarcă pe toţi. Spre seară ajunsesem până la Şercaia. 
Acolo am găsit adăpost într-o casă românească, profitând să ne uscăm hainele la foc şi să ne 
facem ceva de mâncare. A doua zi dis-de-dimineaţă am plecat mai departe şi către amiazi am 
sosit la Braşov. De acolo ne-am dus la Săcele de unde ne-am reîntors iar la Braşov. Ne-am înscris 
la liceu, amândoi în clasa a Il-a şi ne-am găsit o gazdă la care, pe un preţ bagatel, căpătam câte un 
pat de dormit într-o cameră cu mai mulţi băieţi. Erau foarte mulţi elevi de prin părţile Făgăraşului. 
Ce priveşte alimentarea rămânea să o avem din ceea ce adusesem de la Glâmboaca şi ce era săni 
se mai trimită şi de la Săcele. Pe atunci mai toţi băieţii de pe satele din jurul Făgăraşului urmau 
şcoala în aceste condițiuni. 


La câteva zile după aşezarea noastră acolo, când şcolile nici nu începuseră încă, fratele meu 
Alexandru a primit o scrisoare să se întoarcă la laşi. Se vede că mama se hotărâse, că oricât de 
greu îi era, totuşi pe unul dintre noi să-l ţină acolo. Eu am rămas singur. Nu mă puteam defel 
împăca cu atmosfera ce o găseam la Braşov. Gândul meu era tot la laşi şi la şcolile de acolo. 
Devenisem nepăsător faţă de tot ce se întâmpla cu mine în oraşul în care rămăsesem singur. 
După câteva zile a început şi şcoala. În clasa a Il-a, în care mă înscrisesem, aveam o seamă din 
profesorii cei vechi (Pandele Dima, Vasile Glodar, Ipolit lrasievici etc.) dar aveam şi un nou 
profesor, pe Virgil Oniţiu20, profesor de latină, care avea să facă epocă prin activitatea sa la şcolile 
Braşovului. Urmam şcoala fără nici un elan. Dimpotrivă, eram tot supărat şi cu gândul la şcolile ce 
lăsasem. Nu mă puteam împăca în special cu disciplina aşa de severă pe care o găseam la Braşov 

şi-mi făcea oarecare greutăţi limba latină, care la Braşov se învăţa mai mult ca la laşi. În clasa | de 
liceu, la Braşov, erau 6 ore la săptămână de latină, iar din clasa Il-a începând în fiecare clasă câte 5 
ore. De altă parte şi noul nostru profesor pretindea de la noi foarte mult, şi ne controla aproape 
zilnic pe toţi, în ce priveşte lecţiunile ce le aveam. Am dus-o târâş-grăpiş toată luna lui 
septembrie, locuind la gazda ce o aveam şi hrănindu-mă cu proviziuni din traistă. La sfârşitul 
lunei septembrie m-am pomenit că a venit un băiat, trimis de unul dintre profesori, să-mi spună 
să-mi adun bagajul, că urmează să mă mut în altă parte. 


Ce se întâmplase? Profesorii de la Braşov, unii foşti colegi ai părintelui nostru, alţii foştii lui 
elevi, conveniseră să contribuie fiecare cu câte o sumă mai mare sau mai mică, în fiecare lună, şi 
să-mi plătească o pensiune la o casă care dădea pensiune şi altora şi unde-şi avea locuinţa şi 
profesorul Dionisie Făgărăşanu. Era în apropierea liceului, la o bătrână doamnă Zickeli. M-am 
mutat acolo, m-a pus într-o cameră cu alţi doi băieţi şi-mi dădea întreaga întreţinere. Dimineaţa, 


cafea cu lapte, prânz bun şi cină totdeauna caldă. 


Cum la liceul din laşi nu făcusem limba maghiară, şi-mi venea greu să urmez cursul cu cei din 
clasa mea, profesorul Făgărăşanu s-a angajat să mă pregătească în particular din limba maghiară 
până voi ajunge pe colegii mei de clasă. Aproape seară de seară coboram la el în cameră şi mă 
ţinea câte o jumătate de ceas până la un ceas cu lecţii particulare. 


Trebuie să recunosc, că în condiţiunile în care mă aranjaseră profesorii de la Braşov, puteam 
să continui şcoala fără nici o grije. Eu însă în loc să mă acomodez împrejurărilor, şi să le fiu 
recunoscător, continuam a fi cu gândul tot la şcolile de la laşi. Nu mă puteam de fel aclimatiza cu 
atmosfera de la Braşov. Îmi era şi greu cu deosebire la limba latină, şi-mi era urât de limba 
maghiară. N-am ştiut să preţuiesc binele pe care-l aveam şi am început să neglijez din ce în ce mai 


mult lecţiile şi frecventarea regulată a orelor de şcoală. Un incident, pe care l-am avut cam pe la 
Crăciun, cu noul nostru profesor Virgil Oniţiu, mi-a fost fatal. 


Ce se întâmplase? Ascultându-mă odată la lecţii şi neputându-i da un răspuns cum cerea el, 
mi-a făcut o aspră morală. La sfârşitul orei, înainte de a pleca din clasă, s-a oprit înaintea băncilor 
şi m-a admonestat din nou. Probabil că eu am avut o atitudine necuviincioasă, care l-a scos din 
fire, şi l-a făcut să mă amenințe că-mi va da două palme, dacă voi mai continua să fiu aşa de 
obraznic. Eu în loc să mă liniştesc, am răspuns tot aşa de obraznic. Şi am mărâit printre buze un 
fel de înjurătură. A ieşit furios din clasă şi probabil a comunicat cele întâmplate celorlalţi 
profesori, pentru că seara, când am coborât la Făgărăşanu, m-a dojenit şi el foarte aspru. Din acea 
zi au început rătăcirile mele. Nu mai mergeam regulat la şcoală. Nu mai învăţam lecţiile, ceteam 
tot lucruri în afară de programul şcoalei. Într-o bună zi, am lăsat toate şi am plecat la Săcele. 
Acolo am rămas vre-o săptămână. Ce-i voiu fi spus eu bunicii mele de cauza şederii mele în timpul 
şcoalei acolo, nu mai ştiu. Probabil însă, căutam să o amăgesc cu tot felul de plăsmuiri. Ea insista 
să mă întorc la liceu. Mă întorceam dar după 2-3 zile eram iar la Săcele. Aşa am petrecut toată 
iarna. Mai mult pe drumul dintre Braşov şi Săcele. Se înţelege, că pierdusem favoarea profesorilor 
mei. Pensiunea mea la dna Zickeli a încetat. În primăvară m-am pomenit că nu mai eram la şcoală. 
Bunica mea s-a hotărât să mă trimită la laşi. Mi-a dat bani de călătorie şi am plecat acolo. Îmi aduc 
aminte că am sosit seara târziu, dar n-am îndrăznit să mă duc la mama acasă. Îmi închipuiam ce 
supărare îi voiu cauza. Am tras deci la un han de lângă gară şi a doua zi, dis-de-dimineaţă, m-am 
dus pe strada pe unde era locuinţa mamii. Aşteptam să iasă fratele meu, când merge la şcoală, să 
mă vadă el, să-i spună el mamii că sunt la laşi. Cum s-a întâmplat cum nu, n-am băgat de seamă 
când a ieşit dimineaţa din curte şi nu l-am putut prinde. Mai târziu mi-am luat inima în dinţi, şi 
m-am dus eu la mama, care când m-a văzut, a rămas înlemnită. Eram foarte mâhnit de supărarea 
ce-i făcusem. Am rămas la laşi fără să încerc a continua şcoala. Mărturisesc, nu ştiu până când şi 

cum am plecat de la laşi. În tot cazul îmi amintesc cu siguranţă, că în toamna anului şcolar 
următor 1891-2, eram din nou la Braşov. M-am dus la unul dintre profesorii care ţinea mai mult la 
memoria părintelui meu, la Andrei Bârseanu şi l-am rugat să stărue să fiu primit din nou la şcoală. 
Îmi dam seama, că în urma conflictului avut cu Oniţiu, nu mai pot continua la gimnaziu, iar 
Bârseanu m-a sfătuit să trec la Şcoala Reală. Aşa am şi făcut. Am trecut în clasa a Il-a reală. Mi-am 
găsit o locuinţă cu câţiva băieţi de pe la întorsura Buzăului, la un farmacist, Victor Klein. Aici am 
locuit întreg anul, fireşte cu mâncarea adusă de acasă, adică de la Săcele. Bunica mea îmi trimitea 
în toată luna, printr-un neguţător care se ducea la târgul de săptămână din Săcele, câte o pâine şi 
alte alimente. Am dus-o destul de greu. Îmi aminteam cu regret, că pierdusem favoarea care o 
aveam anul trecut din partea profesorilor. 


Clasa a Il-a reală am urmat-o în condițiuni normale. Eram unul dintre elevii cei buni. În special 
îmi plăceau lecţiile de limbă română cu profesorul Ghiţă Popp?!, care mai târziu a trebuit să 
părăsească catedra ne mai fiind tolerat de guvernul unguresc din cauza unui discurs cu caracter 
naţional, ce-l pronunţase la sărbătoarea Sfintei Sofia. Îmi plăceau şi lecţiile de germană şi de 
istoria naturală cu dirigentul şcoalei, prof. Gheorghe Chelariu22. Cu profesorul de limba maghiară, 
Feneşan, o duceam mai greu, dar el era cu consideraţie, că nu mai făcusem până atuncea lecţii 
din această limbă şi căuta la toate ocaziile să mă încurajeze. La sfârşitul anului am obţinut note 
bune şi foarte bune. 


Vacanţa am petrecut-o la Săcele. Erau acolo mulţi băieţi de la şcolile din Braşov, cu care m-am 


asociat, căutând distracţiile pe care ni le puteau oferi împre-jurările. Bunica mea era mai 
mulţumită că vedea că apucasem pe o cale mai bună. 


În anul următor şcolar, 1892-3, am făcut clasa a Ill-a reală. Acum aveam profesor şi pe Andrei 
Bârseanu, cu istoria şi limba română. Cum eram cunoscut de el şi cum umblam în casa lui, fireşte 

mi-am dat toată silinţa ca să învăţ cât mai bine. Am şi reuşit din aceste studii ca să fiu unul dintre 
cei dintâi. Tot în anul acesta am început limba franceză cu regretatul Bozoceanu, fost coleg al 
părintelui nostru, la studiile universitare din Paris şi Bruxelles. Cum şi el ştia cine sunt şi, şi eu 
ştiam că a fost bun prieten cu tata, de asemenea îmi dădeam toată silinţa. Am şi ajuns la rezultate 
foarte frumoase cu cunoştinţele din limba franceză. Nici la celelalte obiecte nu mă lăsam mai pe 
jos, astfel am trecut această clasă, fiind clasificat între cei dintâi. 


În anul următor şcolar, 1893-4, am trecut în clasa a IV-a reală. Aici aveam un profesor nou de 
limbă maghiară, pe Nicolae Bogdan?3, care pretindea mult, însă era cu multă înţelegere, pentru 
mancurile mele de cunoştinţe în această limbă. Anul acesta şcolar a fost pentru mine un an fatal. 
Ajunsesem să gust farmecul literaturii româneşti şi al istoriei, cu deosebire a Transilvaniei. În loc 
să-mi văd de obiectele de învăţământ, eu citeam literatură românească, îndeosebi poezii şi /storia 
Transilvaniei de Barițiu. Îmi făceam tot felul de notițe şi mă apucase furia să scriu şi eu literatură. 


Învăţasem pe de rost nenumărate poezii din Eminescu, Coşbuc, Alecsandri etc. Din cauza acestei 
pasiuni, mi-am neglijat obiectele de învăţământ ale clasei în care eram. Ba şi mai mult. Când s-a 
desprimăvărat şi s-a făcut vreme mai bună şi mai caldă, în loc să mă duc la şcoală, eu mă duceam 
pe promenăzile şi împrejurimile Braşovului să citesc literatură. Faptul acesta a indispus pe 
profesorul meu Nicolae Bogdan, care într-o zi întrebând de mine şi eu nefiind prezent, şi-a 
exprimat revolta prin cuvinte foarte aspre la adresa purtării mele, şi-a încheiat observaţiunile cu 
aceea, că dacă s-ar putea scula tatăl meu din mormânt, să mă vadă în ce hal am ajuns, ar intra din 
nou sub pământ. Observaţia aceasta auzită de la colegii din clasă m-a jignit şi m-a revoltat adânc. 
Azi recunosc, că fără motiv. Totuşi, atunci m-am hotărât să mă duc la şcoală şi să-l interpelez 
asupra acestor cuvinte. Aşa am şi făcut. La cea dintâi ocazie, când a venit în clasă, m-am ridicat şi 
am întrebat dacă în adevăr a spus acele cuvinte. Riposta a fost foarte drastică. Mi-a spus, că sunt 
un obraznic şi un impertinent, în loc să-mi pun cenuşe pe cap, eu fac pe râiosul. Nu m-am lăsat. 

Am reflectat şi eu şi încă într-un mod foarte necuviincios, făcând o aluzie la originea lui, am spus, 
că aşa se întâmplă ori de câte ori se urcă scroafa în copac. Şi cu aceasta am ieşit din clasă. 
Incidentul n-a putut rămâne fără urmări. Nici astăzi nu ştiu, dacă am fost eliminat din şcoală, sau 
dacă numai mi-a spus că sunt eliminat fără să se fi adus în conferinţă vre-o hotărâre de acest fel. 
Fapt este, că am părăsit din nou şcoala şi am început să umblu ca un zăpăcit pe drumul 
Braşovului şi al Săcelelor. Continuam să locuiesc la gazda din Braşov, dar bunica de la Săcele nu 
ştia nimic din cele întâmplate şi nici aceea că eu nu mai frecventam şcoala. Am umblat astfel toată 
primăvara şi vara, până mi-a ajuns cuțitul la os. Vedeam că am făcut mari greşeli, dar nu aveam 
curajul să le recunosc. Numai când umilinţele şi lipsurile de tot felul m-au înfrânt, numai atunci 
m-am hotărât să mă întorc iarăşi pe calea cea bună. 


La începutul anului şcolar 1894-5 m-am arătat din nou înaintea şcolilor de la Braşov. Nu ştiam: 
fusesem sau nu eliminat. Ştiam însă, că indispusesem pe protectorii mei, profesorii de la această 
şcoală, şi indispusesem prin purtarea mea necugetată pe Virgil Oniţiu şi Nicolae Bogdan. Cu 
începutul acelui an şcolar, Virgil Oniţiu luase conducerea şcolilor ca director. La el trebuia să mă 
prezint şi să-l rog să mă primească din nou la şcoală. Îmi venea aşa de greu şi totuşi m-am hotărât 
s-o fac. Înfrânt şi învins de greutăţile vieţii şi de remuşcări, am bătut cu multă sfială la uşa 
directorului Oniţiu. M-a primit şi m-a întrebat foarte aspru „Ce vrei?”. Am putut spune numai atât: 
„am venit să vă rog, domnule director, să mai faceţi o încercare şi să mă primiţi la şcoală”. N-am 
mai putut continua, plânsul mă înnecase. S-a uitat cu mirare şi cu bunătate la mine şi mi-a spus: 
„Fii liniştit, voiu vedea ce pot face”. În aceeaşi zi după amiazi s-a ţinut conferinţa Corpului 
Profesoral. Eu păzeam uşa să văd cine va ieşi dintâi, ca să întreb ce s-a întâmplat cu mine. Cel 
dintâi a ieşit Nicolae Bogdan. Mi-am luat inima în dinţi şi m-am dus la dânsul. Mi-a spus, „toată 
conferinţa a fost împotrivă, Oniţiu şi cu mine te-am luat pe garanţie, de mâine poţi veni la şcoală”. 
Din acel moment mi-am schimbat întreaga cale a vieţii. De trăit am trăit destul de greu în anul 

acesta şcolar, însă Andrei Bârseanu s-a îngrijit să am o meditaţie, care-mi aducea 10 florini pe 
lună şi cu care mi-am înlesnit traiul şi mi-am putut acoperi multe din trebuinţele mele. Meditaţia o 
dădeam din matematică unui coleg de clasă, lon Eremie, fiul lui Gheorghe Eremie, mare proprietar 
de moşie din România. lon Eremie era la pensiune la Andrei Bârseanu. De câte ori mă duceam la 
meditaţie, doamna şi domnul Andrei Bârseanu mă reţineau la prânz şi la cină. 


Cu toate studiile o duceam foarte bine. Ajunsesem să fiu primul în clasă. O duceam bine chiar 
şi cu limba maghiară cu profesorul Nicolae Bogdan. Ajunsesem să ştiu povesti în ungureşte 
diferitele bucăţi de cetire, pe cari le aveam într-o carte de poveşti. În anul acesta am început şi 
studiul algebrei. Aveam profesor pe regretatul Bozoceanu, cel care ne preda şi limba franceză. Era 
un matematician foarte bun, cunoscut şi recunoscut de toate cercurile de specialitate din 
Austro-Ungaria şi de la Bucureşti. Din păcate nu avea talent pedagogic. Nu putea să comunice şi 
cu alţii ceea ce ştia. Din cauza aceasta foarte puţini dintre elevii lui ajungeau să priceapă ce este o 
cantitate algebrică. Abia se alegea câte unul sau doi din clasă care să-l poată înţelege şi urmări. În 
anul acela şcolar am fost singurul în toată clasa, care ştiam algebra. Îmi aduc aminte, că atunci 
când a venit inspectorul şcolar Victor Elischer de la Sibiu, m-a scos la tablă şi am dezvoltat unele 
probleme pentru care inspectorul a felicitat foarte călduros pe profesor. Inspectorul era însoţit de 
dirigintele şcolii, profesorul Gheorghe Chelariu. Mai târziu, peste ani de zile, mi-a spus Chelariu, 
că Elischer cunoştea foarte bine pe Bozoceanu. Ştia că este tobă de carte, dar că nu are destulă 
pricepere pedagogică şi că Elischer când se ducea la Bozoceanu în inspecţie îi spunea totdeauna 
lui Chelariu, să scoată la tablă elevi despre care ştia că posedă bine materia. Şi în cazul meu, de 
care amintesc mai sus, am fost scos la tablă, la propunerea lui Chelariu. Inspectorul Elischer era 
un om de bun simţ şi nu voia să jignească întru nimic pe profesorul pe care-l ştia un adevărat 
savant. 


În clasa a IV-a reală, am luat premiul întâiu. În anul următor şcolar, 1895-6, am trecut la Şcoala 
comercială superioară. Aveam deja reputaţia unui elev bun şi consideraţia profesorilor pentru 
mine, ca urmaş al fostului lor coleg, se manifesta din nou şi în foarte multe forme. Am fost primit 
în Internatul lenciovici, unde aveam întreaga întreţinere. Internatul era ţinut de soacra părintelui 
protopop Voina, care când a auzit că eu am fost primit în internat, ea care mă ştia din trecut, ca 
un tânăr zvăpăiat şi nestatornic, s-a speriat şi cerea ca să se revină asupra hotărârii, să-i dea în 
locul meu un alt student. Se înţelege că asta nu s-a putut. 

M-am mutat la internat. Locuiam împreună cu un coleg tot de Şcoala comercială, Adam 
Damian, din Hărţăgani, ţinutul Bradului, cu un alt băiat mai mic Sofronie Negru, din Sângeorgiul 
de Pădure, Secuime şi cu Mircan de la Săcele. Cu gazda mea, d-na Căpăţână, după ce m-a 
cunoscut, la vre-o două săptămâni, pe unde se ducea îşi arăta revolta, cât de nedreaptă a fost 
lumea cu mine şi cum a putut să mă considere ca pe un tânăr stricat când eu sunt cel mai corect 


şi cel mai cinstit elev pe care l-a cunoscut ea. În acest internat am stat toţi trei anii, cât au durat 
studiile mele la Şcoala comercială. Ne dădeau o pensiune foarte bună. Dimineaţa câte un pahar 
mare cu lapte sau cafea, la prânz câte o zeamă bună cu carne, iar joia şi duminica şi prăjitură şi 
seara totdeauna cină caldă. Nu aveam nevoe de nimic. Internatul era vizitat în toată săptămâna de 
părintele protopop Bartolomeu Băiulescu24, care din prietenie pentru fondatori, se angajase să 
inspecteze această instituţiune pe tot timpul cât va fi în viaţă. El întreba pe dna Căpăţână, cum 
este mulţumită cu elevii din Internat, iar pe elevi cum sunt mulţumiţi de felul cum sunt trataţi. În 


ceea ce mă priveşte, răspunsurile pentru mine, şi dintr-o parte şi dintr-alta, erau totdeauna 
multumitoare. Mărturisesc, aveam toată liniştea şi comoditatea de a putea învăţa tot ceea ce 
trebuia, dar în privinţa studiilor puţin am învăţat acasă. Îmi erau deajuns explicaţiile profesorilor şi 
ceea ce puteam prinde între ore, prin citirile grabnice ale materiilor ce se propuneau. Acasă, 
continuam a citi literatură şi istorie. Făceam însumi versuri şi încercasem mai multe studii mai 

serioase din domeniul economiei naţionale şi trecutului economic al poporului nostru. Astfel, în 
clasa a Il-a comercială, pentru şedinţa festivă a Societăţii de lectură, m-am prezentat şi eu cu o 
lucrare: Din trecutul economic al românilor braşoveni. Am făcut mare senzaţie la Societatea de 
lectură cu îndrăzneala mea de a mă fi prezentat cu lucrarea amintită pentru şedinţa festivă, dat 
fiind că, până atunci, singurii care aveau privilegiul de a prezenta lucrări, erau cei din clasa a VIII-a 
gimnazială. Am şi avut mulţi concurenţi. Totuşi conducătorul Societăţii, profesorul dr. loan 
Bunea?5, a trebuit să ducă chestiunea în conferinţa profesorilor, spre a se decide, care lucrare să 
rămână pentru şedinţa festivă. Am fost menţinut cu lucrarea mea, împreună cu o lucrare a lui lon 
Minea26 din clasa a VIll-a, o lucrare cu subiect literar. Tot asemenea s-a întâmplat şi în anul 
următor, când eram în clasa a III-a şi când mi-a fost menţinută lucrarea mea: O jumătate de veac 
din viaţa economică a poporului român din Ardeal. În toţi anii cât am urmat la Şcoala comercială 
superioară, am reuşit întâiul. Întâiul am reuşit şi la maturitate. 


Îmi amintesc că, pentru examenul de maturitate, m-am retras să mă pregătesc cu un coleg al 
meu, Mihail Navrea, la stupina doamnei Căpăţână. Acolo era un foişor în care ne-am aranjat două 
paturi şi cu proviziuni primite din oraş am rămas două săptămâni, cetind de dimineaţa până 
seara. În ceea ce mă priveşte, m-am pregătit în special pentru examenul de limbă maghiară. 
Învăţasem istoria literaturii ungureşti pe de rost. Erau multe părţi pe care le spuneam, fără să fi 
priceput exact tot ceea ce conţineau ele. Cu toate acestea, am avut un succes foarte bun chiar şi 
din limba maghiară. 


La examenul de maturitate, au venit unii profesori, care mă ştiau, dar care nu erau 
examinatori, au venit numai ca să vadă cum voi reuşi la limba maghiară, despre care ştiau că am 
avut oarecare greutăţi. Teza care am tras-o, a fost despre Katona József es Banja?7. Ştiu că am 
spus-o cum se zicea „ca pe apă”; s-au mirat chiar şi profesorii. Am obţinut şi la limba maghiară 
nota care o obţinusem la toate celelalte obiecte, nota de eminent. 

Comisarul examenului de bacalaureat a fost Ilarion Puşcariu28 din partea Consistoriului de la 
Sibiu. El a prezidat examenul. Apoi Putnoki Miklos din partea Ministerului de Culte şi Koos 
Ferencz, din partea Ministerului de Comerţ. La sfârşitul examenului fiecare dintre cei 3 comisari şi 
cu directorul şcolii au ţinut câte o alocuţiune. 


Intâiul a vorbit arhimandritul Puşcariu, prezidentul examenului de maturitate. A mulţumit 
profesorilor pentru munca lor şi a felicitat pe tinerii abiturienţi. A urmat apoi comisarul 
guvernului, Putnoki. Deşi ştia foarte bine româneşte, căci îşi făcuse studiile secundare la 
Bucureşti, totuşi, respectând calitatea sa de reprezentant al statului, a vorbit ungureşte. A vorbit 
cam în acelaşi sens ca arhimandritul Puşcariu. A urmat apoi celălalt reprezentant al guvernului, 
comisarul Koos Ferencz, care pe vremuri fusese preot reformat la Bucureşti. El, spre surprinderea 
tuturora, a vorbit româneşte. Îmi pare că-l aud şi acum. Şi-a început discursul, adresându-se 
tinerilor maturizanţi cu cuvintele: „Tinerii mei prieteni”. A spus că el, de cele mai multe ori când 
vorbeşte în public, îşi alege subiectul din Bib/ie sau subiecte religioase. Aşa va face şi de data 
aceasta. Se provoacă ca mărturie la părintele Baiulescu, care era de faţă, între auditori, care l-a 
auzit de mai multe ori, şi a continuat cu următoarea pildă: «O mamă-şi învăţa copilul să spună 
Tatăl nostru. Ajunsese la încheierea „şi dă-ne nouă astăzi pâinea cea de toate zilele”. Băiatul s-a 
oprit. Mama a continuat „şi nu ne duce pe noi în ispită”. Băiatul nu voia să spună mai departe. 
Curioasă, mama sa îl întreabă „de ce nu spui mai departe?”, iar băiatul îi răspunde: „Mamă am 
uitat să cerem şi carnea”. Ei vedeţi tinerilor prieteni, şcoala v-a dat pâinea cea de toate zilele. 
Celelalte de aici înainte vi le agonisiţi singuri». 


Cuvântarea lui Koos a făcut adâncă impresie. Directorul şcolii, în cuvântul cu care a încheiat 
examenul, i-a mulţumit călduros. 


Seara, toţi maturizanţii, ne-am întrunit la un restaurant la care au participat şi profesorii şi 
bătrânul comisar Koos. A fost o seară veselă şi plăcută, dar totodată şi duioasă, căci ne depărtam 
de şcoala care ne-a ţinut legaţi sufleteşte ani de zile şi a cărei amintire aveam să o ducem cu noi 
în viaţă. În felul acesta am terminat studiile mele la Braşov. 


Mai amintesc aici, că din prilejul examenului de bacalaureat, îmi făcusem două rânduri de 
haine: un costum negru cu care, potrivit obiceiului, aveam să mă prezint la examenele de 
maturitate şi un costum de vară, cu care voiam să paradez după ce voiu fi trecut aceste examene. 


Din ce-mi voiu fi făcut acele haine şi cum le voi fi plătit, nu-mi mai aduc aminte. Ştiu însă, că 
plata o făceam în rate, iar bani aveam de la elevii pe cari îi meditam. Căzusem de la meditaţia cea 
bine plătită din casa lui Andrei Bârseanu, obţinusem însă altele mai modeste şi mai mărunte. 
Aceste erau singurele mele mijloace băneşti din care îmi satisfăceam micile mele nevoi. 


VIAȚA STUDENŢEASCĂ LA BRAŞOV 


Elevii şcoalelor de la Braşov erau împărţiţi în 3 mari corpuri. Erau elevii din Gimnaziul inferior, 
cei de la Şcoala reală şi elevii din Gimnaziul superior împreună cu cei de la Şcoala superioară de 
comerţ. Toţi purtau chipie de catifea neagră distinse însă prin panglica de câţiva centimetri, ce se 
purta pe partea de jos a chipiului. Cei din Gimnaziul inferior aveau panglica roşie, cei din Şcoala 
reală panglica galbenă, iar cei din Gimnaziul superior şi din Şcoala comercială superioară, 
aşa-numiţii „studenţi”, cu panglică albastră. 

Elevii din Gimnaziul superior şi din Şcoala comercială superioară erau organizaţi într-un corp 
studenţesc unic numit „Coetus”. Viaţa lor studenţească era organizată după anumite reguli, dar 
nu erau reguli scrise, ci ştiute şi moştenite prin tradiţie. Erau reguli transmise din generaţie în 
generaţie, care erau considerate sacrosancte, şi de care nimenea nu se atingea. 

Studenţii din acest corp erau toţi per tu împreună, şi aveau favoarea, că li se permitea să 
poarte, pe lângă chipie şi bastoane, bastoane după un anumit model. 

Corpul studenţesc avea un prefect, pe un elev din clasa a VIII-a, şi un subprefect, pe un elev 
din clasa a Ill-a comercială. 

Pe timpul cât am trecut eu în clasa a Ill-a comercială, subprefectul fusese înălţat la rangul de 
prefect. 


Pe cei doi prefecţi îi numea corpul profesoral, dintre elevii cei mai buni şi-i anunțau la 
începutul anului şcolar când toată şcolărimea era adunată pentru a li se ceti legile şcolare şi a li se 
da sfaturile părinteşti ce se obişnuiau din partea profesorilor. 


Afară de cei doi prefecţi, corpul studenţilor, Coetus-ul îşi mai alegea un „Fuchs Major” şi un 
„Cantor Loci”. „Fuchs Majorul” era şeful studenţilor novici, adică acelora care intrau în clasa a V-a 
gimnazială sau | comercială. „Cantor Loci” era conducătorul corului studenţesc. Pe lângă acest cor 
al tuturor studenţilor, aproape fiecare clasă îşi avea corul ei, coruri care emulau între ele şi care 
ajunseseră să cultive cântarea românească şi studenţească cu mult succes. 


Pentru a introduce pe novici în corpul studenţesc, se făcea un „introitus” adică o serbare cu 
câteva butoaie de bere, cu voie bună, cu cântări şi cu „botezul Fuchs-ilor”. Serbarea aceasta se 
ţinea la începutul anului şcolar, sau în vreun restaurant mai mare, sau cu ocaziunea excursiunii de 
toamna la Poiană. 


Pentru botezul „Fuchs-ilor”, se alegeau 10-12 studenţi mai voinici, care se aşezau pe 2 rânduri 
faţă în faţă şi dându-şi câte o mână constituiau între ei un fel de pod, pe care „Fuchs-ul” trebuia să 
se arunce cu faţa în jos. Prefectul, cu o sticlă de vin în mână, aşezat pe partea unde era capul 
noului „Fuchs”, pronunţa formula sacramentală şi turna câteva picături de vin în capul celui ce se 
boteza. Formula de botez era: 

„În numele vinului, 

Al pelinului, 

Al berei, 

Şi al tuturor beuturilor spirtoase, 
Botează-se robul lui Bachus,...” 


După aceasta, se începea [cu] lovituri pe spatele celui botezat, astfel că cel ce voia să scape 
neatins trebuia să fie isteț şi să sară repede de pe pod, ca să nu-l atingă mâinile care stăteau gata 
să lovească. 

Numele de botez, care se dădea „Fuchs-ilor”, era sau o numire de glumă, de batjocură, pe care 
şi-o atrăsese din partea colegilor în anii de mai înainte, sau era găsită ocazional şi prin numirea 
care se dădea, expresiunea unor însuşiri deosebite a celui botezat. După „Introitus” fiecare elev 


din clasa a VIll-a şi clasa a Ill-a comercială îşi alegea câte un „Fuchs”, care trebuia să-i stea la 
dispoziţie de câte ori ar fi avut nevoie de vreun serviciu. Pe ei îi trimiteau după ţigări şi ei făceau 
serviciul de curieri cu scrisori de dragoste, între patronii lor şi domnişoarele iubite. 


Afară de „Introitus”, mai erau la Braşov două serbări câmpeneşti, foarte mult agreate nu numai 
de elevi şi de profesori, ci de toată lumea românească din Braşov. Toamna, la începutul anului 
şcolar, se făcea o excursiune la Poiana Braşovului. Plecarea la Poiană se făcea dimineaţa din faţa 
gimnaziului. Studenţii, aranjaţi în rânduri de câte 4, cu bastoane şi chipiuri, înainte de plecare 
cântau în cor Gaudeamus Igitur, după aceea cu Prefectul în frunte, plecau spre Poiană. Pe tot 
parcursul trecerii lor prin oraş, intonau marşuri naţionale şi cântece studenţeşti. La capătul 
oraşului, rândurile se mai răsfirau şi toată lumea urca serpentinele spre Poiană, fie pe jos, fie 
călări, fie în căruţe şi trăsuri. Ajunşi în Poiană, lumea venită îşi căuta câte un loc potrivit la umbră, 

pentru a se odihni şi a consuma merindele bogate ce le adusese cu ea. Studenţii contribuiau cu o 
sumă oarecare, din care se cumpăra vin şi alimente. Vinul se aducea într-un butoi mare pe un car 
cu 4 cai. Studenţii veghiau apropierea carului şi atunci se organizau să-l primească cu triumful 
cuvenit. Carul şi butoiul era împodobit cu frunză verde şi încărcat cu studenţi însărcinaţi cu 
cumpărarea şi aducerea vinului. 


Carul era întâmpinat cu cântece şi cu urale şi descărcat la locul ales de studenţi pentru masa 
lor. La prânz se lua o masă frugală din ceea ce se adusese ca alimente din oraş. Mai târziu, se 
făceau focuri la care se frigea carnea, de asemenea, adusă proaspăt în carul cu alimente. Se 
începea apoi comanda cu obişnuitul ceremonial, care provoca plăcerea şi multumirea tuturor. 
Paharele se umpleau şi Prefectul dădea semnul începerii comandei. Băieţii îşi întorceau chipiile cu 
cozorocul la spate, se aşezau în jurul meselor şi la un semn al lui „Cantor Loci’, se începea 
cântarea. 


„Merge o comandă în jurul mesei noastre 
Trei ori trei sunt nouă 

Să bem până plouă, 

Merge o comandă în jurul mesei noastre, 
Sfântul Petru încă spune 

Bea berea până-i cu spume, 

Merge o comandă în jurul mesei noastre, 
Apostolul Pavel zice, 

Bea vinul să nu se strice, 

Merge o comandă-n jurul mesei noastre.” 


Urmau cântări, aclamaţiuni, glume, snoave şi oraţii. Când petrecerea era în toi, venea corpul 


profesoral să asiste la petrecerea tinerilor studenţi. Profesorii luau şi ei loc la masa studenţilor şi 

petreceau cu glume şi râs o jumătate de oră până la o oră, lăsând pe studenţi să continue 
nestânjeniţi de nimenea. 


Către seară începeau dansurile şi jocurile. La tarafuri de lăutari venite anume spre acest scop 
la Poiana. Luau parte nu numai elevii, ci şi profesorii şi întreg publicul care luase parte la această 
serbare câmpenească. Abia atunci puteai vedea câtă lume s-a adunat din acest prilej. Aproape nu 
era cunoscut din Braşov, pe care să nu-l fi văzut sau întâlnit acolo. 


Seara, când se întuneca, toată lumea, în cea mai bună dispoziţie, se pregătea de plecare. 
Studenţii se aşezau în rânduri şi porneau cântând. La vale era şi mai uşor ca la deal. Ajunşi în oraş 
cu cântecele lor răsculau toată lumea, care ieşea întru întâmpinare. Conductul mergea până 
înaintea şcolii. Acolo se oprea, se mai cânta odată Gaudeamus Igitur şi dacă poliţia nu era pe 
acolo şi câte un Deşteaptă-te Române, după care toţi se împrăştiau pe la casele lor. 


A doua mare excursiune era „Maialul”, care se ţinea într-o frumoasă poiană din „Stejeriş”. 
Pentru „Maial” pregătirile erau mai îngrijite şi începeau cu multe zile înainte. Din curtea liceului 
ridicam un cort mare şi-l duceam în „Stejeriş', aşezându-l acolo. Era cortul sub care se aşezau 
mesele pentru studenţi. De altă parte, corul studenţilor făcea zilnic exerciţii, de marşuri şi cântări. 
„Coetus-ul'alegea un număr de aranjeuri, adică tineri însărcinaţi cu primirea publicului pentru 
dansurile din „Stejeriş”. Ei purtau pe pieptul lor zeci şi sute de cocarde, pe care le treceau apoi 
celor invitaţi, şi anume cocarde roşii pentru domnişoare, galbene pentru doamne şi albastre 
pentru domni. Pentru băuturi şi alimente se proceda ca şi la Poiană. Plecarea se făcea dinaintea 
liceului. Era de regulă atâta lume adunată acolo, că tot „Groaverul” era înţesat de lume venită să ia 
parte la „Maial!”. Se cânta Gaudeamus iar la strofa „Vivat Academia, Vivat profesores” studenţii îşi 
puneau chipiele în vârful bastoanelor, le ridicau în sus în semn de omagiu pentru şcoală şi 


profesori. Acest imn studenţesc era cântat nu numai de studenţi, ci şi de profesori şi de mulţi 
dintre asistenţi. 


Plecarea la „Maia!” se făcea în cântece studenţeşti şi marşuri naţionale până la ieşirea din oraş. 
De acolo până în „Stejeriş”, lumea mergea pe jos. În „Stejeriş” studenţii se aranjau din nou în 
rânduri, înconjurau în cântece poiana şi se duceau înaintea corpului profesoral, înaintea căruia 
Prefectul rostea un cuvânt de omagiu. 


Directorul sau un profesor răspundea şi cu aceasta începeau distracţiile. 


De regulă până la ora prânzului erau întreceri de jocuri între băieţii Gimnaziului inferior şi din 
Şcoala reală. Între timp, dacă sosea carul cu băuturi şi cu alimente, studenţii plecau în calea lui 
să-l primească. Ceremonialul era acelaşi ca în Poiana. În orele de prânz se lua dejunul. Studenţii în 
cortul lor, un dejun frugal dar foarte gustos. Profesorii răsfiraţi pe la mese cu familiile şi 
cunoscuţii lor, iar publicul mare răsfirat pe la umbra copacilor consuma şi el cu plăcere şi voie 
bună merindea sărbătorească adusă de acasă. După dejun începea comanda în cortul studenţilor. 
Urma vizita profesorilor în cortul studenţesc, când de regulă se pronunţau alte discursuri şi se 
termina această vizită cu cântări şi voie bună şi dintr-o parte şi din alta. Pe la 4 după amiază, 
începeau dansurile. Muzica era adusă din oraş. Era de regulă orchestra orăşenească. Pe la ora 5, 
dansul înceta şi-şi făceau apariţia 12 studenţi, cu un vătaf al lor, care veneau să joace bătuta şi 
căluşerul. Era o privelişte de neuitat. Să vezi pe toţi aceşti jucători, în frumoase costume 
naţionale, executând aceste două dansuri naţionale româneşti, cu o precizie şi cu o isteţime de 
necrezut. După terminarea lor, se continuau dansurile, care de regulă ţineau până seara. Atunci se 
dădea semn de plecare. Studenţi, profesori şi publicul de tot felul, se întorceau în oraş în cea mai 
bună dispoziţie. La intrare, studenţii se aranjau din nou în rânduri, porneau în cântece şi marşuri 


până în faţa gimnaziului. Aici se mai intona odată „Gaudeamus” cântat de regulă de toată 
asistenţa. 


Afară de aceste două serbări câmpeneşti, care intraseră în tradiţia şcoalelor de la Braşov, 
studenţii mai aveau prilej şi de alte mulţumiri şi plăceri tinereşti. Spre iarnă, se aranjau cursurile 
de dans. Se închiria o sală într-un hotel sau restaurant mare, unde cursurile acestea se ţineau o 
dată pe săptămână, de la 8-11 seara. Se angaja şi un instructor pentru dansuri şi un pianist. 
Pentru aceste serate, studenţii invitau la începutul cursurilor, pe fetele şi domnişoarele din 
societatea bună românească de la Braşov. Fetele veneau însoţite de mamele lor sau de cineva din 
familie. Studenţii le aşteptau, le introduceau în sală, căutând fiecare să-şi facă datoria de 
dansator. La aceste serate, luau parte şi unul sau doi profesori. De sine se înţelege, în decursul 
dansurilor, se scurgeau multe pahare de bere, ca să se răcorească tinerii înflăcăraţi. Aceste cursuri 
ţineau din noiembrie până prin februarie. Încheierea lor se făcea cu câte o serată în care se 
consumau tot felul de bunătăţi aduse de familiile celor care luau parte la aceste cursuri. 


În cursul anului şcolar, ca să nu-şi piardă obişnuinţa, singuraticele clase din cursul superior 
mai aranjau câte o comandă, cam câte o dată pe lună. Se aduna întreaga clasă la vre-un 
restaurant, invitând şi pe profesorul de clasă, şi acolo, după ce se desfăcea butoiul de bere şi se 
începea comanda, colegii îşi petreceau câteva ceasuri împreună, după care se despărţeau şi mai 
însufleţiţi pentru frumoasa viaţă studenţească de la Braşov. 


Cum aproape fiecare clasă îşi avea corul ei, studenţii din ultimele clase mai erau invitaţi şi prin 
comunele din apropiere, să-şi deie concursul şi să ia parte la festivitățile ocazionale, aranjate de 
comunele respective. Acolo studenţii erau ospătaţi de gazdele invitatoare, îşi petreceau bine şi de 
multe ori rămâneau câte 2-3 zile. Aşa era viaţa studenţească în Braşov, din care nu vom uita să 
amintim şi dragostele nevinovate, ce se înfiripau între tinerii studenţi şi frumoasele domnişoare 

de la cursurile de dans. Dragoste, care se terminau cu serenăzi date de adoratori pentru idealurile 
lor din Cetatea Braşovului. Aşa fiind această viaţă studenţească, nu-i de mirat, că tineri din toate 
părţile ţării, căutau să treacă pe la aceste şcoale, să se înfrupte de plăcerile acestei vieţi şi să 
păstreze pentru întreaga lor viaţă amintirile cele mai plăcute şi neuitate din anii tinereţii. 

Vreau să închei acest capitol cu 2-3 reminiscenţe din neuitata mea viaţă de student din Braşov. 


La excursiunea din Poiană de la 1897, am luat parte după ce tocmai venisem de la 
înmormântarea unui profesor al nostru, care se sfârşise în casa de alienaţi de la Sibiu. Cum 
călătorisem toată noaptea, şi toţi, din delegaţiunea de studenţi care am luat parte la 
înmormântare, eram cam obosiţi şi drumul până în Poiană destul de greu, unii dintre noi ne-am 
hotărât să ne luăm cai cu chirie şi să mergem călări. Între ei, eram şi eu. În Poiană, am dat 
stăpânilor lor să-i aibă în grije până seara. Seara la întoarcere ne-am adunat grupul călăreţilor în 
capul Poienii. Eram vre-o 20-30 de călăreţi. Acolo ne-a ţinut calea profesorul Paul Budiu, profesor 
de limba greacă, care ne-a oprit. S-a uitat la noi şi a cunoscut pe un compatriot de-al lui de prin 
părţile Aradului. Cum l-a văzut i-a spus: „Dă-te jos, să le arăt eu la ăştia cum se călăreşte”. „Noi 
suntem de pe Pustă şi ştim mai bine călări ca ei”. Budiu însă era un om greu, o persoană 
voluminoasă, iar calul pe care se urcase era un cal mai mititel şi mai slăbuţ. Budiu mergea în 
frunte şi cu un gârbaciu dădea când în dreapta când în stânga, ca să nu treacă nimenea înaintea 
lui. În felul acesta, încet şi cu grije, am coborât în Schei. Când am ajuns însă în Poiana Prundului, 
unde drumul se lărgeşte, băieţii nu mai aveau răbdare să se supună comandei profesorului lor. 
Voiau şi ei să facă puţin galop. Între noi era un bun călăreț, din Ialomiţa, din România. El a dat 
pinteni calului şi fără să ţină seama de gârbaciul lui Budiu i-a luat-o ca o nălucă înainte. Calul pe 
care călărea acest coleg al nostru, era un cal mare şi voinic. A fost de ajuns să-l atingă puţin pe 
Budiu cu scara de la şea, şi calul lui Budiu s-a rostogolit, cu călăreț cu tot. În urma lui Budiu la 
vre-o 20-30 de paşi eram eu, care nu mă prea puteam mândri cu un mare talent de călăreț. 

Văzându-l căzând, mi-am pierdut prezenţa de spirit şi în loc să opresc calul pe care-l călăream, 
i-am dat pinteni şi am trecut peste Budiu. Atâta omenie însă am avut în mine, că m-am oprit, 
m-am întors şi l-am ridicat de pe şosea. L-am dus la o cişmea din apropiere, să se spele. Eu 
impresionat am început să mă căinesc, Budiu însă mi-a spus să nu zic nimic şi să-l însoțesc acasă. 
L-am lăsat acasă, s-a aşezat în pat şi a rămas 2-3 săptămâni până s-a putut întrema. Când am 
ajuns înaintea Gimnaziului, toată lumea vorbea de acest accident. A doua zi dimineaţa, m-am 
gândit să mă duc eu la directorul liceului, să-i anunţ accidentul pentru a evita ca să fiu chemat mai 
târziu la vre-o răspundere. M-am dus la Oniţiu. Raporturile între Oniţiu şi între mine se 
schimbaseră radical. Devenisem unul dintre băieţii agreaţi lui, cu care stătea bucuros de vorbă. 
Am intrat în cancelarie şi i-am spus: „am venit domnule Director, să vă anunţ că eu sunt cauza 
accidentului de aseară”. Am vrut să-i explic, ce şi cum s-a întâmplat, dar nu mi-a dat răgaz. S-a 
întors spre fereastră şi l-am văzut că râde înfundat. Voia să-şi păstreze seriozitatea faţă de mine, 
dar nu putea. Tot ce mi-a răspuns a fost: „Aşa-i trebuie, dacă nu şi-a dat pace”. Eu m-am dus mai 
liniştit acasă. Mai târziu, când s-a făcut mai bine, Budiu s-a întâlnit cu mama mea. Mama mea şi-a 
exprimat regretele pentru cele întâmplate. Budiu a răspuns:'Nu-i nimica doamnă, mi-ar fi fost 
necaz să mă fi călcat un prost, dar că m-a călcat fiul dumitale, a trecut şi am uitat”. Cu aceasta s-a 
încheiat acest accident. 


O altă reminiscență o am de la „Maialul” din 1898. Prefect la Gimnaziu era colegul Victor 
Fizeşanu, azi preot în Pesac, Banat. Prefect la Şcoala comercială eram eu. Ne dam seama, că a 
doua zi unul dintre noi va trebui să pronunţe cuvântul de omagiu în faţa profesorilor la „Maialul” 
din „Stejeriş”. Colegul Fizeşanu, m-a rugat să-i fac un discurs. | l-am făcut şi i l-am dat cu două zile 
înainte. Cred că l-o fi cetit şi învăţăt. Cu toate acestea, când făceam rondul poienii din „Stejeriş”, 
mergând către corpul profesoral, cum eu şi el mergeam în fruntea studenţilor, deodată îmi spune: 

„nu pot vorbi, te rog vorbeşte tu.” Eu aş fi putut să pronunt discursul care-l pregătisem pentru 
Fizeşanu. Aveam însă ambiția de a vorbi ceva nou. 


Ajunşi în faţa corpului profesoral a trebuit să improvizez ceva în pripă şi cum de regulă 
improvizaţiile succed mai bine decât lucrurile gândite mai înainte, am avut un rezultat, care a pus 
pe multă lume în uimire. Cum aveam steagul liceului lângă noi şi cum era la ordinea zilei chestia 
subvenţiei şcoalelor de la Braşov, care făcuse atâta agitaţie la Bucureşti şi care dădea atât de mult 
de gândit conducătorilor şcoalei de la Braşov, am improvizat în legătură cu ideea steagului, sub 
cutele căruia am trăit şi ne-am dezvoltat, pericolul prin care treceau atunci şcoalele de la Braşov, 
speranţele că furtuna va trece, că şcoalele îşi vor regăsi drepturile lor, că vor continua să fie ceea 
ce au fost şi pentru noi, educatoare în ştiinţe şi-n ideea naţională, rămănând pururea 
recunoscători pentru ceea ce ne-au dat ele şi făgăduind, că ori unde ne-ar duce împrejurarea şi 
valurile vieţii, nu vom uita niciodată pe cei ce în astfel de împrejurări grele, au făcut educaţia 


noastră şi atâtor generaţiuni ce ne-au premers. Făceam un jurământ solemn sub cutele steagului 
nostru, că nu vom uita niciodată cele ce le-am spus. Cuvintele mele rostite cu avânt şi cu elanul 
celor 20 de ani, au avut un mare răsunet. Toată lumea a venit să-mi spună cât de mult au fost 
impresionați de cele ce am vorbit. Aşa erau pe atunci vremurile. Oamenii cu griji mai puţine 
pentru ei, dar cu mai multe pentru instituţiile în serviciul cărora erau. De aceea şi aceste 
instituţiuni, ne-au rămas mai adânc în sufletele noastre şi ne-au încurajat în lupta vieţii de mai 


târziu. 
MAMA LA VATRA FAMILIALĂ 


După ce am plecat din laşi, n-am mai putut urmări viaţa şi cele întâmplate cu sărmana noastră 
mamă. Fratele meu Alexandru a fost însă alăturea de ea şi el ar putea şti mai bine cursul vieţii ei 
până la epoca când a revenit la matca familială, la familia ei de la Săcele. 

Cred că a revenit în 1896, după ce fratele meu îşi făcuse examenul de bacalaureat. A revenit în 
aceeaşi casă de unde plecase cu 11 ani în urmă, adică în casa şi gospodăria modestă a mamei 
sale. Venea acuma cu oarecare experienţe de viaţă şi mai călită pentru lupta vieţii. De altă parte, 
mama sa înaintase în vârstă şi nu mai era nici ea atât de autoritară şi exclusivistă în gospodăria ei. 
Mama a început încetul cu încetul să se introducă în lucrările gospodăriei, înlocuind adeseori pe 
mama sa. Din pensia alimentară care i se adjudecase ca compensație pentru ajutorul ce avea de la 
municipiul Braşov, înainte de recăsătorire, a putut să-şi întocmească viaţa în mod mai uşor. Cu noi 
nu mai avea cheltuieli. Fratele meu era la Bucureşti la Universitate, întreţinându-se din puterile 
sale. Eu eram în Internatul lencovici, mai aveam şi oarecari meditații şi astfel nu ceream nimic de 
la mama noastră. Tot ce avea putea să întrebuinţeze pentru nevoile ei şi ale casei. Cu bună 
împărţire a izbutit să-şi pună în rând garderoba şi să ducă un trai mai liniştit şi mai omenesc. Era 
încă tânără, şi arăta foarte bine. Când venea la Braşov să mă vadă, era totdeauna pusă la punct şi 


lumea care o cunoştea era foarte mulţumită de moralul ei. Avea la Braşov o prietenă, o doamnă 
Bellu, care avea un institut pentru educaţia fetelor, şi la care mama era reţinută zile întregi. O 
făcea din prietenie pentru doamna Bellu şi doamna Bellu pentru mama. 


Dar abia după un an de zile de la revenirea la vatra familială, mama ei, ajungând o vârstă mai 
înaintată, a încetat din viaţă, în februarie 1898. Mama rămăsese acum singură în gospodăria de la 
Săcele. Trebuie să spun, că şi-o întocmise aşa de bine, încât era o plăcere să te duci a o vedea. Îmi 
amintesc, că în 1910 am dus-o pe Veturia odată la Săcele şi a rămas foarte mulţumită şi încântată 
de tot ce a văzut şi a experiat acolo. Mobilierul din casă şi-l întregise cu lucruri noi, covoare noi, 
cu perdele noi şi multe alte mărunţişuri. Continua economia agricolă şi ţinea pentru trebuinţele 
casei bivoliţele, care erau un fel de tradiţie în această gospodărie. Avea pe lângă pensia 
alimentară un ajutor regulat pe care i-l trimitea fratele meu şi ajutoare ocazionale pe care i le 
puteam trimite eu. Nu era niciodată lipsită de bani. 

Cât am fost studenţi, grija de căpetenie a mamei noastre a fost să ne primească cât mai bine 
şi să ne facă cât mai plăcute vacantele de vară şi câteodată şi cele de Crăciun. Zic anume, 
câteodată, deoarece la Crăciun nu mergeam regulat acasă. Au fost în adevăr pentru noi vacanțe 
plăcute în care ne odihneam şi trăiam fără griji, numai pentru plăcerile tinereţii. 

Puteam primi şi oaspeţi, prieteni, colegi de şcoală etc. Astfel într-o vară Alexandru a putut 
primi pe un bun prieten al lui, lon Popescu de la laşi, care a stat la noi mai mult de o săptămână. 


Eu am invitat, la Crăciun, o seamă de colegi de la Braşov, care veneau la o petrecere şi să cânte 
liturghia la biserică. 

În felul acesta, se scurgea an de an, până am terminat Universitatea şi am intrat în vâltoarea 
vieţii. 

Curând după ce am fost director la „Ardeleana”, am luat-o pe neuitata Veturia. Mama a avut o 
mare bucurie şi o şi mai mare plăcere, cunoscând pe viitoarea ei noră. Am spus în amintirile 
despre Veturia, cât de încântată a fost de această căsătorie şi de nora ei. Se împrieteniseră, mama 
considerându-o ca pe un adevărat copil al ei. 

În 1907 a venit la căsătoria noastră la Beiuş. Am arătat în aceleaşi amintiri despre Veturia, cât 


de bine s-a prezentat la această sărbătoare familială şi ce impresie bună a făcut tuturora, chiar şi 
celor care o cunoşteau pentru întâia oară. 


În anul următor, 1908, când a auzit de suferinţele Veturiei, în urma naşterii ce o avusese, a 
venit la Orăştie, să vadă ce s-a întâmplat cu noi. Eu eram dus la Cluj, să aduc pe Veturia din 
clinică, şi când am sosit la Orăştie am găsit-o acolo. Bucuria revederii cu mine şi cu Veturia ne-a 
rămas multă vreme neştearsă. Alte călătorii în afară de cele ce le făcea la Braşov, şi după cât ştiu, 
una sau două călătorii la Bucureşti, n-a mai făcut. 


Dar furtuna se apropia. În 1914 a izbucnit războiul mondial, în care vreme ne-am dus şi noi 
de am văzut-o la Săcele. Odată l-am dus şi pe Nelu şi l-am lăsat acolo câteva zile, până ne-am 
întors noi de la Predeal unde ne întâlnisem cu fratele meu. 


După intrarea României în război, situaţia a devenit fatală. Armatele române au intrat şi la 
Săcele, iar casa ei a fost luată de comandament, fiind cea mai bunişoară casă dintre cele din sat. 
Desigur, au trecut mulţi ofiţeri români pe acolo, care ne cunoşteau şi pe noi, şi care, cum era şi 
firesc, au fost ospătaţi cu câte ceva în casă. 


După retragerea armatei române, s-a început urmărirea celor ce au dat ajutor sau au fost în 
serviciul aşa-numitului „inamic”. Arestările se făceau pe capete. N-a putut scăpa nici sărmana 
mama de urmărirea autorităţilor. În 1916, cam către Crăciun, a fost ridicată de jandarmi şi pornită 
la închisoarea de la Cluj29. Din Teiuş a putut să-mi scrie câteva rânduri la Orăştie, că este deţinută 
şi că va fi dusă la temniţa din Cluj. Imediat am plecat la Cluj. N-am putut să o văd. Totuşi am 


căutat avocat cu practică în procese de trădare de patrie şi l-am angajat să se ocupe de procesul 
mamii. Era avocatul Ausch, un avocat foarte reputat în chestii judecătoreşti de la Consiliul de 
război. Ausch mi-a promis, că deja a 2-a zi o va cerceta spre a-şi lua primele informaţiuni. Notez 
că avocaţii aveau acces la temniţă, nu ca noi românii şi, şi mai mult ca cei ce aveam rudenii între 
cei arestaţi şi puşi sub acuză. 

Mai târziu, în drumurile mele la Cluj, am putut-o vedea, de 3-4 ori, fără însă să pot vorbi mai 
mult cu ea. Îi duceam totdeauna câte un colet cu alimente şi-i lăsam ceva bani. Am aflat ulterior 
de la mama, că acolo în temniţă cu dânsa, secţia femeilor, erau o mulţime de cunoscute. Multe 
dintre ele se interesau de aproape de mama, şi-i stau în ajutor cu serviciile lor. În special îşi 
aducea aminte de doamna Popa, tânăra soţie din Boiţa a preotului din Lisa, de la Făgăraş. Păstra 
mare recunoştinţă acestei femei. 


În temnita din Cluj a contractat un reumatism foarte acut, şi-a agravat boalele de stomac. A 
fost dusă pentru câtva timp în clinica din Cluj, unde a fost îngrijită cu multă bunătate de dr. 
Constantin Stanca30, care era asistent la clinică, care a camuflat-o multă vreme ca să nu se ştie că 
e din rândul celor arestaţi şi care a scris nişte amintiri despre pacienta lui, publicate în volumul 
omagial din 1936. 


În 1918 am izbutit să fie pusă în libertate şi am adus-o la noi la Sibiu. Era obligată să se 
prezinte în toată ziua la Poliţia din oraş. M-am înţeles cu căpitanul Jauernick de la Poliţia din Sibiu 
ca să se ducă numai o dată pe săptămână. Procesul ei la Cluj, curgea încă, când la sfârşitul anului 
a izbucnit revoluţia şi destrămarea monarhiei. Atunci şi condamnaţii în procese politice au fost 
puşi în libertate. Scăpase şi biata mama de acest coşmar urât. 


În 1919, în vară, am dus-o la Bazna3!. Acolo s-a simţit foarte bine, găsindu-şi şi o societate de 
doamne române, în mijlocul cărora era foarte mulţumită. Dar nici Băile Bazna nu i-au putut ajuta 
mult la reumatismul ei, devenit foarte acut. 


După Bazna, s-a reîntors la Săcele, unde a trebuit să-şi refacă casa devastată şi să pună iarăşi 
pe roate modesta ei gospodărie. Izbutise să ajungă în rând cu toate, numai cu sănătatea nu. 
Continuă să fie bolnavă şi încă foarte serios bolnavă. Fratele meu a mijlocit, să-i găsească un loc la 
clinica din Cluj. Acolo, pe lângă bolile ce le avea, a mai avut şi nefericirea de a-şi fractura piciorul. 
Medicii se îngrijeau de ea, dar se pare că era prea târziu. La începutul anului 1924, era atât de 
grav bolnavă, că vedeam că se apropie sfârşitul fatal. Prin februarie medicii pierduseră orice 
speranţă. Îmi amintesc că m-am dus la clinică din Cluj şi am găsit-o în agonie. Sufla greu şi cerea 
mereu apă. Abia mai putea vorbi câte un cuvânt. Nu ştiu dacă era la conştiinţă şi dacă m-a 
recunoscut. Am telefonat imediat la Sibiu şi am rugat-o pe Veturia să vină la Cluj, să fie cineva în 
apropierea ei. Mi-a răspuns că pleacă încă în aceeaşi zi şi că seara va fi la clinică. Sub impresia 

agoniei ei, şi fiindu-mi grozav de milă de suferinţele prin care trecea, şi în fine ştiind că vine 
Veturia, m-am hotărât să plec la Bucureşti unde eram chemat de urgenţă de tratativele ce tocmai 
le urmam cu o delegaţie ungurească pentru diverse convenţiuni. 


Am îngenuncheat la patul ei, i-am sărutat mâna, am sărutat-o pe frunte şi am ieşit. Eram adânc 
emoţionat şi frânt. Îmi trecea prin minte toată viaţa ei atât de puţin norocoasă şi fericită. Seara a 
sosit Veturia. Veturia mi-a spus că a recunoscut-o, când a văzut-o intrând în cameră i-a pronunţat 
numele. Mi-a spus şi aceea, că după plecarea mea, trecând episcopul Mailat? prin clinică şi 
auzind că mama este în agonie, a intrat la ea, i-a spus câteva cuvinte de mângâiere creştinească şi 
i-a dat o cruciuliţă. Veturia a găsit-o cu cruciuliţa în mână strângând-o la piept. Cu aceeaşi 
cruciuliţă în mână şi-a dat ultima suflare. Lângă ea era numai Veturia şi personalul clinicei. 

Veturia a făcut toate pregătirile pentru a o aşeza în sicriu şi a o transporta la Săcele. La Dârste, 
unde avea să fie debarcată din vagonul mortuar, o aştepta şi Alexandru. l-au pregătit un catafalc, 
în bisericuţa Sfântului Nicolae din Cernatul Săcelelor, bisericuţă înălţată de înaintaşii ei şi în faţa 
căreia se găsesc mormintele familiei Circa. Acolo, în mormântul mamei sale, al tatălui său şi al 
copilei sale Elisa, a fost şi ea aşezată, spre odihna de veci. De atunci doarme în linişte. 


ÎN VÎL TOAREA VIEŢII 


După ce am făcut examenul de maturitate, am fost chemat de Valeriu Bologa:? , dirigentul 
sucursalei „Albina” de la Braşov, să mă prezint la dânsul. Notez, că Bologa fusese contemporan şi 
prieten cu părintele nostru la şcolile de la Sibiu. El mă chema, deoarece, asistând la examenul de 
maturitate, ştia că am reuşit pur eminent şi-mi oferea acum un loc la „Albina”. 


l-am mulţumit, dar i-am spus, că vreau să continui studiile mai departe. „Şi ce vrei să studiezi”, 
mă întreabă Bologa. l-am răspuns că vreau să mă pregătesc pentru a fi profesor la Şcoala 

comercială superioară. În plus vreau să studiez şi matematica asigurărilor. S-a cam mirat de 
această a doua idee a mea şi m-a întrebat cum am ajuns la acest gând. L-am lămurit, că citind 
hotărârile Conferinţei directorilor băncilor româneşti din Ardeal, am văzut că e vorba să se 
înfiinţeze o societate de asigurări şi că, din acest motiv, vreau să studiez şi matematica 
asigurărilor. M-a mai întrebat Bologa, dacă am stipendiu. l-am spus că nu am încă, dar că voi cere 
de la „Gojdu'3+ şi de la Societatea „Transilvania'35 de la Bucureşti. S-a oferit atunci să scrie 
membrilor din reprezentanța Fundaţiunii „Gojdu” şi să le atragă atenţiunea asupra mea. Nu m-am 
mulţumit cu atât. Am făcut o călătorie la Zărneşti, unde ştiam că sosise la familia lui episcopul 
Meţianu36 de la Arad, şi voiam să mă prezint lui, să-i vorbesc şi să-l rog de un stipendiu de la 
Gojdu. În Zărneşti am fost primit foarte călduros de fiul mitropolitului, dr. lancu Meţianu, care 
mi-a spus să nu mai merg la nimenea, nici chiar la tatăl său, că se îngrijeşte el de chestiunea 
stipendiului meu. Nu m-am mulţumit nici cu aceasta. M-am hotărât să mă duc şi la Sibiu. Am cerut 
câteva recomandaţii de la Andrei Bârseanu, care mi-a dat, una către Partenie Cosma37, alta către 
Miron Cristea38 şi o a treia pentru cazul că aş rămâne mai mult acolo, pentru episcopul 
Caransebeşului. La Cosma mai fusesem în toamna precedentă, cu ocaziunea unei vizite la 
„Albina”. M-am dus din nou, m-a primit foarte bine, şi când i-am dat biletul de la Andrei Bârseanu, 
a adăugat că mă cunoaşte şi că voi avea cu siguranţă stipendiul dorit. Am mai trecut şi pe la 
Miron Cristea, fără să aştept pe episcopul Caransebeşului. Paralel cu cererea de stipendiu de la 
„Gojdu”, am făcut o cerere şi la Societatea „Transilvania” de la Bucureşti, societate de la care 
avusese bursă şi părintele nostru. Rezultatul a fost că am obţinut de la „Gojdu” cel mai mare 
stipendiu ce se putea da pentru începători, o sumă de 600 coroane. Am primit şi de la 
„Transilvania” o bursă de 400 lei. Aveam deci cu totul 1000 de coroane, din care mă puteam 
susţine foarte bine la Budapesta. Am mai avut norocul că, la Budapesta, am căpătat o meditaţie 
foarte bine remunerată şi anume de la colonelul Groza, care staţiona la Budapesta ca reprezentant 

al Guvernului Român în o Comisiune care lucra la delimitarea graniţei. Preparam pe domnişoara 
Groza, ca să poată face examenul particular pentru clasa a IV-a primară. 


Mă găseam deci la Budapesta ca student de anul I la Universitate, în cele mai bune condițiuni 
materiale şi morale. 


Colegul meu lon Eremie, căruia îi dădusem meditatii din matematică când eram în clasa a IV-a 
reală de la Braşov, după terminarea şcoalei reale de acolo, a continuat Liceul real de la Brăila. A 
făcut bacalaureatul în acelaşi an în care am făcut eu maturitatea la Braşov. Tatăl său îl trimitea mai 
departe să studieze la Anvers, în Belgia. Dorinţa bătrânului era să cer stipendiu pentru străinătate, 
să mă ajute şi el cu ceva şi să merg cu fiul său la Anvers. În scopul acesta, când au trecut prin 
Budapesta, ca să meargă la Anvers, mi-au telegrafiat să ies la gară în întâmpinarea lor. M-am dus. 
Bătrânul Eremia mi-a făcut din nou propunerea să las Budapesta şi să merg cu ei la Anvers. 
Propunerea era foarte ademenitoare, cu toate acestea am răspuns că nu pot s-o fac. N-au prea 
înţeles ei de ce, dar motivul pentru care am refuzat era că, cu o diplomă de la Anvers, eu ar fi 
trebuit să-mi caut o ocupaţie în Vechiul Regat. Ori eu voiam să rămân în Ardeal, şi ca să pot 
rămâne în Ardeal, aveam nevoie de diplomă de la Universitatea ungurească. Le-am explicat 
această împrejurare, dar ei n-au putut să mă înţeleagă. Se mirau de hotărârea mea de a voi să 
rămân cu orice preţ în Ardeal. La despărţire, bătrânul mi-a dat o bancnotă de 10 florini, care mi-a 
prins foarte bine. 


La Budapesta urmam parte la Universitate, parte la Seminarul pentru pregătirea profesorilor de 
şcoale comerciale superioare. 


La Universitate ascultam cursurile de drept roman ale profesorului Vecsey, un profesor foarte 
distins, care făcea cursuri libere, foarte frumoase. Ascultam mai departe Dreptul Comercial, de la 
profesorul Schwartz, de asemenea un profesor foarte distins. Dar cursurile care-mi făceau cea mai 

mare plăcere, erau cele de matematică politică ale profesorului Gustav Scholtz, un şvab din Zips, 
şi foarte bun pedagog. El ne-a făcut în anul acela un curs complet de matematica asigurărilor 
asupra vieţii. În seminarul lui eram unul dintre cei mai silitori studenţi şi-i câştigasem încrederea. 
Plăcere îmi făceau şi cursurile lui BGthy Zsold, profesor de estetică şi de literatură maghiară. 
Vorbea o limbă ungurească foarte frumoasă. La limba maghiară l-am ascultat şi pe Gyulai Pâl40, 
profesor de literatură şi cunoscut poet maghiar. Am mai ascultat şi pe alţii. 


La Seminarul pentru pregătirea profesorilor de şcoli comerciale, mă interesau îndeosebi 
cursurile lui Sack Bela, care propunea metodica învăţământului comercial. Un alt profesor simpatic 
mai era Trautman Henrik, de contabilitate. La economia politică l-am ascultat pe Kovács Gyula. 


În anul |, la Universitate, cum ştiam foarte puţin ungureşte, am căutat să profit mai mult la 
învăţarea acestei limbi. Începusem a citi în Biblioteca Universităţii operele lui Széchenyi István“, 
scrise prin anii 1840-50. Erau scrise într-o limbă care aproape dispăruse şi pe care n-o înţelegeam. 
Am schimbat atunci această lectură cu lectură uşoară de gazete şi literatură de reviste. La sfârşitul 
anului obţinând colocvii bune, mi-am reânoit stipendiul, iar vara am petrecut-o la Săcele. În 
decursul acestei vacanțe am scris un tratat despre Asigurările asupra vieţii, pe baza cursurilor 
care le făcusem la Budapesta şi a unor tratate în limba franceză şi germană pe care mi le 
procurasem. Terminasem această lucrare, fără însă să încerc publicarea ei. 


În anul al Ilea din Universitate, am mai schimbat profesori. Pe cei mai buni, cum erau Böthy şi 
Scholz, am continuat să-i ascult. M-am mai înscris însă şi la alte cursuri. Astfel am ascultat 
economia politică la Universitate de la profesorul Földes, un evreu foarte savant, care făcea 
cursuri frumoase. În anul acesta a venit la Budapesta, profesor pentru limba română regretatul lon 
Ciocan“? , fost director la Gimnaziul din Năsăud. Ciocan trecea în opinia publică românească 
drept un renegat, în serviciu lui Bánffy Dezs6% , fost foispân la Bistriţa-Năsăud şi mai în urmă 

Preşedinte al Consiliului de Miniştri în Ungaria. Ciocan, în raporturile sale cu studenţii, era ca un 
prieten şi părinte. Cursurile lui erau foarte simple. Ne părea că noi ştim mai mult din limba şi 
literatura română decât el. Ca stipendişti de la „Gojdu”, eram obligaţi să ascultăm cursurile de 
limba română. Ciocan vorbea un dialect de pe la Năsăud. Ungureşte ştia puţin. Îmi aduc aminte, 
că la un examen din limba română îşi făcuse câteva întrebări, pe care şi le-a scris pe ungureşte pe 
o hârtie şi după care cetia când chestiona pe candidaţii de profesori. Notez că profesorii de limbi 
străine aveau dreptul să pună întrebări în limba respectivă. Când un profesor, profesorul Heinrich 
de limba germană, l-a auzit pe Ciocan, cum se chinuieşte punând întrebările în limba maghiară, 
i-a spus: „Kérdezd meg românul” („la-o pe româneşte”). Tot timpul cât am fost student la 
Universitate, noi studenţii, între-ţineam cu Ciocan mai mult raporturi sociale decât cele dintre 
profesor şi studenţi. 


Pe când eram în anul al II-lea la Universitate am trimis spre publicare la „Revista economică” de 
la Sibiu, tratatul meu. Teoria as/gurărilor asupra vieţii. Pe atunci, „Revista economică” apărea în 
fascicole lunare. Studiul meu a apărut în mai multe fascicole consecutive, începând cu ianuarie 
1900. Îmi amintesc că, la începutul acestui an, veni la Budapesta directorul „Revistei economice”, 
dr. Cornel Diaconovici. M-a căutat şi pe mine, i-am făcut cunoştinţa, lăsându-mi cele mai bune 
impresii. Amintesc aici această împrejurare, deoarece colaborarea mea la „Revista economică” 
înseamnă un punct cardinal în viaţa mea. 


Începusem colaborarea la o revistă, la care am scris după aceea mulţi ani de-a rândul. 


Din cronica anului acestuia, ţin să mai menţionez o împrejurare deosebită. La 1 noiembrie, 
când catolicii serbează ziua morţilor, tinerimea universitară română din Budapesta obişnuia să 
facă un pelerinaj la mormântul lui Gojdu în cimitirul Kerepes din capitala Ungariei. Acolo la 
mormânt, corul studenţilor intona câteva cântări funebre şi luau cuvântul doi dintre ei. Unul ca 

reprezentant al tinerimii universitare şi altul ca reprezentant al stipendiaţilor. S-a făcut şi în anul 
acesta obişnuita procesiune, la care studenţii s-au întrunit la Societatea „Petru Maior'4%5, de unde, 
cu o frumoasă coroană cu panglici tricolore, au pornit în rând la cimitir. Puteau duce panglici 
tricolore pentru că din întâmplare culorile oraşului Budapesta erau absolut identice cu culorile 
româneşti. La cimitir, după ce corul a început să intoneze cânturile funebre, lumea atrasă din 
toate părţile s-a îngrămădit în jurul mausoleului să asculte aceste cântări, atât de frumoase şi de 
duioase. Din partea tinerimii universitare a vorbit colegul Vasile Stan, episcopul de mai târziu al 
Maramureşului.+$ Din partea studenţilor stipendişti, am vorbit eu. Probabil, că cu mai mult avânt 
decât colegul Stan şi cum jur împrejur era multă lume care nu înţelegea limba românească, ea 
credea că fac politică în acest discurs. Că sunt un mare daco-român. 


Când ne-am întors seara în oraş, am intrat într-o cafenea şi am cerut jurnalele de seară. În 
jurnalul „Budapesti Napló”, un ziar foarte şovinist, condus de un anume Veszi Jozsef, deputat în 


cercul Sebeşului, am văzut spre marea mea surprindere un articol de fond intitulat Po/itika a 
temetăbe („politică la cimitir”, n.ed.]. În acel articol se vorbea de manifestaţia noastră la 
mormântul lui Gojdu şi de discursul pronunţat de mine, ca de un discurs incendiar şi nepatriotic, 
care n-ar putea să aibă altă urmare, decât eliminarea mea din toate şcolile ungureşti. M-am 
impresionat. Am luat două numere din această gazetă şi a doua zi dimineaţa m-am dus la decanul 
Facultăţii, profesorul Frölich şi i-am spus că eu sunt cel care a vorbit la mormântul lui Gojdu, dar 
că n-am făcut politică. l-am mai spus că vin la dânsul pentru că mă gândesc ca colegii, în 
necunoştinţă de cauză, să nu facă vreo demonstraţie împotriva mea. Decanul mi-a dat sfatul, ca 
2-3 zile să nu viu la cursuri, timp în care vor cerceta chestiunea. M-am dus însă şi la Szerb Gyuri, 
român din Banat, deputat în Parlament şi membru în reprezentanta Fundaţiunii „Gojdu”. l-am spus 
şi dânsului cele întâmplate şi i-am întins textul discursului. A citit câteva fraze, mi l-a dat înapoi şi 
mi-a spus „vino cu mine”. Trăsura îl aştepta la poartă. M-a luat cu el în trăsură şi ne-am dus direct 

la Poliţia Generală (FSkapitânysâg). Acolo am intrat şi pretutindeni uşile i se deschideau lui Szerb, 
ca unei persoane bine cunoscute şi de mare influenţă. Am intrat în biroul Căpitanului suprem 
Bóda Dezs5. l-a spus cele întâmplate cu mine, mi-a cerut discursul şi i l-a întins căpitanului Bóda. 
Căpitanul surâzând a răspuns, că nu e nevoie de dovezi scrise, ceea ce îi spune Szerb Gyuri este 
Sfânta Scriptură pentru el. Pe mine m-a bătut pe umăr şi mi-a spus să mă duc liniştit acasă, că 
chestiunea este angajată. Seara a apărut în „Budapesti Közlöny”, foaia oficială a statului, un 
comunicat în care se arăta, că s-a făcut cercetare în chestia „discursului incendiar” de la mausoleul 
lui Gojdu şi s-a constatat, că n-a fost de fel împotriva statului sau împotriva naţiunii ungare. Din 
contră, că în mai multe rânduri, s-a accentuat devotamentul către patrie. 


Am amintit acest incident pentru ca să se ştie în ce mod elegant ştiau pe vremea aceea, 
conducătorii popoarelor să aranjeze chestiunile care pentru mulţime se păreau probleme 
imposibil de aranjat, fără zgomot şi fără vorbărie. 

În anul următor 1900-1901 mi-am îndeplinit serviciul militar de voluntar cu termen redus. 


Serviciul militar, în concepţia săcelenilor, era o mare nenorocire. De aceea mai toţi căutau să 
scape de armată. Unii fugeau în Ţară şi nu se mai reîntorceau pe acasă, decât câte o dată pe furiş. 
Alţii scăpau cu parale. Câţiva ani mai târziu a şi fost un mare proces în contra deregătorilor care 
dispensau de armată pentru bani. Mulţi dintre ei au fost arestaţi şi condamnaţi. Mama se 
molipsise şi ea de această boală a săcelenilor şi era continuu tristă şi plânsă, că trebuie să mă duc 


să-mi fac serviciul militar. Îmi sugerasem şi eu ideea că acest serviciu va fi un iad pentru mine. 


Căutam să încurajez pe mama, dar sfârşeam prin a plânge şi eu. A dat însă Dumnezeu c-a 
intervenit o diversiune care ne-a luat gândul şi mie şi mamii pentru câtva timp de la armată. 


Ce se întâmplase ? 


În vara anului 1900, s-a serbat jubileul de 50 de ani al gimnaziului de la Braşov. Au fost 
serbări frumoase şi înălţătoare. La aceste serbări a venit şi un reprezentant al Societăţii „Carpaţii” 
de la Brăila - mi se pare avocatul Avisalon - care ne-a anunţat că Societatea s-a disolvat şi că 
fondurile ei au fost distribuite pentru diferite scopuri în Transilvania. Adusese o sumă mai mare 
pentru masa elevilor de la Braşov, şi a adus şi o sumă de lei 1000 - pentru fostul lor bursier, adică 
pentru mine. l-am dat chitanţă, i-am mulţumit şi am rămas cu mia de lei. Acum aveam bani, 
puteam să-mi întregesc garderoba, să-mi iau încălţăminte şi să acopăr toate nevoile mai mărunte 
ce le aveam. Mi-au mai rămas însă suficienţi bani pentru ca să fac o excursiune la Abrud, unde se 
tinea adunarea generală a Fondului de Teatru Român.?7 M-am ataşat corului „Dima” şi m-am 
pomenit într-o dimineaţă, după o călătorie foarte plăcută, în Munţii Apuseni, la Abrud. Abrudenii 
ne-au primit cu ospitalitatea tradiţională din Munţii Apuseni. Personal, am fost foarte bine văzut, 
în casa doamnei Filip, văduvă de avocat şi în casa notarului public Mihai Cârlea, care fusese coleg 
de şcoală şi prieten cu părintele nostru. Doamna Filip, încă îl cunoscuse foarte bine şi păstra 
amintirile cele mai frumoase despre dânsul. În aceste case şi în altele din Abrud, precum şi în 
mijlocul tinerimii, între care am găsit mulţi colegi de şcoală şi din Universitate, am asistat la 
frumoasele serbări împreunate cu adunarea generală a Fondului de Teatru. A fost o adunare 
neuitată, ţinută într-o însufleţire cum rar s-a cunoscut. A cântat corul „Dima” şi s-a jucat o piesă de 
teatru de diletanţi, piesă scrisă de Preşedintele Fondului, regretatul Vulcan.+8 Cu acea ocaziune 
am făcut multe cunoştinţe. Tot atunci am cunoscut şi pe frumoasa blondină, care era d-ra Zoe 
Adamovici, regretata „Leliţa Zoe” de mai târziu, care a avut un rol atât de important în viaţa 
familiei noastre. 


Terminând adunarea, abrudenii nu ne-au lăsat să plecăm, ci ne-au ţinut încă vreo 10-12 zile în 
munţi, unde am făcut diverse excursiuni. Adunarea am terminat-o cu o excursiune frumoasă la 
Detunata. Ne-a cam plouat, dar voia bună şi dispoziţia, şi mai bună, au ţinut încontinuu. O altă 

excursiune am făcut la Câmpeni, unde ne-a primit foarte bine avocatul Chirtop. Pe mine special 
mă considera ca patriot, şi mă menaja deosebit de mult, dat fiind, că el era de origine din 
Fofeldea, iar eu de peste deal, din Glâmboaca. Sora lui, o duduie foarte drăguță şi cu mult 
temperament, Domnica Chirtop, a cucerit toată lumea. De la Câmpeni, unii dintre noi, am făcut o 
excursiune la Certege, un sat de munte, foarte pitoresc, unde păstorea părintele Cotişel, cumnatul 
lui Chirtop. Am mai făcut excursiuni pe la Albac, pe la Vidra şi Ghețarul de la Scărişoara. Când 
m-am întors la Săcele, era bine venit chiar timpul să plec la armată. 


Îmi amintesc, că mama m-a petrecut la tramvai şi că nu mai înceta de plâns. Eu eram mai tare, 
nu-mi arătam îngrijorările. Căutam să o întăresc şi pe ea, dar în zadar. De la Săcele m-am 
prezentat la regimentul la care fusesem recrutat, regimentul 24 de Honvezi. De acolo, împreună 
cu ceilalţi colegi, voluntari cu termen redus, ne-a expediat la Cluj, pentru şcoala de ofiţeri. La Cluj 
am stat două luni pentru exerciţii şi patru luni pentru şcoală. Eram un pluton foarte mare de 
soldaţi voluntari. Cu colegii trăiam foarte bine. Aveam şi câţiva colegi români. Cât am fost 
voluntar, mi-a fost susţinut stipendiul de la „Gojdu”, astfel că în acest timp am putut beneficia de 
suma de 800 coroane la cât se urcase stipendiul meu. La 1 aprilie 1901, după ce am făcut 
examenul de ofiţer, ne-au repartizat la regimentele noastre. Eu am venit la Braşov. La compania 
mea, aveam un coleg tot român, pe loan Oancea, care studiase la Anvers şi-şi luase diploma de 
acolo. La Braşov, timp de 6 luni am făcut tot exerciţii. Nu mi-a mers rău. Mă duceam câteodată la 
Săcele, dar aproape tot timpul l-am petrecut în familia prietenului meu Mihalache Navrea. Manevra 
de toamnă am făcut-o prin părţile Făgăraşului, ale Sighişoarei şi ale Sibiului. A ţinut 5 săptămâni, 
după care ne-am dus la Cluj. Am mai făcut odată examenul (şi practic) de ofiţer şi ne-am 
demobilizat. Trecusem acest examen şi speram că la viitoarele manevre nu voi mai lua parte ca 
soldat simplu. Îmi închipuiam, că intrat în rândul ofiţerilor şi manevrele acestea îmi vor fi mai 
uşoare. 

După demobilizare, am plecat la Budapesta. În răstimp publicasem un tratat despre Teoria 
asigurărilor asupra vieții, tratat cel dintâi apărut la românii din Ardeal în această materie. Câte un 
exemplar am trimis şi membrilor din reprezentanța Fundaţiunii „Gojdu”. Stipendiul meu a fost 
urcat la suma cea mai mare ce se putea da din această Fundaţiune, la suma de 1000 coroane. 


Când am ajuns la Budapesta, pe la începutul lui octombrie, am găsit o luptă extrem de 
violentă între două partide de la Societatea „Petru Maior”, care îşi disputau postul de preşedinte al 
Societăţii. Cum m-am prezentat între colegi, mi-au adus la cunoştinţă că sunt candidatul lor, al 
celor ce formau aşa-zisul „partid al democraţilor”, condus de sibieni. Mărturisesc, că nu-mi prea 
convenea această candidatură. Nu-mi plăceau luptele zgomotoase şi în gândul meu mă bucuram 
dacă alegerea va cădea asupra altuia. Celălalt partid era al aşa-zişilor „Domnişori”. Nu erau ei 
domnişori, ci români ca şi noi şi mulţi studenţi care-şi urmau cu asiduitate studiile. Îl numeam noi 
„Partidul domnişorilor” numai din motive de propagandă. În fruntea acestui partid, erau bănăţenii, 
băieţi bine situaţi de acasă, care trăiau în condițiuni mult mai bune. 


Lupta între cele două partide a luat proporţii aşa de vehemente, încât mulţi dintre membrii 
Coloniei Române de la Budapesta au socotit momentul să intervină să ne împace. Între cei care au 
intervenit era unul dintre judecătorii români de la „Curie”/ Casaţie / şi profesorul lon Ciocan. Dar 
în zadar. Lupta s-a întețit şi mai mult. Partidul nostru, al „Democraţilor”, se aduna aproape seară 
de seară, la câte un restaurant şi după una-două vorbiri fulminante, în care erau atacați 
„Domnişorii”, se trecea la cântările electorale. Începeam cu una, pe care o cântam pe melodia 
„Marseillezei”. Cuvintele erau făcute de Goga şi sunau: 


„Astăzi la Societate, 
Sus cu steagul democrat, 
Temeţi-vă de dreptate, 


Căci răsună-n orice parte, 
Să trăiască Lăpădat. 

Jos sticluta de pomadă, 
Jos românii de paradă, 
Jos cu ghetele de lac, 

Jos codiţele de frac, 

Sus cu steagul democrat, 


Să trăiască Lăpădat.” 


La acest fel de propagandă ne mai ajutau şi studenţii unguri din simpatie şi recunoştinţă, că-i 
ajutasem şi noi în luptele confesionale împotriva evreilor. Ei au parafrazat un cântec popular 
unguresc, care suna aşa: 


„Jaj be magas, 

Jaj be magas 

Ez a vendég fogadó, 

Van e benne, 

Van e benne, 

Lăpădat-ra szavazó, 

Ha nincs benne 
Lăpădat-ra szavazó 
Düljön össze 

Ez a vendég fogadó, 
Eljen, éljen, éljen Lăpădat, 
Ö lessz elnök a réz angyalát.”49 


Între asemenea agitaţii, călcaţi adeseori de poliţie la Societatea „Petru Maior”, din cauza 
zgomotului ce-l făceam, a urmat în sfârşit alegerea. Candidatul Partidului „Domnişorilor” era 
prietenul Candin David, care ne fusese coleg şi la Braşov. Din scrutiniu au ieşit învingători 
„democraţii”. A fost o bucurie nemaipomenită. Partidul contrar s-a retras de la „Petru Maior”, şi noi 
am rămas stăpâni pe Societate, care a continuat în spiritul imprimat de noi, până la războiul 
mondial, la sfârşitul căruia, Societatea „Petru Maior” şi-a continuat activitatea la Universitatea din 
Cluj. 

Un alt eveniment important a fost înfiinţarea revistei „Luceafărul”.50 Lucrurile sunt mai mult 
sau mai puţin bine cunoscute. Totuşi ţin să menţionez aici, că acela care are meritul principal şi 
fără de care „Luceafărul” n-ar fi văzut lumina tiparului, a fost prietenul Aurel Bănuţiu.s! El ne-a 
convocat întâia dată la o consfătuire în locuinţa lui, de care-mi amintesc şi astăzi, până în cele mai 
mici amănunte. Pare că văd şi azi camera în care eram adunaţi, aud expunerea făcută cu modestie 
a prietenului Bănuţ, şi îmi răsună în urechi glumele nesfârşite ale amicului Prie.52 Tot el (adecă 
Bănuţ) a pus la bătaie şi capitalurile necesare. Cel mai idealist dintre noi, era Alexandru Ciura,53 
care a luat direcţia revistei. În închipuirea lui i se părea că vede o serie de numeri din „Luceafărul” 
apăruţi deja, iar în numărul de Crăciun, zicea el, vom da o fotografie a noastră, a fondatorilor. 
Amicul Prie striga: „Ce frumoasă menajerie va fi şi aceea. Eu nu vreau să fiu cu voi, vreau să lucrez 
la «Luceafărul», dar nu mă bag în maşina fotografului.” Atunci am hotărât ca unii dintre noi să 
scriem la fruntaşii neamului, cu deosebire la cei distinşi pe terenul literar, să le comunicăm 
intenţia noastră de a scoate revista „Luceafărul”, să le cerem părerea asupra întreprinderii noastre 
şi ajutorul lor. S-a scris atunci lui lorga , lui Maiorescu şi la mulţi alţii. Eu am fost destinat să-i scriu 
lui Alexandru Mocsonyi.5+ Mocsonyi ne-a răspuns imediat, aprobând întreprinderea noastră şi 
promițând tot concursul lui în opera culturală la care porneam. E interesant acest răspuns, 

deoarece vicisitudinile vremilor au făcut ca să apelăm odată la ajutorul lui material. Vreau să 
menţionez aici împrejurările între care s-a întâmplat aceasta. 


„Luceafărul” îl tipăream în tipografia lui Birăuţ. Tipografie românească şi tipograf care ne 
înţelegea greutăţile şi ne mai tipărea câte un număr şi pe aşteptate. După ce au apărut câteva 
numere din „Luceafărul”, şi Bănuţ a încasat o sumă de abonamente, ademenit de maşina de 
zburat, cu care se făceau primele încercări, a plecat la Paris să întâlnească pe bănăţeanul Vuia,55 
care pusese în funcţie o astfel de maşină. Cu Vuia a plecat în America, iar noi rămăsesem cu 
„Luceafărul” pe capul nostru, fără să avem suficiente mijloace de a plăti tiparul. Birăuţ de la o 
vreme n-a mai voit să ne tipărească fără plată. Ne-am supărat pe această „impertinenţă” a lui şi 
ne-am dus şi am făcut un aranjament cu marea editură „Ateneum”. Acolo era literă românească, 
căci se tipărea în româneşte foaia populară a guvernului, „Hungaria”. Dar „Ateneumul”, ne-a cerut 
plata înainte. 


Ca să putem scoate cel puţin numărul pentru Paşti, unii dintre noi /Goga56, Lupaş?7 etc. / şi-au 
amanetat hainele şi ceasurile. Venise primăvara, era cald şi ei, băieţii, umblau tot în paltoanele de 
iarnă, pardesiele fiind zălogite. Între astfel de împrejurări, cum nu mai puteam scoate un alt 
număr din „Luceafărul”, au venit la mine şi m-au rugat să scriu lui Mocsonyi. După un schimb de 
vorbe mai aspre cu ei, am refuzat să scriu. După plecarea lor m-am răzgândit şi totuşi am scris. 


În noaptea de Înviere, ne-am întâlnit la biserică. Cum ne despărţisem cam supăraţi, eu nu 
m-am dus între ei, am rămas ceva mai la o parte. Mă uitam însă şi nu-mi puteam explica, cum au 
ajuns la pardesiele lor, pe care eu le ştiam amanetate. Dar după slujbă, au venit ei la mine - Goga 
şi Lupaş - şi mi-au spus: „Amice dragă, pentru Sfânta Înviere, să uităm toate supărările. Să 
mergem că am primit ceva pachete de acasă şi să ne ospătăm şi noi de Sfintele Paşti”. În adevăr 
primiseră lucruri foarte bune şi ce-i mai mult un vin şi mai bun. Ne-am ospătat cu toţii şi atunci 

am aflat enigma pardesielor scoase de la amanet. Mocsonyi, adecă, trimisese pe adresa 
„Luceafărului” o sumă mai importantă, din care şi-au putut scoate lucrurile de la casa de amanet şi 
s-a putut continua tipărirea „Luceafărului”. Mă gândesc că dacă n-ar fi fost înţelegerea şi 
dragostea lui Mocsonyi pentru tinerime, „Luceafărul” ar fi murit. N-ar mai fi ajuns epoca de glorie 
la care s-a înălţat în cursul timpului. Mai menţionez aici şi al treilea moment însemnat pentru 
mine din acest an universitar. E vorba de examenul fundamental de profesor, al meu. Trebuia să-l 
fac la sfârşitul anului al doilea. Cu toate acestea stipendiul mi-a fost menţinut şi acum era timpul 
suprem să mă pregătesc şi să trec acest examen. Cum eram tot în Societatea studenţilor români, 
şi mai toată ziua la „Petru Maior”, nu ajungeam să-mi văd, cum aş fi dorit, de studii. Cel dintâi 
lucru a fost, că m-am izolat de colegii mei români, şi m-am mutat undeva departe ca să nu mai fiu 
conturbat de nimeni. Mă mutasem în Văcziutka, aproape de marginea oraşului. Locuiam cu un 
coleg al meu, român din Lipova, care nu ştia bine româneşte şi care era funcţionar la Ministerul de 
Culte. Era amicul Nicolae Chişan, cu care vorbeam numai ungureşte. Învăţam de dimineaţă până 
seara şi până noaptea târziu, iar biata gazda noastră mă menaja în chip deosebit. Pe lângă mesele 
din pensiune, îmi pregătea totdeauna dimineaţa şi după prânz câte ceva special pentru mine. 
Astfel am putut să mă pregătesc destul de bine pentru examenul fundamental de profesor. 
Trebuia să-l fac din limba maghiară, lucru care se impunea obligatoriu, pentru toţi candidaţii, şi 
din limba germană. M-am înscris la Comisiunea regnicolară pentru examenul de profesor. Am fost 
repartizat la o Comisiune din care făcea parte un profesor de la Politehnică /Entz Gyula/ om mai 
bătrân, foarte distins şi cu multă bunăvoință. În schimb aveam ca profesor examinator din limba 
maghiară pe Badics Ferencz, directorul Liceului modern (Minta Gimnazium), un profesor foarte 
sever, care era spaima studenţilor. Pentru limba germană am avut pe Petz Gedeon, profesor la 
Universitate. Nu ştiam care-mi va fi soarta cu acest examen. Am început prin a face lucrările 
scripturistice atât din maghiară, cât şi din germană. La maghiară am primit un subiect literar, pe 

care l-am dezvoltat în fraze simple, însă îngrijite din punct de vedere gramatical şi al ortografiei. 
După ce am făcut examenul scripturistic, mi-am luat inima în dinţi şi m-am dus la Badics. Voiam 
să-i spun, că sunt român, nu ştiu aşa de bine ungureşte şi din cauza aceasta, poate că lucrarea 
mea în scris nu atinge măsura altor candidaţi la examen. Spre surprinderea mea, Badics m-a 
primit cu bunăvoință şi mi-a spus: „adevărata lucrare este redactată în fraze simple, se vede că 
eşti de buze străine/ idegen ajku/ , dar lucrarea este bună. Nu-ţi face nici o grije."* 


La examenul oral, am fost 3 înaintea acestei Comisiuni: eu, un coleg ungur de dincolo de 
Dunăre şi un evreu maghiarizat. Ne-a chestionat pe toţi. Eu am răspuns la toate întrebările atât 
din limbă maghiară, cât şi din germană. 

N-a fost întrebare, la care să nu fi răspuns prompt şi exact. Ceilalţi doi candidaţi au cam 
şchiopătat. Înainte de a se publica rezultatul, Badics mi-a spus: „luaţi exemplu de la colegul dvs., 
care nu-i maghiar şi aţi văzut cât de bine posedă întreaga materie.” Rezultatul examenului a fost, 
că pe mine m-a calificat cu nota: bine, atât din maghiară, cât şi din germană, pe colegul ungur cu: 
suficient, iar colegul evreu a fost respins. 


Trec la anul al IV-lea şi ultimul de la Universitate. Stipendiul de la „Gojdu” a fost menţinut la 
aceeaşi sumă din anul trecut, adică la 1000 coroane. Cu cei 400 lei ce mai primeam de la 
Societatea „Transilvania” de la Bucureşti, puteam să-mi acopăr toate nevoile mele de existenţă în 
capitala Ungariei. În anul acesta m-am pregătit foarte serios pentru ultimul examen, cel de 
specialitate. M-am înscris şi m-am prezentat şi la acest examen în luna lui noiembrie 1903. Era 


termenul cel mai apropiat căci aveam absolvenţa şi puterea să mă înscriu la acest examen, care 
pentru noi, pentru candidaţii de profesori de şcoli comerciale superioare, era totodată şi 


* Se poate ca Entz să fi fost preşedintele comisiunei la examenul de specialitate şi la cel fundamental să fi fost Badics 
Zoli. Nu ştiu sigur. Sînt 47 de ani de atunci. 

examenul de diplomă. Am început cu lucrările scripturistice. Am căpătat un subiect din Metodica 
Învăţământului Comercial, pe care am lucrat-o destul de bine. Din Ştiinţele Comerciale am căpătat 
o lucrare în care eram chemat să dau dovada de pregătirile mele şi în ceea ce priveşte Aritmetica 
Comercială şi Matematica Politică. În aceste obiecte mă ţineam că sunt foarte forte. Eram unul 
dintre cei mai apreciaţi studenţi în seminar. M-am apucat de lucrare cu mult zel. Cunoşteam 
subiectul şi nu-mi puteam închipui că voiu putea face vreun greş. Încrezut însă în mine şi cu 
deosebire de calităţile mele de matematician, se vede că am lucrat tema cu mai puţină băgare de 
seamă. După câteva ceasuri când am terminat-o am predat-o profesorului care făcea inspecția. 
Examenul oral urma după vreo săptămână. Colegii din seminar şi de la Universitate s-au grăbit să 
asiste la examenul meu, ştiind că sunt bine pregătit şi presupunând că voi da răspunsuri 
interesante şi frumoase. Dar înainte de a începe oralul, am fost chemat într-un birou special de 
preşedintele Comisiunii, care mă aştepta cu cei doi profesori examinatori. Am văzut imediat pe 
faţa lor, că s-a întâmplat un malheur. Preşedintele mi-a spus: „lucrarea din Metodică este foarte 
bună. Cea din Ştiinţele Comerciale, cu tot regretul nu o putem accepta." Vine la mine şi-mi arată 
calculele matematice ce le făcusem în ea. Mi-am dat seama imediat, că făcusem o eroare 
elementară. Nu puteam să mi-o explic decât numai prin o trecere cu vederea. „întelegi, spune 
preşedintele, de ce nu-ţi putem primi această lucrare. Înţeleg, răspund eu, şi aştept din nou 
cuvântul preşedintelui”. Pe feţele profesorilor vedeam regretul ce-l au pentru acest ghinion al 
meu. Şi preşedintele continuă: „pentru anul acesta şcolar dumneata nu mai puteai lua o catedră, 
căci e prea târziu, ca să poţi însă obţine o catedră, la începutul anului viitor, ne-am hotărât să nu 
te respingem pe un an, cum prevede regulamentul, ci numai pe o jumătate de an. În mai, poţi 
veni din nou la examen."Am mulţumit profesorilor, care mi-au strâns mâna şi mi-au spus să nu-mi 
fac pentru aceasta inimă rea. Ei mă cunosc şi sunt siguri, că în mai voi trece examenul cu bine. 
Am ieşit de la Comisiune şi am intrat în sală, unde mă aşteptau colegii români, veniţi să asiste la 

examenul meu. Le-am istorisit cele întâmplate şi, şi ei, fireşte, voiau să mă încurajeze. Eu eram 
foarte mâhnit. Îmi venea să mă lovesc cu capul de pereţi, pentru neglijenta la lucrare, tocmai din 
obiectul în care mă credeam mai forte, ca în orişicare altul. Amicul Lupaş îmi înţelegea starea 
sufletească. M-a rugat să mă duc la el. Am mers împreună la locuinţa lui. Acolo am comandat o 
cină bună şi ştiu că avea şi un vin foarte bun. Am stat la el în poveşti şi-n planuri pentru viitor, 
până târziu după miezul nopţii. Mă mai împăcasem şi mă mai liniştisem. Am dormit la el şi 
dimineaţa m-am dus să-mi pregătesc lucrurile de plecare. 


Ajuns la Braşov îmi închipuiam că toată lumea se ocupă de examenul meu, că toată lumea 
ştie, că nu l-am făcut. Închipuire zadarnică. Lumea avea alte griji. M-am dus la Andrei Bârseanu, 


i-am spus malheureul care l-am avut. Mi-a spus: „numai cine n-a făcut examene, te poate critica. 
Cine ştie ce este un examen îl aşteaptă pe al dumitale, cel din mai anul viitor.” 


Sosisem la Săcele şi la Braşov la începutul iernii. La Budapesta trebuia să mă întorc numai la 
primăvară. Ce era să fac până atunci? M-am decis să vin la Bucureşti, unde-l aveam pe fratele meu. 
Aici, prin legăturile ce le avea el, am izbutit să primesc o însărcinare la secţia de Actuariat a 
Societăţii de Asigurări asupra Vieţii „Patria”, un fel de comandită a Societăţii „Dacia România”. 
Director general la Soc. „Patria” era Alfons Romalo, ginerele lui Secolici, care la rândul său era 
director general la „Dacia România”. Şef al Secţiei de Actuariat la „Patria” era un italian, Baron 
Paini. Probabil că el credea, că pe mine m-au angajat ca cu timpul să-i iau locul lui. Din cauza 
aceasta, era cât se poate de rece şi nu-l mulțumea aproape nici una din lucrările mele. Adevărat, 
eu aveam numai teoria matematică a asigurărilor asupra vieţii, el însă şi-o îndelungată practică. 
Natural, practica uşurează foarte mult orice lucrare de actuariat. Am lucrat acolo 3-4 luni, fără ca 
raporturile mele cu Baron Paini să se încălzească. Văzând această situaţie şi cum eu nu aveam de 
gând să rămân la Bucureşti, cu atât mai puţin să-i iau locul lui la Societate, pe la începutul lui 
martie am mulţumit directorului general Romalo şi am demisionat din însărcinarea avută. M-am 

reîntors la Săcele şi după câteva zile am plecat la Budapesta, să revăd materia pentru examenul de 
specialitate la care era să mă prezint în mai. Ajuns în capitala Ungariei, m-am prezentat la 
Comisiunea regnicolară pentru examinarea profesorilor, ca să mă înscriu pentru examenul de 
specialitate din luna mai. Secretarul acestei Comisiuni, un profesor de la Politehnică, Mittelmann, 
evreu de origine, mi-a făcut greutăţi. Îmi reproşa că Comisiunea n-a avut dreptul să-mi amâne 
examenul cu o jumătate de an. Regulamentul este categoric şi prevede în asemenea cazuri 
repetarea examenului numai după minimum 1 an de zile. Mi-a trebuit multă alergătură şi 
intervenţiile foştilor mei profesori pentru ca să-l determin să ia în considerare hotărârea 
Comisiunii examinatoare şi să-mi deie termen pentru luna mai. În mai am trecut acest examen şi 
am obţinut diploma de profesor pentru şcoalele comerciale superioare. 


Am arătat într-un loc greutăţile ce mi le-a făcut profesorul Mittelmann, secretarul Comisiunii 
Regnicolare, atunci când i-am cerut termen pentru examenul meu de specialitate, şi că au trebuit 
multe intervenţii până l-am determinat să respecte hotărârea Comisiunii examinatoare. 
Intervenţiunea am făcut-o prin secretarul de stat Molnár Viktor. Acesta era de origine din Săcele, 
iar soţia lui era o româncă de origine din Bucureşti, în familia căreia avusesem un coleg la Şcoala 
comercială superioară, Nicolae Poteca. În virtutea cunoștinței mele cu această familie, ajunsesem 
în legătură şi cu Molnár Viktor. La primul meu cuvânt, de a interveni la Mittelmann, mi-a dat foarte 
bucuros câteva rânduri pe o carte de vizită. Când i-am dus-o lui Mittelmann, era să cadă pe frac. 
Imediat mi-a dat termenul cerut“. 


Vorbeam într-un loc, că după ce mi-am luat diploma de profesor, mi s-a oferit o catedră în 
Buda, catedră pe care am refuzat-o. 


lată cum s-a întâmplat aceasta. 


* În Addenda et Corrigenda, lon |. Lapedatu crede că numele profesorului era Wittman şi nu Mittelmann. 

În Budapesta erau o mulţime de şcoli comerciale superioare. Corpurile didactice ale acestor 
şcoli - cu o singură excepţie - erau compuse sau numai din evrei, sau în cea mai mare parte din 
evrei. Era o singură şcoală, cea din districtul al II-lea, din Buda, al cărui corp didactic era exclusiv 
creştin. Directorul acestei şcoale era un anumit Peter. El a venit la seminar şi s-a interesat care 
sunt noii profesori. A luat lista şi a examinat-o, constatând, că mai toţi sunt evrei, afară de un 
coleg Kârch Odân, un şvab din apropierea Budapestei, şi cu mine. Péter ne-a oferit la amândoi să 
primim a intra la această şcoală. Colegul Kărch a primit imediat. Eu însă am mulţumit şi i-am spus 
că doresc să mă întorc în Transilvania. Kârch mai târziu a ajuns profesor la Universitatea 
economică /Kâzgazdasăgi Egyetem/ şi în această calitate l-am întâlnit odată la o conferinţă 
despre reforma monetară în Ungaria, ţinută de profesorul Mincz Odân. A venit la mine şi m-a 
salutat şi cum şi-a deschis gura l-am recunoscut. Întâlnirea a fost foarte călduroasă. Trecuseră 
aproape 30 de ani de când ne despărţisem. 


În aceste două luni, cât a trebuit să stau la Budapesta, nemaiavând stipendiu, a trebuit să mă 
ajut cerând un împrumut de la Banca „Lipovana” din Lipova, unde unul dintre prietenii mei, dr. 
Aurel Ciobanu, luase în căsătorie pe o fiică a protopopului Voicu Hamzea, directorul acestei bănci. 
Graţie lui Ciobanu, împrumutul mi-a fost acordat şi am putut să rămân la Budapesta şi să-mi 
rămână bani şi pentru întoarcerea acasă. 


Mă întorceam cu diploma în buzunar, dar pentru mine se punea acum o problemă mai grea. 
Întrebarea era, ce să fac? La Şcoala Comercială Românească din Braşov, nu era nici o catedră 
liberă, iar oferta ce mi se făcuse, să ocup o catedră la o şcoală comercială superioară din Buda, o 
refuzasem. Gândul meu era, să rămân cu orice preţ în Ardeal. 


Pe când îmi frământam mintea asupra viitorului meu, am aflat că s-a făcut vacantă funcțiunea 
de secretar secund la „Asociaţiunea” de la Sibiu. Funcțiunea aceasta până atunci fusese ocupată 

de dr. llie Beu.58 Remuneraţia însă era foarte modestă. Abia 50 coroane pe lună, însă mi se 
spunea, că funcțiunea va fi reorganizată şi că în noul buget, cu începere de la 1 ianuarie 1905, 
salarul va fi de 1600 coroane. Deci aproape cât al unui profesor. M-am hotărât să concurez şi eu 
la acest post. Am fost ales cu unanimitate. Eram obligat să-mi ocup postul cu începutul anului 
următor, 1905. Eu însă, m-am dus deja în noiembrie la Sibiu şi m-am prezentat în noul post. Am 
fost primit de dr. Cornel Diaconovici, care făcea funcțiunea de prim-secretar şi care mă cunoştea 
de când începusem să colaborez la „Revista economică”. Am rămas pentru lunile noiembrie şi 
decembrie din 1904, cu leafa veche de 50 coroane pe lună, pe care o întregeam cu oarecare 
modeste onorarii, pe care le primeam de la „Revista economică.” 


Astfel, m-am aşezat la Sibiu. Deşi situaţia materială era foarte precară, totuşi bunăvoința şi 
prietenia cu care am fost primit de toată lumea, mi-a înlesnit şi mi-au făcut plăcute, chiar şi cele 
dintâi două luni ale activităţii mele la „Asociaţiune”, când leafa mea nu-mi ajungea nici măcar 
pentru hrana de toate zilele. Cu economie şi cu multă împărţeală am scos-o totuşi la cale. 


Eram însă îngrijorat mai mult de serviciul pe care-l făceam. Nu mai fusesem niciodată într-o 
administraţie şi birocratismul de acolo, un birocratism necesar însă, mă punea pe gânduri, cum 
mă voi prezenta eu la prima şedinţă a Comitetului Central, unde aveam să fiu referent pentru un 
teanc de acte ce mi le repartizase arhivarul „Asociaţiunii”. Dar dr. Diaconovici, cunoscând 
psihologia tinerilor, m-a scos din încurcătură. În preziua şedinţii Comitetului Central, m-a invitat la 
el la dejun şi mi-a spus să aduc şi teancul de acte, pe care-l aveam destinat pentru referate. După 
dejun am trecut în biroul lui şi m-a pus să citesc actele care le adusesem, întrebându-mă la 
fiecare, cam cum cred eu, că ar trebui rezolvate. Vedeam că o nimeresc; făceam atunci referatul, 


după indicaţiile lui. În dreapta scriam expozeul şi în stânga propunerea de hotărâre. În 2-3 ore am 

terminat întreaga referadă. A doua zi când m-am dus la şedinţă, şi mi-am luat locul la masa 

referentului, am început a refera ca şi când aş fi fost de când lumea tot între acte şi hotărâri. Ba 

mai mult, după ce am terminat referada, mulţi dintre membrii Comitetului m-au felicitat. Între ei şi 
bătrânul Cosma. 


Eram introdus acum în lucrările Asociaţiunii şi timpul de un an cât am stat la această instituţie 
a fost o perioadă în care am deprins multe lucruri bune, am profitat foarte mult şi am petrecut 
vremea în muncă şi satisfacţii, pe care nu le voi uita niciodată. 


Cât am fost la Sibiu, la „Asociaţiune”, am avut două delegaţii, să reconstituesc Despărţământul 
Cohalm şi în acelaşi timp şi Despărţământul Dicio-sânmărtin. În amândouă locurile am fost foarte 
bine primit de intelectualii locului, iar rezultatele care le-am dus Comitetului Central despre 
reconstituirea acestor despărţăminte, au fost foarte multumitoare. A doua delegaţie am avut-o să 
reconstituesc Despărţământul de la Orăştie. Cu această ocaziune m-au cunoscut intelectualii de 
acolo şi imediat mi-au făcut propunerea să trec la Banca „Ardeleana”, întâi ca secretar, şi după 
aceia - dându-şi seama că directorul Băncii, Aurel Vlad 5° nu se va mai putea ocupa de afacerile 
Băncii - ca director executiv. 

Despre activitatea mea la „Ardeleana” din Orăştie, se găseşte o expunere destul de fidelă şi 
destul de completă în articolul părintelui Moţa60, Orâștia înainte de răsboiu, publicat în volumul 
omagial din 1936. 


Termin aici cu expunerea activităţii mele de după această dată. Ea se găseşte în parte amintită 
în cele ce am scris despre neuitata mea Veturia, într-un articol al regretatului Constantin Popp, Un 
economist din Ardeal, publicat de asemenea în Omagiul/ de la 1936. Tot acolo se găseşte şi 
expunerea activităţii mele în legătură cu înfiinţarea Societăţii de asigurare în articolul /nstitutia 
Asigurărilor la Românii Ardeleni, de Ştefan Boer. 


În toamna anului 1906 bunul Dumnezeu mi-a hărăzit cea mai mare binecuvântare ce mi-o 
putea da, logodna şi, mai târziu, căsătoria cu neuitata mea tovarăşe de viaţă Veturia. De aici 

înainte drumurile noastre s-au împreunat şi am dus cu ea una dintre cele mai fericite vieţi 
familiale, până la decedarea ei din martie 1933. Viaţa noastră n-a fost scutită de grijile inerente 
unei căsătorii, fie ea cât de fericită şi nici de lovituri ale sorții, dintre care cea mai groaznică a fost 
moartea tragică a neuitatului nostru copil, Nelu. 


Cu acestea pun punct amintirilor mele de până aci, căci ceea ce a mai urmat se cuprinde, cum 
am spus mai sus, în Amintirile despre neuitata mea Veturia. 


VIAȚA CULTURALĂ, SOCIALĂ ŞI NAŢIONALĂ PE TIMPUL STUDIILOR MELE LA BUDAPESTA 


Deşi ajuns într-o capitală care nu ne era simpatică, care ne înstrăina prin spiritul ei de 
intoleranţă, şovinism şi îngâmfare ungurească, totuşi, ce priveşte Universitatea, pot spune că era 
o instituţiune de la care am profitat foarte mult, o instituţiune de la care oricine putea profita. Era 
o instituţiune veche, de pe timpul lui Pázmány şi ajunseseră în era când am studiat eu acolo să 
aibă o seamă de profesori de mâna întâia. De unii dintre ei am făcut amintire în cele precedente. 
Aş mai putea aminti aici pe profesorul Heinrich, de limba germană, secretarul Academiei 
maghiare, care făcea cursuri şi ca fond şi ca formă de o rară erudiție şi frumuseţe. Tot asemenea 
era şi profesorul Alexander, de filosofie, evreu de origine, dar care avea o mare reputaţie în 
specialitatea lui. Nu mai puţin profesorul Beothy Zsolt, de estetică şi literatură maghiară, ale cărui 
prelegeri le savuram cu multă plăcere. Erau şi la Facultatea de Drept profesori renumiţi, care 
făceau cursuri foarte inteligente şi de toată frumuseţea. Colegii de alte specialităţi - cum era Lupaş 
la istorie - îmi vorbea cu mult entuziasm de profesorii lui de istorie. Cei mai mulţi din aceşti 
profesori nu erau şovinişti. Ei tratau şi pe studenţii de altă origine cu aceeaşi bunăvoință 
părintească ca şi pe studenţii de origine maghiară. Ba din contră, faţă de elementele minoritare, la 
care constatau zel deosebit în studiile lor, erau cu o deosebită consideraţie. Erau, nu-i vorbă, şi 
şovinişti, care urau pe români şi care adeseori îi jigneau cu atitudinea lor. Din norocire aceştia 

erau puţini. Îmi amintesc de un profesor de la Drept, la care ascultam cursurile despre 
contabilitatea de stat, că m-am dus odată cu colegul Liviu Ghilezan, să ne semneze carnetele de 
curs. Am avut imprudenţa de i-am pus câte o carte de vizită în româneşte. Profesorul - un secui cu 
numele Bocskor, s-a repezit la noi strigându-ne că noi care mâncăm pâine maghiară cum 
îndrăznim să-i trimitem cărţi de vizită în limba valahă? Natural, nu ne-a semnat carnetele. Afară de 


cazul acesta, nu-mi mai aduc aminte să fi avut vreun incident sau vreo neplăcere din cauza 
originei mele de român. Pentru cursuri aveam manuale foarte bune şi o seamă de biblioteci unde 
puteam găsi toate izvoarele de care aveam nevoie. Cercetam cu deosebire Biblioteca Universităţii 
şi a Muzeului Naţional. Aproape toate operele clasice literare şi ştiinţifice din limbile străine le 
aveau traduse în ungureşte. În felul acesta orice student putea să-şi asimileze o cultură modernă 
foarte înaintată. Tot ce regretam era, că ne pierdem vremea cu o limbă pe care n-o puteam folosi 
decât numai în Ungaria. În punctul acesta era inferioritatea noastră a celor ce studiam la 


universităţi ungureşti, faţă de cei care aveau norocul să studieze în Austria, Germania, Franţa sau 
în Anglia. 

Viaţa socială se mărginea la raporturile şi prieteniile noastre dintre colegii români pe care îi 
aveam la Universitate. Între noi vorbeam numai româneşte. Ceea ce era un oarecare dezavantaj 
pentru cei care nu ştiam tocmai bine ungureşte, şi care din cauza aceasta trebuia să şi căutăm 
societatea ungurească, spre a ne însuşi limba. Timpul ni-l petreceam foarte mult la Societatea 
„Petru Maior”, unde aveam în fiecare săptămână şedinţe administrative şi literare. La şedinţele 
literare se prezentau şi se discutau tot felul de producte literare şi artistice originale ieşite din 
peana colegilor noştri. Loc de întâlnire mai erau cafenelele. Aproape în fiecare cafenea era câte o 
masă de studenţi români, după regiuni. Sibienii şi braşovenii, petreceam adeseori într-o cafenea 
numită „Cafeneaua Centrală”, aproape de Biblioteca Universităţii. În această cafenea şi la masa 
noastră, venea şi profesorul Gheorghe Alexicis!, docent de limba română la Universitate, care 

trecea de renegat, care însă ştia multă filologie şi ne făcea expuneri foarte interesante. În altă 
cafenea unde de asemenea umblam, la „Jaegerhorn”, întâlneam pe profesorul Ciocan şi câte odată 
pe şovinistul profesor Jancs6 Benedeks?, un bun cunoscător al românilor din Transilvania, care 
scria în fiecare săptămână în „Budapesti Hirlap”, câte un articol intitulat „Politikai hullámok” [ Va/uri 
politice, n. ed.] în care trecea în revistă - desigur în spirit şovinist - toate evenimentele, mai de 
seamă din viaţa românilor din Ardeal. 


Bune legături sociale aveam şi cu membrii Coloniei Române de la Budapesta. Erau pe atunci în 
capitala Ungariei 6 sau 7 judecători români la Curia Regească / Casaţie/, în casele cărora eram 
introduşi unii dintre noi. Aceşti distinşi magistrați luau parte la toate manifestaţiunile noastre 
tinereşti: baluri, petreceri şi serate literare şi muzicale. La biserică încă luam parte aproape în 
fiecare duminică şi sărbătoare. Românii din Budapesta nu aveam biserică proprie, ci numai o 
capelă într-una din casele Fundaţiunii „Gojdu”. Pentru serviciile divine, studenţimea formase un 


cor, pe care-l ascultam cu multă placere. Îmi aduc aminte, când s-a înfiinţat parohia românească 
de la Budapesta, prin primăvara anului 1900, ne-am dus şi noi studenţii la Adunarea convocată de 
losif Gall, fost judecător la Curie şi membru în Casa Magnaţilor$:. După ce s-a hotărât înfiinţarea 
parohiei, am fost solicitaţi să luăm şi noi tinerimea cuvântul, să ne exprimăm adeziunea şi să 
felicităm pe iniţiatori urând un viitor bun noii parohii. Oratorul tinerimii am fost eu. Am pronunţat 
un discurs, care s-a publicat în „Telegraful român”64şi care a produs entuziasm la tineri ca şi la 
bătrâni. 


Aveam însă raporturi sociale şi cu familii ungureşti. Eu şi cu prietenii mei, de pe la Sibiu şi 
Braşov, eram bine introduşi în familia unui fost prim-pretor, după nume probabil că era de origine 
germană, se chema Weber, dar asimilați, maghiarizați de mai multe generaţii. În această familie 
eu cu amicul Lupaş, cu Goga, şi cu Mihalache Navrea, luam pensiunea de prânz. Eu aveam şi 
locuinţa la această familie. Ne simţeam foarte bine în mijlocul lor, mai cu seamă că erau şi trei 

domnişoare, foarte simpatice şi amabile. Îndeosebi cea mai mare, Weber Margit, foarte frumoasă 
şi foarte amabilă, stătea cu mare plăcere de vorbă cu noi. Aproape fiecare dintre noi era amorezat 
de ea. Pe când eram noi acolo îi făcea curte un doctor în medicină, pe care-l uram din tot sufletul. 
Soarta a voit ca să se mărite nu după acest curtezan, ci după un căpitan la Poliţia de Graniţă de la 
Predeal, Burg Cornel. Căsătoria aceasta a adus-o la Braşov. În societatea ungurească de acolo, 
conta ca cea mai frumoasă şi cea mai şarmantă. În adevăr avea o prestanţă deosebită şi rivaliza cu 
contesa Mikes, soţia prefectului de la Braşov. Când ieşeau împreună, toţi ochii se îndreptau 
asupra lor, dar mai cu seamă asupra lui Weber Margit. Ne-am întâlnit şi la Braşov şi peste vară la 
Predeal, era şi ea şi bărbatul ei deopotrivă de amabili cu mine. Îmi amintesc că odată voind să trec 
graniţa - era prin 1915 - călătoream către Predeal, când în Braşov s-a urcat în acelaşi tren şi 
căpitanul Burg, pe care eu însă nu-l cunoşteam, când s-a prezentat nu i-am înţeles numele. La 
Predeal am coborât din tren şi am trecut la viza paşapoartelor. Când a ajuns rândul meu, 
căpitanul Burg mi-a spus: „Treceţi în biroul de alăturea, paşaportul nu este în regulă.” Foarte 
intrigat am trecut în biroul de alături şi nu înţelegeam ce va să fie. Deodată uşa biroului se 
deschide şi în pervazul uşii apare surâzând Weber Margit. Ce se întâmplase? Ea povestise lui Burg 
de cunoştinţa şi prietenia noastră din Budapesta, iar Burg cunoscându-mă pentru întâia dată a 
ţinut să-i facă o surpriză soţiei lui, chemând-o în vreme cât eu am stat în biroul de alăturea. M-au 
invitat apoi la ei la un ceai, unde am rămas până la plecarea celui de al doilea tren pentru 
Bucureşti. Îmi spuneau să-i vorbesc şi lui Goga să se ducă să le facă o vizită. Dar Goga nu prea 
îndrăznea să treacă pe teritoriul unguresc, temându-se să nu fie urmărit pentru piesa lui de teatru 
Domnul Notar, care pe atunci făcea serii. 


Viaţa naţională de asemenea pulsa foarte viu în mijlocul tinerimii. Tinerimea se întâlnea foarte 
des în jurul meselor albe, la câte un restaurant mai mare, pentru a discuta diferitele chestiuni, 
care preocupau opinia publică românească. Veneau la aceste întruniri şi studenţii bătrâni ca şi cei 

tineri. Între ei era o mare cordialitate şi de aceea la începutul fiecărui an universitar, se făcea câte 
o serată de cunoştinţă, în care unul dintre studenţii vechi saluta pe cei noi veniţi, iar unul dintre 
noii veniţi răspundea acestui salut. În seria celor cu care m-am dus eu la Universitate, am fost 
destinat eu să dau acest răspuns. Era pe vremea aşa-numitei Asociaţii Internaţionale a Studenţimii, 
numita Corda Frates, la congresul căreia participaseră şi studenţii români din Ungaria, luând loc 
alăturea de cei din Vechiul Regat. 


Era cazul studentului Lucian Bolcaş65, care din cauza aceasta fusese eliminat din toate şcolile 
din Ungaria. Eu în discursul meu am debitat nişte idei mai moderate, spunând că chemarea 
noastră este să ne vedem de studii, spre a ne pregăti pentru viaţă, când vom fi însă în viaţă, 
atunci să se înceapă rolul nostru de politicieni şi naţionalişti adevăraţi. Discursul meu a fost 
considerat de unii de prea moderat şi colegul Victor Bontescu$6, s-a ridicat să opună un fel de veto 
la ideea că, cât timp suntem studenţi universitari, să nu facem politică şi nici naționalism. 
Bontescu putea să aibă dreptate, însă pilda ce stătea înaintea ochilor chiar atunci, cred că dădea 
dreptate punctului meu de vedere. Căci ce se întâmplase? Lucian Bolcaş, un tânăr foarte distins şi 
talentat, care lupta pentru ideea naţională, la Congresul Internaţional al studenţilor din Corda 
Frates, a luat loc lângă Delegaţia din România şi a luptat cu delegaţii români contra studenţilor 
unguri. Rezultatul a fost că l-au eliminat din toate şcolile din Ungaria şi bietul Bolcaş n-a mai putut 
face nici o carieră în patria sa. După câţiva ani, s-a ratat complet şi n-a mai însemnat nimic în viaţa 
publică românească. Având acest exemplu în faţă, cred că am fost îndreptăţit să preconizez 
ideea, că întâi să ne facem studiile şi numai după aceea să luăm parte la luptele politice. Dar 
tinerimea e totdeauna însufleţită şi punctul de vedere a lui Bontescu a fost cel care a câştigat. 


La întrunirile noastre din jurul meselor albe puneam în discuţiune diferite probleme politice şi 
de naţionalitate de actualitate. Aşa de exemplu au fost alegerile lui Goldiş de la Arad ca episcop. 
În general opinia publică românească considera pe Goldiş dacă nu ca renegat, dar ca un mare 

oportunist. Tinerimea se împărţise în două tabere: aderenţii lui Goldiş şi detractorii lui. Aceştia din 
urmă propuseră o telegramă din prilejul alegerii lui Goldiş ca episcop$7,în care să ne exprimăm - 
tocmai ca studenţii de la Viena - indignarea şi revolta că un astfel de om a putut fi ales în fruntea 
bisericii. Telegrama n-a putut fi trimisă, căci studenţii din cele două tabere au purtat o discuţie 
contradictorie atât de pătimaşe, încât întrunirea era să se sfârşească cu bătăi. 


O altă chestiune de care-mi aduc aminte a fost chestiunea unui ajutor de 10000 lei ce 
„Asociaţiunea” din Sibiu primea de la Societatea „Transilvania” în fiecare an, pentru ajutorarea 
meseriaşilor. Guvernul unguresc a interzis primirea acestui ajutor de la Bucureşti, dar în schimb 
s-a oferit el, guvernul unguresc, să înlocuiască această sumă. Comitetul Central al „Asociaţiunii”, 
în frunte cu arhimandritul Puşcariu, a primit sugestia guvernului unguresc. Lumea românească 
considera, că Comitetul a adus această hotărâre la insistenţele arhimandritului Puşcariu, care voia 
să se pună bine la guvern în vederea alegerii de mitropolit. Toată chestiunea se petrecea pe 


timpul sedis vacantiei, după moartea mitropolitului Miron Romanul8. Şi pe această chestiune, 
tinerimea s-a împărţit în două tabere, care au dus lupta între ele până la cuțite. Eu eram de partea 
aşa-zişilor „moderaţi”, care ţineam că nu avem dreptul să ne amestecăm în această chestiune, 
fiind în Comitetul Central al „Asociaţiunii” bărbaţi cu sentimentele naţionale, tot aşa de bune ca şi 
noi, şi care nu se pretează unei injocţiuni ca cea presupusă despre arhimandritul Puşcariu. 


Nu era chestiune care să se discute în presa română de dincoace de munţi, asupra căreia noi 
să nu fi avut pretenţiunea a ne spune cuvântul, şi încă un cuvânt hotărâtor. 

Tot de natură politică erau şi întrunirile noastre cu studenţii slovaci şi sârbi. Era proaspătă în 
memoria noastră Congresul celor trei naţionalităţi: români, slovaci şi sârbi, ţinut la Budapesta 
[1895, n.ed.] şi în care s-a hotărât, să ducă o luptă comună pentru dezideratele minorităţilor, 


respectiv naționalităților. De la această idee de solidaritate între naţionalităţile conlocuitoare, s-au 
născut şi întrunirile studenţilor din cele trei naţiuni. 


Când am început viaţa de student universitar, întrunirea aceasta s-a ţinut la Hotelul „Erzsébet 
Kirâlyne”. Întrunirea a fost prezidată de un student român, Streiţaru de la Haţeg. Între vorbitori au 
luat cuvântul mai mulţi din cele trei naţionalităţi. Cuvântul de ordine era să nu se vorbească 
ungureşte, aproape singura limbă în care ne puteam înţelege. De aceea din partea noastră a 
vorbit Nicolae Sulică6* în latineşte, Ilon Pricu în franţuzeşte şi Zaharie Gherman greceşte. Din 
partea slovacilor a vorbit Milan Hodgea”? în nemţeşte, vorbirea acestuia ne-a impresionat pe toţi, 
atât prin fondul politic, cât şi prin violenţa expresiunilor. Dar acesta era naturalul lui Hodgea. Au 
mai vorbit şi alţii, al căror nume regret că nu-l mai ţin minte. 


De câte ori tinerimea din vreuna din cele trei naţionalităţi aranja câte o serată, invitau pe 
celelalte două naţionalităţi, care-şi trimiteau reprezentanţii. Am fost şi eu la unele din aceste 
serate. La cea sârbească mi-am putut da seama de patriotismul sârbilor, dar şi de şovinismul lor. 
Slovacii erau mai temperaţi, însă mult mai temeinici. De români nu mai vorbesc. Ei sunt aşa cum îi 
ştim. 

Românii încă aranjau în tot anul o mare serată literară şi artistică, la care participau nu numai 
studenţii, şi Colonia românească de la Budapesta, ci şi aproape toţi fruntaşii români din Ardeal, 
care erau invitaţi şi care, ţineau să-şi aducă acolo pe descendentele lor din lumea feminină. 
Încadrez aceste manifestaţiuni în cele de caracter naţional şi politic şi nu în cele cu caracter pur 
social. În adevăr, întrunirile acestea se făceau din sentiment naţional şi din propagandă politică. 
La una din aceste întruniri, ţinută la Redută, a fost rolul meu să salut pe oaspeţii străini, pe 
românii veniţi din afară de Budapesta. Lecţia ce mi-o dădu Victor Bontescu îmi prinse bine. 


Înţelegeam că e mai bine să urmez spiritul vremii, decât să te opui lui. De aceea, cuvântului care 

l-am rostit am căutat să-i dau o formă cât mai naţională şi politică. Acesta a şi fost succesul meu. 
Mi-a răspuns avocatul Pătăceanu de la Turda în acelaşi spirit. Pătăceanu era ginerele judecătorului 
de la Curie, Mezei-Câmpeanu. La o altă serată din anul următor, rolul meu a fost să ţin o 
conferinţă în cadrul festivalului. Am vorbit despre muzica românească. Mă mir şi astăzi, câtă 
îndrăzneală a trebuit să am să vorbesc chiar eu despre un asemenea subiect. Dar tinereţea le 
suportă pe toate. 


Amintirile din cele precedente le-am dictat din memorie. Se întind pe o perioadă de aproape o 
jumătate de veac. Nu va fi mirare, că am mai întrelăsat unele lucruri, iar altele trebuiesc 
rectificate. 

Pentru întregirea lor, ţin să mai amintesc următoarele. 

loan Pop Florantin, soţul mamei în a doua căsătorie, era din păcate ardelean. De origine din 
judeţul Solnoc-Dăbâca, făcuse liceul şi maturitatea la Piariştii din Cluj, iar Universitatea la Viena. 

Vorbind de examenul meu de maturitate, am spus că reprezentantul Consistorului, 
Preşedintele examenului, a fost arhimandritul Puşcariu. Ulterior mi-am amintit, că n-a fost 
Puşcariu. Puşcariu fusese la toate celelalte examene de mai înainte. Când am făcut eu maturitatea, 
reprezentant al Consistorului şi Preşedinte al examenului a fost părintele protopop Vasile 
Voinea”! de la Braşov. 


Când am intrat în „Coetus”, la „Introitus” am fost botezat cu numele de „Logaritmus”, având pe 


atunci reputaţia unui bun matematician. 


După încheierea excursiunii în Poiană şi Maialului, am spus că studenţii cântând „Gaudeamus 
şi „Deşteaptă-te Române”, se duceau pe la casele lor. Adevărul e, că mai toţi, se duceau în diferite 
restaurante să continue veselia prin câte un chef monstru. 


Vorbind de viaţa studenţilor din Braşov, am întrelăsat să spun, că una dintre plăcerile lor era 
participarea la şedinţele Societăţii de lectură. Aceste şedinţe se ţineau în toată săptămâna, când se 
citeau şi se făcea critica diferitelor încercări literare: nuvele, schiţe, poezii etc. Am debutat şi eu, 
mai cu seamă cu poezii lirice. 


Îmi amintesc de o astfel de poezie dedicată unei domnişoare care îmi cucerise inima, dar nu 
numai a mea, ci şi a mai tuturor studenţilor. Prima strofă suna astfel: 


„Mă voi duce de la tine, 
Rămas bun odorul meu, 


Insă inima din mine 
Toată ţie ţi-o las eu. 


lar a doua strofă era: 


Şi-ţi mai las a mea gândire, 
Şi-al meu dor înflăcărat, 

Să le ai de suvenire, 

De la bietul 


În poezia originală am scris „de la bietul depărtat”; în gândul meu şi în gura colegilor era „de la 
bietul Lăpădat.” 


Între profesorii de la Seminarul pentru pregătirea profesorilor pentru şcoli comerciale, am uitat 
să amintesc pe un matematician foarte bun de la care am profitat foarte mult: Bogyo Samu, de 
origine evreu însă un foarte bun profesor şi matematician. 


Vorbind de întâmplarea profesorului Paul Budiu, am amintit de un coleg din judeţul Ialomiţa, 
foarte bun călăreț. Acela era tânărul Purcherea, tatăl căpitanului Purcherea de la Sibiu. 


O parte din vara anului 1900 am petrecut-o cu prietenul Mihalache Navrea, la Tarcău, judeţul 
Neamţ. Acolo am fost oaspeţii fratelui lui Mihalache, Costi Navrea, care ţinea o cantină foarte bine 
organizată. Am stat vreo 3-4 săptămâni în această frumoasă regiune, unde fostul ministru 
Costinescu?7? şi cu prefectul Albu de la Piatra Neamţ aveau o mare exploatare de păduri. 
Conducătorul tehnic al acestei exploatări era inginerul silvic Simion Popp, de loc de la Năsăud. Cu 
care am trăit într-o strânsă prietenie. Neavând contabil corespunzător pentru întreprindere, ne-a 
rugat să-i facem noi contabilitatea şi când ne-am pregătit să ne întoarcem în Transilvania, tocmai 
venise Costinescu pe acolo, care aflând că noi am fost acei care i-am făcut contabilitatea, ne-a dat 
la fiecare câte 3000 lei. Era o sumă mare pe atunci şi-mi amintesc cu câtă mândrie şi bucurie am 
primit acest cadou princiar. La Tarcău legasem prietenie şi cu un italian, Tassoti, de asemenea 
exploatator de păduri. Cu el făceam dese excursiuni la Piatra Neamţ şi pe Bistriţa. Timpul petrecut 
la Tarcău mi-a lăsat amintiri foarte frumoase şi neuitate. 

De profesorul Ciocan, am amintit că şi-a început cariera de profesor universitar când eram pe 
anul al II-lea de Universitate. Cred, că mă înşel. Şi-a început-o în 1898, când eram pe anul I. Deduc 
aceasta şi din împrejurarea, că fostul profesor Alexandru Roman?3, neuitat de generaţiile care au 
trecut prin mâna lui, murise de curând. Ciocan a urmat după Roman. 

Am amintit că la Budapesta erau pe vremea mea vreo 6-7 judecători la Curie. Ei erau: losif Pop, 
loan Mezei-Câmpeanu, Avram Berlogea, Frâncu, Onaciu şi Plopu. 

Bătrânii tinereţii mele 
În tinereţea mea am apucat şi chiar am colaborat cu mulţi dintre fruntaşii bătrâni ai neamului. 
A-i înşira pe toţi este cu neputinţă. Voi spune aici în fugă portretele acelora dintre ei de care se 


leagă mai mult amintirile mele. 
loan Bran de Lemă&ny74 


Când l-am cunoscut trecuse de 80 de ani. Dădea adăpost cu locuinţă şi masă unui băiat sărac 
din Zărneşti, care îmi era coleg de clasă. La acest băiat mergeam adeseori şi acolo l-am văzut pe 
bătrânul Bran de Lemeny. Umbla toată ziua în halat şi şireturi roşii căci din casă nu prea ieşea. O 
singură dată l-am văzut în haine ceremonioase, negre cu pălărie înaltă. Îmi amintesc că toată 
lumea se pleca în faţa lui salutându-l respectuos. La înfăţişare era un om mic de statură, cu barbă 
rotundă şi păr alb. Era plin la corp fără să fie diform, se mişca destul de ager. Îmi amintesc că 
adeseori mă punea să-i citesc „Gazeta Transilvaniei” imediat după apariţia ei, seara. Uneori mă 


oprea din citit ca să-mi dea explicaţii în legătură cu ceea ce citeam, în chipul acesta am profitat 
foarte mult de la bătrânul Bran, care a murit câţiva ani în urmă pe vremea când eram student la 
Budapesta. Va fi fost în vârstă de 90 de ani sau chiar mai bine. 


A avut un rol foarte însemnat în istoria Ardealului. La 1817 s-a aşezat ca avocat la Braşov. A 
luat în mâna sa tânără conducerea treburilor româneşti. A cerut magistratului să angajeze şi tineri 
români calificaţi, cum erau Secăreanu, Panţu etc. Rezistenţele magistratului în această privinţă le-a 
putut însă înfrânge numai printr-o quasi-revoluţie a românilor din Braşov. La 1848 a fost notarul 
adunării de pe Câmpul Libertăţii şi delegat să-l însoţească pe Şaguna în prezentarea 
memorandului adunării la curtea împăratului Ferdinand, care se găsea atunci la Olmutz. Mai 
târziu după stingerea revoluţiei a ocupat posturi în magistratură devenind, chiar căpitan suprem 
al Făgăraşului. După aceea a ocupat diferite funcțiuni până când a reintrat în magistratură 
ridicându-se la cele mai înalte trepte. Cu introducerea sistemului dualist s-a pensionat şi ca 

pensionar a trăit la Braşov într-o casă proprie pe Straje. Aici l-am cunoscut şi eu. Era o familie de 
oameni foarte vanitoşi, dădeau foarte mult pe titulatura lor de nobili. Ca o caracteristică a lor şi 
vremii, plăsmuirea populară a reţinut între glumele ei şi următoarea întâmplare: 


Odată venind dintr-o inspecţie cu unul dintre fiii lui mai tineri au fost apucaţi de o ploaie 
torențială. Ne ştiind ce să facă şi văzând lumină într-o casă ţărănească, opri trăsura şi trimise pe 
fiul său să întrebe dacă nu pot fi adăpostiţi acolo până încetează ploaia. Fiul său se duse la 
fereastra luminată şi bătu în geam, se apropie un ţăran care întreabă: „cine sunteţi dvs., şi ce 
voiţi? Noi, răspunde tânărul, vrem un pic de adăpost până trece ploaia asta mare şi suntem 
llustritatea sa Domnul Căpitan suprem al Făgăraşului, loan Bran Pop de Lemeny şi Cozla şi cu fiul 
său”. La aceasta, răspunse ţăranul: „mergeţi în plata Domnului, sunteţi prea mulţi şi n-am unde să 
vă bag pe toţi. “ 

Astfel caracteriza poporul slăbiciunea acestei familii care ţinea atât de mult la rangul său de 
nobil. 


Dar în afară de această slăbiciune, loan Bran de Lemeny a fost o personalitate proeminentă în 

istoria Ardealului vechi la care a participat o epocă foarte îndelungată de aproape 80 de ani. 
losif Şterca Şuluţiu?5 

L-am cunoscut când mi-am început cariera de secretar secund al „Asociaţiunii”, al cărei 
prezident se întâmpla să fie tocmai el. Aveam legături oficiale şi legături de prietenie, cum au fost 
să fie între un tânăr de 28 de ani şi un bătrân de 75 de ani. L-am cunoscut foarte bine, cu toate 
calităţile şi scăderile lui. Era omul care ţinea foarte mult la originea sa de nobil şi şi-o afirma la 
fiecare ocazie. Umbla grijit îmbrăcat şi purta părul şi mustaţa foarte bogată, creţe de la natură şi 
albe ca zăpada. Ca înfăţişare era un om de statură mijlocie şi slăbuţ din fire. Era un mare 
detractor al lui Şaguna şi pentru că ţinea mai mult la unchiul său, mitropolitul Şuluţiu şi pentru că 

detesta fără cruţare anumite acte politice ale lui Şaguna. Astfel răpirea cunoscutei agitatoare din 
munţi, Caterina Varga?6, era o faptă de neiertat, la care şi-a dat concursul mitropolitul Şaguna. 
Când toată lumea românească se convinsese de caracterul speculativ şi aventurier al acestei 
femei, Şuluţiu rămase singur, îi lua apărarea şi susţinea că a făcut mult bine pentru români. 
Şuluţiu a participat la administraţia comitatului Cetăţii de Baltă ca vice-comite. A trecut apoi în 
magistratură unde a avut foarte însemnate posturi. Apoi s-a pensionat ca jude de tribunal. A trăit 
retras la Sibiu vreo 30 de ani. Dar Şuluţiu s-a ilustrat şi ca scriitor istoric. A scris O /acrimă 
fierbinte şi Cinci Memorii. A luat parte la polemici foarte violente începând din tinereţe până la 
cele mai adânci bătrâneţi. Se pretindea prieten cu Avram lancu şi toată viaţa i-a apărat memoria. 
În cele Cinci Memorii sunt fapte politice de la 1848, luptele românilor cu ungurii, centrul 
românilor fiind casa Şuluţeştilor din Abrud. În adevăr, ca student universitar, când a izbucnit 
revoluţia tineretului de la Budapesta ne spunea c-a stat lângă piedestalul de pe care Pet6fi77 şi-a 


citit versurile revoluţionare: 7a/pra Magyar. El a încercat o apropiere între Avram lancu şi tânărul 
maior ungur Vasvâry, apropiere care s-a sfârşit precum prevăzuse lancu, care spusese că între ei 
vor decide armele. Ceea ce a şi fost. Vasváry a căzut în lupta de la Fântânele cu vreo 6-7000 de 
honvezi?8. 


Tot asemenea a vrut să-l pună în legătură şi cu colonelul ungur?9, până la urmă s-a dovedit că 
aceasta era numai o cursă împinsă, pentru ca Kossuth să pună mâna pe lancu şi a cărui jertfă, 
până la urma urmelor a fost deputatul Bihorului, bietul loan Dragoş80, care a murit răpus de furia 
românilor când Abrudul a fost liberat. 


Şuluţiu spunea de Avram lancu că, după ce înebunise, umbla răzleţ pe la Sibiu cu două 
memorii către guvernatorul Volgemuth. 


Într-unul cerea înfiinţarea unei Academii de drepturi pentru românii de la Sibiu, în al doilea 
cerea înfiinţarea unei băi de aburi la Vidra. Povestea el, în legătură cu lancu pe care- scotea el, cel 
mai bun prieten al tinereţilor sale. Adevărat că, în Memorii a luat lupta cu orişicine pentru 
memoria lui lancu. Mai povestea el multe lucruri interesante despre lancu, care vor fi rămas 
notate de alţii şi eu aş mai putea adăuga la cel de astăzi, o serie întreagă dar spaţiul nu-mi 
permite. 


A murit la vârsta de peste 80 de ani în Sibiu, prohodit fiind în curtea „Asociaţiunii” de unde a 
fost ridicat şi aşezat spre veşnica odihnă alăturea cu alţi oameni mari în biserica din Groapă. 


Alexandru Mocsony 


A fost cel mai vrednic urmaş al Mocsoneştilor, s-a distins în special în ştiinţe filosofice, unde a 
ajuns a fi recunoscut de cei mai mari reprezentanţi ai timpului său. L-am cunoscut prin patru 
împrejurări pe care le voi aminti în cele următoare şi din care se vor putea trage concluzii asupra 
caracterului fericit al lui Alexandru Mocsony. 


Întâia împrejurare. Hotărâsem să scoatem „Luceafărul” la Budapesta şi în scopul acesta să 
cerem opiniunea învăţaţilor timpului. Ne-am adresat la o listă întreagă de fruntaşi (Maiorescu, 
lorga etc.). Rolul meu căzuse să mă adresez lui Alexandru Mocsony. l-am scris anunţându-l de 
hotărârea noastră şi cerând tot sprijinul pentru cazul când am ajunge la dificultăţi. Noi toţi tinerii 
săraci dar plini de bunăvoință. Nu ştiu unde se va fi păstrând această scrisoare. Fapt e că, singurul 
care ne-a răspuns imediat şi încurajator a fost Alexandru Mocsony. Într-adevăr, zicea el, tinerimea, 


trebuie să lupte pentru ridicarea naţiunii cu orice riscuri, nu-mi mai aduc aminte de conţinutul 
exact al acelei scrisori dar probabil se găseşte în colecţia din care dl dr. Botişă! a publicat 
documentele istorice referitoare la familia Mocsony. N-am văzut niciodată aceste documente. Cel 
mult un răspuns al lui Alexandru Mocsony la o altă scrisoare a mea în această împrejurare. 
Mocsony mi-a răspuns şi răspunsul său a fost publicat în trei-patru numere ale „Luceafărului”. 
Mi-aduc aminte de un răspuns foarte decent şi foarte simplu în care spunea, că trebuie să fie 
idealurile tinerimii, ne încuraja cu scoaterea „Luceafărului” şi în fine ne punea în vedere că în caz 
de greutăţi financiare ne va sta în ajutor. 


A doua împrejurare. Societatea „Petru Maior” obişnuia să dea în tot anul câte o mare 
reprezentaţie artistică la care invita pe toţi românii de seamă din Ardeal şi Ungaria. Pentru ca să 
ofere mai multă garanţie aceste reprezentații erau puse sub patronajul unei personalităţi 


marcante din Ungaria, cunoscută de opinia publică. Am aranjat şi noi o astfel de reprezentaţie, 
12] 


cerându- lui Alexandru Mocsony să primească patronajul. Aceasta însemna să ia toate garanţiile 
pentru cheltuielile ce se vor face8?. 

6. 


NOTE 


. Dealu Frumos (Schönberg), sat din comuna Merghindeal (germ. Mergeln), cu o frumoasă biserică evanghelică de tip 


bazilical (sec. XIII), transformată în biserică-hală şi fortificată în secolul al XVIHea. 


. Bârseanu Andrei (1858-1922), profesor de limbă română, istorie şi geografie la Gimnaziul şi Şcoala Comercială din 


Braşov (din 1881); preşedinte al ASTREI (1912-1922); inspector şef al Învățămîntului din Transilvania (1920-1921); 
senator (1920). Membru al Academiei Române (1908). Dascăl model, editor - cu I. Popeea - al revistei „Şcoala şi 
familia”, a scris numeroase lucrări de uz didactic, culegeri folclorice, biografii, traduceri, poezii. 


. Bologa lacob (1817-1888), jurist, notar al adunării naţionale de la Blaj (3/ 15 mai 1848), consilier la Tribunalul din 


Dej (1852) şi la cel provincial din Sibiu (1853), la Curtea de Apel (1858), consilier aulic la Cancelaria Transilvaniei de 
la Viena (1865-1867), deputat (1863-1864), membru şi preşedinte al ASTREI (1875-1877) şi al Fundaţiei “Em. 
Gojdu”; a contribuit la înfiinţarea Băncii „Albina” şi a Societăţii de Asigurare „Transilvania”. 


. Mureşianu Aurel A. (1847-1909), fiul lui Andrei Mureşianu, cu studii de filosofie şi drept; preşedinte al Societăţii 


Tineretului Universitar din Viena, pentru care a militat să devină Societatea „România jună”; redactor şi director la 
„Gazeta Transilvaniei”. A făcut parte din conducerea Partidului Naţional Român (1885-1892), fiind unul din luptătorii 
fervenţi pentru drepturile românilor transilvăneni. 


. Caragea loan, domn al Ţării Româneşti (1812-1818), cunoscut prin ciuma din timpul său şi obligaţiile financiare 


puse pe seama populaţiei. Sub domnia sa a fost tipărită Condica sau Codul ce-i poartă numele, corp de legi 
progresist. 

Saac (Secuieni), judeţ în Ţara Românească cu mulţi locuitori originari din Transilvania, suprimat în 1844, când a fost 
împărţit între judeţele Prahova şi Buzău. Capitala la Bucov şi ulterior la Vălenii de Munte. 


. Marienberg Lucas Joseph (1770-1821), preot şi geograf, profesor şi rector al Gimnaziului săsesc din Braşov. Autor al 
unor lucrări de pedagogie, geografie şi istorie, între care Geographie des Grosfiirstentums Siebenbiirgisches, Sibiu, 
1813. 


. BranLemèny loan Al. (1886-1954), jurist, notar la Braşov. Publicist cu colaborări la „Gazeta Transilvaniei” (din 1907), 
„Telegraful român”, „Românul”, „Kronstadter Zeitung”, „Adevărul”, „Dimineaţa”, „Ţara Bârsei”; fondator cu lon 
Focşeneanu al revistei „Ritmuri” (1929) şi apoi al revistei „Prometeu” (1934); poet, redactor la „Braşovul literar şi 
artistic”. 

. Densuşianu Aron (1837-1900), prof. univ., poet, critic literar, membru corespondent al Academiei Române. Pînă în 
1881 a funcţionat la Făgăraş şi Braşov, apoi la universităţile din laşi şi Bucureşti. A fondat, în colaborare cu l. 


Lapedatu, T. Frâncu şi Nicolae Densuşianu, „Orientul latin”, „Revista critică literară” şi a colaborat la „Foaie pentru 
minte, inimă şi literatură”, „Concordia”, „Aurora Română”, „Familia”, „Gazeta pentru Transilvania”. Autor de manuale, 
lucrări de critică literară, traduceri, volume de poezii. Densusianu Ovid (1873-1938), fiul lui Aron Densuşianu, 
filolog, profesor universitar la Bucureşti, academician. A condus revistele „Viaţă nouă” (1905-1925), „Grai şi suflet” şi 
a colaborat la „România jună”, „Semănătorul”, „Farul” etc. Autor de studii şi sinteze de istorie şi critică literară, 
folclor, volume de teatru, poezie etc. Elisa Circa (n. 1844, căsătorită Pipoş), mătuşa lui Ovid Densusianu, cunoscută 


violonistă cu concerte în ţară şi străinătate. 


10. Autorul se referă la lucrarea magistrală a lui George Barițiu, Părți alese din Istoria Transilvaniei. Pre 200 de ani în 
urmă, Sibiu, vol. | (1889), XX+774 p.; II (1890), XVI+800 p. şi III (1891), XII+ 625 p. 


11. Bem Iosif (1794-1850), general polonez comandant al trupelor maghiare în timpul Revoluţiei de la 1848-1849. În 
urma unui şir de victorii împotriva austriecilor, a ocupat Sibiul la 27 februarie/ 11 martie 1849, izgonindu-i pe 
imperiali. A fost învins de armata ţaristă la Albeşti (jud. Mureş) în 17 iulie 1849. Bem s-a refugiat în Imperiul 
Otoman, adoptând islamismul şi devenind paşă. 


12. Puşcariu loan, cavaler (1824-1911), dintr-o mare familie românească, jurist, scriitor, participant ca stegar la 
adunarea naţională de la Blaj (15 mai 1848); diverse posturi în administraţia districtuală iar în 1865 căpitan suprem 
al districtului Făgăraş; consilier la Ministerul de Culte şi judecător la Comisia regnicolară de la Budapesta 
(1867-1890), membru al Dietei din Sibiu şi Cluj (1863-1869), în senatul imperial din Viena. Autor al mai multor 
lucrări de genealogie, istoria bisericii şi cu caracter juridic. 


123 


13. „Orientul Latin”, ziar braşovean bisăptămînal, tipărit între 23 februarie 1874 - 30 sept. 1875. Proprietarul ziarului 
şi editorul principal a fost Aron Densuşianu. 


14. Pe frontispiciul acestei case modeste, Primăria din Săcele a aşezat, la 20 noiembrie 1993, o placă memorială în 
amintirea lui Alexandru şi lon Lapedatu. Cu acelaşi prilej s-a reeditat revista „Plaiuri săcelene” (nr. 10-12, 
octombrie-decembrie 1935). 


15. Mureşianu Andrei (1816-1862), profesor, poet şi jurnalist, autor al poeziilor patriotice: 75 mai 1848, Deşteaptă-te 
române, Către martirii români, Odă la familia Hurmuzachi ş.a. Constante colaborări la „Gazeta de Transilvania”, 


„Foaie pentru minte, inimă şi literatură”, „Telegraful român”. 


16. Puşcariu Sextil (1877-1948), lingvist şi filolog, prof. univ. (din 1904), academician, responsabil cu redactarea 
Dicţionarului Academiei Române (1906-1940). Fost vicepreşedinte al Sfatului Naţional din Bucovina şi secretar de 
stat pentru afaceri străine (1918). A fost organizatorul şi primul rector al Universităţii Daciei Superior (1919-1920). 
A fondat Muzeul Limbii Române (1919) şi a editat buletinul acestuia, „Dacoromania”. Delegat al României la Liga 
Naţiunilor (1922-1925). Preşedinte al Frăției Ortodoxe Române; membru al Secţiei Literare a ASTREI. Autor şi 
animator al Atlasului lingvistic român, a unei vaste opere de filologie privind istoria limbii şi literaturii române, 
lingvistică, lexicografie şi dialectologie. 

Scurtu lon (1877-1922), filolog, eminescolog, profesor la Seminarul Central şi Şcoala Superioară de Război. Militant 

fervent pentru drepturile românilor transilvăneni; ziarist la „Tribuna”, „Semănătorul”, „Calendarul Minervei”, „Noua 

revistă română”. 


17. Moianu George (n. 1854), absolvent al Gimnaziului din Braşov, studii de teologie la Sibiu şi de pedagogie la 
Leipzig. A introdus disciplina /ucru manual în învățămîntul românesc, predînd-o la şcolile din Braşov, Sibiu şi 
Bucureşti. Autor al unor importante lucrări de economie agricolă, horticultură, apicultură şi metodica lucrului 
manual. 


18. Pop Florantin loan (1843-1936), profesor de filosofie la Botoşani, Birlad şi Liceul Naţional din laşi. A fost membru 
al Societăţii „Junimea”. Autor de manuale, lucrări pedagogice şi literare. 


19. Strunga (jud. laşi), staţiune balneoclimaterică cu ape minerale sulfuroase, fondată la 1834 de către medicul ieşean 
M. Zotta. A fost radical refăcută de Inge Robert la 1880 şi, din nou, între 1925-1930. Loc de vilegiatură al 
protipendadei moldoveneşti. Biserică din 1762, restaurată în 1889. 

20. Oniţiu Virgil (1864-1915), profesor de latină şi limba română (din 1890) la Liceul românesc din Braşov. Membru 
activ al ASTREI (1900), vicepreşedinte al Societăţii pentru Fond de Teatru Român, membru corespondent al 
Academiei Române (1902). Autor de manuale, lucrări metodice, piese de teatru, nuvele şi activ publicist la „Familia”, 
„Convorbiri literare”, „Tribuna”, „Foaie ilustrată”, „Vatra”, „Drapelul”, „Românul”, „Gazeta Transilvaniei” ş.a. A se 
consulta cu folos lucrarea de restituire, Virgil Oniţiu, Clipe de repaus, Cluj-Napoca, 1985, îngrijită şi prefațată de 
Mircea Manta. 


21. Pop Ghiţă (1864-1915), profesor la Liceul românesc din Braşov, de unde a fost exclus de către autorităţile 
maghiare, trecînd apoi la Liceul „Mihai Viteazul” din Bucureşti şi la Universitatea bucureşteană. Autor de manuale de 
limba şi literatura germană. 


22. Chelariu Gheorghe (n.1855), din 1881 profesor de ştiinţe naturale, matematică-fizică, director (1894-1917) la 


Şcoala Reală din Braşov, iar din 1919 director al Şcoalelor secundare ortodoxe. Autor al unor manuale de ştiinţele 
naturii. 


23. Bogdan Nicolae (1867-1952), fiu de ţărani din Hăghig (jud. Covasna), profesor de limba maghiară la Braşov, activ 
în sînul ASTREI, secretar al Partidului Naţional Român. Membru în Comitetul de redacţie al „Gazetei Transilvaniei”. În 


timpul primului război mondial s-a refugiat în Moldova, apoi în Suedia, unde a condus propaganda proromânească; 
autor de manuale, studii şi articole. 


24. Baiulescu Bartolomeu (1831-1909), teolog, secretar al mitropolitului Andrei Şaguna, profesor de religie la 
Gimnaziul braşovean, protopop ortodox al Braşovului. Militant pentru propăşirea neamului românesc, a scris şi 
conferenţiat în acest scop, înfiinţînd Societatea pentru sprijinirea meseriaşilor români şi Banca de ajutor reciproc. A 
publicat ziarul „Meseriaşul român”. 


25. Bunea loan (n.1868), profesor la Liceul românesc din Braşov din 1894, publicist; refugiat în 1916 în Vechiul Regat, 
ca profesor la Ploieşti, Roman, laşi, Cherson. A revenit la Sibiu în 1919, ca director al Liceului „Gheorghe Lazăr”. A 
militat susţinut pentru cauza naţională a românilor. 

26. Minea loan (1878-1941), medic, profesor de neurologie la Universitatea Daciei Superior, al cărei decan 
(1920-1921), rector (1926-1927) şi prorector (1927-1928) a fost. A colaborat îndelung cu prof. Gh. Marinescu. 

27. Katona József (1791-1830), scriitor şi actor dramatic maghiar. A jucat din 1812 sub pseudonim, fiind deopotrivă 
autor a numeroase lucrări de factură istorică. 

28. Puşcariu Ilarion (1842-1922), teolog, autor de manuale şi lucrări de istoria bisericii; arhimandrit din 1886, iar din 
1889 vicar arhiepiscopesc la Mitropolia Ardealului; colaborator la periodicele presei transilvănene. A contribuit la 
înfiinţarea şi buna funcţionare a „Foişoarei Telegrafului român”. Membru de onoare al Academiei Române (1916). 


29. Autorităţile austro-ungare au ridicat şi întemnițat, imediat după intrarea României în primul război mondial, o 
serie de personalităţi, rude ale fruntaşilor români refugiaţi în Vechiul Regat, pe cei consideraţi că pactizează cu 
trupele române. Între aceste mii de persoane - din care unii au primit domiciliu forţat, cele mai multe fiind închise - 
s-a aflat şi mama fraţilor Lapedatu. 


30. Stanca Constantin (1889-1969), medic, docent la Cluj, specialist în ginecologie şi obstretică; fondator al 
Institutului pentru Profilaxia Cancerului din Cluj (1928), editor al buletinului „Cancerul”, autor de studii şi lucrări 
medicale. 


31. Bazna (jud. Sibiu), staţiune balneoclimaterică, cu ape minerale cloro-sodice, iodurate, sulfurate şi bromurate. 
Veche şi cunoscută exploatare de gaze naturale. 

32. Majláth, Gustav Carol (1864-1940), conte maghiar cu studii teologice la Budapesta şi Viena; preot suplinitor la 
Komăron, în 1926 este numit episcop romano-catolic al Ardealului. Se retrage din această funcţie în 1936. Fost 
profesor şi rector al Academiei Teologice reformate din Cluj (1917-1926). Susţinător al vieţii bisericeşti prin 


înfiinţarea de asociaţii şi aşezăminte culturale şi sociale, restaurări de monumente; autor al unor studii şi lucrări de 
teologie. 


33. Bologa Valeriu Petru (1853-1899), inginer cu studii de finanţe, economie şi drept comercial la Viena, secretar 
(1886) şi director (1887-1899) al filialei Băncii „Albina” de la Braşov. A susţinut Şcoala Comercială Superioară 
Românească din Braşov, folosind planul decenal (1890-1900) de construcţii al municipalităţii pentru modernizarea 
oraşului. 


34. Gojdu Emanuil (1802-1870), jurist stabilit la Budapesta ca avocat şi notar. A sprijinit şi colaborat la revistele 
româneşti, mai ales la „Biblioteca românească”; este unul dintre fondatorii Şcolii de Arte şi Meserii din Budapesta; În 
1861 a fost primul comite român al Caraşului iar în 1862 a fost ales preşedinte al Comitetului pentru ajutorarea 
tinerilor studenţi români din capitala ungară. A militat pentru ridicarea economică a neamului românesc. A 
întemeiat Fundaţia ce-i poartă numele (1869), lăsîndu-şi importanta avere „acelei părţi a naţiunii române din Ungaria 


şi Transilvania, care aparţine la confesiunea orientală ortodoxă”; prin intermediul acesteia, s-au acordat numeroase 
burse şi ajutoare tinerilor români care studiau în străinătate. 

35. Societatea „Transilvania” din Bucureşti a fost fondată în 1867 la propunerea studentului I.T. Cacitu. În fruntea ei 
s-au aflat ca prim preşedinte Al. Papiu Ilarian, iar ca preşedinţi de onoare Andrei Şaguna, lon Heliade Rădulescu, 
Timotei Cipariu, Vasile L. Pop, Gh. Hurmuzachi, Procopie loancicovici, apoi A.T. Laurian, Ilon Bogdan. Acţiunile 
Societăţii, pe lîngă aniversarea anuală a zilei de 3/ 15 mai 1848, au cuprins conferinţe, prelegeri, burse, ajutoare pe 
seama tinerilor merituoşi. Între bursieri s-au numărat lon Lapedatu, Enea Hodoş, loan Sîrbu, lon Scurtu, loan Lupaş, 


Octavian Goga, Ilie Minea, Victor Babeş, luliu Haţeganu, Al. Borza ş.a. Cu ajutorul Societăţii au fost ridicate catedrala 
ortodoxă din Sibiu, gimnaziul din Brad, multe şcoli iar peste 1000 de elevi şi ucenici au fost susținuți băneşte pe 
timpul şcolarizării lor. 

36. loan Meţianu (1828-1916), preot la Râşnov şi administrator protopopesc al Branului, protopresbiter al Făgăraşului, 
vicar episcopal (1874), episcop al Aradului (1875), arhiepiscop şi mitropolit al Bisericii ortodoxe din Transilvania şi 
Ungaria (1898). A fost membru în Consistoriul Bisericii Ortodoxe Române, în Sinodul arhidiecezan şi al Congresului 
Naţional Bisericesc. A organizat Institutul Teologic din Sibiu şi a hotărît clădirea palatului seminarului; a întemeiat 
tipografia diecezană de la Arad (1877). 


37. Cosma Partenie (1837-1924), jurist, secretar personal al lui Em. Gojdu, colaborator la ziarele româneşti. A fost 
avocat al Episcopiei greco-catolice de Oradea (1865-1872), deputat (1872-1881) în numele Partidului Naţional 
Român, fiind primul preşedinte al acestuia (1881). Stabilit din 1876 la Sibiu, unde a fost ales vicepreşedinte al 
Baroului de avocaţi, ca avocat al Băncii „Albina” iar din 1885, directorul său executiv. Din 1868 a fost deputat al 
Congresului Naţional Bisericesc, apoi şi membru al Sinodului bisericesc. În Comitetul Conferinţei Naţionale 
româneşti din 1881 a fost ales ca preşedinte, sub conducerea lui redactîndu-se Memorandumul din 1881. Din 
1884, retrăgîndu-se din domeniul politic, şi-a pus toată activitatea în slujba bisericii, ASTREI şi Institutului „Albina”. 
A fost senator din partea Partidului Naţional Român. 


38. Miron Cristea (1868-1939), teolog, diacon din 1897, episcop al Caransebeşului (1909) şi mitropolit al Ardealului 
(1910); în 1920 e ales mitropolit primar al Bisericii Ortodoxe Române iar în 1925, primul patriarh al acesteia. 
Membru al Regenţei (1927-1930), prim-ministru (1938), consilier regal. Are o susţinută activitate publicistică la 
„Familia”, „Tribuna”, „Dreptatea”, „Românul”, „Gazeta Transilvaniei”, „Libertatea”, „Luceafărul” ş.a. A fost redactor la 


„Telegraful român” (1898-1901) şi a înfiinţat împreună cu Octavian Goga revista „Ţara noastră”. A scris numeroase 
lucrări teologice, manuale, lucrări de popularizare. Are mari merite în organizarea modernă a Bisericii Ortodoxe 

Române, acordând o deosebită atenţie înfiinţării de aşezăminte monahale, consolidării eparhiilor, a instituţiilor 
bisericeşti de învăţămînt şi restaurării monumentelor istorice. 

39. Fundaţia „Emanoil Gojdu” şi-a ales prima reprezentanţă la 23 aprilie 1870, aceasta fiind compusă din mitropolitul 
Andrei Şaguna, dr. Procopie Ivanovici, dr. loan Popescu, loan Puşcariu, George Mocioni ş.a. Capitalul Fundaţiei s-a 
ridicat la 200.000 florini, bursele pentru elevi şi studenţi fiind între 100-500 fl.; între anii 1870-1918, s-au acordat 
4455 burse în valoare de 1117292,88 fl. şi 1481458,51 coroane. În rîndul bursierilor s-au aflat tineri ce s-au afirmat 
ulterior în mod remarcabil în viaţa lor profesională: Silviu Dragomir, loan Lupaş, Octavian Goga, Valeriu Branişte, 
Traian Vuia, Virgil Nemoianu, Virgil Oniţiu, Aurel Comşa, Aurel Vlad, Constantin Daicoviciu, Andrei Oțetea ş.a. 


40. Gyulay Pâl (1826-1909), istoric şi critic literar, poet şi prozator maghiar. Prof. univ. şi membru al Academiei 
maghiare. Autor a numeroase lucrări literare în proză şi poezie. 


41. Széchenyi István (1791-1860), nobil maghiar fondator al Academiei maghiare şi prim vicepreşedinte al acesteia 
(1830-1850). Autor a numeroase lucrări literare. 


42. Ciocan loan (1850-1915), profesor şi director al gimnaziului din Năsăud, director al Administraţiei fondurilor 
centrale scolastice şi de stipendii (1886), deputat în Dieta Ungariei (1896), profesor la Universitatea din Budapesta 
din 1898. A colaborat la presa românească, fiind redactor al ziarului „Albina”. 


43. Bânffy Desză (1843-1911), baron, om politic maghiar, prefect în Transilvania, deputat şi preşedinte al Camerei, 
ministru şi prim-ministru (1895). A fost unul dintre susţinătorii politicii de maghiarizare a naționalităților din 
Transilvania. 

44. Diaconovici Corneliu (1859-1923), avocat, ziarist, redactor al ziarului „Viitorul” (1884-1885), editorul revistei 
„Romănische Revue” (1885-1892), fondator al ziarului „Dreptatea” (1894), director al revistei „Transilvania” (1895) şi 
al „Revistei economice”, editor coordonator al EnciclopedieiRomâne. A fost preşedinte al Societăţii Literare „Petru 
Maior”, membru al Academiei „Stella d’Italia”, precum şi la „Museum für Völkerkunde” din Leipzig; membru al 
ASTREI iar din 1895 prim secretar al acesteia. A participat la organizarea Muzeului ASTREI (1905) iar din 1890 până 
în 1898 a îndeplinit funcţia de secretar al Băncii „Albina” din Sibiu. În 1906 trece în Vechiul Regat, ocupîndu-se de 


Casa de Împrumut pe amanet. A fost promotor al mişcării naţionale, susţinînd unirea Transilvaniei cu România. 


45. Societatea Academică „Petru Maior” a fost înfiinţată la 20 februarie 1862 la Budapesta, prin străduinţa studenţilor 
români aflaţi la studii aici. Primul ei preşedinte a fost ales Partenie Cosma iar ca secretar losif Vulcan. Dacă la 

înfiinţare Societatea avea 21 membri, în 1897 numărul acestora a ajuns la 143. Conferinţe, serbări naţionale, 
dezbateri pe teme de larg interes literar, juridic sau istoric; evocarea unor mari personalităţi; editarea unor lucrări în 
limba română; publicarea, prin revista „Roza cu ghimpi” (1876-1894) şi în „Almanahul Societăţii” (1885, 1901), a 
operei istoricilor şi scriitorilor români şi activitatea corului şi a orchestrei Societăţii, a Bibliotecii acesteia, sînt câteva 
din domeniile de activitate prin care studenţii români de la Budapesta s-au impus în planul afirmării culturii şi limbii 
române. Societatea a fost sprijinită financiar de băncile româneşti din Transilvania şi Banat, de către Partidul 
Naţional Român, Liga Culturală şi Ministerul Instrucţiei Publice de la Bucureşti. 


46. Stan Vasile (1875-1945), teolog cu studii de filosofie şi filologie, doctor în filosofie (1908), profesor la Şcoala de 
Fete „ASTRA” şi Seminarul Teologic din Sibiu (1902-1910), director al Şcolii Normale „Andrei Şaguna” (1919-1926), 
arhimandrit (1925) şi arhiereu vicar al Mitropoliei Ardealului (1928), episcop ortodox de Maramureş (1939). A 


redactat „Vatra şcolară” şi „Biblioteca şcolarilor”, fiind autor a numeroase manuale şi studii. 


47. Societatea pentru Fond de Teatru Român a fost înfiinţată din iniţiativa lui Iosif Vulcan, Iosif Hodoș şi Al. Mocioni în 
1870. Scopul ei a fost promovarea teatrului în limba română. Iniţiatorii şi-au asociat demersului lor fruntaşi ai 
intelectualităţii româneşti. Revista „Familia” a sprijinit iniţiativa, publicând articole încurajatoare şi Apelul către 
publicul român (28 martie 1870). Constituirea propriu-zisă a Societăţii s-a făcut în adunarea generală de la Deva 
(4-5 octombrie 1870), unde I. Hodoş a vorbit despre Teatru în 7ările Române, iar |. Vulcan despre De ce vrem să 


avem teatru naţional. În adunările generale de la Satu Mare, Timişoara, Caransebeş, Reşiţa, Abrud, Lugoj, Făgăraş, 


Bistriţa, Brad etc. obiectivele şi programele Societăţii s-au clarificat, în jurul acesteia creîndu-se o mişcare teatrală în 
limba română, susţinută de autori şi artişti români. Animată de preşedinţi ca |. Hodoş (1870), Al. Mocioni (1873), |. 
Vulcan (1895), |. Mihu (1907), Societatea a creat un curent cultural remarcabil, utilizînd teatrul în promovarea limbii, 
literaturii şi artei naţionale. Publicînd un „Anuar” (din 1898), apoi „Revista teatrală” (1913) şi colecţia „Biblioteca 
teatrală”, Societatea a constituit şi un îndreptar pentru gustul publicului. Prin mari actori, muzicieni, literați care 
şi-au legat numele de Societate s-a promovat bunul gust, o cultură naţională de înalt nivel intelectual, contribuind la 
emanciparea culturală a românilor prin intermediul artei dramatice. În anul 1934 Societatea a fuzionat cu ASTRA. 


48. Vulcan losif (1841-1907), academician, scriitor de mare importanţă pentru istoria culturală românească modernă; 
a fondat revistele „Familia” (1865), „Gura satului”, „Şezătoarea”, „Umoristul”. Este iniţiator şi preşedinte (1895-1907) 
al „Societăţii pentru Fond de Teatru Român”. A publicat lucrări literare, critică, biografii. 

49. „Vai ce înaltă/ Vai ce înaltă/ Este această cîrciumă/ Este oare/ Este oare/ Vreun alegător de-al lui Lapedatu/ Dacă 
nu este vreun alegător de-al lui Lapedatu/ Să se prăbuşească cîrciuma/ Trăiască, trăiască, trăiască Lapedatu/ El va fi 
preşedinte cu siguranţă “ (traducere Eva Cordoş). 


50. „Luceafărul”, revistă literară fondată de un grup de scriitori români la Budapesta în 1902. Din 1906 şi până în 1920 
a fost redactată şi a apărut bilunar la Sibiu. În cadrul Comitetului de redacţie au colaborat Alexandru Ciura, Aurel 


Paul Bănuţiu, Octavian Goga, loan Lupaş, loan Montani, loan Lapedatu, Dionisie Stoica, Sebastian Stanca, George 
Zăria, Vasile E. Moldovan, Mihai Stan, Octavian C. Tăslăuanu. 


51. Bănuţ Aurel P. (1881-1970), jurist cu doctorat în drept şi ştiinţe politice, a urmat cursurile Conservatorului de Artă 
Dramatică din Bucureşti şi din Berlin. Este unul dintre susţinătorii revistei „Luceafărul” de la Budapesta. A fost 
director al Societăţii pentru Fond de Teatru Român (1908-1915), membru al ASTREI, primul director al Teatrului de 
Vest din Oradea (1920), prefect al judeţelor Târnava Mare şi Someş (1929-1932), inspector în Direcţia Educaţiei 
Poporului din Ministerul Muncii. Publicist şi autor al unor lucrări literare şi de popularizare. 


52. Prie Octavian (1875-1939), profesor, rector al Academiei Comerciale din Cluj, secretar general al Ministerului 
Instrucțiunii şi Cultelor (1920), deputat şi senator în cîteva legislaturi, vicepreşedinte al Camerei Deputaţilor, 
preşedinte al Băncii Agrare din Cluj, director al ziarului „Unirea” din Blaj. Publicist şi autor al unor lucrări literare, 
manuale şi studii de specialitate. 


53. Ciura Alexandru (1876-1936), studii de teologie, litere şi filosofie, fondator al revistei „Luceafărul” şi primul ei 
director. Profesor la Blaj şi Cluj, în ultimul oraş înfiinţind în 1919 Liceul „Gheorghe Barițiu”, al cărui director a fost 
pînă la dispariţia sa. A debutat ca autor în „Tribuna” din Sibiu, în 1895, publicînd numeroase volume de nuvele, 
schiţe, povestiri, manuale, biografii. 


54. Mocioni Alexandru (1841-1909), jurist, deputat dietal (din 1865 pînă în 1874). Este unul dintre fondatorii Societăţii 
pentru Fond de Teatru Român, căreia i-a fost vicepreşedinte (1870) şi preşedinte (1873) iar din 1882 preşedinte de 
onoare pe viaţă. Fondator şi primul preşedinte al Băncii „Albina”, membru şi preşedinte al ASTREI (1901-1903). 
Susţinător al cauzei românilor din Ungaria, luptînd pentru drepturile acestora, în care sens şi-a folosit şi averea 
personală. Autor a numeroase articole, susţinător al presei româneşti; Al. Mocioni a fost cunoscut şi ca jurnalist sau 
sensibil compozitor. 


55. Vuia Traian (1872-1953), inginer, inventator, pionier al aviaţiei mondiale. Stabilit în Franţa, a fost preşedintele 
Frontului Naţional Român în timpul celui de-al doilea război mondial. 

56. Goga Octavian (1881-1938), poet cu studii temeinice de filologie clasică la Budapesta şi Berlin. Din 1912 este 
secretar la „Asociaţiunea” din Sibiu; închis la Seghedin din cauza activităţii sale naţionale, după eliberare se 
refugiază în România, la Bucureşti. Membru de frunte al Societăţii Academice „Petru Maior”, fondator al revistei 
„Luceafărul”, fervent lider al tineretului studios român din Transilvania. A înfiinţat revista „Tara noastră” (1907); 
colaborator asiduu la „Familia”, „Tribuna” şi alte reviste literare sau politice. A fost membru marcant al Partidului 
Naţional Român, fiind ales în comitetul de conducere al acestuia. A luptat pentru intrarea României în război de 
partea Antantei. În acest sens, a publicat volumul fulminant Cântece fără ţară (1916), care cerea imperios depăşirea 


neutralității. A avut un mare rol în activitatea politică pentru desăvîrşirea unităţii naţionale. Ministru al Instrucțiunii 
Publice şi Cultelor (5-16 decembrie 1919), ministru de stat (18 martie-13 iunie 1920), ministru de Culte şi Arte 
(1920-1921) şi de Interne (30 martie-14 iulie 1926), prim-ministru şi ministru de stat (28 decembrie 1937 - 10 
februarie 1938). În 1935 a fondat Partidul Naţional Creştin. Şi, în cazul său, prietenia cu fraţii Lapedatu a fost 


continuă. 


57. Lupaş loan (1880-1967), istoric, profesor la Seminarul teologic „Andreian” din Sibiu (1905-1909), inspector şcolar 
confesional (1909-1919), protopop de Sălişte (1909-1920), membru în Marele Sfat (1918), secretar general al 
Resortului de Culte şi Instrucție Publică în Consiliul Dirigent (1918-1919), profesor la Universitatea Daciei Superior 
din Cluj (1919), codirector fondator al Institutului de Istorie Naţională, membru al Comisiunii Monumentelor Istorice 
- Secţia pentru Transilvania, academician (din 1916) şi preşedinte al Secţiunii istorice (1932-1935). Marcant lider al 
mişcării politice a românilor din Transilvania, loan Lupaş a fost deputat în Sinodul mitropolitan şi în cel eparhial din 
Sibiu şi Cluj, ca şi în Congresul Naţional Bisericesc. A fost ales deputat în Parlamentul României (1919-1920, 
1922-1926 şi 1926-1927), ocupind funcţiile de ministru al Sănătăţii şi Ocrotirilor Sociale (1926-1927) şi ministru al 
Cultelor şi Artelor (1937-1938). Opera sa istorică se distinge prin studii despre instituţia voievodatului, evoluţia 
satului, istoria bisericii, afirmarea ideii naţionale, istoria culturii. Legat printr-o mare prietenie de fraţii Lapedatu. 

58. Beu Ilie (1864-1947), medic cu studii la Viena şi Graz, titular al postului de medic din Pretura Săliştei (1893-1894), 
apoi la Sibiu. A publicat lucrări de popularizare privind higiena şi îngrijirea sănătăţii. 

59. Vlad Aurel (1875-1953), preşedinte al Băncii „Albina” şi al Creditului tehnic transilvănean, jurist, om politic care a 
militat pentru intrarea românilor în viaţa politică şi economică activă din Austro-Ungaria. Ca deputat în Parlamentul 
ungar (1903-1907) a fost liderul de opinie al Partidului Naţional Român. Prin activitatea sa juridică şi economică a 
susţinut ridicarea şi promovarea elementelor româneşti, contribuind astfel la împlinirea dezideratelor naţionale ale 

românilor transilvăneni. După 1918 a fost ales în mai multe rînduri deputat şi senator, şef al organizaţiei Partidului 
Naţional Ţărănist din judeţul Hunedoara. A fost şeful resortului de Finanţe în Consiliul Dirigent (1918-1919), 
ministru de Finanţe (1919-1920), ministru al Cultelor (1928-1929), ministru de Industrie şi Comerţ (1927-1930). 
Director al Băncii „Ardeleana”. 


60. Mota loan (1868-1940), preot cu studii gimnaziale la Beiuş şi Brad, absolvent al Institutului Teologic de la Sibiu; a 
fost vicepreşedinte al Societăţii Studenţilor „Andrei Şaguna” - Sibiu (1893-1894) şi membru activ al Partidului 
Naţional Român din Transilvania. Ca paroh şi protopop al Orăştiei a susţinut mişcarea naţională. 

61. Alexici Gheorghe (1864-1936), filolog poliglot, scriitor, profesor de limba română la Academia Orientală de 
Comerţ şi Universitatea din Budapesta. Redactor al revistei „Poporul”, a colaborat la „Luceafărul” şi „Convorbiri 
literare”. Autor al unor studii de literatură comparată, istoria literaturii şi limbii române. 

62. Benedek János (1863-1926), profesor universitar, ziarist şi poet maghiar, deputat între 1901-1918. 

63. Gall losif (1839-1913), jurist de origine română, cu posturi la Cancelaria transilvană din Viena (1862), Ministerul de 
Justiţie din Budapesta (1867), Tribunalul Suprem şi Curtea de Casaţie din Ungaria (pînă în 1881). A fost deputat în 
Parlamentul ungar, încercând concilierea între români şi maghiari, în calitatea de lider politic al unui partid moderat. 


În 1884 a înfiinţat la Budapesta ziarul „Viitorul” iar în 1887 a fost numit membru al Casei Magnaţilor. Activează pe 
planul vieţii religioase, fiind delegat la congresele Bisericii Ortodoxe Române din Transilvania. 


64. „Telegraful român”, ziar săptămînal apărut la Sibiu, la 3 ianuarie 1853, din iniţiativa lui Aaron Florian. Între 
redactorii săi responsabili au figurat Pavel Vasici, Visarion Roman, loan Bădilă, loan Raț, Zaharia Boiu, Nicolae 
Cristea, Matei Voileanu, Remus Roşca, Nicolae Ivan, Silvestru Moldovan, Gavril Hango, Elie Cristea, Teodor V. 
Păcăţian, George Proca. În 1876-1877 a editat ca supliment „Foişoara Telegrafului român”. Prin materialele publicate 
de-a lungul timpului, a îndeplinit o sistematică operă de informare şi educaţie publică. 

65. Bolcaş Lucian (1878-1939), jurist, ziarist şi scriitor care a debutat în „Foaia literară” din Oradea (1897); a publicat 
în „Tribuna”, „Viitorul” şi „Universul” de la Bucureşti. A editat gazeta „Voinţa” la Bistriţa (1903-1904), apoi a fost 
redactor la ziarele „Poporul român” şi „Lupta” de la Budapesta (1905-1907), în 1908 editînd tot aici revista „Familia 
română”. În colaborare cu I. Ciordaş, a întemeiat Tipografia şi librăria „Doina” din Beiuş. A trecut în România în 
1913, iar la declararea războiului s-a înrolat ca voluntar; după război, a condus la Cluj buletinul „Sănătatea publică” 
(1921-1923), ca funcţionar la Institutul de Statistică. Afirmația autorului privind cariera lui L. Bolcaş este contrazisă 
de cele de mai sus. 

66. Bontescu Victor (1879-1933), jurist, director al Băncii Agrare din Cluj, fruntaş al mişcării naţionale a românilor din 
Transilvania, a făcut parte dintre membrii Consiliului Dirigent şi din conducerea Partidului Naţional Român. A fost 
ministru al Agriculturii şi Domeniilor (5-16 decembrie 1919) şi de Industrie şi Comerţ (16 decembrie 1919 - 2 martie 
1920). 


67. Goldiş Iosif (1836-1902), studii de teologie şi drept la Arad, Debrețin şi Pesta. S-a călugărit în 1869, devenind 
diacon şi ieromonah (1875), apoi profesor şi director la Institutul Teologic din Arad. Preşedinte-vicar al 
Consistoriului ortodox român din Oradea (1892-1899), ales episcop al Aradului la 2/14 mai 1899. A publicat 
traduceri, manuale, cărţi, fiind susţinător al curentului naţional. A fost ales membru corespondent al Academiei 
Române (1882). 


68. Miron Romanul (1828-1898), studii de filosofie şi teologie; s-a hirotonisit în 1857, fiind şi profesor de teologie la 
Institutul Teologic din Arad. Din 1869 devine deputat dietal, apoi inspector şcolar, vicar episcopal (1870), 
arhimandrit (1871) iar în 1873 a fost ales episcop de Arad. Colaborator şi urmaş al lui Andrei Şaguna, în 1874 a fost 
ales arhiepiscop şi mitropolit al Ardealului. A luptat împotriva legilor şcolare şi a celor de maghiarizare a numelor şi 
localităţilor din Transilvania, susţinînd dreptul românilor la utilizarea limbii materne în şcoli, ca şi libertatea 
bisericească. A colaborat cu numeroase articole la „Concordia”, „Telegraful român”, „Albina”, „Federaţiunea”. 


69. Sulică Nicolae (1877-1949), profesor de limbi clasice şi limba română la Gimnaziul din Braşov (din 1899). A 
colaborat ca publicist la „Gazeta Transilvaniei”, fiind autorul unor articole, studii filosofice şi istorice, cursuri şi 
manuale. 


70. Milan Hodgea (1878-1944), profesor universitar la Bratislava, jurist, publicist, lider politic cehoslovac. A fost 
deputat al Slovaciei în Parlamentul maghiar (1905-1910), redactor fondator şi director la Budapesta al ziarelor 
„Slovensky Dennik” (1900-1903) şi „Slovensky Tydennik” (1903-1919). Secretar al Clubului deputaţilor 
naționalităților nemaghiare; conducător al Partidului Naţional Slovac, deputat al Partidului Agrarian, ministru al 
Cehoslovaciei la Budapesta, ministru al Unificării şi Legislaţiei, al Educaţiei şi Culturii Naţionale, prim-ministru al 
Cehoslovaciei din 1935, ministru de externe (18 decembrie 1935 -20 februarie 1936), s-a refugiat în S.U.A. înainte 
de anexarea ţării sale de către Germania hitleristă. Autor a numeroase articole, studii de istorie şi economie politică. 


71. Voina Vasile (1857-1910), protopop al Braşovului, conducător al vieţii bisericeşti şi şcolare din Ţara Bârsei, fruntaş 


în viaţa socială a românilor din Transilvania. 


72. Costinescu Emil (1844-1921), economist, redactor la „Românul”, deputat liberal din 1876. Unul dintre fondatorii şi 
directorii Băncii Naţionale, prim director al Băncii Generale din Bucureşti, ministru de Finanţe (1902-1904, 
1907-1910, 1914-1916), ministru fără portofoliu (1916-1917). Proprietar al unor fabrici de cherestea pe Valea 
Prahovei şi în Moldova. Ca economist şi bancher, a stat în bune legături cu băncile româneşti din Transilvania. 


73. Roman Alexandru (1826-1897), ziarist, om politic şi profesor de limba română (din 1848) la Beiuş, Oradea şi la 
Universitatea din Budapesta. A înfiinţat ziarele „Concordia” şi „Federaţiunea” (1868-1876) în cadrul cărora a militat 
pentru cauza românească. Deputat în Parlamentul ungar (1865-1888) şi membru al Academiei Române (din 1866). 
A fost unul dintre conducătorii luptei politice a românilor transilvăneni. 


74. BranALemeny loan (1811-1899), cel dintîi avocat român, stabilit la Braşov din 1837. A participat la Adunarea de la 
Blaj din 3/15 mai 1848 ca reprezentant al Braşovului, fiind unul dintre secretarii acesteia. După revoluţia de la 
1848-1849, a fost inspector districtual, referent guvernamental, consilier comite suprem al districtului Făgăraşului 
(din 1861); deputat în dieta de la Sibiu şi membru al Consiliului imperial de la Viena (pînă în 1865). 

75. Şuluţiu losif Şterca de Cărpiniş (1827-1911), fiul şpanului cameral de la Baia de Arieş; studii la Blaj, Cluj şi 
Budapesta; jurist, publicist; deputat dietal (1863-1864), membru în Comitetul Naţional al Partidului Naţional Român 
(1884); vicepreşedinte al ASTREI. Autor al unor biografii şi discursuri. 

76. Varga Ecaterina (1802-1858), conducătoare a luptei ţărăneşti din Munţii Apuseni (1840-1847), supranumită 
„Doamna moţilor”. A fost întemniţată între 1847-1851. 


77. Petöfi Sándor (1823-1849), poet ungur, conducător militar în revoluţia de la 1848-1849, a murit în lupta de la 
Albeşti (jud. Mureş). Un muzeu memorial îi este dedicat în această localitate. 


78. În lupta de la Fîntînele (iunie 1849), kossuthistul Vasvári a pierit odată cu legiunea vieneză, în încercarea sa de a 
pătrunde în citadela Munţilor Apuseni. 


79. Este vorba despre maiorul Hatvâny. 


80. Dragoş loan, deputat român la Budapesta; a fost trimis de către Kossuth la Avram lancu pentru a media apropierea 
între români şi unguri. Crezîndu-l înţeles cu maiorul Hatvâny, care a atacat Abrudul în timpul armistiţiului, Dragoş a 
fost ucis de către moţi în mai 1849. 


81. Dr. Teodor Botiş, Monografia familiei Mocioni, Bucureşti, 1939. 
82. Aici se încheie textul acestui subcapitol, dictat de lon |. Lapedatu şi datat 20 iulie 1950. 

II.DESPRE BANCA „ALBINA” ŞI ROSTURILE MELE PROFESIONALE* 


Primul contact cu „Albina'* l-am avut acum vreo 60 de ani. Este mult de atunci. Eram copil de 
6-7 ani, elev în clasa a 2-a primară la „Şcoala Normală”, - cum i se spunea pe atunci - din Braşov. 
Sucursala „Albina” era în Piaţa cea Mare a oraşului, în casele Fundaţiunii Juga, în care se găseşte şi 
azi. Avea aproape aceeaşi firmă, pe care o silabiseam de câte ori treceam şi ne opream miraţi în 
faţa impunătoarei clădiri. Ne duceam din când în când, purtaţi de mână de mama noastră, să 
depunem în livret bănişorii căpătaţi de la rudenii şi cunoscuţi şi strânşi cu grijă în micile noastre 
„biscăne”. Casier era un tânăr simpatic, care ne întâmpina cu glume şi voie bună, Julian Popescu, 
casierul de mai târziu al Centralei de la Sibiu. 


Când eram elev la Şcoala Comercială Superioară, am luat contact direct cu Sucursala de la 
Braşov, prin regretatul ei director Valeriu Bologa, care, în amintirea tatălui meu, mă primea cu 


A 


multă simpatie. Sub el mi-am „băgat nasul” în scriptele şi registrele Sucursalei. Cunoşteam modul 
de administrare al depozitelor de la gara Braşov, a căror achiziţionare a făcut senzaţie în lumea 
financiară şi economică. Cetisem Regulamentul pentru operaţiunile bancare şi de magazinaj în 
depozite, ale Sucursalei, regulament alcătuit după cercetări foarte serioase şi cu preciziunea de 
militar a lui Bologa. Depozitele erau pline de tot felul de produse şi mărfuri. Aveau şi un depozit 


* În introducere lon |. Lapedatu i s-a adresat lui loan Lupaş: „27.03.1946, lubite amice loane, 

Nu ştiu ce vei putea folosi pentru lucrarea ta privind trecutul de trei sferturi de veac al «Albinei», din rîndurile ce 
urmează. Nici nu le scriu cu gîndul de a vedea ceva din ele în viitoarea ta monografie. Le scriu mai mult pentru nevoia 
sufletească de a aşterne pe hîrtie amintiri, aprecieri şi informaţii în legătură cu instituţia căreia i-am închinat o bună parte din 
gîndurile, preocupările şi activitatea mea de pînă acum”. [Precizăm că în arhiva Bibliotecii Mitropoliei Ortodoxe Române din 
Sibiu, în fondul Mihai |. Veliciu, există manuscrisul Amintirile lui lon I. Lapedatu, 1946; de asemenea, în acelaşi fond, lucrarea 
manuscrisă a lui loan Lupaş, Monografia Băncii „Albina” S.A. Ambele lucrări au fost consultate şi utilizate încă din anii ‘80, 
fiind menţionate de istoricul Mihai D. Drecin, n. ed.] 

special de vinuri şi îmi aduc aminte că la „Maialul” ultim pe care l-am făcut ca elev la Braşov, am 
cumpărat pentru coetusul studenţilor, din acest depozit, un butoiu de vin, pe care l-am dus apoi 
cu mare alai în „Stejeriş'. Când ne-am dus să-l cumpărăm în preziuă, era seara târziu. Ne-am dus 
direct la Bologa acasă. Locuia pe Strajă, în casa Pusceştilor. A venit cu noi la depozit să „gustăm” 
vinul şi ca să avem pe ce-l gusta, a adus şi un pachet cu de ale gurii. Am gustat mult şi bine din 
diferite calităţi, plecând foarte bine dispuşi. În zadar, vinul era bun şi desigur conştiinţa că este 
din depozitul „Albinei” îl făcea şi mai bun. 


Un trist eveniment al şcoalelor de la Braşov a făcut să cunosc, cam în acelaşi timp, şi Centrala 
de la Sibiu. Era prin septembrie 1897. Murise în Casa de alienaţi de la Sibiu bietul Nichi Popovici, 
cântăreţul şi profesorul nostru de muzică. Am plecat de la Braşov la Sibiu, o delegaţie de trei 
profesori şi una de şase elevi, să asistăm la înmormântare. Erau: Branişte!, Bunea şi Bogdan dintre 
profesori, şi: Al. Bogdan?, Victor Fizăşan, lon Popea, lon Comaniciu, Pavel Lobodă şi cu mine 


dintre elevi-studenţi. Azi, mai suntem în viaţă numai patru: octogenarul Nicolae Bogdan, Victor 
Fizăşan, preot în Pesac, lon Comaniciu, inspector general la Domenii, şi cu mine. Am călătorit 
toată noaptea în un compartiment de cl. 2-a. Dimineaţa eram în Sibiu. Am fost instalaţi la 
Neuriehrer. Eram desemnat să vorbesc, în numele elevilor. M-am apucat să-mi scriu discursul. Pe 
la 10-11 a venit Branişte să vadă ce am isprăvit. l-am cetit ce pregătisem. Am avut impresia că i-a 
plăcut mult. N-a făcut nici o modificare. Ne-a luat apoi pe toţi şase şi, împreună cu cei trei dascăli, 
cari - în treacăt fie zis - erau foarte mândri de noi, am plecat să facem vizitele de rigoare. Prima, 
fireşte, la Mitropolitul. Atunci l-am văzut prima oară pe Miron Romanul. M-a impresionat figura lui 
cu înfăţişare de adevărat boier. Ne-a agrăit pe fiecare în parte. La numele meu s-a oprit şi a 
întrebat dacă nu sunt descendentul fostului profesor. Când Branişte i-a dat unele informaţii în ce 
mă priveşte, mi-a adresat cuvinte de îndemn şi încurajare pentru viitor. Îmi amintesc că în 
conversațiile cu Branişte, care se pregătea să treacă la Cernăuţi, i-a făcut un fel de reproş şi i-a 

spus că ar fi fost mai bine să fi rămas la catedră în Braşov. De la Mitropolitul ne-am dus la Cosma. 
Ni se spusese că este sever şi scurt la vorbă. Am intrat cu oarecare sfială. Când colo ne primeşte 
surâzând şi cu multă căldură. Când a ştiut că sunt în anul ultim la Şcoala Comercială, ne-a condus 
imediat la „Concordia”, unde trona fie iertatul Dominic Raţiu. ÎI ştii. Prezumţios, cam înfumurat şi 
cu puţin tact. Ne-a arătat contabilitatea. Când i-am spus că cunosc sistemul, - era aşa-numita 
„Contabilitate Italiană” - a făcut cu mâna un gest cam de dispreţ, zicând: „Fără practică ştiţi foarte 
puţin”. Mi-am putut face imediat o idee cu cine stăm de vorbă. Fireşte, am primit observaţiile lui 
cu obişnuita cuviinţă. „Nu vei vrea să ştie şi ei cât dta’, îl întrerupse bombănind Cosma. 
„Concordia” însă, cum îţi aminteşti, a repausat sub conducerea spirituală a lui Raţiu. Cosma ne-a 
condus apoi în diferite secţiuni şi servicii ale Băncii. Cel ce ne-a primit mai bine, mai prieteneşte şi 
mai înţelegător a fost Constantin Popp, şeful Secţiei de împrumuturi ipotecare. Ne-a arătat, ne-a 
explicat şi a discutat cu noi, de cele mai multe ori aprobându-ne. Era pe atunci un tânăr plăcut şi 


distins. Vedeai îndată în el un intelectual ce se ridica mult peste ceilalţi. 


Cosma, prin atitudinea neaşteptat de prietenoasă, ne-a lăsat una din cele mai bune impresiuni. 


Am trecut apoi la doamna Cosma. Erau şi cele două fete: Minerva şi Tani, amândouă frumoase 
şi distinse. Dna Cosma, mai distantă; fetele, foarte prietenoase. Am fost invitaţi la amiazi la „Masa 
studenţilor”. Am mai făcut o scurtă vizită la familia Moga şi apoi, până la vremea prânzului, 
profesorii noştri ne-au dus cu ei la „Quant”. Ne-am aşezat la „Masa românilor”. Îmi amintesc, între 
alţii de Dăian: şi Vasile Bologaf. La o altă masă erau profesori unguri de la liceul vostru de stat, în 
frunte cu Ferenczy. Branişte, cum ştii, fusese elevul lor. S-au salutat. Ferenczy se ridică şi vine 
spre Branişte, care îl întâmpină lângă masa românească. Îşi strâng mâna prieteneşte şi, după 
câteva cuvinte de introducere, am asistat la următorul dialog purtat în ungureşte: 


Ferenczy: - „Spune-mi, dragă Valer, cum ai putut deveni un aşa de mare adversar al 
maghiarimei ?” 

Branişte: - „Dumneavoastră m-aţi făcut”. 

Ferenczy: - „Pentru Dumnezeu, eu ?!" 


Branişte: - „Nu spun că Dta, dar” - şi arătând cu mâna către masa profesorilor unguri- „colegii 
Dtale, da!” 


Spuse toate acestea cam în glumă, Branişte le azvârlea în faţă un crud adevăr. 


Am venit apoi de am luat prânzul cu voi, la „Masa studenţilor”. Tu mi se pare că erai în clasa a 
6-a. Ductor era, dacă nu mă înşel, notarul public de azi, dr. loan Muţiu. 


După masă, înmormântarea. Prohodul, la Casa de alienati. Lume multă. Seminariştii aproape 
toţi. Între ei, şi amicul Lazăr Triteanu5, cu care mă împrietenisem la Braşov, şi mai târziu şi mai 


mult la Budapesta. Atunci am auzit întâia oară cântările funebre ale lui Cunţan6. M-au impresionat 
mult. Am plecat în convoi la biserica din Uliţa Lungă. Aici au luat cuvântul Voileanu? şi Branişte. 
Au vorbit liber, alunecând în digresiuni interminabile. Se făcuse întuneric de-a binelea şi ei tot nu 
mai terminau. Din acest motiv, eu am rămas cu discursul în buzunar. Interesant, Branişte a avut 
foarte multă vreme credinţa că am pronunţat acel discurs! După mulţi ani, abia prin 1928, venind 
vorba de discursul de care îşi aducea el aminte, l-am lămurit că nu am mai apucat să-l rostesc. 


Seara am fost invitaţii voştri la un butoiu cu bere. Cum nu cunoşteam Sibiul, nu îmi pot da 
seama unde. Erai şi tu, Goga şi alţii. Îmi amintesc de lon Băilă, poetul, şi de bietul Aurel Bratus, 
care o cam luase la cap şi era foarte sfătos. Ne-am dus apoi la „Împăratul romanilor” să ne 
întâlnim cu dascălii noştri. Acolo m-a luat Vasile Bologa lângă el şi în buna dispoziţie ce se făcuse, 
cu vocea lui dulce, a fredonat o melodie populară, armonizată mai târziu de Brediceanu şi din care 
mi-au rămas în memorie versurile: 

Decât pe una bogată, 
Mai bine pe una săracă, 


Când îi dai un pumn, să tacă. 


Branişte, sfătos cum era el pe atunci, i-a dat sentinţa, în hazul tuturor: „Ţi-ai cântat năcazul, 
frate Vasile.” 


Ne-am reîntors la Braşov. De această dată în un compartiment de cl. 3-a, deoarece casierul 
nostru, lon Comaniciu, s-a încurcat după cheful cu voi şi s-a lăsat tras pe sfoară cu bilete de a 3-a 
în loc de a 2-a, cum ceruse şi cum plătise. Dar la vârsta de atunci nimic nu era greu. Ba, ajunşi 
acasă, am plecat de la gară direct la obişnuita „Excursiune de toamnă” la Poiana, a şcoalelor din 


Braşov, după două nopţi nedormite şi o zi atât de încărcată. 


Dar să revin la „Albina”. După vizita de la Sibiu, interesul meu pentru instituţie devenise şi mai 
intens. Am cetit monografia lui Petrescu, ale cărei pagini şi chipuri le păstrez şi azi atât de viu în 
memorie, iar din Părţi alese din Istoria Transilvaniei a lui Barițiu am scos tot ce se referea la viaţa 
şi starea economică a poporului nostru din Ardeal. Tot pe atunci am cetit şi actele privitoare la 
împroprietărirea din 18549, publicate, mi se pare, chiar de Partenie Cosma. Astfel pregătit, la 
începutul anului 1898, la şedinţa festivă a Societăţii de lectură, m-am prezentat cu o disertaţiune: 
Jumătate de veac în viața economică a poporului nostru(1848-1898), disertaţiune care, cred, a 
făcut oarecare impresie şi pe care o trimisesem şi la „Telegraful român” spre publicare, dar pe 
care regretatul Virgil Oniţiu a intervenit să nu se publice, pentru spiritul naţionalist în care era 
redactată. Oniţiu - îmi aduc aminte - mi-a spus: „Mai aşteaptă cu publicarea. Vremurile prin care 

trec şcolile noastre - era la ordinea zilei chestiunea rentei pe care o primeau aceste şcoale de la 
Bucureşti - ne obligă să fim prudenţi”. Am păstrat multă vreme manuscrisul. Azi nu mai ştiu de el. 


Vorbind de activitatea „Albinei” în acea epocă, citam în disertaţiunea mea, cunoscutele 
aprecieri ale lui Barițiu referitor la locul pe care „Albina” şi celelalte bănci româneşti - câte s-au 
înfiinţat pe urma ei - l-au îndeplinit pentru emanciparea economică a ţărănimii noastre. 


După examenul de maturitate, Bologa m-a chemat la el, la Bancă. Ştiam de ce mă cheamă. 
M-am dus. Mi-a oferit să rămân la „Albina”. l-am mulţumit, dar i-am răspuns că vreau să-mi 
continui studiile la Universitate. „- Şi ce te gândeşti să studiezi ?”, m-a întrebat el. - „Aş vrea să mă 
pregătesc pentru catedra de Economie Politică la şcoala noastră de aici”. Ideea mi-o dăduse chiar 
fostul meu profesor, titularul Catedrei, profesorul loan Socaciu. „Paralel însă” - am continuat eu - 
„aş vrea să fac cursuri speciale de aritmetică politică, îndeosebi de matematica asigurărilor asupra 
vieţii.” S-a cam mirat de această din urmă idee a mea. - „Dar cum ai ajuns la acest gând ?”. l-am 
răspuns că cetisem hotărârile Conferinţei directorilor băncilor române, conferinţă ce tocmai se 
ţinuse la Sibiu şi din acestea ştiu că se proiectează şi înfiinţarea unei Societăţi româneşti de 
asigurări. - „Foarte bine te-ai gândit. Dar cu ce mijloace ?” - „Vreau să cer un stipendiu de la 
Gojdu”, la ceea ce el s-a oferit să scrie lui Cosma şi să vorbească cu Episcopul Aradului, Meţianu, 
care se găsea la familia lui din Zărneşti. În adevăr, a dat cele mai bune referinţe, şi astfel am 
obţinut deja în anul întâi un stipendiu de suma cea mai mare ce se putea da la începători. 


În primul şi al doilea an la Budapesta m-am înscris la cursurile obligatorii, dar şi la altele care 
mă atrăgeau şi îmi făceau deosebită plăcere. Am ascultat cursul de Drept Roman al lui Vécsey şi 
cel de Drept Comercial al lui Schwartz, Economia Politică la Földes şi mai cu seamă cursurile de 
Matematica asigurărilor ale unui distins profesor de la matematici, Gustav Scholz. Eram în 
seminarul lui unul dintre cei mai diligenţi. Scholz, care era şi actuar la o mare societate de 

asigurare, aprecia silinţele mele. De la el am profitat foarte mult. Am şi scris în acel an, în 
româneşte, un studiu mai detaliat despre Matematica asigurărilor asupra vieții, pe care le-am 
trimis la „Revista economică” din Sibiu, care începuse să apară sub direcţia lui Diaconovici, ca 
organ al băncilor româneşti. Studiul a apărut în mai multe numere consecutive (pe atunci „Revista 
economică” apărea lunar) şi cred că a fost bine primit. Diaconovici, care în un drum la Budapesta a 
căutat să mă cunoască, mi-a confirmat aceasta şi m-a îndemnat să continui colaborarea. Studiul 
acesta, amplificat, l-am publicat sub titlul 7eoria asigurărilor asupra vieţii, ca primul manual de 
acest fel la noi, românii din Ardeal, în 1902, în Editura Ciurcu &Co. Azi se mai găsesc foarte 
puţine exemplare. Ştiu că este unul sau două la Biblioteca „Asociaţiunii”, şi unul sau două la mine. 


Despre viaţa noastră la Budapesta, începând din toamna anului 1901, ai şi tu cunoştinţă. Eram 
împreună. În acest răstimp lucrarea cea mai importantă pentru care am jertfit vreme îndelungată, 
a fost studiul meu despre Adam Smith, sistemul de economie al acestuia, publicat în „Luceafărul”. 


În toamna anului 1904, după ce am terminat studiile la Budapesta, am venit la Sibiu, în 
funcțiunea de secretar secund al „Asociaţiunii”. De atunci am lucrat, aşa zicând, şi în familia 
„Albinei”, prin activitatea mea la „Revista economică” şi prin diferite însărcinări în legătură cu 
delegaţia Conferinței Directorilor Băncilor Româneşti. La „Revista economică” devenisem 
colaborator intern. Scriam în fiecare număr. Împreună cu Constantin Popp, am început publicarea 
bibliotecii băncilor, în care am dat la iveală până la trecerea mea la „Ardeleana”: Studiu de 
contabilitate, Efectele publice şi Studiu practic de bancă. În „Anuarul băncilor” am publicat o 
monografie a Băncii Austro-Ungare şi studiul meu Po//tica de discont. Monografia a fost foarte 
bine primită atunci de Banca Naţională a României, prin regretatul Carada!0, cât şi la Banca 


Austro-Ungară, prin directorul general de atunci, Victor Elischer. 


Studiul Po/jtica de discont a format obiectul unei conferinţe pe care am tinut-o la inaugurarea 
Muzeului Naţional, în cadrul Conferinţei directorilor de bancă. Îmi aduc aminte, asista foarte 
multă lume şi între cei prezenţi erau şi lorga şi Duca!!, pe atunci director la Băncile populare. La 
această conferinţă a directorilor de bancă am fost secretarul ei şi am redactat toate actele în 
legătură cu deciziunile aduse. 


În cursul acestui an am avut o însărcinare dată de Cosma şi Diaconovici de a participa ca 
reprezentant al delegaţiunii băncilor la un congres de bănci din Budapesta. Cheltuielile mi le-a 
suportat Banca „Albina”. Am mai avut şi alte delegaţiuni de la „Asociaţiune”. Între altele, să 
reorganizez despărţămintele de la Cohalm, de la Sân Martin şi de la Orăştie, cu care ocazie am 
ţinut prelegeri despre bănci, credit şi cărţi funduare. Drumul la Orăştie mi-a fost decisiv în carieră. 
Atunci s-au hotărât orăştenii să fiu invitat la „Ardeleana”. 


În toamna anului 1905 am trecut la „Ardeleana”. Sosind la Orăştie în o dimineaţă de octombrie 


şi intrând în cafeneaua Hotelului Central, am găsit acolo o persoană cu o figură foarte distinsă, pe 
care nu o cunoşteam şi care, la intrarea mea, m-a agrăit: „DI. Lapedatu ?” - „Da”. Era drul Mihu, 
care venise anume să fie de faţă la stabilirea condiţiunilor aranjamentului ce urma să-l fac cu 
„Ardeleana”. Mai târziu am ştiut că fusese avizat de Russu că sosesc acolo şi rugat să se 
intereseze de chestiunea mea. Am stat de vorbă vreun ceas împreună. Îţi poţi închipui ce impresie 
bună şi plăcută mi-a făcut. Am pornit cu el la „Ardeleana'. El a dictat condiţiunile de angajament, 
condițiuni care - pentru împrejurările de atunci -erau dintre cele mai bune. Se prevedea ca înainte 
de a-mi lua funcțiunea în primire, să fac, pe cheltuiala instituţiei, o practică de şase luni la băncile 
mari din Budapesta şi Viena. M-am întors la Sibiu. Mi-am început practica la „Albina”, trecând prin 
toate serviciile şi secţiunile ei. Am plecat apoi definitiv din Sibiu, cu convingerea că izbutisem să 
câştig încrederea bătrânului Cosma, cât şi a celorlalţi factori importanţi din cel mai important 
centru românesc ce-l aveam pe atunci. Plecasem mai departe cu credinţa că şi în drul Mihu voiu 

găsi un bun sprijinitor şi îndrumător. M-am oprit la Cluj, unde am trecut în revistă, vreo câteva 


zile, organizaţia şi afacerile a două bănci mari de acolo. De aici am plecat la Budapesta, unde am 
rămas 3-4 luni. Am făcut practică la Centrala instituţiilor financiare, la Hazai Bank, la Banca de 
Scont, la Banca Comercială şi la Pesti Hazai. Am avut ocazia tot acolo să cunosc şi organizaţia 
unui institut special de credit ipotecar, trecând vreme de 2-3 săptămâni la Banca lpotecară 
Centrală a institutelor de credit din Ungaria. La Viena, din cauza turburărilor politice ce domneau 
în monarhie, nu m-am mai dus. Era epoca când Parlamentul ungar fusese dizolvat cu forţa de 
armată, iar la Viena obstrucţia neândurată a cehilor şi austriecilor ţinea în continuă agitaţie 
capitala imperiului. 

M-am înapoiat la Orăştie şi mi-am început acolo activitatea, care a durat până în noiembrie 
1911. Ţineam însă legături foarte strânse cu Sibiul şi în special cu „Albina”. În 1906 Diaconovici a 
plecat la Bucureşti. Mi-a predat proprietatea şi direcţia „Revistei economice” şi am luat şi 
conducerea, ca secretar la Delegaţiunii Directorilor Băncilor Româneşti. Redactam „Revista 
economică” de la Orăştie, deşi ea continua să apară la Sibiu. Aveam foarte bune legături cu Banca 
Austro-Ungară, unde eram cunoscut de directorul general pentru Ungaria, dl. Victor Elischer, care 
îmi acordase încrederea lui încă de la publicarea monografiei Băncii austro-ungare. Tot asemenea, 
aveam bune legături şi cu marile bănci din capitala Ungariei. Acolo eram destul de bine cunoscut, 
şi când s-a înfiinţat Asociaţia Instituţiunilor financiare pe toată ţara, Cosma a fost ales în 
Direcţiune, iar eu în Consiliu. Fusesem ales între timp şi membru activ al Societăţii de Economie 
Politică din Budapesta. Între acestea, noi transformasem Delegaţiunea Băncilor în Asociaţia 
„Solidaritatea”, cea dintâi care a introdus controlul obligator şi extern la bănci. Statutele şi toate 
lucrările pentru înregistrare au fost făcute de mine. Tot asemenea regulamentul intern, 
regulamentul pentru revizorii-experţi, chestionarele la care aceştia aveau a răspunde etc. etc. Am 
fost secretarul ei, şi în această calitate, deşi cu domiciliul la Orăştie, eram în cele mai apropiate 

relaţiuni cu Cosma, care era preşedintele „Solidarităţii”. La iniţiativa „Solidarităţii” s-a înfiinţat mai 
târziu prima Societate românească de asigurări: „Banca Generală de Asigurări”, a cărei geneză şi 
activitate îţi sunt bine cunoscute. 


La „Ardeleana” am căutat să reorganizez această bancă pe baze moderne. Institutul a luat o 
mare dezvoltare. S-a sporit capitalul social, în condițiuni foarte avantajoase pentru instituţie. Au 
sporit foarte mult depunerile la bănci, şi cu deosebire la Banca Austro-Ungară. 


În acest răstimp, am cedat „Revista economică” pe seama sibienilor şi în special a lui 
Constantin Popp, eu rămânând numai colaboratorul ei. Cât am stat la Orăştie, am publicat studiul 
Reforma impozitelor la bănci şi monografia Arde/enei la aniversarea ei de 25 ani, monografie 
cunoscută şi de tine. Cu dr. Mihu am întreţinut cele mai bune şi mai cordiale relaţii. Mergeam 
foarte des la Vinerea, să discutăm de ale băncii şi chestiuni generale de interes românesc, care 
erau la ordinea zilei. Din contactul cu el am profitat foarte mult, cum profitasem pe timpul cât 
eram secretar secund al „Asociaţiunii”, de la regretatul Diaconovici. 


În toamna anului 1911, am venit la Sibiu, luând conducerea Societăţii de asigurări, la a cărei 
înfiinţare avusesem, fără exagerare, partea cea mai însemnată. Continuam a fi colaborator la 
„Revista economică” şi îndeplineam şi funcţia de secretar al „Solidarităţii”. De aici înainte, 
legăturile mele cu „Albina” şi cu deosebire cu Cosma, căci el era preşedintele Societăţii de 


asigurări şi preşedintele „Solidarităţii”, au devenit şi mai strânse. Lucram zi de zi împreună. 


Anii 1912, 1913 şi 1914, până la izbucnirea războiului mondial, au fost dintre cei mai 
productivi şi mai frumoşi în activitatea economică a românilor din Ardeal. „Solidaritatea” se 
ridicase la un piedestal foarte înalt. Îşi stabilise prestigiul său, nu numai în cercurile româneşti, 
dar era cunoscută şi apreciată în toate cercurile de specialitate din fosta monarhie. Adunările ei 
generale erau adevărate sărbători. Tot asemenea conferințele revizorilor experţi, la care participau 

şi reprezentanţi ai Băncii Austro-Ungare. Paginile „Revistei economice” fac mărturie despre toate 
acestea. Multe ar fi de spus, dar nu acesta este scopul meu. Mă apropiam tot mai mult de 
momentul de a intra în Consiliul Băncii „Albina”. Şi, ce coincidenţă? Prin decembrie 1914, am fost 
cooptat în locul devenit vacant prin demisia lui Mihu. Îmi făceam oarecari scrupule de conştiinţă. 
Cum ? Eu în locul lui Mihu ? Acestor îngrijorări le-am dat expresiune în o scrisoare ce i-am adresat 
îndată după intrarea mea în Consiliu. Am primit un răspuns de încurajare, care mi-a risipit toate 
scrupulele ce îmi făcusem. Păstrez scrisoarea. Îmi pare rău că nu o am la îndemână. Îmi aduc 
aminte că îmi spunea: „Eşti chemat să duci rolul de prim violonist. Sper şi sunt sigur că vei fi la 
înălţime.” Nu ştiu, dacă am fost sau nu. 


Când am ajuns în Consiliu la „Albina”, împrejurările erau destul de grele. Războiul în plin, 
Cosma rămas singur la Sibiu, familia lui la Călimăneşti. Prevedeam că o să-i urmeze şi el. Lissai, 
indispensabil şi tot puternic. Avea încrederea străinilor, cu deosebire a saşilor. El însuşi era 
considerat de aceştia ca fiind de-al lor. Era nervos cu Cosma, dar acesta, flegmatic din fire, nu se 
prea sinchisea de izbucnirile lui. În vreo două rânduri i-a trântit demisia pe masă. Eu, 
impresionabil, luam foarte tragic acest fel de conflicte. Îmi amintesc că odată, după un astfel de 
conflict, m-am dus la Lissai şi am stăruit până noaptea târziu să-l conving să revină la institut. În 
fine, l-am determinat. Întâlnirea de a doua zi cu Cosma a fost un schimb de bombăneli. 


Pe preşedintele îl făcea Roşca. ÎI ştii. Prezumţios şi foarte sensibil la orice cuvânt. 


Afacerile mergeau bine, era însă un sector care trebuia oarecum aerisit. Erau conturile curente 
unde se îngrămădiseră tot felul de afaceri mai mult sau mai puţin ortodoxe. Am fost însărcinat să 
fac o verificare. Am lucrat vreo 3 luni până am izbutit să lichidăm şi eliminăm tot ce nu îşi avea 
locul acolo. 


La Adunarea Generală din 1915, am fost ales. Vei putea vedea, cred, că am obţinut aproape 
toate sufragiile. 


În vară, Cosma ne-a părăsit. A plecat şi el după familie la Călimăneşti. Am rămas cu Lissai. Nu 
a fost tocmai uşor. Bănuieli de tot felul se îngrămădeau în jurul „Albinei”, mai cu seamă din partea 
oficialităţii, până ce într-o zi ne-am pomenit că banca era pusă, din ordinul Ministerului de Interne, 
sub supravegherea Poliţiei de graniţă din Sibiu. În fruntea acestei poliţii se găsea pe atunci 
căpitanul Pitsch, de fel din Zărand şi care ştia bine româneşte. S-a prezentat ca adjunct la bancă şi 
a început prin a deschide poşta şi a supraveghea tot ce ieşea de la bancă. Lumea era îngrijorată şi 
agitată. Şoaptele de tot felul făceau o atmosferă grea în jurul institutului. Consiliul a decis să merg 
la Budapesta, să mă prezint ministrului de Interne, Sandor Janos, cumnatul lui Tisza!2, şi să-i cer 
să ridice măsurile de supraveghere. Am plecat la Budapesta, ducând cu mine şi un memoriu în 
scris, pe care îl redactasem şi relativ la care aveam aprobarea Consiliului. Am rugat pe Mihàly!3 
să-mi mijlocească o audienţă. Când i-a amintit de numele meu, i-a răspuns: „Ştiu, este cunoscut 
aici, în Budapesta, dar ştiu că are legături şi dincolo” (adică în ţară). Am fost primit în clădirea 
Parlamentului, destul de bine. l-am prezentat memoriul, l-am cetit împreună şi l-am rugat să 
renunţe la măsurile luate faţă de „Albina”. Motivam în deosebi cu prejudiciile ce s-ar aduce băncii 
prin panica ce s-ar produce în rândurile deponenţilor şi creditorilor. Nu l-am putut convinge, sau 
nu a voit să se lase convins de rugăminţile mele. Mi-a răspuns că dacă s-ar întâmpla aşa ceva, se 
angajează să ne mijlocească credite la băncile mari din Budapesta. „Dar dta, când mai vii în 
capitală, să mai treci pe la mine”, mi-a spus la plecare. Plecam cu o deceptie, la care de altfel eram 
pregătit. Spre casă m-am oprit să văd pe Mihu şi să mă sfătuiesc cu el, să văd ce crede că este de 
făcut. Am sosit acolo seara târziu, pe neaşteptate. Am stat mult de vorbă cu el. Concluzia lui era 
că dat fiind că Consiliul este o expresie a lui Cosma, care devenise în ochii guvernului indezirabil, 
ar fi bine, în interesul instituţiei, ca întregul Consiliu să-şi depună mandatul şi Adunarea Generală 

să aleagă un nou Consiliu. Mi-am dat seama şi şi-a dat şi el, că o astfel de soluţie nu va fi primită 
de membrii Consiliului. Nici unul nu voia să rişte a ajunge din nou înaintea unei Adunări Generale. 


Arătam mai sus că Sandor Janos, atunci când i s-a cerut audiența pentru mine, a spus că sunt 
cunoscut în cercurile financiare din Budapesta. Mai târziu am aflat că avea cunoştinţă de 
participarea mea ca delegat al „Solidarităţii” la o conferinţă convocată de Ministerul de Finanţe din 
Budapesta pentru înființarea Centralei Institutelor Financiare (Penzintezeti Központ) din 
Budapesta. Nu aş putea preciza exact data la care s-a ţinut această conferinţă. Ştiu însă că era 
chiar în ziua în care căzuse Lembergul!'4, o zi de mare deprimare pentru capitala Ungariei. Eu 
primisem o telegramă să mă prezint pe ziua numită la Ministerul Finanţelor, la o conferinţă. Nu 
ştiam pentru ce scop sunt chemat şi nici cine vor fi reprezentaţi acolo. Ajuns la Budapesta, m-am 
informat de la un vechi prieten, Hantos Elemer!5 (mai târziu secretar de stat şi - cum ştii - fost 
contracandidat guvernamental în Cercul Dobra, faţă cu părintele Ivan!6, episcop de mai târziu al 
Clujului, la o alegere parţială de deputat). Hantos mi-a spus că se proiectează să se înfiinţeze o 
Centrală a institutelor financiare, în al cărei program era înscris şi controlul extern şi obligator la 
băncile din Ungaria. Cum noi aveam instituţiunea noastră, „Solidaritatea”, care realizase cea dintâi 
în fosta monarhie aceste scopuri, eram cam încurcat. Nu ştiam ce să fac: să iau, sau să nu iau 
parte ? Pe când treceam pe cheiul Dunării, muncit de această întrebare, mă întâlnesc cu colonelul 
Victor Verzea!7 de la Bucureşti, care venise cu un ofiţer de Stat Major în o misiune asupra căreia 
nu am insistat să-mi dea lămuriri. De la el am aflat însă că are şi o misiune politică, de a se întâlni 
cu membrii Comitetului nostru Naţional, Maniu!'8, Mihâly şi ceilalţi, despre cari mi-a spus că se 
găsesc la Jăgerhorn. M-am dus şi eu acolo. Am discutat cu Maniu, care la urmă m-a întrebat ce 
cred eu că ar trebui de făcut? l-am spus că nu voi putea să mă retrag, să nu particip la conferinţă, 
însă că acolo voi lua cuvântul şi voi arăta că noi, băncile româneşti, avem organizaţiunea noastră 
„Solidaritatea”, care a rezolvat deja scopurile pentru care se intenţionează a se înfiinţa Centrala 

Institutelor Financiare, că aprobăm scopul ei, dar că noi înţelegem să ne menţinem organizaţia 
noastră. A fost de acord. M-am dus la conferinţă. În sala cea mare a Ministerului de Finanţe, lume 
foarte multă. Băncile din Budapesta, reprezentate prin atotputernicii lor conducători şi foarte 
mulţi reprezentanţi ai băncilor mari şi mici din provincie. Pe oamenii de finanţe căderea 
Lembergului nu îi schimbase. Îngâmfaţi, încrezători şi îmbuibaţi. Din partea Naţionalităţilor, eram 
singur. Am aflat ulterior că nu invitaseră pe nimeni din partea băncilor slovace, nici a celor 
sârbeşti. La conferinţă au participat din partea guvernului, Tisza şi Teleszky, ministrul de 
Finanţe!?. Tisza a deschis conferinţa şi a făcut un expozeu concis şi clar. Nu trăda nici un fel de 
emoție din cauza evenimentelor de război. Era însă, ca întotdeauna, foarte serios. A vorbit apoi 
Teleszky, care a arătat mai pe larg organizaţia ce se intenţionează a se da Centralei proiectate şi, 
după el, 3-4 oratori din partea băncilor mari din Budapesta. Am luat apoi eu cuvântul. Am declarat 
că sunt chemat ca reprezentant al băncilor româneşti, grupate în Asociaţia „Solidaritatea”; că 
aprobăm iniţiativa luată pentru realizarea aceluiaş control şi la celelalte bănci din ţară prin 
Centrala Institutelor Financiare, dar că noi înţelegem să ne menţinem organizaţia noastră. Nu ştiu 
ce vor fi spus în sinea lor conducătorii finanţelor private adunaţi acolo, la auzul acestor 
declaraţiuni. La sfârşitul conferinţei am fost invitat în biroul preşedintelui, pentru a fi prezentat lui 
Tisza şi Teleszky. Tisza şi-a exprimat plăcerea că băncile româneşti au fost reprezentate în 
această conferinţă şi s-a interesat de activitatea noastră prin „Solidaritatea”. Teleszky, pe care îl 
cunoşteam personal atunci pentru prima oară, mi s-a părut foarte rezervat. Mi-a spus doar atât, că 
asupra acestei chestiuni - înţelegea „Solidaritatea”- vom mai discuta. El era un om rece, dar mai 
târziu, după încheierea războiului, când el devenise Preşedintele Consiliului la Banca Comercială şi 
la „Prima Ungară de Asigurări” din Budapesta, am avut cu dânsul bune şi prietenești relaţiuni. Lui 
Teleszky nu i-a convenit declaraţia ce am făcut, după care noi urmăream să rămânem organizaţi 
mai departe în cadrele „Solidarităţii”. Vei vedea mai jos de unde deduc acestea. 

La vreo câteva săptămâni s-a convocat adunarea de constituire a Centralei Institutelor 
financiare. Au venit şi slovacii şi sârbii. Slovacii aveau o organizaţiune bancară destul de modestă, 
dar în tot cazul, mai conştientă şi mai naţională ca a sârbilor. Din partea slovacilor venise Daxler 
de la Banca „Tatra”, din Turocz Szt. Marton, Makovizki de la Rosenberg, Paulini şi alţii. De la sârbi, 
două persoane, ale căror nume nu le mai rețin. Înainte de şedinţă, ne-am întrunit noi între noi, 
reprezentanţii băncilor celor trei naţionalităţi şi ne-am înţeles ca să participe la constituire numai 
câteva din băncile mai mari, cum ar fi fost, din partea noastră, „Albina”, „Victoria”, „Timişana”, 
„Ardeleana” etc.; din partea slovacilor, băncile din Turocz Szt. Marton şi Rosenberg; iar de la sârbi, 
o bancă din Neo-Planta. Cu această hotărâre am luat parte la constituirea Centralei Institutelor 
Financiare. Preşedinte a fost ales Schmidt Josef20, fost secretar de stat şi în tinereţe bun prieten cu 
Wekerle?! şi cu Diaconovici al nostru. În o convorbire ce am avut cu el, după constituire, mi-a 
vorbit cu multă căldură de Diaconovici. Băncile erau împărţite, în organizaţia Centralei, în trei 


curii, care îşi alegeau separat reprezentanţii lor în organizaţiile de conducere. În curia întâia 
aparţineau băncile capitale din Budapesta, în curia doua băncile mijlocii din Budapesta şi câteva 
din provincie şi în curia a treia restul băncilor din ţară. Ale noastre intrau toate în această din 


urmă categorie. 


La prânz am luat masa cu slovacii, într-un restaurant al lor. Ştii că ei aveau o colonie mare la 
Budapesta. Eram vreo 40-50 de persoane. Între cei prezenţi am întâlnit acolo pe bătrânul Matei 
Dula, fost apărător în procesul Memorandului şi pe tânărul Fainor22, al cărui părinte de asemenea 
fusese apărător în acelaşi proces, şi pe o mulţime de alţi avocaţi şi liber-profesionişti. Dula a fost 
foarte bucuros de întâlnire şi ne-a întreţinut cu interesante amintiri din procesul Memorandului. 
Tot asemenea şi tânărul Fainor, din amintirile tatălui său. Fainor a ajuns mai târziu ministru în 
guvernul central de la Praga şi în această calitate l-am întâlnit şi eu, pe când eram într-o misiune 
acolo. Lângă mine era şi un tânăr avocat, al cărui nume nu îl mai rețin, dar care cele 2-3 ceasuri 

cât am stat împreună, le-a întrebuințat pentru a critica şi a ameninţa „putregaiul”, cum numea el 
monarhia austro-ungară. El mi-a spus atunci că fruntaşii cehilor, cari erau deţinuţi şi, mi se pare, 
şi condamnaţi pentru trădare de patrie, nu vor fi executaţi şi că Rasin, unul dintre deţinuţi şi unul 
dintre cei mai grav acuzaţi, îşi petrece timpul în temniţă lucrând planul pentru organizarea 
financiară a viitorului stat cehoslovac. Am păstrat multă vreme în amintire pe acest tânăr şi am 
regretat că nu l-am mai putut urmări în cariera lui. Astfel, toţi slovacii care erau acolo aveau 
aceleaşi speranţe şi vorbeau cu elogii de viitoarea alcătuire a statului român, în care avea să intre 
şi Transilvania. 


După constituirea Centralei Institutelor Financiare, m-am dus cu Raicu, directorul „Victoriei”, 
de am făcut o vizită lui Teleszky. Voiam să aflăm care sunt intenţiunile lui în ce priveşte 
„Solidaritatea”. Bănuiam că vrea să ne desființeze. Ne-am dus cu pretextul de a-l informa despre 
activitatea de până acum a „Solidarităţii”, în care scop am prezentat şi un memoriu în scris. Deşi 


nu şi-a arătat pe faţă resentimentul ce priveşte organizaţia băncilor noastre, totuşi nu s-a putut 
reţine, să nu observe că după înfiinţarea Centralei, raţiunea de a exista a „Solidarităţii” n-ar mai fi 
justificată. Noi însă am răspuns că totuşi înţelegeam să o menţinem, rugându-l să se intereseze 
mai de aproape de activitatea noastră şi să fie cu încredere în noi. 


Restul anului 1915 şi anul 1916, până la intrarea românilor în Sibiu, „Albina” şi-a continuat 
activitatea, supravegheată fiind de poliţia de graniţă de la Sibiu. Reprezentanţii ei la început 
veneau zilnic să vadă poşta intrată şi ieşită, să ia diferite informaţiuni de la conducătorii băncii. 
Şedinţele Consiliului se ţineau în prezenţa căpitanului Pitsch, iar mai târziu în prezenţa 
substitutului acestuia, un ofiţer-auditor, cu studii de drept, de loc din jurul Orăştiei, mi se pare 
chiar din Binţinţi, şi care ştia bine româneşte. Se numea, dacă nu mă înşel, Krecs, şi era un om 
blând şi amabil. Nu se amesteca în discuţiile Consiliului şi nu îmi aduc bine aminte să fi 
excepţionat vreodată vreuna din hotărârile aduse, cu singura excepţie a unui caz, despre care voi 

vorbi mai târziu. Nu aş putea spune ca „Albina'” să fi avut, din cauza supravegherii impuse de 
guvern, prejudicii în ce priveşte interesele sale materiale. Afacerile ei continuau în mod normal, 
iar încrederea publicului deponent şi creditorilor s-a menţinut aproape neschimbată. 


Zile grele au urmat pentru „Albina” odată cu intrarea românilor în Sibiu. În dimineaţa zilei de 


15 august, când s-a ştiut de declaraţia de război şi când primele trupe româneşti trecuseră pasul 
Turnu Roşu, am fost asaltaţi de depunători. Era şi firesc. Încă de cu noapte, pe la ora 4 sau 5 de 
dimineaţă, curtea băncii era tixită de deponenţi, cu deosebire străini, cari se pregăteau să 
părăsească oraşul şi cari îşi cereau depunerile lor. „Albina” i-a satisfăcut pe toţi, deşi situaţia 
începuse să devină dificilă, prin faptul că sucursala Băncii Austro-Ungare a părăsit încă în aceeaşi 
zi oraşul. Rămăsesem avizaţi exclusiv la fondurile noastre. Oraşul a fost evacuat. Toate 
autorităţile l-au părăsit, împreună cu comandamentul şi trupele garnizoanei. Rămăsesem foarte 
puţini: români şi saşi. Cei rămaşi mai cereau din precauţiune restituiri de depuneri, cari puteau fi 
satisfăcute. 

De la o vreme însă, pe măsură ce trupele române se apropiau de Sibiu şi marşul germanilor, 
cari veneau pe creasta munţilor, înainta, oraşul era vizitat de patrule austro-ungare, care veneau 
de la Ocna Sibiului, unde se intenţiona a se stabili cartierul general al armatei lui Falkenheim2>. 
Îmi amintesc că într-o seară, fiind plecat în oraş, am fost chemat de urgenţă de o patrulă de 
honvezi la bancă. Acolo l-am găsit pe Lissai în discuţie cu un grup de militari, cari veniseră să 
ridice numerarul şi valorile de la bancă. Lissai nu voia să cedeze. Eu eram de părere ca să trimită 
numerarul şi valorile la Comandamentul de la care emana ordinul prezentat de grupul de militari. 
Lissai tot nu ceda. Şi atunci, comandantul grupului, care era un român de pe la Pecica, m-a tras de 
o parte şi mi-a spus să-l conving pe Lissai să nu mai reziste, pentru că au ordin ca în caz de refuz 
să-l împuşte. Nu cred că ar fi urmat aceasta. Totuşi, sub impresia momentului, l-am implorat pe 
Lissai să predea numerarul şi valorile, ori, dacă crede, să se ducă el cu ele la Ocna Sibiului. Aşa a 

şi făcut. A plecat cu grupul de militari la Ocna Sibiului. Noaptea târziu, a venit să-mi spună că s-a 
reîntors şi că a avut deplin succes, deoarece în urma conversaţiunilor avute cu comandantul 
grupului, l-a lăsat să se înapoieze cu tot numerarul şi valorile ce dusese acolo. Succesul acesta al 
lui Lissai are a se atribui, desigur, faptului că el era considerat ca german. 


Dar încontinuu neliniştiţi de patrule şi poliţia militară, ne-am dat seama că nu mai putem 
rămânea la Sibiu şi pentru a evita orice suspiciuni, va trebui să urmăm ordinul de evacuare. Am 
decis deci ca Lissai să rămână singur la Sibiu, iar valorile şi puţinii funcţionari ce mai aveam să fie 
evacuaţi la Budapesta. 


Cu o zi înainte de a începe evacuarea, evacuare care se făcea concomitent şi cu a 
Consistoriului de la Sibiu, eu am fost deţinut şi trimis la Cartierul general de la Ocna Sibiului, unde 
tocmai se instalase Falkenheim. Odată cu mine a fost deţinut şi trimis la Ocna Sibiului şi avocatul 
Ivan. Îmi amintesc că patrula m-a dus întâi la Comandamentul militar din Sibiu. Era seara, către 


ceasurile opt. Primarul Sibiului de atunci, Albert Dörr, a umblat până târziu noaptea, împreună cu 
nevasta mea, ca să fiu eliberat. Au fost la comandamentul militar, la poliţia militară, dar toate au 
rămas în zadar. Pe la miezul nopţii ne-a ridicat de la Comandamentul militar şi ne-a dus la gara 
Turnişor, căci trenurile nu mai plecau din gara mare, aceasta fiind ţinută sub focul armatei 
române, care se găsea pe dealurile de la Guşteriţa. Ne-a transportat cu nişte vagoane de marfă şi 
în răstimp, până la plecare, au adus o mulţime de soldaţi răniţi în luptele din jurul oraşului. 

La Ocna Sibiului ne-a ţinut până dimineaţa într-o casă goală. Era casa părintelui Câmpian zis 
Spârlea. Dimineaţa ne-a dus la interogatoriu în faţa unui locotenent auditor. Îl chema Popovici şi 
era un sârb renegat. L-a luat întâi pe Ivan şi l-a audiat până după vremea prânzului. Când a ieşit 
de acolo, s-a dat ordin ca să fim ţinuţi separat. Mi-a putut şopti că l-a întrebat mai mult un fel de 
biografie a vieţii lui. Eu am rămas pe după amiază. Am aşteptat la Comandament, care era instalat 

în hotelul cel mare al Băilor, până pe la ora 5 sau 6 după masă. Atunci am fost introdus înăuntru. 
Am fost întrebat de ce am rămas în Sibiu şi nu m-am evacuat. Am răspuns că potrivit ordinului dat 
de primar şi îndeosebi la propunerea şi insistenţele acestuia. Mai mult nu m-a întrebat nimic. M-a 
lăsat cu un tânăr ofiţer, care făcea pe grefierul. Acesta mi-a spus că nu voiu mai fi audiat, 
deoarece s-a telefonat de la Sibiu din partea Comandamentului de acolo că va sosi şi familia mea 
la Ocna, ca, împreună, să putem pleca mai departe, familia la Beiuş, iar eu cu domiciliu obligator 
la Budapesta. Ulterior am aflat că acest tratament mai norocos aveam să i-l mulţumesc lui Gagy, 
fostul nostru contemporan la Universitate, care făcea serviciu la poliţia militară. El, auzind de 
numele meu şi făcând cunoştinţă şi cu nevasta mea, s-a dus la primar şi l-a rugat să telefoneze la 
Ocna Sibiului, să nu mai fiu nici audiat şi nici deţinut. În adevăr, peste noapte a venit şi nevasta 
mea cu copiii şi a doua zi am putut pleca cu un tren improvizat spre Oradea. 


L-am regretat foarte mult pe Ivan. M-am dus să-l văd înainte de plecare şi deşi era condamnat 


să fie deportat pe undeva prin Bacska, totuşi se împăcase cu situaţia. Bănuind că nu are suficienţi 
bani la el, i-am oferit tot ce aveam asupra mea. 


La Budapesta, „Albina” a fost instalată la „Kereskedelni Bank”, cu care avea cele mai vechi 
legături de afaceri. | s-a pus la dispoziţie o cameră, ghişeuri însă nu avea. Supravegherea era 
exercitată printr-un delegat al acestei bănci. Acest delegat era Herz, fostul director al sucursalei 
„Kereskedelni Bank” de la Sibiu. Mă cunoştea, era un om înţelegător şi amabil, cu care nu am avut 
nici un diferend. Câteodată, când lipsea Herz, era înlocuit prin un oarecare Halmos, fost 
funcţionar superior la sucursala din Sibiu a lui „Kereskedelni Bank”. Era un om scârbos şi 
imposibil. Cu acesta foarte adesea eram în conflict. 


Dintre cei ce s-au succedat pe vremea când „Albina” lucra la Budapesta îmi amintesc pe Lissai, 
pe Vătăşanu, pe Oncioiu de la Braşov şi alţii venind de la front sau petrecându-şi concediul în 
capitala Ungariei. 

Deja în primele zile ale aşezării noastre acolo am început să fim inundaţi cu telegrame şi 
scrisori de la bieţii de români, cu deosebire de la cei din ţinutul Sopronului, unde erai şi tu, cerând 
fonduri, fie din depuneri, fie ca împrumut. Noi am înţeles să-i satisfacem, cu deosebire pe aceia ce 
cereau din depunerile lor. Delegatul Halmos s-a opus. Şi atunci am luat pachetul cu telegrame şi 
scrisori şi m-am prezentat la Ministerul de Interne, la Sandor Janos. l-am arătat situaţia, i-am spus 
că noi nu am putea să nu restituim depozitele ce ni se cer şi că m-am prezentat la dânsul numai 
pentru că delegatul de la „Kereskedelni Bank” a fost de altă părere. Era mai bine dispus. S-a uitat 
la mine şi mi-a răspuns cu bunătate: „Desigur, trebuie să le daţi, fiecăruia potrivit exigenţelor sale 
sociale. Las la aprecierea dumneavoastră sumele ce le veţi trimite”. Reîntors la bancă, vreo 2 sau 3 
zile nu am făcut altceva decât am scris cu toţi la mandate pentru a trimite sumele cerute. Am 
auzit mai pe urmă, ce bucurie a produs între deportaţi trimiterea acestor sume. Am trimis însă şi 
multora dintre cei ce cereau cu împrumut şi cari ne trimiseseră polite semnate acolo de ei între ei. 


Între aceia a sosit la Budapesta, venind de la Oradea, şi părintele Roşca, vicepreşedintele 
nostru. Cu el împreună am făcut o vizită lui Lanczy Leo, preşedintele lui „Kereskedelni Bank”. Ne-a 
primit foarte bine şi ne-a spus că i-a făcut plăcere să ne poată găzdui în edificiul băncii sale. S-a 
referit la vechile legături de afaceri cu „Albina” şi s-a oferit să ne mai pună la dispoziţie credite, 
dacă am avea nevoie, pe timpul refugiului nostru acolo. 


Din activitatea noastră la Budapesta ţin să scot la iveală două cazuri care socot că merită să fie 
amintite. La lansarea unui nou împrumut de război, am ţinut o conferinţă (consilii nu puteam ţine) 
la care a participat şi Halmos. Lissai a făcut propunerea să subscriem o sumă potrivit cu 

mijloacele destul de restrânse ce le mai aveam. Halmos a protestat, spunând că nu ne înţelegem 
datoria patriotică şi că „Albina” trebuie să semneze o sumă cu mult mai mare. Lissai a avut o 
ieşire foarte violentă şi l-a „spălat bine pe Halmos. La urmă a declarat că „Albina” nu înţelege şi 
nu poate subscrie mai mult decât suma propusă de el. Credeam că acest caz va avea urmări. Se 
vede că „delegatul” nu a avut îndrăzneala să raporteze mai sus. Probabil, dacă o făcea, s-ar fi găsit 
şi în cercurile de sus că suma este prea modică. Deduc aceasta din un al doilea caz ce ni s-a 
întâmplat. Era pe timpul când se iniţiase şi s-a continuat cu mult zel acţiunea de ajutorare „pro 
Transilvania”, de care pe noi, cum ştii bine, ne leagă o amintire destul de neplăcută, prin 
participarea unei cunoscute cântărețe. Am fost solicitaţi să contribuim şi noi. Am hotărât să dăm 
o sumă de 10.000 de coroane. Azi s-ar părea ridicolă. Atunci însă suma însemna totuşi o valoare 
destul de apreciabilă. M-am dus să depun această sumă la Ministerul de Interne. Referentul s-a 
arătat nemulţumit de la început. A raportat, se vede, cazul lui Sandor Janos, care m-a chemat la 


dânsul şi mi-a făcut o aspră dojană că bagatelizăm, ca să nu zică mai mult, acţiunea pentru 
ajutorarea Transilvaniei. 


Tot în acest răstimp, m-am prezentat la Sandor Janos şi împreună cu părintele Roşca. Era după 
ce Falkenheim izbutise cu ofensiva lui şi forţase retragerea armatelor române din munţi. L-am 
găsit într-o foarte bună dispoziţiune şi ne spunea că a făcut o călătorie pe front cu Tisza, că a 
trecut Carpaţii până aproape de Călimăneşti, că a văzut grozăviile războiului şi că România va 
regreta foarte mult acţiunea ei nesocotită. Fireşte, noi nu am putut reflecta nimic. Fără ca să ieşim 
din subiectul acesta, ne-am permis să-l întrebăm că între astfel de împrejurări, Sibiul fiind liber, 
ne-am putea înapoia cu banca la sediul ei ? Ne-a răspuns că încă nu, dar speră că în curând se vor 
mai normaliza lucrurile şi atunci ne va da autorizaţia de reîntoarcere. Nu mai pot preciza exact 
data la care „Albina” s-a reîntors la Sibiu. Eu, de la Budapesta m-am reîntors la Beiuş şi de acolo, 
cu familia, în ianuarie sau februarie 1917, am revenit la Sibiu. 

În Sibiu, atmosfera era destul de încărcată. Noi, românii, eram oarecum ostracizaţi. Singurul 
care avea legături cu cercurile comerciale şi industriale străine din Sibiu şi care se bucura de 
completa lor încredere, era Lissai. Încetul cu încetul ne-am reluat activitatea normală, iar în 
Adunarea Generală din mai 1917, Consiliul a fost reconstituit sub preşedinţia lui Mihu, atunci 
când ai fost şi tu ales. Anii 1917 şi 1918 până la demisia lui Mihu din Consiliu s-au scurs destul 
de normal. Preocuparea de căpetenie a lui Mihu, la care colaboram şi eu, era revizuirea regula- 
mentelor de serviciu şi de personal, ale căror dispoziţiuni nu mai corespundeau împrejurărilor 
schimbate. Ştiu că am lucrat împreună cu el un proiect de pragmatică de serviciu şi un 
regulament de afaceri. Nu am ajuns să se realizeze. 


Încolo, activitatea noastră continua să fie supravegheată de delegaţii poliţiei de graniţă. La 
şedinţele consiliului, venea locotenent-auditorul Krecs. Îmi aduc aminte de o singură hotărâre a 
noastră faţă de care a făcut rezerve. Acesta a fost unicul caz în toţi anii în care „Albina” a fost 
ţinută sub control. Anume, era vorba de familia funcţionarului Valeriu Uveges, familie care 
rămăsese la Braşov, în vreme ce el se refugiase, la retragerea armatelor române, în Vechiul Regat. 
După ocuparea Bucureştilor, cea mai mare parte din aceşti refugiaţi braşoveni au fost aduşi la 
Braşov şi deţinuţi întâi la Penitenciarul de acolo şi mai târziu, după ce li s-a deschis proces de 
trădare de patrie, în Penitenciarul din Cluj. Între ei, cum îţi aduci aminte, era şi Gheorghe Dima24, 
fost membru în Consiliul de Administraţie. Fireşte, la toţi funcţionarii cari au fost puşi sub acuză 
şi deţinuţi, nu li s-au mai putut plăti salariile. Familia lui Uveges ajunsese în mare mizerie şi atunci 
noi, în Consiliu, am hotărât ca să dăm acestei familii o subvenție regulată lunară, pentru a-i înlesni 
existenţa. Decizia a fost adusă cu unanimitate. La sfârşitul şedinţei, Krecs, puţin cam jenat, a luat 
cuvântul şi a rugat să nu executăm încă hotărârea până nu primeşte un răspuns de la Budapesta, 
el fiind obligat să refere acest caz excepţional. La câteva zile însă a comunicat că organele 
superioare sunt de acord şi că putem să punem în curgere ajutorul aprobat. 


156 


Cu data intrării tale în Consiliu, aş putea pune punct. De aici încolo am lucrat împreună şi 
cunoşti partea mea de colaborare. Aş avea totuşi să mentionez unele întâlniri cu Sandor Janos. În 
drumurile mele la Budapesta am mai avut ocazia să-l văd. Câtă vreme şansele războiului erau 
favorabile Puterilor Centrale, aceste întâlniri decurgeau normal. Se interesa de activitatea noastră 
la „Albina” şi părea mulţumit. Când însă ofensiva Aliaților în Vest începuse să schimbe sorții 
războiului, şi îngrijorările guvernului unguresc creşteau, era schimbat. Chemarea mea la 
Budapesta şi orice alte comunicări se făceau prin intermediul comitelui Kallbaum. O astfel de 
chemare s-a făcut pentru ziua de 1 mai, mi se pare, 1918. Am fost avertizat ca să mă prezint 
împreună cu părintele Roşca, vicepreşedintele „Albinei”. Ne-am prezentat. La intrarea în cabinetul 
lui Sandor Janos, acesta a strâns mâna cu prietenie lui Roşca, iar mie abia mi-a întins-o, uitându-se 
în altă parte. După primele cuvinte schimbate, s-a adresat lui Roşca şi i-a spus: -„Lealitatea dtale o 
cunoaştem şi ai toată încrederea noastră”. Deodată se întoarce către mine şi mă întreabă: -„Dta ai 
aprobat ţinuta «Ardealului»?” Nu ştiam ce vrea să spună. l-am răspuns: -„Mă iertaţi, dar nu înţeleg 
de ce poate fi vorba”. „-Nu? Să-ţi spun eu. Este vorba de ţinuta fiţuicei iredentiste de propagandă 
împotriva noastră, care a apărut la Bucureşti.” l-am spus: -„Nu am văzut-o niciodată, nu ştiu ce 
ţinută a avut, dar orice ţinută împotriva ţării nu poate fi aprobată”. Vedeam că vrea să continuie. 
S-a reţinut. După o conversaţie de vreo 5-10 minute purtată exclusiv cu părintele Roşca, am plecat 
foarte nedumerit de substratul acestei afaceri cu gazeta „Ardealul”. La ieşire, Roşca mi-a făcut 
observarea: „Aşa se întâmplă cu dvs., ăştia tineri, cari nu vă ştiţi modera vorbele şi faptele”. 


Cu mult mai târziu am aflat printr-o întâmplare de unde provenea această atitudine de 
nemulţumire a lui Sandor Janos. În vara anului 1918, la Ocna Sibiului, am întâlnit ocazional pe 
Gagy. El era şeful sau sub-şeful Poliţiei militare austro- ungare de la Bucureşti. L-am văzut foarte 
rezervat. Abia mi-a primit salutul. La reîntoarcerea în Sibiu, neavând cameră la hotel şi văzându-l 

încurcat, i-am oferit să vină să doarmă la locuinţa noastră. A venit. Cum familia mea era la Ocna, 
eu eram singur cu el. Venind vorba de Sandor Janos, deodată îmi spune: „Ai să mulţumeşti acestui 
om bun că nu ai fost arestat. Rapoartele la Poliţia de stat din Budapesta concludeau pentru 
arestarea dtale”. L-am întrebat, de ce ? Mi-a răspuns: „Pentru că dta ai susţinut şi ai subvenţionat 
gazeta iredentistă de la Bucureşti, «Ardealul»”. l-am replicat imediat că nu este adevărat: „Nu am 
văzut niciodată această gazetă şi nici nu am subvenţionat-o cu nimic, căci dacă aş fi voit să o fac, 
mijloacele mele materiale nu îmi îngăduiau aceasta”. Şi atunci mi-a spus el că m-a găsit semnat pe 
o listă de contribuţie pentru „Ardealul” cu suma de 500 de coroane. Lista o găsise între hârtiile 
rămase de la părintele Lucaci. l-am explicat atunci că chiar dacă s-a întâlnit cu numele meu, nu 
sunt eu acela, ci cel mult poate să fie fratele meu, care domicilia pe atunci la Bucureşti. lată deci 
cauza atitudinii aproape dispreţuitoare pe care a manifestat-o Sandor Janos faţă de mine. Am 
făcut încă a doua zi o scrisoare în care am căutat ca să lămuresc chestiunea. Nu ştiu dacă a 
primit-o. De atunci nu l-am mai văzut. 

Cum spuneam mai sus, nu voi mai vorbi acum de activitatea mea la „Albina”. Mă voi mărgini 
să fac câteva note asupra persoanelor mai de samă din conducerea şi din fruntea institutului în 
cei 15 ani cât am funcţionat ca membru în Consiliul ei. 

Frate loane, în continuarea amintirilor mele despre „Albina”, a unora din întâmplările pe care 
le-am trăit în nemijlocita apropiere a conducătorilor ei şi a altora ce au urmat după ce eu însumi 
am ajuns în mijlocul lor, îţi mai trimit câteva note despre persoanele mai de seamă din trecutul 
acestei instituţiuni. 


Partenie Cosma 


Împrejurările între cari l-am cunoscut, ţi le-am arătat în scrisoarea precedentă. 

În noiembrie 1904, când m-am stabilit la Sibiu, ca secretar secund al „Asociaţiunii”, Cosma se 
apropia de vârsta de 70 de ani. Era, cum ştii şi tu, prin ceea ce înfăptuise şi reprezentase în trecut, 
una dintre cele mai proeminente personalităţi şi de o mare autoritate morală. Cu această 
autoritate domina el la „Albina” şi avea cuvânt hotărâtor în toate corporaţiunile din care făcea 
parte. 


Pe atunci viaţa şi activitatea economică şi financiară din fosta monarhie austro-ungară şi, în 
general, din întreaga lume, se desfăşura în cele mai prielnice condițiuni. Se trăia aşa numita 
„epocă de aur”. Se uitase criza de la 1890 şi nimenea nu voia să se mai gândească că o alta ar 
putea să izbucnească. Repercusiunile acestor stări fericite se resimţeau pretutindenea. „Albina” se 
bucura în largă măsură nu numai de încrederea poporului nostru, ci şi de a străinilor şi îndeosebi 
a saşilor. La Banca Austro-Ungară avea un credit aproape nelimitat, iar scrisurile fonciare din 
emisiunile sale erau înscrise la bursă şi admise la lombardul institutului de emisiune.* Afacerile 


* În legătură cu emisiunea de scrisori fonciare, aş vrea să fac cîteva consideraţiuni cu privire la legea comercială 
ungurească din 1878, rămasă în vigoare tot timpul cît am aparţinut la vechea Ungarie. Era o lege liberală, neobişnuit de 
liberală. Îndrăznesc să afirm, că graţie ei, s-au putut înfiinţa şi înregistra cele peste una sută instituţii bancare ce aveam la 
izbucnirea primului război mondial. Desigur, ideea de stat unitar maghiar şi politica de maghiarizare ar fi cerut o lege 
riguroasă, care - aplicată cu „sistem”- să poată stînjeni ori chiar distruge organizaţiile economice sau financiare ale 
naționalităților. Dacă totuşi legea din 1878 s-a menţinut şi nu s-a modificat într-un astfel de sens, a fost pentru că era în 
interesul marei finanţe, care predomina şi în viaţa politică. Această lege ne-a îngăduit - în o epocă de mare şovinism 
unguresc - să înregistrăm două dintre cele mai naţionale instituţiuni: „Solidaritatea” şi „Societatea de acţiuni”, instituţiuni cari 
reprezentau, aşa zicînd, întregul neam românesc din Ungaria de pe atunci. Cea dintii s-a putut înregistra ca firmă comercială, 
fără să fi avut în fapt scopuri lucrative. A fost îndeajuns să indicăm un mic capital de cote şi să prevedem în un articol din 
statute că poate cumpăra şi vinde titluri, pentru ca înregistrarea ca firmă comercială să fie admisă. A contribuit, desigur, mult 
şi împrejurarea că înregistrarea s-a cerut la Sibiu, sediul celor mai mari instituţiuni româneşti: Mitropolia, „Asociaţiunea”, 
„Albina”, institutele de teologie şi pedagogie, diferite reuniuni etc., cari, toate prin activitatea lor serioasă şi demnă, impuneau 
chiar şi celor mai şovine elemente o oarecare decenţă în atitudinea lor faţă de acţiunile ce ne priveau. Dacă nu găseam pentru 
„Solidaritatea” soluţia de a o înregistra ca firmă comercială, n-am fi putut să o constituim nici cînd sub regimul unguresc. 
Trebuia să-i obţinem calitatea de persoană juridică, ceea ce guvernul nu ne-ar fi îngăduit niciodată. În ultimul deceniu ce a 
premers primului război mondial, o singură instituţiune românească a putut obţine calitatea de persoană juridică: 

„Albinei” mergeau aşa zicând de sine, în continuă ascensiune. Cu toate acestea „Albina” continua 
să fie condusă cu tactul şi prudenţa caracteristice directorului ei. Graţie acestei împrejurări a putut 
„Albina”, căci deşi avea în sarcina sa pe aproape toate băncile româneşti cu însemnate credite de 
reescont, să treacă fără prea mari zguduiri, criza financiară destul de violentă din 1907-1908, 


Fundaţiunea pentru ajutorarea ziariştilor români din Ungaria, şi aceasta prin abilitatea iniţiatorului ei, regretatul dr. loan Mihu, 
care a cerut-o şi a obținut-o în un moment psihologic prielnic, în decursul tratativelor de împăcare cu Tisza. Pentru 
„Societatea de asigurări” înregistrarea apărea destul de complicată. Legea cerea pentru constituirea acestor fel de întreprinderi 
îndeplinirea unor condițiuni speciale, care se pretau la diferite interpretări. Cu rea credinţă ni s-ar fi putut face dificultăţi şi 
şicane care să zădărnicească înregistrarea. Duhul bun al poporului nostru a vrut însă ca pe atunci să se găsească la tribunalul 
din Sibiu, ca judecător însărcinat cu registrul firmelor, regretatul Pompei Micşa25, care deşi silit de împrejurări la o atitudine 
mai rezervată faţă de societatea românească sibiană, în conştiinţa lui de român ne-a aprobat iniţiativa acestei noui instituţiuni 
naţionale şi i-a înlesnit înregistrarea. Îmi amintesc de ziua cînd i-am dus cererea de înregistrare, instruită cu actele necesare. 
M-a primit cu prietenie, şi după ce i-am dat lămuririle cuvenite, mi-a spus: „Sîntem în regulă”. La cîteva zile ne-a dat 
deciziunea de înregistrare. Amintesc toate acestea ca un omagiu pentru memoria distinsului magistrat. Referitor la emisiunea 
de scrisuri fonciare, legea ungurească amintită stabilea două condiţii esenţiale: un fond de garanţie de una sută mii florini, 
care se putea constitui în cele mai bizare forme, dat fiindcă în lege nu se indicau valorile din care urma să se alcătuiască şi, al 
doilea, ca împrumuturile ipotecate ce serveau de acoperire a scrisurilor fonciare emise, să nu treacă peste 50% din valorile 
bunurilor ipotecate. În asemenea condițiuni, orice întreprindere bancară putea să încerce acest soiu de operaţiuni. Totuşi, în 
circulaţie, scrisurile fonciare erau agreate numai dacă se puteau negocia la bursă şi se puteau lombarda la Banca austro- 
ungară. Însă atît înscrierea la bursă cît şi admiterea la lombardul insitutului de emisiune erau avantagii foarte greu de obţinut. 
„Albina”, totuşi, le-a obţinut, iar acela care are, în mare parte, meritul de a fi mijlocit aceste favoruri, a fost - după cît cunosc 
eu lucrurile - dr. Cornel Diaconovici, prin excelentele sale legături personale şi de prietenie cu conducătorii Băncii austro- 
ungare. Desigur, aceste legături ale sale vor fi contribuit şi la înlesnirea creditelor de rescont de care beneficia în măsură atît 
de largă „Albina” la institutul de emisiune. Încheind această notă, mai amintesc [că] autorul legii comerciale ungureşti din 
1878, pe care am caracterizat-o ca una din cele mai liberale, a fost profesorul Apâthy de la Facultatea de Drept a Universităţii 
din Budapesta, tatăl profesorului de mai tîrziu de la Universitatea din Cluj, Apâthy Istvân26, pe care conaţionalii săi îl 
considerau de mare savant, dar pe care generaţia noastră l-a cunoscut ca pe unul dintre cei mai sălbatici şovinişti maghiari. 
Cîtă deosebire în mentalitatea a două generaţii! Se pare că fiul n-a moştenit din spiritul liberal al părintelui său, ori apoi 
atmosfera viciată în care au fost educate generaţiile de mai tîrziu din vechea Ungarie, i-au pervertit de tot, şi mintea şi 
sufletul. Cam acelaşi caz, desigur nu atît de brutal, şi la prof. Eötvös Lorânt?7 de la Universitatea din Budapesta. Fost, mi se 
pare, şi preşedinte al Academiei Maghiare, fiul cunoscutului ministru şi literat Eötvös Joszâf, rămas în amintirea posterităţii 
pentru spiritul său conciliant şi liberal. 

criză care s-a resimţit şi a zguduit întregul continent şi care a pus capăt acelei „epoce de aur” de 
care am vorbit mai sus.* 


A fost, fireşte, nevoie de eforturi excepţionale. „Albina” a trebuit să se adreseze instituţiunilor 
bancare de la Bucureşti, cari, prin Banca Naţională a României, i-au pus la dispoziţie importante 
credite cu ajutorul cărora a izbutit să se menţină şi să treacă această destul de gravă criză, fără ca 
încrederea publicului faţă de dânsa să se fi slăbit. Arhiva băncii va putea face oricând dovadă de 
grija deosebită pe care venerabilul director al „Albinei” a pus-o, cu această ocaziune, pentru 
obţinerea creditelor de care instituţiunea sa avea nevoie în acele împrejurări. 


Dar Cosma purta la inimă şi soarta celorlalte institute bancare româneşti. El nu ţinea să aibă 
un monopol de afaceri numai pentru „Albina”. Le ajuta cu deosebire prin credite de reescont. 
„Albina” devenise un fel de centrală de credite a acestor institute. În privinţa aceasta cei de la 
„Victoria” - Oncu şi Raicu - cari ajunseseră, graţie regiunilor bogate din părţile Aradului, să înalțe 
institutul lor până a rivaliza cu „Albina”, ba, în unele privinţe să o depăşească chiar, erau mai 
rigizi, mai personali, mai exclusivişti. De aceea băncile noastre se adresau în nevoile lor aproape 
numai „Albinei”. Aici găseau ori şi când înţelegere şi sprijin. Îmi amintesc de cazul „Silvaniei”, care 
ajunsese în dificultăţi destul de serioase, pentru vremurile acelea. Era prin 1911-1912. Cosma, 
deşi avertizat de unii mai temători, să fie rezervat, mai cu seamă că „Silvania” mai avea şi un 
considerabil credit de reescont, totuşi n-a ezitat, ci i-a venit, fără întârziere, în ajutor, punându-i la 


* Criza financiară din 1907 a cauzat mari îngrijorări şi băncilor româneşti. Îmi amintesc, cum sub povara 
evenimentelor de atunci, mai tînăr şi impresionabil fiind, am scris pentru „Revista economică”, pe care o conduceam ca 
director al ei, un editorial în care avertizam pe conducătorii băncilor noastre să fie cu multă băgare de seamă, şi le 
recomandam anumite măsuri în vederea preîntîmpinării dificultăţilor. Dar Romul Simu28, harnicul şi devotatul funcţionar al 
„Asociaţiunii”, care se îngrijea de redactarea şi administrarea „Revistei economice”, om cu minte şi cu multă experienţă, nu l-a 
publicat, considerând că ar mări şi mai mult panica. L-a înlocuit cu un articol improvizat de dînsul. A avut dreptate şi i-am 
rămas recunoscător. Drept consecinţă, am schimbat metoda. Scriam cu toţii pentru a linişti şi a încuraja. 

dispoziţie valori însemnate în scrisuri fonciare, pe care „Silvania? lombardându-Ae la Banca 
Austro-Ungară, a putut înlătura criza în care ar fi ajuns. Am putea cita şi alte cazuri, suficiente 
pentru a caracteriza înţelegerea lui Cosma când era vorba de solidaritatea ce trebuia să existe în 
acţiunile economice şi financiare ale românilor din fosta monarhie austro-ungară. Ajunge să 
spunem că în greutăţile lor băncile româneşti găseau totdeauna la „Albina” un refugiu sigur. 


Ideea unei solidarizări a băncilor româneşti în realizarea scopurilor de interes comun, atât în 
folosul lor cât şi al neamului pentru care activau a încălzit mereu gândurile lui Partenie Cosma. De 
aceea a îmbrăţişat cu căldură şi a dat întregul său concurs tuturor iniţiativelor cari urmăreau 
asemenea țeluri. El convoacă şi prezidează Conferinţa Directorilor băncilor române, întrunită - 
întâia oară - acum aproape o jumătate de veac, în vara anului 1898. Convoacă şi prezidează şi 
celelalte conferinţe ce au urmat, conferinţe cari au fost expresia solidarităţii noastre în acţiunile 
naţional-economice. Aceeaşi înţelegere arată şi acelaşi preţios concurs îşi dă la înfiinţarea 
asociaţiei „Solidaritatea”, prin care organizarea ad hoc - reprezentată în trecut prin conferințele şi 
delegaţia directorilor băncilor române - se transformă în o organizaţie permanentă şi legală. Prin 
ea se introduc la băncile noastre unele dintre cele mai avansate reforme ale timpului, înălţându-le 
prestigiul în opinia publică românească şi străină. Tot prin această nouă asociaţie se iniţiază, se 
cercetează şi se fac lucrările pentru înfiinţarea unei societăţi de asigurări spre a completa şi cu 
această instituţiune organismul social-economic al românilor de dincoace de Carpaţi. Trebuie să 
recunoaştem, fără înconjur, că oricât de bine era pregătită această iniţiativă, cu greu ar fi fost 
realizată fără adeziunea şi sprijinul material al „Albinei” şi mai cu seamă cel moral al directorului 
ei. 


Între astfel de împrejurări şi în mijlocul unor atât de multe şi variate lucrări şi preocupări, îşi 
încheie Partenie Cosma - cu sfârşitul anului 1910 - un sfert de veac în slujba de conducător şi 
îndrumător al „Albinei” şi al intereselor economice ale întregului nostru popor. Cu aceasta 

ajunsese la apogeul activităţii sale. „Albina” şi întreg publicul românesc l-a sărbătorit după merit. 
„Revista economică” a apărut în cadru festiv, articolul omagial fiind scris de cel ce-ţi adresează 
aceste rânduri. 


Anii ce au urmat până la declararea primului război mondial au fost ani de spor şi progres 
pentru „Albina” şi celelalte bănci româneşti. Cu începutul războiului se îngrămădesc tot mai mult 
greutăţile şi necazurile. Partenie Cosma - deşi ajuns la adânci bătrâneţe - înţelege să le facă faţă. 
După un an însă - în 1915 - e nevoit să se retragă definitiv de la conducerea „Albinei”. 


Partenie Cosma, desigur n-a fost un specialist în afacerile bancare. N-a fost un aşa-zis 
„tehnician”. Dar pentru epoca sa, epoca de liberalism economic, în care a trăit şi a activat Partenie 
Cosma, nici nu era neapărată nevoie de tehnicieni în înţelesul de azi al cuvântului. Afacerile de 
bancă nu erau nici atât de complexe, nici atât de complicate ca în epoca ce a urmat primului 
război mondial, epoca de autarhism, de intervenţionism şi de economie dirijată. Pentru „Albina” 
însă Partenie Cosma a fost tocmai ceea ce trebuia acestei instituţiuni din chiar momentul în care 
i-a luat conducerea şi tot timpul cât a stat în fruntea ei. A fost şi a rămas mai presus de toate, 
omul de prestigiu şi mare autoritate morală, bucurându-se de respect şi încredere generală. Cu 
aceste însuşiri a dominat el la „Albina” şi s-a impus în viaţa şi activitatea economică a românilor 
transilvăneni. Cu aceste însuşiri personale a înălţat şi prestigiul instituţiunii şi încrederea în 
aceasta. Excelent om de legi, Partenie Cosma mai aducea cu sine şi o mare competenţă şi 
experienţă pentru latura juridică a afacerilor băncii, lucru foarte important şi atunci ca şi acum. Ba 
poate atunci chiar mai important, dat fiind că proprietatea ţărănească, a cărei emancipare era 
unul din scopurile pentru care se înființase „Albina”, continua să fie ţinută în multe părţi sub tot 
felul de procese, mai cu seamă pe chestiuni urbariale, pentru care Partenie Cosma era îndeosebi 
pregătit. Neîndoios că şi în calitatea sa de director, precum, desigur o făcuse mai înainte ca 
juristconsult al „Albinei”, va fi contribuit, în largă măsură la descurcarea şi elucidarea juridică a 

multor asemenea proprietăţi. În conducerea institutului, ale cărui afaceri le cunoştea foarte de 
aproape, chiar şi sub raport al mecanismului bancar, proceda cu tactul şi prudenţa lui înăscute, 
ţinând cu scrupulozitate la principiile şi normele, care trebuiau să guverneze o politică bancară 
reală şi solidă. Mergând încet, dar sigur, pas cu pas, a izbutit să dezvolte, să consolideze şi să 
menţină „Albina” mereu pe primul plan, ca cea dintâi bancă românească din Transilvania şi ca una 
dintre cele mai bine văzute din întreaga ţară. 


Ceea ce a izbutit să facă Partenie Cosma pentru „Albina”, credem, după cât ne putem da 
seama de oamenii epocii, cu greu ar fi izbutit să facă alţii dintre contemporanii săi. Dedicându-şi 
întreaga activitate instituţiunii, a adus, în ce-l privea, şi însemnate sacrificii personale. A renunţat 
la o profesiune foarte remuneratorie şi s-a retras din viaţa politică, în care adusese reale servicii 
obştei româneşti şi de la care a avut frumoase satisfacţii morale. A consimţit să-şi mărginească 
activitatea în cadrele cele mai restrânse ale „Albinei” cu retribuţiile modeste pe care acestea i le 


putea oferi. N-a ales folosul şi ambiţiunea pentru persoana sa. A fost mai bucuros să-şi servească 
neamul pe noul teren de activitate economică, deschis de predecesorul său, teren încă înţelenit şi 
greu de cultivat. A lăsat însă o instituţiune reconstituită pe baze materiale şi morale dintre cele 
mai solide. Pe aceste baze au putut urmaşii să continue munca devotată şi onestă - devenită 
tradiţie la „Albina” - a lui Visarion Roman, întemeietorul şi Partenie Cosma, consolidatorul. 
Amândoi aceşti mari slujitori ai „Albinei” vor rămâne figurile cele mai luminoase în prima jumătate 


de veac a existenţei ei. 


Iosif Lissai 


Nu ştiu ce pregătire profesională a avut. L-am cunoscut în apogeul carierei sale, în o vreme 
deci când putea fi judecat şi numai după activitatea ce desfăşura. lar sub acest raport judecata nu 
putea fi decât bună, chiar foarte bună. 


Lissai era un eminent specialist în tehnica şi afacerile de bancă. Pasiunea sa era contabilitatea. 
Colaboratorul său principal, mâna dreaptă a sa, era lon Vătăşan. La ei amândoi se concentrau 
toate lucrările de contabilitate. Îi găseam adeseori, în orele de după amiaz, lucrând împreună. 
Vătăşan îi dicta articolele din Jurnal şi Lissai le înregistra în Maestru. Dar plăcerea şi multumirea 
cea mai mare a lui Lissai era alcătuirea bilanţului de sfârşit de an. După ce-l termina şi-l aranja 
pentru publicare, îl privea fericit, ca un părinte pe copilul său. Avea o deosebită satisfacţie să-l 
privească şi să-l explice şi altora, colegilor de la celelalte bănci, clienţilor mai mari ai institutului şi 
îndeosebi celor ce nu se prea puteau descurca singuri în cifrele conturilor de încheiere ale băncii. 


Dar Lissai era şi un excelent om de afaceri. Anumite operaţiuni şi chestiuni aparţineau, aşa 


Lari 


zicând, domeniului său exclusiv. Reescontul pe care „Albina” îl făcea la Banca Austro-Ungară şi la 
alte bănci mari din monarhie şi-l rezervase sieşi şi principalului său colaborator. Ei alegeau 
efectele, ei controlau borderourile, ei făceau corespondenţa şi ţineau evidenţa scadenţelor. Tot 
asemenea îşi rezervase pentru sine serviciul de informaţiuni. El îşi procura informaţiunile, el le 
primenea şi întregea mereu şi el le dădea celor ce le cereau. Cum aceste informaţiuni priveau 
îndeosebi comerţul şi industria, ajunsese a fi unul dintre cei mai buni cunoscători ai lumii din 
aceste ramuri de afaceri. 


Simţul şi râvna lui pentru afaceri, erau remarcabile. La dânsul afacerile pentru institut treceau 
înainte de orice alte preocupări. Era ca un argint viu, în continuă mişcare, de dimineaţa până 
seara. Ochilor şi urechilor lui nu rămânea nimic neobservat şi nebăgat în seamă. Era mândru că 

mulţi depunători - cu deosebire străini - îşi încredinţau economiile lor la „Albina” pentru 
încrederea personală ce o aveau în dânsul. Lumea de afaceri, comercianţi şi industriaşi, care voiau 
să obţină credite sau conturi la institut, aproape totdeauna i se adresau direct. Era şi explicabil. 
Nimenea nu-i cunoştea atât de bine ca dânsul. Ştia să-i aleagă şi să le fixeze condițiuni de afaceri 
adecvate. 


Era foarte devotat institutului. Încontinuu preocupat de a-i servi interesele, dar nu numai cele 
materiale ci şi cele de ordin moral. Gelos de reputaţia „Albinei”, era foarte sever cu oricine care 
prin vreo faptă sau vorbă ar fi atins prestigiul instituţiunii. Pentru toate aceste însuşiri şi pentru 
râvna şi devotamentul cu care îşi îndeplinea îndatoririle era respectat şi apreciat de toţi, fără 
deosebire. Raporturile lui cu directorul „Albinei” şi cu Consiliul de administraţie erau dintre cele 
mai bune. Pentru meritele sale şi ca un omagiu pentru îndelungata sa activitate, a fost numit 
director general, după retragerea din funcţiune a lui Partenie Cosma. 


Către sfârşitul activităţii sale, fatalitatea a făcut ca acest om de bine să cadă jertfă chiar zelului 
lui pentru „Albina”. Prin superficialitatea, ignoranta sau poate chiar reaua credinţă a unor organe 
lipsite de scrupule. Lissai s-a văzut stigmatizat pe nedrept. Stimat însă de toţi cei ce-l ştiau şi 
cunoşteau a lăsat conducerea efectivă a institutului şi s-a retras la lucrările lui de contabilitate de 
care nu se putea despărţi. Între aceste triste împrejurări, cu amărăciunea în suflet, şi-a încheiat 
viaţa tocmai când voia să-şi ceară regularea drepturilor la pensiune. 


Lissai rămâne o figură frumoasă în trecutul „Albinei”. 


Frate loane, 


Aş putea să-ţi mai vorbesc încă despre mulţi dintre cei ce şi-au închinat viaţa şi activitatea lor 
în folosul „Albinei” şi cari deci ar merita să fie amintiţi în paginile viitoarei tale monografii. 

Desigur, în cercetările ce le-ai întreprins, i-ai descoperit pe toţi cei vrednici a fi înregistraţi. Între 
aceştia un loc de frunte va trebui să se rezerve lui Constantin Popp?9. 


Pe el l-ai cunoscut tot atât de bine ca şi mine. Cu greu aş mai putea spune ceva nou şi 
caracteristic pentru cariera lui la „Albina”. Ar fi de prisos - cred - să-ţi spun că a fost unul dintre cei 
mai distinşi şi mai intelectuali funcţionari ai ei; că era extrem de conştiincios şi scrupulos în 
îndeplinirea îndatoririlor sale; că zelul şi devotamentul său pentru institut au fost totdeauna o 
pildă vie pentru colaboratorii săi, pe cari îi îndruma şi stimula pe căile cele mai bune; că s-a înălţat 
până la rangul de director-executiv prin meritele şi virtuțile sale şi că avea un caracter ferm, sever, 
dar drept şi de o corectitudine exemplară în toate manifestaţiunile vieţii sale. Toate acestea le ştii 
şi tu prea bine. 

Dar Popp merită să fie menţionat şi pentru frumoasa sa activitate în afară de zidurile băncii. A 
fost singurul funcţionar de carieră, care prin lucrările sale în domeniul literaturii economice a adus 


importante şi reale servicii organizaţiunilor financiare ale românilor de dincoace de Carpaţi. 


Cu Popp am fost legat nu numai prin preocupări profesionale şi intelectuale comune, ci şi prin 
o îndelungată prietenie personală de aproape patru decenii. L-am prețuit pentru multe din 
însuşirile lui. L-am apreciat însă îndeosebi pentru silinţele şi zelul lui neîntrecut de a se ţine mereu 
în curent cu pasul vremii şi pentru doza frumoasă de idealism pe care o păstra în gândirea şi 
sufletul său. 


Pregătirea profesională şi-o făcuse la Şcoala comercială superioară de la Braşov, vestita şcoală 
care a dat atâtea elemente de valoare în viaţa şi activitatea noastră economică. El însă a avut parte 
şi de o norocoasă educaţie în casa părintească şi în cercul familiei sale de intelectuali distinşi. Din 
casa părintelui său, negustor, în luptă destul de grea cu nevoile vieţii şi din cercul familiei sale, în 
mijlocul căreia străjuia figura luminoasă a unchiului său, vestitul pictor Mişu Popp, înconjurat 

aproape totdeauna de prieteni, intelectuali şi patrioţi, şi-a însuşit, desigur, tenacitatea pentru 
muncă şi înclinările sale spre frumos şi ideal. Tot acolo şi-a însuşit, de timpuriu, şi cunoştinţa 
perfectă a limbilor străine, uzitate pe atunci în ţară, germana şi maghiara, de la care a profitat 
foarte mult în cariera şi activitatea sa. 


leşit din şcoală, Popp s-a instruit încontinuu. Toată viaţa lui a citit, a studiat şi a scris. 
Cunoştinţa limbilor străine i-a fost de mare folos. Îşi agonisise o cultură generală şi profesională 
dintre cele mai frumoase. Dovadă intensa sa activitate în general destul de bine cunoscută. Totuşi 
ar fi o datorie a urmaşilor de la „Revista economică” să alcătuiască o bibliografie despre tot ce a 
scris el. 


Activitatea de publicist a lui Popp a fost arătată cu unele ocaziuni. N-am văzut nicăieri 
remarcată activitatea lui de colaborator pentru chestiunile economice la £nc/c/opedia Română, 
colaborare bine apreciată la timpul său de fostul director al acestei mari publicaţiuni. Tot 
asemenea redactarea unei serii întregi din „Anuarele Băncilor Române”, acea interesantă şi 
frumoasă publicaţiune, dinaintea primului război mondial. 

Popp a dus viaţa modestă a intelectualului român din Ardeal, preocupat de nevoile sale, dar şi 
de ale neamului său. S-a gândit însă şi la nevoile viitoare ale acestui neam şi din puţinul ce a 
agonisit în viaţă, a ţinut să lase o parte pentru sporirea resurselor unei instituţiuni româneşti din 
oraşul în care a trăit şi a muncit cu cinste o jumătate de veac, închinat binelui obştesc. 


Frate loane, 


Aici pun punct. Nu ştiu ce vei face cu aprecierea activităţii celor ce sunt încă în viaţă. Mă 
gândesc, în primul rând, la Vătăşan, iar dintre presidenţi, la Beu, a cărui activitate va trebui 
apreciată mai adânc, dat fiind că el a avut la „Albina” un rol activ, în vreme ce ceilalţi presidenţi 

mai mult reprezentativ. Sunt sigur că vei avea tactul şi măsura a le potrivi pe toate. Dumnezeu 
să-ţi ajute! Cu veche prietenie. Bucureşti, martie 1947. 


% 


Mă gândesc cu drag la timpul de un an petrecut la Sibiu, în calitate de secretar secund al 
„Asociaţiunii”. Atunci, în societatea unui om de o rară distincţiune, de o înaltă cultură şi de o vastă 
experienţă, care a fost dr. Cornel Diaconovici, şeful meu, de la care am profitat foarte mult pentru 
viaţa de apoi. De la el am învăţat acel birocratism raţional, pe care l-am urmat toată viaţa mea şi 
cu ajutorul căruia mi-am orânduit toate lucrările şi întreaga mea activitate. Îmi amintesc cu 
plăcere de nesfârşitele seri petrecute împreună în cafeneaua Habermann, unde, retraşi la o 
măsuţă, ascultam zi de zi sfaturile şi îndemnurile lui. Plecam entuziasmat de la aceste întâlniri din 
care am profitat nespus de mult din tot ceea ce-mi spunea şi din tot ceea ce mă consilia. 


Am trecut apoi la Orăştie. Încă nu împlinisem vârsta de 30 de ani când am fost ales director la 


Banca „Ardeleana”, un post foarte important pe atunci, banca aceasta fiind considerată în ordinea 
importanţei ca a treia dintre celelalte bănci din Ardeal. Mai avea şi o importanţă de ordin moral, 
prin faptul, că fusese înfiinţată, multă vreme condusă şi mai în urmă pusă sub egida lui dr. loan 
Mihu, care după Alexandru Mocioni era cea mai distinsă personalitate românească din Ardeal. 
Cam în aceeaşi vreme luasem şi secretariatul „Solidarităţii, Asociaţia Băncilor Româneşti din 
Ardeal. În aceste două instituţiuni mi-am depus eu cea mai însemnată parte a activităţii mele în 
acest răstimp de 5 ani, cât am stat la Orăştie. Această activitate o întregeam şi cu activitate de 
ordin public, în serviciul comunei şi în serviciul judeţului. Eram membru în Adunarea orăşenească 
a oraşului şi membru în Congregaţiunea Comitatensă (Consiliul municipal al judeţului). În cea 
dintâi mă ocupam de buna gospodărie a oraşului; în cea de a doua, împreună cu ceilalţi fruntaşi 
din judeţ, de asemenea membri ai municipiului, formam opoziţia, îngrijind ca chestiunile 

româneşti să fie rezolvite în mod drept, iar în ce priveşte politica generală să luptăm împotriva 
guvernului şi tendinţelor lui de maghiarizare. 

Mai eram şi membru activ al secţiunilor literare şi ştiinţifice ale „Asociaţiunii”, pentru care de 
asemenea dezvoltam o activitate destul de intensă. Fusesem ales deputat sinodal pentru Sinodul 
Arhidiecezan de la Sibiu, în cercul Deva. lar de afacerile locale bisericeşti şi şcolare mă îngrijeam 
în calitatea mea de preşedinte al Comitetului Parohial. 


Cât am stat la Orăştie am luat parte şi la luptele politice ale Partidului Naţional Român. Am 
prezidat o mare adunare cetăţenească/ românească / în care am luat poziţie împotriva proiectelor 
de legi şcolare ale lui Apponyi:0. Amintesc această adunare, la care au participat mii şi mii de 
ţărani români şi care era să se sfârşească în o baie de sânge. Graţie intervenţiei unora dintre noi, 
s-a evitat această nenorocire. Ce se întâmplase? După ce am deschis adunarea au luat cuvântul o 
serie de oratori, între cari şi părintele Moţa şi ţăranul Vlaicu de la Binţinţi, tatăl regretatului 
aviator. 

Mota, după obiceiul lui, a ţinut o vorbire de mare agitaţie. Oamenii începuseră să se agite şi să 
se tulbure. Căpitanul de poliţie care era de faţă cu un întreg stat major de poliţişti, ne-a atras 
atenţiunea, că dacă Moţa mai continuă vorbirea lui agitatorică, va dizolva cu forţa adunarea. Am 
intervenit pe lângă Moţa să fie mai moderat, dar fără rezultat. Ţăranii erau într-o tensiune 
neobişnuită. Deodată căpitanul de poliţie, dă un ordin şi la un moment dat, din curţile caselor 
vecine apar câteva plutoane de jandarmi, cu baioneta pe puşcă şi arma ţinută în formă de atac şi 
vin în pas alergător spre mulţimea agitată. Noroc că în acel moment Silviu Moldovan şi cu mine 
am intervenit la căpitanul de poliţie să oprească avântul jandarmilor. Ne-a ascultat şi astfel s-a 
evitat nenorocirea care s-ar fi putut întâmpla. Moţa a continuat ceva mai domol, dar foarte 
agitatoric în fond. 


Am mai luat parte la două alegeri de deputat. În 1906 când l-am ales fără contracandidat pe 
Aurel Vlad. În 1910 au fost cele mai sălbatice alegeri din câte a cunoscut regimul constituţional 
din Ungaria. Votarea se făcea pe faţă. Alegătorii se prezentau înaintea Comisiunii şi rosteau 
numele contracandidatului pentru care votau. Erau doi candidaţi. Candidatul nostru Aurel Vlad şi 
candidatul guvernului un anume Farkas din Budapesta. Acesta din urmă era un evreu maghiarizat 
din familia şi Casa de editură Wolf. Tabăra alegătorilor noştri era la „Ardeleana”. Tabăra 
guvernamentală foarte bine păzită ca să nu le fugă alegătorii, era la Hotelul „Transilvania”. De la 
cele două tabere porneau alternativ alegătorii grupaţi pe comună, la Primărie, unde se făcea 
votarea. Noi am început de dimineaţă când s-a prezentat întregul grup de intelectuali, în frunte cu 
dr. loan Mihu, votând pentru Aurel Vlad. Au urmat apoi comunele. Era drag să priveşti cum 
veneau ţăranii în rânduri strânse şi în haine de sărbătoare, spre a-şi face datoria de români. Dintre 
alegătorii noştri am lăsat în rezervă ca eventual să voteze la urmă, dacă ar fi vreme, pe toţi cei ce 
aveau vreo legătură cu statul. Astfel am lăsat în rezervă pe preoţii care aveau congra de la stat, pe 
învățătorii care aveau ajutoare de la stat, pe notarii şi primarii români ai comunelor, pe cârciumari 
şi negustorii de pe sate şi pe unii neguţători, care livrau diferite articole întreprinderilor de stat. 
Aurel Vlad candidase în două cercuri. La Orăştie şi într-un cerc - pare-mi-se Oraviţa - din 
Caraş-Severin. Acolo îl avea contracandidat pe renegatul Burdea. Alegerea se terminase în 
favoarea acestui din urmă. Aurel Vlad a venit în grabă la Orăştie, unde alegerea încă se terminase, 
urmând a se fixa ora de încheiere, înăuntrul căreia aveau să voteze rezervele. Diferenţa dintre noi 
şi candidatul guvernamental era de 200 în favorul guvernului. Rezerva noastră număra cam 130 
de persoane. Era întrebarea ce facem ? Aruncăm sau nu rezerva în luptă ? Când vedeam că lupta e 
pierdută din cauza diferenţei mai mari pe care o avea partida guvernamentală. l-am adunat pe toţi 
cei din rezervă la Hotelul „Central”. Cel dintâi a luat cuvântul Aurel Vlad, cerându-le să meargă la 
vot. El vedea că lupta e pierdută, însă spunea că trebuie să voteze cu toţii pentru cinstea 

steagului. Am luat apoi cuvântul eu. Am arătat, că faptul că sunt toţi aici, gata să ne urmeze la 
vot, salvează steagul, dar că e inutil să-i mai expunem la persecuțiile ce vor urma după alegere. Î 
consecinţă, eu eram de părere să nu le mai cerem să voteze, să ne mulţumim cu prezenţa lor în 
mijlocul nostru. Aurel Vlad n-a cedat. Am pornit deci spre Primărie. În fruntea conductului mergea 
dr. loan Mihu şi cu mine. Pe drum mi-a spus: „Ai făcut bine că ai luat cuvântul, şi că te-ai 
pronunţat pentru neparticiparea rezervelor la vot. Situaţia şi aşa este pierdută. Vezi - continuă dr. 
Mihu -aceasta a fost totdeauna păcatul politicei noastre naţionale. În politică nu se pot cere jertfe 
de la nimeni atunci când este vorba de existenţă. Noi le-am cerut şi ni i-am făcut adversari pe toţi 
cei ce au fost sacrificați din cauza atitudinii avute.” 


Într-adevăr, a doua zi după alegeri, preoţilor le-a fost retrasă congra, învăţătorilor ajutoarele, 
notarii şi primarii au fost destituiţi, cârciumile şi prăvăliile închise, iar livranţii întreprinderilor de 
stat au fost excluşi. În chipul acesta nenorocirea s-a întins asupra întregului cerc şi desigur mulţi 


dintre cei atinşi au tras pentru ei consecinţele ne mai participând la luptele naţionale. 


În toamna anului 1911 am trecut la Sibiu. Fusesem ales director la noua Societate de asigurări 
şi păstram mai departe secretariatul Solidarităţii. Lucram foarte mult cu bătrânul Cosma, care era 
preşedintele ambelor instituţii. În acest răstimp am fost cooptat membru în Consiliul Băncii 
„Albina”, lucru foarte important pe atunci, când competiţiunile pentru un loc la această mare 
instituţiune erau atât de multe şi atât de insistente. Eram cel mai tânăr membru în acest Consiliu. 
Partea mea de activitate la „Albina” în această calitate se găseşte arătată în Amintirile mele despre 
Banca „Albina” pe care i le-am dat lui loan Lupaş, ca să se servească de ele la scrierea Monografie; 


de 75 de ani ai acestei instituţiuni. 


La secţiunile literare şi ştiinţifice, activitatea mea era şi mai intensă. Eram acum în Sibiu, atât 
de aproape de instituţiunea pe care o servisem în calitate de secretar secund. 

Tot în acest răstimp am fost ales asesor consilier la Consistoriul arhidiecezan de la Sibiu şi 
deputat sinodial în cercul Săliştei sau al Miercurei, regret că nu-mi mai amintesc exact. Am mai 
fost ales şi deputat al Făgăraşului, pentru Congresul Naţional Bisericesc. 


În reprezentanța Fundaţiunei “Gojdu” am fost chemat ca consilier financiar. Făceam controlul 
gestiunii financiare şi luam parte la sedinţele Reprezentanţei, care se ţinea primăvara la 
Budapesta. 


În acelaş timp am luat secretariatul Fundaţiei Ziariştilor Români din Ungaria, în care calitate am 
condus şi animat propaganda pentru colectarea fondurilor, timp de 6 ani, fonduri care ajunsese la 
o sumă destul de importantă şi care mai târziu a fost predată Sindicatului Ziariştilor Români din 
Ardeal de la Cluj. 


La Academie mi-am continuat activitatea de profesor fără întrerupere până la sfârşitul anului 
1938, când neputându-mă muta cu domiciliul la sediul catedrei, adică la Cluj, am demisionat şi 


mi-am cerut pensionarea. Ministerul de Instrucție mi-a făcut o scrisoare de mulţumire, foarte 
elogioasă. 


Paralel cu aceasta îmi continuam activitatea mea de parlamentar. După dizolvarea 
parlamentului Vaida, în care fusesem trimis al cercului Nocrich, am fost ales pentru primul 
parlament al generalului Averescu, în cercul Sălaj. Tot în acest cerc am fost ales şi la 1922 pentru 
parlamentul liberal din 1922-26. În 1926 am fost ales în cercul Ocna Sibiului - Nocrich pentru 
parlamentul generalului Averescu. 

Tot atunci separându-se o seamă dintre noi de Partidul Naţional Ţărănesc, am format Partidul 
Naţional Ardelenesc3! sub conducerea lui Goldiş. Această grupare a intrat în colaborare cu Partidul 
Poporului al generalului Averescu şi în martie 1926, când s-a format noul guvern Averescu, eu am 
intrat ca ministru de Finanţe. Îmi amintesc că la depunerea jurământului într-o seară târzie, când 

toţi miniştrii se prezentaseră în fracuri şi decoraţii, eu singur m-am prezentat în haine de stradă, 
atât de puţin eram pregătit pentru noua demnitate. Am rămas la Ministerul Finanţelor un an de 
zile. Raporturile mele cu cei mai mulţi dintre miniştri, pe care nu-i puteam mulţumi îndeajuns, cu 
creditele ce le puteam acorda, nu pot să spun că erau prea cordiale. Şi în special nici cu generalul 
Averescu, care deşi el personal era un om foarte măsurat în cheltuieli, totuşi, sprijinea pe cei care 
cereau fonduri pentru alegerile parlamentare. Eu tocmai pentru acest scop nu puteam face 
cheltuieli aşa după cum se cerea. Le refuzam, până când cu o ocazie a trebuit să intervină 
generalul Averescu pentru un ultim credit de 5.000.000.lei, ce i-am pus la dispoziţia Ministerului 
de Interne, în fruntea căruia se găsea amicul Octavian Goga. Din cauza aceasta raporturile mele 
cu gralul Averescu, erau ca şi neexistente. El obişnuia să cheme la dânsul pe miniştri ca să discute 
diferitele chestiuni de resort. Pe mine nu m-a chemat niciodată. A intervenit însă criza economică 
şi monetară din maiu 1926, când leul nostru la Bursa din Zurich ajunsese cursul cel mai jos şi 
când din cauza panicei ce se produsese în ţară, regele, a simţit nevoia să convoace un Consiliu de 
Miniştri, sub preşedinţia lui, la Palatul Regal. Obiectul Consiliului era situaţia economică şi 
monetară a ţării. Rapoartele le făcusem eu. După deschiderea şedinţei, le-am prezentat, le-am 
cetit şi le-am întregit cu diferite explicaţii. Regele a fost foarte mulţumit şi când am terminat a luat 
cuvântul şi a spus: „Domnule ministru, urmaţi-vă calea şi veţi avea din partea mea tot concursul”. 
Atunci generalul Averescu a luat cuvântul şi a făcut şi el o declaraţie cam în acelaş fel. Din 
momentul acela raporturile dintre gralul Averescu şi mine s-au schimbat total. Îi câştigasem 
încrederea şi de atunci foarte des, în fiecare săptămână, câte odată şi de două ori pe săptămână, 
mă chema la dânsul şi discutam toate chestiunile aparţinând Ministerului Finanţelor. Era faţă de 
mine cu multă bunăvoință şi-mi arăta o deosebită prietenie şi toată încrederea. Astfel am dus-o 
până în aprilie 1927. În răstimp pregătisem bugetul pe 1926, un buget real şi solid care a obţinut 
cu uşurinţă aprobarea chiar şi a unora din opoziţie. Aveam colaborator la Ministerul Finanţelor pe 

tânărul subsecretar de stat Mihail Manoilescu32, tânăr cu mari ambiţii, atât în domeniul politic, cât 
şi în cel financiar. Eu îi cedasem anumite servicii ca să le conducă el. Serviciile principale mi le-am 
reţinut mie, care aveam răspunderea departamentului. Manoilescu nu era mulţumit cu 
atribuţiunile ce-i dădusem şi cerea şi unele servicii la care eu nu puteam renunţa. Fiind un tânăr 
plăcut şi foarte activ pe terenul politic, câştigase simpatia generalului Averescu, care printr-o 
scrisoare ce mi-a adresat, îmi cerea să cedez lui Manoilescu şi alte servicii dorite de el. Îmi 
dădeam seama că aceasta înseamnă o scindare a ministerului şi eu nu mai puteam lua 
răspunderea pentru conducerea şi unitatea acestui departament. Fără să-l avertizez pe gralul 
Averescu i-am făcut o scrisoare în care îmi dădeam demisia necondiţionat din guvern. Nu m-am 
dus personal cu scrisoarea, ca să nu am o întrevedere cu gralul Averescu, ci am lăsat-o la 
directorul de cabinet. Gralul Averescu s-a simţit cam jignit de procedura mea şi s-a decis să 
propună regelui acceptarea demisiei. Aşa s-a întâmplat. Regele, cum mi-a spus însuşi mai târziu, a 
primit cu regret demisia la insistenţele gralului Averescu. Demisia a venit în Parlament ca o 
bombă. Nimeni nu se aştepta la aşa ceva, nici chiar miniştrii din cabinet. În sfârşit demisia era 
primită. Generalul Averescu însă se pare că a regretat graba cu care procedase, pentru că în 
aceeaşi zi, seara, mi-a scris şi mi-a trimis o scrisoare prin care-mi mulțumea călduros pentru 
activitatea mea şi în care mărturisea sentimentele sale neschimbate faţă de mine. Toată lumea 
aştepta că Manoilescu va fi noul ministru de Finanţe. Generalul Averescu însă, nu ştiu din ce 
consideraţiuni, probabil şi pentru că-mi cunoştea modul meu de a vedea, această chestiune, a luat 
el interimatul ministerului. Ca secretar general, credeau că va numi pe un partizan al partidului, 
Teianu, care umblase mult şi la constituirea guvernului după această funcţiune. Teianu însă se 
compromisese în nişte afaceri suspecte pe când era director al Datoriei Publice. Generalul 
Averescu şi în chestiunea aceasta a procedat cu tact, a menţinut ca secretar general aceeaşi 
persoană pe care o numisem eu. În felul acesta a ţinut generalul Averescu, să-mi demonstreze, în 

momentul despărțirii, consideraţia pe care o avea pentru modul cum înţelegeam eu să fie condus 
şi administrat Ministerul Finanţelor. 


Dar pe lângă scrisoarea cordială ce-mi trimisese generalul Averescu, la câteva zile după 
demisie, ne-am pomenit că vine la Hotel „Esplanada”, unde locuiam, ministrul de Externe, lon 
Mitilineu33, şi-mi aduce din partea regelui Cordonul Coroana României. Era o înaltă decorație, pe 
care nimeni încă nu o primise din guvern. S-a comentat mult faptul cum s-a putut acorda o 
asemenea distincţie unui ministru care demisionase din propria lui voinţă din guvern. 


Raporturile mele cu gen. Averescu au continuat să fie foarte cordiale. La ieşirea din minister, 
pentru un reportaj pe care îl făcuse un ziarist în urma unui interviu ce-i acordasem, am fost 
provocat la duel de generalul Florescu, secretarul general al Ministerului de Război. Mi-am numit 
martori care au început tratativele cu cei ce-mi ceruseră satisfacția. Generalul Averescu, fiind 
informat de această chestiune, mi-a telefonat şi m-a rugat să trec pe la el. Mi-a spus, că rău am 
făcut că mi-am numit martori, trebuia să-l ignorez pe gralul Florescu, să nu-i acord nici-o 
atenţiune. Am răspuns generalului Averescu: „Da, domnule general, dacă aş fi fost eu generalul 
Averescu, dar aşa, cum sunt numai lon Lapedatu, nu puteam rămânea cu o pată asupra trecutului 
meu, să mi se spună că am fost provocat la duel şi m-am purtat ca un laş.” Generalul Averescu a 
chemat la dânsul pe martori, a discutat cu ei chestiunea, le-a dovedit că gralul Florescu nu era 
îndreptăţit să ceară satisfacţie, în urma cărei intervenţii chestiunea s-a încheiat, eu primind 
completă satisfacţie. 


În Parlamentul Vintilă Brătianu34 din 1927 am intrat ca senator al Camerelor de Comerţ din 
Cercul Deva, iar în 1928, în Parlamentul Maniu, ca senator al Camerelor de Comerţ din regiunea 
Bucureşti. Din 1932 am încetat de a mai face orişice politică. Fusesem cooptat în 1928 ca director 
la B.N.R., unde eram în continuarea activităţii mele. Acesta a fost încă unul din motivele pentru 

care am renunţat de a mai face orişice politică, iar la 1932 până la sfârşitul anului 1946 am 
continuat activitatea mea la Banca Naţională a României, fiind între timp, viceguvernator şi 
guvernator al ei. Cu totul am servit la Banca Naţională în calitate de director, administrator 
delegat, viceguvernator şi guvernator, aproape 19 ani. 


Când îmi arunc privirile asupra acestei cariere ale mele, pot să constat, că timpul de la 1904 şi 
cu deosebire de la 1907, după căsătoria mea cu neuitata mea Veturia şi până la tragedia lui Nelu, 
a fost epoca în care am avut cele mai mari şi mai importante succese. Norocul a fost nedeslipit de 
activitatea mea, pe care mi-a menajat-o în chip deosebit. În această epocă am realizat cele mai 
importante date ale vieţii mele şi dacă am putut face aceasta, am s-o mulţumesc în prima linie 
liniştei şi fericirii familiei, de care m-a făcut părtaş neuitata mea tovarăşe de viaţă, Veturia. Cum 
am spus în alt loc, în Amintirile despre ea, tot ce am realizat în această epocă atât de 
binecuvântată, ei, numai ei am să-i mulţumesc. [...]. 


Ca oricare român ardelean pot şi eu să spun că m-am trezit şi am crescut cu Partidul Naţional 
Român din Ardeal35. 


Era singurul partid existent. Nu era un partid după factura celorlalte partide politice. Nu avea 
registre de membri în care să se însemne cei intraţi şi ieşiţi din partid. În Partidul Naţional din 
Ardeal se considerau membri, toţi românii conştienţi, afară de câţiva renegaţi pe care însă îi 
puteai număra pe degete. Şefii partidului nu erau impuşi sau aleşi după sprânceană, se impuneau 
după sine, după ceea ce aveau în sufletele lor. Nu erau regulamente de drepturi şi obligaţiuni. 
Drepturi nu aveau de unde să aibă membrii unui partid ca cel naţional. În schimb aveau 
obligaţiuni, îndatoriri destule. Erau datori să apere fiinţa şi drepturile neamului în orice 
împrejurări, să primească însărcinările ce li se dădea, să participe la adunările naţionale şi să facă 
propagandă, să susţină pe candidaţii români la alegerile comunale, judeţene şi pentru parlament. 

Partidul Naţional din Ardeal era alcătuit pe cuprinsul şi de întregul popor românesc. 


N-am făcut politică militantă. M-am ocupat numai de chestiuni economice chiar şi pe timpul 
când făceam parte din Partidul Naţional. Am primit în continuare însărcinările ce mi s-au dat şi 
m-am executat cu loialitate. Mentorii mei în Partidul Naţional de când m-am ridicat la o conştiinţă 
de român, au fost: presa de pe acea vreme („Gazeta Transilvaniei”, Braşov şi „Tribuna”, Sibiu), pe 
care le citeam aproape zilnic. Mentori mi-au fost şi şcolile prin care am trecut şi mediul social în 
care am trăit. Toate acesta însă nu m-au putut abate ca să mă ocup cu altceva în politică decât cu 
chestiuni economice. O excepţie era, când am fost membru în Congregația Comitatului 
Hunedoara. Însărcinările politice pe care le-am avut, le-am început prin a fi membru în Adunarea 
orăşenească a Orăştiei. Aici m-am ocupat însă exclusiv de buna gospodărire a oraşului. Asemenea 
făceau şi ceilalţi membri ai Adunării, care aparţineau celor trei naţionaliţăţi. Erau saşi, români şi 
unguri şi aş putea spune că politica era exclusă din preocupaţiile lor. 

Cu mulţi ani înainte se stabilea o înţelegere în scris de conducătorii celor trei naţionalităţi, 
înţelegere care stabilea precis cui o să aparţină singuraticele funcțiuni ale magistratului 
orăşenesc. Astfel, în sensul înţelegerii amintite, funcțiunea de primar avea să aparţină unui sas. 
(Saşii erau elementul cel mai de valoare din punct de vedere economic, aveau mulţi industriaşi, 
comercianţi, meseriaşi. Erau între ei în continuare mulţi cu profesiuni intelectuale, mulți 
proprietari şi mulţi agricultori bine înstăriți). Funcțiunea de proto-notar (secretar general) avea să 
aparţină unui român. (Românii erau elementul cel mai numeros din oraş, erau câţiva negustori şi 
câţiva meseriaşi, între meseriaşi prevalau zidarii. Zidari aveam cam 200. Aveam mulţi intelectuali: 
medici, avocaţi, funcţionari, învăţători şi preoţi. Foarte mulţi mici agricultori, ţărani şi foarte mulţi 
zilieri). Funcțiunea de prim senator (locţiitor de primar) era rezervată unui ungur. (Ungurii erau cei 
mai puţini, dar sprijiniți de stat, erau câţiva liberi profesionişti: avocaţi, medici, profesori de liceu, 
învăţători şi funcţionari de stat. Aveau şi câţiva meseriaşi). 

Celelalte funcțiuni de senatori erau repartizate în număr egal între cele trei naţionalităţi. 
Casierul oraşului avea să fie sas; controlorul, român; contabilul, ungur. Medicina umană, un sas; 
medicina veterinară un român; inginer silvic, ungur. Aşa erau înfrăţite toate funcțiunile chiar şi 
cele mai însemnate. În baza acestei înţelegeri, singuraticele naţionalităţi nominau persoanele iar 
alegerile se făceau cu unanimitate. Astfel se înlătura orice discuţie, orice tendinţă. În şedinţele 
Sfatului orăşenesc, fiecare refera în limba sa maternă şi la cerere dădea explicaţiuni şi în celelalte 
limbi. Procesul-verbal se lua în toate trei limbile, cu text paralel. Procedura s-a dovedit nepractică 
şi atunci s-a hotărât ca procesul-verbal să se ia în o şedinţă în româneşte, în următoarea în 
ungureşte şi apoi în nemţeşte. În adunările orăşeneşti fiecare vorbea în limba maternă şi se 
înțelegeau foarte bine. Unele adunări ţineau cu săptămânile, mai cu seamă când era la ordinea 
zilei bugetul orăşenesc. Între membrii adunării era o mare intimitate şi nu erau chestiuni care să-i 
separe, toţi având înaintea ochilor interesele oraşului. Între cele trei naţionalităţi exista un respect 
reciproc. Elementul românesc era apreciat după adevăratele sale calităţi. Ajunsese la o mare 
dezvoltare. Din nişte locuitori aşezaţi din satele vecine la Orăştie, lumea s-a trezit cu un popor 
bine şi frumos organizat. Aveam cea mai mare bancă din comitat, aveam Reuniune de meseriaşi, 
Reuniune economică de plugari, Reuniune de muzică şi Casină românească (club):6. Aveam o 
şcoală primară foarte bună, aveam două biserici, unită şi neunită, aveam câţiva comercianţi cu 
afaceri extinse între care predomina un angrosist care alimenta tot judeţul. Aveam ţărani fruntaşi 
şi meseriaşi harnici, care toţi contribuiau la înălţarea neamului românesc în acest colţ de ţară. Aşa 
era înainte cu 40 până la 60 de ani în mica noastră „republică”, republica Orăştiei. După unire 
totul s-a schimbat. Nu ştiu ce va mai fi astăzi dar cred că nici măcar amintirea vremurilor de altă 
dată nu mai există. 


Congregația Comitatensă din Hunedoara sau, cum s-ar zice astăzi, Adunarea Municipală a 
Judeţului Hunedoara. Aici făceam numai politică. Trebuia să combatem din principiu tot ce emana 
de la guvern, reprezentat prin majorităţile Congregaţiei Comitatense. Dar şi noi eram destui ca să 
le încurcăm socotelile. Cu toată opoziţia ce întâlneam izbuteam să ne alegem 70-80 de membrii ai 
Congregaţiei. Formam o opoziţie destul de puternică. 

Membrii Congregaţiei erau de două feluri: virilişti şi aleşi. Viriliştii erau cei care plăteau dări 
mai mari către stat. Românii erau puţini. Puteau să fie 4-5, între aceştia dr. Mihu, Aurel Vlad, loan 
Vulcu şi încă 2-3, mai toţi eram aleşi. Alegerea se făcea pe cercuri electorale. Cum judeţul era 
aproape numai românesc, ne puteam alege mai mulţi. 


Fişpan [comite] pe vremea mea a fost un aristocrat, Bornemisa, un om prost şi îngâmfat şi 
Mara Laszlo. Acesta din urmă împreună cu viceşpanul Pogany Bela erau oameni versaţi în 
administraţie, oameni de cultură înaltă, destul de obiectivi şi prevenitori. Aveam bune raporturi 
personale cu dânşii. 


Aceste raporturi însă le suspendam pe timpul şedinţelor congregaţionale, când eram 
adversari. 


În Congregaţie vorbeau româneşte. Unii dintre noi, ca să fie mai bine înţeleşi începeau 
româneşte şi continuau.... Le făceam multe zile amare majorităţilor din Congregaţie pentru că 
orice obiect îl combăteam. 


Aş vrea să fac acea menţiune de unul dintre români, care ne sfida şi ne lua în nume de rău. 
Chiar şi numai participarea la Congregaţiile Comitatense. Îşi avea casa pe strada principală şi 
dimineaţa când treceam prin înaintea casei lui, venind de la tren şi mergând spre Congregaţie 
stătea cu ferestrele larg deschise şi ne privea cu oarecare ironie, ştiind că şi aşa nu putem rezolva 
nimic favorabil pentru români. Politica lui era: nici un contact cu ei, nici chiar cel social. Acesta era 

avocatul Francisc Hossu Longin?7, ginerele lui Badea Gheorghe (Gheorghe Pop de Băseşti)ă. 
Întreaga lui atitudine în chestii româneşti era consecventă cu principiile de care se conducea. Pe 
vremea bărbăţiei sale i s-a înscenat un proces de trădare de patrie, în care i s-a cerut să-şi facă 
apărarea în limba maghiară, ceea ce - spunea preşedintele tribunalului - este obligaţie pentru un 
avocat. Francisc Hossu n-a vroit să renunţe la dreptul ce il dădea legea de a se apăra în limba 
maternă ci mai bine ar fi renunţat să se apere. 


Mai amintesc în legătură cu Francisc Hossu că-şi făcea studiile juridice la Budapesta pe când 
tata era la Paris. Hossu avea şi o însărcinare în redacţia „Familiei. 

Cum tata era colaborator la „Familia”, între ei doi s-a angajat o corespondenţă foarte vie. Din 
această corespondenţă peste douăzeci de scrisori de ale tatii se găsesc depuse la Biblioteca 
Universităţii din Cluj. 

În altă ordine de idei voi mai aminti de Francisc Hossu, de acest bărbat falnic şi frumos ca un 
stejar. 

Cum toată viaţa lui a fost un intransigent care a rămas consecvent cu principiile sale, a fost o 
figură foarte frumoasă. 

La Orăştie am făcut două alegeri pentru parlament: în 1906, sub guvernul de coaliţie, şi în 
1910 sub guvernul Ştefan Tisza. 


La 1906 a fost proclamat ales, fără contra candidat, Aurel Vlad. Legislatura a durat 4 ani. 


În 1910 au fost cele mai sălbatice alegeri în era constituţională ungară. 


Noi candidasem pe Aurel Vlad cu program naţional, iar guvernul susţinea candidatura unui 
tânăr evreu: Farkaş Pâl. Acest Farkaş era din firma de editură Wolf und Singer. 


E adevărat că preşedintele biroului de alegeri ne dăduse la câţiva câte un „pas-partout” ceea ce 
însemna că puteam cutreiera liber cercul electoral, că puteam ţine întruniri şi puteam vorbi 
nestânjeniţi cu alegătorii. Jandarmii însă, care împănaseră toate satele din jurul Orăştiei, se vede 
că aveau alte ordine. Ei erau continuu pe urma noastră. Nu ne lăsau să ţinem întruniri şi nici 
măcar convorbiri particulare, căci erau tot mereu în spatele nostru. 


Mie însumi mi s-a întâmplat ca fiind un fruntaş al comunei Şibot şi neputând lua contact cu 
alegătorii, m-am dus acasă la preotul satului, părintele Secărea. Jandarmii în spatele nostru, când 
am trecut în altă comună, ei după noi. Astfel n-am putut face nici o propagandă. Lăsam totul la 
voia întâmplării în schimb guvernamentalii îşi făceau de cap. Aveau toate libertăţile şi toate 
îndrăznelile. Cu ei se afla şi un avocat din Orăştie, Schul, care ştia româneşte şi pe care îl puneau 
să vorbească în limba română. Poporul nostru făcea mult haz. Îi făcuse şi un cântec de 
propagandă cu refren: „Drace ia-l şi drace du-l şi pe Farcaş şi pe Schult”. 


Ţinutul Orăştiei e împărţit prin râul Mureş, în două regiuni aproape complet diferite. În stânga 
Mureşului e țărănimea din pământul regesc. Oamenii nu au fost iobagi. Cel puţin dijmaşi. De 
aceea aşezările lor sunt bune şi frumoase iar comunele lor mari şi puternice. Mai toţi ştiu scrie şi 

citi. Aproape în toate casele găseai „Libertatea”, „Foaia interesantă” şi „Tovărăşia” părintelui 


Moţa3%. E o populaţie sănătoasă şi trupeşte şi sufleteşte. Dimpotrivă, populaţia din dreapta 
Mureşului este toată urmaşa foştilor iobagi, aşezările satelor sunt primitive, comunele mici şi 
urâte, pământul slab şi neproductiv. Bătuţi de toate bolile trupeşte şi cu o sănătate morală foarte 
îndoielnică. 


Dar cu toată gălăgia care o făcea banda guvernamentală, cu toate promisiunile şi cu tot rachiul 
n-a putut să clatine pe alegători noştri din stânga Mureşului. 


Din drepta Mureşului au izbutit să ademenească pe unii din alegători cu făgăduieli şi rachiu, 
ceea ce nu-i mirare la o populaţie trăind în atâta sărăcie şi ignoranță. În ziua de alegere priveam 
cu mândrie din Piaţa Orăştiei cum inundă cetele de alegători, toţi îmbrăcaţi în haine albe de 
sărbătoare. Unii purtau brâuri, alţii cocarde tricolore. Tabăra noastră era în curte la „Ardeleana, 
unde i-au adunat pe toţi. 


Guvernanţii au intrat cu căruţe şi trăsuri. În fiecare vehicul era şi un jandarm dar care-i păzea 
să nu fugă. Alegătorii români erau ţinuţi ca în lanţuri, în căruţe şi când ne vedeau plecau ochii în 
jos de ruşine. Tabăra lor era lângă Hotelul „Transilvania”, care era bine păzit de un pluton de 
jandarmi. 


La ora 8 dimineaţa s-a început votarea, care se făcea la primărie în faţa comitetului de votare. 
Cei dintâi ne-am prezentat noi intelectualii din Orăştie, cu dr. Mihu în frunte, votând toţi pentru 
Aurel Vlad. 


Preşedintele biroului de votare era un avocat sas, Klein Armin, prieten şi al românilor şi cu care 
întreţineam personal raporturi foarte bune. Cunoştea aşa de bine pe alegători încât scria votul în 
liste, câteodată, înainte de a se pronunţa alegătorul. Căci se ştie că alegerile erau pe faţă. 
Alegătorul se prezenta înaintea comisiunii şi pronunţa numele candidatului. În treacăt fie zis, 
Klein era bun prieten cu doctorul Mihu şi a avut un oarecare rol în tratativele duse de acesta cu 
contele Ştefan Tisza, pentru împăcarea românilor cu guvernul unguresc. În spicuirile lui doctor 
Mihu, publicate de Silviu Dragomir40, se găsesc multe scrisori de ale lui Klein în această chestiune. 
Dar despre acesta va fi vorba într-un capitol special. 


Votarea s-a continuat pe comune până seara la ora 6 când a fost pusă ora de încheiere şi când 
au fost duse în faţa magistratului, două batalioane din regimentele secuieşti ca să impresioneze. 
Ora de încheiere era pusă pentru alegătorii care din vreo cauză oarecare nu votaseră cu comunele 

lor. Noi ţinusem în rezervă pe preoţi, pe învăţători care aveau ajutor de la stat, pe notari şi 
primarii satelor, care depindeau de administraţie şi pe unii dintre liferanţii către întreprinderile de 
stat. Aveam vreo 80-90 în rezerva noastră pe care nu-i pusesem să voteze, sperând că nu va fi 
nevoie. Dar între noi şi guvernamentali erau o diferenţă de 200 în favoarea acestora din urmă. 
Astfel cu toată rezerva noastră alegerea era pierdută. 


Aurel Vlad mai candidase într-un cerc electoral din Banat, pare-mi-se la Oraviţa, unde alegerea 
se sfârşise mai devreme tot în favoarea guvernanţilor. Căzut, se întoarce repede cu automobilul la 
Orăştie, unde noi îi spunem situaţia, arătându-i că nu putem reuşi. El, cu toate aceste, insistă. 
Băgăm rezerva în lucru. l-am adunat pe toţi în holul Hotelului „Central”. Vlad a luat cuvântul şi le-a 
cerut să voteze, nu pentru el ci pentru steag, căci după dânsul pentru steag trebuiau să voteze 
toţi românii. Am luat cuvântul şi l-am rugat să nu insiste, prezenţa alegătorilor gata să voteze 
salvează steagul. A expune pe oameni în împrejurările de faţă este inutil, mai cu seamă când 


vedem că alegerea este pierdută. Vlad a insistat din nou, cerând oamenilor din rezervă să treacă 
la vot. Bieţii oameni s-au încolonat şi au pornit spre primărie. În fruntea coloanei mergeam 
alăturea de dr. Mihu, care mi-a spus „Ai făcut bine că ai luat cuvântul şi ai spus singurul punct de 
vedere corect. Greşeala politicii noastre naţionale a fost întotdeauna că am cerut oamenilor 
sacrificii care loveau în existenţa lor. Pe toţi ni i-am făcut sau adversari sau duşmani.” Bieţii 
oameni abea se târau, mergeau ca la abator, au votat cu toţii dar a doua zi s-a început urgia. Pe 
notari şi pe primari i-au destituit, la preoţi şi învăţători le-au retras ajutoarele, la crâşmari şi la 
boltaşi le-au luat brevetele, iar pe liferanţi i-au îndepărtat de la livrările statului. Jalea cuprinsese 
întreg cercul electoral. A doua zi când lucrurile se mai liniştiseră, mă pomenesc în birou la 
„Ardeleana” cu vizita lui Farkaş Pál. Ovreiaşul îşi închipuia că alegerea fiind terminată totul e în 
ordine. A văzut însă că românii nu schimbă nimic din atitudinea lor de adversari ai guvernului şi ai 
statului. În cercul Deva n-am pus candidat naţional deoarece alegătorii români nu erau majoritate. 

Acolo lupta se dădea între candidatul guvernului, Holaky Arthur şi Barcsay Andor din partidul 
Kossuth-ist. Interesul nostru era să nu reuşească guvernul. Holaky fusese viceşpan în comitat 
unde avea mulţi prieteni şi cunoscuţi şi unde credea că obţine şi voturi româneşti. S-a înşelat. 
Politica românească era: opoziţie cu orice preţ guvernului şi statului maghiar. De accea am trimis 
la Deva pe prietenul nostru D. Silviu Moldovan?!, de origine din Băița şi foarte bine cunoscut în 
părţile acelea. l-am dat mandatul să răscolească pe alegătorii români din Baia de Criş, din Brad, 
din Băița şi Hondol şi să vie cu ei la Deva să voteze cu Barcsay. În ziua alegerii, dr. Silviu Moldovan 
în fruntea alegătorilor, din ţinuturile amintite, intra în Deva. Senzaţia fu mare. Toţi îşi dădeau 
seama că românii vor decide alegerea. Aşa a şi fost. Spre disperarea lui Holaky, a reuşit candidatul 
opoziţiei. 


Barcsay era o mare familie aristocrată de origine din judeţul Hunedoara. Se zice că era român. 
Românii îi şi spuneau Bărceanu după comuna Bârcea. Barcsay Andor însuşi spunea că este de 


origine român. 


Holaky în schimb era cumnat cu chiar dr. Silviu Moldovan, ţineau în căsătorie două surori, fete 
ale judelui Gyarfas, de la casaţia din Budapesta. Ele erau foarte mâhnite că românii nu i-au dat 
votul lui Holaky şi chiar un membru din familia lor, Silviu Moldovan, a intrat în Deva cu alegătorii 
români. Turbate de mânie, cele două femei (frumoase de altfel) au venit a doua zi la „Ardeleana” 
să mă vadă. Le-am înţeles după fizionomie starea sufletească. Doamna Holaky cu lacrimi în ochi 
îmi spunea că nu se aştepta ca românii şi cumnatul său să fie împotriva bărbatului ei. l-am 
explicat că după atitudinea cercurilor conducătoare din Budapesta faţă de români nu puteam avea 
decât o atitudine de adversitate faţă de guvernul maghiar. Dar nu am avut cui explica. Au plecat 
tot aşa de turbate precum veniseră. Aşa era pe atunci. Ne răzbunam şi noi pe guvern cum 
puteam. 


În anul 1907 românii din Ardeal erau foarte agitaţi din cauza unor proiecte de legi ale lui 
Appony care intenţiona să maghiarizeze şcolile confesionale42. Se ţineau întruniri de protestare în 
toate părţile. Orăştia nu putea rămâne fără astfel de întruniri, dat fiind că aici se ţineau cele mai 
impozante întruniri politice. Am decis să dăm ştire satelor noastre că adunarea se va ţine la 
duminica Tomii. 


În preziua adunării unii fruntaşi din Orăştie ne-am întrunit la „Ardeleana” să redactăm proiectul 
de rezoluţie ce va fi supus întrunirii şi textul telegramei de protest la cancelaria imperială de la 
Viena. Pe când lucram îşi face apariţia Francisc Hossu Longin. A fost primit cu simpatie şi plăcere. 
Ce faceţi, întreabă el. Îi spunem că redactăm un proiect de rezoluţie. Nu vă mai osteniţi, replică 
Hossu, că am eu un proiect gata făcut de cel mai luminat cap juridic din Ardeal. Oamenii începură 
să zâmbească. Ei ştiau că capul luminat nu poate fi altul decât dr. Amos Frâncu. Dar Hossu nu s-a 
tulburat, a scos din buzunar o coală de hârtie şi a început să citească cu emfază proiectul de 
rezoluţie, în care, după ce se făcea o critică violentă a proiectelor lui Appony, ameninţam că nu 
vom mai da recruți şi nu vom mai plăti impozite dacă proiectul devine lege. Un hohot de râs a 
izbucnit la sfârşitul acestui proiect. S-a explicat că nu stă în puterea noastră de a nu da recruți şi 
de a nu plăti impozite. Noi trebuie să luăm în proiect numai lucruri care stau în puterea noastră şi 
pe care le-am putea îndeplini. Am continuat deci redactarea proiectului nostru, înlăturându-l pe al 
lui Hossu. Hossu nu s-a supărat şi a exprimat numai regretele că proiectul nostru este prea 
moale. Acest bătrân - cum am spus şi la alt loc - cu toate exagerările sale, cu toate nemulţumirile 
ce le avea în ordinea politică rămâne totuşi o figură frumoasă a trecutului nostru. 


Un alt izolat politic al românilor din Ardeal era dr. Amos Frâncu. Fără îndoială era cel mai bun 
jurist al generaţiei sale şi un om de mare talent. Fusese cel mai vajnic apărător în procesul 
Memorandului. Apărase pe preşedintele partidului. Era însă un om nemulţumit cu toţi şi cu toate. 
Critica îndeosebi cu vehemenţă politica Partidului Naţional. El ar fi voit să fie totul. El, preşedintele 

partidului. El, şeful deputaţilor. El, conducătorul celei mai mari bănci româneşti, care să dirijeze 
economia naţională a poporului român. Aceste şi alte ambiţii nemăsurate l-au făcut să fie un 
izolat, ceea ce a şi rămas toată viaţa. 


Ataca pe toată lumea care credea că-i stă în cale, şi-a îndreptat săgețile şi în contra mea, 
vroind să mă îndepărteze de la „Solidaritatea” şi Societatea de Asigurări. Propunea să mă 
mărginesc numai la propaganda spirituală. Propunerile lui le-am pus la ordinea de zi în cea dintâi 
adunare generală a Societăţii. L-am invitat să ia parte la discutarea acestor chestiuni. N-a venit. Eu 
am pronunţat un discurs în care am analizat şi răspuns la toate obiecțiile lui. Adunarea a decis să 
publice şi să difuzeze acest discurs. A fost publicat cu titlul Pro Domo. Frâncu s-a liniştit, n-a 
mai avut nimic de spus. Raporturile între noi doi erau cât se poate de reci. Episcopul Orăzii, 
Demetriu Radu, ne-a invitat la Oradea Mare, chipurile să ne împace. Nu era nevoie. Ne-a reţinut 
la dejun care a durat până seara târziu fără să ajungem la o înţelegere. Când am părăsit palatul 


episcopal, Frâncu m-a petrecut la hotel. Înainte de despărţire mi-a spus: „Frate Lăpădat, noi doi să 
ne înţelegem că vom stăpâni Ardealul.” Am zâmbit şi ne-am despărţit. Eu nu aveam asemenea 
ambiţii. 


Pe timpul războiului fusese concentrat la Praga. Nu ştiu cu cine va fi vorbit şi discutat acolo, 
dar destul că s-a întors acasă cu planuri grandioase: să facă din „Economul” o bancă de 
importanţă naţională şi să-i ataşeze un mare depozit de unelte şi maşini agricole. Se înţelege că 
toate au rămas baltă. 

Pe timpul revoluţiei din toamna anului 1918 se erijase în comandant militar şi în conducător 
politic al poporului român. Dădea telegrame în toate părţile cerând supunere şi loialitate. Plănuise 
un „Senat român” ca for suprem la care invitase pe toţi românii să-şi trimită reprezentanţii. Dar 


nimeni nu-l lua în serios. Toată acţiunea lui s-a sfârşit în ridicol. La adunarea de la Alba lulia, sau 
în zilele ei l-am văzut, nu ştiu unde, în costum românesc, cu căciula ă la Mihai Viteazul. 


După unire a fost într-un rând senator în parlamentul averescan din parlamentul din 
1921-1922. După aceea nu s-a mai vorbit de el. La bătrâneţe trăia din o pensie de mizerie ce i-o 
da Banca „Economul!”. Îşi petrecea zilele la masa albă din restaurante, având în jurul lui o pleiadă 
de tineri care ascultau cu sfinţenie poveştile lui. Ştia foarte multe lucruri interesante şi povestea 
cu uşurinţă, viu şi colorat. Bietul Frâncu. Păcat de el că şi-a irosit viaţa fără prea mult folos pentru 
neam. 


A doua zi, la duminica Tomii, stam în piaţă şi priveam mulţumit şi fericit cetele de români care 
inundau oraşul de pe toate intrările sale. A impresionat mult coloana comunei Căstău. Era o 
comună foarte aproape de Orăştie. În fruntea coloanei, în rânduri de câte patru veneau copii de la 
şcoala primară, urmau apoi băieţi şi fete de la şcoala de repetiţii, după ei fetele şi feciorii satului şi 


în fine bărbaţii şi femeile mai în etate. Pe lângă coloană venea preotul satului, părintele N. Andrei. 


Când piaţa se umpluse de lume mi s-a comunicat că nu putem ţine întrunirea decât în loc 
închis. Am plecat cu toţii, cu popor cu tot la biserica ortodoxă care era înconjurată de zid şi avea 
o curte foarte mare. Am fost proclamat preşedinte al acelei întruniri pe care am deschis-o cu o 
cuvântare în care criticam legile Appony şi îndemnam oamenii la ordine şi disciplină. După mine 
au mai vorbit unii oratori iar la sfârşit, ţăranul Dumitru Vlaicu din Vinţânt [Binţinţi], tatăl 
nefericitului aviator. Vlaicu era un om mai mărunţel şi un vorbitor bun pentru popor. Vorbea în 
pilde şi avea comparații foarte bune. Seria oratorilor avea s-o încheie părintele Moţa. | s-a dat 
cuvântul. Lumea l-a primit cu mare plăcere. A criticat cu vehemenţă proiectele guvernului, 
excitând patimile auditorului până la paroxism. Căpitanul de poliţie s-a apropiat de mine şi mi-a 
spus să atrag atenţia lui Moţa să nu mai facă agitaţie, că va dizolva adunarea. Am prevenit pe 

Moţa dar nu şi-a schimbat nici tonul nici dispoziţia. La un moment dat căpitanul de poliţie scoate 
din buzunar un fluier şi dă câteva semnale. În acel moment, din toate curţile vecine apar plutoane 
de jandarmi care stăteau ascunse şi cu baioneta pe puşcă în pas alergător veneau spre locul de 
întâlnire. 


Oamenii văzând acestea au început să vocifereze, să huiduiască şi să amenințe. Am alergat la 
căpitanul de poliţie şi l-am implorat să oprească avântul jandarmilor. La un semn de fluier, 
jandarmii s-au oprit. În acel moment însă a declarat şi adunarea dizolvată. Noi pertractări. Am 
convenit s-o încheiem cât mai repede. Moţa şi-a terminat discursul, iar eu am prezentat moţiunea 
şi textul telegramei către cancelaria imperială rostind şi cuvântul de încheiere. În cuvântul de 
încheiere, sfătuiam pe oameni să se împrăştie în linişte şi ordine, pe la casele lor. Astfel s-a 
terminat această adunare poporală care, numai printr-o minune, a putut fi scutită de o baie de 
sânge. A doua zi dimineaţă, am redactat procesul-verbal dar mă hotărâsem să nu mai fac 
cheltuială cu telegramă la Viena ştiind dinainte care va fi soarta ei. Va fi trimisă la Budapesta şi 
înmormântată în arhivă. În orele prânzului, primesc însă un telefon de la Deva. Era fişpanul care 
mă întreba de ce nu am trimis telegrama. l-am răspuns că tocmai acuma o scriam în curat şi o voi 
trimite imediat. Cu părere de rău pentru cheltuială am trimis-o. Aşa era pe atunci. Administraţia 
judeţului raportase la Budapesta că întrunirea a hotărât trimiterea unei telegrame şi fişfanul ţinea 
să nu se dezmintă. În colecţia mea de fotografii se găseşte şi astăzi o fotografie bine reuşită a 
acestei întruniri memorabile. La Paşti, în 1907 sau 1908 scrisesem un articol de fond pentru 

„Revista economică” în care, în legătură cu aceste sărbători, comentam situaţia noastră, a naţiunii. 


Procurorul din Sibiu a găsit că articolul conţine politică şi „Revista economică” nu avea cauţiune 
pentru asemenea publicaţii. Mi-a intentat un proces de presă. 


Într-o zi întâlnesc pe stradă pe căpitanul de poliţie din Orăştie care mă opreşte şi-mi spune să 
trec pe la biroul lui, deoarece a primit de la Parchet să facă o instrucţie prealabilă cu chestia unui 

proces de presă. M-a surprins această ştire şi m-a cam îngrijorat. Îl întreb pe căpitan la ce am să 
răspund. Îmi spune că sunt 20-30 de întrebări şi că va fi bine să răspund la toate negativ. El mi-a 
dat acest sfat să nu recunosc nimic din ceea ce mă întreabă procurorul. Aşa am şi făcut. După 
instrucţia prealabilă la căpitanul de poliţie, actele au fost trimise la Sibiu, parchetului general. 


Procurorul mi-a intentat proces de presă care a fost judecat de Tribunalul din Sibiu. Apărător 
l-am avut pe vechiul prieten, dr. loan Fruma, care şi-a început pledoaria cam în felul următor: 


„Pentru un astfel de articol chiar în Rusia autocrată nu-i urmărit autorul lui. Se vede că domnul 
procuror vrea să fie mai catolic decât Papa de la Roma şi mai autocrat decât autocratul de la 
Petersburg”. A analizat apoi articolul frază cu frază, dovedind că nu e nimic de acuzat. Eu 
ascultam pledoaria de pe banca acuzaților. Tribunalul s-a retras, după ce procurorul şi-a spus 
replica, cerând condamnarea mea. A dat sentinţa, o mică amendă în bani. Cred că tribunalul era 
convins că trebuie să fiu achitat. Mi-a dat totuşi mica condamnare ca un fel de satisfacţie pentru 
procuror. N-am mai făcut recurs. Am lăsat lucrurile aşa cum au fost hotărâte. 


În legătură cu procesele de presă care erau la ordinea zilei, mi-aduc aminte ce îmi spuneau 
redactorii de la „Tribuna” din Sibiu. Acolo funcţiona ca judecător de instrucţie unul numit Gödri, 
care era în raporturi personale foarte bune cu cei din redacţie. Venea însă foarte des să facă 
percheziţie şi instrucţie. Avea însă obiceiul de a avertiza înspre ziua pe redactori spunându-le: 
mâine ne vedem. Când venea, de cele mai multe ori, nu mai găsea articolele incriminate iar 


instrucţiile aproape nu dădeau nici un rezultat. Bune vremuri erau pe atunci. 

Soarta bieţilor ziarişti români din Ardeal preocupa totdeauna pe conducătorii neamului. Voiau 
cu orice preţ să le vină în ajutor, să-i scape de griji, necazuri şi nevoi. Căci într-adevăr, ziariştii 
români din Ardeal erau clasa cea mai oropsită şi bătută de Dumnezeu. Trăiau cu lefuri de mizerie 
şi îşi încheiau viaţa cu multă amărăciune şi bolile cele mai cumplite. Nu voi aminti aici de ziariştii 

mai vechi. Mă voi mărgini la cei pe care i-am cunoscut eu. Augustini de la „Tribuna” din Arad (era 
slovac şi făcea gazetărie românească) s-a sfârşit în cea mai cumplită boală de nervi şi la urmă s-a 
sinucis. Traian H. Pop, Grigore Maior şi doctor Aurel Mureşean de la „Gazeta Transilvaniei” s-au 
prăpădit pentru bolile de nervi pe care aceştia le contractaseră. Traian H. Pop a fost mult şi în 
casa de alienaţi. Pe bietul Silvestru Moldovan l-am înmormântat noi din puţinul de la Fundaţia 
ziariştilor. Păcăţeanu şi cu Enea Hodoş+” au trebuit să scrie la gazetă până la cele mai adânci 
bătrâneţi. Altfel piereau de foame. Se duceau înşişi în piaţă să-şi procure alimente. Îi întâlneam 
adeseori şi îi compătimeam adânc. Şirul lor este cu mult mai lung. Este cu neputinţă a-i înşira pe 
toţi. Sforţările fruntașilor spre a le veni în ajutor au rămas multă vreme numai încercări. Ce putea 
să se adune de la un popor sărac ca al nostru! Dar chiar dacă ar fi existat mijloace materiale, era 
cu neputinţă să obţii de la guvernul unguresc, calitate de persoană morală, pentru o asociaţie de 
ziarişti români. Ei erau urgisiţi şi de stăpânirea şi de poporul unguresc care nu-i cunoştea decât ca 
pe agitatori valahi. De aceea temniţele erau pline de ei. 

Abia prin 1910-1911 ideea s-a putut realiza şi s-a putut face un început de fundaţiune din care 
să fie ajutoraţi ziariştii români. Realizatorul ideii a fost dr. loan Mihu de la Vinerea. 


Era chiar pe timpul când se încurcase în tratative cu Hedervâry şi Tisza, pentru împăcarea 
românilor cu guvernul şi statul maghiar. Mihu ducea aceste tratative şi opinia publică românească 
îi acorda toată încrederea ei, ştiind că tot ce face el e dezinteresat din punct de vedere personal. 
Aceeaşi opinie publică nu credea în succesul acestor tratative şi nu le privea cu încredere. Mihu 
căuta cu orice preţ să se debaraseze de ele. l-a succes a le trece asupra comitetului Partidului 
Naţional care le-a continuat dar fără rezultat. În timpul acesta pe când pleca cu o ocazie la Buda- 
pesta pentru tratative, s-a dat la lumină şi chestiunea Fundaţiunii ziariştilor. Ştiam că Mihu se 
duce la Budapesta pentru tratative dar nu desluşeam din figura lui nimic neobişnuit. Parcă îl văd 
când se suia în trăsură să plece la gară la Orăştie să i-a trenul pentru Budapesta. Spre surpriza 

tuturora, a doua zi dimineaţă, toată presa românească aducea la cunoştinţă că doctor Mihu a 
donat 25.000 de coroane pentru a se forma o bază la constituirea unei Fundaţii pentru ajutorarea 
ziariştilor. Ştirea a fost primită ca o senzaţie şi cu mare plăcere. Mihu era un om vanitos şi foarte 
susceptibil. Opinia publică avea încredere în el şi îl respecta foarte mult. Când se scria în gazetă 
despre el se scria totdeauna elogios. În convorbirile particulare mai cădea câte un cuvânt de 
critică, care dacă îi ajungea la ureche îl deprima şi îl descuraja. 


Proiectul donaţiunii şi al Fundaţiunii îl preocupa pe Mihu de multă vreme. Cred că a lansat 
ştirea numai atunci, pe deoparte ca să sporească simpatia faţă de el. Pe de alta ca să tempereze 
zelul celor care pe de alături criticau acţiunea de împăcare. Căci suma de 25.000 de coroane faţă 
de averea lui Mihu era o firmitură. El avea o avere foarte frumoasă. Avea munţi cu păduri seculare 
nemăsurate. Avea pământ la Vinerea între cel mai bun (zeci de jugăre). Avea moşie la Vinţânt 
[Binţinţi], în vatra Mureşului, cumpărată de la un aristocrat ungur (de sute de jugăre) şi avea la 


Băcăinţi, în dreapta Mureşului cea mai mare şi mai frumoasă vie din regiune. Era cel mai mare 
acţionar la „Ardeleana” şi mare acţionar la „Albina” etc. 


Dar Mihu a făcut un lucru mai mare decât donaţiunea prin aceea că a izbutit să se aprobe 
literele ei fundaţionale de către guvernul unguresc şi astfel Fundaţiunea să poată fi considerată ca 
persoană juridică. El a dat mijlocul de a putea lucra în mod egal şi de a putea face propagandă 
pentru sporirea Fundaţiunii. Prima epitropie a alăcătuit-o Mihu prin următorii: Goldiş, Branişte, 
Lupaş, Goga şi Agârbiceanu46. Prima şedinţă a tinut-o la Vinerea unde Mihu i-a primit foarte bine 
şi cordial. l-a ospătat şi mai bine. Mihu avea obiceiul să-şi primească oaspeţii cu plăcere şi 
bucurie. Era un om manierat, afabil şi animator. Când se simţea bine, sau când avea oaspeţi rari, 
cobora în pivniţă şi aducea câte o sticlă două de şampanie. Intrarea la pivniţă se făcea prin una 
din camerele locuinţei sale. Uşa era la nivelul padimentului. Trebuia să o ridice şi cobora în 
pivniţă. Dar pe cât de amabil era avea şi curiozităţi. Astfel, dacă nu-i plăcea ceva nu contrazicea, ci 

se retrăgea şi ne lăsa pe noi de capul nostru. În totul însă era o persoană foarte agreabilă şi nu te 
săturai niciodată să fii în preajma lui. Când era supărat pe ceva, se izola în singurătatea de la 
Vinerea petrecând singur timpul, citind presa românească, vreun jurnal mare de la Budapesta, 
unul de la Bucureşti şi marele ziar „Neue Freie Press” de la Viena. Atunci avea ocazia să mediteze 
asupra a tot felul de probleme, să scrie sau să studieze anumite chestiuni. 


Epitropia compusă de Mihu n-a durat mult. După ce i-a făcut să semneze pe fiecare în parte că 
au primit în bani gata 25.000 de coroane, Goldiş a demisionat. Cred că a demisionat din cauza 
rivalităţii cu Branişte. Ei erau întotdeauna adversari şi numai de ochii lumii nu se înfruntau în 
public. Locul lui Goldiş a fost împlinit prin alegerea mea. Mi s-a încredinţat şi agendele de secretar 
al Fundaţiunii. Eu îmi dam seama că numai printr-o propagandă foarte activă dusă zi de zi se 
poate spori Fundaţiunea, prin mijloacele indicate la literele fondaţionale şi altele ce se iveau după 
împrejurări. Aveam în mână băncile româneşti în calitate de secretar al „Solidarităţii”. Voiam să le 
deprind ca în tot anul să dea câte o contribuţie în favoarea Fundaţiunii. Nu mă bucuram de 
contribuţii mari, care ştiam că nu se mai repetă. Mă bucuram de cele mici, care se continuau în 
fiecare an. Am şi izbutit să adun în cei 7 ani cât am administrat Fundaţiunea, o sumă aproape de 
20.000 de coroane cu care am constituit un fond special numit fondul băncilor. Sau mai exact 
fondul băncilor române. Voiam să deprind pe românii ardeleni să renunţe la a se mai felicita ei 
între ei de anul nou, de sărbători, de zile onomastice şi să-şi răscumpere aceste felicitări cu mici 
contribuţii la Fundaţia ziariştilor. Fundaţia făcea publicaţia necesară despre donator şi lumea nu 
mai aştepta felicitări de la dânsul. Cu multă străduinţă am început a face un început foarte 
promiţător încasând în 7 ani peste 10.000 de coroane. Am făcut şi din acestea un fond special, 
numit „fondul felicitărilor răscumpărate”. 


Am încercat cu conferinţe publice care afară de una singură, au fost ţinute numai de membrii 

S-au găsit unii care au imitat gestul lui dr. Mihu şi au făcut donaţii mai mari: ca de exemplu 
avocatul şi fruntaşul bănăţean Emanoil Ungureanu“? a donat 12.000 de coroane, Anton Mocsony4%8 
10.000 de coroane şi Gheorghe Pop de Băseşti alte 10.000 de coroane, dr. Teodor Mihaly şi 
mitropolitul Meţianu au donat fiecare câte 5.000 de coroane. Toate aceste sume s-au constituit în 
fonduri aparte. Au mai fost şi fonduri mai mici pe care nu le amintim însă. La sfârşitul anului 
1918, adică după 7 ani de administrare a Fundaţiei şi de propagandă pe care am făcut-o singur 
ajunsesem la un capital de 228.000, deci aproape de 10 ori mai mare ca fondul iniţial. Îmi 
amintesc de alte două donaţii mai însemnate, una de la Cercul de Industrie şi Comerţ care s-a 
realizat în câteva minute cu prilejul unei mese festive, dată de comercianţi şi industriaşi, 
delegaţiei care a dus Actul Unirii de la Alba lulia. În câteva minute s-au realizat 26.000 de coroane 
pentru Fundaţiune iar Banca Naţională a României ne-a dat 20.000 de coroane din fondurile ei. La 
sfârşitul anului 1918, primind alte însărcinări în viaţa publică românească, nu m-am mai putut 
ocupa cu propaganda pentru Fundaţiunea ziariştilor. Şi când te gândeşti că acesta era momentul 
culminant când intrasem în România întregită, unde se deschideau alte posibilităţi şi mijloace de 
propagandă. Tocmai în acel timp favorabil, eu a trebuit să încetez activitatea. Un păcat de neiertat 
am făcut noi epitropia, când în loc să căutăm un om care să continue activitatea, în sensul 
experienţelor noastre, am cedat insistențelor Sindicatului Ziariştilor Ardeleni (îndeosebi lui lon 
Clopoţel, care era totul la sindicat)? de a le preda Fundaţiunea şi patrimoniul ei. Ei atâta aşteptau 
să pună mâna pe fonduri, să cumpere o casă pentru sindicat la Cluj. 


De Fundaţiune nu s-a mai ocupat, ea a rămas uitată şi poate şi azi e înmormântată în 
cartoanele unui dosar. Păcat mare am săvârşit căci în cei 25 de ani ce au urmat Unirii, sub 
conducerea noastră s-ar fi putut spori patrimoniul cu zeci de milioane şi Fundaţiunea ar fi devenit 
o instituţie de seamă la românii ardeleni. Nu am făcut-o. Vina e a noastră. Ar fi fost cazul să se 
lege această instituţiune de numele lui Mihu care merita o astfel de amintire. A fost un om de bine 

faţă de care avem o datorinţă de recunoştinţă. El însuşi ţinea să rămână în amintirea generaţiilor 
viitoare. Din averea ce-i mai rămăsese din exproprierea din 1921-1922, a făcut o Fundaţiune 
culturală pe care a dat-o în proprietatea şi în administrarea Arhiepiscopiei de la Sibiu. Din păcate 
mitropolitul Bălan a administrat această avere fără concursul epitropiei, după bunul lui plac. 
Plăcerea lui era să meargă la via de la Băcăinţi şi să beneficieze de fructele admirabile şi strugurii 
de soi. Membrii vechi ai epitropiei, numiţi de Mihu, au demisionat, iar cei cooptați, între care şi 
eu, n-am fost niciodată invitaţi la vreo şedinţă în care să ni se arate situaţia Fundaţiunii. 

După exproprierile din timpul din urmă, după naţionalizarea întreprinderilor comerciale, 
industriale şi bancare şi după naţionalizarea edificiilor, Fundaţia şi-a pierdut totul. Azi ea nu mai 
există decât în amintirea acelora care au ştiut să aprecieze gestul lui Mihu atunci când a făcut 
această Fundaţiune. În timpul din urmă, vreo 20 de ani, n-am mai fost la Vinerea. M-am dus însă 
cu prilejul sfințirii pietrei funerare de la mormântul lui Mihu, aşezat în una din extremităţile 
grădinii sale, alături de mormântul fratelui său şi al unui frate mai mic, Simion. Cu durere am 
constatat ravagiile pe care timpul şi pustiul le făcuse în casa, grădina şi curtea lui Mihu, atât de 
plăcută altădată. După moartea lui Mihu, Aurel Vlad a scris şi a publicat o serie de articole în care 
critica şi chiar defăima pe omul de bine care a fost dr. Mihu. Nu pot răspunde punct cu punct la 
toate aserţiunile lui Aurel Vlad. Regret însă că cu toată aversiunea care o avea pentru dr. Mihu, nu 
s-a putut înălța atât încât să nu atace un om care nu se mai putea apăra. În opinia publică, însă, 
cred că articolele au stricat mai mult autorului decât celui despre care se scria. Cine vrea să 
cunoască activitatea lui Mihu să citească Spicuirile publicate de Silviu Dragomir, din gândurile lui 
Mihu şi prezentarea care i-o face autorul în mijlocul evenimentelor şi mentalităţii timpului său. 


% 


Sub numele de „renegaţi” obişnuiam să numim pe aceia care făceau politică cu guvernul 
unguresc împotriva intereselor neamului românesc. Toate naţiunile minoritare conlocuitoare îşi 
aveau renegaţii lor. Din norocire pentru neamul românesc, numărul renegaţilor români era destul 
de redus. Or mai fi fost desigur şi alţii care vor fi dorit să facă politică comodă şi aducătoare de 
venituri destul de însemnate, dar nu îndrăzneau din cauza oprobriului public la care se expuneau. 
Viaţa publică românească era foarte mult controlată sub raportul obligaţiunilor morale din care 
cauză oamenii nu îndrăzneau să facă altă politică decât cea a Partidului Naţional care 
corespundea intereselor româneşti. Cei mai detestaţi şi odioşi renegaţi români au fost Constantin 
Burdia de la Caransebeş şi Vasile Mangra de la Oradea Mare. Burdia nu era un om cu şcoala înaltă. 
Lumea spunea că a fost măcelar. Nu m-a interesat niciodată trecutul lui. Atâta ştiu din o 
conversaţie auzită la o cafenea de la o masă al cărui ison îl dădea Burdia, că nu făcea impresia 
unui om nici chiar de cultură mijlocie. În schimb era un om de afaceri pe care le învârtea bine şi 
fără scrupule. Afacerile i le înlesneau puternicii zilei şi din ele şi-a făcut o frumoasă avere. Mangra, 
dimpotrivă, era un om de înaltă cultură. Fusese profesor la Institutul Teologic din Arad şi lucrase 
ca scriitor bisericesc. Pentru meritele sale literare Academia Română l-a ales - înainte de a-şi 
schimba cojocul - membru activ al ei. Era un politician militant şi un mare agitator. El organizase 
congresul celor 3 naţionalităţi, români, slovaci şi sârbi din Ungaria şi le determinase pentru o 
politică unitară. Era urgisit de guvern şi de toată societatea ungurească pentru politica liberală şi 
propaganda de agitator contra guvernului şi statului ungar. Odată a fost ales episcop la Arad, dar 
guvernul unguresc nu l-a confirmat. Atunci Mangra a trecut vicar la Oradea Mare. În timpul acesta 
şi-a schimbat politica. Se pare că a schimbat-o la insistenţele protopopului Roxin, bun prieten cu 
contele Ştefan Tisza, cu care Mangra a intrat în legătură şi după examinarea situaţiei politice s-a 
hotărât să-şi schimbe politica. Să se facă din intransigent agitator şi chiar revoluţionar, să se facă 
om al guvernului şi în special al contelui Tisza. Schimbarea la faţă a lui Mangra a făcut multe 


196 


senzaţii. El a fost ales deputat în dietă şi căuta să justifice întorsătura pe care a făcut-o ca să-şi 
apere şcoala şi biserica. Mangra avea mulţi prieteni, unii foarte devotați şi mulţi aderenti din 
generaţiile crescute de el la Institutul Teologic din Arad. Lumea credea că se vor găsi mulţi care 
să-l urmeze. Nu s-a găsit nimenea care să-l urmeze. A rămas cu protopopul Roxin, cu un 
judecător de la Tribunal, Gheorghe Popa şi cu un funcţionar superior din Ministerul de Culte, Petre 
lonescu. Gheorghe Popa nu era deputat, era însă aderent al guvernului şi al politicii ungurești. El 
era umbra lui Mangra. Petru lonescu era detestat de toată lumea, dar menajat de prelaţii români. 
Se credea menajat pentru calităţile lui, de fapt era pentru funcțiunea ce o ocupa. Redus la aceşti 
trei oameni care-l înconjurau, Mangra a rămas un izolat care şi-a stricat mai mult sieşi decât 
neamului. Fapta lui Mangra, însă, având în vedere personalitatea lui şi trecerea de la o politică 
radicală, revoluţionară, la politica de membru al guvernului era considerată ca o adevărată trădare 
naţională. Revolta publicului împotriva lui era mare. Mulţi l-ar fi sfâşiat dacă ar fi putut. Dar deşi 
păzit de poliţie şi ocrotit de autorităţi, totuşi n-a scăpat de anumite demonstraţii publice foarte 
semnificative. Astfel, după ce se alesese deputat a ţinut să vină la Sibiu, la lucrările Congresului 
Naţional. Încerca să-i sfideze pe toţi şi să justifice acţiunea lui cu interesele şcolii şi ale bisericii. 
Cu această ocazie, însoţit de protopopul Roxin a coborât pe terasa restaurantului. O masă mare 
de tineri români, când l-au zărit, au început să-l huiduiască şi să-l insulte cu fel de fel de epitete. 
Poliţia a cerut tinerilor români să nu-l mai conturbe. Mulţumit Mangra s-a aşezat la o masă cu 
prietenul său, în acelaşi moment de la masa tinerilor români, o ploaie de ouă clocite căzu asupra 
lui Mangra. L-au lovit în cap, pe faţă şi pe reverendă de l-au făcut numai ou. Ruşinat a trebuit să 
părăsească terasa, să urce în cameră şi să-şi schimbe îmbrăcămintea, dar de revenit nu a mai 
revenit în restaurant şi n-a îndrăznit să se arate în public cât timp a durat congresul. O altă 
demonstraţie i-a făcut-o tinerimea şi studenţimea din Bucureşti. Mangra încercase să vină la 
şedinţele Academiei. A fost primit într-o atmosferă de ghiaţă. lar Academia nu a putut face nimic: 

nu putea nici să-i anuleze alegerea şi nici să-i revoce mandatul. În schimb tinerimea universitară, 


adunată în număr mare, cerea insistent să părăsească Academia. Demonstraţiile tinerimii 
deveneau tot mai mari şi mai zgomotoase. Mangra a trebuit să înţeleagă că nu mai e loc pentru el 
în Academie şi a părăsit Bucureştiul, întorcându-se la Oradea Mare. Au mai fost şi alte 
manifestaţiuni, dacă nu aşa de însemnate, au fost destul de violente. Ar mai fi fost şi altele dar 
preoțimea nu putea demonstra împotriva unui vicar ocrotit de guvern. 


Activitatea lui Mangra n-a dat nici un rezultat. Partidul guvernului n-a făcut nimic pentru 
ameliorarea condiţiilor în care erau şcolile şi bisericile noastre, al căror susţinător pretindea a fi 
Mangra. Dar dacă pentru alţii n-a putut face nimic, în activitatea lui politică, a făcut pentru sine, 
s-a ales mitropolit al românilor ortodocşi. Se înţelege, toate cu ajutorul guvernului. La alegerile 
pentru Congresul Naţional care avea să facă alegerea de mitropolit, au fost aleşi toţi aderenţi de-ai 
lui Mangra, adică „mangriştii”, cum li se spunea pe atunci, oameni care nu avuseseră nimica cu 
biserica, şi care erau chemaţi doar să dea un vot pentru Mangra. Astfel au fost aleşi notari 
comunali, pretori şi primpretori şi alţi slujbaşi de-ai statului. S-a alcătuit un congres care vota cu 
siguraţă alegerea lui Mangra. L-a şi ales, şi Vasile Mangra a urcat scaunul mitropolitan. Guvernul, 
de data aceasta, l-a întărit şi alegerea lui a devenit legală din toate punctele de vedere. 


Din cauza evenimentelor de război, instalarea lui nu s-a putut face la Sibiu. S-a făcut la Oradea 
Mare în a cărei biserica a fost sfinţit de episcopii Papp şi Cristea şi introdus cu mare alai unguresc. 
N-am participat la serbările de instalare deşi treceam tocmai atunci pe acolo, în drum spre Beiuş. 
Am întâlnit însă pe mulţi dintre fruntaşi care erau revoltați de zgomotul şi alaiul cu care se făcuse 
această instalare. Mangriştii jubilau de fericire. Între mangrişti considerau şi pe Arsenie Vlaicu, 
directorul Şcolii comerciale de la Braşov şi Nicolae Sulică, profesor la gimnaziul românesc de 
acolo. Ei redactau o foaie locală, „Deşteptarea”, şi ajunseseră să pună mâna, după retragerea 
armatei române şi pe „Gazeta Transilvaniei”. Scriau articole triviale la adresa românilor şi armatei 

198 


române. Cred că era cea mai ineptă proză politică din câte se scrisese vreodată. Mă întâlnisem cu 
Raicu şi mergeam cu el pe strada principală a Orăzii, când deodată apare Vlaicu şi Sulică. Se 
opresc să ne vorbească. Raicu le-a tăiat vorba spunându-le: 


„ Nu vă e ruşine ca români să scrieţi asemenea batjocuri despre neamul nostru. Dacă s-ar 
putea traduce în ungureşte articolele voastre şi le-aş da ungurilor veritabili să le citească, v-ar 
scuipa în faţă”. 

Dar despre Mangra va mai fi vorba într-un capitol viitor în care se va vedea că nici cu politica 
lui guvernamentală n-a făcut nimic bine pentru biserică. Lumea considera ca renegat şi pe 
deputatul guvernamental loan Ciocan, profesor de limba şi literatura română la Universitatea din 
Budapesta. Cum toţi aceia care făceau politică guvernamentală erau consideraţi renegaţi, natural 
că şi Ciocan încape în această categorie. Judecat însă după atitudinea şi sentimentele sale ar fi cel 
mult exagerat a-l numi renegat, căci Ciocan nici în parlament nici afară din parlament nu a spus 
niciodată nici un cuvânt rău despre neamul său. Dimpotrivă ajuta şi sprijinea unde putea şi cum 
putea pe cunoscuţi şi pe prietenii săi. Nu făcea lucruri mari ci lucruri mici dar de importanţă 
individuală. 

Aşa, de exemplu, mijlocea scutiri de taxe şcolare, acordare de burse, plasare de tineri în 
institute de specialitate etc., etc... Oricine se adresa lui, căuta să-l satisfacă. 


Întrebarea este însă cum a ajuns deputat guvernamental? Fusese directorul Liceului din 
Năsăud pe timpul când Bânffy, viitorul premier, erau fişpan la Bistriţa-Năsăud; era cunoscută 
brutalitatea cu care acest om ataca orice chestiune de-a naționalităților. Ciocan simţise sau 
prinsese de veste că Bânffy vrea să dea o lovitură fondurilor grănicereşti de la Năsăud, acele care 
susțineau gimnaziul de acolo. Ca să salveze fondurile a primit sugestia de a schimba politica, de a 
face în loc de politică naționalistă, politică guvernamentală. Astfel a fost ales deputat. Presa 

română l-a atacat până la desființare. Noi care citeam această presă, credeam scrierile ei şi 
priveam pe Ciocan ca renegat. Nu putea fi însă astfel caracterizat un om care fusese contemporan 
cu Eminescu la Universitatea din Viena şi care după spusele lui Slavici era unul dintre cei mai 
apropiaţi aderenţi ai lui Eminescu. Nu se lăuda cu această prietenie, ci suferea cu resemnare 
insultele presei româneşti. Avea, bag seamă, conştiinţa că ceea ce face, face pentru binele 
neamului său. L-am avut profesor şi i-am ascultat cursurile tot timpul cât am studiat la 
Universitatea din Budapesta. Stipendiştii Fundaţiunii „Gojdu” eram obligaţi să ascultăm cursurile 
de limba română. Venise la catedră chiar atunci când mi-am început studiile în capitala Ungariei. 
Venise după Alex Roman, marele naţionalist, redactorul „Federaţiunii”, mare purtător de condei, 
membru al Academei Române etc..., deci un om de cea mai mare consideraţiune şi reputaţie. 


Roman era nepot de soră al nefericitului loan Dragoş pe care românii l-au ucis la 1848, când 
cu intrarea lui Hatvany în Abrud. Bietul Ciocan era departe de toate acestea, nici nu ştia bine 
ungureşte, iar cursurile le făcea foarte simplu ca în clasele gimnaziale. Noi, cu toate acestea, 
mergeam regulat la cursuri şi când vroiam să-l angajăm, a vorbi de altceva, câte unul dintre noi îl 
aştepta pe culoar şi înainte de a intra în sala de curs, îi punea câte o chestiune de care se ambala 
şi vorbea în loc de literatură. Aşa de pildă, când a căzut pe mine rândul să-l aştept, i-am spus: 


„ Aţi citit, domnule profesor, „Gazeta Transilvaniei” care vă atacă în chestiunea fondurilor 
grăniţereşti?” 


„ Da, am citit, dar n-au dreptate, domnii de la „Gazeta Transilvaniei”, chestiunea stă altfel”. Şi 
un ceas de vreme mi-a vorbit despre această chestiune aşa cum o înţelegea el. În raporturile sale 
cu studenţii era ca un părinte, bun şi sfătos. Noi am păstrat bune amintiri despre Ciocan care 
întreținea cele mai bune raporturi şi cu deputaţii naţionalişti, dându-le adeseori sfaturi ca unul 
mai cu experienţă, şi mai în etate. Au mai fost şi alţi câţiva deputaţi guvernamentali pe care opinia 

publică îi considera şi îi trata de renegaţi. Puţini de altfel. Nu mă voi ocupa de aceştia căci nu 
prezentau nici un fel de importanţă în viaţa publică românească. [...] 

După alegerile din 1910, văzând zădărnicia luptelor politice m-am hotărât să-mi dedic 
activitatea cu deosebire chestiunilor culturale. Ajunsesem preşedintele comitetului parohial în 
care calitate îmi făcea mare plăcere să mă ocup de chestiunile bisericeşti şi şcolare ale zilei. 
Într-atât mă identificasem cu interesele culturale ale Orăştiei că şi după plecarea mea de acolo am 
căutat să le dau sprijinul de care aveau nevoie. Mă mai anima la aceasta şi vechea mea colaborare 
la „Libertatea” dinainte de război a părintelui Moţa. Astfel după ce s-au apucat de zidirea 
catedralei de la Orăştie le-am mijlocit de la B.N.R. ajutoare de 4 până în 5 milioane lei, sume cu 
care au terminat lucrările începute. 


Mi s-au trimis nenumărate adrese cât şi copia proceselor-verbale ale comitetului parohial, în 
care mi se aduceau cele mai sincere mulţumiri. Catedrala este în piaţa oraşului, chiar în mijlocul 
lui. Românii au primit cu satisfacţie că au catedrala în mijlocul oraşului, căci până atunci numai 
saşii şi ungurii aveau biserici în oraş, iar românii la periferii. Sfinţirea catedralei s-a făcut cu mare 
pompă de însuşi mitropolitul Sibiului. S-au făcut mari sforţări din partea orăştienilor să iau parte 
la sfinţirea catedralei. Pe lângă toată bunăvoința nu m-am putut duce. Nu mai eram atras aşa mult 
ca înainte din cauză că sufletul şi animatorul catedralei, acela care izbutise să adune mijloacele 
materiale şi pentru care şi eu m-am înterpus la B.N.R., părintele loan Moţa decedase. 


Ţin să spun câteva cuvinte despre acest bun şi neuitat prieten: loan Mota. ÎI ştiam din tinereţe 
şi-i citeam articolele până eram la şcoala din Braşov. Cunoştinţa personală i-am făcut-o numai în 
mai 1905, când delegat de Comitetul Central al „Asociaţiunii”, m-am dus la Orăştie să 
reconstituiesc despărţământul de acolo. Cu acea ocazie s-a ivit ideea de a mă atrage pe mine la 
Orăştie, ca secretar la Banca „Ardeleana”. Moţa era cel mai animat de această idee pe care o 

propaga în tot locul. Când m-am mutat la Orăştie, Moţa scotea foaia „Libertatea” la care 
colaboram şi eu, deşi nu eram de acord asupra tuturor chestiunilor. Aveam cu el discuţii 
interminabile, el făcând o politică radicală şi intransigentă, eu fiind adeptul unei atitudini mai 
moderate, mai chibzuite. De înţeles nu ne-am înţeles niciodată, dar am rămas foarte buni prieteni. 
După declararea primului război mondial, el s-a refugiat în România cu familia, iar eu am rămas la 
Orăştie. În România a căutat să mai scoată „Libertatea”, dar n-a reuşit să facă ceea ce era ca la 
Orăştie, să facă o gazetă populară cu zeci de mii de cititori. Mi-a spus că după aceea a trecut el 
singur prin Japonia, Honolulu în America de Nord. Şi aici a încercat să scoată „Libertatea”, dar fără 
rezultatele aşteptate. După sfârşitul războiului s-a reîntors la Orăştie. A făcut mari sforţări să-şi 
reconstruiască platforma gazetărească de mai înainte. N-a mai reuşit, împrejurările se 
schimbaseră radical. Atunci s-a dedicat exclusiv bisericii. Devenind vacant protopopiatul Orăştiei, 
el a fost numit administrator. Nu putea fi ales deoarece nu avea calificaţie de clasa întâi. El făcuse 
teologia cu şase clase gimnaziale, astfel neavând maturitatea, n-a putut obţine calificaţie de clasa 
l. 


Mitropolitul Bălan mi-a spus că atunci când l-a instalat a spus lămurit oamenilor şi preoţilor din 
tract: „să-l priviţi ca protopop definitiv, căci eu n-am de gând să-l schimb cât va trăi”. După ce am 
plecat din Orăştie, legăturile noastre s-au slăbit. Amintirea vechilor legături a fost în noi vie şi mai 
puternică ca orişicând. Mărturisesc aici că intervenţia mea la B.N.R. am făcut-o mai mult pentru 
Mota, decât pentru alte considerente. 


Mota s-a sfârşit către finea anului 1939, sau începutul anului 1940. A murit. Înmormântarea 
au luat-o asupra lor legionarii din judeţul Hunedoara. Pe mine m-au înştiinţat telegrafic despre 
moartea lui, iar eu am plecat imediat la Orăştie. De la Sibiu îl luasem şi pe părintele Lupaş. De la 
Deva veniseră mai mulţi cunoscuţi între care şi domnul Petru Groza50 cu doamna. La prânz eu 
fusesem invitat la familia doamnei Moţa. Lupaş şi Groza la alte familii fruntaşe din Orăştie. 

Prohodul s-a ţinut la catedrală deşi nu era sfinţită încă, dar toată lumea ştia că meritul pentru 
zidire revine lui Moţa. La catedrală am intrat cu Groza şi Lupaş. Spre surprinderea noastră am dat 
peste un grup de legionari care cereau să ne dea afară din catedrală. Afară nu ne-au dat şi nu 
ne-ar fi dat în nici un caz, căci eram invitaţii văduvei lui Moţa. Am rămas până s-a făcut prohodul 
şi am plecat direct la Sibiu. În drum ne-am oprit la Sălişte unde în casa bătrânei doamne Blot, era 
refugiată familia lui Semproniu Lupaș. 

Moţa cu politica lui intransigentă a avut mult de suferit. După asasinarea lui Duca şi el a fost 
arestat şi dus la Deva, unde prefectul Miocu era mare adversar politic. A fost curând eliberat căci 
nu avea nici o legătură cu cele întâmplate la Sinaia. 


După aşezarea mea la Orăştie, la cele dintâi alegeri pentru sinodul arhiediecesan, am fost ales 
deputat sinodal în cercul Deva. Ca unul dintre cei mai tineri din sinod, am fost ales notar 
(secretar). În această calitate am funcţionat la toate sesiunile ordinare din cei trei ani. În 1912, 


după ce m-am mutat la Sibiu, am fost ales asesor în Consistoriul arhiediecesan. În calitate de 
asesor am avut mai multe însărcinări de îndeplinit. Astfel am fost delegat să fac o inspecţie la 
lucrările de zidire a liceului de la Brad, să constat ce s-a cheltuit şi cât mai rămâne de cheltuit. Am 
fost la mai multe moşii ale Consistoriului care erau date în arendă şi unde eu urmam să fac 
inspecții amănunțite şi tot felul de alte însărcinări. Şedinţele senatului epitropesc la care 
aparţineam se ţineau în fiecare sâmbătă, sub prezidiul mitropolitului Meţianu. Mitropolitul 
Meţianu a fost ales în 1899 sau chiar 98, când trecuse de vârsta de 70 de ani. A păstorit ca 
mitropolit până la 1915, luna februarie, când a răposat în etate de 87 de ani, după o activitate de 
aproape 25 de ani ca episcop la Arad şi 16 ani ca mitropolit al Sibiului. Era o persoană foarte 
agreabilă şi atrăgătoare. Respecta pe demnitarii bisericeşti şi le respecta opiniile. 


Un cuvânt despre alegerile sinodiale. După constituţia bisericească, adică după statutul 
organic alegerile se făceau cu vot. Votul era general şi fiecare credincios care aparţinea unei 
parohii avea acest drept. Pentru sinod, care era cea mai înaltă corporaţiune a arhiepiscopiei, 
alegerile se făceau din 3 în 3 ani. La începutul periodului, de regulă într-o duminică se ordonau 
alegerile pe cercuri electorale şi cu participarea fiecărei comune din cercul respectiv. Se anunțau 
candidaţii şi parohienii votau pe cine vroiau. Votarea se făcea cu grai viu. Despre votare şi 
rezultatul ei se redacta într-un proces-verbal care era trimis prin 2 delegaţi la centrul cercului 
electoral unde se făcea scrutinul. Preşedinte al scrutinului era un bărbat cu vază din cerc sau unul 
de la centrul arhiepiscopiei. Celui ales i se trimitea mandatul de preşedintele scrutinului şi de 
bărbaţii de încredere. La prima alegere a mea de deputat sinodal la Deva, preşedintele scrutinului 
a fost judecătorul de tribunal Savu, care mi-a trimis mandatul însoţit de o scrisoare de felicitare. 
Nu-l cunoşteam personal şi am făcut cunoştinţă numai după 1920 la Cluj. Ca o caracteristică a 
vremurilor de atunci şi a mentalităţii bătrânilor noştri din acele vremuri, îmi amintesc că între 
discuţiile cele mai îndelungate din sinod era verificarea proceselor-verbale, care trebuiau făcute 
după un anumit calapod, din care cu deosebire bătrânii nu voiau să lase nimic. Biserica îşi avea 
stilul şi expresiile ei proprii. Notarii trebuiau să-şi dea silinţa să le redacteze în acest stil, dacă 
voiau să li se verifice mai curând şi fără modificări prea mari. Modificările acestea la unele 
procese-verbale erau aşa de mari încât notarul abia îşi mai recunoştea conceptul. Când a venit 
rândul meu să fac procesul-verbal m-am orientat după alte procese-verbale vechi şi l-am redactat 
aidoma după modelele din trecut. A fost verificat fără discuţii cu o simplă observare, unde 
vorbeam de nişte acte de transfer la congresul naţional. Se spunea adică că congresul fiind un for 
superior trebuie să i se dea titulatura corespunzătoare şi să i se spună “măritul” congres. Mi-am 
făcut o atmosferă foarte bună la toată lumea şi bătrânii congresului considerau de mare succes că 
am putut face asemenea proces-verbal care să se verifice fără discuţie. Bătrânul Cosma văzând pe 

Veturia (noi locuiam la Cosmeşti) i-a spus în semn de elogiu şi de lucru deosebit: “bărbatul tău a 
făcut un proces-verbal foarte bun”. Aşa era vremea de atunci, ţinea la forme şi expresiuni 
obişnuite foarte mult. Aşa de exemplu: la socoteli se spunea rațtiocinii, la cheltuieli: erogate, la 
încasări: percepţiuni etc. 


În acest sinod de o durată de 3 ani, n-au fost lucruri mai însemnate de remarcat. La 1911 
ne-am mutat la Sibiu, iar eu am încetat din 1912 de a mai fi membru în sinod. În schimb, am fost 
ales asesor consistorial în senatul epitropesc. Senatul ţinea şedinţă în fiecare săptămână, 
sâmbăta, prezidată de mitropolitul Meţianu, care considera după vrednicie pe asesori şi-i privea şi 
trata ca pe adevărații demnitari. Am rămas membru al Consistoriului fiind ales în cele din urmă şi 
în Consistoriul metropolitan. Ca membru al Consistoriului arhidiecezan am avut şi însărcinări 
excepţionale. Am fost delegat odată să verific lucrările şi socotelile clădirii gimnaziului din Brad. 
De mai multe ori am fost delegat să verific situaţiile moşiilor Consistoriului iar la moartea 
mitropolitului Meţianu am fost numit în comisiunea care a luat inventarul succesiunii sale. Am 
lucrat în Consistoriul de la Sibiu cu râvnă până la unirea cea mare, când înmulţindu-se 
însărcinările în capitală a trebuit să renunţ la lucrările Consistoriului. 


În 1917, am fost invitat în reprezentanța Fundaţiunii „Gojdu” consilier financiar. În această 


calitate luam parte la şedinţele reprezentanţei şi raportam asupra situaţiei financiare a fundaţiunii. 
După alegerea mea în Consistor la câţiva ani am fost iarăşi ales deputat sinodal şi congresual. La 
sinod am fost ales în cercul Săliştei sau Miercurei, după cum a fost cazul. La congres am avut 
mandat de la cercul electoral al Făgăraşului. După realizarea unirii, n-am mai fost ales multă 
vreme, până în timpul din urmă, când mi s-a dat mandat din partea Consistoriului de la Cluj. În 
timpul mai nou, guvernul ţării a modificat legile şi regulamentele bisericeşti, în sensul că numai 
aceia pot fi aleşi deputaţi care locuiesc pe teritoriul respectivei dieceze. Astfel, spre regretul meu 
a încetat orice legătură ce o aveam cu biserica. Am rămas numai membru în reprezentaţa 

Fundaţiunii „Gojdu”, situaţie destul de precară în ziua de azi. Tot asemenea eram membru în 
epitropia Fundaţiunii „Dr. loan Mihu”, fundaţiune care şi-a pierdut întregul său patrimoniu. 
Legăturile mele cu biserica se pot considera ca terminate, după mai multe zeci de ani de 
activitate. 


La Orăştie mai era o instituţiune care ne interesa îndeaproape. Era aşa-numita „Universitate 
săsească”. Nu era însă o instituţiune de învăţământ superior, cum s-ar putea crede, ci un 
conglomerat de averi (exploatări agricole, păduri, păşuni, case de raport la oraşe etc.) donate de 
regii Ungariei ca să fie folosite de poporul din aşa-numitul „Fondus regius”, adică pământul regesc 
sau cum îi spuneau ţăranii români, pământul crăiesc. 

În „Fondus regius” majoritatea populaţiunii o formau saşii cu puternicele lor comune. La 
început „Fondus regius” cuprindea ţinutul dintre Orăştie până dincolo de Sighişoara. Mai târziu 
s-au alăturat şi ţinuturile din Ţara Bârsei cu Braşovul şi Bistriţa, cu Rodna. 


Saşii din aceste ţinuturi aveau autonomie şi independenţă administrativă şi judiciară. Judele 
suprem al lor, care era totodată şi comandantul armatei, era „Comesul Saşilor” de la Sibiu (Comes 
Saxorum). Mai târziu această stare privilegiată a fost sistată şi Universitatea săsească a fost 
desfiinţată iar averile trecute la judeţe. Pentru administrarea acestei averi mari se alegeau 
reprezentanţi ai poporului. Alegerea se făcea de cercuri electorale, în cea mai mare parte locuite 
de saşi. Dar erau şi români care căutau să-şi exercite drepturile lor de alegători. Astfel, la alegerile 


acestor reprezentanţi marea majoritate erau saşi, dar erau şi 1-2 români. Ei se întruneau în tot 
anul la Sibiu sub prezidiul comitelui de la Sibiu, care mai purta încă titlul de „Comite al saşilor”. În 
aceste adunări se lua la cunoştinţă de rapoarte relativ la exploatarea averilor şi veniturile se 
împărțeau pentru scopuri culturale şi bisericeşti. Din aceste venituri se împărtăşeau în mică parte 
şi unele şcoli şi biserici româneşti, între care de regulă cele din pământul crăiesc. Cu timpul 

averile s-au prefăcut în averi bisericeşti. Universitatea săsească, adică averile ei au fost împărţite 
între saşi şi români, iar noii proprietari ai averilor au devenit bisericile româneşti şi cea săsească. 
Azi toate aceste averi au fost naţionalizate. Universitatea săsească rămâne o instituţiune a 
trecutului, ea a dăinuit mai multe sute de ani. Din ţinutul Orăştiei comunele româneşti au trimis 
reprezentanţi români la adunarea de la Sibiu. Reprezentanţii mai de seamă au fost: Avram Tincu şi 
Aurel Vlad. 


% 


Am luat parte la toate manifestaţiunile şi serbările româneşti mai importante din Ardealul 
anilor dinainte de 1914. Începând de la marile adunări naţionale pentru inaugurarea Muzeului 
„Asociaţiunii” în 1905 şi continuând cu adunările naţionale, politice şi terminând cu adunarea de 
la 1 Decembrie 1918, de la Alba lulia. După mine nici una n-a fost atât de grandioasă ca Adunarea 


jubiliară, ţinută la Blaj în 1911, din prilejul aniversării a 50 de ani de la înfiinţarea „Asociaţiunii”. 


Adunarea generală din 1910 hotărâ ca această adunare jubiliară să fie ţinută la Blaj. Blajul a 
primit cu bucurie şi plăcere iar pentru lucrările pregătitoare a constituit un mare comitet aranjat în 
frunte cu luliu Maniu ca preşedinte. Acest comitet avea să se îngrijească înainte de toate, de 
primirea şi încartiruirea oaspeţilor, care se presupunea vor fi foarte mulţi, iar Blajul cu toate şcolile 
sale va fi prea îngust pentru a-i putea cuprinde pe toţi. A rămas bun înţeles ca la nevoie oaspeţii 
să fie încartiruiţi în comunele rurale învecinate Blajului. 


Comitetul aranjator a fixat data Adunării Generale la Sfânta Mărie, când şcolile nu începuseră 
încă şi astfel se putea dispune de mulţimea de internate şi şcoli pentru adăpostirea oaspeţilor. 

Trebuiau apoi construite localuri ocazionale: pentru masa din prima zi la care aveau să 
participe câteva sute de persoane, săli pentru reprezentațiile teatrale şi concert. În fine trebuiau 
avizate persoanele cărora li se rezervase vreun loc special în lucrările şi serbările „Asociaţiunii”. Pe 

mine m-a avizat Comitetul sub semnătura domnului luliu Maniu că sunt desemnat să fiu 
raportorul chestiunilor financiare şi bugetare. 


Pe zilele când a fost adunarea fixată întregul Ardeal a pornit spre Blaj. Mii şi mii de persoane, 
furnicau pe ulițele Blajului căutând să afle cum au fost încartiruiţi. O parte fuseseră încartiruiţi în 
internatele din Blaj, în dormitoare comune şi în şcolile de acolo amenajate în dormitoare. O altă 
parte au fost încartiruiţi la familiile intelectuale din Blaj şi o a treia parte la străini. Totuşi au rămas 
mulţi care au fost încartiruiţi în Vesa-Săncel şi celelalte sate din jurul Blajului. Eu cu Veturia am 
fost încartiruiţi la o croitoreasă, care ne-a primit în sala atelierului ei, funcţionând până în 
dimineaţa adunării. Tot acolo au fost încartiruiţi fratele meu, Alexandru cu Victoria, care veneau 
de la Bucureşti. Am dormit pe furate. A doua zi însă am căpătat o locuinţă splendidă la directorul 
Băncii ungureşti din Blaj. Locuinţă ce fusese rezervată pentru generalul Şandru, român bănăţean, 
comandantul garnizoanei Braşov, care venise la adunare dar care faţă de atmosfera românească 
ce se manifesta atunci la Blaj, încă în cursul aceleiaşi zile s-a reîntors la Braşov. Directorul băncii 
ungureşti ne-a preferat pe noi, pe mine şi pe Veturia. Tot atât de greu a mers şi cu aranjarea 
celorlalte lucrări. S-a improvizat un cort mare sub care avea să se ţină aşa-numitul banchet, adică 
masa oficială din prima zi a adunării. Pentru spectacole s-a improvizat o sală destul de frumoasă. 


Veniseră cei mai aleşi reprezentanţi ai artei româneşti: Aristiţa Romanescu!, Agatha Bârsescu, 
Petre Liciu52, Zaharia Bârsan şi doamna Braşoveanu etc. Dintre scriitorii din ţară amintesc pe 
Caragiale şi Coşbuc care s-au simţit foarte bine între beţivii de la Blaj. Venise şi Aurel Vlaicu53 cu 
avionul său destul de primitiv şi pe care avea să-l încerce pe Câmpia Libertăţii. 


Pe lângă cei veniţi din depărtări, năpădiseră la Blaj toate satele din jur, cu mic cu mare. Astfel 
duminică dimineaţa, când avea să se înceapă adunarea, piaţa cea mare a Blajului în care încap 
zeci de mii de oameni, era literalmente ocupată de cei veniţi5?. 

Dangătul clopotelor catedralei vesteau că liturghia se începe. Dintr-o stradă laterală, apare 
trăsura cu patru cai albi a mitropolitului Mihaly55, care potrivit uzului, venea să slujească însuşi 
liturghia. Aclamat de lumea din piaţă, intră în catedrală. Clopotele sună din nou, de pe strada care 
duce la castel apare mitropolitul Meţianu cu episcopii ortodocşi uniţi (Cristea, Papp, Hossu56 şi 
Radu). Apariţia lor, când lumea i-a văzut împreună venind în mijlocul lor cu venerabilul mitropolit 
al Sibiului, a fost cuprinsă de fiori. O linişte mormântală s-a făcut şi lumea le-a deschis calea, 
făcând un şpalir pe două părţi ale drumului ce duce la catedrală. Acesta a fost unul din 
momentele cele mai pătrunzătoare. Lumea nu mai văzuse pe episcopii români la un loc. Era şi un 
simbol această apariţie a lor. S-au dus urmaţi de public până la catedrală unde au luat loc, 
mitropolitul, pe scaunul arhieresc iar episcopii în jurul lui. Pe la ora 11 s-a terminat liturghia şi s-a 
început prima şedinţă a adunării. Andrei Bârseanu a deschis adunarea cu un discurs clasic, rostit 
cu vocea lui melodioasă. După Bârsean, a luat cuvântul mitropolitul Mihaly. A rostit o alocuţiune 
care n-a impresionat pe mai nimenea. Vocea stridentă a lui Mihaly făcea ca discursul să piardă şi 
mai mult. După Mihaly a vorbit bătrânul mitropolit al Sibiului, care purta pe umeri 83 de ani. Cu 
organul lui puternic şi cu sentimentul românesc ce-l caracteriza a improvizat una dintre cele mai 
splendide vorbiri. Mi-aduc aminte că a încheiat-o cu binecuvântări adresate întregului neam 
românesc de oriunde s-ar găsi el şi spunând între altele: „ce nu vă poate binecuvânta mâna mea 
debilă de om, să vă binecuvânteze bunul Dumnezeu cu marea sa iubire de oameni”. Discursul 
mitropolitului a făcut o impresie adâncă şi a impresionat pe toată lumea. În tot timpul adunării, 
discursul acesta a fost obiectul comentariilor tuturor. A mai vorbit directorul învăţământului din 
Blaj şi încă vre-o doi-trei reprezentanţi ai unor societăţi culturale. În sfârşit, s-au constituit 
comisiunile anunţându-şi şedinţa a doua la ora 4 după amiază. Notez că la adunare a fost invitat 
şi guvernul ţării, care era reprezentat prin fişpanul comitatului Szasz Joska şi încă doi delegaţi ai 
guvenului de la Budapesta. Szasz Joska era o figură bine cunoscută şi foarte simpatizată în oraş. 


209 


Vorbea o românească-ţărănească perfectă, era renumit că cunoştea după nume pe toţi oamenii 
mai de seamă din satele comitatului. Avea nenumărați fini în judeţ şi la nunțile româneşti de 
frunte era invitat petrecându-şi între ţărani cu jocuri şi cântece româneşti. 


După şedinţă ne-am dus la banchet care era organizat, cum am spus, într-un enorm cort 
ocazional. Aproape 1000 persoane s-au prezentat să ia loc. Au fost toţi angajaţi în frunte cu 
mitropoliţii şi episcopii, cu reprezentanţi ai guvernului, generalul Şandru şi alte notabilităţi. Pentru 
noi tineretul, rămăseseră doar locurile de la coadă, adică în celălalt capăt al mesei. Înainte de a 
începe servirea mâncărurilor, tineretul s-a ridicat în picioare şi a intonat Deșteaptă-te române ca la 
comandă, toţi au făcut asemenea. S-au ridicat şi episcopii şi reprezentanţii guvernului, cântând 
împreună cu mulţimea. 


Au rămas în amintirea multora, cuvintele lui Szasz Joska cu care îndemna pe episcopul 
Lugojului să-şi de-a drumul la băierile inimii şi să cânte cât poate „Deşteaptă-te române”. Îi 


spunea: „cântă Hossule, nu te lăsa!” Acesta a fost al doilea moment înălţător şi de neuitat. 


Cu mare lucru de la banchet nu ne-am ales. Din cauza aglomerării, mîncare a fost puţină şi 
serviciul prost. A fost însă multumirea sufletească cea mai mare. Ceilalţi care n-au luat parte la 
banchet au fost ospătaţi în bucătării comune sau restaurantele Blajului. Pentru ziua întâi a 
adunării erau ceva alimente, care însă s-au terminat repede neputându-se înlocui. Se ajunsese la 
fundul sacului, fără ca sacul să mai poată fi umplut. După banchet am petrecut în piaţa Blajului, 
care era ticsită de lume şi unde se găsea şi luliu Maniu, preşedintele comitetului aranjator, 
înconjurat de admiratorii săi. În piaţa Blajului îşi făcuse apariţia şi corespondentul ziarelor de la 
Paris şi Londra din Budapesta. Îl chema pare-mi-se, Pasmandry Denss, a fost deputat în camera 
ungară făcând politică filo-franceză, alăturea de Ugron Gabor. 


Pasmandry care asistase la manifestaţiunile de până acuma şi care văzuse mulţimea de români 
adunată la Blaj, s-a dus la luliu Maniu, cu care se cunoştea din parlament şi i-a spus: 


„ Până acuma n-am crezut în România mare, dar de acum înainte sunt sigur că se va realiza”. 


A fost o profeție fatală pentru guvernul unguresc şi foarte măgulitoare pentru politica 
daco-română a naţionaliştilor români. Şedinţele „Asociaţiunii” continuau după şablonul obişnuit. 
Membrii „Asociaţiunii” discutau rapoartele ce li se prezentau şi făceau diferite propuneri. Se 
înţelege, de astă dată, cei ce luau cuvântul se exprimau mai îngrijit, iar oratori erau mai mulţi, unii 
necunoscuţi până atunci. A urmat conductul etnografic din satele din jurul Blajului. A fost o feerie. 
Varietatea de costume şi frumuseţea lor a surprins pe toată lumea. Nu se mai văzuseră asemenea 
conducte. Însufleţirea era cu atât mai mare. Eu mai văzusem un conduct etnografic la Viena în 
1908 când au luat parte toate popoarele Austriei şi când i-am văzut pe bucovineni chipeşi în 
frumoasele lor costume, aclamaţi de toată lumea. Atunci era jubileul de 60 de ani de domnie a 
împăratului. lar eu eram preocupat mult de toate mişcările lui, căci eram într-o tribună vis-ă-vis de 
cea imperială. Acesta însă era conductul nostru, al neamului românesc, era firesc să fiu mai 
emoţionat şi mai entuziasmat. Acesta a fost al patrulea moment înălţător al serbărilor de la Blaj. 
În decursul sărbătorilor de la Blaj, toată lumea era veselă şi fericită. Casele blăjenilor intelectuali 
erau deschise toată ziua şi toată noaptea cu mâncări şi băuturi alese pentru cei ce intrau în ele, fie 
că erau rudenii, prieteni, cunoscuţi sau chiar străini. Şi lumea intra cu duiumul căci alimentaţia din 


restaurante se cam terminase. Între mulţimea de prieteni şi cunoscuţi ce am întâlnit la Blaj era şi 

avocatul loan Roşu, fostul primar de la Biserica Albă. Dormise într-o şiriglă cu fân în Vesa. Era 

totuşi fericit şi ca scos din cutie în haine negre, ca şi cum s-ar fi dus la o festivitate mare. Şi aşa 

erau toţi încartiruiţi în satele din jurul Blajului, deşi se spălau la fântână şi se bărbiereau în curte. 

A doua zi a serbărilor a fost o mare masă la castelul mitropolitului. Au fost sute de invitaţi care 

erau primiţi de amfitrion în grădină, unde erau şi câteva boschete. Parcă văd şi astăzi cum 

într-unul se veselea episcopul Aradului la un pahar de vinars cu Szasz Joska, înainte de începerea 
prânzului. Nu mai vorbesc de Caragiale şi Coşbuc care erau tot cu droaia de prieteni şi cunoscuţi 
după ei şi care au tras nişte chefuri împărăteşti la Vesa, de le-a mers vestea, iar seara la Blaj, în 
casa lui Alexandru Ţura şi Aurel Domşa. Masa mitropolitului a fost foarte abundentă şi într-o 
atmosferă foarte plăcută. Mitropolitul Mihaly a ţinut o cuvântare care a entuziasmat pe toţi, a spus 
că orice s-ar întâmpla, nu-şi va lăsa legea şi limba românească. A adus o serie de exemple din 
istoria bisericii catolice. În ziua a doua de serbări a sosit la Blaj Nicolae lorga însoţit de fratele lui 
Bunea, care era mare comerciant la Galaţi. Tineretul şi aderenţii lui lorga, care erau mai toată 
lumea, au alergat în piaţa Blajului să-l primească. Erau sute şi mii de persoane. lorga cu Bunea au 
plecat direct la mormântul lui Augustin Bunea*7, marele preot şi marele român. Aici lorga a rostit 
câteva cuvinte şi apoi au plecat la şedinţă. Intrarea în sala de şedinţă a fost salutată cu aplauze 
fantastice de credeai că se dărâmă sala sub povara aplauzelor. lorga însă nu a putut lua cuvântul, 


nefiind membru al „Asociaţiunii” şi nefiind cetăţean ungar. Dar dacă nu lua cuvântul nu înseamnă 


că nu vorbea, el vorbea cu ochii, cu fizionomia şi întreaga lui făptură. Vorbea cu prietenii, 
cunoscuţii şi interlocutorii lui. Pentru toţi avea cuvinte şi răspunsuri admirabile. Era o mare 
plăcere să fii în apropierea lui. Lumea căuta să prindă câte o frântură din cele ce spunea, le 
reproducea şi le comenta în toate părţile. Astfel, glasul lui era auzit pretutindeni. A rămas la Blaj 
până după zborul lui Vlaicu. Acesta a fost al cincilea moment înălţător al festivităților de la Blaj. 
Dar momentul culminant a fost zborul lui Vlaicu deasupra Câmpiei Libertăţii, zbor făcut pentru 
întâia oară cu avionul construit de însuşi Vlaicu, după capul lui. Avionul era destul de primitiv, aşa 
că pentru a fi scos şi băgat în hangar, şi pentru a-şi putea lua zborul trebuiau să-l tragă feciorii 
din Vinţânt [Binţinţi], cu funii lungi, groase. Vlaicu ieşise şi el, supraveghind lucrarea tinerilor 
tovarăşi. Lumea se adunase în jurul avionului. Vlaicu făcea din când în când câte o glumă şi 
sorbea câte un pahar de coniac, din care luase mai înainte mai multe fiind binişor afumat. Era în 

obiceiul lui, de câte ori se pregătea de câte un zbor să ia câteva păhărele de coniac. Deodată îşi 
deschide calea printre asistenţi mama lui Vlaicu care venise şi ea să asiste la acest zbor. Se 
apropie de fiul ei şi-i spune: „Aurele, dragă, nu gândeşti că ar fi mai bine să chemăm pe vreun 
domn părinte să facă o ţâră de slujbă la maşină?” 

„ Nu, mamă dragă, că popa îl scoate pe dracul din maşină şi eu nu am cu ce mă mai ridica!” 


Un hohot de râs din partea tuturor. Vlaicu se suie în avion şi apucă volanul, după câteva 
încercări, avionul începe să se ridice de pe pământ şi în momentul următor îl vedem câteva sute 
de metri deasupra noastră. Din înălţimi el salută larg cu pălăria lui mare pe cei de jos. Lumea îl 
aclama la nebunie. Mulţi plângeau de bucurie. Face câteva virajuri deasupra Blajului până îi 
pierdem urma, căci o luase pe Târnava în sus. Îngrijoraţi aşteptam să se ivească dintr-o parte 
oarecare. lată-l că vine pe Târnava în jos, mai face câteva virajuri deasupra Câmpiei Blajului şi 
începe coborârea pentru aterizare. Lumea aleargă cu mic cu mare, tânăr şi bătrân, cu episcopii în 
frunte să-l primească, să-l îmbrăţişeze. Cel dintâi care l-a îmbrăţişat şi l-a sărutat a fost episcopul 
Radu, Caragiale, Coşbuc şi ceilalţi. Se realizase cea mai mare minune a vremii noastre. Văzusem 
cel dintâi avion românesc zburând, invenţie realizată de îndrăzneţul şi luminatul fecior al lui 
Dumitru Vlaicu din Vinţânţ [Binţinţi]. E interesant a se şti cum s-a ajuns la construirea acestui 
aeroplan. Într-o zi, prin anii 1910-1911, aveam oaspete la Orăştie pe Octavian Goga. În cinstea lui 
întruneam la o masă de seară mai mulţi prieteni. În după amiaza aceleiaşi zile am plecat cu Goga 
la Vinţânţ [Binţinţi], comună învecinată. Acolo la Vlaicu n-am găsit pe nimeni acasă. Erau duşi la 
lucrul câmpului. Pe Aurel Vlaicu l-am găsit în şură, dregând nişte fiare împreună cu fratele lui lon, 
care deşi, rămas ţăran, era foarte îndemânatic la lucrul mecanic. Se vede că fraţii Vlaicu aveau în 
ei ceva născut de a fi mecanici isteţi. Vlaicu ne-a adus imediat maşina lui de zburat în miniatură. 
Era sistemul său propriu, prins în tot felul de scânduri şi scândurele, ţinute între ele cu ceva hârtii 


213 


mai groase. Ne-a explicat mecanismul viitoarei maşini şi ne-a spus că ar costa o avere întreagă pe 
care nu o are. 


L-am dus cu noi la Orăştie şi l-am reţinut la masă. Înainte de masă, am ieşit cu el şi cu toţi 
oaspeţii într-o piaţă a Orăştiei să facă câteva probe cu modelul adus de la Vinţânţ [Binţinţi]. Lumea 
a rămas entuziasmată. Eu ceva mai sceptic. A doua zi dimineaţă, Goga a luat pe Vlaicu şi au venit 
la Bucureşti, să mijlocească atelier şi mijloace financiare pentru a-şi putea construi avionul. A 
căpătat imediat cele dorite şi s-a apucat de lucru. Au trebuit însă aproape 2 ani, până ce invenţia a 
putut fi pusă la punct. A făcut cu avionul mai multe zboruri publice: la Orăştie, la Alba lulia, Sibiu, 
Blaj, Sălişte, Bistriţa etc. În toamna anului 1913 adunarea generală a „Asociaţiunii” avea să se ţină 
la Orăştie, ţinutul de naştere al lui Vlaicu. Era hotărât să facă orăştienilor şi „Asociaţiunii” o 
surpriză, adică să zboare cu avionul la Orăştie. 


Primul aviator îndrăzneţ care-şi pusese în gând să treacă munţii a şi pornit. Dar nu departe de 


Câmpinas8, avionul, nu se ştie din ce motive s-a prăbuşit şi aviatorul şi-a găsit moartea teribilă. În 
timpul acesta s-au terminat serbările de la Blaj şi zborul lui Vlaicu din Câmpia Libertăţii a rămas 
cea mai falnică amintire a oamenilor care au avut norocul să-l vadă în văzduh. lar doi ani în urmă 
Vlaicu a fost deplâns de întreaga românime şi îndeosebi de adunarea generală a „Asociaţiunii” de 
la Orăştie, pentru care a întreprins temerarul zbor. Zburătorul şi-a încheiat zborul. 


NOTE 


1. Branişte Valeriu (1869-1928), profesor la Gimnaziul român din Braşov (din 1891), publicist, om politic. Director al 
„Tribunei” (1893), fondator al ziarelor „Dreptatea” la Timişoara (1894) şi „Victoria” la Cernăuţi (1897). A condus 18 
ani ziarul „Drapelu!” - Lugoj (din 1901). Pentru activitatea sa naţională a fost condamnat şi întemnițat în câteva 
rânduri de autorităţile austro-ungare. Participă la Adunarea Naţională de la Alba lulia (1 Decembrie 1918), fiind ales 
ca membru în Consiliul Dirigent (responsabil al Resortului Cultelor şi Instrucțiunii Publice); unul din fondatorii 

Universităţii româneşti de la Cluj. Membru de onoare al Academiei Române. Autor de articole, studii şi lucrări de 
istorie literară. 


. Bogdan Alexandru (1881-1914), publicist şi profesor cu studii la Braşov, Budapesta, Leipzig şi Berlin. Din 1904 la 


na 


Braşov. A donat biblioteca sa pentru „o casă de cetire” în Braşov; Preşedinte al Reuniunii de cîntări şi gimnastică din 
oraş. 

. Dăianu Elie (1869-1956), teolog, cu studii de teologie şi filosofie la Budapesta, protopop (din 1901) greco-catolic al 
Clujului, a fost redactor al ziarului „Tribuna” şi al revistei „Răvaşul”. A fost membru şi vicepreşedinte al Comisiunii 
Monumentelor Istorice - Secţia pentru Transilvania. Deputat (1920-1921), şi senator (1923-1925, 1926-1927), 
vicepreşedinte al Camerei şi al Senatului. A fost membru al Partidului Poporului. Autor al unor studii şi cărţi de 
istorie, biografii, lucrări teologice. 

. Bologa Vasile (1859-1944), profesor la Orăştie şi Sibiu; secretar al ASTREI (1894-1897); secretar al Consistorului 
metropolitan ortodox din Sibiu (1906-1908). A cules şi publicat balade, poveşti şi cîntece populare, colaborînd la 
„Telegraful român”, „Convorbiri literare”, „Transilvania” ş.a. Autor de manuale, studii literare, monografii. 


. Triteanu Lucian (1872-1953), teolog, asesor la Institutul de Teologie din Sibiu, episcop ortodox al Romanului şi 
Huşilor (1923). Deputat (1922) şi membru al Sfîntului Sinod al Bisericii Ortodoxe Române. 


. Cunţan Dimitrie (1837-1910), preot, profesor şi consilier consistorial, a condus conferinţa învăţătorilor din cercul 
Braşovului, al Trei Scaunelor şi Făgăraşului. Profesor de muzică la Seminarul arhidiecezan din Sibiu (din 1864). A 
fost paroh în Sibiu, în cartierul Josefin. A compus şi tipărit manuale de cîntări bisericeşti (cor şi solo), cîntări 
religioase la cununii, hirotonosiri şi sfinţiri de biserici. 

. Voileanu Mateiu (1852-1933), jurist, redactor la „Telegraful român” (din 1883); asesor consistorial în Senatul şcolar, 
membru al Sinodului arhidiecezan şi al Congresului Bisericesc (din 1885). Autor al unor lucrări de istorie şi 
dogmatică bisericească. 


. Bratu Aurel (1878-1911), profesor de matematică şi fizică la Sibiu, Brad, Arad. La Sibiu a funcţionat la Seminarul 
„Andreian” (din 1910) şi la Consistorul arhidiecezan. Autor de lucrări pedagogice. 


. Două patente imperiale din 2 martie 1853 şi 21 iunie 1854, au emancipat țărănimea din Banat, Ungaria, Croaţia, 


Slovenia şi respectiv Transilvania de servituţile feudale. În urma lor iobagii şi jelerii deveneau liberi, prin 

despăgubire. Astfel, capitalismul ieşea victorios, oferind mijloace de modernizare şi avantajind încă o dată pe marii 
proprietari de pămînt. 

10. Carada Eugeniu (1836-1910), publicist, economist, din 1883 directorul Băncii Naţionale, care a condus lucrările 
noii clădiri a băncii. Autor al unor lucrări literare puse pe muzică; a fost redactor la „Românul”. Membru al Partidului 
Naţional Liberal. 


11. Duca lon G. (1879-1933), jurist, om politic liberal, deputat (din 1907). Director al băncilor populare (1903) şi al 
ziarului „Viitorul”. Ministru al Cultelor şi Artelor (1914-1918), la Agricultură şi Domenii (1918-1919), de Externe 
(1922-1926), de Interne (1927-1928 şi prim-ministru (14 noiembrie - 29 decembrie 1933). A fost asasinat de către 
„Garda de Fier”. Cunoscut în plan politic internaţional prin propuneri de soluţionare unanim acceptate (litigiile, 
problema strîmtorilor), autor al unor lucrări de economie, studii politice, memorialistică. A participat, împreună cu 
Nicolae lorga, la inaugurarea Muzeului ASTREI la Sibiu, în 1905. 


12. Tisza István (1861-1918), conte, jurist şi politician maghiar, prim-ministru (1903-1905, 1913-1917); a reorganizat 
Partidul Liberal Maghiar, devenit sub conducerea sa (1910) Partidul Naţional al Muncii. Adept al maghiarizării şi 
susţinător fervent al statului dualist; a fost demis în ianuarie 1917 şi executat apoi de revoluționarii lui Bela Kun. 


13. Teodor Mihalyi (1855-1934), jurist, avocat la Dej unde a înfiinţat şi condus Banca „Someşana”. Din 1890 membru 
în Comitetul Naţional al Partidului Naţional Român, în care calitate este direct participant la mişcarea memorandistă, 
în urma căreia a fost condamnat la 2 ani temniţă. Activ în politică, din 1905 este deputat în Parlamentul Ungariei, 
fiind preşedintele Clubului deputaţilor naționalităților din Budapesta. A fost vicepreşedinte al Adunării Naţionale de 
la Alba lulia (1 decembrie 1918); prefect al judeţului Someş şi primar al Clujului (1929) din partea Partidului 
Poporului, apoi deputat liberal (1931). 


14. Lemberg sau Leopol (Lwow), Liov la români. Oraş în Polonia, care a căzut în mîinile armatelor ruseşti la 3 
septembrie 1914. 


15. Hantos Elemér (1881-1942), economist, prof. univ. şi om politic maghiar. Redactor (din 1914) la “Penzitezeti 
Szemle”. Deputat din partea Partidului Muncii (1910-1918), secretar de stat în Ministerul Comerţului (1916), 
preşedinte al Casei de Depuneri a Poştei (1918), fondator al Institutului Central European. Autor al unor interesante 
lucrări de economie şi finanţe, între care: L'économie mondiale et la Societé des Nations (Paris, 1930), Die 
Rationalisierung der Weltwirtschaft (Tübingen, 1930), Die Kooperation der Notenbanken (1931), L'Europe Centrale 
(Paris, 1932). 

16. Nicolae Ivan (1855-1936), teolog, redactor la „Telegraful român” (1890) monah în 1916, protopop de Alba lulia, 
ales episcop ortodox al Clujului, Vadului şi Feleacului (1921). A fost vicepreşedinte al Partidului Naţional Român; a 


întemeiat băncile „Lumina” din Sibiu şi „Vatra” din Cluj, contribuind la înălţarea multor instituţii de cultură şi 


economie din Transilvania. A înfiinţat Academia Teologică din Cluj şi periodicul eparhial „Renaşterea”. Ca ierarh a 
susţinut ridicarea multor biserici şi catedrale, inclusiv a catedralei ortodoxe din Cluj. A fost membru al Academiei 
Române (1934). 


17. Verzea Victor (1865 - 1932), colonel în armata română, originar din Săcele, i s-a încredinţat conducerea Poştei şi 
Telegrafului în timpul primului război mondial în care calitate, rămînînd în Bucureşti, la părăsirea acestuia de către 
autorităţile române, în noiembrie 1916 s-a pus în slujba ocupanților germani. A fost judecat şi condamnat după 
război; purtînd stigmatul trădării sale s-a sinucis. 


18. luliu Maniu (1873-1953), ales membru în Comitetul Naţional al Partidului Naţional Român în anul 1896. De la 
această dată ascensiunea şi influenţa lui politică, prin discursuri publice în Parlamentul Ungariei (deputat din 1906) 
şi prin legăturile cu fruntaşii din Imperiul austro-ungar, i-au asigurat un prim rol în mişcarea de emancipare 
naţională. 

19. Teleskzy Jânos (1868-1939), economist şi om politic maghiar, academician (1930); secretar de stat la Ministerul 
Finanţelor (1911), deputat (1912), ministru de Finanţe (1912-1917) şi preşedinte al Consiliului Financiar 
(1922-1924). 


20. Schmidt József (1848-1928), jurist, economist şi om politic maghiar. Administrator financiar la groful Pálffi 
(1885-1887), intră în Ministerul Finanţelor în 1888. Consilier ministerial în Ministerul Agriculturii (1891), secretar de 
stat (1900), devine director şi preşedinte executiv la Casa Centrală de Economii de la Budapesta. Prim-preşedinte al 
Institutului Bancar Maghiar (1916-1924). 

21. Wekerle Sândor (1848-1921), economist şi om politic maghiar. Din 1886 în Ministerul Finanţelor, ministru 
(1889-1892 şi 1917-1918). Autor al unor importante reforme financiare. 

22. Primul, Dula Matei (Matus) (1846-1926), jurist şi om politic slovac. Cel de-al doilea Fajnor Waldemar (n. 1875), 
jurist slovac, expert în drept civil, om politic. Fruntaş al mişcării naţionale slovace, în 1918 devine guvernator la 
Bańska Bystrica, apoi preşedinte al Curţii din Bratislava (1919), ministru al unificării, preşedinte al Curţii Supreme de 
la Brno. Autor al unor cărţi, manuale, studii de drept şi politice. 

23. Falkenheinn, Erik von (1861-1922), general german, ofiţer din 1880, din 1906 ofiţer de stat major, apoi general It. 
(1913). Şeful armatei a 9-a în primul război mondial pe frontul românesc. Lucrări de teorie şi tactică militară (Der 
Feldzug der g. Armee gegen Rumänien, 1921). 


24. Dima Gheorghe (1847-1925), compozitor, dirijor, cîntăreţ de operă cu o excepţională pregătire profesională şi 
calităţi deosebite; dirijor al Corului Reuniunii de Cîntări şi al Corului Catedralei Metropolitane din Sibiu (1881); 
profesor de muzică la Seminarul „Andreian” din Sibiu, apoi la Braşov (din 1899) ca profesor şi dirijor. Închis în 
timpul primului război mondial din ordinul autorităţilor austro-ungare; din 1919 i se încredinţează organizarea şi 
conducerea Conservatorului de Muzică din Cluj. Membru de onoare al Academiei Române. Are o vastă operă 
compoziţională, muzică religioasă şi laică pentru cor şi orchestră, în care străbat accente populare. 


25. Micşa Pompei (n.1873), jurist, doctor în drept, a funcţionat la Curtea de Apel din Dej şi Sibiu iar din 1919 la Cluj. 
Prim-preşedinte al Curţii de Apel. Autor de studii şi articole juridice. 


26. Apâthy István (1863-1922), prof. univ., academician, zoolog maghiar de reputaţie. 


27. Eötvös Loránd (1848-1919), fizician maghiar cu importante descoperiri în domeniul gravitaţiei. Membru al 
Academiei Maghiare (1873) şi preşedinte al acesteia (1889-1905); profesor universitar şi rector al Universităţii din 


Budapesta (1891-1892), ministru al Învăţământului Public (1894-1895). 


28. Simu Romul (1857-1939), învăţător, scriitor cu lucrări de popularizare în revistele „Foaia poporului”, „Foaia 


scolastică”, „Bunul econom”, „Revista economică”; membru al secţiunii economice a ASTREI (din 1902). 


29. Afirmat ca istoriograf al instituţiilor bancare, între 1.01.1908-15.08.1916 şi 1.06.1918-februarie 1920 a condus 
„Revista economică”. Printre articolele mai importante, Constantin Popp a semnat: Băncile române din Transilvania 
și Ungaria (RE, VII, 1905, nr. 20); Partenie Cosma - cu prilejul comemorării sale centenare (RE, XXXIX, 1937, nr. 19); 
Valeriu P. Bologa (1853-1899). Cu prilejul aniversării a 40 de ani de la moartea sa. Note biografice, Institutul de Arte 
Grafice „Dacia Traiana”, S.A., Sibiu, 1939. 


30. Apponyi Albert (1846-1933), conte, academician, om politic maghiar, deputat din 1872, preşedintele Partidului 
Naţional Maghiar, preşedintele Camerei (1901), ministru al Cultelor şi Instrucțiunii Publice (1906-1910), promotor al 
politicii de maghiarizare prin legile din 1907; a reprezentat Ungaria la tratativele Conferinţei de Pace de la Trianon 
(1920), ca şi la Liga Naţiunilor. Autor al unor memorii şi cuvântări. 

31. Partidul Naţional Ardelenesc, condus de Vasile Goldiş, s-a născut în urma disensiunilor produse de pregătirea 
fuziunii Partidului Naţional Român cu Partidul Ţărănesc, tratată din mai 1924. Grupul din jurul lui V. Goldiş a părăsit 
Partidul Naţional în 1926, înaintea fuziunii acestuia din toamna acelui an. 


32. Manoilescu Mihail (1891-1950), economist, profesor universitar (1931), senator, om politic de orientare 
naţional-ţărănistă, preşedintele Ligii Corporatiste. A fost subsecretar de stat la Ministerul de Finanţe (1926-1927), 
ministru de Lucrări Publice şi Comunicaţii (13 iunie-10 octombrie 1930), al Industriei şi Comerţului (1930-1931). 
Guvernator al Băncii Naţionale (1931), preşedinte la Secţiunea română a Camerei Internaţionale de Comerţ; 
fondatorul revistei „Lumea nouă”. Promotor al teoriei corporatismului integral, are mari merite în organizarea 
statutului brevetelor de invenţii, a modernizării regimului tranzacţiilor comerciale şi celui fiscal, fiind autor a 
numeroase lucrări ştiinţifice. Ca ministru de externe în guvernul Gigurtu a semnat Dictatul de la Viena (30 august 


1940). 


33. Mitilineu loan M. (1868-1946), jurist, om politic, magistrat (1888-1895), prefect al Poliţiei Capitalei (1910-1913), 
ministru de Justiţie în guvernul Averescu (4 iunie - 24 octombrie 1918) şi de Externe (30 martie 1926 - 4 iunie 
1927). Deputat şi senator în mai multe legislaturi. 


34. Brătianu Vintilă (1867-1930), inginer şi om politic, a lucrat ca inginer şef la şantierul podului de peste Dunăre sub 
conducerea lui Anghel Saligny; a condus construirea podurilor de la Grădiştea (Argeş), de pe Siret la Bacău, Vădeni 
(Brăila); director al Regiei Monopolurilor Statului (1897-1899) în care calitate a organizat Serviciul Român de 
Navigaţie. Ca membru marcant al Partidului Naţional Liberal a ocupat funcţiile de secretar general la Ministerul de 
Finanţe (din 1901), apoi ministru de Război (15 august 1916-20 iulie 1917), de Finanţe (1922 - 1926; 1927-1928), 
prim-ministru (24 noiembrie 1927-16 noiembrie 1928). A fost preşedinte al P.N.L. (1927-1930). A promovat o 
politică de stabilizare monetară şi de severitate în folosirea banului public. Promotor din 1900 al lozincii şi politicii 
„Prin noi înşine”, a protejat interesele naţionale. Autor a numeroase lucrări cu caracter politic, economic şi financiar. 


35. Partidul Naţional Român din Transilvania a rezultat în urma conferinţei de la Miercurea (23-24 februarie /7-8 
martie 1869); primul său preşedinte a fost Ilie Măcelariu. 


36. La dezvoltarea acestora, Banca „Ardeleana” a avut un rol covîrşitor, ridicîndu-le, finanţîndu-le şi încurajindu-le; ele 


erau apreciate drept izvoare ale acţiunilor folositoare pentru obşte. Vezi la loan |. Lapedatu, Monografia Institutului 
de Credit şi Economii „Ardeleana”, Societate pe acţiuni în Orăştie, 1885-1910, Sibiu, 1912, p. 111414. 

37. Despre cel discutat, vezi Francisc HossuALongin, Amintiri din viața mea, Cluj-Napoca, 1975, cu Introducerea 
semnată de Georgeta Antonescu. 

38. Pop de Băseşti, Gheorghe (1835-1919), jurist, om politic deosebit de activ în organizarea mişcării naţionale a 
românilor din Transilvania. A participat la mişcarea memorandistă, fiind condamnat la un an închisoare. 
Vicepreşedinte (1881-1902) şi preşedinte (1902-1918) al Partidului Naţional Român. Preşedinte al Marii Adunări 
Naţionale de la Alba lulia (1 decembrie 1918). 


39. Detalii la pr. loan Moţa, 42 de ani de gazetărie. Contribuţii la istoria gazetăriei din Ardeal şi Banat, - descriind 


xs 


special rolul foilor poporale de la Orăştie: „Libertate”, „Foaia interesantă”, „Tovărăşia”, Bobirnaci care au atins, înainte 


de război, cea mai largă răspindire în Ardeal, Banat şi Crişana, Orăştie, 1935. 


40. Dragomir Silviu (1888 - 1962), istoric cu studii de teologie; specializare la Viena, Belgrad şi Moscova în istoria 
sud-est europeană. Prof. univ. la Cluj (1919-1947), decan şi prodecan (1925-1926, 1926-1927), director al 
Institutului de Studii sud-est europene şi al publicaţiei „Revue de Transylvanie”; membru corespondent (1916) şi 
apoi activ (1928) al Academiei Române. Redactor la „Gazeta poporului”, secretar al Marii Adunări Naţionale de la 
Alba lulia din 1 Decembrie 1918. Deputat (1927 - 1928), ministru al Minorităţilor (1938); membru al Adunării 
Eparhiale a Episcopiei Vadului, Feleacului şi Clujului şi în Congresul Naţional Bisericesc. Autor de studii, culegeri de 
documente, sinteze şi monografii privind istoria politică şi a bisericii. Lucrarea la care se face referinţă este Dr. loan 
Mihu, Spicuiri din gindurile mele politice, culturale, economice, publicată cu un studiu biografic de prof. Silviu 
Dragomir, Sibiu, 1938, 487 p. 

41. Moldovan, Silvestru (1861-1915), profesor cu studii la Viena, ziarist şi redactor la „Rîndunica”, „Foaia poporului”, 
„Tribuna”, „Transilvania”; director al Tipografiei Institutului Teologic din Sibiu. Autor de lucrări literare şi geografice, 
manuale, dicţionare. 


42. Comentariul la Stelian Mândruţ, Legile lui Apponyi şi activitatea parlamentară a deputaţilor români (1907), în 
„Anuarul Institutului de Istorie şi Arheologie”, Cluj-Napoca, vol. 21, 1978, p. 441-458. 

43. Vezi loan |. Lapedatu, Pro Domo. Cuvinte rostite în Adunarea acţionarilor „Băncii Generale de Asigurare”, ţinută la 7 
mai 1918 în Sibiu, Sibiu, 1918. 


44. Radu Dimitrie (1861-1920), teolog, cu doctoratul la Roma (1885). Profesor la Seminarul Teologic Romano-Catolic, 


episcop al Lugojului (1896 - 1903) şi Oradiei (1903-1920). A fost copreşedinte al Adunării Naţionale de la Alba lulia. 
Autor de lucrări teologice. 


45. Hodoş Enea (1858-1945), literat, ziarist şi folclorist, membru corespondent al Academiei Române. Profesor la Sibiu 
şi Şcoala Normală Confesională de la Caransebeş şi la Sighet. Autor de articole, traduceri, culegeri folclorice. 

46 Agirbiceanu loan (1882-1963), preot, ziarist, prozator, protopop la Cluj, canonic al Episcopiei de Cluj-Gherla. A fost 
paroh la Bucium - Şasa (jud. Alba), Orlat (jud. Sibiu), şi director al ziarelor „Patria” şi „Tribuna” din Cluj. Deputat 
(1919, 1922-1926), senator, vicepreşedinte al Senatului, membru în Comitetul Executiv al Partidului Naţional 
Român. Membru al ASTREI (din 1912), secretar al Secţiilor literar-ştiinţifice. Membru corespondent al Academiei 
Române (1919) şi academician (1955). Preşedinte al Sindicatului presei române din Ardeal şi Banat (1921). 

47. Ungurian Emanoil (1845-1929), avocat, fondator al ziarului „Dreptatea”; a întemeiat filiala Timişoara a ASTREI. A 
susţinut dezvoltarea Muzeului Banatului prin Societatea de Istorie a Bănăţenilor. 

48. Mocioni Anton (n.1882 ), jurist şi om politic, susţinător al mişcării naţionale a românilor din Transilvania şi Banat. 


49. Sindicatul Central al Ziariştilor Români din Ardeal şi Banat a fost fondat în mai 1922, la Cluj. Avea filiale la Oradea, 


Arad, Timişoara, Braşov, Tîrgu Mureş, Satu Mare şi Sibiu. În fruntea sa a fost ziarsitul, profesorul, publicistul şi omul 
politic Ilon Clopoţel. 


50. Groza Petre (1884-1958), jurist cu studii la Budapesta şi Leipzig. Deputat în Sinoadele şi Congresul Naţional 
Bisericesc; membru în Marele Sfat Naţional (1919); deputat în Parlamentul României (1919-1927); membru al 
Partidului Poporului (1920), ministru al Ardealului (16 aprilie - 17 decembrie 1921), de Lucrări Publice (30 martie - 
14 iulie 1926) şi de stat (14 iulie 1926 - 4 iunie1927). Întemeietorul „Frontului Plugarilor” (1933). După 1944 a 
devenit vicepreşedinte al Consiliului de Miniştri (noiembrie 1944 - februarie 1945) şi preşedinte al acestuia (6 martie 
1945 - 2 iunie 1952). Preşedintele Marii Adunări Naţionale (1952-1958). 


51 Romanescu Aristizza (1854-1918), actriţă, profesoară la Conservatorul din Bucureşti, a jucat pe scenele teatrelor de 
la Craiova, laşi şi Bucureşti. 
52. Liciu Petre (1871-1912), actor, cu studii la Bucureşti, Paris şi Berlin. Angajat al Teatrului Naţional din Bucureşti, cu 


roluri de dramă şi comedie. A jucat pe scena teatrelor româneşti în piese de Shakespeare, Gogol, Delavrancea, fiind 
deosebit de bine cotat de public. 

53. Vlaicu Aurel (1882-1913), inginer constructor de avioane, pilot, pionier al aviaţiei mondiale, cu primul zbor la 17 
iunie 1910. 


54. Despre serbările de la Blaj din 1911 vezi şi la Octavian C. Tăslăuanu şi Victor lon Popa, fragmente reproduse de 
Teodor Seiceanu şi lon Buzaşi, în B/aju/ o istorie în texte, Editura Demiurg, 1993, p. 253-262. 


55. Mihaly Victor de Apşa (1841-1918), teolog cu studii la Roma, doctor în teologie (1863). Profesor de Istorie 
bisericească şi drept canonic la Gherla; secretar şi referent consistorial la Mitropolia din Blaj (1869-1874), episcop 
greco-catolic de Lugoj (1874-1893) şi de Blaj (1894-1918), membru de onoare al Academiei Române (1894). Autor 
de lucrări teologice şi de istoria bisericii. 


56. Hossu luliu (1885-1970), teolog cu studii la Roma, unde a obţinut şi doctoratul în teologie şi filosofie (1910). 
Profesor la Seminarul teologic din Lugoj, secretar la Episcopia Lugojului, confesor militar la Viena, Graz şi-n alte 
oraşe din Austria (1914-1917). Episcop greco-catolic la Gherla (din 1917-1948). Participant la Marea Adunare 
Naţională de la Alba lulia, a fost ales în delegaţia care a prezentat Actul Unirii la Bucureşti. 

57. Bunea Augustin (1857-1909), teolog cu studii la Roma, doctor în teologie (1882), profesor la Seminarul teologic 
din Blaj (1886-1888), secretar mitropolitan (1888-1895), canonic. A fost unul din apărătorii din procesul 
Memorandumului, membru al Academiei Române. Istoric cu lucrări de istorie bisericească. 


58. Eveniment dramatic petrecut la 13 septembrie 1913 la Băneşti. Un monument închinat lui Aurel Vlaicu aminteşte 


despre temerarul pilot şi constructor de avioane. 


III.VETURIA. CĂSĂTORIA ŞI VIAŢA DE FAMILIE 


Auzisem vorbindu-se de ea încă din 1898, pe când mi-am început studiile la Universitatea din 
Budapesta. Colegii de prin părţile bihorene şi cei ce trecuseră pe la şcoalele din Beiuş vorbeau cu 
entuziasm de Veturia Papp, fiica protopopului ortodox de acolo. Vorbeau nu numai de frumoasa 
ei înfăţişare, ci şi de spiritul său vioi, de cultura ei aleasă şi de admirabilele calităţi sufleteşti. 
Pentru lumea mare românească de dincoace de Carpaţi, se făcuse cunoscută cu deosebire în 
toamna aceluiaşi an - 1898 - când „Asociaţiunea” de la Sibiu îşi ţinuse adunarea generală la Beiuş 
şi când, în cadrele diferitelor festivități, recitase cu mult talent versuri, mi se pare, din Coşbuc. A 
fascinat şi cucerit lumea, venită din toate părţile ţării, nu numai cu înfăţişarea ei frumoasă şi 
simpatică, ci şi, ori mai cu seamă, cu admirabila ei dicţiune şi melodioasa limbă românească ce 
curge de pe buzele ei. Un frumos foileton, scris în „Unirea” de la Blaj de redactorul ei, Aurel 
Domşa! , cu meritate elogii, i-a dus faima până în cele mai îndepărtate ţinuturi locuite de români. 


Din cercurile tinerimii de la Budapesta, ori de câte ori ne găseam mai mulţi împreună, în jurul 
vre-unei mese albe, i se trimiteau de admiratori cărţi poştale ilustrate, pe atunci la modă, ilustrate 
pe care semnam cu toţii, cunoscuţi şi necunoscuţi. De câte ori se vorbea de ea, mai totdeauna se 
punea întrebarea: cine va fi bărbatul pe care îl va lua? Treceam în revistă pe toţi tinerii candidaţi 
de însurătoare: avocaţi, medici, ingineri, profesori, teologi etc., dar mai niciodată nu găseam 
persoana asupra căreia să fi fost toţi de acord. M-am gândit adeseori de atunci, cine şi-ar fi putut 
închipui, că cel căutat era în mijlocul nostru? Nimenea. Cu atât mai puţin „eu” care era abia la 
începutul studiilor sale superioare, care nici nu cuteza să se ridice cu gândul atât de sus şi care, în 
modestia lui, se socotea prea puţin pentru o fată atât de frumoasă, de talentată şi încântătoare. 

Dar zilele treceau. În vreme ce eu continuam cu asiduitate studiile mele în capitala Ungariei, 
de unde nu voiam să mă reîntorc fără diplomă de profesor, idealul meu pe atunci, ea, după ce 

terminase cu succes „eminent” pedagogia de stat din aceeaşi capitală, se hotăreşte să intre în 
învăţământ. Fu numită de minister întâi învăţătoare la Şcoala Primară de Fete de la Beiuş, şcoală a 
statului cu limbă de propunere maghiară. După un an trece la Şcoalele Primare Confesionale 
Române din fruntaşa comună Sălişte de lângă Sibiu. Pretutindenea se ştiuse face plăcută, fiind 
simpatizată de toţi cei ce o cunoşteau. | se spunea „frumoasa dăscăliţă”. Noi, tineretul, o 
urmăream şi în noua ei carieră. „Frumoasa dăscăliţă” rămăsese obiectul preocupaţiunilor şi 
discuţiunilor noastre. Admiratorii ei însă sporiseră cu cei din părţile Sibiului, care ajunseseră a o 
cunoaşte şi a o considera ca aparţinând acestei regiuni. Ştiam cu toţii că e foarte activă, luând 
parte chiar şi la discuţii publice relativ la învăţământ, în conferințele învăţătoreşti. Gazetele scriau 
cu entuziasm şi simpatie de distinsa şi frumoasa învăţătoare. 


Ce mă priveşte, trecuse 6 ani de când o ştiam, o admiram, fără să fi avut ocazie a o cunoaşte, 
fie şi numai din vedere. 


În vara anului 1904 mi-am terminat studiile, obţinând mult aşteptata diplomă de profesor. 
Cum însă la Şcoala Comercială Superioară din Braşov nu era catedră liberă, am fost ales secretar 
secund la „Asociaţiunea” din Sibiu. Am ocupat această funcţiune încă în toamna aceluiaşi an, 
stabilindu-mă acolo. 


Era pe atunci obiceiul ca tinerii ce se aşezau la Sibiu pentru a putea face cunoştinţă cu 
societatea românească de acolo, să facă vizite la familiile fruntaşe ale societăţii româneşti. Pe 
primul plan erau familiile Cosma şi Moga. Urmau apoi familiile de avocaţi, medici, profesori etc. 
Fireşte, înaintea tuturor era mitropolitul românilor ortodocşi, care pe vremea aceea, se întâmpla 
să fie octogenarul loan Meţianu, o personalitate foarte simpatică şi agreabilă. 


M-am supus şi eu acestui obiceiu, acestei regule sociale. Însoţit de prietenul Lazăr Triteanu, 
episcopul de azi al Romanului, pe atunci referent şcolar la Consistorul de la Sibiu, am mers să 

facem întâia vizită la familia Cosma. Ne-a primit doamna Cosma împreună cu cele două fete: 
Minerva şi Hortensia. Au fost foarte amabile. Ne antrenasem în discuţii interesante, când deodată 
se deschide uşa salonului şi intră d-ra Veturia Papp. Foarte degajată, salută întâi pe „Leliţa Cosma” 
cum îi spunea ea d-nei Cosma (Veturia era înrudită de aproape cu domnul Cosma. Mama ei era 
vară primară cu „Cosma bacsi” cum îi ziceam toţi ai familiei de la Beiuş). Salută pe cele două fete 
şi ne întinde şi nouă - lui Triteanu şi mie - mâna. Nu pot spune cât am fost de impresionat. Era 
mult mai bine şi mai frumoasă decât îmi închipuiam în fantezia mea. Purta o haină, o rochiţă, pe 
cât de simplă, pe atât de elegantă. Pe cap o beretă drăguță de un bleu închis. Avea o siluetă ca 
trasă prin inel. Înfăţişarea ei întreagă era elegantă şi distinsă. Ochii ei mari, frumoşi şi buni, părul 
ei bogat, negru, bătând o idee în castaniu, era împletit şi strâns în jurul capului. Faţa ei fragedă şi 
albă ca spuma. Mişcările ei elegante şi vioaie, vocea melodioasă şi claritatea cu care vorbea şi se 
exprima, toate acestea făceau din ea o fiinţă excepţională. Chipul acesta al ei l-am păstrat mereu 


în amintirile mele şi nu-l voiu uita nici în ceasul despărțirii mele de lumea pământească. Îmi va 
apărea şi atunci ca o mângâiere a suferințelor prin care voi trece. Am plecat de la familia Cosma 
fericit că am putut-o cunoaşte, ducându-i imaginea în sufletul meu. Dar nici atunci nu mă puteam 
gândi că această minunată fată va fi vreodată tovarăşa mea de viaţă. Căci cine putea pătrunde în 


tainicile căi ale providenţei ? 

Am mai văzut-o de două-trei ori, întâmplător pe stradă. Cu cât o vedeam mai des, cu atât o 
admiram mai mult. O salutam cu toată deferenta. Îmi răspundea amabil, cu un surâs discret pe 
buze. Aşa resaluta ea însă şi pe alţii. N-am încercat niciodată să o opresc şi să-i vorbesc. De altfel, 
pe atunci, un bărbat nu avea voie să oprească pe stradă pe vre-o doamnă sau domnişoară care 
nu-i aparţinea familiei. 

Curând după aceasta, în noiembrie 1904, a plecat la Viena pentru cursuri de care mai avea 
nevoie ca viitoare directoare a „Şcoalei de Economia Casnică”, ce avea să deschidă în anul următor 

Reuniunea Femeilor Române? din Sibiu. Pleca la Viena ca bursier al acestei reuniuni. Bursa era de 
800 coroane, sumă pe care, după ce ne-am luat, a restituit-o Reuniunii. 


După plecarea la Viena, chipul ei viu şi frumos mă urmărea şi în vis. Mă interesam şi ascultam 
cu plăcere ştirile ce veneau de la ea către unele prietene rămase la Sibiu şi care, la rândul lor, 
căutau să mi le împărtăşească şi mie. Ah ! femeile, femeile acestea. Ele au un simţ pe care nu-l au 
bărbaţii. Ştiau ele ce ştiau, sau dacă nu ştiau, bănuiau ce bănuiau. Ele nu numai că căutau să mă 
informeze de tot ce aflau de la Viena, dar -cum am aflat mai târziu -în scrisorile ce i le trimiteau 
strecurau informaţiuni şi despre mine. Desigur, multe nu aveau ce-i spune, dar ce-i relatau, îi 
relatau cu toate amănuntele. Astfel, mi-a vorbit Veturia de o scrisoare ce-i trimisese una din 
prietenele ei, profesoară la Şcoala de Fete a „Asociaţiunii”, în care îi raporta despre un succes ce 
l-am avut cu o conferinţă publică, ce ţinusem în iarna anului 1905 la Sibiu. | se raportau chiar şi 
cele mai mici detalii. 


În adevăr, în iarna anului 1905, „Asociaţiunea” organizase un ciclu de conferinţe publice, care 
aveau să se ţină în câteva dumineci consecutive, în sala cea mare a Prefecturii judeţene, între orele 
5 şi 6 p.m. Ciclul începuse cu trei conferinţe despre Vasile Alecsandri, ţinute de dr. Ilie Beu, dr. 
Vasile Bologa şi lon Borcea.3 Dânşii trataseră toate genurile literare pe care le cultivase marele 
poet. În duminica a patra urmam eu. Nu mi-am ales subiect literar. Ţineam să tratez un subiect 
care să iasă din comun, dar care totuşi să intereseze publicul ce mă va asculta. Am făcut o 
conferinţă despre ideile sociale şi politice ale secolului al XIX-lea. Tratam evoluţia lozincilor de 
libertate, egalitate şi frăţietate ale revoluţiei franceze, Congresul de la Viena şi reacţiunea urmată, 
revoluțiile de la 1830 şi 1848 şi în fine mişcările socialiste până la Enciclica Papei Leon al XIII-lea. 
„Pax vobis"4. Lumea asculta cu mult interes. Conferinţa, conţinând însă un material atât de 
abundent, avea să fie cam lungă. Şi pentru ca lumea să nu-şi piardă până la sfârşit răbdarea, 
citeam ceva mai repede. Cetisem astfel primele pagini din introducere, când deodată se ridică din 

public Miron Cristea, viitorul patriarh, pe atunci asesor consistorial şi-mi spune: „Conferinţa fiind 
atât de interesantă, te-am ruga să citeşti mai rar şi să o iei de la început.” Am luat-o dacapo şi 
vreme de 1 1/2 oră am izbutit să ţin încordată atenţiunea ascultătorilor mei. La urmă aplauze 
furtunoase şi toată lumea în jurul mesei de la care vorbisem, ţinând să mă felicite, fiecare 
adresând un cuvânt amabil şi prietenesc. Doamna şi domnişoarele Moga se retrăseseră de-o 
parte, aşteptând până la urmă, când nu mai erau în sală decât dânsele şi cu mine. Doamna Moga 
mi-a spus câteva cuvinte foarte călduroase care m-au impresionat şi mi-au fost o mare satisfacţie 
şi recompensă pentru ostenelile mele cu această conferinţă. În stradă, la poarta Palatului 
judeţean, mă aştepta un grup mare de prieteni tineri şi un grup de domnişoare, care au ţinut 
să-mi facă o manifestaţie de simpatie. Ei bine, toate amănuntele acestea şi altele au fost 
comunicate Veturiei de prietenele ei de la Şcoala „Asociaţiunii”. Erau, probabil, şi multe exagerări 
în cele ce scriau. Desigur, informatoarele de la Sibiu simțeau simpatia mea pentru frumoasa lor 
prietenă şi voiau toate să-i deştepte şi ei oarecare interes faţă de mine. 


Primăvara, prin mai 1905, ea se reîntoarce de la Viena şi revine la Sibiu. Lumea începe să 
şoptească de simpatiile reciproce ce le-am avut unul pentru celălalt. 


Îndată după revenirea ei la Sibiu, s-a aranjat în Palatul „Asociaţiunii” o expoziţie de broderii şi 
ţesături româneşti, împreunate cu o tombolă. Venitul expoziţiei şi tombolei erau destinate 
Reuniunii Femeilor Române pentru Şcoala de Economie Casnică ce urma să se deschidă. La 
aranjare luau parte regulat, zi de zi, Veturia şi domnişoarele Moga, care locuiau în aceeaşi curte, 
în casele de chirie ale „Asociaţiunii”. Cum biroul meu era în acelaşi edificiu, în care se aranja 
expoziţia, dar la parter, ştiindu-le sus în sala de expoziţii, foarte adeseori îmi întrerupeam 
lucrările şi treceam pe la dânsele „să le ţin de urât.” Făceam destul de regulat aceste vizite. Odată, 
luându-ne cu vorba, nici n-am băgat de seamă că trecuse ora mesei de prânz şi atunci fuga să nu 
întârziem de tot. De domnişoarele Moga era mai uşor. Ele coborau numai în curte şi urcau la 

dânsele în locuinţă. Era ceva mai greu pentru Veturia care locuia la Cosmeşti. Se grăbea. l-am 
cerut voie să o petrec. A primit, pot spune, chiar cu plăcere. O luarăm repede, veseli şi bine 
dispuşi spre casa Cosmeştilor. A trebuit să trecem prin cele mai circulate străzi, pe Bretter şi prin 
Schewis, unde nu puteam scăpa de ochii lumii. Era pentru întâia oară că o însoţeam pe stradă. 
Şoaptele unei viitoare căsătorii se înfiripaseră. Dar s-a mai întâmplat ceva. Din balconul caselor 
lor, Cosmeştile ne-au văzut venind împreună. La masă au început să o tachineze pe Veturia. A 
intervenit însă bătrânul Cosma apostrofându-le: „nu mai tot flecăriţi, este un tânăr vrednic şi de 
viitor”. Apoi adresându-se Veturiei: „Dacă ţine la tine, face cea mai bună alegere”. Desigur 
cuvintele acestea nu au rămas neştiute şi necomentate. Pentru mulţi nu mai era nici o îndoială, că 
eu voiu fi viitorul ei bărbat. 

După expoziţie şi tombolă, au urmat pregătirile pentru marile serbări ale „Asociaţiunii”, în 
vederea deschiderii expoziţiei etnografice şi istorice şi inaugurării Muzeului. Eram foarte ocupat în 
calitatea mea de secretar al „Asociaţiunii”. Cu toate acestea ori de câte ori mă găseam în mijlocul 
tineretului, domni şi domnişoare care ne ajutau la ultimele pregătiri, ochii mei o căutau pe ea. 
Dacă o găseam, făceam totul să schimb câteva cuvinte. Lumea observa şi comenta. În cursul 
serbărilor am putut-o vedea mai des şi în mai multă linişte. La festivități a apărut într-o splendidă 
toiletă neagră. O prindea de minune. Găseam că nimenea nu era atât de bine ca ea. 


În toamna anului 1905 aveam să părăsesc Sibiul pentru a trece la Orăştie. Înainte de a-mi 
ocupa funcțiunea acolo, convenisem să petrec 6 luni de zile la băncile mai mari din Budapesta şi 
Viena, pentru practică bancară. Ea în aceeaşi toamnă avea să deschidă Şcoala de Economie 
Casnică. Deschiderea s-a făcut cu ceremonialul obişnuit, asistând aproape toată lumea bună din 
oraş. Şcoala s-a instalat în edificiul Băncii „Albina”, aripa dinspre strada Bayer. Trebuia să fie în 
legătură cu „Masa studenţilor” care trecea în îngrijirea noii directoare a Şcoalei de Economie 
Casnică. La ceremonia de deschidere fusesem invitat şi eu, şi luasem loc între asistenţi. Probabil, 

îngândurat de schimbarea care se petrecea cu mine şi trist că părăseam Sibiul, unde o lăsam pe 
ea, nu voi fi fost prea exuberant şi bine dispus. Văzându-mă, s-a apropiat de mine şi mi-a şoptit: 
„fii vesel şi să trecem la bufet.” A fost suficientă această delicată atenţie, ca dispoziţia mea să se 
schimbe. După ce s-a mai rărit lumea, am trecut în salonaşul ei şi ne-am comunicat impresiile. 


În câteva zile terminasem cu vizitele de adio şi mă pregăteam de plecare când primesc o 
invitare pentru dejun la mitropolitul Meţianu. Ştia că plec şi de aceea mă invitase. Mai erau invitaţi 
vre-o câţiva tineri, teologi de Cernăuţi. Între ei şi tânărul profesor de teologie, dr. Nicolae Bălan, 
actualul mitropolit. La masă conversații foarte interesante. Venind vorba de plecarea mea, 
spuneam că-mi pare foarte rău că părăsesc Sibiul. „Să nu-ţi pară rău -spunea mitropolitul - tot aici 
te vei întoarce. Ştii, continuă dânsul - Orăştia este trambulina celor ce se înalţă. Pe acolo a trecut 
şi părintele Cristea. Îl veţi vedea mitropolit. Pe acolo trebuie să treci şi dumneata. Ce vei deveni, 
nu ştiu, dar ştiu, - aici făcea o discretă aluzie - că Sibiul este foarte atractiv.” În gând îmi spuneam: 
de-ar da Dumnezeu să fie aşa şi cât mai curând. Mitropolitul era informat de secretarul său şi de 
alţii de cele ce se petrec şi se vorbeşte la Sibiu. Desigur ştia şi de interesul şi simpatia ce aveam 
pentru directoarea Şcoalei de Economia Casnică. De aici aluzia cu Sibiul atractiv. În fine am plecat. 
Multă vreme, cum eram prin Budapesta şi Viena, n-am mai putut da pe la Sibiu. Dorul mi-l 
astâmpăram cu o asiduă corespondenţă cu prieteni şi cunoscuţi. Ei şi, cu deosebire unul - amicul 
Lazăr Triteanu -, mă ţineau la curent cu informaţiuni. Prin el trimiteam şi primeam cuvintele de 
simpatie dintre mine şi frumoasa directoare. 


În primăvara anului 1906 am apărut din nou la Sibiu, după o absenţă de câteva luni, petrecute 
în capitalele monarhiei. Orăştia nu era prea departe. Pentru mine - o palmă de loc. - Veneam şi cu 
treabă şi fără treabă. Nu întrelăsam nici o ocazie de a vedea pe domnişoara directoare. Fetele din 
şcoala ei, mă priveau ca pe logodnicul ei. Adevărul era, că eu nu făceam nici o aluzie la căsătorie. 
Vizitele mele erau întotdeauna corecte şi mă purtam cu toată deferenţa faţă de ea. 

Când întârziam mai mult prin restaurante şi cafenele şi eram în societatea foştilor camarazi de 
la Universitate (Triteanu, Goga, Lupaş etc.) care de asemenea aveau simpatii pentru fosta 
„dăscăliţă din Sălişte”, luam orchestra de ţigani (pe Braşoveanu) şi mergeam să facem serenadă, 
adecă să lăsăm să i se cânte sub fereastră arii, care ştiam că-i plac. Din repertoriu nu lipsea 
niciodată frumoasa arie din Cavaleria Rusticană. Uneori, după ce terminam cu serenada din Bayer 
Gasse, ne duceam şi la fetele Cosma. Era îndeosebi dorinţa lui Goga, îndrăgostit pe atunci de 
Hortensia, sau Tani, cum i se spunea. Serenăzile le făceam de regulă sâmbăta noaptea spre 
duminecă, zile în care puteam veni de la Orăştie. Ele erau ştiute şi comentate de toată lumea. 
Duminica pe la amiazi, când ne duceam la obişnuita masă de bere de la Stadtpark, unde se 
întruneau câte 15-20 intelectuali în frunte cu bătrânul Cosma, se făceau aluzii şi glume în legătură 
cu serenăzile noastre. « Astă noapte, spunea bătrânul Cosma - iar au umblat cu „Vifleemul”, cine 
vor fi fost ? », întreba el, prefăcându-se că nu ştie. Noi tăceam chitic. Şi la urmă: „mi se pare, 
domnule Lapedatu, că serenăzile astea le-ai adus dta de la Orăştie.” Şi glumele continuau, 
ţinându-se lanţ. 

În această atmosferă plăcută şi fericită, zilele se scurgeau destul de repede. Se apropia însă 
ziua când aveam să-i mărturisesc dragostea mea şi dorinţa de a ne lua. Venisem la Sibiu pentru 
Adunarea Generală a secţiunilor literare şi ştiinţifice ale „Asociaţiunii”. Îmi amintesc cu drag. Era 
într-o duminică, mi se pare ziua de 15 iulie 1906. Între orele 12 şi 1, mă dusesem în vizită la d-ra 
directoare. Eram numai amândoi, în salonaşul ei de primire. Stam în picioare la fereastra de către 
stradă. Ne uitam unul la altul, fără să spunem vre-un cuvânt. Simţeam cum mă învăluie cu privirea 
ei duioasă şi caldă. Îmi adun toate forţele morale şi-mi iau curajul să-i vorbesc. Încep: „N-ai vrea să 
ne continuăm de azi înainte drumul vieţii împreună ?” îşi ridică ochii ei mari şi frumoşi spre mine 
şi-mi răspunde: „Mă mai întrebi?” Fericit, vreau să-i prind mâna şi să i-o sărut. Ea nu-mi dă răgaz ci 
îmi întinde faţa ei dulce. O sărut. Nu voi uita niciodată această sărutare. Apoi, cu un gest delicat şi 

grațios îşi desface braţele şi le încrucişează pe după grumazul meu. Avea ochii plini de lacrimi. O 
tineam strâns la pieptul meu. Ne-am recules din această emoție, fără să vorbim nimic. Mă sărută 
şi o sărut pe amândoi obrajii. Era cea mai fericită zi a vieţii mele. Eram logodnicul ei. Fiind ora 
prânzului, am plecat să merg la familia Rusu, unde eram invitat. Zburam de fericire. Îmi părea că 
toată lumea este a mea. La masă eram de o rară exuberanţă. Au observat cu plăcere şi amfitrionii 
mei. Dar de ce? Ei nu ştiau. Mai târziu, când le-am spus, regretau că n-au ştiut. Ar fi ţinut să 
ciocnim la ei primul pahar pentru acest fericit eveniment. Ei ţineau foarte mult şi la Veturia. După 
prânz m-am dus la ea, eram înţeleşi că după amiaza zilei să o petrecem împreună, numai noi doi. 
Nu mă mai săturam a o privi, a o alinta şi a o săruta. În îmbrăţişările ei simţeam toată dragostea 
pe care mi-o dădea. Dar deşi păstram toată discreţiunea în privinţa logodnei dintre noi, totuşi 
lumea ne considera ca logodiţi. 


De la această dată şi până la logodna bisericească am fost într-o continuă corespondenţă. Ea a 


plecat la iubiții ei părinţi, la Beiuş. Acolo a petrecut vacanţa. Acolo trebuia să le fac şi eu o vizită. 
Mă şi angajasem. Şi ea ţinea mult să mă cunoască familia. Am regretat şi regret şi astăzi că nu 
m-am putut duce. O cauză au fost schimbările de la „Ardeleana” cu o adunare generală 
extraordinară, în care s-a înlocuit Consiliul şi după care am fost şi eu ales director al institutului. 
O alta au fost unele intrigi din partea Cosmeştilor, care, se pare nu mă prea agreiau şi n-ar fi voit 
să se facă această căsătorie, intrigi, care pe atunci m-au atins neplăcut. Veturia, biata, a fost foarte 
mâhnită, că nu am făcut această vizită. Mi-a scris o scrisoare foarte deprimantă. Credea poate, că 
vreau să mă îndepărtez. Dar sufletul şi toată fiinţa mea erau aşa de fericite şi eram atât de 
mândru de căsătoria ce aveam să o fac, încât aş fi sacrificat orice în lume, numai pe ea nu. În 
toamnă, după ce a revenit de la Beiuş, la Sibiu, am reînceput drumurile mele la ea. Aproape nu era 
duminică şi sărbătoare să nu fi mers la Sibiu. Plecam de la Orăştie sâmbăta după prânz şi soseam 
între 8-9 ore seara la Sibiu. O găseam în lojă la teatru, unde mă aştepta în societatea unei prietene 

de-a ei. Rămâneam la reprezentaţie şi apoi mergeam împreună la „Împăratul Romanilor”, unde de 
regulă întâlneam şi alţi prieteni cu care împreună luam cina. O conduceam apoi acasă. Intra pe 
poarta din strada Bayer. Despărțirea ne era mai grea. Se întâmpla să stăm în poartă de vorbă 
câteodată un ceas şi două. A doua zi, dumineca, eram toată ziua împreună. Seara la cină, invitaţi, 
sau la restaurant. La ora 11 seara, plecam din Sibiu şi dimineaţa între 5-6 eram la Orăştie. 


Astfel s-a scurs acest timp fericit de 5 luni, până la logodna noastră oficială, logodna 
bisericească, care a avut loc în casa părinţilor ei de la Beiuş, în ziua de Sf. Nicolae, aniversarea 
naşterii Veturiei. Ea a plecat de la Sibiu cu câteva zile mai înainte. Eu am sosit acolo numai în 
preziua logodnei. De la Orăştie la Beiuş, făceam drumul întâia oară. În gara din Oradea am întâlnit 
pe Cornel, fratele Veturiei, pe care nu-l mai văzusem de vre-o 10 ani, de când trecuse, pentru 
scurt timp, pe la şcolile din Braşov. Mai veneau la Beiuş pentru logodna noastră protopopul Toma 
Păcală din Oradea, împreună cu soţia sa d-na Tereza Păcală, sau „Teréz néni” cum îi spuneau ai 
noştri. Ei erau unii dintre cei mai buni prieteni ai familiei Papp de la Beiuş. Veturia trăise multă 
vreme în casa lor, pe când era elevă la şcolile din Oradea. O priveau şi o iubeau ca pe copilul lor. 
Veneau să asiste, iar protopopul Păcală să celebreze logodna celei mai dragi „copile” a lor. 


Este interesant de ştiut, că protopopul Păcală avea un nepot, pe dr. Gheorghe Drimba, fost 
avocat la Cohalm şi mai târziu judecător la Casaţie în Bucureşti. El era atât de îndrăgostit de 
Veturia, încât ţinea cu orice preţ să o aibă de soţie. După ce şi-a luat doctoratul în drept, s-a dus 
cu d-na Păcală la Sălişte, unde Veturia era învăţătoare, să o ceară în căsătorie. Veturia i-a primit 
foarte bine, dar a refuzat orice proiect de căsătorie, fie atunci, fie mai târziu. Probabil că Drimba 
şi doamna Păcală se vor fi simţit, cel puţin pentru moment, jigniţi. Cu toate acestea soţii Păcală au 
păstrat pentru Veturia aceeaşi dragoste caldă şi sinceră, care îi adusese acum la logodna noastră. 


Sosit în Beiuş seara târziu, am fost încuartiruit la o mică ospătărie, foarte curată şi bine 
întreţinută, la „Virág néni”, cum i se spunea proprietăresei şi care avea şi o foarte bună cofetărie. 
Avea numai două camere de oaspeţi, dar nu primea decât oaspeţi de ai familiilor beiuşene 
cunoscute şi alese. Seara am petrecut-o în casa modestă, în casa protopopească, în mijlocul 
numeroasei familii şi a soţilor protopop Păcală, încartiruiţi la părinţii Veturiei. 

Nu pot spune ce impresie plăcută şi duioasă mi-a făcut această casă de preot, cu o familie atât 
de numeroasă şi nespus bun simţ. Căldura cu care am fost primit, sinceritatea sentimentelor lor 
m-au cucerit. În sinea mea nu ştiam cum să mulţumesc lui Dumnezeu că mi-a îndreptat paşii şi 
drumul către această cinstită casă. Dar dragostea părintească şi familiară faţă de fiica lor scumpă 
pe care o considerau toţi ai lor ca pe cea mai aleasă, ca pe luceafărul familiei - nu mai avea 
margini. Acum înţelegeam de ce Veturia a ţinut să facem logodna la Beiuş în casa părintească. 
Pentru ea acest act solemn şi sfânt, nu se putea înfăptui decât numai acolo. 


A doua zi, la Sf. Nicolae, ziua aniversării de naştere a Veturiei, urma să se celebreze logodna 
noastră. O aşteptam cu oarecare emoție. Din familia şi prietenii mei nu aveam pe nimeni. Eram 
singur. În schimb toţi ai Veturiei aveau numai atenţii faţă de mine. Spre seară, Veturia mă ia şi mă 
trece în salon. Nu ştiam pentru ce ! Eram numai noi amândoi. M-a îmbrăţişat şi cu lacrimi în ochi 
îmi spune: „Oare o să corespund eu aşteptărilor tale ?” Această întrebare - răspund eu - mi-am 
pus-o ca pentru mine şi în conştiinţă am răspuns şi pentru mine şi pentru tine, da. „Dar tu ştii - 
continuă ea - că sunt capricioasă, voluntară şi autoritară.” Da, răspund eu, tocmai ceea ce am 
căutat. „Gândeşte-te bine, mai adăugă ea, nu e târziu, rămânem prieteni. Cuvintele acestea le-a 
spus plângând pe pieptul meu. Nu te mai gândi, Veturio dragă la asemenea abnormităţi, am mai 
reflectat eu. Am sărutat-o, am liniştit-o şi am încheiat: „Să trecem dincolo şi nimenea să nu ştie că 
ai plâns”. Am intrat în mijlocul familiei. Nimenea nu era mai vesel, mai mulţumit şi mai fericit 

decât ea. Ceea ce se petrecuse între noi, mi-am dat seama, era o izbucnire a încordărilor fizice şi 
sufleteşti, prin care trecuse. A urmat însă destinderea binefăcătoare. 


Seara a fost logodna în casă. Protopopul Păcală a făcut slujba. El ne-a schimbat inelele. A fost 
o slujbă frumoasă şi pătrunzătoare. Eram atât de mândru şi de fericit. Fericită şi emoţionată era şi 
ea. Tot cu lacrimi în ochi, se gândea desigur, la bucuria şi fericirea ce va fi făcut bunilor ei părinţi. 


După logodnă a doua zi ne-am dus la Vaşcău, invitaţi de Maria, sora mai mare, care era 
învăţătoare acolo. Am mers cu Veturia, cu Lelu (Aurel) şi cu Emma. Era o iarnă frumoasă, cu 
zăpadă multă şi ger cumplit. De acolo am făcut excursiuni cu săniile la Cristur. Am fost primiţi cu 
dragostea cu care numai biata Maria ştia să primească. Am petrecut bine şi frumos, iar a doua zi 
după prânz, ne-am reîntors la Beiuş. În ziua următoare eu am plecat la Orăştie, iar Veturia a mai 
rămas câteva zile la Beiuş. 


Pe ziua când avea să sosească la Sibiu, m-am dus şi eu acolo, să o întâmpin la sosire. Când am 
ajuns la gară, peronul era plin de fetele ei de la şcoală şi de alte prietene din Sibiu, venite toate cu 
buchete de flori să o întâmpine şi să o felicite. Încărcată de flori, am luat trei sănii şi am condus-o 
la locuinţa ei de la „Albina”. Ce bucurie pe toată lumea, dar cu deosebire pe băieţii de la „Masa 
studenţilor”. Erau tocmai la prânz. Au primit-o cu explozii de urări şi de urale. Pot spune, că toată 
lumea din Sibiu s-a bucurat. Exuberantă cum era, Duţa Triteanu, când m-a întâlnit în Sibiu pe 
stradă, după logodnă, s-a repezit la mine, m-a îmbrăţişat şi m-a sărutat. Vizitele de felicitare la 
Veturia se ţineau lanţ. N-a rămas nici un prieten, nici un cunoscut care să nu fi venit să ne vadă şi 
să ne ureze sănătate şi noroc. Mai rezervate erau Cosmeştile, la care, probabil, nu le convenea 
logodna cu mine. Ele se gândeau într-o vreme la Morandini, director general al Vămilor în 
Ministerul de Finanţe din Bucureşti. Nu ţineau să-l ia nici una din ele, dar ar fi voit să o încurce pe 
Veturia cu el. Când mai târziu Veturia a aflat de acest plan al lor şi văzuse în ce hal de depravare, 

de decădere ajunsese bietul Morandini, nu ştia cum să mulţumească lui Dumnezeu căsătoria 
noastră. Lucia Cosma, avea un alt candidat, chiar şi după ce ne logodisem. Pe bietul Enea Papiu, 
prietenul nostru, om foarte cumsecade, dar fără voinţă şi fără iniţiativă, lăsându-se purtat de 
împrejurări, după cum voiau ele să-l ducă. L-a adus Lucia cu ea la Veturia, care credea că au venit 
ca prieteni şi-i trata în consecinţă. A luat-o însă pe Veturia pe departe, şi la urmă s-a exprimat, că 
ar fi mai bine dacă s-ar decide să-l ia pe Papiu. Bietul Papiu - îmi spunea Veturia - sta foarte jenat, 
ca un condamnat. Nu îndrăznea nici măcar să-şi ridice ochii. Era slab de voinţă, dar bine crescut şi 
cu mult bun simţ. Nici azi, nu-mi pot închipui cum s-a lăsat dus de capriciile Luciei Cosma. La 
propunerea ce-i făcea, Veturia i-a răspuns: „Lucio dragă, eu îmi iau un bărbat la care eu vreau 
să-mi ridic ochii când mă voi uita la el. Nu-mi trebuie unul la care să mă uit peste umăr.” 
Chestiunea era definitiv tranşată. Cu acestea a tăiat pofta Cosmeştilor, de a se mai amesteca în 
chestiunile ei. Doamna Cosma mai diplomată, nu s-a descoperit. Ea a venit la felicitat. Ce va fi 
gândit, cine poate să ştie? Dar cel care s-a bucurat sincer de legătura noastră, a fost bătrânul 
Cosma. Toate manifestările lui în ce ne privea pe noi dovedeau aceasta. 


În tot răstimpul de la logodna noastră până la cununie, trei luni de zile, veneam în fiecare 
sâmbătă seara la Sibiu. Treceam pe la hotel unde găseam două-trei rânduri de la Veturia, şi 
imediat plecam la teatru. Aici o găseam în loja dinainte anunţată, în societatea a uneia sau două 
dintre prietenele ei. Rămâneam la reprezentaţie. Era pe atunci o trupă bună de operete cu artişti 
de la Viena, la care ne distram foarte bine. După teatru, ne duceam la cină, la „Împăratul 
Romanilor”, pe atunci un restaurant elegant şi distins, de elită, unde mai întâlneam şi alţi prieteni. 
Toţi ne cunoşteau şi ne serveau cu plăcere. Uneori, când rămâneam mai mult, Veturiei i se 
închideau ochii de oboseală. Prietenii o tachinau şi-i spuneau Mireasa adormită prin analogie cu 
Mireasavândută a lui Smetana. După cină o petreceam acasă. La poartă se trezea deabinelea şi 

abia ne mai puteam despărţi. Dumineca o petreceam împreună. Eram foarte des invitaţi la 
familiile fruntaşe din Sibiu. Seara mă reîntorceam la Orăştie. 


Dar în intervalul până la cununie a intervenit şi ceva dezagreabil. Veturia primise o scrisoare 
anonimă de la Braşov, în care era avertizată, că eu promisesem căsătorie unei domnişoare de la 
Săcele şi că acum aceasta este foarte nenorocită. Această domnişoară mi-a restituit şi mie nişte 
ilustrate ce i le trimisesem, cum era pe atunci obiceiul, la diferite ocaziuni. llustratele erau însoţite 
de câteva rânduri, în care îşi exprima disprețul, că nu mă ţin de cuvânt. Astfel prezentată 
chestiunea, desigur Veturia a putut fi impresionată neplăcut. Dar după ce i-am spus-o şi eu şi a 
ascultat şi pe a/tera pars, nu numai că s-a liniştit, dar a avut chiar şi cuvinte de reprobă faţă de 
modul cum se încerca a mă compromite şi a mă ţine angajat. Ce era? Pe când eram student la 
Braşov, am cunoscut pe această domnişoară, pe vremea când era în doliu după tatăl ei, fost notar 
în Săcele şi asasinat mişeleşte, fără ca făptuitorii să fie descoperiţi. O mai cunoscusem şi la 
seratele şi cursurile noastre de dans. Nutream oarecare simpatie faţă de dânsa, dar cred că erau 
determinate mai mult de compătimirea pentru nenorocirea cu tatăl său. Am exprimat aceste 
simpatii şi unui prieten, preotul Romul Verzea, care se înrudea prin alianţă cu familia acestei 
domnişoare. La rândul său prietenul meu a comunicat mamei ei, simpatiile ce le-aş avea pentru 
fiica dânşii. Într-o zi, mă pomenesc că sunt invitat la ceai de această familie. Eu tocmai 
terminasem studiile la universitate şi eram pe cale de a ocupa o catedră sau o altă funcţie. Mama 
domnişoarei m-a luat deoparte şi, între patru ochi, mi-a spus ceea ce îi comunicase prietenul 
Romul Verzea, şi m-a întrebat, dacă în adevăr am aceste simpatii. Am răspuns că da, le am. Atunci 
mi-a confiat, că şi fata mă simpatizează şi că vrea să mă aştepte până o voi putea lua în căsătorie. 
Eu am reflectat imediat: „nu, doamnă, ea este liberă să se mărite orişicând. Nu înţeleg să aducă 
nici un sacrificiu pentru mine. Dacă va fi să fie ceva, din simpatiile noastre, vom vedea ce se va 
alege”. Nu, spune mama ei, ea preferă să te aştepte. Faţă de aceste stăruinţe n-am mai insistat. Cu 

asemenea procedee voia să mă ţină angajat. Biata mama de la Săcele mă lua mereu în balon 
pentru această domnişoară. Ea nu simpatiza defel cu familia ei. Îmi spunea: „Tu eşti orb. Nu-i nici 
frumoasă, nici inteligentă. Ce vrei cu ea? În loc să tinzi la mai mult, vrei să te bagi tot mai afund în 
neamurile mocăneşti. Tu, dacă vrei să te însori, gândeşte-te la fete ca cele din familia Moga din 
Sibiu, sau la altele din treapta lor”. În zadar spuneam că fete ca cele amintite de ea, nu sunt de 
mine. Au alte pretenţii. Nu voia să conceadă. „De ce să nu fie, zicea ea. De ce te subestimezi? Eşti 
şi tu dintre tinerii cei mai buni din Ardeal şi aşa mai departe.” Dar domnişoara de care vorbesc, s-a 
măritat destul de curând şi destul de bine după un profesor din Braşov. Şi dacă biata mama din 
Săcele nu-i convenea şi nu avea nici o simpatie pentru familia acestei domnişoare, în schimb, a 
fost încântată până la extaz de neuitata noastră Veturia, şi foarte mulţumită de familia ei. Astfel 
stând lucrurile şi Veturia şi eu am trecut uşor peste acest incident, de care n-am mai vorbit 
niciodată în viaţa noastră. 


Dar mai interesantă a fost o scrisoare ce am primit-o atunci de la amicul loan Lupaş, care 
într-o vreme, pe când era dăscăliţă la Sălişte, se îndrăgostise şi el de Veturia. El îmi scria ca 
prieten, atrăgându-mi atenţiunea, să mă gândesc bine ce fac, Veturia, spunea el, fiind voluntară şi 
capricioasă. N-o să poţi s-o schimbi şi nici s-o stăpâneşti. Mai bine, mă sfătuia el, întoarce-te la 
domnişoara de la Săcele etc. E adevărat că Lupaş are un talent excepţional de a afla şi şti toate, 
dar de chestiunea mea de la Săcele nu avea de unde să ştie. De la mine nu aflase nimic niciodată. 
De la cine atunci ? De la cine ? Presupun că va fi primit şi el vre-o scrisoare de la familia respectivei 
domnişoare, cu rugămintea de a interveni şi s-a executat. Presupun aceasta pentru că Lupaş 
fusese coleg şi prieten la Braşov cu un frate al acestei domnişoare. 


Am răspuns lui Lupaş, că ştiu, că Veturia este voluntară şi uneori capricioasă, dar cu toate 
acestea am convingerea că ne vom înţelege foarte bine, ceea ce mai târziu, a recunoscut şi el, că 
aveam dreptate. Am mai avut un prieten, care şi-a ţinut de datorie să-mi atragă atenţiunea, că nu 

va fi uşor să fii bărbatul unei fete ca Veturia. Era bietul Eugen Vancu, prieten bun şi cu mine dar şi 
cu Veturia. Cu ea se cunoştea încă din copilărie, din casa lui Cosma, care era tutorele lui Vancu. 
Am răspuns şi lui, că cunoscând-o deja bine, am toată încrederea că voi fi bărbatul pe care şi-l 
aşteaptă. Şi el a recunoscut mai târziu că avusesem dreptate [...] 


În timpul dintre logodnă şi cununie, am făcut împreună o călătorie la Arad, spre a ne alege 
mobila pentru viitoarea noastră locuinţă, de la fabrica Lengyel de acolo. Eu o aşteptam în Vinţul 
de Jos, unde trebuia să luăm trenul de Arad. La coborârea din trenul Sibiului am întâmpinat-o, 
ajutândui să coboare. Era aşa de frumoasă şi veselă. Mi-a întins faţa să o sărut. În trenul de Arad 
am nimerit un compartiment, în care am călătorit singuri. A fost o călătorie foarte plăcută şi 
agreabilă. La Arad ne aştepta Lelu. Ne-am ales mobila, am lăsat să fie transportată la Orăştie şi 
apoi ne-am dus pe două zile la Socodor, unde Lelu (Aurel) era preot. Ne-am simţit admirabil. De 
acolo eu am plecat la Budapesta unde aveam de rezolvat anumite afaceri de bancă, iar Veturia s-a 
reîntors la Sibiu. 


Cununia noastră s-a făcut la Beiuş, duminică 17 martie 1907. Veturia plecase cu câteva zile 
înainte, de la Sibiu. Mă dusesem anume să fiu acolo când pleacă. Pe peron, fetele de la şcoală şi o 
mulţime de prietene şi cunoştinţe din societatea sibiană. Toate cu buchete de flori. Eu m-am 
reîntors la Orăştie, unde o aşteptam pe Maria, care venise să ne aranjeze locuinţa cu mobila sosită 
de la Arad. În două zile a aranjat totul, în trei odăiţe şi o bucătărie. Totul era pus la punct până în 
cele mai mici amănunte. Stăpâna putea veni în orice moment. Sâmbătă dimineaţa, în ajunul 
cununiei, am plecat cu Maria spre Beiuş. Seara am sosit acolo, unde mai sosiseră doamna şi 
protopopul Păcală, care ţinea să celebreze şi cununia, el care oficiase logodna. Mare bucurie şi 
mulţumire. La cină şi după cină, am stat mult împreună. Nici unul nu se gândea ce zi încărcată 

urmează. A doua zi m-am dus cu Veturia întru întâmpinarea oaspeţilor. Întâi a sosit mama de la 
Săcele. Veturia a rămas foarte plăcut surprinsă când a văzut-o şi cunoscut-o. Se ţinea foarte bine 
pe atunci. Era abia de 46 de ani. Faţa frumoasă, sănătoasă, părul cărunt, toate o prindeau foarte 
bine. Destul de vioaie şi sprintenă. Îmbrăcămintea foarte îngrijită. Cu un cuvânt toată înfăţişarea 
plăcută şi simpatică. La rândul ei şi mama a fost foarte încântată de viitoarea ei noră. O găsea 
adorabilă din toate punctele de vedere. Mama a făcut bună impresie, chiar foarte bună la întreaga 
familie. Era foarte mulţumită şi fericită de căsătoria ce făceam şi de familia în care intram. Au 
sosit apoi dna şi dl Drăghici de la Sălişte. Ei luaseră asupra lor sarcina de a ne fi naşi. A doua 
pereche de naşi era Ciordaş şi Vioara, prietena din copilărie a Veturiei. Odată cu Drăghiceştii au 
sosit şi prietenii mei, Vulcu şi dr. Dobo, care aveau să fie martori la căsătoria civilă şi fraţi de mire 
la cununie. După ce am primit pe toţi şi i-am încartiruit, pe la ora 11 a.m. am mers de am făcut 
căsătoria civilă la Primărie. Eram numai eu cu Veturia şi cei doi martori: Vulcu şi Dobo. Veturia 
purta un costum englezesc de culoare vişinie, ce tocmai îi sosise de la croitorul ei din Viena, 
Barabo. Era parcă crescut pe ea. O prindea admirabil. Prânzul, cu întreaga familie. Nu lipsea nici 
unul dintre fraţi şi surori. Venise chiar şi fratele ei mai mare, Nicolae, după o absenţă de mai bine 
de 10 ani. Cu familia erau şi toţi oaspeţii pe care îi întâmpinasem la sosire. Eram mulţi, ca la un 
ospăț. În bună dispoziţie am rămas împreună cu toţii până a venit vremea să începem a ne pregăti 
de cununie. 

Noi bărbaţii, ne-am pregătit mai uşor. Eu purtam redingotă cu pantaloni vărgaţi şi pălărie 
înaltă. Frac nu avea nimeni. Aşa ne fusese înţelegerea. 


Obiectul preocupărilor generale era, fireşte, mireasa. Îşi făcuse o splendidă toaletă albă. Când 
a apărut în salon, o expresie de mirare şi admirare pe feţele tuturor. Toţi ştiau cât e de frumoasă. 


De astă dată a întrecut orice închipuire. 


Era o duminică frumoasă, cu soare cald. O vreme ca în poveşti. Pe la ora 5 am ieşit să mergem 
la biserică, care fiind foarte aproape drumul l-am făcut pe jos. Lume multă, îngrămădită în jurul 
casei şi pe amândouă părţile aleei ce ducea la biserică. Casele protopopeşti înţesate de invitaţi, 
intelectuali de la Beiuş. Biserica plină de lume. Acolo aşteptau protopopul Păcală şi Lelu, care 
aveau să facă slujba. Aştepta şi corul mixt al bisericii, condus de simpaticul absolvent de teologie, 
Mihai Cosma. El făcuse repetiţii toată săptămâna cu coriştii şi coristele lui. Au cântat splendid. În 
biserică şi afară lumea nu vorbea decât de mireasă. O cunoşteau până şi copiii. Opinia era, că o 
aşa mireasă splendidă n-a mai avut şi nu mai văzuse tot Beiuşul. 


Slujba religioasă foarte impresionantă. Eram emoţionaţi şi noi, dar şi preoţii slujitori. Lelu cu 
vocea lui frumoasă umplea toată biserica. Corul nu se lăsa mai pe jos. Coriştii şi conducătorul lor 
într-o dispoziţie admirabilă. Veturia era foarte, dar foarte emoţionată şi impresionată. Cum 
stăteam alăturea de ea, simţeam că se cutremura din toată fiinţa ei. Când preotul, potrivit unui 
obicei local, ne-a legat mâinile: dreapta ei cu stânga mea, cu o năframă de mătase albă şi i-am 
prins mâna de lângă mine, simţeam cum se cutremură din tot trupul ei. În ochi avea lacrimi. Când 
am înconjurat masa cu obişnuitul „Isaia dănţuieşte” se liniştise. Începuse să zâmbească. După 
slujbă protopopul a spus câteva cuvinte foarte simţite, iar corul a cântat un imn ocazional. S-au 
început felicitările. Am stat mult până s-a perindat lumea, căci fiecare ţinea să spună un cuvânt 
bun de urare. Era seara târziu când ne-am întors în casa părintească, unde aşteptau mesele 
întinse. La masă a vorbit întâi dl Drăghici, elogiind pe scumpa lor prietenă şi spunând câteva 
cuvinte calde şi prieteneşti pentru mine. A urmat apoi Ciordaş care a ţinut o cuvântare cu accent 
naţional şi românesc. A vorbit după el bătrânul director al liceului, canonicul Buteanu, în numele 
prietenilor familiei. În fine bătrânul taică, care cu glasul lui blând, cuminte şi măsurat, dar plin de 

După masă, a urmat petrecerea. S-a început cu obişnuita horă şi s-a continuat cu jocuri 
româneşti şi de salon. Animatorul era dl Drăghici. El a luat la joc şi pe cele două soacre. Şi veselia 
a continuat până dimineaţa când aveam să plecăm. 


Trenul care avea să ne ducă la Orăştie sosea în gara Beiuş pe la orele 3 şi 4 dimineaţa. Noi ne 
aveam bagajele făcute. Cu noi mai veneau dna şi dl Drăghici, Vulcu şi Dobo. Despărțirea Veturiei 
de ai săi a fost foarte impresionantă. Cu deosebire Maria, a avut o criză de plâns şi de nervi la 
care nu ne aşteptam. Părinţii însă şi-au stăpânit durerea cu demnitate. În fine petrecuţi de toată 
lumea la gară, am plecat. La Oradea Vulcu şi Dobo au rămas în urmă cu un tren de după masă. 
Am continuat drumul numai cu dna şi dl Drăghiciu. La Simeria ne-am despărţit şi de ei, care au 
schimbat trenul către Hunedoara. După vre-un ceas şi ceva am ajuns la Orăştie. 


Cu o trăsură ce ne aştepta la gară, am plecat în oraş. Era seara târziu, pe la 11, 12 ceasuri. 
Pretutindenea linişte adâncă. Am ajuns la locuinţa ce ni se pregătise şi care era aproape de Piaţa 
Mare. Mi-a făcut o bună impresie. Camerile cam mici, însă aranjate cu mult gust de biata Maria. 
Singurul lucru aşezat de mâna mea era fotografia ei mărită, pusă pe biroul meu. 


Eram acum în cuibul nostru. Singuri, unul al altuia. O noapte de reverii şi dulci poveşti de 
dragoste. Ceasuri întregi am depănat impresii de la cununie şi amintiri din dragostea noastră de 
când ne-am întâlnit în drumul vieţii. Către dimineaţă am adormit. Eu mai mult treaz. Veghiam să 
se odihnească cel puţin ea, după atâtea emoţii şi oboseli fizice. A căzut într-un somn adânc. Atunci 
am adormit şi eu mai bine. 


Dimineaţa ne-am trezit cam deodată. A sărit din pat veselă şi fericită. Cânta, diriguind prin 
dormitor. În cămaşa ei albă fină şi străvezie, admiram splendoarea corpului ei tânăr, fraged şi atât 
de frumos. S-a aşezat în faţa toaletei să se pieptene. Şi-a desfăcut părul, părul ei bogat, negru, cu 
o nuanţă de castaniu, care îi ajungea până la glesne. Îmbrăcându-se, a pregătit ceaiul şi masa de 

dimineaţa. Am dejunat amândoi cu mare poftă. Mă pregăteam să plec. A urmat o scenă şi un 
dialog ce mi s-a întipărit adânc în memorie şi care-mi aduce şi astăzi atâtea mângăieri: 


Eu: Veturia dragă, plec la bancă. 


Ea: Cum? şi se uită lung la mine. Înţelesesem. Merg şi o îmbrăţişez. 


Ea: Vezi aşa, şi să ştii de la mine că nu se pleacă niciodată de acasă fără să-ţi săruţi nevasta. La 
aceste cuvinte dulci o mai sărut o dată şi dau să pun mâna pe uşă ca să plec. Ea nu-mi dă răgaz. 
Se aşează cu spatele pe uşă, iar eu în faţa ei. 

Ea: cu o fină şi cuceritoare ironie „Frumos voiaj de nuntă mi-ai pregătit, tu la bancă, iar eu la.. 
. bu-că-tă-rie.” 

Eu: Lasă dragă, noi facem voiajul ca saşii la 10 ani de la căsătorie. 

Ea, îşi înclină uşor şi grațios capul şi spune: „Mulţumesc cu anticipație”. Apoi se apropie şi mă 
sărută. 

Abia mă puteam despărţi de ea. Când ies: „cum termini vii acasă.” „Desigur - îi răspund eu, „vin 
să te iau să mergem la masă în oraş.” 


Abia aşteptam să vină ora mesii. M-am dus repede acasă. Credeam că o găsesc îmbrăcată, să 
putem merge la prânz la vre-un restaurant. Dar ea mă primeşte în o haină albă de casă şi cu masa 
pusă. „Cum, spun eu, tu ai pus masa acasă, dar din ce?”. „Vei vedea” - îmi răspunde ea, aşezând 
pe masă castronul cu supă. O făcuse dintr-un os de şuncă ce rămăsese din merindea de pe drum. 
Din şuncă făcuse friptură cu o excelentă legumă, iar ca desert câteva prăjituri. Am prânzit 
admirabil. După prânz ne-am odihnit ca să fim în „formă” spre seară, când aveam să ne facem 
apariţia în lumea de la Orăştie. 


Spre seară am ieşit pe „Corso'”, care se făcea în Piaţa cea Mare. Lumea era dornică să o 
cunoască, sau cel puţin să o vadă. Am făcut primele cunoştinţe cu societatea românească care 
obişnuia să iasă seara la plimbare. Au urmat şi celelalte. În câteva zile o cunoştea toată lumea. A 
făcut la toţi cea mai bună impresie. Toţi vorbeau cu simpatie şi plăcere de „Doamna Lapedatu”. 


Eu aveam pe atunci la Orăştie o situaţie destul de dificilă. Nu la bancă. Acolo eram stăpân pe 
situaţie, ci în societate. Simţeam că familia Vlad nu se putea împăca uşor cu faptul că luasem locul 
de director la „Ardeleana”, loc pe care îl deținuse Aurel Vlad. Aveam şi eu prietenii mei, pe toţi cei 
din Consiliul de la Bancă, în frunte cu Vulcu, dr. Dobo, dr. Silviu Moldovan şi ceilalţi. Dar şi Vlad îşi 
avea aderenţii săi. Era în epoca celei mai mari popularităţi a lui. Şi mulţi dintre aderenţii săi erau 
convinşi, că lui Vlad i s-a făcut o nedreptate şi că cauza aş fi eu, care urmasem în locul lui. 
Adevărul însă era că fusesem invitat de fruntaşii de la Orăştie, în frunte cu dr. Mihu şi chiar Vlad 
să vin acolo, iar director fusesem ales cu unanimitate. Opinia publică mă desemnase pentru acest 
loc. 


Acela care a prefăcut această atmosferă de răceală în una de prietenie şi cordialitate, a fost 
Veturia. Trecând peste toate consideraţiunile ce ne-ar fi putut despărţi, a ştiut să câştige 
simpatiile, prietenia şi încrederea tuturor. Întâi a familiei Vlad, devenind cea mai bună prietenă a 
doamnei Anuta Vlad, soţia lui Aurel Vlad. Tot asemenea a mamei şi surorii lui Aurel Vlad, 
doamnele Boldea şi Popovici, mai târziu devenită doamna Florian, precum şi a tinerei doamne Zoe 
Oprea, vară primară cu doamna Vlad. Nu mai vorbesc de familiile Mota, Dobo, David, Erdelyi, 
Orogonaş etc. A ştiut să împace şi asperităţi mai vechi, peste care orăştienii nu putuseră trece nici 
după ani de fricţiuni şi supărări. Astfel a fost cazul familiei Mihai şi a fiicei lor, distinsa şi 
simpatica doamnă Hortensia Draia, care din cauza unor neînţelegeri în conducerea afacerilor 
româneşti, trăiau retrase şi izolate. 


Aproape 5 ani/ din martie 1906 până în noiembrie 1911 / cât am stat la Orăştie, Veturia a fost 
iniţiatoarea şi animatoarea tuturor manifestaţiunilor sociale româneşti, contribuind pe calea 
aceasta la consolidarea societăţii noastre de acolo. Avea, fireşte, colaboratoare şi sprijinitoare din 
tot ce era mai de seamă în Orăştie. 


Prima manifestare a fost mai mult o încercare de a pipăi pulsul, să vadă cum va răspunde, cum 
va reacţiona publicul nostru. A aranjat, în cerc mai restrâns, o convenire şi o tombolă la Hotelul 
Central/ proprietatea „Ardelenei”/. Au fost invitate vreo 60-80 de persoane dintre intelectualii 
locului. Au luat parte cu toţii, fără nici o excepţie. Totul a reuşit peste aşteptări. După tombolă s-a 
încins un joc până dimineaţa. În zor, s-a servit o masă cu aşa numita „korhely leves „/ zeamă acră 
cu varză şi cârnaţi/, bună pentru cheflii. Am plecat cu toţii în cea mai bună dispoziţie, fiecare 
ducând de amintire câte un obiect de la tombolă. Noi câştigasem două tablouri, unul 
reprezentând doi câini frumoşi de vânătoare, iar al doilea un marinar bătrân, cârmaciul unei 


corăbii, care sta la cârmă, în bătaia vânturilor cu barba şi părul vânturate de furtună. Am păstrat 
zeci de ani aceste tablouri, fără valoare, dar legate de sufletul nostru. 


A aranjat şi manifestaţiuni în cercuri mult mai largi ca de exemplu un bal costumat/ mascat/, 
foarte reuşit. Participanţii s-au putut descoperi abia dimineaţa după demascare. O altă 
manifestaţie şi mai reuşită, la care a participat lumea românească din întregul judeţ/ de la Deva, 
Hunedoara, Petroşeni, Haţeg etc./ a fost o şezătoare literară şi artistică cu coruri şi orchestră, în 
programul căreia a avut şi ea o declamare. A declamat Regina ostrogoților de Coşbuc, care a 
plăcut nespus de mult. Unii spuneau că în ea s-a pierdut o mare artistă, o tragediană. Francisc 
Hossu Longins, avocatul de la Deva, care venise cu soţia sa, doamna Elena Pop de Băseşti, foarte 
încântat de această manifestaţie şi mai cu seamă de declamatoarea Reginei ostrogoților, a făcut 
imediat o „corespondenţă”, cum se spunea pe atunci, la „Gazeta Transilvaniei” de la Braşov, în 

care elogia talentul şi apariţia surprinzătoare a „frumoasei doamne Lapedatu”. Veselia a durat 
toată noaptea. Unii au dus-o până a doua zi la amiazi. 


Dar câte altele nu s-au mai făcut. Luam regulat parte la adunările Despărţământului Orăştie al 
„Asociaţiunii”, cu care ocazie se aranjau manifestaţiuni pentru populaţia rurală. Făceam excursiuni 
în grupuri la băile de la Geoagiu şi la Sibişel, un lac pitoresc de munte cu un râu cu apă rece şi 
cristalină, în care luam baie. Viaţa socială şi naţională luase o amploare pe care Orăştia n-o 
cunoscuse niciodată. Dintr-un oraş cu o viaţă socială, redusă la grupuri şi grupuleţe, s-a ajuns la o 
viaţă socială, care abia de mai era întrecută de vreunul din centrele româneşti similare. Dintr-un 
oraş mort, s-a făcut un oraş în care viaţa pulsa cu toată puterea. 


Ajunsese să întreţină raporturi sociale şi de prietenie şi cu societatea ungurească şi săsească 
de la Orăştie. Vorbind perfect maghiara şi germana, dar mai cu seamă maghiara, în care îşi făcuse 
studiile, contactul cu aceste societăţi era uşor şi agreabil. În adevăr, când vorbea ungureşte, era o 


plăcere să o asculţi. Vocea ei melodioasă şi accentele moderate, făceau ca şi această limbă aspră 
şi cu intonaţii supărătoare să sune mai plăcut pe buzele ei. Prietenii şi cunoscuţii unguri de la 
Orăştie, Sibiu şi mai târziu Bucureşti, aveau mare plăcere să o asculte vorbind limba lor. Spuneau 
că pentru ei este un deliciu să o audă. Dar chiar şi românii, fie că vorbeau, fie că nu vorbeau limba 
maghiară, aveau senzaţia că în dicţiunea Veturiei, această limbă sună mai bine, decât cum ea era 
cunoscută în general. Îmi amintesc într-o vară târzie, eram în vilegiatură la Pădurea Neagră din 
Bihor. Acolo era şi o fabrică de sticlărie. Venise un grup de ingineri români de la Bucureşti să vadă 
această întreprindere. Fabrica le-a dat o masă la care am fost invitaţi şi noi. Cum amfitrionii nu 
vorbeau decât ungureşte şi nemţeşte, am fost aşezaţi lângă ei, spre a înlesni conversaţia şi a face 
pe translatorii. Masa şi conversaţia au fost foarte animate. Inginerii români erau foarte atenţi la 
limba ungurească ce se vorbea, deşi ei nu ştiau nimic şi nu înțelegeau nimic din ea. Totuşi 
observau şi ei că limba rostită de Veturia se deosebeşte de cea vorbită de ceilalţi. Şi atunci 

profesorul inginer Leonida,6 îmi spune: „Aud pe doamna vorbind ungureşte. Nu ştiam că limba 
aceasta poate fi vorbită şi frumos. Aşa cum o vorbeşte doamna Lapedatu sună chiar plăcut.” „Da”, 
dar numai cum o vorbeşte doamna Lapedatu, întrerupe un alt domn inginer, care era atent la 
conversaţia noastră. Era inginerul Tiberiu Eremia?, care îşi făcuse studiile la liceul din Braşov. În 
adevăr, prof. ing. Leonida avea dreptate. 


Dar să revin la Orăştie. 
Este interesant cum a făcut cunoştinţă cu societatea ungurească şi săsească de acolo. 


În Orăştie era o şcoală de înot, cu un foarte îngrijit ştrand. Veturia era destul de sportivă, iar ce 
priveşte înotul era o adevărată maestră. Luase chiar o diplomă la un concurs de înotat din Viena. 
Avea o pasiune nautică. Ea a învăţat pe copiii noştri să înoate, devenind buni înotători. Bietul Nelu, 
era chiar un înotător remarcabil. 


În vară/1907/ prin iunie, se deschise şcoala de înot de la Orăştie. Era cercetată cu deosebire 
de unguri şi saşi. Veturia s-a dus şi ea să facă o baie. Avea un frumos costum de baie, cum era 
moda pe atunci. O îmbrăca de minune, pe statura ei sveltă şi frumoasă. Toţi ochii erau îndreptaţi 
spre cabina de unde avea să apară. Când iese, se avântă cu câteva sărituri graţioase în vârful 
trambulinei, de unde sare drept în mijlocul bazinului. Îl înconjoară de câteva ori în înot şi apoi 
iese şi se aşează pe o bancă la soare. Fetele dr. Toth, elita societăţii ungureşti din Orăştie, 
amândouă tinere soţii, vin să o felicite, deşi necunoscute. | se adresează nemţeşte. Veturia 
înţelege, după accent, că sunt unguroaice şi le răspunde în limba lor. Când o aud vorbind 
ungureşte, cel puţin tot atât de bine ca şi ele, nu mai au cuvinte de admirare. Veniră şi alţi saşi şi 
unguri, aşa că cu acea ocazie a cunoscut pe aproape toţi intelectualii streini din Orăştie. Fireşte, 
bravura cu trambulina şi cu înotatul a fost ştiută şi comentată în aceeaşi zi de tot oraşul. 
Cunoştinţa cu fetele Toth şi cu alţii din societatea ungurească şi săsească s-a transformat în 

oarecare intimitate socială. Eram în vizită cu multe din familiile acestora şi invitaţi la convenirile 
lor sociale şi de binefacere. Pentru aceste din urmă, Veturia le dădea chiar şi concursul, 
contribuind cu ajutorul şi sfatul ei, la aranjări. 


Ce priveşte viaţa noastră mai restrânsă, familiară, îndată după ce ne-am aşezat la Orăştie, am 
căutat o altă locuinţă, mai mare şi mai arătoasă. Am găsit în casa Orelt un apartament cu 4 
camere, bucătărie etc., în apropiere de familia Vlad, cu care acum eram în cele mai bune raporturi. 
În vară am fost concentrat pentru manevrele corpului de armată din Ardeal. Veturia s-a dus la 
Beiuş. Corespondam aproape zilnic. Când am terminat manevrele, m-am dus şi eu la Beiuş. 
Veturia m-a întâmpinat la gară. Se putea observa că e gravidă. Ne-am întors împreună la Orăştie. 
Cam la 10 luni de la căsătorie, în ziua de 3 februarie 1900 s-a născut bietul Nelu. Îmi amintesc că 
în seara precedentă eram împreună pe „Corso”. Deodată îmi spune: „Să mergem acasă”. A făcut 
toate pregătirile. A trimis după moaşe şi a avizat şi pe doctorul Dobo. Către dimineaţă un copilaş 


voinic şi frumos venise pe lume, a fost mare bucurie şi la noi şi la prietenii şi cunoscuţii noştri. La 
câteva zile, ducându-mă la Sibiu, i-am adus de la familia Cosma o felicitare de tot originală. Un 
carton pe care Minerva Cosma desemnase în culori un castel de pitici. Din castel un pitic cu barba 
albă se uita mirat pe fereastră la un cocostârc, care aducea în spate un leagăn cu un copilaş. Un 
alt pitic îşi scosese capul pe poarta de din dos, urmărind şi el zborul cocostârcului. În cadrul 
acesta o veveriţă se urca pe un copac. Pe acest carton Octavian Goga scrisese cu mâna lui 
următoarele versuri: 


„Şi cum vine cocostârcul 
Şi tu-n spate, măi băiete, 
lată-n drum o veveriţă, 
Veveriţele-s şirete... 
Fuga-buga veveriţă, 


Moş pitice, Barbă-cot 
Ţi-am adus o veste bună, 
Hai la poartă să vezi tot. 
Ţuşti, piticul la fereastră, 
Altu-n poartă pe din dos, 
Amândoi cu barba albă: 
«Tii, ce mai băiat frumos.» 
Tu plângi, sărăcuţ de tine, 
Cocostârcule, ia seama, 
Taci băiete logofete 

Te duce nenea la mama. 
Acum eşti la sânul mamei, 
Ea te-alintă blând, duios, 
Să visezi frumos băiete. 
Cum eşti şi tu de frumos.” 


Versurile erau semnate de Octavian Goga, pe atunci ginerele familiei Cosma, şi înconjurate de 
următoarele semnături: Partenie Cosma, Maria P. Cosma, Minerva Cosma, Hortensia Goga şi 
Claudia Goga. l-am făcut Veturiei mare bucurie. Cartonul l-am încadrat. El se păstrează şi azi între 
obiectele familiare. 


Veturia ţinea să alăpteze singură copilul. Slăbea însă văzând cu ochii. Sistemul ei nervos se 
debilita tot mai mult. Dr. Dobo îi făcea un tratament cu curenţi electrici. Nu ştiu, se pare însă, că 
acest tratament să-i fi stricat mai mult în loc să-i ajute. Au început crizele de nervi. Dr. Dobo ca să 
o liniştească îi dădea brom, ba chiar şi morfină. 


Aceste preparate i-au declanşat o criză de nervi foarte gravă. Nu mai era stăpână pe sine. În 
subconştientul ei era însă în clar cu tot ce face şi se întâmplă cu ea. Ştiu aceasta chiar de la ea, 
care după ce se însănătoşise, îmi istorisea cu amănunte tot ce s-a întâmplat şi petrecut cu dânsa. 

Dar tratamentul cu brom şi cu morfină o slăbise în aşa hal, de nu o mai puteam ţine trează. Dr. 
Dobo se temea să nu aibă vreo sincopă când este adormită. De aceea făcea toate sforţările să o 
ţină trează. O duceam la râul ce curgea prin grădină şi o băgam în apa rece (era pe la începutul lui 
mai) când totuşi adormea câte puţin, dr-ul căuta să o trezească, strigând la ea sau lovind-o 
puternic în dreptul inimii [...] 

Ne-am hotărât să mergem în sanatoriul condus de dr. Marius Sturza8 de la Wălischhof, lângă 
Viena. A făcut cu mâna ei toate pregătirile: curăţenie mare în casă, covoarele strânse şi hainele la 
naftalină etc. A făcut bagajele. Într-o dimineaţă frumoasă/ pe la începutul lui iunie (1908)/ am 
plecat împreună cu Gina, care se îngrijea de copil. Gina avea să rămână la Oradea, unde o aştepta 
Maria ca împreună să meargă mai departe la Beiuş. Călătoria a fost destul de uşoară. La Oradea 
am întâlnit pe Maria. Ne-am despărţit de Gina şi de copilaş şi noi am continuat drumul spre Viena. 
Seara am ajuns la Budapesta, unde am rămas peste noapte. A doua zi dimineaţa am plecat la 
Viena. De acolo încă în aceeaşi zi la Wălischhof. Wălischhof-ul era un sanatoriu într-o regiune 
frumoasă din apropierea Vienei. Se călătorea cu „Siidbahn-ul” câteva staţii, până la 
Maria-Enzersdorf. De acolo cu trăsura sau pe jos vreo 15-20 minute. Wălischhof-ul mi-a făcut o 
foarte bună impresie. Eram aşteptaţi. Ni s-a dat o cameră frumoasă în pavilionul central. Ne-am 
dus la vizita medicală. Dr. Sturza ne cunoştea pe amândoi. Pe Veturia, de la Beiuş unde fusese la 
şcoală şi pe mine de la şcolile de la Braşov. A examinat-o întâiu pe ea. A găsit-o foarte bine ca 
organism. Nu avea nevoie decât de odihnă. M-a chemat pe mine. Eu îi spun: „Nu am nimic, sunt 
perfect sănătos.” Aveam pe atunci 94 kg. „Să vedem, răspunse dr-ul. Eşti cam gras şi ai dispoziţie 
de îngrăşare la inimă. Trebuie să faci o cură foarte serioasă de slăbire şi să te dezveţi de viaţa 
sedentară.” Mi-a prescris o cură foarte drastică: băi, regim special de nutrire, turism etc. Veturiei 
din contră, lua băi numai să se liniştească şi odihnă toată ziua. Toată ziua eram în aer liber. Am 
rămas în sanatoriu 4 săptămâni. Era acolo o foarte frumoasă colonie românească. Dar erau şi 

foarte mulţi străini cu deosebire de la Viena din Austria şi din Germania. Veturia era simpatia 
tuturor. Era prietenă cu tânăra soţie a doctorului Sturza, cu directoarea sanatoriului, o domnişoară 
germană, cu o doamnă franceză Parrel şi cu multe altele. Veneau şi mulţi români de la Viena, în 
vizită la Wălischhof. Coloniei române i se spunea „Die lustige Kolonie”. Ne-am fotografiat în grup 
români şi străini. Păstrez şi astăzi o fotografie a acestei „Lustige Kolonie”. Eu, după baia de 
dimineaţa şi cea de după prânz, alergam cu ceasurile pe dealurile din împrejurimile 
Wălischhof-ului. Făceam cura foarte conştiincios. În săptămâna dintâi spre mirarea generală - am 
slăbit 7 kg. Se făceau glume, că trebuie să fiu arătat ca reclamă. Săptămâna a doua n-am mai 
slăbit nimic. Cu totul în 4 săptămâni am pierdut vre-o 10-12 kg. Eram de nerecunoscut când 
m-am întors în ţară. Veturia a avut de 2-3 ori crize de nervi, dar până la urmă s-a făcut foarte bine, 
mai bine ca oricând. Părea că niciodată nu arătase aşa splendid, ca după cura de la Wălischhof. 
Am petrecut acolo zile frumoase. Eram ca o mare familie. De acolo am făcut o excursiune cu 
Veturia şi alţi vilegiaturişti la Hellenenthal, o regiune admirabilă. În drum ne-am oprit la vestita 
mânăstire „Heiligenkreutz”, unde este înmormântată baroneasa Maria Vecera, cu care împreună 
s-a sinucis fostul moştenitor de tron al Habsburgilor, Rudolf. Am mai făcut o excursiune la 
castelul de vânătoare imperial de la Laksenburg, unde în mijlocul unui lac artificial, pe o insulă, se 
găseşte castelul - expoziţiei - al Congresului de la Viena de la 1815, congres care a restituit în 
toată Europa reacţiunea. Eu singur, pentru Veturia fiind prea obositor, am fost şi la Viena, la 
jubileul de 60 de ani de domnie a împăratului Franz Joseph, când s-a făcut un strălucit conduct 
etnografic şi istoric al tuturor popoarelor din Austria.!0 În conduct au luat parte şi românii din 
Bucovina, în splendide costume româneşti care au făcut pretudindenea o foarte bună impresie, 
fiind îndelung aclamaţi. Conductul a durat câteva ceasuri. La această manifestaţiune obţinusem 
un loc în o tribună chiar vis à vis de tribuna imperială. 

La Wălischhof ne-a trecut uşor şi frumos vremea, dar şi cu folos. Pe Veturia am dus-o acasă 
perfect restabilită şi ca moral şi ca fizic. Când am plecat de acolo, toată lumea - români şi străini - 
deopotrivă au venit să ne salute şi să ne facă urări de călătorie bună. Veturia a fost încărcată cu 
flori de la prietenele şi cunoscutele ce rămâneau acolo. Eram departe pe drumul spre gară, când 
unele doamne urcate pe o înălţime de unde puteau domina toată împrejurimea, încă tot mai 
făceau semne, vânturându-şi batistele. De la Viena am luat trenul peste Budapesta, la Arad. Acolo 
ne-am oprit şi ne-am dus să facem o vizită la Socodor, unde cumnatul meu Aurel era preot. După 
2-3 zile am plecat la Beiuş. Revederile au fost foarte duioase. Pe Veturia am lăsat-o acolo. Se dorea 
să fie cu părinţii, cu surorile şi cu copilul ei. Eu am venit la Orăştie. Ajungând aici, mi s-a spus de 
proprietara casei, că îndată după plecarea noastră a venit un ţăran de prin părţile Sibiului să vadă 
ce s-a întâmplat cu noi. Auzise şi el de nenorocirea noastră şi a luat drumul la Orăştie. Era unchiul 
lon din Glâmboaca,- în zadar i s-a spus că doamna este bine. Nu s-a liniştit decât numai după ce 


l-a dus prin casă şi i-a arătat toate lucrurile aranjate şi lăsate de mâna ei. 


Spre toamnă Veturia cu Nelu s-au întors la Orăştie. Eu am mers în calea lor la Beiuş. 
Petrecusem deja un an şi jumătate în acest orăşel plăcut. Destinul avea să ne mai ţină acolo încă 3 
ani. În acest răstimp viaţa socială a continuat într-un ritm şi mai accentuat. Reuniunea de 
cântări!!, sub conducerea lui Branga, era foarte activă. A dat mai multe concerte. Pentru 
petrecerile ce se aranjau, se învățau dansuri de coloane româneşti între care în primul rând 
Romana. Probele se ţineau la Casină!2. Familiile mai ţineau legături sociale şi de prietenie, prin 
invitaţii la mese. Am avut şi reprezentații teatrale. Ne-a vizitat renumita tragediană Agata 
Bârsescu!3, care fusese cândva la Burgsteater în Viena. A declamat mai multe bucăţi clasice. La 
pian o acompania doamna Maria Branişte, care venise de la Lugoj şi a fost încartiruită la noi. L-am 
avut şi pe Zaharia Bârsan!+ (fostul meu coleg de bancă la Gimnaziul de la Braşov), cu dra Olimpia 
Braşoveanu, pe care mai târziu a luat-o de soţie. Au dat mai multe reprezentații. Viaţa culturală 

încă pulsa cu mai multă intensitate. Tipografia lui Moţa lucra din greu. El scotea „Libertatea”, ziar 
politic pentru popor, „Foaia interesantă”, o revistă ilustrată pentru ţărani şi „lovărăşia”, foaie 
economică, de asemenea pentru popor. Bornemissa deschisese o librărie cu editură. El scotea 
revista literară „Cosânzeana”. Eu publicasem în acest răstimp diverse studii economice şi 
monografia „Ardelenei” pe cei dintâi 25 de ani ai existenţei sale. Despărţământul „Asociaţiunii” 
încă era foarte activ. Ţineam prelegeri populare la satele de pe valea Mureşului. Asemenea Mota, 
învățătorul Baicu şi alţii. Dar Orăştia devenise şi un foarte important centru politic. Se ţineau dese 
întruniri politice cu ţăranii din jur. Luptam cu mic cu mare la alegerile pentru parlament, cum au 
fost de exemplu cele din 1906 şi alegerile sălbatice din 1910, când în urma teroarei ce s-a 
deslănţuit, candidatul nostru Aurel Vlad, a căzut cu câteva voturi!5. Tot de la Orăştie, prin dr. loan 
Mihu'6, a pornit aşa-numita „acţiune de împăcare” dintre români şi unguri. 

La Orăştie, în februarie 1911, Veturia a mai avut o naştere. O fetiţă, pe care voiam să o numim 
Stela-Steluţa. Spre nenorocul nostru, din neglijenţa celor ce o asistau la această naştere, biata 
copiliţă a murit în momentul când era să vadă lumina zilei. Îmi amintesc de toate amănuntele. 
Maria era la noi. A îmbrăcat copiliţa într-o hăinuţă albă şi a aşezat-o pe un covoraş pe masa din 
sufragerie. Plângea lângă ea. l-am adus un mic sicriu. Am aşezat-o în el şi am ţinut-o câteva 
ceasuri în casă. Toţi plângeau în jurul sărmanei copiliţe. A venit Braşoveanu de la întreprinderile 
de pompe funebre, a luat sicriaşul subţioară şi, însoţit de mine, ne pregăteam să ieşim din casă. 
Veturia era în pat. Voiam să o cruţăm pe cât se poate de emoţii. A cerut să-i ducem copila. l-am 
dus-o. A sărutat-o, strângând-o la piept, pare că n-ar fi voit să o mai dea. Dar nu. A căzut pe spate 
într-un hohot de plâns. Noi am ieşit cu biata copiliţă. | se pregătise în cimitir un mic mormânt. 
Preot nu era, căci nu fusese botezată. Am făcut eu pe preotul. În liniştea adâncă a cimitirului, am 
spus un 7ată/ Nostru, am stat până ce a fost acoperită cu pământ şi apoi cu jalea în suflet şi cu 
ochii în lacrimi, am pornit spre casă, unde încă Maria şi Veturia nu încetaseră să plângă. M-au 

întrebat cum s-a petrecut astrucarea ? Le-am spus şi am adăugat: „N-am spus Dumnezeu s-o ierte, 
că ea n-a avut nici un păcat”. „Am spus Doamne nu ne lăsa”. La câteva zile Veturia s-a ridicat din 
pat. Mi-a cerut şi am dus-o să vadă micul mormânt. Durerea ei de mamă nu se poate închipui. 
Abia am putut-o ridica de pe glia rece şi duce acasă. A mai plâns-o de multe ori pe scumpa ei 
Steluţă. 

Cât am stat la Orăştie, am făcut diverse călătorii. Am fost la Bucureşti, invitaţi de dr. Cornel 
Diaconovici, fostul prim secretar al „Asociaţiunii”, pe vremea când eram eu secretar secund. 
Trăisem în cele mai bune raporturi cu dânsul. Îl preţuiam mult şi dânsul - cred - ţinea la mine. Se 
mutase la Bucureşti ca director general al „Muntelui de Pietate”, pe seama căruia construise un 
palat frumos în strada Sfântul lonică. Acolo locuia şi dânsul. Ne-a primit cu multă bucurie şi 
plăcere. Ne-a pus la dispoziţie camera de oaspeţi cu baie. Masa o luam tot acolo. Avea o menajeră 
vieneză foarte simpatică, domnişoara Hermina, cu care Veturia se înţelegea foarte bine. Am rămas 
acolo vre-o săptămână. Ne-am dus apoi la băile de la Lacul Sărat de lângă Brăila!7, să vedem pe 
mama de la Săcele, care-şi făcea cura acolo. Am călătorit la Brăila cu fratele meu Alexandru. Pe 
mama am găsit-o bine. Era foarte mândră de nora ei. A dus-o în vizită la mai toate cunoştinţele ei 
din Brăila, cunoştinţe vechi şi bune de la Braşov şi Săcele. Ne-am întors la Bucureşti, am mai stat 
2-3 zile la dr. Diaconovici, în mijlocul unor prieteni şi cunoscuţi. Ne-am reântors foarte mulţumiţi 
de această călătorie agreabilă şi plăcută. 


Am fost de mai multe ori la Budapesta şi Viena, unde eu aveam multe afaceri de bancă. În 
Budapesta eram cunoscuţi amândoi. Aci am vizitat familia consilierului ministerial Tabody, unde 
stătuse Veturia pe când studia la pedagogie. Ne-a primit cu multă dragoste. Am vizitat şi pe fosta 
mea gazdă, la care mai locuia încă fostul meu camarad, Nicolae Chişan, funcţionar la Ministerul 
de Culte. Bucuria bietei bătrâne a fost de nedescris. Ne-a ţinut acolo la masă şi ne invită să lăsăm 
hotelul şi să ne mutăm la ea, ceea ce n-am făcut însă. Mai aveam şi alţi mulţi prieteni români şi 

străini. Între aceştia din urmă pe dr. Hantos Elemer, un tânăr economist care-şi făcuse studiile la 
Cambridge, în Anglia, şi care mai târziu a ajuns profesor la Universitate şi secretar de stat. Am 
fost la biserica românească şi la Hotelul Jăgerhorn, hotelul tradiţional al românilor. Îmi amintesc 
că acolo ne-am întâlnit cu Goga şi alţi prieteni, care s-au bucurat mult de întâlnirea noastră şi cu 
care luam masa împreună. Cu ei am umblat pe la teatre şi „Orfeu.” 


În Viena era mai cunoscută ea, decât mine. Stătuse vreme mai îndelungată. Făcuse cursuri 
foarte interesante în 1905. M-a dus la fostul ei director de la o şcoală de menaj, ce o urmase 
acolo, la Heinz. Cu ce bucurie a primit-o şcoala şi familia directorului, nu se poate spune. La Viena 
am dus cu o ocazie şi pe copilaşul nostru, pe Nelu. Era de 4-5 ani. Îl amuzau mult aşa-numitele 
restaurante „Quisisana”, cu automate în care puneai o monedă şi-ţi veneau bucatele comandate. 
L-am dus şi la Schânbrunn. Din parc privind enormul palat şi spunându-i mamă-sa că acolo stă 
împăratul, copilul s-a mirat şi a răspuns :” Cum, mamă, în toată casa asta mare, stă numai 
împăratul? Altcineva nimenea?” Se înţelege că din vizitele la Viena nu lipsea niciodată croitorul ei, 
Barabo din Kărtnerstrasse. Se îmbrăca la el pe atunci foarte elegant, după ultima modă şi nici nu 
prea scump. Îşi avea manechinul ei, pe care îi făcea costumele, fără probe. Le comanda şi îi 
soseau gata, la perfecţie. 


În 1911, după 3 ani ne-am mai dus odată la Wălischhof. Nu mai erau atât de mulţi români, ca 
de data trecută. Erau totuşi unii. Între ei amicul Tăslăuanu!'8, avocatul Veliciu!9 de la Arad, 
părintele Cotişel de la Certege cu soţia lui, femeie foarte frumoasă, care se purta în haine 
româneşti. Nu mai era nici fosta directoare, simpatia noastră. Era un director mai rigid, mai puţin 
simpatic. Cu toate acestea ne-am simţit foarte bine. Acum Veturia era sănătoasă. Nu mai era 
obligată la multă odihnă. Făceam dese excursiuni în împrejurimi. Erau locuri foarte frumoase. 
Mâna omenească făcuse din toate un adevărat paradis. 

Dar cele mai multe drumuri le făceam la Sibiu, care avea şi pentru ea şi pentru mine o 
deosebită atracţie. Aveam şi multe chestiuni care mă reclamau acolo. Erau şedinţele „Solidarităţii”, 
al cărei secretar eram, revizuiri de bănci, sinoade şi congrese bisericeşti, şedinţe ale Fundaţiei 
„Gojdu” etc. Eram atât de mult legat sufleteşte de acest oraş, căci acolo trăisem cei mai frumoşi 
ani ai tinereţii noastre. Eram pretutindenea destul de bine văzuţi şi primiţi. Pe ea lumea feminină o 
îmbrăţişa cu nespusă dragoste. Se prezenta totdeauna foarte bine şi frumos. Imi amintesc, că la 
un sinod eram societate mare - domni şi doamne - la „Împăratul Romanilor”, unde luam masa de 
seară, Veturia întârziase puţin. Îmi amintesc, ce senzaţie a produs apariţia ei. Într-o toaletă de 
albastru deschis, foarte reuşită şi cu o splendidă pălărie pe cap, frumoasă cum era, unele din 
doamne nu s-au putut reţine să dea expresiune mirării lor. Pălăria o luase la Bucureşti. Era după 
ultima modă. O pălărie mare cu boruri largi, din pai florentin. Borurile din cele două laturi, lăsate 
în jos şi legate cu o panglică de catifea neagră, care atârna pe piept. Panglica era o decorație 


foarte reuşită. Zilele trecute am întâlnit o doamnă, care pe atunci era şi ea la „Împăratul 
Romanilor”, venită cu părinţii ei la Sibiu. Era fată tânăra şi cunoscută de Veturia la internatul 
„Asociaţiunii”, unde-i fusese profesoară. Îşi aducea şi astăzi aminte de momentul când a văzut-o 
pe Veturia intrând în sala de mese. Şi-mi spunea: „Ah, ce splendidă era şi ce toaletă şi pălărie 
frumoasă purta.” În Sibiu, cu ocazia călătoriilor noastre acolo, am avut multe, foarte multe zile 
frumoase şi plăcute. 


În fine mai amintesc aici una făcută în 1911 la Brăila, la cununia fratelui meu cu Victoria 
Pană20. Cununia s-a celebrat în casă. A fost o plăcută zi şi petrecere familiară. Făceam cunoştinţă 
cu o lume nouă. Între rudeniile şi prietenii apropiaţi ai fratelui meu am fost numai eu cu Veturia, 
şi doi prieteni buni ai lui, Scurtu şi Pârvan?!. După cununie, noi am venit la Orăştie prin Bucureşti, 
Piatra-Olt, iar Alexandru cu Victoria s-au dus la Braşov pentru câteva zile. 

Dar viaţa nu stă pe loc. Destinul nostru îşi urma drumul său. În toamna anului 1911, aveam să 
părăsesc Orăştia şi să trecem la Sibiu, unde eu luasem locul de director general al noii Societăţi 
Româneşti de Asigurări. Prin octombrie am întreprins o călătorie la Budapesta, Viena şi Munchen 
în vederea încheierii unor contracte de reasigurări. Îndată după această călătorie şi după 2-3 zile 
petrecute în mijlocul familiei, m-am reântors la Budapesta, unde am rămas 2--3 săptămâni, să fac 
studii practice la Elsö Magyar, în vederea organizării noii noastre întreprinderi de asigurări de la 
Sibiu. Veturia după ce a găsit locuinţă în Sibiu şi anume în edificiul Băncii „Albina”, aripa dinspre 
strada Bayer, la etaj, tocmai deasupra parterului unde se instalase şi Societatea de Asigurări, şi-a 
expediat mobila şi a părăsit şi ea Orăştia. La plecare a petrecut-o la gară toată societatea 
românească de acolo. leşise şi Reuniunea de cântări. Compartimentul de tren în care s-a urcat a 
fost literalmente umplut de flori. Despărțirea foarte emoţionantă. Se încheia întâia perioadă din 
viaţa noastră. Duceam cu noi cele mai frumoase amintiri. Începea a doua perioadă: Sibiul. 


La Sibiu, cum am mai spus, ne-am aşezat în locuinţa de la „Albina”, o locuinţă foarte frumoasă. 
Ne-am completat mobilierul, aducând tot de la Lengyel de la Arad, salonul cu două garnituri 
frumoase, am luat un pian mare şi câteva covoare persane, veritabile. Sub locuinţa noastră era 
instalată Societatea de Asigurări, iar în curte vis-à-vis de noi era „masa studenţilor'?2, a cărei 
îngrijire şi conducere o luase Veturia. 5 ani am stat neconturbaţi în Sibiu, din toamna anului 1911, 
până în toamna anului 1916, eu ocupându-mă de Societatea de Asigurări, de „Solidaritatea” şi de 
„Albina”, în al cărui Consiliu fusesem cooptat, iar Veturia de „masa studenţilor”. Ce a făcut ea 
pentru această instituţiune sunt fapte îndeobşte cunoscute şi mărturisite de sute şi mii de elevi, 
care au beneficiat de îngrijirile ei. Veturia nu numai conducea această masă, muncea în rând cu 
personalul de serviciu. Le pregătea mâncarea, asista la mesele elevilor, punea conserve, conducea 
socotelile mesei, cu un cuvânt tot ce ţinea de această operă de educaţie şi binefacere. Cunoştea 

pe fiecare elev, îi observa nu numai ca să se hrăneasca bine, dar să se poarte corespunzător. Le 
supraveghea îmbrăcămintea, lua adeseori însăşi acul ca să le coase şi să le repare după cum era 
cazul. Se îngrijea de educaţia morală şi socială a elevilor. Îi trata ca pe copiii ei. Cu dreptate 
spunea directorul liceului, în un cuvânt comemorativ: „Albina a dat materia, iar Veturia Lapedatu 
sufletul”. Şi aşa se scurgeau an de an în muncă şi grije cu câte două şi trei rânduri de mese în 
fiecare zi. Recompensa? o găsea în recunoştinţa celor ocrotiţi, care ţineau la ea, o cinsteau, 
respectau şi iubeau ca pe mama lor. În tot anul la Sfântul Nicolae, aniversarea naşterii ei, o 
sărbătoreau. În seara de Sfântul Nicolae veneau de-i dădeau serenadă, cu cor şi orchestră. Îi 
chema în locuinţă şi îi ospătam cu prăjituri şi un pahar cu vin. A doua zi la masă unul dintre ei, de 
regulă ductorul, cel mai distins dintre elevii din clasa a VIll-a, îi adresa urări în câteva cuvinte 
ocazionale, îi exprima totodată recunoştinţa lor pentru aceea care înlocuia pe mamele lor din 
depărtare. 


Dar cei mai năpăstuiţi eram noi, familia. Niciodată nu ajungeam să o avem în mijlocul nostru 
la masa de prânz. Mânca ceva pe repezeală din ceea ce se pregătea sus pentru noi şi fugea la 
„masa studenţilor” să asiste la prânzul lor. La ora 1 şi jumătate când puteau veni de la şcoală. 


Numai duminica era cu noi. Atunci elevii, neavând cursuri, veneau la ora 12 şi după ce termina cu 
ei, venea sus la noi, la masă. Era o adevărată duminică şi sărbătoare când o aveam între noi. O 
mai aveam între noi la ora 5 p.m., când după obiceiul de atunci, se punea masa pentru cafea, 
ojină, cum se spunea pe atunci la această masă. După ojină, ieşeam regulat la plimbare până 
seara la cină, cină mai totdeauna frugală, când asemenea eram împreună. 


Dar pe lângă „masa studenţilor” avea şi alte preocupări: Reuniunea femeilor, Societatea 
Principele Mircea, pom de Crăciun pentru spitale şi casa de alienaţi, masa săracilor (a oraşului), 
unde de asemenea se ducea regulat o dată la săptămână sau la două săptămâni. După ce a 
început războiul în 1914, 1916, îngrijiri pentru soldaţi să le ducă alimente, îmbrăcăminte, gazete, 

ţigări etc. Abia în vacanţa de vară, în lunile iulie şi august, era a noastră, numai a noastră. Verile le 
petreceam la Ocna Sibiului, cu băi de sare întăritoare pentru copii. Se ducea cu Nelu şi îl ţinea 
toată vara acolo. De regulă închiria o casă ţărănească şi făcea menajul la casă. Am stat ani de-a 
rândul în aceeaşi casă. O parte din vară mă duceam şi eu acolo. În două veri a locuit şi a făcut 
menajul împreună cu doamna Anuţa Vlad şi cu Zoe Oprea, măritată [cu] Emil Comanescu, de la 
Sibiu. 

Dar cu toate grijile pentru alţii, casa şi gospodăria noastră erau în rând în toate privinţele. Nu 
sufeream cu nimic din cauza preocupaţiunilor ei în diferitele însărcinări ce-şi luase asupra ei. 
Luam parte la viaţa socială a Sibiului. Primeam vizite, aveam oaspeţi la masă, de regulă la masa de 
seară, aranjam recepții, fiind şi noi foarte mult şi des invitaţi. Mergeam des la teatru, concerte, 
conveniri etc. Întreţineam cele mai bune raporturi de prietenie cu toată lumea. Veturia era foarte 
simpatizată. Avea câteva prietene cu care făcea regulat conversaţie în limba franceză. 


În aceşti 5 ani (1911-1916) Veturia a mai avut două sarcini. Una îndată după sosirea noastră în 
Sibiu. Din cauza încordărilor fizice prea mari a avortat, şi a trebuit să i se facă raclaj. I l-a făcut 
doctor Eitel, asistat de medicul nostru de casă, doctor Beu. A doua a fost sarcina cu Pica. A 
purtat-o uşor. Abia se cunoştea că era însărcinată. Nu eram acasă când s-a produs naşterea. Eram 
la Budapesta. Când am sosit eu, Pica era pe lume deja din seara precedentă. Mi s-a spus că 
Veturia se dusese în oraş spre seară. A revenit cu o trăsură. Şi-a luat lucrurile de care avea nevoie 
şi cu aceeaşi trăsură s-a reîntors şi s-a instalat în Sanatoriul dr. Siissmann. Acolo, în ziua de 23 
februarie 1916, s-a născut şi a văzut lumina zilei Pica23. Mergeam foarte des în sanatoriu să o văd. 
Totdeauna plin de vizite. Primise flori de nu mai încăpeau în camera ei. Umpluse culoarul cu flori. 
Avea o îngrijitoare pe „Minna Schwester”, fată de preot săsesc de la Cohalm cu care a legato 
strânsă prietenie, prietenie care s-a menţinut şi după ieşirea Veturiei din sanatoriu. În sanatoriu a 
stat timp mai îndelungat. Vreo 4-5 săptămâni. Se simţea bine acolo şi mereu se tocmea cu 

doctorul s-o mai lase, deşi sanatoriul, având multe naşteri, avea nevoie de camere. Statul în 
sanatoriu timp mai îndelungat i-a făcut bine şi la mamă şi la fetiţă. Pe Pica a alăptat-o singură. 


Călătorii, în acest timp de cinci ani, n-am prea făcut. Doar la Beiuş. Am fost odată să le văd şi 
încă o dată la Oradea şi Arad pentru festivaluri româneşti, aranjate în aceste localităţi. 
Pretutindeni era primită cu multă dragoste. Îndeosebi la Beiuş. Îmi amintesc, că în vreo două 
rânduri, când m-am mai dus să le văd la Beiuş, Veturia nu mai avea răbdare să mă aştepte acolo, 
ci a venit în calea mea până la Rogoz. Acolo se întâlnea trenul cu care veneam eu, cu trenul cu 
care venea ea de la Beiuş. Şi eu şi ea trebuia să plecăm cu noaptea în cap ca să ne întâlnim 
dimineaţa între ceasurile 6-7 la Rogoz. Acolo trenul stătea mai mult. Lângă gară era o bodegă, în 
care se servea cafea cu lapte şi cozonac foarte gustos. După ce ne ospătam bine, continuam 
drumul la Beiuş, unde ne aştepta a doua cafea cu lapte şi cozonac, mult mai bune şi mai gustoase 
ca cele de la Rogoz. 


% 


Activitatea culturală filantropică a neuitatei mele soţii, Veturia |. Lapedatu era cunoscută în 
întreg Sibiul, unde se săvârşea, şi în întreg Ardealul. 


Era membră sau conducea multe aşezăminte cultural filantropice: Societatea Principele Mircea, 
Reuniunea Femeilor Române, Reuniunea de Cântări, Masa săracilor ai oraşului etc. 


Activitatea cultural filantropică principală a săvârşit-o însă la „Masa studenţilor”, înfiinţată de 
„Albina” pentru elevii de la şcolile secundare din Sibiu. Că ce a lucrat ea pentru această instituţie 
se poate vedea din broşura părintelui lon Lupaş: Veturia I. Lapedatu, o binerfăcătoare a tinerimii 
studioase şi din discursurile ocazionale la diferite festivități şi pomeniri ale lui D. loan Bunea, fost 
director al Liceului, profesorului Hurdu, protopopului Emilian Cioran şi ale altora, discursuri care 
concludeau că la „Masa studenţilor”, „Albina” a dat materia, iar sufletul, Veturia |. Lapedatu. 

Nu e mirare deci că la moartea ei din martie 1933 au alergat la Beiuş reprezentanţii corpului 
profesoral şi ai tinerimii şcolare ca să asiste la înmormântare, iar după înmormântare să se 
gândească să-i facă un fond, care să-i poarte numele şi din care să se ajute unu-doi din elevii de la 
„Masa studenţilor”. 


Cel dintâi apel telefonic, în numele iniţiatorilor, l-a făcut directorul liceului la sărbătorile de 
Crăciun ale anului 1933. Apelul a avut oarecare rezultat. Cu deosebire elevii liceului au adus de 
prin satele lor, bănişorii adunaţi de la rudenii şi cunoscuţi, abia câteva sute de lei. 


La acţiunea iniţiată de directorul liceului s-au asociat foştii beneficiari ai „Mesei studenţilor”, 
preoţi, învăţători, funcţionari, medici, avocaţi etc., care aveau la „Albina” un fond oarecare, strâns 
de la cei ce putuseră să-şi răscumpere beneficiul avut. 


În sfârşit eu, care urmărisem „Masa studenţilor” de la înfiinţarea ei din 1898, dar cu deosebire 
de la aşezarea încă la Sibiu din 1904 şi care cunoşteam mai bine ca oricine ceea ce făcuse Veturia 
pentru această instituţie, în avântul şi admiraţia operei ei, pe care vedeam că o apreciază toată 
lumea, m-am hotărât să iau în mână afacerea fondului ce se iniţiase. Mă gândeam însă să fac o 
fundaţie mai mare şi de interes general, cum o merita amintirea ei. 


Am început prin a susţine pe spezele mele câte 10-15 elevi de la liceu la „Masa studenţilor” 
care, după înfiinţarea internatului de băieţi, s-a mutat în noul edificiu, fiind însă separată de elevii 
interni şi păstrându-şi numele frumos din trecut. Un şir întreg de ani am susţinut elevi la „Masa 
studenţilor” până după începerea războiului mondial, când masa, din cauza greutăților, a încetat. 


Îmi dau seama că trebuie agonisite fonduri însemnate pentru ca să se poată face fundaţia şi 
instituţia la care mă gândeam. 


Aproape tot ce am agonisit în viaţa mea de atunci încoace am donat proiectatei fundaţii. 

De la 1933 până la 1939 am primit însemnate donaţii, pe lângă ceea ce donam eu, şi de la 
alţii. N-am publicat dări de seamă anuale regulate decât de la 1939 încoace. În schimb făceam din 
când în când câte un comunicat despre „Masa studenţilor” şi fundaţia proiectată. Acestea le 
trimeteam celor ce contribuiseră cu donațiile lor şi celor pe care îi ştiam că se interesează de 
soarta proiectatei fundaţii. 


Am pus mult zel la aducerea fondurilor pentru că preţuiam nespus instituţia „Mesei 
studenţilor” şi mai cu seamă rolul avut de neuitata noastră Veturia. 


Cât am prețuit această instituţie, cât de ataşat îi eram şi cât de mândru de rolul avut de 
Veturia rezultă din rândurile citate de părintele Lupaş în broşura de care amintesc mai sus şi 
anume de la pagina 19 la 23, rânduri scrise de mine şi date ca din partea unui bun cunoscător al 
instituţiei. 


În anul 1939, după abia 6 ani de la instituirea acţiunii fondurile adunate şi administrate de 


mine erau în sumă de 5.722.506 lei dintre care lei 3.000.000 erau contribuţiile mele personale, 
iar restul de lei 2.722.506 erau contribuţiile de la diferite instituţii, prieteni şi cunoscuţi care 
apreciaseră activitatea doamnei Veturia |. Lapedatu la „Masa studenţilor”. 


Suma aceasta era investită în titluri şi o parte (2.400.000 lei) într-un imobil pe care îl 
construisem la Braşov, str. Castelului 19. 


Încă mai înainte cu doi ani, pusesem ochiul pe imobilul din str. Castelului, imobil vechi care 
trebuia să fie dărâmat pentru ca pe terenul acesta să se construiască o casă modernă. Am 
cumpărat deci imobilul prin notarul public Frechkez pe numele meu şi apoi l-am făcut donaţie la 
fundaţie. Inginerul Gonda mi-a făcut planurile casei şi a executat construcţia cu materialele 
procurate de mine. A rezultat o casă în plin soare, cu două etaje la stradă şi cu un etaj în curte. Ea 
cuprindea cu totul 5 apartamente moderne şi frumoase. Sfinţirea acestei case a făcut-o 

mitropolitul Ardealului Dr. Nicolae Bălan cu o mare asistenţă de preoţi. Discursuri au ţinut I.P.S.S. 
mitropolitul, părintele lon |. Lupaş şi cu mine. 


În felul acesta tineam să plasez averea fundaţiei şi în titluri dar şi în realităţi. Casa de la Braşov 
s-a dovedit un bun obiect. În vara acestui an aveam să merg în străinătate cu o cursă de avion 
străin. Cum cu câteva zile mai înainte se întâmplase un accident de avion de la „Lot” (companie 
poloneză) căzând şi sfărâmându-se avionul şi omorând pe toţi pasagerii, lumea era îngrozită şi 
nimenea nu mai vroia să călătorească cu avionul. Eu totuşi m-am decis, dar înainte de plecare am 
făcut o scrisoare scumpei mele fiice Pica Veturia, rugând-o că din ceea ce rămânea de la mine să 
mai dea 5.000.000 lei la fundaţie şi să se îngrijească cât va putea mai bine de realizarea 
scopurilor ei. Copia acestei scrisori, respectiv conceptul ei se păstrează şi astăzi în arhiva 
fundaţiei. 

Ajuns în străinătate la Karlsbad şi având timp suficient am conceput scopurile fundaţiei şi am 
redactat primul act de fundaţie în care am dat lista tuturor contribuabililor şi lista tuturor elevilor 
întreţinuţi de noi la „Masa studenţilor”. Actul de fundaţie a fost fixat în toate amănuntele şi a fost 
datat şi subscris în ziua de 14 septembrie 1939, aniversarea naşterii mele şi sărbătoarea Sfintei 
Cruci. 


Actul fundaţional a fost depus la notarul public de la Sibiu Nicolae Cristea, care a autentificat 
şi semnătura mea. De atunci am purtat contabilitatea regulată şi am încheiat bilanţuri, redactând 
câte o dare de seamă în fiecare an. Nu voi arăta aici toate amănuntele zbuciumului meu de la 
1939 încoace, ci voi indica numai rezultatele şi întâmplările mai principale. 


În actul de fundaţiune am numit fundaţiunea „Aşezământul Veturia |. Lapedatu”, iar ca scopuri 
am precizat: 


a) ajutorarea tinerimii şcolare şi 


b) ajutorarea, respectiv adăpostirea, într-o casă de odihnă cel puţin a unora din intelectualii 
noştri bătrâni, care sunt nevoiţi să-şi petreacă bătrâneţile în astfel de case de odihnă. 


La sfârşitul anului 1939 am publicat bilanţul, contul de venituri şi cheltuieli şi dare de seamă 
asupra acestui an. 


Din cronica acestui an amintesc că am construit un fond special pentru zidirea casei de 
odihnă, ca astfel această casă să nu cadă în sarcina aşezământului şi am procurat teren de clădire 
de 2000 m? la Sibiu, Calea Poplăcii, teren pe care urma să construim proiectata casă de odihnă. 
Averea aşezământului la 31 decembrie 1939 era de 7.136.937 lei. 


lar fondul Casei de odihnă 2.400.000 lei; terenul fusese cumpărat cu 792.665 lei. 


La sfârşitul anului 1940, patrimoniul aşezământului era de 8.606.850 lei. În anul acesta am 
procurat unele materiale de clădire pe seama viitoarei construcţii. 


La 31 decembrie 1941 am publicat bilanţul, conturile de venituri şi cheltuieli şi o dare de 
seamă amănunţită din care se poate vedea că patrimoniul aşezământului era de 10.126.820 lei. 
Fondul pentru construirea casei era de 3.447.000 lei. În anul acesta am mai achiziţionat pe seama 
aşezământului un imobil la Braşov, str. Neagră nr. 8, imobilul a fost achiziţionat cu suma de 
1.600.000 lei, iar cu reparaţiile făcute valoarea lui a urcat la 1.850.000 lei. Scopul nostru era ca 
această clădire fiind foarte veche de sute de ani, să o demolăm şi în locul ei să construim mai 
multe edificii moderne. Planurile pentru unul din aceste edificii a fost făcut de inginerul Gonda 
care urma să ia în antrepriză lucrarea de zidire. Din cauza războiului mondial şi a greutăților de 
procurarea materialelor am amânat planul nostru, clădirea fiind închiriată la aceiaşi locatari ca în 
trecut. Clădirea aceasta este situată în centrul comercial al Braşovului, are trei prăvălii şi mai multe 
apartamente de locuit. 


În anul acesta am continuat procurarea de materiale pentru construcţia „Casei de odihnă”. 
Aveam procurate: 


-fier de beton -20.000 kg 

- cărămidă - 200.000 bucăţi 

-parchete -713 m? 

- faianță - 400 m2 

şi diferite materiale sanitare, electrice şi de gaz metan. Toate le procurasem cu suma generală 
de 1.907.908 lei. 


La sfârşitul anului 1942 patrimoniul aşezământului era de 10.422.837 lei, fondul pentru Casa 
de odihnă era de 4.980.386 lei. În anul 1943 am început construirea „Casei de odihnă”. Planurile 
au fost făcute de arhitectul Ernst Steuzel, care a luat asupra sa şi construcția; materialele le-am 
dat noi. 


Planul edificiului era pe un front de 36 metri şi pe o adâncime de 15-20 metri. Era prevăzut cu 
subsol locuibil, în care erau plasate bucătăria, cămările, pivnițele, locuinţa portarului şi locuinţele 
personalului de serviciu; la parter se găsea un hol mare pardosit cu plăci de marmoră, sala de 
mese, biblioteca, un salon de recepții şi birourile de administraţie; la etajul | şi II erau câte 10 
camere spaţioase pentru pensionari; pe fiecare etaj erau camere de băi şi câte o cameră pentru 
sora de caritate; la mansardă era locuinţa directoarei şi serviciul medical. Edificiul era prevăzut a 
avea apă rece şi caldă, de calorifer şi conducte de gaz. 


În 1943 patrimoniul aşezământului era 12.271126 lei. În anul acesta - cum am arătat mai sus - 
s-a început construirea „Casei de odihnă”. S-au săpat şi betonat fundaţiile şi s-a terminat clădirea 
din roşu. S-a cheltuit cu totul în bani şi materiale lei 11.399.121. Aceasta fireşte în afară de 
patrimoniul general care a rămas inalienabil. 

La darea de seamă pe anul 1943 s-a adăugat şi o dare de seamă confidențială despre clădirea 
căminului, din care se vor putea vedea şi multe alte detalii. 


Continuarea lucrărilor la Casa de odihnă: pentru anul 1944, am angajat lucrările de tâmplărie 
(uşi, ferestre etc.), lucrările de instalaţii sanitare, lucrările pentru încălzirea centrală, lucrările 
pentru apa caldă şi pentru pompa hidroelectrică, lucrările pentru introducerea electricităţii şi 
lucrările de tinichigerie. 


Patrimoniul fundaţional inalienabil era la sfârşitul anului 1944 de 13.321.141 lei. Pentru 
clădirea „Casei de odihnă” se cheltuise lei 26.976.568 lei. În aceasta sumă intră şi cheltuielile din 
1943. În anul 1945 am putut constitui pentru aşezământ şi un fond de rezervă. Patrimoniul 
inalienabil al aşezământului era de 15.000.229 lei iar fondul de rezervă de 9.000.000 lei. Total 
aveam la disponibilul aşezământului 24.000.229 lei. Pentru „Casa de odihnă” se cheltuise în 
continuarea lucrărilor 48.430.276 lei. 


Despre lucrările „Casei de odihnă” se găseşte un al doilea raport confidenţial ataşat la darea de 
seamă din 1944. În 1946 clădirea „Casei de odihnă” era aproape terminată. Cheltuielile cu toate 
lucrările de până atunci făceau 87.367.358 lei. În acest an am început procurarea mobilierului. 
Pentru dulapurile în perete şi 24 paturi de metal cu somiere, s-au cheltuit 30.363.000 lei. 
Preocuparea noastră rămânea să procurăm şi restul mobilierului. 


Patrimoniul inalienabil al fundaţiei, la 31 decembrie 1946, era de 32.910.230 lei, din care 
20.910.230 lei era patrimoniul fundaţional iar 12.000.000 fond de rezervă. 


În urma stabilizării monetare din 1947 şi în urma naţionalizării întreprinderilor industriale, 
bancare etc. din primul semestru al anului 1948/[11 iunie], averea Aşezământului a trecut printr-o 
prefacere profundă. Spre a înfăţişa această prefacere vrem să arătăm care era situaţia 
Aşezământului la ziua stabilizării monetare şi ce a devenit după această stabilizare. 

Averea activă a Aşezământului era următoarea 
Depuneri 9.091.996 lei 
Imobile 4.250.000 lei 
Titluri 817.200 lei 
Acţiuni 67.532.500 lei 
Teren de clădire 792.063 lei 
„Casa de odihnă” 100.359.634 lei 
Mobilierul Casei 510.064.000 lei 
Totalul activelor făcea 692.907.995 lei. 


Descompunerea acestor posturi se arată detaliat în darea de seamă pe anul 1947 şi întâiului 
semestru pe 1948. Aici vom arăta un singur post care reclamă oarecare detalii, anume postul de 
acţiuni. Toate aceste acţiuni se găseau în depozit liber la sucursala B.N.R. Sibiu şi erau trecute în 
activul Aşezământului cu cel mult valoarea nominală şi anume: 


Letea -26.100 buc. a 400 lei = 10.440.000 lei 
Sonametan -3.450 buc. a 500 lei = 1.725.000 lei 
Reşiţa - 35 buc. a 500 = 17500 lei 

Bc. Românească - 6400 buc. a 500 lei = 3.200.000 lei 
Bc. Albina -77.880 buc. a 500 lei = 38.840.000 lei 
Bc. Centrală - 10.100 buc. a 500 lei 5.050.000 lei 
Credit Industrial -6.160 buc. a 1000 lei = 8160.000 
Total 67.532.500 


Valoarea de circulaţie a acestor acţiuni era infinit mai mare decât cursurile cu care au fost 
înregistrate. Veniturile din acţiuni erau cele mai însemnate venituri ale Aşezământului. Împreună 
cu chiriile de la cele două case din Braşov, ne dădeau venituri de peste 800.000 lei anual. 


Prin legea de stabilizare monetară am fost obligaţi să ne transformăm bilanţurile după norme 
stabilite de B.N.R. Acţiunile au fost transformate pe valoare nominală, stabilită de societăţile 
emitente în urma recalculării patrimoniului lor. Astfel acţiunile Letea au fost recalculate cu lei 50 
valoare nominală; Sonametan cu lei 94,53; Reşiţa cu lei 125; Banca Românească cu lei 67,91; Bc. 
Albina cu lei 29; Bc. Centrală cu lei 6.36; Creditul Industrial cu lei 30. Înregistrate pe aceste valori 
a dat suma totală de lei 4.637.677. 


Activul Aşezământului recalculat după normele Băncii Naţionale a dat următoarele sume: 


Depuneri (blocate) 454 
Imobile - 3.360.705 
Titluri -41 
Acţiuni - 4.637.677 
Teren clădire - 729.552 
„Casă de odihnă” - 5454327 
Mobilierul Casei -218.838 
Total - 14.401.588 
Din această sumă totală trebuia amortizată suma de 1.775.404, adică suma cu care activele 
erau mai mici decât pasivele. 
Rezultă deci că transformarea bilanţului din lei vechi în lei stabilizaţi se solda cu o scădere de 


avere de lei 1.775.404, scădere care trebuia amortizată. 

În bilanţul din decembrie 31, 1947 am amortizat nu numai această sumă ci şi depunerile 
blocate şi titlurile de stat. Au rămas deci următoarele active: 


Depuneri libere -1038 
Acţiuni - 4.632.951 

Imobile - 3.360.705 

Teren de clădire - 729.552 
„Casa de odihnă” - 5.454.327 
Mobilierul casei -221.336 
Total 13.439.204 


Dar în iunie 1948 a intervenit naţionalizarea întreprinderilor industriale, bancare etc. Întregul 
nostru stoc de acţiuni se compunea din titluri de-ale întreprinderilor naţionalizate care au încetat 
de a mai avea vreo rentabilitate. Acţiunile au fost scoase din bilanţ, rămâneau numai imobilele de 
la Braşov, terenul de clădire de la Sibiu, „Casa de odihnă” şi mobilierul ei. 


În 1949 Casa de odihnă a fost rechiziţionată de stat pentru Şcoala de Ucenici a IMS-ului, care a 
luat în folosinţă şi mobilierul. În 1950 au fost naţionalizate şi clădirile. Astfel au dispărut din 
bilanţ şi ultimele valori ale Aşezământului. 


Preocupat încontinuu să fac un lucru cât mai bun, Actul de Fundaţie l-am revizuit de mai multe 
ori. Dispoziţiile esenţiale, relativ la scopul Aşezământului, au rămas neschimbate. Tot asemenea 
şi cele relativ la administrarea patrimoniului şi funcţionarea Epitropiei. Am făcut modificări mai 
neînsemnate de text şi persoane şi am mai redus din conţinutul său iniţial, adăugând bineînţeles 
şi unele dispoziţii noi. Astfel în februarie 1941 am întocmit Actul de Fundaţiune iniţial, suprimând 
lista donatorilor (mereu se iveau donatori noi) şi lista beneficiarilor de la “Masa studenţilor”. 

În ianuarie 1942 când eram în toiul războiului şi mă gândeam la fel şi fel de modificări ce vor 


putea proveni şi la nesiguranța zilei de mâine, am făcut o a doua scrisoare pentru iubita mea fiică, 
în care ceream, că dacă eu nu mă voi mai putea ocupa cu chestiunea Aşezământului, să 
construiască Casa de odihnă, să organizeze şi să o deie menţiunii sale. Conceptul acestei scrisori 
se găseşte în arhiva Aşezământului. 

Mai târziu în aprilie 1944 am făcut un act de fundaţie care să înlocuiască pe cel precedent. În 
acest nou act fundaţional exprimam unele dorinţe şi recomandări pentru Epitropie. Între altele ca 
„Casa de odihnă” să fie rezervată în special lumii laice şi al doilea, ca la beneficiile ei să fie trataţi 
pe o formă cu ortodocşii românii uniţi. 

În fine, în septembrie 1946 au făcut un alt act de fundaţie care a înlocuit pe toate trei de mai 
înainte şi în care dorinţele şi recomandările din actul precedent le-am transformat în obligaţiuni 
pentru Aşezământ, cuprinzându-le într-un act adiţional. Am găsit între hârtiile Aşezământului un 
concept de act fundaţional din 1948, deci de după naţionalizarea întreprinderilor. Reduceam 
patrimoniul Aşezământului exclusiv la imobile şi modificam întrucâtva scopurile Aşezământului 
precizând că mai înainte de toate să se realizeze Casa de odihnă iar ajutorarea tinerimii şcolare să 
rămână un deziderat pentru vremuri când s-ar putea produce un spor de patrimoniu. 


Cu naţionalizarea şi a construcţiilor se zădărniceşte chiar şi această mică speranţă. 
Bucureşti, 20 iulie 1950 


NOTE 


1. Domşa Aurel C. (1868-1938), preot, profesor de religie la Blaj, asesor al Consistoriului (1903), protopop al Blajului. 
Autor de articole şi schiţe literare. 


2. Reuniunea Femeilor Române a fost creată în 1850 la Braşov, fiind susţinută de cărturarii patrioţi ai vremii. Ca 


asociaţie, şi-a propus să atragă femeile române în viaţa naţională prin intermediul învăţămîntului şi culturii. În 1855 


Reuniunea a înfiinţat şcoli pentru fete la Braşov, Blaj şi Sibiu, în care au învăţat multe din femeile intelectuale din 
Transilvania; tot Reuniunea a finanţat (1850-1856) Liceul Ortodox din Braşov, iar apoi prima şcoală internat de fete 
din Transilvania. R. a promovat îndeletnicirile practice, preocupări cultural-artistice şi pedagogia modernă, 
contribuind la emanciparea femeilor române. 


. Borcea loan (1880-1912), profesor la Şcoala de Fete a ASTREI din Sibiu, a publicat în „Semănătorul”, „Familia”, 
„Ramuri”, „Transilvania” ş. a., a îngrijit „Biblioteca tineretului” a ASTREI. Autor de traduceri, poezii. 


. Leon al XIllHea (Vincenzo Gioacchino Pecci) (1810-1903), preot (1837), arhiepiscop (1846), cardinal (1853), papă 
(1878-1903). S-a remarcat prin calităţi diplomatice şi spirit de conciliere ecumenică. A combătut dizidenţele 
religioase, păstrând bune legături cu guvernele şi bisericile diverselor ţări europene. A favorizat expansiunea 
catolicismului în lume, condamnînd francmasoneria şi socialismul, apărînd morala familiei creştine. A dorit crearea 
unui ordin creştin bazat pe justiţia socială, ceea ce i-a adus atributul de „papă social”, „papă al lucrătorilor”. În 
numeroase enciclice (Rerymnovarom, 1891; Providentissimus, 1893) s-a dovedit iniţiator al unor deschideri de 
ordin cultural, ştiinţific şi social. 

. Hossu Longin Francisc (1847-1935), jurist, avocat stabilit la Deva; membru al Societăţii „Petru Maior” de la 
Budapesta, fondator al Societăţii de Lectură a tinerimii române studioase de la gimnaziul din Orăştie (1867). Militant 
politic pentru drepturile românilor, membru de frunte al Partidului Naţional Român; a iniţiat acţiuni de sprijin al 
Războiului de Independenţă (1877-1878) şi a fost apărător în Procesul Memorandumului (1894). Preşedinte al 
Despărţământului Deva al ASTREI (1895-1899). Deputat în Parlamentul maghiar. A fost membru în Consiliul 
Naţional Român din Deva şi delegat la Adunarea Naţională de la Alba lulia (1 decembrie 1918). A publicat în 
„Familia”, „Gura satului” etc. 

. Leonida Dimitrie (1883-1965), inginer energetician, prof. universitar la Timişoara şi Bucureşti. A proiectat şi condus 
mari lucrări: centrala electrică Grozăvești, planul de electrificare naţională ş. a. A întemeiat Muzeul Tehnic din 
Bucureşti, care-i poartă numele (1908). 

. Eremia Tiberiu (1875-1937), inginer constructor cu o mare antrepriză (fondată 1908). A executat: lucrări de 
alimentare cu apă şi edilitare la Ploieşti, Braşov, Piteşti, Bucureşti; construcţii de căi ferate (Paşcani - Tg. Neamţ, 
Roman - Băceşti, Salonta - Chişinău, Cobadin - Bazargic ş. a.); biserici monumentale (Alba lulia, Sighişoara, Orăştie, 

Timişoara etc.), inclusiv Arcul de Triumf din Bucureşti, fabrica de avioane |. A. R. Braşov, cea de locomotive de la 
Brăila, Uzinele Ford din Bucureşti ş. a. 


8. Sturdza Marius (1876-1954), medic specializat la Viena; a activat în Societatea “România jună”; a lucrat (1901-1903) 
la Viena, Berlin şi Nancy, iar din 1903 e numit medic şef al Sanatoriului de lîngă Viena. A participat la pregătirea 
Adunării de la Alba lulia (1 decembrie 1918); a fost profesor universitar de balneologie şi fitoterapie la Cluj (din 
1931), director al Staţiunii Sovata (din 1922), vicepreşedinte al Societăţii Române de Balneologie şi Climatologie 
medicală. Autor de studii şi tratate de specialitate. 


9. Rudolf de Habsburg (1858-1889), fiul împăratului Franz Joseph |. 
10. Franz Joseph I (1830-1916), împărat al Austriei, sărbătorit la 60 de ani de domnie. 


11. Reuniunea Română de Cântări şi Muzică a fost fondată în 1840, având ca nucleu corul de la Lugoj (creat în 1810 
de învățătorul Nicolae Maran). În 1869 a fost reorganizată de Coriolan Brediceanu. Corul compus din români, şvabi 
şi unguri număra în 1872, 120 de persoane. El a beneficiat de aportul unor mari personalităţi, ca Wilhelm Schwach 
şi lon Vidu. În 1906 a participat la marile serbări de la Arenele Romane din Bucureşti, fiindu-i decernată Medalia de 
aur. Animatorul Reuniunii, lon Vidu, a reprezentat-o la Adunarea Naţională de la Alba lulia (1 Decembrie 1918). 
Reuniunea a organizat numeroase concerte în oraşele româneşti, ca şi la Praga, Kosice, Belgrad, Subotica. După 
modelul lugojan, în principalele oraşe din Transilvania şi Banat s-au creat coruri, adevărate centre de interes 
cultural. 


12. Casina română a fost atestată documentar, întâia oară la 31 octombrie 1835 la Braşov. Ea avea ca obiectiv 
organizarea de lecturi, conferinţe, spectacole, oferind spaţiul necesar reuniunilor de tot felul. Cu rol de club, casina 


a oferit prilejul întâlnirii intelectualităţii româneşti în orașele Transilvaniei şi Banatului, fiind susţinută de fruntașii 
politici şi de burghezia orăşenească. 


13. Bârsescu Radovici Agatha (1857-1939), actriţă cu studii la Bucureşti şi Viena, debutantă la Teatrul Naţional (1878), 
apoi angajată la Burgtheater din Viena (1883-1890), unde s-a impus ca o mare tragediană, inaugurând scena acestui 
aşezământ în rolul Estherei. A mai jucat la Rainund Theather şi la Kasier Jubilăum-Stadt Theater din Viena, apoi la 
Hamburg, în Rusia, America, Ungaria. În S.U.A. a onorat scena teatrului mai mulţi ani (din 1907). Profesoară la 
Conservatorul din laşi. Între rolurile jucate: Magda, lulia, Medeea, Electra, Maria Stuart, Antigona, Sapho etc. 


14. Bârsan Zaharia (1878-1948), artist dramatic format la Conservatoarele de artă dramatică din Bucureşti, Viena, 
Berlin şi Roma. A făcut numeroase turnee în ţară. În 1919 i s-a încredinţat conducerea Teatrului Naţional din Cluj, pe 
care a deținut-o până în 1936. Ca scriitor este prezent în paginile revistelor literare din 1897, cu poezie, proză şi 
teatru, dar a publicat şi volume independente de poezie, nuvele, poeme, drame. 

15. Într-o atmosferă europeană propice luptei pentru votul universal, în baza unui program fixat în 1905, la alegerile 
din aprilie 1906, românii au reuşit să trimită în Parlament 14 deputaţi din partea Partidului Naţional Român. 
Opoziția guvernantilor, legislaţia de maghiarizare promovată de aceştia, presiunile militare şi administrative au 
continuat, astfel că noile alegeri - din 1910 - s-au desfăşurat în acelaşi climat tensionat. 


16. Mihu loan (1854-1927), avocat, mare proprietar, director la Banca „Ardeleana” din Orăştie. Cunoscut filantrop. 
Activ luptător pentru cauza naţională, a fost membru marcant al Partidului Naţional Român; deputat în Parlamentul 
maghiar, s-a retras din viaţa politică în 1902. Preşedinte al Societăţii pentru Fond de Teatru Român, preşedinte al 
ASTREI, a înfiinţat Fondul pentru Ajutorarea Ziariştilor Români din Ungaria (1901). 


17. Lacu Sărat, staţiune balneară ce aparţine municipiului Brăila, fiind un lac cu ape sulfurate şi nămol terapeutic. 
Foarte frecventată, înainte de primul război mondial, de către ardeleni, care aveau numeroase rudenii între mocanii 
săceleni şi bîrsani stabiliţi la Brăila. 

18. Tăslăuanu Octavian (1876- 942), profesor, fondator (1902) al Tipografiei “Luceafărul” din Budapesta, unde a scos 
revista cu acelaşi nume; secretar la Consulatul general al României de la Budapesta (1902-1906); secretar al ASTREI, 
director al Muzeului acesteia; redactor la „Transilvania”, responsabil al Bibliotecii Poporane a Asociaţiei şi al 
Bibliotecii Scriitorilor Români (1911). A fost secretarul Comitetului Naţional al Românilor Emigranţi din Austro- 
Ungaria, ales la 21 ianuarie 1918; ministru al Comerţului şi Industriei (13 martie - 16 noiembrie 1920) şi la Lucrări 
Publice (16 noiembrie 1920 - 1 ianuarie 1921). Autor al unor studii, articole şi cărţi, memorialistică. 

19. Veliciu Emil (1888-1938), doctor în drept, avocat la Arad, fost voluntar în Legiunea Română din Rusia; membru al 
Partidului Naţional Ţărănesc. 

20. Familie de origine săceleană, stabilită la Brăila, deţinînd întinse proprietăţi agricole în Bărăgan. A iniţiat 
fermele-model, introducînd maşini şi unelte avansate în exploatarea agricolă. 


21. Cei doi prieteni ai lui Alexandru Lapedatu -lon Scurtu şi Vasile Pârvan - legaţi foarte strâns încă din anii studenţiei, 


printr-o prietenie ce nu s-a dezminţit niciodată. 

22. Din iniţiativa lui Partenie Cosma, în 1895, s-a deschis cantina elevilor gimnaziului sibian, „masa studenţilor”, 
transformată de Veturia Lapedatu într-o adevărată instituţie de educaţie. Profesoara are mari merite şi în dezvoltarea 
bibliotecii şcolii. Vezi la loan Lupaş, O binefăcătoare a tinerimii studioase: Veturia I. Lapedatu, Sibiu, Dacia Traiană, 
1933, p. 23. 

23. Doamna Pica Lapedatu, căsătorită Maior, împlineşte astfel 81 de ani, răstimp în care a trăit şi a văzut multe, 
nepierzîndu-şi niciodată optimismul. Aceste Amintiri i le-a destinat lon Lapedatu, dictîndui-e în parte din memorie 
în cursul anului 1948 şi încheindu-le, într-un moment de cumpănă al vieţii sale, în iulie 1950. 


Datorită deosebitei amabilităţi a doamnei Maior, ca şi dorinţei de a face publice gîndurile tatălui său, ne-au fost 
încredințate Amintirile spre publicare. Mărturisim aici, încă odată, un gînd respectuos pentru încredere şi 
mulţumirile noastre sincere. 


IV.JURNAL DE RĂZBOI 


Duminică 14/27 agust 1916 


Eram decis ca seara 11 h să plec la Dej unde mă invitase T. Mihali pentru diferite afaceri, atât 
prin o scrisoare adresată mie, cât şi prin una adresată familiei Rusul. Avizasem că voi sosi în Dej 
luni dimineaţa. Către seară - înainte de masă - mi-am pregătit cele de lipsă pentru drum. Când să 
ne aşezăm la masă, am fost cuprins de o adâncă indispoziţie, care m-a făcut tăcut şi gânditor. 
Ne-am sculat de la masă şi ne-am retras în camera de dormit a soţiei şi copiilor. În vreme ce ei 
s-au aşezat în pat, eu am rămas îmbrăcat, lungit pe o dormeză, vorbind cu nevasta mea asupra 
călătoriei mele şi indispoziţiei neînţelese, ce mă cuprinse. Când se apropia timpul să plec la gară, 
nevasta mea îmi spuse să-i las ceva bani, deoarece banii de lună se gătaseră. O întrebai cât. Cam 
zece coroane îmi răspunse, deoarece n-am nevoie de nimic, tot ce cer, este să nu fiu fără bani în 
casă - răspunse ea. Mă gândeam să-i las 20 coroane şi să plec. Deodată mă hotărâi altcum. Îi 
spusei, că trec să mă culc deoarece nu mai plec, îmi amân călătoria. Cum crezi - îmi reflectă ne- 
vastă-mea - însă ai avizat, că soseşti. Îi voi telegrafia mâine de dimineaţă - am răspuns - şi cu 
acestea ne-am luat noapte bună, am trecut în camera mea şi m-am culcat. Nu pot să-mi dau 
seama de adevărata cauză, care m-a făcut să nu plec de acasă. Desigur a fost mai mult 
presimţirea, care m-a oprit. Tot ce pot nota la acest loc, este că dintre multele sentimente de care 
eram cuprins, era şi unul de oarecare teamă de a mă duce chiar acum la Dej şi chiar la doctor T. 
Mihali, politician activ. Mă gândeam să nu fiu bănuit de acest lucru, deşi eu aveam a merge pentru 
asigurările de pe moşiile dânsului şi ale „Someşenei”. Atmosfera era însă cu mult prea apăsată şi 
îngrijirile cu mult prea mari decât ca omul să nu se gândească la toate. 


Luni 15/28 august 


Culcat în pat, târziu după 11 h seara (duminica) n-am putut adormi multă vreme. Fel şi fel de 
gânduri şi presimţiri nedesluşite mă frământau. De la o vreme am aţipit. Cât voi fi stat astfel nu 
ştiu, căci după 3 h dimineaţa, m-am pomenit cu uşile deschise, şi în faţă cu servitorul de la bancă, 
îmbrăcat de tot, care mă surprinse cu cuvintele: „Mă rog, România a declarat război şi domnul 
Zeibich vrea să vă vorbească”. Am sărit din pat, am ieşit pe coridor şi văzui în curte pe Zeibich 
(fostul director de la „Vereins Bank”) cu unul din servitorii „Albinei” (lon Seracu). „Herr director der 
Krieg ist erklärt” [„Domnule director, războiul a fost declarat”, n. ed.] - mă întâmpină surescitat 
Zeibich. Totodată, mi-a spus că garnizoana a fost alarmată şi părăseşte oraşul şi m-a rugat să-i 
spun ce facem cu „Albina”. Am trimis pe servitorul „Albinei” după dl Lissai, iar pe al băncii noastre 
după dr. |. Creţu, contabilul nostru şi apoi după dl Vătăşianu, contabilul „Albinei”. M-am dus în 
camera de culcare a nevestei mele, care tocmai nutrea copiliţa. l-am spus ştirea neaşteptată şi 
nemaiputând zice nimic, am căzut în genunchi, multumind lui Dumnezeu că n-am plecat de acasă 
şi sunt lângă familie în ceasurile acestea grele şi grozave. Mă gândeam atunci să fi plecat de acasă 
şi să fi rămas familia cu 20 coroane, căci libelele de depuneri de circa 5000 coroane le păstram 
închise în masa biroului meu, ce s-ar fi făcut? La bancă, bani per cassa încă nu tineam dar chiar 
de-ar fi fost, cine şi ce dispoziţiuni să fi luat? în sfârşit, puţinul ce aveam adunat (acţiuni, asigurări 
etc.) era în safe depozit la filiala de la Comercial Bank, unde încă nu putea nimenea deschide. Nu 
e mirare dacă gândindu-mă la aceste şi alte împrejurări, gândul meu s-a îndreptat în primul 
moment către Dumnezeu! Am convingerea că dacă plecam n-aş fi ştiut de mobilizare, decât poate 
în Dej, de unde cu greu m-aş fi putut întoarce. Trenurile, duminică seara, din Sibiu, au plecat 
regulat, căci generalul comandant Nyegovan şi fişpanul Waldbaum (după cum mi-a spus baronul 
Bornemisza, în serviciul militar la poliţia de graniţă) au fost avizaţi de declaraţia de război? numai 
la 12 h 30'noaptea. Prin urmare la gară, la timpul plecării trenului, nu se ştia oficial nimic iar în 

multe alte centre, ştirea s-a aflat numai luni înainte de amiazi. Persoanele care au călătorit de la 
Cluj la Sibiu, cu acceleratul de dimineaţă, spuneau că la plecarea lor (luni dimineaţa) nu se ştia în 
Cluj nimic de noul război şi că ştirea au aflat-o numai apropiindu-se de Sibiu. Ne-am îmbrăcat 
imediat cu toţii, şi eu - până la sosirea funcţionarilor „Albinei” - m-am apucat să-mi fac însemnări 
asupra celor ce trebuiau executate la bancă şi-n interesul familiei. La acest loc, trebuie să 
amintesc că cu o săptămână înainte, aflasem de la dl prim pretor Drăghici, din Sălişte, 
dispoziţiunile ce le primise cu privire la o eventuală invadare a unei armate străine, dispoziţiuni 
pe care le comunicase fişpanul în o conferinţă a organelor administrative. Aşa deci, ştiam, că 
bărbaţii de la 17 - 55 de ani vor trebui să părăsească domiciliul şi să se retragă în interiorul ţării, 
că cei asentaţi, dar dispenzaţi, vor intra imediat sub arme şi că populaţia cealaltă va fi sfătuită să 
nu-şi părăsească vetrele. Ştiam şi că primarul şi căpitanul poliţiei vor rămânea în oraş şi că oraşul 
va fi predat. În urmare eram de credinţă, că eu nu voi putea rămânea în oraş şi mă gândeam să 
mă duc la Arad, unde, în urma informaţiunilor primite din vreme de la dl Drăghici, dusesem 
valorile băncii şi unde intenţionam a continua activitatea institutului. Familia ştiu sigur că rămâne 
în oraş, nevrând nevasta mea să se refugieze sub nici un motiv; de altfel nici nu ar fi putut cu 
copiliţa cea mică. Într-aceia au sosit d-nii Lissai şi Vătăşan: la „Albina” şi dr. Creţu la bancă, pe 
acesta din urmă l-am pus să adune toate cărţile ce aveam să ducem şi despre care făcusem 
consemnări cu zile înainte. Cu dhnii Lissai şi Vătăşanu am ţinut o mică conferinţă (pe la 5 h 
dimineaţă) şi am hotărât să ducem repede bani de la Banca austro-ungară pentru a satisface pe 
deponenţi, despre cari ştiam că vor veni în număr mare. Eu am ridicat imediat pentru banca 
noastră coroane zece mii. Am hotărât mai departe să adunăm efectele „Albinei” ce nu erau încă 
trimise la Pesta, să le avem gata de transportare. Într-aceea vine directorul Bock de la Bodenkredit, 
cu care, în numele băncilor săsești, s-a stabilit ca din depuneri să se plătească maximum coroane 
300. Vine şi dr. Beu, care era delegat la institut şi care mi-a predat mie cheile casselor „Albinei”. 

După aceasta ne-am despărţit cu toţii cu aceia să revenim la 8 h a.m. Reîntors în locuinţă, am aflat 
la noi pe doamna Bardossy, soţia majorului, doamna Micşa, baronul Eichenburg, dna Deleu şi 
altele, care cereau diferite servicii, special să intervin la „Albina”, să capete bani sau cecuri asupra 
Budapestei, ceea ce s-a şi făcut imediat ce s-au deschis cassele. Din parte-mi, am predat la cassa 
băncii noastre suma de coroane zece mii şi am dispus să se plătească la funcţionarii însuraţi 
salariile pe 2 luni înainte şi banii de cvartir pe octombrie iar la cei neânsuraţi pe o lună. Am aşezat 
cărţile în cassele de fier şi am făcut dispoziţiuni atât în ce priveşte funcţionarii ce ar voi să meargă 
la Arad, unde - cum am zis - dusesem valorile băncii, cât şi faţă de cei ce ar rămâne aici. Restul de 
cassă l-am preluat eu în seamă, şi cheile casselor le-am depus la nevastă-mea, avizând despre 
aceasta toţi funcţionarii. Ce se ţine de familie am dat nevestei mele în bani gata coroane 1500 din 
care 520 în argint şi un libel de depunere la „Albina” de peste coroane 2600. Mie mi-am reţinut 
700 coroane în bani gata şi un libel de depunere de la Comercial Bank Budapesta de coroane 
2000. Înainte de amiazi, în oraş era mare zăpăceală. Miliția se retrăsese şi la gară o aglomerare 
nemaipomenită: mii şi mii de oameni, calabalâcuri etc. Într-aceea apare o publicaţiune a 
primarului Dörr4, în care anunţă că cei ce au bani şi vor, pot pleca azi, căci trenurile vor circula 
regulat; cei ce n-au bani şi vor să plece, vor fi aşezaţi pe Târnave, unde vor fi repartizaţi în 
comune şi îngrijiţi cum se va putea. Cei ce ar voi să plece şi ar pleca întrucât sunt bărbaţi între 
17-55 de ani, au să se anunţe autorităţilor din locul sosirii. Plecarea bărbaţilor de 17-55 de ani 
deci nu era obligatoare, cum eram eu informat prin dl primpretor Drăghici, ori - poate - pentru 
Sibiu nu s-a făcut obligatoare, căci, cum m-am informat, în alte cercuri, ca de exemplu Sălişte, au 
trebuit toţi să se refugieze. În urma acestei publicaţiuni, mă gândeam să rămân în Sibiu. Ştiri 
despre cele întâmplate la graniţă lipseau. Ştiam numai din telegrame că ieri seara la 8 h 45's-a 
înmânat declaraţia de război şi că la 9 h deja s-au început ostilitățile. Cu ce rezultat? Nu se ştia 
nimic. Pe la 10 h a.m., am fost avizat că la 11 h avem şedinţă la „Albina”. Tot pe atunci m-a căutat 

în birou dl Andrei Bârseanu, surprins şi îngrijorat şi el de declaraţia de război. L-am rugat să 
treacă pe la „Albina”, să spună, să avizeze poliţia de graniţă despre şedinţă, căci mă temeam - 
fiind institutul pus sub supravegherea poliţială - să nu o păţim în aceste ceasuri supreme 
neavizând poliţia. A fost avizată. Ca reprezentant al ei a venit baronul Bornemisza. De la acesta 
am aflat -întâi - despre începutul ostilităţilor iar de la un funcţionar de finanţe (Fobizstos), care 
avea depuneri la „Albina” şi care venea tocmai din graniţă, am aflat că Boiţa” e cuprinsă şi că se 
dau lupte pentru Porceşti. Acest din urmă fapt mi l-a spus şi o femeie din Porceşti ce venise după 
depuneri. L-a confirmat şi baronul Bornemisza. La „Albina” am hotărât trimiterea valorilor la Pesta 
cu dl Vătăşănu, care să conducă expozitura institutului acolo. La funcţionari li s-au dat lefurile pe 
două luni înainte. Dnii Lissai şi Bârseanu au fost exmişi la fişpanul să se intereseze de modalităţile 
transportării valorilor. Au primit asigurarea că pot duce 600 kg în vagon al autorităţilor. La 2 h 
p.m. am început lucrările la „Albina” pentru împachetarea valorilor, ce au durat până la 10 h seara. 


Am asistat şi eu cu o mică întrerupere de o oră de la 4-5 h p.m. când am participat la şedinţa 
Consistoriului, de care voi vorbi mai jos. Valorile au fost aşezate în 4 lăzi mari, şi însoţite la gară 
de dl Lissai. De la dânsul am aflat că locul rezervat în vagonul autorităţilor pentru „Albina” îl 
ocupaseră funcţionarii şi familiile celor două bănci săseşti: Sparkassa şi Bodenkredit. Cu mare 
greutate le-a aşezat în vagonul băncii Comercialbank în care a călătorit şi dl Vătăşanu. 


La şedinţa de la Consistor au participat toţi asesorii din Sibiu. Lipsea Triteanu. Asupra lui se 
făceau combinaţii că ar fi ştiut prealabil de declararea războiului şi s-ar fi pus la adăpost cu 
nevastă-sa. Adevărul însă era că se aflau în Gura Râului, de unde au reîntors marţi ori poate chiar 
luni seara. Şedinţa a deschis-o arhimandritul Puşcariu, arătând că duşmanii patriei erau la hotare 
şi cere avizul Consistoriului ce să facă cu valorile. S-a decis să se trimeată la Pesta, la ceea ce au 
consimţit cu toţii. Singur avocatul Preda a emis părerea să se ţină aici, dar nu a insistat pe lângă 
părerea sa. De altfel arhimandritul Puşcariu spunea că în această afacere a trimis pe arhimandritul 

Roşca” la Pesta să se consulte şi cu nou alesul mitropolit Mangra8 şi că acesta, consultând pe 
Tisza”, ar fi înţeles că la nevoie, să le aducă la Pesta. Notez la acest loc că arhm. Roşca a fost la 
Pesta în săptămâna precedentă şi se întorsese numai de două trei zile. El spunea că Tisza ar fi zis 
că chestiunea transportării valorilor încă nu e actuală. De persoanele care ar fi avut să ducă 
efectele, a rămas să se îngrijească cassa consistorială. S-a decis mai departe, ca cassa să 
îngrijească de numerar mai mare, ca la nevoie să fie de unde să se facă plăţile, dacă perceptoratul 
şi băncile s-ar retrage din oraş pe mai mult timp. După aceste două obiecte s-a trecut în 
conferinţă. Arhm. Puşcariu a raportat că a fost la fişpanul şi s-a consultat în mai multe privinţe. A 
rămas cu impresia, că internări se vor face dar membrii Consistoriului şi special dânsul, dl 
arhimandrit nu vor fi internaţi. S-a luat înţelesul ca membrii Consistoriului să rămână în Sibiu - 
despre ceea ce s-a luat şi hotărâre la procesul verbal. Arhm. Puşcariu a arătat mai departe că vom 
trece prin mari încercări, mai mari ca în 1848. Atunci însă - zicea dânsul - era un comitet naţional 
şi Şaguna!9, care intervenea în favorul celor ajunşi în restrişte. Azi? Nimeni. La acestea, dl A. 
Bârseanu a opiniat, că acum Consistoriul ar fi chemat să facă aceasta, la ceea ce l-a şi rugat. Seara 
foile din Sibiu „Tagespost” şi „Tageblatt! au apărut regulat, comentând în articolii primi 
declaraţia de război a României. Cel dintâi mai calm, cel de-al doilea violent de tot. Ambele 
sfârşeau cu credinţa învingerii finale. Articolul din „Tageblatt” de Neugeboren, deputat sas. În 
afară de declaraţia de război nu aveau nimic cu privire la luptele de la graniţă. Cu privire la 
acestea din urmă, se vorbea în oraş fel şi fel de lucruri. Că podul Oltului e nimicit, că românii au 
vrut să-l treacă, dar un regiment întreg s-a nimicit. Se vorbea că ai noştri ar fi prins vreo 800 de 
români, că pe morţi şi răniţi i-au aruncat în Olt. Ce se petrecea cu adevărat nu se ştia. Probabil că 
luptele urmau înspre Tălmaciu. Într-aceia publicul se refugia grozav. Nu am fost pe la gară. Mi se 
spuneau însă lucruri foarte grave: se călca om pe om, se striveau copii etc. Pe străzi tabloul ce-l 
ofereau cei ce plecau era jalnic şi trist. Bătrâni, femei, copii alergau speriaţi cu ce puteau către 

gară. Poşta - vis-à-vis de locuinţă noastră - încetase lucrările. Numai telegraful funcţiona. 
Personalul: funcţionari, factori, etc. cu familiile lor şi calabalâcul aşteptau în curte şi pe coridoare 
ordinul de plecare. Noaptea a fost o frecvenţă şi o învălmăşeală enormă. 


Marţi 16/29 august 


La 6 h dimineaţa, - după ce mă culcasem foarte târziu - eram îmbrăcat şi ieşisem să aflu ce e 
nou. La 6 h 45’, am aflat de la servitorul „Albinei”, Dimitrie Opriş, că cu trenul dinspre Vinţ, au 
fost aduşi de jandarmi o mulţime de fruntaşi români, între alţii protopopul Lupaş din Sălişte, 
doamna Măcelar (soţia doctorului Gh. Măcelar, care de prezent e locotenent în rezervă pe frontul 
italian) cu copilul din Miercurea, protopopii Medean şi Simu, advocaţii Ştefan şi Blaga, medicul 
Elekeş şi alţii din Sebeşul săsesc, mai mulţi preoţi de pe sate - şi că toţi au fost arestaţi la poliţia 
de graniţă. Ştirea aceasta, dar cu deosebire arestarea lui Lupaş, m-au umplut, atât pe mine cât şi 
pe nevastă-mea, de groază şi de durere. Nici nu ne reculeserăm de sub influenţa celor auzite, 
când intră la noi în locuinţă dna Lupaş şi ne comunică şi verifică cele auzite. Pe Lupaş l-au luat de 
cu seara şi l-au ţinut noaptea la jandarmi unde a stat cu el şi nevasta sa, care i-a dus haine etc. 
Dimineaţa au plecat ambii cu un jandarm la Sibiu. Spunea însă că tratamentul jandarmilor a fost 
uman şi cu multă consideraţie. Pe străzile Sibiului, jandarmul a mers singur înainte, ducând 
geamantanul lui Lupaş. Pe cei din Sebeş, i-au adus însă între baionete. Am spus dnei Lupaş să se 
ducă la arhm. Puşcariu, să-l roage să intervină. Noi, şi special eu, nu puteam face nimic. 
Mărturisesc, mă temeam de aceeaşi soartă. Am primit însă de la dna Lupaş un libel „Albina” să-i 
ridic 1000 coroane, ceea ce am făcut imediat. La vreo jumătate de ceas după aceasta, am auzit că 
ieri a fost adusă din Răşinari, între baionete, dna Goga, mama poetului refugiat şi că de asemenea 
e deţinută la poliţia de graniţă. În sfârşit, că acolo ar mai fi o mulţime de preoţi de pe la Făgăraş, 

ceea ce era greu de crezut, căci nu cred că marţi dimineaţa - fiind Oltul şi Tălmaciul teritoriu de 
lupte - să mai fi venit tren de la Făgăraş. În acest timp - se vede - în oraş s-a răspândit vestea că şi 
pe mine m-ar fi reţinut. Anume, ducându-mă la „Albina”, avocatul Vasilie Preda m-a întâmpinat cu 
cuvintele: „Ai scăpat, te-ai întors”, cuvinte al căror înţeles nu l-am priceput dar nici nu am cerut 
desluşiri. Ceva mai târziu mi-a spus adv. dr. Ghibu din Marosvasarhely [Târgu Mureş, n. ed.], care 
asemenea era la „Albina”, că s-a vorbit că am fost deţinut. Tot în orele de dimineaţă au făcut 
scuzaţie şi vorbă multă câţiva prizonieri români (vreo 9-10) aduşi în oraş, în care de altfel era 


mare mişcare cu refugierile şi cu transportarea armatei. Teama de arestări creştea din ce în ce, că 
nevastă-mea, către amiazi mă rugă plângând să plec, să mă mântuiesc, aşa cum făcuse dr. Nic. 
Comşa din Sălişte, care a plecat luni dimineaţă la Viena şi când l-au căutat jandarmii nu l-au mai 
aflat. Insistenţele nevestei mele, lacrimile ei, dar, desigur, şi teama de o nenorocire, m-au făcut să 
promit că plec cu proximul tren la Arad sau la Pesta. Ne-am dus în oraş de-am târguit unele-altele, 
cu deosebire alimente, care se pot păstra. Am venit acasă şi mi-am făcut bagajul: un cofer de 
mână ticsit de haine, albituri şi ceva de-ale mâncării. Într-aceea - pe la amiazi - aud, că cu valorile 
Consistoriului se vor duce Victor Tincu (de prezent locotenent în rezervă) cu dr. Dragomir şi dr. 
Broşu. Rugat de nevastă-mea m-am dus la Consistor care era în şedinţă de senat şi am anunţat că 
mergând şi eu la Pesta, mă ataşez celor ce duc valorile, ceea ce au aprobat îndată. În decursul 
mesei de amiazi, nevasta-mea a-nceput să plângă şi să se zbuciume. Avea presimţul că e ultimul 
prânz luat împreună. Copilul, de asemenea, plângea. Atunci eu, - care tot eram la îndoială cu 
plecarea - i-am spus, că eu de bună-voie - nefiind silit - nu mă despart de familie. Dacă mă va 
ajunge şi pe mine soarta celor deţinuţi, o suport. Cel puţin familia ştie ce s-a întâmplat cu mine. 
Altfel, aş putea fi reţinut pe drum, şi ai mei n-ar mai şti sigur unde sunt. În Arad, în Pesta ori în 
vreo tabără de internaţi. Rezonul meu a avut efect, şi nevastă-mea plângând l-a aprobat. Astfel am 
abstat de la plecare. Restul zilei l-am petrecut în o continuă frică. Mă temeam că acum-acum vin 

după mine şi după alţii. Aceasta cu atât mai mult cu cât, ducându-mă pe la 2 h p.m. la Consistor 
să spun că nu mai merg cu valorile, am întâlnit pe dl Păcăţean!?, care era de părere că vor mai 
urma deţineri. Credea că vor fi internaţi unii profesori tineri şi chiar şi dl Andrei Bârseanu. 


În oraş nu se ştia nimic de luptele de la graniţă. Se vorbea - mi-a spus de altfel aceasta şi dl 
Păcăţean ca din izvor oficial - că Braşovul ar fi căzut şi Lupenii asemenea. Pozitiv însă, absolut 
nimic. Atâta însă s-a ştiut, că infanterie de a noastră, către seară, a apucat drumul către Cisnădie, 
prin Dumbravă. Se vorbea, că vrea să ţină calea inamicului din acea parte. Se vede deci, că linia de 
la Tălmaciu s-a întins peste Sadu către Cisnădie. 


Prin oraş se refugiase foarte multă lume. După amiazi, a plecat şi personalul poştei din vecini. 
Aspectul era trist şi jalnic, cu deosebire copilaşii şi copii mici încărcaţi cu pachete, haine etc. 
Fişpanul însă era la locul său. Asemenea primarul, căpitanul de poliţie etc. Seara, cu trenul de 11 
h au plecat cei mai mulţi. A plecat poliţia de graniţă cu deţinuţi români; au plecat familii de 


seamă, Rusu, Beu, Crăciunescu, dna Triteanu etc. etc. La gară, aglomerare enormă. Am auzit că 
mulţi oameni de seamă au plecat cu vagonul de marfă deschisă. Telegraful de la poştă a 
funcţionat toată ziua. Tunuri, se zice, s-ar fi auzit. Eu însă n-am auzit. Se zice că ar fi sunat către 
seară. Foile săseşti, au apărut în extensiune la jumătate. Fără articoli primi. Numai cu ştiri. 
Declaraţia de război a Germaniei, şi primul comunicat Nötter despre noul inamic: lupte de 
avangardă în pasuri şi primii prizonieri români. 


Miercuri 17/30 august 


Dimineaţa linişte nespusă în oraş şi neînţeleasă. Românii vorbeau fel şi fel de lucruri. Se 
vorbea că infanteria dusă ieri spre Cisnădie prin Dumbravă s-ar fi reântors, şi că inamicul în două 
ceasuri ar fi în oraş. Fireşte, numai combinaţiuni. Către 8 h dimineaţa a venit la noi dna Lupaş, 

foarte liniştită. A spus că şeful poliţiei de graniţă dl Pietsch a primit-o şi i-a vorbit ca un părinte. l-a 
spus, că Lupaş va fi dus la Sopron, în tabăra de internaţi, unde va trăi liber. Nu i se va întâmpla 
nimic. A lăsat-o să vorbească cu bărbatul ei, să-i spună tot. Când au vorbit, dl Pietsch a ieşit din 
cameră. l-a dat bani lui Lupaş 3000 coroane, 50 lui şi restul i-a depus la cassa oficială a celor 
deportaţi. Ne-a spus, că Lupaş şi ceilalţi au plecat ieri seară la 11h. Dna Lupaş mi-a spus că ieri 
seara a fost înspăimântător numărul celor ce au plecat. Dânsa a prânzit la noi şi după amiazi s-a 
întors - desigur cu trenul - la Sălişte. În decurs cât dna Lupaş era aici, eu având ceva de lucru 
m-am dus în biroul băncii. Deodată vine Lissai şi spune, că jandarmii fac razie prin oraş după 
bărbaţi şi să ne mântuim. Pentru câteva momente, am stat în podul casei, de unde apoi m-am 
coborât aflând ştirea neadevărată. Într-aceea vine la noi dl A. Bârseanu. Îmi spune că azi dim. pe la 
5 h a auzit bubuituri de tun şi de maşini de puşcat. Credea că, inamicul e pe aproape. De la 
dânsul, am aflat că prof. Cândea!3, venind aseară pe jos din Avrig, a povestit că Boiţa, Porceştii, 
ambele tabere sunt în mâna inamicului şi că gara Porceşti au cuprins-o duminecă seara, prin 
surprinsă, reântorcându-se în trenurile noastre. Pe când era dl Bârseanu aici, au trecut trupe de 
infanterie şi maşini de puşcat spre Dumbravă. Au ieşit din strada Baier peste a măcelarilor. După 
amiazi, linişte mare în oraş. Pe strada noastră se primblau îngrijaţi primarul, căpitanul de poliţie şi 
fişpanul, care nu plecase de cu seară - cum se credea. După amiazi, pe la 4 h s-au început 
bubuiturile de tun, cari cu maşinile de puşcat au durat până pe la 8 h seara. Cu ce rezultat, în ziua 
aceea nu s-a ştiut. Telegraful a funcţionat şi miercuri. Asemenea telefonul de la poştă. Foile nu au 
mai apărut. 


Joi 18/31 august 


Dimineaţa linişte suspectă. Se vorbea că toată noaptea au fost retrageri de trupe şi care prin 
oraş. De fapt care am auzit şi văzut şi noi pe strada noastră. Se zicea că oraşul e predat, că ar fi 
steaguri albe. Ştirile acestea le-a confirmat şi nevasta-mea care fusese dimineaţa cu servitoarea în 
piaţă. Pe la 7 h dim. - de fapt - am aflat steaguri albe pe turnul saşilor - şi am auzit că primarul cu 
alte notabilităţi ar fi plecat să predea oraşul. M-am dus în vecini, la dr. Eus. Roşca, să întreb, că ce 
e adevărat? Mi s-a spus că e cu primarul şi alţii pe Bretter, căci se aştepta intrarea armatelor 
inamice. Nu m-am dus acolo, deşi mi se spunea că tot Sibiul e adunat. Anume n-am fost să fiu 
faţă la un asemenea act. Au aşteptat degeaba, până la amiaz, când s-au despărţit cu aceea să se 
întâlnească din nou la 12 h p.m. Notez, că notabilii oraşului erau în negru. Pe câţiva i-am văzut şi 
eu, având un drum la bărbierul Albert din strada Cisnădiei. Între aceea, steagurile albe se sporeau. 
Era ceva trist să vezi cum se pun. Pe noi ne-a emoţionat graba unui bătrân vecin cu noi, care încă 
punea pe căsuţa lui, la fereşti două steaguri albe. 


Prin oraş, înainte de amiaz, se vedeau patrule şi resturi de trupe de ale noastre, cari - se zicea 
- s-au retras în direcţia Ocnei. Asemenea resturi de trupe au văzut mai mulţi, şi nevastă-mea când 
fusese dimineaţa în piaţă. Tot în acest timp, s-a răspândit prin oraş, că de la cantinerul de la 
cazarma din Hermannsplatz şi de la magazinul de la gară, zis al lui Zeibich, oamenii aduc făină, 
orez, cafea, conserve cu sacii şi cu ce pot. Am văzut şi noi pe mulţi venind încărcaţi. S-au dovedit 
a fi furături. Vulgul a apărut la cantină şi - nu se ştie cum - a pătruns şi în magazinul Zeibich de la 
gară, în care erau lucruri de ale erariului. Până să vină acestea la cunoştinţa primarului, de la 
cantiner luase nu numai marfa dar şi mobilele din locuinţă. Primarul şi cu notabilii s-au dus la faţa 
locului, au ocărât şi lovit cu bastonul pe cei ce furaseră. S-a format garda civilă care s-a dus de-a 

oprit furăturile şi de la gară. Gara era nimicită. Tot era distrus în edificiul ei: telegraf, telefoane, 
cancelarii etc. Trenuri naţionale nu mai circulau. La gară erau şi multe arme răsfirate, arme - se 
zice - adunate la timpul său, la declararea războiului de la orăşenii ce aveau. După amiazi notabilii 
cu primarul de asemenea s-au adunat şi aşteptat pe Bretter. Nu am fost de fel. Am auzit însă, că 
în nerăbdarea că nu mai sosesc, ei au trimis în calea inamicului pe Borger!4 şi Preda să-i roage să 
nu atace oraşul, căci se predă. Ştirea mai târziu s-a confirmat. De fapt au plecat pe la 10 h a.m. cu 
trăsura către Cisnădie. S-au dus până au întâlnit primele posturi ale inamicului, care i-a îndreptat 
la Veştem, unde se afla comanda armatei inamice. Pe la 4 h p.m. s-a reântors singur Borger, care 
a spus că au fost primiţi bine şi ospătaţi, dar că venind rapoarte că în apropierea Sibiului ar fi 
7000 de honvezi, Preda şi vizitiul nu au mai avut curajul să reîntoarcă de frică că nu li se întâmplă 
rău. Au rămas în tabără inamică. Afirmativ, Borger a spus, că inamicii vor intra în oraş sâmbătă, 
dacă nu vor mai fi trupe de ale noastre. Către seară, primarii şi notabilii s-au răsfirat de pe Bretter. 


Către seară, s-a ivit în oraş un infanterist călare, cu sabie, puşcă, beat sau că se făcea nebun, care 
umbla de colo-colo. Nu l-am văzut. Am auzit numai de el. Vorbea ungureşte (se crede a fi fost 
ungur) şi nemţeşte. Româneşte nu ştia sau se făcea a nu şti. Acesta, seara, pe la 9 1/2 a atacat 
casa lui Preda, unde locuieşte şi familia Moga, de la care am aflat că a spart fereşti, a dat cu sabia 
în poartă. În casă nu a putut intra. A produs mare spaimă. Am auzit că pe seară l-au prins şi 
anume un practicant de al nostru l-a trântit jos şi l-au închis până dimineaţa la poliţie. 


Vineri 19 august/1 septembrie 


Dimineaţa, steagurile albe erau la locurile lor. Ceva de neînțeles, că nu mai venea nici o ştire, 
că ce se va întâmpla cu oraşul. Se zicea că primarul şi notabilii se duc la gară să-l primească pe 
inamic. Deodată se aud călăreţi (erau doi) şi două puşcături oarbe. Se zice că ar fi fost români. 

Aceasta a fost pe la 8 h dim. Altceva nimic. Într-aceea încep a se arăta prin oraş patrule pedestre 
şi una de husari de ale armatei noastre. Zăpăceala era şi mai mare. Se vorbea că inamicii ar fi fost 
siliţi să se retragă şi că vine armată noastră. Cu toate acestea, steagurile albe erau pretutindenea. 
Între astfel de nedumeriri a trecut după amiaza. După amiazi, pe la 2 h m-am dus cu nevasta mea 
la familia Moga, care era foarte îngrijată de cazul cu Preda, rămas în lagărul român. Se temea, că 
din această cauză, casa le va fi luată la ochi şi erau îngrijate mai cu seamă pentru incidentul din 
seara precedentă cu soldatul care le-a atacat casa, incident enarat mai sus. Ne sculăm să plecăm 
când auzim un sunet prelung la clopoţelul porţii. Era servitorul băncii noastre cu un soldat 
înarmat care venea să merg acasă unde mă aşteaptă o patrulă. Ajuns acasă, am observat cu 
groază că casa era împresurată de soldaţi şi lumea curioasă aştepta să vadă ce este. Intrat în 
lăuntru m-a întâmpinat un cadet, pare-mi-se Spiess, care avea lângă el un sergent major român 
(Grozav din Șiria). M-au întrebat de avem la bancă pe unul Valer Muntean şi pe un protopop tânăr, 
pe cari au ordin să-i ducă. Am spus, că nu avem. Într-aceea a ieşit la iveală că patrula căuta pe 
directorul „Albinei”. S-au dus deci după dânsul, care a venit îndată. Au întrebat aceleaşi lucruri şi 
pe deasupra dacă Preda are ceva legătură cu „Albina”, apoi au cerut intrare în localul băncii unde 
ajunşi au cerut banii. Directorul Lissai întâi s-a opus. Dar şoptindu-mi mie sergentul major că dacă 
nu dă banii au ordin să-l împuşte, eu l-am sfătuit să-i deie şi am trimis după cassarul Popescu, 
care a venit îndată. În cassă au fosta circa 140000 coroane. Lissai i-a predat dar s-a decis că 
merge cu patrula la comandant să vadă ce e, respectiv să vadă ce va fi cu banii. Eu atunci i-am zis 
să meargă şi Popescu, deoarece îmi şoptise sergentul major că sau să nu vină de fel, sau să mai 
vină cu cineva, căci uşor o poate păţi. Ambii, Lissai şi Popescu au plecat cu patrula. La acest loc 
amintesc că Lissai a spus, că el a văzut doi călăreţi români şi a vorbit cu ei. Probabil au fost cei cu 
puşcăturile oarbe. l-au spus că nu intră în oraş până nu se depărtează inamicul. 

Într-aceea am observat că steagurile albe s-au luat. Nu mai era nici unul în oraş. Pe înserate, ne 
pomenim cu altă patrulă, comandată de un subofițer - ce grad avea, nu ştiu - care vorbea perfect 
şi corect româneşte. Eu în curte. Subofiţerul îmi explică că are ordin să ducă banii de la „Albina”, 
„Banca de asigurări” şi „Transilvania”. Respectivul vorbea atât de bine româneşte, şi fiind seara, 
am crezut că era o patrulă din armata inamică. Într-acestea fiind, m-am supus. Am intrat în bancă 


şi patrula după mine. Întreb pe comandantul patrulei care venea în urma mea: a intrat în oraş 
armata română? Nu, mi-a răspuns el. Şi în acelaşi moment aud că comandă ungureşte. Am înţeles 
greşeala în care mă aflam. Am deschis cassa şi am oferit tot ce aveam: bani circa 5200 şi cupoane 
4800. A luat numai banii zicând că cuponii nu sunt periclitaţi şi mi-a dat explicarea că banii numai 
de aceea îi ia, ca să nu cadă în mâini inamice. Despre bani, mi-a dat o chitanţă din care am văzut 
că se numea Popovici. 


După invitaţiile cu patrulele ne-am pus la masă. Abia ne-am aşezat şi au început groaznice 
detunături de tunuri. Ne-am retras în biroul meu ca mai scutit şi-am dus cu noi ceva de mâncare. 
Am stat cam un sfert de ceas şi iar am venit sus. Bubuiturile erau însă şi mai groaznice. Ne-am 
reînapoiat, ducându-ne şi ceva haine de culcat. Canonada a durat de la 8 până după 9 h şi a fost 
grozavă. În decursul ei, au sosit în birou Lissai cu Popescu, spunând că la sfatul serg. major 
Grozav, au renunţat a mai merge în tabără. Au luat însă chitanţă despre bani. Pe puşcăturile 
grozave s-au dus acasă. Pe la 1 1/4 seara, au încetat puşcăturile de tot. Ştiam că au făcut pagube 
mari în oraş, ceea ce a doua zi ne-am şi convins. 


Aveam impresia că puşcăturile trec peste Sibiu între Poplaca şi Dealul Viilor Sibiului. Ne-am 
culcat apoi cu toţii în o odaie, noi doi, copiii, servitoarea, cum am putut. Pe la 11 1/2 noaptea, 
nevastă-mea s-a sculat să alăpteze copila. Făcând puţină lumină, ne-am pomenit cu bătăi în 
fereastră. Era o patrulă care cerea să percheziţioneze „Albina”. Le-am deschis. Întreabă unde e 
directorul şi cassarul. Le-am spus unde locuiesc, dar că banii i-a dus o patrulă aseară. Da, a dus 

287 


40000 răspunde comandantul. Noi ştim însă, continuă ungureşte, că au fost mai mulţi bani, şi 
dacă până dimineaţa n-or fi la loc, tot al doilea om de la „Albina” va fi spânzurat. Cu acestea s-au 
dus. De faţă, la dialog au fost nevastă-mea, eu şi doi servitori. Ceşti din urmă nu ştiu bine 
ungureşte. Nu cred c-au înţeles. Nevastă-mea spăimântată, reflecta atunci. Dar noi, atunci 
locuitorii suntem în siguranţă, să nu ne mutăm? Comandantul n-a răspuns. Doi soldaţi însă 
ducându-se au făcut semn cu mâna de negaţiune. 


Sâmbătă 20 august/2 septembrie 


Cum am dormit atât eu cât şi nevasta după amenințările comandantului patrulei, care era tot 
Popovici care venise seara, e uşor de închipuit, deşi credinţa nevinovăţiei mi-a dat mereu 
speranţa, totuşi ziceam: războiul e război. Cine ştie. Chinuiţi ne-am sculat dis de dimineaţă şi-am 
venit sus în locuinţe. Ne-am sculat, ne-am închinat. Ploua tare şi a plouat toată ziua. Pe la 8 h dim. 
stăteam în uşa bucătăriei când aud detunături şi un mic obiect sare pe umăr la mine. Probabil 
vreo umplutură din grenade. Ne-am refugiat cu toţii în camerele dinlăuntru. Bubuiturile au durat 
cam 1/2 ceas. Păreau mai de departe, căci erau neasemănat de slabe ca cele de seară. Acestea au 
fost grozave. Au făcut stricăciuni în oraş. Aşa de ex. la casa primarului, la biserica luterană de 
vis-à-vis de el, la ceasornicarul [cuvânt neînțeles, n. ed.] din Understadt, la Rumller, farmacistul, la 
casa |. Preda, la o casă de lângă Lissai etc. Aceste mi le-a spus pe la 9 h a.m. funcţionarul N. 
Bârsan din garda civilă. Dar şi la noi în bucătărie am găsit un glonţ (plumb) de puşcă. Probabil a 
intrat seara, când uşa era deschisă. După 9 h a.m. vine Bârsan cu ştirea că oraşul va fi bombardat, 
locuitorii înziduiţi numai se pot mântui. Ne-am băgat în pivniţă, ducând cu noi ceva haine şi 
alimente. Am stat până la amiazi fără incident. Atunci am venit sus să prânzim câte ceva. leşind 
din pivniţă, se făceau combinaţiuni unde sunt sau unde au fost aşezate taberele. Se credea că ai 

noştri, în semicerc de pe viile Sibiului până pe la Ocna iar duşmanii de la Veştem - Cisnădie către 
Poplaca. Se zicea că sunt mulţi pe câmpul Poplăcii. Ce va fi adevărul, cine îl ştie sigur azi? Patrule 
înainte de amiazi relativ puţine. Se vorbea de patrule de ale noastre compuse din 5 români care 
umblau după călăreţul de ieri, afirmativ spion. Patrula aceasta umblase şi noaptea vineri şi 
sâmbătă. Se vorbea şi apoi s-a confirmat că primarul s-a dus la Ocna unde era comanda trupelor 
noastre, să intervină ca oraşul să nu fie bombardat. Rezultatul l-am aflat a doua zi de la Lissai. Pe 
la 2 h a.m. a sosit patrula din noapte, mai mare şi condusă de un sublocotenent care era mai 
aspru. A zis că dacă în 5 minute directorul şi cassarul „Albinei” n-or fi în curte, va fi rău, la ce 
comandantul din noapte (Popovici) ce era şi în patrula asta, a întregit că vor fi spânzurări. 
Servitorii au plecat în goana după director şi cassar. A sosit cassarul şi apoi directorul. S-au dus 
sus unde au stat cam 1 1/2 ceas. Nu ştiam ce se petrece. Ne aşteptam tot la rău. Vin jos. Vedem 
că nu e nimic deosebit. Ofiţerul şi soldaţii mai blânzi. Au luat cu ei diferenţa banilor. De aici s-au 
dus la Consistoriu. Notez, că Lissai a venit imediat în locuinţă să spuie ce s-a făcut. Pe la 6 h s-a 
răspândit în oraş că de la magazinul militar al brutarilor, se împarte făină gratis. Ne-a spus Bârsan 
din garda civilă. Lumea se ducea să capete. Noi ne-am dus din vreme jos, în odăile biroului să ne 
culcăm, fiind osteniţi. Am dormit mai liniştiţi. Nu ne-am dus în pivniţă. Căci întorcându-se 
Popovici din patrulă să întrebe unde e Consistoriul, nevastă-mea a vorbit cu el, l-a întrebat 
ungureşte: „Va fi oraşul bombardat? Trebuie să dormim în pivniţă?” „Cine a zis, răspunde el. 
Contra granatelor nici în pivniţă nu e adăpost. Oraşul nu va fi bombardat dacă locuitorii nu se 
poartă suspect. Altcum, la cea mai mică suspiciune... Cine să fie suspect domnule, reflectează 
nevastă-mea”. Cu acestea s-a dus. 


Duminică 21 august/3 septembrie 


După o noapte dormită mai liniştit în birourile băncii, ne-am sculat pe o zi frumoasă. 
Nevastă-mea oftează şi zice: duminica de ne-ar veni mântuirea, să dea Dumnezeu să fie zi de 
scăpare. Altcum în oraş linişte. Pe la 9 h a.m. vine Bârsan de la garda civilă, ne spune că primarul 
s-a întors din Ocna şi că patrulele se vor retrage din oraş şi dinspre Șelimbăr. Cu toate acestea, pe 
la 9 h 30's-au auzit maşini de puşcat în direcţia nordică. Pe la 10 h a.m. au venit la noi Lissai şi 
Popescu să ne spună că vor să meargă la Ocna, să vorbească cu generalul pentru banii „Albinei”, 
căci le e frică să nu se piardă. Le-am spus, dacă merge primarul cu Lissai, să meargă, altcum să 
lase în pace toată afacerea. Lissai confirma că primarul a dus ieri ştirea, că patrulele se vor 
retrage, însă afirma că nu s-au retras. Spunea că, chiar lângă locuinţa lui sunt posturi şi că 
comandantul (un cadet) dejunează la el, şi nu ştie nimic de retras. În genere cadetul zice, că ei nu 
ştiu nimic. Au ordin să stea la post, încolo habar nu au de nimic. Spunea că cadetul acesta, acum 
pentru prima oară, şi-a desenat dintr-un atlas al lui Lissai Ardealul, să ştie unde se află. Peste tot 
Lissai era revoltat contra patrulelor, care l-au purtat destul şi pe el, şi spunea că Borger tot 
tremură să nu aibă necazuri. Borger a fost de altfel la el, la Lissai şi s-a cercetat cazul cu Preda, şi 
mirarea comandantului inamic, că sibienii au fugit. Spunea acest comandant că nu fac nimic 
populaţiei. Pe comandantul de la Veştem, zicea Lissai că-l cheamă Moşoiu, colonel!5. De altfel 
spunea, că din Cisnădie a venit la Sibiu un proprietar Fleischer cu concese de la armata inamică şi 
acesta i-ar fi spus că inamicii se poartă cinstit. Pe la 11 h m-am dus la bărbier, pe la Ehling. Erau 
vreo 4 inşi. Discuţii că vin sau nu inamicii şi ocărau asupra boltaşilor [comercianţi cu prăvălii, n. 
ed.] şi altora care au părăsit Sibiul. Spuneau acolo oamenii, că noaptea ar fi fost ciocniri de patrule 
prin Unterstadt. Nu cred. După prânz ne-am hotărât că ne aranjăm casa aşa, ca să facem paturi 
gata sus şi jos în birou, unde să mergem în caz de lipsă. De acolo în caz extrem în pivniţă. Pe la 2 
p.m. s-au ivit patrule de ale noastre şi s-a ivit ştirea că la 5 p.m. pleacă un tren. Nevastă-mea s-a 
dus la primar şi l-a întrebat, întâlnindu-l în stradă. l-a spus că poate, dar el nu are cunoştinţă de ce 

se refugiază. l-a spus că a venit un tren care a dus şi civili, dar numai până la Ladamos, căci încolo 
până la Copșa, linia ar fi stricată, ceea ce nu înţelegeam defel. La trenul acesta, s-a dus să plece şi 
familia servitorului „Albinei”, Seracu. S-au întors la sfatul locotenentului de artilerie, Bozdog, care 
le-a consiliat să rămână în Sibiu, unde şi-a adus şi el pe mama şi sora sa din Veştem. Pe la 4 1/2 - 
5 1/4 p.m. un aeroplan, credem de la Ocna-Orlat, spre tabăra duşmană. Tot pe atunci a venit la 
poştă un grup de soldaţi de a demontat telefoanele şi telegraful să le ducă - cum ziceau ei - la 
Pesta. Întâi au venit cu un căruţ de mâini, apoi cu două care cu cai şi alte lucruri. Au dus tot cea 
mai rămas în poştă. Către seară, a venit Bârsan şi mi-a spus că a trecut din gara Sibiului un tren 
pancerat [blindat, n. ed.] către Şelimber. Tot el spunea că se da făina gratuit de la Verflecs 
magazin. Şi-a adus şi el un sac. Am cinat şi ne-am culcat mai devreme. Până să adormim, 
nevastă-mea mi-a spus ceea ce eu nu ştiam, că vineri seara comandantul patrulei ce confiscase 
banii băncii, Popovici, la ieşire i-a zis: „regret că tocmai eu a trebuit să fac aceasta. Odată veţi şti 
cine am fost." 


Luni 24 august/4 septembrie 


A opta zi de război şi noi nu mai avem ştiri din nici o parte. Tot ştiri necontrolate aduse de 
unii şi alţii. Bucureştii căzuţi, aprinşi, Csik Szereda [Miercurea Ciuc, n. ed.], Kézdi Văsârhely 
[Târgul Secuiesc, n. ed.], Petroşeni în mâinile ruşilor. Românii aruncaţi înapoi 15 km de la Braşov. 
Cernăuţii recuceriţi etc. etc. Pozitiv însă nimic, absolut nimic. Luni, zi foarte frumoasă. Pe stradă a 


început a ieşi lumea. Femei, copii, bărbaţi mai vârstnici. Mişcarea se explică îndeosebi cu făina de 
la Verflecs magazin ce se împarte populaţiunii. Soldaţi în orele de dimineaţă, nu se văd. O femeie 
(săracă) din Turnişor, care a venit cu lapte (mama femeii ce ne aducea unt) spunea că nici acolo 
nu e nici urmă de soldat, n-a văzut nici unul. Între 9 1/2 - 10 1/2 a.m. apare o maşină de zburat. 

Probabil de ale noastre. A venit de către Orlat spre tabăra duşmană şi înapoi. Eu n-am văzut-o 
decât la reântoarcere. Pe la 11 h a.m. se aude că noaptea aceasta patrula ar fi jefuit pe Voilean, pe 
dna Bugariu (Rossmaringasse) înaintată de ani. Ce e adevărat, încă nu ştim. Dr. Eus. Roşca, dus la 
poliţie să reclame pentru Voilean. Că vor fi fost soldaţi sau vulg, îmbrăcaţi ca soldaţi, nu se ştie. 
Fapt e că, de la gară putea oricine să-şi ia haine militare şi să se îmbrace; asemenea puşti şi alte 
arme. Cazurile acestea au provocat grijire şi spaimă, şi lumea adunată la magistrat, reclama 
spaima. De fapt, au venit în oraş jandarmi, cari au dat de mobilele cantinerului (de joi), le-au scos 
de la cei ce le-au furat şi împreună cu aceştia, i-au dus la poliţie. Am văzut şi eu conductul. Era 3 h 
p.m. Tot atunci au cărat cu care (am văzut vreo 3) făina de la Verflecs la magistrat, de unde să se 
împartă la sărăcime şi să se vândă la cei cu stare. Pe la 5 h p.m., din nou aeroplan - aceeaşi cale. 
Pe seară, se zice, patrulele s-au înmulţit. Seracu, servul „Albinei”, care fusese la moară, spunea că 
a văzut şi patrule de husari, şi de infanterie, biciclişti, afirmative de la Reg. 63. Gara era cuprinsă 


de ai noştri şi se vorbea că un tren pancerat circula între Sibiu - Ocna. Seara ne-am culcat 
devreme. Era linişte. 


Marţi 23 august/ 5 septembrie 


Ne-am sculat în obişnuita linişte. Nu a plouat, însă a fost vânt continuu. Pe la 9 h a venit la noi 
Lissai şi ne-a spus că l-a chemat primarul şi i-a spus că a vorbit cu generalul din Ocna, care a spus 
că are cunoştinţă de banii băncii. Tot odată mi-a spus că aseară s-ar fi deţinut unii de la Consistor. 
Spunea că a fost pe la el şi căpitanul de poliţie care a primit ordin de la comanda noastră, să-i 
spuie nişte oameni potriviţi şi el nu i-a putut spune. Pentru liniştea oraşului - spunea tot Lissai - a 
propus primarului, fostul primar Drotleff!6 să dea nişte comunicate scurte, nu politice, ci de 
prezentare asupra stării din Sibiu. 


De inamic spunea, că s-a retras la Tălmaci iar patrulele noastre au înaintat. Cea de lângă 
dânsul a înaintat spre Şelimber. Spunea că şi două baterii de ale noastre au mers către Mohu - 
ceea ce a liniştit mult. Inamicul s-a retras şi din Cisnădie. De Borger spunea că a plecat ieri cu 
Panzerzug-ul, condus de Zikelius, căpitan în rezervă, funcţionar la Sparkassa. Tren panterial 
circulă între Ocna - Şelimbăr. Mai târziu, pe la 11 h a venit Lissai iară. Ne-a spus că, de la 
Consistor au dus aseară, pe diaconul Comşa, dr. Truta, Pleşa şi Caltofeanu. Motivul, nu ştia. De 
Voileanu s-a adeverit. Lucuţa a predat miliției 3000 coroane. Înainte de amiazi a venit la noi dna 
Buga să-i dau lemne şi dna Pop. Auzind că se vinde făină din Verflecs am trimis la primar de mi-a 
dat concesie să luăm un sac, să-l împărţim cu Lissai. În oraş linişte. Patrule puţine. Se zicea că în 
noapte am avut paza de jandarmi şi că nimeni nu primea nici o comandă militară pentru îngrijirea 
oraşului. Aceasta asemenea a spus-o Lissai, de la primar. După amiaz linişte. Pe la 5-6 h s-au auzit 
tunuri foarte bine, parcă unele veneau din Dealul Viilor de către Guşteriţa, iar altele - puţine şi 


înfundate, ici colo câte unul, de la direcţia Orlat. Dar cine ştie exact? într-aceea, s-a răspândit în 
oraş că Poplaca arde - ce nu a fost adevărat şi că puşcăturile de tun sunt din Panzerzug. După 
sistarea puşcăturilor ne-am retras. Înainte de culcare a venit de l-a căutat, de la magistrat pe 
Nistor, care s-a dus ca martor în cauza soldatului călare de joi, cel de la dna Moga. Se presupune 
că în această cauză a deţinut şi pe cei de la Consistor şi afirmative erau foarte mulţi deţinuţi în 
această afacere la jandarmi. 


Miercuri 6 septembrie 


Dimineaţa liniştită. Când să ne punem la masă, Veturia foarte supărată. Galbenă, verde. 
Nu-nţelegeam supărarea cea mare. O atribuiam faptului că în această dimineaţă n-am mai avut 
apă din apeduct, o luase duşmanul, respectiv ocupase izvoarele. Credeam că e îngrijată de lipsa 


293 


de apă şi se teme de boli pentru copii. Pe la 9 h vine la noi Lissai. Îi ies în cale şi-mi spune: chiar 
acum l-au dus pe dr. Roşca între baionete. Ştirea m-a îngrijat. Era şi nevastă-mea şi văzându-mă 
schimbat la faţă, zice către Lissai: „l-ai spus. Da. Eu vroiam să-l cruţ, căci am aflat dimineaţa, dar 
nu i-am spus” Acum am înţeles de ce era aşa de supărată. Aflase de arestarea lui dr. Roşca şi era 
îngrijată de mine. De altfel, zicea Lissai că s-au pus în un tramvai senatorul Zimmermann?” cu doi 
specialişti şi soldaţi, să se ducă să vadă ce-i. Spera ca în 2-3 ceasuri să avem apă. Lumea aştepta 
nerăbdătoare rezultatul. Încolo spunea că inamicii s-au retras din Cisnădie. Abia pleacă Lissai şi la 
câteva minute revine şi spune că dr. Roşca s-a întors în acest moment cu Biirgermeisterul. Acesta 
auzise de arest, s-a dus la gară şi l-a luat pe garanţie. Se crede că la mijloc a fost o neînțelegere. 
Pe alt Roşca îl căutau. Pe la 11 h a.m. vine dna Vlaicu. Spune că ei tot în pivniţă trăiesc. Că joi 
dimineaţă, săptămâna trecută le-a venit în casă patrula inamică. Că pe acolo e inamicul stăpân, şi 
că de atunci n-au mai venit oameni din Cisnădie şi Răşinari şi nici acolo nu merge nimeni. Eram în 


clar. Ştiam dar că apa nu va veni. De altfel nici nu a venit. Se vorbea că cei duşi ai oraşului s-ar fi 
întâlnit cu patrulele noastre şi i-a întors. Pe când era dna Vlaicu la noi au început tunurile. Se 
păreau departe. După dna Vlaicu a venit dna Bârseanu cu valorile dlui B[Bârseanu, n. ed.], să le 
preiau şi să le dau lui Lissai. Am consiliat că mai bine să le ţină la dânşii. Spunea că s-au mutat din 
locuinţă, în casele internatului, fiind mai siguri. Acolo, continue lupte. Erau foarte îngrijaţi. Ziceau 
că s-au ocupat cu gândul să plece din Sibiu. Tunurile au continuat până la 1 1/2 h seara, cu prea 
mici pauze. A fost o zi cu vânt. 


Joi 7 septembrie 


Zi liniştită, fără vânt. Dis de dimineaţă a fost la noi dna Comănescu. Spunea că pe la ei se aud 
continue bubuituri de tunuri şi puşti. Pe la 9 h a.m. a început a se auzi şi aici tunuri, dar păreau 

departe. Nu au ţinut mult. S-a dat de ştire, că după amiazi, aduc poşta din Ocna şi o împart. De 
fapt au adus-o şi au împărţit-o. Am avut tot poşta oficială. Când împărțeau poşta, a venit Lissai. 
De la el am aflat că seara fusese deţinut Dunca, de la arhiva „Albinei”. El a dat sfat la familie, să 
meargă la Bürgermeister. Ca cauză, că ar fi umblat mult şi ar fi vorbit mult. Tot atunci am aflat că 
a venit un tren militar din Cluj cu Artz de la Bank Credit, cu dr. Biltz!8 etc. şi au încărcat cărţile de 
la băncile săsești, arhiva episcopului Teutsch!Setc. Se încărcau şi lucrurile de la Versatzamt 
[Muntele de Pietate, n.ed.]. Acest tren a reîntors după prânz pe la 6 h. Veturia s-a dus la gară să se 
informeze. l-a spus un major (Rainer de la [regimentul]31) că poate pleca, şi de la Copşa are tren 
mai departe. La întrebarea că putem călători într-una n-a dat răspuns direct. A zis „cine spune că 
nu se poate?” „inamicii i-a răspuns”, „lasă pe oameni să vorbească”. Însă un subofițer, i-a spus că 
la Ocna, la Lardamos se trece în alte trenuri cu aşteptări. Astfel nu ne-am putut decide a pleca. Cei 
din Cluj, Biltz, spunea - ştim de la Lissai şi Popescu, că acolo e o scumpete supremă. Că inamicii 


ar fi înaintat către Sighişoara, dar au fost respinşi, şi că la Făgăraş sunt lupte mari. Înlăuntrul ţării, 
de bombardarea Sibiului, nu vorbea nimeni. În oraş, de inamic, se susţinea că s-a retras mult şi că 
am căpătat ajutoare germane. Faptul că veniseră trenuri părea neverosimil. Cu toate acestea, 
faptul că nu aveam apă dădea de gândit. Nimeni nu cuteza să se ducă să vadă ce e. În această zi 
dimineaţa pe la 3 h şi seara pe la 7 h s-au auzit tunuri. Păreau departe de tot. 


Vineri 8 septembrie 
Dimineaţa când ne-am sculat am auzit tunuri dinspre Orlat. 


Înainte de amiaz, pe la 9 h, m-am dus la „Albina”, unde am întâlnit pe Lissai şi Popescu. 
Spuneau că au venit gazete. După acestea, Braşovul, Csikszereda, Cisnădie, ar fi ocupate de 
inamic. Tot ei spuneau că ştiu de la Bieltz că Sighişoara, Mediaşul, ar fi pe cale de evacuare. Mi-au 

promis că-mi aduc gazete. Tot înainte de amiaz s-a zvonit că pe toţi românii din Turnişor i-ar fi 
dus escortat armata noastră. Ca cauză? Că ar fi puşcat în ai noştri. Ştirea părea neverosimilă. Se 
făcuse legendă în jurul ei. Se spunea că preotul săsesc din Turnişor şi-ar fi făcut sălaş la popa 
Doican (socrul fostului preot Pletos) şi că ar fi spionat şi pârât. Totul era din domeniul fantasiei. 
După amiaz, pe la 4 h am primit prima foaie, un „Pesti Hirlap” din patru sept. Nimic deosebit. În 
comunicatul Nötter că ar fi fost bombardat Sibiul. De Bulgaria nimic. Aci se vorbea că bulgarii şi 
nemţii ameninţă Bucureştiul. În această zi s-a pus un aviz pe străzi şi la magistrat din partea 
majorului Rainer (de la gară) că evacuarea continuă. Se poate pleca în direcţia Copşa după amiaz. 
Publicul la gară numai de la 4 h p.m. Să se tragă apă, căci inamicul a luat apeductul. Cu inamicul 
să nu vorbească nimic afară din oraş. Porţile, şi ziua după putinţă încuiate. După 9 nimeni pe 
stradă, afară de medic şi farmacie. Readerare numai de ofiţer şi cu ordin. Până la 500 coroane se 
plăteşte în bani. În această zi am scris prima corespondenţă, la Beiuş. A dus-o la gară dşra Seracu. 
Familia aceasta s-a decis că pleacă în ziua următoare. Au decis şi mi-au spus şi mie. Din afară, nici 
o ştire: atât că dna dr. Beu a scris sorii ei, că în Turda e o scumpete enormă şi de ar putea arveni 
acasă. După prânz a plouat. Seara ne-am retras la culcare grijaţi, căci copiliţa era răguşită. Ne 
temeam să nu se bolnăvească, având în oraş un singur medic, dr. Ungar. Dumnezeu a vrut ca noi. 
Nu i-a fost nimic. 


Sâmbătă 9 septembrie 

Zi frumoasă cu soare până către amiaz, apoi nor. Dis de dimineaţă, servitoarea Regina a fost 
după lapte în Turnişor. Acolo, spun oamenii, se aud puşcături de puşti şi maşini de la trei h 
noaptea. Aci, la noi se aud tunuri înfundate până la 10 h a.m. Românii din Turnişor, toţi acasă. Pe 
la 10 h a.m. ne-au spus familia Seracu, care se pregătea de drum, că aseară l-au dus soldaţii pe 

dr. Gherasim, avocat în loc. Ca cauză, se zicea că tot umbla cu Jurcă. Nime nu ştie însă de ce? Unii 
zic că l-au luat de la gară vineri seara, când voia să plece, alţii că noaptea, iar alţii că azi 
dimineaţă. O cumnată a lui, a spus dşrei Seracu că aseară. Tot cam pe acest timp, înainte de 10h 
nevastă-mea s-a dus la poliţie, la căpitan, să facă legitimaţii pentru ea, copii, servitoare. Să 
călătorim eventual. A vorbit cu căpitanul care spunea că nime nu ştie nimic ce se petrece. 
Legitimaţii a spus că le dă dl Firiger la 11 h. Nu s-a mai dus după ele. De acolo s-au dus la 
Moga-eşti, să vadă [dacă] ele nu călătoresc? l-au spus că nu ştiu. Acolo a auzit că un ofiţer ce 
locuieşte în curte, venit să vadă ce îi face locuinţa, le-a spus că de ar fi civil, nu s-ar depărta din 
Sibiu, unde e mai comandit a sta ca în internul ţării. Atunci a venit cineva care a vorbit nemţeşte 
cu dra Zina. După ceea ce ea a spus nevestei mele, că din izvor sigur că inamicii ne-au rupt frontul 
la Drei Spitzen [Şag, n. ed.] şi că în tot momentul pot fi aici. Pe la 11 h a.m. a venit Lissai. Spunea 
tocmai că inamicul s-a retras. Am vorbit cu el chestia ducerii lui Seracu şi venirii celuilalt servitor, 
lie. La 2 h p.m. a venit Lissai din nou. Spunea că i-a spus Păcăţean că duşmanii sunt la 
Kadetenschule [Şcoala de cadeți n. ed.], că toţi ofiţerii şi soldaţii fug la gară. În acelaşi timp, că el 
a văzut 2 tramvaie de soldaţi de ai noştri, ducându-se către Dumbravă, şi că un soldat - nu era 
beat - inteligent ce venea cu un car, spunea că vine din Porceşti după bocanci. Tot ştiri 
contradictorii. A văzut apoi şi Popescu, cassarul. Spunea că vestea, că duşmanii sunt aci a adus-o 
unul din garda civilă care a strigat în cafenea, la ce toţi au alergat la casele lor. Piso20 şi Tilea?! 
veniţi cu trenul de la Cluj, ambii traineri ziceau că nu s-au cutezat duce să-şi ieie lucrurile de la 
Kadetenschule [Şcoala de cadeți, n. ed.]. Aceştia spuneau că familia Rusu este în Someşfalău 
[Someşeni, n. ed.] lângă Cluj, unde e o aglomerare şi o scumpete nemaipomenită. Pe la 4 h p.m. a 
plecat familia Seracu. Cu trenul acesta au plecat mulţi ofiţeri şi soldaţi. Cred că a fost ultimul care 
a plecat din gară. Spre seară, se zicea, că toate patrulele noastre s-au retras. Către seară s-au 
auzit puşcături rare. După amiaz a fost dna Stroia22. Mi-au adus „Est'-ul de marţi cu articolul prim 

despre schimbarea Malomaţilor. În acesta era ştirea că inamicii sunt în valea Mureşului de către 
Gurghiu. Ştiri deosebite nu avea. Comunicatul Notter: lupte de avangardă şi bombardarea Sibiului 
-acelaşi ca în „Pesti Hirlap”. De la dna Stroia am aflat că Duţa Triteanu nu plecase. O aflasem şi de 
la Lissai care se întâlnise cu ea în piaţă. 


Duminică 10 septembrie 


Noapte liniştită, zi frumoasă. La 7 h, un aeroplan, afirmativ puşcat după el. La 9 h 10' am 
văzut şi eu unul alb. Zbura către Orlat. De pe la 8 h dimineaţa, am auzit tunuri, departe de către 
Orlat sub munte. După mâncare (?) a fost la noi dna Comănescu. Spunea că acolo se aud tare 
puşcăturile. A venit şi Duţa cu Triteanu. Ne-au spus multe. Că patrulele s-au bătut în grădină la 
Bârseanu. Că merge zilnic în cafenea şi că preoţi catolici şi saşi au declarat că numai pentru ei 
(români) stau în oraş. Credeau că nouă nu ni se întâmplă nimic. Fruma merge zilnic la ei. S-au 


săturat de lamentările lui. Crede (tocmai) că s-au cenzurat jandarmii contra lui. Le-am oferit câte 
un coniac. Nevastă-mea şi Nelu s-au dus cu ei. Nevastă-mea, la Bonfert după vin. Nelu după 
gazete. Mi-a adus „Est” de miercuri cu multe ştiri. Refugiații au umblat rău, câte o săptămână cu 
trenul. Mizerii. De lupte pentru de tot. Notter: Lupte de avangardă. Bulgarii au trecut hotarul 
Dobrogei. Adorjan ultima vizită la Marghiloman23. Mi-a adus şi „Biserica şi Şcoala”. Ciorogar 
[Roman Ciorogariu, episcop] - un articol, că noi să ne facem datorinţa; tot asemenea pastorala 
episcopului Papp24. Mangra, care era în Arad la declararea războiului, a plecat la Pesta să fie de 
ajutor pentru cei ce suferă (ai noştri) nevinovaţi. Cultivă buna înţelegere. În „Est”, declaraţie de 
loialitate a lui Cicio-Pop?5. Furtună în Parlament. Tisza, Appony, Andrassy26 şi Kâroly27 
[indescifrabil]. Pe la 4 h 45’ am văzut alt aeroplan alb. Sus de tot zbura către Cisnădie. Puşcături, 
cred de puşcă, până seara. Tren a plecat. Cu acest tren şi Cabadaief28. Duminica după amiaz, se 

susţinea că gara a fost bombardată de inamic. Se poate să se fi puşcat asupra gării însă tren a 
plecat. Era un soldat ce primea poşta. Servitoarea noastră a fost după prânz la gară şi nu spunea 
nimic deosebit. Atât că publicul nu era lăsat să staţioneze în gară, atât că un soldat le lua 
epistolele şi publicul se depărta. Servitorii din curte susțineau că gara a fost bombardată. Asta nu, 
însă probabil s-a puşcat cu puşti asupra ei. 


Luni 11 septembrie 


De duminică spre luni noapte s-au început tunurile. Nevastă-mea dar şi eu le-am auzit la 12 h 
noaptea, pe când alăpta copila. Dimineaţa continuă însă puţin. De la 8 h 30’ dimineaţa, vine 
Bârsan şi spune, că podurile de la gară şi de peste Cibin, din oraş s-au subminat. În tot momentul 
pot fi nimicite, dacă e primejdie să intre duşmanul. Aceeaşi ştire o aduse şi nevasta mea, care se 
dusese după lapte la protopopul Stroia, care s-a purtat foarte prost pentru un litru de lapte. 
Bârsan mai spunea că mâine, în 12 crt, armata noastră ia ofensiva, cel puţin. Podul de peste Cibin, 
păzit de soldaţi. Dacă înserează, nimic nu mai poate trece pe el. După 9 h, nevastă-mea şi copilul 
s-au dus în oraş la farmacie şi drogherie. Punct la 10 h s-a auzit o groaznică detunătură. Eram cu 
copiliţa pe galerie. Am dus-o în casă. Oamenii vorbeau că a fost aruncat în aer podul de peste 
Cibin. Adevărul era că pe cel de la Turnişor, linia Veştem. Aceasta a confirmat-o şi nevastă-mea, 
care reîntoarsă din oraş spunea că podul de peste Cibin e întreg. L-a văzut. Ea tocmai vorbea cu 
dna Dombora şi dna Deleu, când a urmat explozia. Dna Comănescu era la primar în birou. Spune 
că s-a cutremurat casa, şi primarul liniştit a zis „die Brücke” [podul, n. ed.]. La 10 h 10' un 
aeroplan către Orlat. Pe la 3 h p.m. tunuri şi puşti dese. A ţinut cam o oră. Direcţia Guşteriţa şi 
Orlat. Tot pe acea vreme a trecut în sus către casa comitatului un auto cu soldaţi şi un civil, 
probabil din gardă. În oraş linişte. Patrule puţine, câte una două, şi un soldat stingher. Către 4 h 

p.m. mergând servitorul şi copilul după apă, au venit cu ştirea că pe spitalul de alienaţi e steag alb 
cu crucea roşie. Se susţinea tot mai mult versiunea că ieri când au puşcat asupra gării, au căzut 
gloanţe şi pe spitalul de alienaţi şi de aceea au pus steag alb cu crucea roşie. După aceasta, 
nevastă-mea cu copilul s-au dus la dna Tritean, după gazete. Acolo au întâlnit pe Fruma care 
spunea că dr. Ungar?? care i-a comunicat că diseară la 10 h merge un tren de la Ghyarvaros şi că 
Sibiul va fi apărat. Nu va fi predat cu una două. Dr. Ungar ştie aceasta din cercurile comandantului 
ardelean, general Artz von Straussenburg=0. Gazete nu au adus, căci nu au avut. Pe la 5h 40’ au 
început iar tunurile care au continuat până a înnoptat bine. Seara la 10 h încă am mai auzit tun. 
Pe la 8 h seara, servitorii ne-au adus ştirea că jos este un soldat român de la „sanitâtz” [serviciul 
sanitar, n. ed.], din Ciuc, cunoscut al soţiei servitorului de la „Albina”(Feher), care soldat merge la 
Cluj diseară cu opt răniţi din spital - să-i dăm scrisori. Am scris câte două - trei rânduri la Beiuş şi 
la Socodor. Soldatul acesta spunea că pleacă cu căruţa până la Ocna, deci trenul de care vorbea 
Fruma nu putea fi adevărat. A fost o zi frumoasă şi cu puţin vânt. 


Marţi 12 septembrie 


A fost o noapte liniştită. Zi cu ploaie până la 10 h a.m. apoi tot nor şi vânt. La 7 h dim. 
bubuituri de puşti. N-au ţinut mult. Se zice că au fost pe aproape, pe Exercitzplatz. Au fost şi 
bubuituri mari de tun aproape. Pe la 10 h a.m. am aflat de la comerciantul Oniţiu (nevastă-mea s-a 
dus acolo după carne de porc), că Aurel Popescu, comerciant, a fost ridicat şi dus azi noapte de 
soldaţi. Cauza? Că e fratele lui Rom. Popescu. Se vorbea - ceea ce e mai probabil - că ar fi fost 
asentat. Pe la 1 h a.m. s-au început bubuituri puternice de tunuri. Păreau de tot aproape de către 
Guşteriţa. După 12 h au urmat 15 - 20 bubuituri de tun şi mai aproape. Se părea că sunt la şcoala 
de cadeți. Într-aceea se auzeau şi puşti asemenea aproape. Aveai impresia că şi la seminar. La 5 h 

1/2 tot mai urma tunurile, dar acum mai înfundate de către Orlat. Pe la 6 h 1/2, puşti dese şi tari 
de către şcoala de cadeți. Apoi iară tunuri. Seara la 8 1/2 încă tot am mai auzit puşti şi 5-6 
tunuri. Pe la 2 h p.m. au venit la poştă 4 factori. Nevastă-mea a vorbit cu ei. Doi erau înţepaţi şi 
aroganţi. Spuneau că mâine împart poşta. Alţi doi, cunoscuţi nouă au spus că nu e poştă că nu e 
tren. Spre seară am citit „Est'-ul de vineri. Notter - lupte de avangardă. Spre seară, spunea 
servitorul „Albinei”, Belu, că inamicul înaintează către Guşteriţa şi Gura Râului. Că un cadet, 
comandant de patrulă, ce se întorcea a spus la Onit, în boltă, că ştabul nostru s-a retras de la 
Ocna. Că duşmanul puşca până la Ocna. Patrule mai puţine. Seara una în piaţă. Spre seară, care 
multe către Ocna. În continuu am auzit huruit de căruţe. 


Miercuri 13 septembrie 


Noaptea am petrecut-o în linişte. Dimineaţa, linişte adâncă. Zi înnorată fără vânt. Pe la 9 h, 
nevastă-mea s-a dus în oraş la dna Moga să-i ducă nişte bani indicaţi ieri pentru dânsa de la 
„Albina”. Eu am rămas acasă. Pe la 10 h a venit Bârsan. Spunea că ieri s-a întâlnit cu Popovici, 
comandantul patrulei ce a ridicat banii băncilor. E făhnrich [stegar, n. ed.]. l-a spus că a fost 
câteva zile la Pesta şi că de aci din Sibiu erau să se deţină 20 fruntaşi, dar lui are a se mulţumi că 
nu s-a întâmplat. După război va arăta lista lor. Într-aceea la „Albina”, am văzut că vine Lissai, 
Popescu, Burgermeister-ul şi Lucuţa. leşind Birgermeister-ul m-am dus să văd de ce a venit. A 
făcut o depunere pentru el şi a spus că va depune şi de la oraş 10000 coroane, să se poată ridica 
pentru pensiile şi salariile funcţionarilor publici rămaşi aici. Lucuţa spunea că astă noapte, soldaţii 
noştri (husarii) au spart şi prădat la Unsbacher, că noaptea nu avem nici o pază. Popescu încă 
spunea că a întâlnit el pe Popovici. l-a spus că a fost la Pesta, că a venit pentru ducerea obiectelor 
din Muzeul Brukenthal?! şi că noi stăm bine - la ce capitol Lucuţa a reflectat că de aceea se zvârlu 

podurile în aer şi se subminează celelalte, pentru că stăm bine. Popescu spunea că în 
Grubengasse ar fi morţi. Lissai contesta şi ţinea că luptele de ieri au fost departe. Noi credeam 
însă că au fost foarte aproape. Nu au putut fi decât pe la şcoala de cadeți, Exercitzplatz şi alte 
locuri apropiate. În fine, tot de la Popescu am auzit că şeful gării de aici, Papp, i-a spus ieri lui 
Tritean (ştie de la Tritean) că generalul din Ocna e mulţumit cu ţinuta românilor de aici şi nu li se 
va întâmpla nimic. Într-aceea a venit şi dna Bârseanu după gazete. N-am avut să-i dau, fiind 
împrumutate funcţionarilor noştri. Dna Bârseanu a confirmat ce spunea Triteanu duminică, că 
patrulele noastre cu cele inamice s-au bătut în grădină la ei: un român (inamic) se văita, probabil 
rănit, iar un soldat de-ai noştri, cu urechea plină de sânge, a intrat şi a cerut de mâncare la 
stăpâna casei lor. Pe la 11 h a venit şi nevastă-mea. Dra Ştefan i-a spus că ieri au curs gloanţele în 
grădina lor (stau lângă Verflecs magazin) şi că azi ai noştri s-au dus să îngroape morţii. Zoe 
Comănescu a spus că ieri a fost lupta lângă ei. De frică s-a băgat în pivniţă. Spunea că s-au auzit 
şi loviturile de baionete la atacuri. Prin oraş, spunea că a auzit de la dra Zina Moga - se vorbeşte 
că au venit trupe germane şi că se va lua ofensiva şi vom avea apă. În schimb, aseară carele din 
Ocna (cu boi, cu cai) au cărat tot din Sibiu, muniții etc., până şi bârne şi scânduri. Acestea erau 
carele ce le auzisem în curte la noi. Nevastă-mea s-a întâlnit şi cu dna Octavia Colbazi, care i-a 
verificat ceea ce a scris dna Beu de mizeria şi scumpenia din Turda. Mai spunea că a mai scris că 
stau împachetaţi mai tot timpul să plece. Dna Piso i-a spus că bărbatul său care venise sâmbăta 
după ea, i-a spus că cu trenul e riscant a călători. Te pune jos unde cere nevoia, la gară, în câmp, 
oriunde dacă au lipsă de vagoane. Pe la 2 h d.a. s-a început o luptă grozavă. Timp de mai bine de 
două ceasuri au bubuit tunurile, puştile şi maşinile. Bubuituri aşa multe, dese, şi puşti ropote 
n-am auzit aşa până azi. Se vede a fi fost prin Fleischaker Wiese [Câmpul Măcelarilor, n. ed.], către 
Poplaca. Când scriu acestea, la 4 h 45' au contenit puşcăturile, se aud numai tunuri mai rare. Pe la 
5 h 15” au mai contenit tutnurile. Continuă însă tare puştile şi maşinile de puşcat. Se pare a fi 

ceva mai departe. Sunt 6 h a.m. - tunurile şi puştile, respectiv maşinile se mai aud, dar mai rar. În 
acest moment un aeroplan zboară către Ocna - Orlat. Nu e alb - a făcut o recunoaştere către Orlat, 
apoi către Şura Mică, Ocna şi acum la 6 h 38' a reîntors către Cisnădie. Verosimil e aeroplan 
duşman. Tunurile iar bat mereu jur împrejurul oraşului. Tunuri şi puşti către Orlat s-au auzit pe la 
9 h seara când m-am dus să mă culc. Despre aceste lupte grozave se ziceau fel de combinaţii. 
Mulţi oameni au ieşit pe Hundericken de s-au uitat la duelul de artilerie. Unii afirmă că vedeau 
când explodau grenatele. Unii spun că duşmanul ar fi fost de la Poplaca şi ai noştri la Orlat - Gura 
Râului şi între aceste distanţe ar fi urmat lupta grozavă ce ni se părea aşa aproape. Detunăturile 
deschise din tunuri mai mici ce se auzeau din partea de către Stallarvise (Mallarvise?) şi înspre 
Dumbravă se zice că ai noştri ar fi puşcat cu Leichte Handbuze [carabine uşoare, n. ed.] înspre 
Dumbravă. Se mai afirma că o altă aripă a duşmanului ar fi paralel cu Roşia şi că pe dealurile 
Roşiei ar fi ai noştri. Aceşti oameni afirmă că ar fi fost încă un aeroplan. Noi nu am văzut, fără 
numai pe cel descris mai sus. Oamenii din Hundericken spun că a venit la ei un cărăuş dinspre 
Copşa, de loc din Cristian şi le-a spus că Cristian, Şura Mică şi Săsciorii ar fi evacuate de tot şi că 
dinspre Sibiu spre Şura Mică nu se poate merge. Spre seară, când să merg la culcare, am auzit de 
la servitorii din curte că pe Schevisgasse o fată a fost împuşcată prin şolduri de un glonţ de puşcă 
inamic. Ziceau că tot oraşul vorbeşte de aceasta. Căruţe şi care multe şi automobile, am auzit şi în 
seara aceasta pe drumul Sării către Ocna. 


Joi 14 septembrie 


După miezul nopţii, spre joi dimineaţa, sculându-mă am deschis fereastra, şi am auzit atât eu 
cât şi Veturia, bubuituri de tun, ropote de puşti, în direcţia Orlatului. Dimineaţa la 5 - 7 h se auzea 
câte un tun. A urmat apoi linişte. Zi frumoasă, cu soare cald. Pe la 8 h 1/2 dimineaţa, servitorul 

„Albinei”, Dum. Opriş, care doarme la Comănescu pe Nollervisse, spunea că ieri s-a urcat în pod şi 
a văzut că inamicii puşcau cu tunuri (cele deschise) de pe Exercitzplatz peste oraş către Ocna, 
Şura Mică iar alţii de pe la Poplaca către Orlat. Continua că alaltăieri s-au auzit luptele la baionete 
cam 6-8 minute. Dimineaţa în oraş se vorbea că multe familii săseşti (Artz, Comers, Seraphim, 
Frentz etc.) refugiate s-au reîntors în oraş. Lucrul acesta mi l-a confirmat şi Lissai şi bărbierul 
Ehling când am fost - către prânz - la tuns. Lissai, cu care am vorbit către 11 h, spunea că ieri au 
puşcat duşmanii către gară, că s-a şi aprins ceva, dar nu a ars mult. El a afirmat că duşmanii ar fi 
în Cristian. De necrezut însă. Tot el spunea că Seraphim a spus că în Braşov primar e dr. 
Baiulescu32 şi armata inamică se poartă omeneşte. Servitorul Belu, care înspre seară ieri nu a venit 
la „Albina” să se culce aci, mi-a spus că la prânz l-a prins şi l-a deţinut o patrulă, sub motiv că 
documentele de liberare de miliţie i-ar fi false. L-a dus la maiorul (probabil Rainer) la care s-a 
legitimat şi la 4 h azi dimineaţa, însoţit de doi soldaţi a reântors. Pe la amiaz am fost la bărbier. 
Ehling spunea că ieri în Saltzgasse părţi din şrapnele au ucis o femeie cu un copil. Ce e adevărul - 
nu am putut controla azi. Tot el spunea că i-a spus fiul său, cadet, care a venit alaltăieri să ducă 
rămasele regimentului 8 că mulţi refugiaţi ar vrea să se reîntoarcă din Cluj. La amiaz nevastă-mea 
s-a dus de a citit avizul maiorului Rainer din 13 crt de ieri. Cine fură sau ascunde obiecte furate - 
spânzurat. Armele şi materiile explozive să se ducă la Gyarvaros - altcum pedeapsă grea. După 8 
h seara nimeni pe stradă. Numai la farmacie şi doctor. Tot aci a cetit un aviz că azi se-ncepe 
şcoala şi pentru băieţi şi pentru fete în palatul Brukenthal33. Azi după amiaz pe la 1 h -a venit o 
comisie să conscrie pe cei rămaşi în oraş. Cu ce scop? Pentru alimentaţie? - Orice, nu se ştie. 
Gazete se spune că vor fi fost un „Est” din 10 crt. cu ştirea că Silistra e ocupată de armatele 
bulgaro-germane şi că s-au făcut 60.000 prizonieri. Grecia nu s-a declarat. Sarrail n-a început 
ofensiva şi se cere delăturarea lui. Ştirile mi le-a adus Lissai. Toată după amiaza a fost linişte. Prin 
oraş soldaţi de-ai noştri şi care şi căruţe ce duceau diferite obiecte. Se zice, că de la staţia 


304 


tramvaiului la Unterstadt se-ncarcă lăzi mici în care şi merg peste Cibin la Ocna. Punct la 6 h p.m. 
a apărut deasupra oraşului un aeroplan venind de către sud şi ţinând către Orlat - Gura Râului, 
acolo de unde sunau ieri luptele. Era foarte sus, se vedea ca un punct. Când era deasupra oraşului 
am auzit pocnituri de puşti. Probabil trăgeau după el. L-am pierdut. La 6 h 40’ a apărut iar 
reîntorcându-se. În vremea aceasta s-au auzit şi câteva bubuituri de tun. S-a reîntors. L-am văzut 
bine. Şi astă seară s-au auzit multe care, căruţe şi automobile spre Drumul Sării. 


Vineri 15 septembrie 


Zi rece, noroasă şi cu ploaie. Toată înainte de amiaz linişte, nici o împuşcătură. Soldaţi de ai 
noştri, tot mai mulţi în oraş. Se zice că duşmanul a fost silit să se retragă mult. După altă 
versiune, alaltăieri duşmanii au fost bătuţi la Sălişte, căci - se zice - lupta acolo a fost. Această din 
urmă ştire mi-a spus-o Bârsan de la garda civilă că le-a comunicat-o aseară o patrulă. Ce e 


adevărul nu se ştie. După indicii se poate presupune că duşmanul s-a retras. Ce se petrece în ţară? 
- încă nu se ştie. Se susţine şi azi că Silistra ar fi luată de armatele aliate bulgaro-germane şi că 
sunt zeci de mii prizonieri. După o altă ştire spusă de o patrulă şi comunicată mie de Bârsan, 
Grecia ar fi intrat în Bulgaria. Cum? Lissai spune, că în „Pester Lloyd”-ul de la 10 crt. se spune că 
armata inamică ce a pătruns Orewvo ar fi fost luată cu foc din spate, de la Cladovo de bulgari şi că 
noi, peste tot, pe toate fronturile stăm bine34. 


Dra Ştefan îmi spunea că ieri la ei au fost detunături multe de puşti şi că continuu trec în sus 
şi în jos soldaţi de ai noştri, ducându-se către cazarmă în direcţia inamicului. Spunea că alaltăieri, 
când a fost lupta, au trecut mulţi cu un fâhnrich şi că s-au oprit în dreptul locuinţei lor. A venit 
apoi un locotenent şi cu acesta s-au dus în schwarmlinie [formaţie de trăgători, n. ed.]. După 
amiaz, s-a zvonit că pe drumul Cisnădiei din oraş, românii au fost scoşi din case şi-n podul 

caselor s-au aşezat maşini de puşcat; mai departe că duşmanii au înaintat până la Miercurea şi că 
în luptele de la Sălişte ar fi predat mulţi din ai noştri. Ce-i adevărul? - cine ştie. Atât e cert că pe la 
şcoala de cadeți s-au tras sârme, şi dincolo de sârme, locuitorii pot trece numai cu permisiune 
militară. Azi am citit în „Ujsâg'-ul din Cluj rapoartele din 11. Pe frontul ardelean nimic deosebit. 
Silistra ocupată, dar numai 2 tunuri au căzut pradă la armatele bulgare. Se vede [că] a fost 
evacuată. Tot aci am citit că Consistoriul din Blaj a trecut la Oradea cu mitropolitul. De la Popescu 
am aflat, dar mi-a confirmat şi arhm. Puşcariu în şedinţa de azi, că ieri l-a căutat maiorul Rainer cu 
dr. Borcea35 şi i-a spus că preoţii n-au motiv de temere să iasă pe stradă, să-şi vadă de ocupaţii, 
căci nu li se întâmplă nimic şi pentru delăturarea bănuielilor. La 5 h m-au chemat la şedinţă la 
Consistoriu. Aci Puşcariu a comunicat că 2 detectivi i-au adus la cunoştinţă că Consistoriul să 
plece imediat la Oradea. A rămas să se ia informaţii şi mâine la 9 h să ne întâlnim din nou. Aici 
era un „Pesti Hirlap” cu comunicat Notter din 13, în care se spunea că armatele noastre s-au retras 


în Csic [Ciuc, n. ed.]. Reieşea că Silistra a fost cedată fără luptă. Unii spuneau că duşmanii au luat 
din Braşov 40 de ostatici. Tot azi am citit jurnalul din 6 crt cu vorbirea lui Andrassy pentru 
convocarea delegaţiunilor şi o convorbire a lui István Károly despre neregulile şi grozăvenile 
evacuărilor din Ardeal. Azi la biserica evanghelică, ferestrele le-au acoperit cu scânduri, fiind toate 
cu picturi scumpe. Mai mulţi soldaţi din Pesta au sosit să ducă lucruri de la şcoala de cadeți. Pe la 
7 h seara s-au auzit două detunături. Se zice că una a fost o bombă aruncată asupra bisericii 
săseşti celei mari. Adevărul? - îl vom vedea mâine. 


Sâmbătă 16 septembrie 


Azi dimineaţă am aflat că detunăturile de aseară de la 7 h au fost şrapnele care au explodat în 
oraş. Aseară, înainte de plecare am auzit la servitor, în locuinţă, voci străine. M-am dus să văd ce 

e. Era socrul său, un bătrân (Gubicza) de aproape 80 de ani din Orlat, care venise după peripeții la 
Sibiu. Spunea plângând că pe locuitorii din Orlat i-a scos din sat armata noastră şi după ce a trăit 
opt zile cum a putut, pe câmp, s-a reîntors şi nu a mai găsit nimic din ceea ce a avut. Spunea că 
inamicii au fost şi în Orlat şi acum armatele noastre îi caută către Gura Râului. Azi dimineaţă s-au 
auzit continue detunături de puşti şi tunuri. Eu am fost de dimineaţă la baia de aburi, la care a 
adus apa din Sahavis. Pentru prima dată baie de la declararea războiului. Apoi am fost la 
Consistor, unde s-a discutat din nou chestia plecării. Nu m-am putut decide, căci Borcea şi Proca, 
care au vorbit cu maiorul Rainer spuneau că ne punea la dispoziţie vagon de marfă în care e 
riscant a călători cu copii. Pe la 10 h am mers cu nevastă-mea la dna Moga, care era informată că 
plecăm. Erau foarte, foarte îngrijate. Mi-a arătat locul în salon unde a izbit grenata la 1-2 
septembrie. Spuneau că în pod se vede mai tare. Tot dânsele spuneau că au informaţia că în oraş 
nu se vor mai face internări sau arestări fără ştirea primarului. Am mers apoi la Bârseanu, dar nu 
l-am găsit acasă. L-am întâlnit pe drum, era cu prot. Stroia36. Nu ştia ce să facă. Cât am stat de 
vorbă tunurile bubuiau continuu. Aci am aflat că marţi, după declararea războiului, învăţători şi 
preoţi din Răşinari au fost scoşi din sat. Preoţii locuiesc şi acum la şcoala centrală. La 12 h Veturia 
s-a dus la Rainer să întrebe cu ce tren am merge. Răspunsul a fost că nu ştie, cu care va veni. În 
urma acestui răspuns ne-am decis că nu mergem. După amiaz s-au mai retras şi alţii: A. Bârseanu, 
dr. Borcea, Turdoian, dr. Stan etc. Primarul a zis că regretă că pleacă Consistoriul iar către dr. 
Borcea să rămânem în oraş, unde trebuie să ne sprijinim şi ajutăm reciproc şi unde nu putem 
năpăstui populaţiunea necăjită. Zicea că pentru siguranţa personală e mai bine înlăuntrul ţării, 
însă n-avem ce face. Trebuie să mai stăm acasă, orice s-ar întâmpla. Pe la 3 h 1/2 m-am dus şi eu 
la primar. Am cules aceleaşi impresii. Mi-am oferit serviciile, şi spunea că pentru un birou de 
mijlocire să le dau ajutor, ceea ce le-am şi promis şi le-a părut foarte bine. Apoi am fost la 
Consistor, la verificarea protocolului de ieri: arhm. Puşcariu, care încă rămâne aci, îi părea bine că 

nu merg, asemenea şi la alţii cu care m-am întâlnit. De la Consistor am venit acasă cu dl A. 
Bârseanu, care spunea că către şcoala de cadeți s-au tras sârme pentru a împedica patrulele 
duşmane a veni către oraş. Spunea că ieri dna Bârseanu şi proprietăreasa casei lor, dna Luidner 
s-au dus la locuinţe după unele, altele şi când s-au reântors zburau gloanţele deasupra capetelor 
lor. De la dl Bârsean, am auzit că bulgarii la Turtucaia au avut un mare succes, au luat peste 
20.000 prizonieri şi o sută tunuri. Hindemburg a felicitat pe Zsekor:7. Încolo, şi după amiaz s-au 
auzit puşcături de tun. În cafenea se auzea că patrule duşmane sunt la cimitirul central; ale 
noastre au staţiunea la cimitirul militar. Era să uit. Azi mi-a spus dl Bârseanu că la muzeu s-au 
făcut vineri seara în 1 septembrie trei lovituri, cari au pătruns prin zid şi acoperiş. 


A fost o zi noroasă, cu ploaie. Când scriu aceste şire 7 h 15'dna Stroia, soţia protopopului e la 
servitorul băncii Simion să-şi ia informaţiuni de la socrul acestuia despre cele ce s-au întâmplat în 
Orlat şi în satele din jur. 


% 


Toamna anului 1916 a fost şi pentru noi şi pentru toată lumea bogată în evenimente. La 
15/28 august România a declarat războiul monarhiei Austro-Ungare şi armatele române au trecut 
munţii în Transilvania. Eu în ajun eram pregătit să plec la Dej, să văd acolo pe dr. Teodor Mihali. O 
presimţire sau ce m-a făcut ca în momentul din urmă să renunţ la această călătorie şi să rămân 
acasă. Era cald. Dormeam cu ferestrele deschise. Pe la orele 3-4 dimineaţa, aud în curte mişcări 
din ce în ce mai zgomotoase. les să văd ce poate fi? Curtea plină de lume care venise la „Albina” 
să ridice depuneri. Atunci mi s-a comunicat declararea războiului din partea României, şi că 
garnizoana din Sibiu a părăsit oraşul. Peste drum la poştă se făceau mari pregătiri de evacuare, iar 
vis à vis de „Albina”, la Comenduirea Pieţii se ardeau în curte arhivele. Ne-am îmbrăcat şi noi. Eu 
dădeam mulţumită lui Dumnezeu că nu plecasem în drumul proiectat şi că puteam fi cu familia. 

Mă gândeam cu groază prin ce chinuri aş fi trecut dacă plecam şi ştiam familia singură, fără să mă 
mai pot întoarce, şi fără a avea ştiri de la ai mei. 


Oraşul se evacua. Noi însă rămăsesem liniştiţi acasă. Sibiul era atacat de armatele române, 
care făceau din când în când incursiuni cu patrule de infanterie şi cavalerie în oraş. Intelectuali 
saşi şi români erau toată ziua pe Bretter, discutând eventualităţile şi aşteptând să intre armata 
română. În aşteptarea aceasta, treceau zilele fără să se întâmple nimic decisiv. Eu continuam să 
stau cu familia. Din când în când, dacă începeau împuşcăturile, coboram în pivniţă. La vreo două 
săptămâni, am fost ridicat şi dus la Comandament. Acolo am mai găsit pe avocatul Ivan, de 
asemenea ridicat şi el. La noi a venit să mă ridice Mendel din Porumbac, care făcea servicii la 
Poliţia Militară Austro-Ungară. Veturia, îndată ce am fost ridicat, s-a pus pe lucru să mă elibereze. 
S-a dus la primarul oraşului, bătrânul Albert Dörr, şi cu el împreună la Comenduirea Pieţii. Au 
vorbit cu comandantul oraşului, un maior foarte băţos. De acolo s-au dus la Poliţia oraşului, dar 
nici acolo n-au putut isprăvi nimic. Au venit seara târziu la mine, la Comandament. Mi-au spus pe 
unde şi cum au umblat şi că n-au putut să mijlocească eliberarea mea. Mă vor duce la Ocna 
Sibiului, dar să nu-mi fie teamă, că nu mi se va întâmpla nimic. Veturia din partea ei mi-a spus, că 
va face tot posibilul să vină după mine. Primarul, mi-a arătat cu acea ocazie multă prietenie şi mi-a 
dat tot ajutorul ce se putea da. De fapt seara târziu ne-au dus la gara mică din suburbiul „Fabrică”, 
unde ne-au urcat în vagoane de marfă. Tot acolo aduceau şi pe soldaţii răniţi din luptele de 
patrule din jurul Sibiului. Era întunerec. În gara cea mai mare nu mai avea nici o circulaţie. 
Românii o ţineau sub focuri de puşcă de pe dealurile Guşteriţii. La Ocna ne-a dus sub pază 
militară, la casa lui Câmpeanu, unde am rămas până dimineaţa. Erau paie aşternute pe jos, pentru 
cei ce voiau să se culce. Nu m-am culcat. Am privegheat toată noaptea, făcându-mi fel şi fel de 
închipuiri. Paznicii noştri erau nişte honvezi, rezervişti, români din Banat. leşind odată afară, unul 
dintr-ânşii s-a apropiat de mine şi mi-a spus: „Domnule, dumneavoastră sunteţi român. Să nu vă 

fie teamă. Nu vi se va întâmpla nimic. La Sibiu însă nu vă veţi mai putea întoarce. Vă vor duce 
undeva mai înlăuntru ţării. A doua zi dimineaţă, pe Ivan şi pe mine ne-au dus la Comenduirea 
Armatei, care era instalată în Hotelul Băilor. L-au luat la interogatoriu pe bietul Ivan. L-au ţinut de 
la 8 până la 12 ore. Atunci i-au dat drumul, adică l-au redat paznicilor. Cu el a ieşit şi un 
locotenent auditor (de la Justiţia Militară), care a dat ordin soldaţilor ce ne escortau, să ne ţină 
separați unul de altul şi să nu vorbim nimic între noi. Ivan însă când a trecut pe lângă mine mi-a 
şoptit: „Biografia”. După masă m-au dus din nou la Comenduire. Am aşteptat până către seară, 
către ora 5, fără să fiu chemat la ascultare. Într-un târziu m-au introdus la ofiţerul auditor, care 
dăduse ordin să ne ţină separați. Am aflat, era un sârb renegat, Popovici. Grefierul, un 
sublocotenent tânăr care se uita cu oarecare compătimire şi bunăvoință la mine. Ofiţerul m-a 
întrebat de ce n-am plecat din Sibiu când s-a ordonat evacuarea ? Pentru că - răspund eu - nu eram 
în categoria celor obligaţi la evacuare şi pentru că primarul mă rugase să nu plec. Altă întrebare 


nu mi-a mai pus. Sublocotenentul însă mi-a oferit scaun şi mi-a spus că li s-a telefonat din Sibiu, 
că familia mea, soţia şi cei doi copii au plecat la Ocna şi diseară vor fi aici. După aceea 
sublocotenentul m-a invitat la cină. Din vorbă în vorbă, am aflat că dânsul este avocat de la Turda, 
pe care eu îl servisem într-o afacere de bancă pe când eram director la „Ardeleana”. De atunci mă 
ştia. Ţinea să se revanşeze pentru serviciul ce-i făcusem cu acea ocazie. De la el am aflat, că de la 
Sibiu li se telefonase să nu mă ancheteze. Eram foarte curios să ştiu ce se întâmplase şi aşteptam 
cu nerăbdare sosirea Veturiei şi a copiilor. 


Seara târziu au sosit la Ocna armatele şi cartierul general al lui Falkenheim, comandantul 
german al frontului din România. Veturia însă tot nu venea. Când eram mai îngrijorat, soseşte şi 
Veturia cu copiii şi cu fata de serviciu, Regina. O tânără şi voinică săsoaică de la Mediaş. Veniseră 
cu căruţa. Ne-am căutat o casă unde să rămânem peste noapte. Am găsit la un ţăran în apropiere 
de gară. Acolo am cinat din merindea ce o aduseseră de la Sibiu şi am aflat cele întâmplate acolo. 


310 


Adecă Veturia era hotărâtă să nu mai rămână în Sibiu şi să facă tot posibilul să vină după mine. 
Alergând în dreapta şi în stânga pe la autorităţi, a întâlnit pe un ofiţer Gagyi de la Poliţia Militară 
Austro-Ungară. l-a spus ce s-a întâmplat şi ce vrea să facă. Gagyi i-a comunicat că mă cunoaşte de 
pe când eram student la universitate şi că el va telefona la Ocna să se renunţe la audierea mea şi-i 
va pune la dispoziţie un mijloc de transport să vină cu copiii la mine. În adevăr, acest Gagyi era 
fiul unui învăţător săcui de la Făgăraş, cu care împreună ascultam cursurile de limba română ale 
lui Ciocan la Universitatea din Budapesta. El, Gagyi, cum ştia ceva româneşte din copilărie, ţinea 
să se perfecţioneze. Trecea ca un specialist pentru unguri în chestiunile româneşti. El venise la 
Sibiu să evacueze Consistorul şi „Albina”. Acum ştiam totul. Ştiam că numai stăruinţele şi 
devotamentul Veturiei care pusese totul în mişcare, să poată veni lângă mine, am să mulţumesc 
că am trecut uşor peste această afacere şi că n-am fost trimis în lagăr, ca bietul Ivan. 


A doua zi dimineaţă m-am interesat cum putem pleca mai departe. Ne înţelesesem ca să 
mergem împreună la Beiuş şi de acolo eu să mă duc la Budapesta. Aşa se indicase de Poliţia 
Militară. Pe la amiazi am plecat cu un tren de marfă, spre Copşa. Era ploaie şi rece. Veturia cu Pica 
la piept. Era abia de 6 luni. Se temea să nu răcească. La Loamnăş, trenul a zăbovit vre-o 3 ceasuri. 
Veturia tot timpul s-a plimbat cu Pica în braţe pe peron. Din când în când o mai luam şi eu. Îmi era 
grozav de milă de biata Veturia. Cu mare greutate şi cu mai mare întârziere am ajuns la Copşa. 
Spre norocul nostru am prins un tren de persoane. Am găsit locuri de şezut la clasa a Ill-a. Eram 
fericiţi. Copila a fost cam neliniştită, şi din cauza ei Veturia dimineaţa era foarte frântă. Nedormiţi 
şi obosiţi am ajuns la Oradea. De acolo la Beiuş în casa primitoare şi caldă a bunilor părinţi. 
Veturia şi copiii au rămas acolo. Eu, după câteva zile, am plecat la Budapesta. Pe Nelu l-am înscris 
în şcoala din Beiuş, la învățătorul Roşu. De Crăciun am venit şi eu la Beiuş. Nu m-am mai reîntors 
la Budapesta. Ne-am făcut formele de călătorie şi pe la începutul lui februarie 1917 - după o 
jumătate de an de şedere la Beiuş - ne-am reîntors la Sibiu. Călătoria n-a fost uşoară, în cap de 

iarnă şi pe un ger cumplit. Trenurile circulau foarte anevoie, mai cu seamă în Ardeal, care fusese 
teatru de luptă. Îmi amintesc grija şi teama Veturiei pentru Pica, care abia trecuse printr-o grea 
tuse convulsivă. La tot pasul controluri militare, cu oameni care se uitau chiorâş la noi, ca români. 


Ca şi la evacuare, în Loamnăş iarăşi am avut ghinionul să zăbovim cu ceasurile. Vagonul 
îngheţat, Veturia cu Pica în braţe se plimba de la un capăt la altul, să o încălzească, să nu 
răcească. În fine după multe necazuri am ajuns la Sibiu. Locuinţa neîncălzită. Cu foc încontinuu 
am ajuns - după câteva ceasuri - la o temperatură suportabilă să ne putem odihni şi noi puţin. 


Din februarie 1917 până la sfârşitul războiului din octombrie 1918, viaţa noastră a fost foarte 
moderată şi destul de grea. În Sibiu jubilau saşii şi germanii. Noi, românii, eram abia toleraţi. 
Când ieşeam pe stradă, lumea se uita cu ochi răi la noi, ca şi când noi am fi făcut război Ungariei. 
În restaurantul „Stadtpark”, unde obişnuiam să ne întâlnim la câte un pahar cu bere, sălile mari 


erau deschise numai saşilor şi germanilor. Nouă, românilor, ni se pusese la dispoziţie o masă în 
„sckank”, adică în camera în care se aduceau şi se desfăceau butoaiele de bere. Şi această masă 
aşezată după uşă. Se poate vedea ce atmosferă grea şi încărcată aveam la Sibiu. 


„Masa studenţilor” nu mai funcţiona în aceşti doi ani. Localul ei a fost rechiziţionat pentru 
popota ofiţerilor de honvezi. Astfel Veturia s-a putut ocupa de casa şi de gospodăria ei. Cum avea 
multe cunoştinţe în satele dimprejur, prin părinţii copiilor care fuseseră la masă, procurarea de 
alimente era pentru noi mai uşoară. Cu toate acestea ne provoca multe griji. Aveam noroc şi cu 
Glâmboaca. Ne veneau în ajutor rudeniile de acolo. În mai multe rânduri ne-am dus şi noi după 
alimente. Nelu era la şcoala primară a saşilor. În vara anului 1917 şi 1918, Veturia a fost cu el la 
Ocna Sibiului, unde mă duceam şi eu să-i văd. Drumul îl făceam pe jos. Acolo trăiau mai liniştiţi. 
Călătorii făceam mai puţine şi pentru că se călătorea greu şi pentru că ţineam să fiu cu familia. 

Totuşi am fost de vre-o 3-4 ori la Budapesta în chestiuni de ale „Albinei”, chemat de ministrul de 
interne Sândor Jânos, care se interesa şi controla activitatea „nepatriotică” a băncii. Orice chestiuni 
avea, le discuta cu mine. Mai târziu şi Veturia a fost înhăţată cu diferite doamne române şi străine 
în serviciul soldaţilor de prin spitale. Viaţa socială era restrânsă la raporturile de prietenie cu 
câteva familii. Veturia era mult împreună cu familia Moga, cu doamna şi domnişoarele. Zilele 
treceau greu, dar speranţele de un sfârşit bun creşteau şi ne dădeau putere de rezistenţă. 


În fine, la sfârşitul anului 1918, am fost ales reprezentant al cercului Nocrich, pentru Marea 
Adunare Naţională care se întrunea la Alba lulia şi în care s-a decis Unirea cu România. 


A urmat apoi epoca postbelică. Îndată după constituirea Consiliului Dirigent pentru Ardeal şi 
instalarea lui la Sibiu, am fost chemat secretar general pentru resortul finanţelor. În această 
calitate am condus propriu-zis acest resort, şeful lui Aurel Vlad, fiind prea pasionat pentru 
politică, decât să fi avut timp pentru bucătăria zilnică a acestui important resort. În timpul acesta, 
am lansat şi am făcut o propagandă intensă pentru împrumutul Ardealului, care - pentru 
împrejurările de atunci - a avut un rezultat foarte bun. 


În 1919 am fost ales deputat pentru Parlamentul României întregite, în cercul Nocrich, ţinutul 
natal al părintelui meu. Despre activitatea mea în Parlament am amintit în capitolul Conferinţe şi 
tratative Internaţionale. 


În 1922 am fost numit profesor titular pentru catedra de finanţe publice şi legislaţie financiară 
de la Academia Comercială din Cluj. Aici e locul să amintesc, că cu doi ani mai înainte, când o 
comisiune compusă din profesori universitari de la Bucureşti, în care ocupa un loc Nicoale lorga, 
Vasile Pârvan şi alţi profesori distinşi a făcut propuneri pentru numirea profesorilor la 
Universitatea de la Cluj, pe mine mă propusese - după cum mi-a spus Victor Onişor38 -ca profesor 
pentru Finanţele publice. Când mi s-a comunicat lucrul acesta, am declarat că pierdusem de mult 

contactul cu ştiinţa, eu făcând în anii din urmă numai practică financiară, şi că prin urmare nu mă 
pot încumeta să primesc această însărcinare. Când am văzut însă lista completă a profesorilor, 
mi-am dat seama, că puteam foarte uşor fi şi eu între ei. De aceea când în 1922 am fost numit 
titular la Academia Comercială, n-am mai făcut nici o rezervă. Dimpotrivă, am fost fericit că 
îmbrăţişez o carieră pentru care mă pregătisem şi care fusese idealul tinereţii mele. În septembrie 
1922 mi-am început şi activitatea de profesor. Prelegerea inaugurală am tinut-o cu ocazia 
deschiderii cursurilor, vorbind despre „frământările sociale” ale veacului al XIX-lea şi al XX-lea. Îmi 
amintesc şi acum de entuziasmul cu care a fost primită de studenţi, de profesori şi de publicul 
asistent, această prelegere inaugurală. 


După retragerea armatelor române din Ardeal în 1916 şi ocuparea Vechiului Regat prin 
armatele germane, ungurii au ajuns la convingerea că hotarele ţării nu pot fi străjuite decât de 
elementul unguresc. În consecinţă au plănuit un fel de zonă culturală în jurul munţilor care să 
crească populaţiunea exclusiv în spirit unguresc. Cât de largă şi cât de lungă ar fi fost ca teritoriu, 
nu se poate şti. În tot cazul, ea se extindea în ţinuturile româneşti de la poalele Carpaţilor. Ungurii 
voiau să maghiarizeze toate şcolile din această zonă. Ar fi putut-o face prin lege, nu voiau însă să 
apară ca maghiarizatori. Le convenea mai bine să o facă cu persuasiune, convingându-i pe 
susţinătorii de şcoli confesionale să le cedeze statului. Susţinătorii de şcoli confesionale erau 
numai biserica greco-orientală şi greco-catolică, dar cu deosebire cea greco-orientală. Trebuiau 
câştigaţi pentru ideea aceasta conducătorii acestei biserici, preoţi şi mireni. 


În scopul acesta s-au trimis persoane anume însărcinate cu persuasiunea acestor conducători. 
Sibiul era centrul mitropoliei şi al arhiepiscopiei. Aici a fost trimis baronul Petricevici Horvath, care 
după ce ne-a cunoscut pe fruntaşi, căuta să ne convingă că e în interesul nostru să renunţăm la 

şcoli. Sfatul acesta ni-l dădea oriunde îl întâlneam: în birouri, în şedinţe, cafenele, restaurante. 
Până la urmă a izbutit să ne întrunească pe toţi la o masă ce ne-o dădea el la Hotel „Bulevard”. A 
fost un banchet la care a luat cuvântul dintre ai noştri dr. Vasile Bologa şi pare-mi-se, dacă-mi 
aduc bine aminte, asesorul Ivan. Fireşte i-au cântat în strună. După acest banchet am adus în 
Consistor o hotărâre, mai mult sau mai puţin favorabilă instituţiunilor baronului Horvath, adică, 
prin care anunţam cedarea şcolilor în scopul urmărit de guvern; numai Andrei Bârsan şi, 
pare-mi-se, Ilon Lupaş au fost contra hotărârii noastre. Banchetul de la „Bulevard” ajunsese a fi 
obiect de satiră şi batjocură pentru toată lumea românească. Foaia părintelui Bălan s-a ocupat de 
el în vreo două sau trei numere ale gazetei sale. După ce am adus hotărârea anunţată mai sus, 
ni-a părut rău de slăbiciunea avută şi nu ştiam cum să o reparăm. O bucată de vreme discuţiile 
dintre noi nu se puneau decât pe această chestiune. Eu am fost însărcinat să călătoresc la Vinerea, 
la dr. loan Mihu, pentru a-l consulta de s-ar mai putea îndrepta această fatală hotărâre. 


Eram însărcinat să călătoresc la Arad, să văd în acelaşi scop pe Vasile Goldiş. La Vinerea avea 
să meargă, dar separat, şi asesorul Ivan. M-am executat de îndatorirea luată asupra mea. Primul 
meu drum a fost la Vinerea, unde l-am găsit pe Mihu într-o fază foarte proastă. Supărat pe toată 
lumea românească, dar îndeosebi pe noi asasinii şcolilor. Mi-a făcut o primire destul de 
dezagreabilă. 


Făcea mai mult imputări, iar când i-am amintit eu chestiunea, dacă nu crede că ar fi vreun 
mijloc de a ne debarasa de hotărârea luată, vreo posibilitate de revizuire, mi-a răspuns prompt: 


„Ar fi una, ca sinodul să anuleze hotărârea, sinodul care ne sta tocmai în faţă”. 


De la Vinerea am plecat la Arad, am luat contact cu Goldiş, pe care l-am găsit în cancelarie la 
Consistor. Mi-a spus „Voi nu înţelegeţi că din hotărârea fatală a voastră aţi renunţat la cel mai 
firesc drept al nostru la limba noastră românească. N-aveaţi dreptul a o face. Cât priveşte anularea 

acestei fatale hotărâri s-ar putea face printr-o hotărâre a sinodului arhidiecezean dar n-am 
încredere în sinod. Dacă voi Consistoriul, unde sunteţi cei mai buni, n-aţi avut curajul unei 
hotărâri bărbăteşti, cum o să-l aibe sinodul, unde sunt membrii atât de diferiţi şi cu interese atât 
de deosebite”. 


M-am reîntors din acest drum cu oarecare speranţă. Rămânea acuma ca în cadrul raportului 
nostru către sinod să facem menţiunea şi de această hotărâre, ca astfel sinodul să poată proceda 
la revizuirea ei. Sinoadele bisericii ortodoxe s-au ţinut curând, la Duminica Tomii. Pentru sinoade, 
guvernul îşi numise reprezentanţi, care deşi nu aveau nici o bază legală, erau reprezentanţii 
guvernului cu drept de veto şi cu autoritate mai mare chiar ca a episcopilor. La Sibiu a fost numit 
comisar Horvath. La Arad pare-mi-se, Barabâs Bela, deputatul Kossuth-ist, mare şovin dar în 
relaţiile sale personale, bun prieten cu fruntaşii politici din Arad. La Caransebeş nu ştiu cine a fost 
numit. 


Caransebeşenii s-au mântuit de el prin aceea că nu s-au prezentat în număr legal ca să poată 
ţine sinodul. La Arad, chestiunea a fost pusă în prealabil, având deputaţii sinodali să răspundă 
următoarelor întrebări: dacă e legală delegarea unui reprezentant al guvernului şi dacă sinodul 
poate să-şi continue lucrările în prezenţa unui asemenea delegat. Răspunsurile au fost: Nu. 
Episcopul a încheiat sinodul şi ducându-se la Barabás, oferindu-i braţul să iasă împreună din 
biserică. Totul s-a petrecut ca o farsă. 


La Sibiu, lucrurile au fost mai complicate. Mangra se adresase protectorului său, contele Tisza, 
cerându-i sfatul ce are să facă. Se zice că Tisza l-ar fi sfătuit să nu-l primească pe delegatul 
guvernului, delegaţia neavând nici un temei legal. Cu toate acestea, Mangra n-a îndrăznit să o 
facă. A procedat de aşa formă că n-ar exista comisar guvernamental. A deschis sinodul fără să 


ţină seama de prezenţa lui, deşi cu o zi înainte la sosirea reprezentantului guvernului trimisese pe 
arhimandritul Roşca ca să-l salute în numele bisericii. 


Faptul acesta a înăsprit şi mai mult relaţiile dintre ei. La şedinţa următoare a sinodului, şedinţă 
de lucru, delegatul guvernului s-a prezentat însoţit de o droaie de agenţi. La ordinea zilei era 
tocmai chestiunea şcolilor şi în legătură cu aceasta, chestiunea comisarului guvernamental. 
Raportorul comisiei era doctorul Aurel Vlad, care a propus ca moţiune: anularea deciziilor cu 
privire la şcolile din graniţă şi nerecunoaşterea comisarului guvernului. În decursul referadei lui 
Aurel Vlad, care vorbea după felul lui tare şi fără menajamente, comisarul Horvath dădea în 
continuare semne de nelinişte. La un moment dat s-a ridicat şi a spus oratorului: „Dacă mai 
continuaţi pe tonul acesta suspend şedinţa”. Se înţelege că Aurel Vlad nu s-a intimidat. A 
continuat, poate chiar mai aspru ca până atunci. Când a auzit moţiunea, comisarul guvernului, s-a 
ridicat şi ne-a declarat sinodul închis. În acel moment au apărut jandarmii postați la intrare cu 
baioneta pe puşcă, cerând celor prezenţi să părăsească imediat sala. Noi am plecat în bună 
dispoziţie, mulţumiţi că în sfârşit s-a putut repara greşeala din trecut. 

Dar mulţumirea noastră era cu atât mai mare cu cât moţiunea fusese primită cu aproape în 
unanimitate. Din 60 de deputaţi sinodali, numai 5 au votat contra şi anume: Voilean, Triteanu, 
Vlaicu, Sulică şi Chelar. 


Surpriza pentru noi a fost prietenul Lazăr Triteanu. Cei care cunoşteau lucrurile mai 
îndeaproape ne-am dat seama că a făcut-o pentru prietenia lui cu baronul Horvath, pe care-l 
adusese în casă nevastă-sa care stăruia în menţinerea acestei vinovate prietenii. De Vlaicu şi Sulică 
nu ne-am mirat, ei treceau ca renegaţi notorii iar Chelariu, om de bună credinţă, o va fi făcut-o 
dintr-un exces de conştiinţă ca nu cumva cu atitudinea lui din sinod să strice şcolilor din Braşov al 
căror director era. 


Satisfăcuţi şi înveseliţi am plecat cu toţii în corpore spre „Împăratul Romanilor”. Fiind tocmai 
ora când sibienii făceau plimbarea de seară am dat acolo peste întreaga societate românească şi 
mai cu seamă peste grupul de doamne care aşteptau cu nerăbdare veştile de la sinod. Veştile 
primite le entuziasmară în aşa măsură încât la vederea grupului de deputaţi, unele dintre ele au 
sărutat pe eroii zilei. Bucuria a fost generală în toată societatea românească care a rămas la 
restaurante şi cafenea până târziu noapte sărbătorind evenimentul. 


Pentru românii din Sibiu această zi a echivalat cu o adevărată sărbătoare naţională. 


Evenimentele de aici înainte s-au precipitat în aşa măsură încât guvernul ungar nu s-a mai 
putut preocupa de chestiunea zonei culturale. Anul 1918 a fost decisiv pentru soarta războiului. 

După prăbuşirea frontului bulgar a urmat prăbuşirea de la Isonzo, apoi revoluţia în armată şi 
revoluţia în întreaga monarhie. 


Monarhia s-a dezmembrat, iar românii au obţinut Ardealul visat de generaţii. 


% 


Într-una din zilele lui septembrie sau începutul lui octombrie 1918, ieşisem să-mi fac 
preumblarea de dimineaţă pe „sub arini”. Lume era puţină ora fiind matinală. Înaintea Hotelului 
„Bulevard”, aleargă spre mine Oli Bardossy, pe atunci soţia lui Victor Deleu39, care era 
comandantul ardelenilor din armata română. Foarte exuberantă mă îmbrăţişează şi îmi spune: 


„Frontul ungar s-a prăbuşit!” 

-De unde ştii? A venit ştirea azi noapte la comandament, care o ţine în secret pentru marele 
public. Dacă e aşa mâine-poimâine se prăbuşeşte şi frontul nostru de la „Isonzo”. Aşa a şi fost. 
Deja a doua zi ştiam că frontul este pornit spre dezagregare. Soldaţii din conglomeratul de 
armată care era acolo, nemai ţinând seamă de nimeni şi de nimic îşi luaseră armele şi plecau, 
ziceau ei, spre casă. 

Câţi vor fi ajuns acasă, ştie Dumnezeu! Fapt este că ţara era plină de soldaţi veniţi de pe front. 
Anarhia în armată era generală. Când s-a ştiut că nu mai era împărat şi rege, soldaţii au început 
să-şi rupă nasturele cel mare de la şapcă, nasturele cu inscripţia: I.F.J. (Erster, Franz losef) şi 
pentru că anarhia să fie desăvârşită soldaţii se constituiră în sfaturi ostăşeşti, nemaiascultând de 
nimeni. 

Sibiul era plin de soldaţi anarhizaţi şi de soldaţi germani care începuseră şi ei să părăsească 
România ocupată şi să se retragă, conduşi de sfaturile lor ostăşeşti spre Ţara nemţească. 


Ştirile ce veneau de la Budapesta şi Viena despre schimbările ce se făcuseră şi aveau să se facă 
în structura monarhiei şi a Ungariei, măreau din ce în ce anarhia. Fruntaşii noştri naţionali se 
găseau în tratative cu guvernul de la Budapesta prin reprezentanţii săi, dr. laszi Oscar şi Bokany 
Deză pentru apartenenţa Ardealului. Între aceea la Sibiu se aglomeraseră cu câteva mii de soldaţi 
din toate armele şi din toate unităţile armatei austro-ungară, soldaţi veniţi de pe front şi căutând 
să meargă acasă în satele lor. Această mulţime de soldaţi cu armele la ei şi cu muniţie suficientă 
staţiona zi şi noapte pe peron şi în jurul gării aşteptând plecarea trenurilor în diferite direcţii (de 
la Sibiu plecau trenuri în 7 direcţii). De trecere de vreme, soldaţii de bucurie descărcau armele în 
văzduh, provocând groază şi nelinişte în toate părţile. 


Noi, fruntașii oraşului, reprezentanţii celor trei naţionalităţi ne aflam întruniţi în sala de sfat a 
oraşului. Erau acolo, saşii cu preoţii lor, ungurii cu şefii bisericii catolice şi reformate şi românii cu 
protopopul Sibiului. Discutam şi comentam evenimentele, ceream să se ia măsuri de siguranţă 
faţă de stările anarhice prin care treceam. În garnizoană sosise un regiment secuiesc şi doi ofiţeri 
din acest regiment se prezentară pentru a ne asigura că nu se întâmpla nici o dezordine şi că 
noaptea o vom petrece în linişte. Cu aceste asigurări ne-am împrăştiat. De la ora 10 seara 
începură detunări de puşcă care se auzeau dinspre gară şi dinspre mijlocul oraşului. Peste noapte 

au urmat tulburări anarhice. Dimineaţa când ne-am sculat şi ne-am dus să vedem ce s-a întâmplat 
în oraş, am găsit toată uliţa Cisnădiei devastată, prăvăliile sparte şi mărfurile aruncate în stradă. 


Dar la Sibiu era şi un mare lagăr de prizonieri ruşi în care erau concentrați mai multe mii de 
prizonieri. Aflarăm că în seara şi noaptea de pomină prizonierii au ieşit din lagăr şi au apucat spre 
Turnu Roşu, către România. În zilele care au urmat mi-am dat seama că monarhia se prăbuşise. 
Acest putregai dispărea. Tratativele de la Arad dintre români şi unguri au fost sistate şi acuma se 
făceau mari pregătiri pentru Adunarea Naţională care să decidă soarta Ardealului. 


Trebuiau aleşi reprezentanţi ai tuturor claselor şi tuturor organizaţiilor pentru Marea Adunare 
Naţională. Eu am fost ales reprezentant al cercului electoral Nocrich. În aceeaşi vreme, însă, 
căutam să pacificăm satele tulburate. În judeţul Sibiu, plasa Ocna avea delegaţi pe leronim 
Stoichiţia40 şi David Mohan, care se prezentau în mijlocul poporului în uniformele lor militare. Eu 
cu subprefectul Schâff am luat asupra noastră valea Hârtibaciului, adică regiunea Nocrich-Alţâna. 
Călătoream cu un automobil, oprindu-ne din sat în sat şi luând contact cu poporul. În unele locuri 
nu era greu de restabilit ordinea şi de a potoli ura românilor împotriva notarilor acuzaţi că au 
făcut mari nedreptăţi la împărţirea ajutoarelor de război. Mai greu era să-i potolim faţă de 
cârciumarii evrei, care din cele mai multe locuri au fost siliţi să plece. Schöff era de origine din 
cercul Nocrich, mi se pare chiar din Alțâna. Era cunoscut de ţăranii români şi saşi, ascultat şi 
urmat de ei. Mărturisesc că mi-a făcut bune servicii în acţiunea de împăciuire. Multe s-ar putea 
istorisi din acţiunea de împăciuire a noastră şi a celorlalte comisii. Dar cine să le poată spune pe 
toate. Amintesc de un singur caz foarte caracteristic pentru anarhia de atunci. Eram în trenul care 
ne ducea la Vint; la Orlat ne-am dat jos pe peron. Erau mii de persoane, militari şi civili. La un 
moment dat un sergent de la armată vede că şeful gării apare în uşă, atunci strigă stentatorial, 
îndreptând arma spre şeful gării: „Zi trăiască Brătianu, altfel te împuşc!”. Bietul şef s-a executat 
fără reproş iar sergentul făcea haz din această bravură a lui. 

Între astfel de împrejurări au trecut zilele până la convocarea Adunării Naţionale de la Alba 
lulia pe ziua de 1 Decembrie 1918. 


Noi executam mai cu seamă lucrări de birou, sub conducerea lui Andrei Bârseanu, care 
preluase prezidenţia Sfatului Naţional. Mai amintesc că în aceste zile se scurgeau încontinuu 
trupele lui Mackensen?! din Vechiul Regat spre Ţara nemţească. Armata era bolşevizată, condusă 
de sfaturile soldăţeşti. Notabilităţile săseşti din Sibiu au voit să dea un banchet în onoarea lui 
Mackensen. N-a reuşit căci unii din delegaţii invitaţi nu s-au prezentat la acest banchet. 


Unii dintre noi ne-am înţeles să mergem împreună la Alba lulia. Erau părintele Ivan, Ilie Beu, 
Dumitru Vulcu, eu şi încă doi-trei tineri. Am angajat pe a doua zi dimineaţă un automobil. Prima 
haltă am făcut-o la Miercurea, unde găzduia pe români fruntaşul negustor Ilie Floaşiu şi soţia sa 
Paraschiva Floaşiu, femeie foarte isteaţă, frumoasă şi gata în orice moment a primi pe oaspeţi 
cunoscuţi. Ea ne-a ospătat cu prânz bun, plăcinte cu brânză şi vin şi mai bun. Am rămas acolo 3-4 
ceasuri, văzând toţi fruntaşii din Miercurea şi discutând evenimentele zilei. 


Spre seară am plecat la Alba lulia. Când am ajuns acolo se înserase de-a-binelea. Oraşul 
furnica de lume românească. Cunoscuţi şi prieteni din toate părţile te agrăiau la tot pasul. Ne-am 
dus să ne căutăm cvartirele. Eu căpătasem o locuinţă splendidă la d-na Velican, văduva fostului 
avocat. Mi-am luat-o în primire şi am plecat în oraş. Începuse să ningă şi să plouă. Era o vreme 
foarte urâtă. Am intrat în Hotelul „Ungaria” unde discutau diferitele proiecte Comitetul naţional. 
M-am aşezat la o masă cu câţiva prieteni, nevoind să iau parte la discuţii. Am rămas acolo până 
noaptea târziu, Pe la 11-12 noaptea avea să sosească trenul de la Cluj, cu care ştiam că soseşte şi 
Badea Gheorghe Pop de Băseşti, preşedintele partidului. 


Împreună cu câţiva tineri ne-am hotărât să-l întâmpinăm şi să-l primim la gară. Eu eram chiar 
obligat a face aceasta. În primăvara anului aceluia trecusem pe la Băseşti, moşia lui Badea 

Gheorghe, în calitate de reprezentant al „Solidarităţii” pentru inspecţiunea Băncii de acolo. Fusese 
încartiruit în casa cea nouă a lui Badea Gheorghe, un apartament foarte modern şi confortabil. 


Acolo, stând de vorbă cu bătrânul, deşi era un temperament foarte optimist, avusese câteva 
momente de deprimare sufletească, spunând că-i prea bătrân ca să-şi mai închipuie că va vedea 
autonomia Ardealului. Eu îl încurajam, spunându-i că o să vadă nu numai autonomia Ardealului, 
dar are să proclame libertatea şi unirea ţării cu patria-mumă. Trebuia deci să mă duc la gară să-l 
întâmpin când venea pentru un aşa mare act naţional. 


L-am luat cu noi să cineze împreună şi nu l-am lăsat să se ducă la comitet pentru sfaturile ce 
decurgeau acolo. Bătrânul era foarte mulţumit. A cinat bine şi a aprins o ţigară de foi şi a rămas 
cu veselia noastră tinerească 3-4 ceasuri, când l-am dus să se odihnească, aici avea să înceapă cea 
mai mare zi a vieţii sale. 


La despărţire de Badea Gheorghe, am plecat şi eu spre locuinţă. În drum m-am întâlnit cu 


câţiva prieteni tineri, dintre care îmi amintesc pe Silviu Dragomir, losif Şchiopu, Constantin 
Bucşan+? şi Ghiţă Pop%, care căutau încă unul-doi colegi să redacteze o telegramă, care după 
părerea lor trebuia trimisă monarhului [regele Ferdinand] a doua zi, după prima şedinţă. Am 
redactat noi un text care nu ne-a convenit. 

Urma să fie revizuit. La despărţire către casă, m-am întâlnit cu luliu Maniu. l-am spus de textul 
telegramei, dar el rece ca întotdeauna mi-a răspuns: „Să nu vă pripiţi. Nu ştim dacă statul nostru 
va fi monarhie sau republică”. 

M-am despărţit de el gândindu-mă în mine, ciudat om acest Maniu. Sunt lucruri pe care nu i le 
înţelegi. Când te gândeşti cum vorbeşte astăzi şi cum vorbea înainte cu 2 ani, când într-o 
convorbire avută cu el la Casina Română din Sibiu şi când el purta uniformă de artilerist, cu 

termen redus, mi-am exprimat îndoiala că Puterile Centrale vor fi răpuse şi că tot ceea ce putem 
spera va fi autonomia Ardealului. La aceste observaţii ale mele, s-a ridicat furios şi a observat: 


„Acest conglomerat de popoare, care se chiamă Austro-Ungaria, va trebui să dispară. 
Moştenitorii Ardealului vom fi noi, care ne-am vărsat sângele, şir întreg de secole pentru acest 
pământ”. Nu-l mai înţelegeam. 

A doua zi dimineaţă, ploua cu zăpadă şi frig usturător. M-am întâlnit cu prietenii cu care 
venisem, am intrat repede în sala festivă şi ne-am postat în frunte în apropiere de masa 
prezidiului, rezemat de o balustradă de fereastră. 

Sala ticsită de lume. Au venit fruntaşii naţionali, episcopii: Papp, Radu, Cristea şi Hossu şi alţi 
mulţi fruntaşi ai neamului. Vedeai acolo pe toţi la care te gândeai. După o oarecare aşteptare, 
Badea Gheorghe a deschis adunarea cu memorabilele cuvinte: 


„Acum slobozeşte, Doamne, pe robul tău, căci ochii mei văzură mântuirea neamului 
românesc”. Au luat cuvântul aproape toţi fruntaşii din Comitetul Naţional. În continuă agitare, 
stăpânind cu vocea lui puternică adunarea, era Cicio Pop care chipurile ajuta pe preşedinte în 
conducerea adunării. A urmat la cuvânt Goldiş, care a făcut un rechizitoriu groaznic al 
Habsburgilor şi monarhiei, cerând unirea cu România fără condiţii. A mai vorbit luliu Maniu, rece 
şi monoton şi la urmă Cicio Pop, care dădea slavă la Piave şi Doberdo+4, râul şi platoul unde 
austriecii au fost înfrânți. 


Adunarea s-a răsfirat. Încontinuu veneau de afară soli, să spună că poporul e nerăbdător să-şi 
audă conducătorii. 


Toată lumea grăbea spre ieşire. Am mai avut vreme să facem propunerile pentru o delegaţie 
care să ducă actul Unirii la Bucureşti. În delegaţie au fost aleşi Goldiş, Vaida, iar la propunerea 
mea Cristea şi Hossu. Telegrama care o concepusem seara a fost trimisă prin curajul unui ziarist 

român L. Paukerov, care s-a însărcinat să o ducă personal. Deşi circulaţia era anevoioasă, aproape 
imposibilă, Paukerov a ajuns cu telegrama înaintea delegaţiei cu actul Unirii. 


Adunarea n-a mai fost încheiată în regulă. S-a dizolvat, aşa zicând. Lumea a ieşit afară unde 
într-adevăr din piaţă şi până sub zidurile cetăţii era lume adunată în grupuri mari. La fiecare grup 
se improvizase câte un orator care explica poporului hotărârea adunării. 


Noi, după adunare ne-am dus în sala cea mare a tribunalului să ţinem prima şedinţă a Marelui 
Sfat Naţional. Aici au participat numai cei aleşi ca delegaţi oficiali. În această şedinţă s-a numit 
Consiliul Dirigent al Ardealului+ şi s-a hotărât să se stabilească la Sibiu. Propunerea pentru 
alegerea Consiliului Dirigent emana din conventicolele de noapte ale Comitetului Naţional. Au fost 
aleşi toţi membri ai Comitetului Naţional cu câteva excepţii. N-au fost aleşi Teodor Mihaly, 
Octavian Goga şi părintele Lucaciu46. Aceşti doi din urmă erau membrii marcanţi ai Comitetului 
însă lipseau din ţară. Prietenii lor care participaseră la Adunare, în special cei din rândurile 


refugiaților, nu s-au lăsat, au făcut propunere ca consiliul să fie întregit cu Octavian Goga şi Vasile 
Lucaciu, ceea ce s-a şi întâmplat. Se vede însă că în conventicolele de noapte se hotărâse şi cine 
să fie secretar general al singuraticelor resorturi. Spun aceasta pentru că la 2-3 zile de la 
întoarcerea de la Sibiu am primit vizita lui Aurel Vlad care era în Consiliul Dirigent ca şef al 
resortului finanţelor şi care m-a rugat să accept funcțiunea de secretar general. Am acceptat-o, 
deşi îmi dădeam seama că toată administraţia resortului va cădea pe umerii mei, ştiind că Aurel 
Vlad se pasionează mai mult pentru chestiuni politice. 


După această şedinţă am trecut în piaţa oraşului. Acolo am întâlnit tot aşa de exuberantă pe 
doamna Oli Deleu, care a venit cu bucurie spre mine să-şi exprime mulţumirea pentru 
evenimentele zilei de astăzi dar şi pentru faptul că îi venise bărbatul, avocatul Victor Deleu, după 


4 ani de prizonierat, respectiv voluntar în armata română. Era aceeaşi doamnă care venise să ne 
anunţe prăbuşirea frontului bulgăresc. 


Unde am prânzit, nu mai ştiu, ştiu însă că după prânz am plecat cu un prieten să fac o vizită 
unui vechi camarad Zaharia Munteanu, avocat în Alba lulia. Am găsit acolo o masă mare în frunte 
cu Goldiş şi alţi cunoscuţi. Am rămas acolo la o cafea. Uitându-mă jur împrejur cine sunt la masă, 
într-un colţ am văzut pe cumnatul meu, Cornel, care venise cu o delegaţie de ofiţeri de la laşi la 
Alba lulia. Era prima întâlnire de când plecasem la război. 

Ne-am apropiat, ne-am îmbrăţişat şi ne-am înţeles că vine mai întâi la Sibiu să vadă pe Veturia 
şi copiii. În aceeaşi zi am plecat din Alba lulia. Eu cu cei ce venisem, el pe altă cale şi cu alţii. La 
Miercurea ne-am oprit din nou la Ilie Floaşiu, care ne aştepta cu mâncare de ospăț. Am stat mult 
acolo, lângă mâncările şi vinul cel bun, şi numai spre seară am plecat la Sibiu. La Sibiu, am găsit-o 
pe Veturia fericită că venise fratele ei, iar pe cei doi copii aşezaţi pe genunchii lui, ascultândui 


poveştile. Îi telegrafiaseră la Beiuş să vină şi Tina, ea a şi sosit a doua zi dimineaţă. Astfel s-a 
încheiat pentru mine Adunarea de la Alba lulia. 


În legătură cu aceasta ţin să amintesc că la un moment dat a apărut în piaţa oraşului din Alba 
lulia, colonelul trădător Alexandru Sturza, care trădase frontul românesc şi trecuse la germani. Era 
însoţit de părintele Dăianu. 

Lumea nu era dornică de a-l vedea. A simţit-o şi el şi a plecat. Ce căuta, ce scopuri avea, ar 
putea să spună numai părintele Dăianu. Desigur, în notele ce vor rămânea după dânsul se va 
lămuri acest mister. 


1. Russu loan V., jurist, avocat la Sibiu, membru în Consistoriu şi vicepreşedinte al ASTREI, profesor la Gimnaziul de 
stat din Sibiu. 


. Declaraţia de război a României s-a făcut cunoscută prin ministrul român de la Viena, Edgar Mavrocordat, care a 
înmânat textul acesteia, la 14/27 august 1916, ministrului Afacerilor Străine al Austro-Ungariei. În aceeaşi noapte 
de 14/27 spre 15/28 august 1916 trupele române au trecut Carpaţii prin toate trecătorile spre Transilvania. 


„loan Vătăşianu (1867-1961) a absolvit Şcoala Comercială Română de la Braşov (1886) şi a urmat un an la Academia 
Comercială din Viena (1887). La 15 august 1887 devine practicant la Banca „Albina” din Sibiu, apoi revizor contabil 
(1909), inspector general (1910-1914), ajungînd director (1920) şi director general (1925-1937). 


. Dörr Albert, primar al Sibiului (1906-1918), fruntaş al mişcării săseşti postbelice (1925-1930), purtător de cuvânt 
prin „Săchsische Volksblat”. 


. Boiţa, localitate pe Valea Oltului, în judeţul Sibiu (Caput Stenarum), fost punct de graniţă între Austro-Ungaria şi 
România până în 1918. 


. Nu trebuie să ne mire felul în care erau prezentate trupele române: era război, cu legi drastice, care împiedicau 
manifestarea adevăratelor sentimente ale românilor transilvăneni. Din punct de vedere oficial armata română era 
„duşman al patriei” (citeşte Imperiul austro-ungar). 

. Roşca Eusebiu (1856-1944), profesor de teologie la Sibiu; secretar consistorial (1890-1895), arhimandrit (1915), 
asesor (1886), deputat în Sinodul arhiepiscopal şi în Congresul Bisericesc al Mitropoliei Ardealului. Membru în 
Comitetul central al ASTREI (1895-1910). Autor de monografii şi de studii teologice. 


Mangra Vasile (1852-1918), teolog, vicar episcopal la Oradea (1900), episcop şi mitropolit al Ardealului 
(1916-1918), academician (1909). Activ om politic pentru susţinerea drepturilor naţionale ale românilor; unul din 
organizatorii Congresului naționalităților din Ungaria (Budapesta, 1905). În unele privinţe, politica dusă de V. 
Mangra a contrazis interesele reale româneşti, pentru care a fost de altfel condamnat de contemporanii săi. 


„ Între alte obiecţii şi critici care i s-au adus episcopului Vasile Mangra au fost şi acelea de colaboraţionism şi 
susţinere a guvernului ungar condus de Tisza. 


10.Şaguna Andrei (1809-1873), teolog cu o substanţială operă teoretică şi practică, organizator al vieţii bisericeşti 
ortodoxe în Transilvania, remarcabil autor a numeroase scrieri dogmatice şi canonice, metodologice, pedagogice şi 
de istorie ecleziastică. Numit, la 13 iulie 1846, vicar general al Bisericii ortodoxe din Transilvania, a fost consfințit ca 

episcop la 18/30 aprilie 1848 iar la 12 decembrie 1850 a devenit mitropolit al Bisericii ortodoxe din Transilvania şi 
Ungaria. La 3/15 mai 1848 a prezidat, alături de episcopul greco-catolic loan Lemeny, Marea Adunare de la Blaj, 
susţinând cauza emancipării românilor din Transilvania. În 1864 a ridicat statutul Episcopiei la rang de Mitropolie, 
obţinînd autonomia acesteia prin desprinderea de Biserica ortodoxă sîrbească. Andrei Şaguna reprezintă spiritul 
liberal, progresist al vieţii spirituale româneşti, făcînd din biserica ortodoxă un factor important în susţinerea 
intereselor naţionale. A susţinut presa, înfiinţînd Tipografia arhidiecezană (1850) şi ziarul „Telegraful român” (1853) 
şi a fundamentat învățămîntul laic şi teologic; a fost susţinător şi primul preşedinte al ASTREI (1861). 


11. „Tageblatt”, apare la Sibiu sub redacţia dr. Wolff până în 1885 şi Oskar von Meltzil (pînă în 1886); îşi schimbă 
numele în „Kronstădter Tageblatt”, apoi „Siebenbiirgisch-Deutsche Tagespost”, sub redacţia dr. Rudolf Brandsch. 


12. Păcăţian Teodor (1852-1941), istoric, ziarist la „Tribuna”, „Familia”, „Aurora română”, „Luminatorul”, „Telegraful 


român”, „Dreptatea” ş.a. A fondat ziarele „Timişoara”, „Gazeta poporului”, „Gazeta oficială” a Consiliului Dirigent. 
Istoric cu lucrări de istoriografie . 


13.Cândea Romulus (1886-1973), istoric şi teolog din Avrig, doctor în filosofie şi teologie, profesor universitar (din 
1919), decan şi rector al Universităţii din Cernăuţi (1923-1926). Primar al oraşului în 1919-1920, senator (1928), 
membru corespondent al Academiei Române. Autor al unor studii şi lucrări teologice, de istoria literaturii, de 
pedagogie. 

14. Borger Gustav Martin (1885-1967), artist liric sibian, autor de lucrări pedagogice şi de metodică. 


15. Moşoiu Traian (1868-1932) ofiţer în armata austro-ungară (până în 1891), trece în România unde ajunge căpitan 
(1900), maior (1909) şi colonel (1916) . A comandat brigada de infanterie din divizia 23, cu care a luptat în 1916 în 
regiunea Sibiului. Ajuns general (1917), comandant al diviziei 23 şi apoi 12, se evidenţiază pe frontul din Moldova 
împotriva armatei germane. A comandat grupul de nord al trupelor din Transilvania, participând la campania din 
Ungaria (1919). După război a fost trecut în rezervă. Intrând în Partidul Naţional Liberal a fost deputat, ministru al 
Comunicaţiilor (1922) şi de Lucrări Publice (1923-1926). 


16. Drotleff Josef Eduard (1839-1929), jurist sas, redactor la presa sibiană, primar al Sibiului (1894-1906). Veche 
familie care are mari merite în introducerea tiparului modern în Transilvania, fiind cunoscută prin Tipografia sibiană 
Kraft & Drotleff A.G. 


17. Zimmermann Franz Josef (1850-1935), filolog şi istoric sas, arhivar şi membru al Consiliului orăşenesc din Sibiu. 
Autor al primelor volume de documente asupra originii şi istoriei germanilor din Transilvania (1892-1902). 

18. Bielz Julius |. (1884-1958), jurist şi etnograf sas, şef de secţie la Muzeul Brukenthal şi cercetător la Institutul de 
Istorie al Academiei Române. Autor de lucrări de etnografie şi istorie. 

19.Teutsch Friederich (1852-1933), istoric sas, vicar episcopal, director al Seminarului evanghelic din Sibiu, episcop 
(1906), membru de onoare al Academiei Române. Autor a numeroase lucrări de istorie, pedagogie şi teologie. 

20. Piso Eugen (1876-1952), jurist, om politic liberal, fost preşedinte al organizaţiei liberale din judeţul Sibiu, deputat 
(1922, 1927, 1931-1932, 1933-1934). 

21. Tilea Viorel Virgil (1896-1972), jurist, om politic, diplomat, membru al Partidului Naţional Român, al Consiliului 
Naţional Român de la Viena (1918), secretar al lui luliu Maniu (1919) şi al lui Al. Vaida Voievod la Conferinţa de Pace 
(1919). Primul post în diplomaţie la Londra (1920-1922). Redactor la ziarul “Patria” iniţiator şi director la ziarul 
„Chemarea”. Preşedinte al organizaţiei PNȚ din judeţul Sibiu, iniţiatorul organizaţiei PNȚ (tineret) din Transilvania. 
Deputat (1928, 1931-1932), secretar de stat (1930-1932). Preşedinte al Federaţiei Române de Fotbal (1933) şi al 
Clubului Rotary (1936). Ministru al României la Londra (1939-23 iulie 1940), unde se refugiază şi se stabileşte 
definitiv. 


22. Doamna Stroia, soţia lui Stroia loan (1865-1937), profesor, publicist, protopop al Sibiului (din 1908). 


23. Marghiloman Alexandru lon (1954-1925), jurist şi om politic, deputat (din 1884), conservator de orientare 
junimistă, ministru (1888, 1888-1889, 1889-1890, 1890-1891, 1891-1895, 1900-1901, 1910-1912, 1912-1914). 
La începutulprimului război mondial a fost de partea Puterilor Centrale; a semnat Pacea de la Buftea-Bucureşti 
(1918). Autor al unor lucrări de analiză economică şi politică, memorialist. 


24. loan Papp (1884-1925), teolog ortodox numit în 1903 episcop al Aradului; concomitent a fost arhimandrit al 
Capelei ortodoxe române din Budapesta. A fost unul din vicepreşedinţii Adunării Naţionale de la Alba lulia. 


25.Pop Cicio Ştefan (1 865-934), jurist, avocat la Arad (din 1891); în 1895 este delegatul Partidului Naţional Român la 
Conferinţa interparlamentară de la Haga; a avut un mare rol în convocarea şi desfăşurarea Conferinţei 
naționalităților (Budapesta 1895), în urma căreia s-a realizat Clubul parlamentarilor naționalităților oprimate din 
Ungaria; a fost apărător al fruntaşilor memorandişti. Din 1905 până în 1918 este deputat în Parlamentul de la 
Budapesta. S-a făcut cunoscut prin poziţia intransigentă de susţinere a drepturilor românilor din Transilvania şi 

Ungaria; în casa sa din Arad s-a pregătit Adunarea de la Alba lulia (1 decembrie 1918), pe care a deschis-o şi al cărei 
vicepreşedinte a fost. Membru în Consiliul Dirigent ca şef al resortului de război; ministru de stat (1918-1920), 
deputat în repetate rînduri din partea Partidului Naţional Ţărănesc, preşedinte al Camerei Deputaţilor sub guvernul 
l. Maniu. 

26. Andrássy Gyula jr. (1860-1929), om politic maghiar, susţinător al politicii „legitimiste” de deznaționalizare a 
dualismului austro-ungar. Din 1885 activ militant politic, deputat din 1904. În 1905 înfiinţează Partidului 
Constituţional. Membru al Academiei Maghiare. Preşedintele Partidului Constituţional, ministru de Interne 
(1906-1913) şi de Externe (1918); în conducerea Comitetului Antibolşevic din Viena (1919); deputat independent 
(1920), din 1925 a condus Partidul Naţional Creştin al Unităţii. 


27. Károly Hieronimy (1836-1911), om politic maghiar, om de afaceri, preşedinte al Societăţii de Cale Ferată din 
Austro-Ungaria. Ministru al Comunicaţiilor şi Lucrărilor Publice, ministru de Interne (1892-1895) şi al Comerţului. 


28. Cabadaief Dimitrie (1877-1934), născut în Cadrilater, pictor cu studii la Academia de Arte Frumoase din Veneţia; 
între 1904-1911 a lucrat la Craiova iar din 1911 la Sibiu. S-a remarcat în tehnica uleiului, lucrînd şi pictură 
bisericească. 


29. Ungar Karl (1869-1933), medic şi botanist sas, medic în Sibiu (din 1895). Autor de lucrări privind flora carpatică şi 
cea din Transilvania, deţinător al unui mare herbar. 


30. Arz von Straussenburg Artur (1857-1935), ofiţer sas de origine sibiană, locotenent (1878) şi general din 1908; în 
1917 i s-a încredinţat funcţia de şef al Comandamentului generalilor. În 1916, a comandat Divizionul de Infanterie 
15 destinat apărării frontierei transilvane; a fost comandantul grupului de armate de sub comanda arhiducelui 
Carol. Autor de lucrări privind istoria primului război mondial. 


31. Cele mai valoroase colecţii ale Muzeului Brukenthal - numismatice şi de artă plastică universală - încărcate în 48 de 
lăzi au fost transportate în septembrie 1916, din ordinul autorităţilor ungare, la Budapesta şi depozitate în Muzeul 


Naţional Maghiar. În 1919 acestea au fost readuse la Sibiu (cu excepţia unor piese arheologice). 


32. Baiulescu George (1855-1935), medic, absolvent şi al Conservatorului de muzică de la Viena. A fost medicul 
şcolilor braşovene (din 1886) şi profesor de higienă la Liceul român (din 1894). A publicat articole în „Albina 
Carpaţilor”, „Gazeta Transilvaniei”, „Meseriaşul român”, a editat ziarul „Sănătatea”. În 1918 a fost primul primar 
român al Braşovului. 

33. Palatul Brukenthal a fost ridicat din ordinul şi cu finanţarea baronului Samuel von Brukenthal (1721-1803), 


guvernator al Transilvaniei. Edificarea lui s-a făcut între anii 1781-1785, pe un plan amplu, prevăzut cu trei nivele 
ale unei construcţii desfăşurate în formă de U cu o aripă transversală. Formele decorative sunt sobre, accentuate de 
liniile baroce ce se sesizează în policromia tencuielilor iar destinaţia culturală (de muzeu şi bibliotecă) dă 
ansamblului o remarcabilă personalitate. În timpul primului război mondial o aripă a fost folosită pentru diferite 


activităţi, inclusiv ca şcoală. 


34. Se referă la frontul de sud, unde trupele bulgare, germane şi turceşti, în septembrie 1916, au atacat spărgind 
apărarea românească. 


35. Borcia Lucian (n.1878), avocat, doctor în drept, decan al Baroului, membru în consiliul de administraţie al Băncii 
„Albina”; a fost secretarul general al Consiliului Dirigent. Membru al Partidului Naţional Ţărănesc, deputat (1919), 
senator (1926-1932). Autor al unor articole şi studii. 


36. Stroia loan (1865-1937), profesor la Liceul „Andreian”, protopop de Sălişte (1901), protopop de Sibiu (1908-1919). 
Publicist cu lucrări de dogmă creştină şi etică. Inspector şcolar (din 1908), consilier metropolitan la Sibiu 
(1923-1925), primul episcop militar (1925-1937). 


37. Bătălia de la Turtucaia s-a desfăşurat între 20-24 august/ 2-6 septembrie 1916, antrenînd trupele din 
Detaşamentul Hammerstein, Divizia 4 bulgară şi Brigada 1 din Divizia 1 bulgară contra Diviziei 17 infanterie 
română. Luptele cele mai grele s-au dus în zilele de 23-24 august/5-6 septembrie 1916, provocînd pierderi mari 
regimentelor româneşti 77 şi 79 infanterie. Concomitent, trupele germano-bulgare au atacat în zonele Silistra şi 
Bazargic, silind trupele române să se retragă. 

38. Onişor Victor (1874-1932), jurist, profesor universitar de drept administrativ şi financiar la Cluj; prodecan şi decan; 
fruntaş al Partidului Naţional Român; secretar general al Consiliului Dirigent, luptător pentru drepturile românilor 
transilvăneni. A scos ziarul „Gazeta Bistriţei”. Autor al unor studii, lucrări şi tratate de drept. 

39. Deleu Victor (1876-1939 ), avocat, ca prizonier de război în Rusia în 1918 a organizat şi condus unităţile militare 
ale românilor transilvăneni; secretar general al Consiliului Suprem din Cluj (1918-1921); parlamentar din 1921. 
Căsătorit cu Olivia Bardosy. 

40. Stoichiţia leronim (+1948), avocat sibian, bun prieten al lui Ilon Lapedatu, în tovărăşia căruia a făcut numeroase 
drumeţii. 

41. Mareşalul german Mackensen a comandat trupele de pe frontul românesc în anii 1916-1918. 


42. Bucşan Constantin (1883 - 1946), avocat, doctor în drept al Universităţii din Budapesta. Membru al Partidului 
Naţional Român şi apoi al Partidului Poporului, deputat (1919-1922, 1926-1927); subsecretar de stat la Interne 
(1926-1927). 


43. Pop Ghiţă (1884 - 1967), avocat cu studii la Budapesta şi Viena; profesor, ziarist, redactor la „Românul”. Deputat şi 
senator (1919, 1922-1934). 


44. Localităţi de pe frontul italian, unde s-au purtat bătălii grele în octombrie 1918, cîştigate de armata italiană prin o 
mare victorie împotriva trupelor austro-ungare. 


45. Marele Sfat Naţional Român format din 212 membri, avînd ca preşedinte pe Gh. Pop de Băseşti. El a ales o 
reprezentantă din 15 membri, cu mandat de guvernare, legislativ şi executiv. Prin decretul-lege nr. 2171/11 
noiembrie 1918, afacerile externe, armata, transporturile, poşta, telegraful, telefoanele, vămile, împrumuturile 
publice şi siguranţa statului au trecut în seama guvernului central de la Bucureşti. A dat 24 de decrete. A fost 
desfiinţat prin decretul-lege din 2 aprilie 1920. 


46. Lucaciu Vasile (1852-192), preot la Şişeşti, om politic, profesor, conducător al luptei românilor din Transilvania; 
secretar general al Partidului Naţional Român, unul din iniţiatorii Memorandumului din 1892; membru în 


Parlamentul ungar; trece în România în 1914, susţinînd cauza intrării în război pentru realizarea unităţii naţionale. 


Preşedinte al Ligii pentru unitatea politică a tuturor românilor (1915); în timpul războiului a propagat cauza 
românească în Statele Unite ale Americii, Franţa, Italia şi Elveţia. Membru al Consiliului Dirigent, deputat în 
Parlamentul României. 


V.LA CONFERINŢE ŞI TRATATIVE INTERNAŢIONALE 


În îndelungata activitate privată şi publică am luat parte la multe conferinţe şi tratative 
internaţionale, fie ca delegat al statului, fie ca delegat al Băncii Naţionale a României. 


M-am întrebat şi mă întreb, cum s-a făcut de am fost delegat la atâtea conferinţe şi tratative 
internaţionale, ţinute mai întotdeauna în splendide centre mondiale, foarte atractive, pentru care 
lupta de a obţine o delegaţie era atât de acerbă. Mi-am pus şi îmi pun această întrebare mai cu 
seamă că n-am căutat asemenea delegaţiuni, ba uneori le-am refuzat chiar. 


Conferinţele şi tratativele la care am luat parte au căzut toate în epoca dintre cele două 
războaie şi au avut ca obiect mai totdeauna probleme economice, financiare şi bancare. 

E adevărat că intrasem în România întregită, în „România Mare”, cum îi spuneau unii cu atâta 
” în chestiunile economice şi 


lipsă de bun simţ, intrasem cu o oarecare reputaţie de „specialist 
financiare. 


Dar reputaţia aceasta o aveam cu deosebire în Ardeal, unde mă pusesem în evidenţă, încă 
înainte de primul război mondial, cu o serie de lucrări literare în domeniul economic financiar şi 
bancar şi printr-o activitate practică de interes general în acest domeniu. 


Eram colaborator la „Revista economică” de la Sibiu încă de la 1900, de pe când eram student 
la Universitatea din Budapesta. Am devenit colaborator intern al acestei reviste în 1904, după ce 
m-am aşezat la Sibiu, ca secretar secund al „Asociaţiunii”. În acest an şi în următorul publicasem 
pe lângă diverse articole în „Revista economică”, un studiu despre Banca Austro-Ungară, o 
monografie a Institutului de Emisiune din fosta monarhie a Habsburgilor. Câte un exemplar din 
această monografie trimisesem la Banca Naţională a României şi la Banca Austro-Ungară la 


Budapesta. Ambele instituţiuni au primit foarte bine această lucrare. Răposatul Carada mi-a 

mulţumit şi a mai cerut 50 de exemplare. Directorul general pentru Ungaria al Băncii 
Austro-Ungare, dr. Victor Elischer, a mai cerut şi dânsul un număr mai mare de exemplare, iar în 
scrisoarea de mulţumire îmi amintea că, trecând prin Budapesta, să caut să-l văd. Am profitat de 
această invitaţie pentru că în răstimp, ajungând director la „Ardeleana”, de la Orăştie, m-am 
prezentat la dânsul în această calitate, rugându-l totodată să examineze chestiunea creditului de 
scont pe care „Ardeleana” îl avea la Banca Austro-Ungară. „Ardeleana” avea pe atunci un credit de 
abia 30.000 de coroane, deci un credit mai mult simbolic, credit care, după lămuririle date de 
mine, a fost imediat urcat la considerabila sumă de 700.000 coroane. Cu Victor Elischer am ţinut 
tot timpul cele mai cordiale relaţiuni. 


Cu ocazia conferinţei directorilor băncilor româneşti din Ardeal, conferinţă ţinută în luna 
august 1905, cu prilejul sărbătorilor pentru inaugurarea Muzeului „Asociaţiunii”, am ţinut o 
prelegere despre Politica de discompi, prelegere care, de asemenea, a fost publicată în broşură 
separată. Tot în acest răstimp publicasem în „Biblioteca Băncilor Române” trei lucrări: Studii de 
Contabilitate, în care analizam cele două teorii ale contabilităţii în partidă dublă şi anume, teoria 
juridică sau personală şi teoria matematică sau materialistă. 


O a doua lucrare trata despre £fecte/e publice, lucrare în care prezentam şi analizam 
singuraticele titluri publice din fosta monarhie austro-ungară. 


În fine, a treia lucrare era Studii practice de Bancă, în care arătam experienţele mele la unele 


bănci mari din provincie şi capitala Ungariei, bănci pe care le cercetasem şi le studiasem 
organizaţia şi tehnica lor. 

Curând după aceea am fost ales director al „Ardelenii” de la Orăştie, care ocupa locul al treilea 
între băncile mai mari româneşti din Ardeal. 


Paralel cu activitatea mea din această bancă am redactat statutele „Solidaritaţii”, Asociaţia 
Băncilor Româneşti din Ardeal, exoperându-i şi înregistrarea ca firmă comercială la Sibiu. În 
calitate de secretar al „Solidarităţii, am redactat regulamentul şi chestionarul pentru revizorii 
experţi. În fine, din încredințarea aceleiaşi „Solidarităţi” am pregătit studiile şi lucrările pentru 
înfiinţarea unei Societăţi Române de Asigurări. În tot acest răstimp am continuat şi activitatea mea 
literară ca colaborator activ la „Revista economică” şi am mai publicat separat un studiu despre 
Reforma dărilor la bănci precum şi Monografia Ardelenei pe primii 25 de ani de existenţă ai 
acestei instituţiuni. Am publicat cercetări şi studii cu privire la Societatea de Asigurări ce se 
proiectase a se înfiinţa şi am condus întreaga propagandă pentru realizarea acestei întreprinderi. 
De asemenea am purtat două polemici, destul de răsunătoare în Ardeal în acea vreme. Una în 
chestiunea aşa numitei „Bănci Culturale”, pe care cercurile bisericeşti din Ardeal înțelegeau să o 
pună în coastele «Albinei», bancă pe care până la urmă au realizat-o printr-o modestă instituţiune, 
Banca „Lumina” de la Sibiu, care însă după câţiva ani a fuzionat cu Banca Românească. A doua 
polemică am avut-o cu directorul Băncii „Economul” de la Cluj, cu regretatul Amos Frâncu!, în 
chestiunea Societăţii de Asigurări. Am încheiat această polemică cu un discurs ţinut în Adunarea 
generală a Societăţii de Asigurări, un discurs pe care adunarea a hotărât să-l publice şi să-l pună la 
dispoziţia cercurilor interesate. Discursul a fost publicat sub titlul Pro domo. 


Informaţiuni mai detaliate despre activitatea mea în această epocă se găsesc în broşura lui 
Constantin Popp: /on /. Lapedatu, din prilejul sărbătoririi de la 21 noiembrie 1936 la Braşov. Tot 
asemenea, în studiul lui Ştefan Boer, despre /nstituția asigurărilor la românii ardeleni din 
publicaţia omagială de la 1936. În fine, Amintirile mele despre Banca Albina, scrise la cererea 
prietenului loan Lupaş, ca material informativ la lucrarea sa: Monografia de 75 de ani a Albinei. 


Dar toate acestea erau ştiute şi cunoscute, aproape exclusiv în Ardeal. În Vechiul Regat, nu. 
Cel mult erau cunoscute de unii ardeleni, stabiliţi în „[ară”, cum spuneam noi ardelenii aşa de 

frumos Vechiului Regat; şi care ţineau să fie la curent cu cele ce se mai întâmplau pe „acasă” pe la 
ei. 

În Vechiul Regat am început să fiu cunoscut abia după Unirea cea mare. M-am făcut cunoscut 
întâi prin activitatea mea în Parlamentul ţării şi al doilea prin colaborare cu Comisiunea pentru 
executarea tratatelor de pace. În Parlament rostisem un discurs în chestiunea valutei, unificarea 
monetară, care se vede făcuse în toate cercurile o destul de bună impresie, iar la Comisiunea 
pentru executarea tratatelor de pace fusesem de mai multe ori consultat ca unul care cunoştea 
situaţia economică şi financiară din Ardeal şi din vechea Ungarie şi ca unul care prin studii şi 
cercetări, prin articole şi conferinţe publice devenisem un fel de „specialist” în chestiunile 
Tratatului de pace de la Trianon cu Ungaria. 


Dintre bărbaţii de stat mai cu influenţă din Vechiul Regat eram apreciat, după cât am putut 
vedea, de Nicolae Titulescu?, care în expunerea de motive a noului său proiect de lege relativ la 
impozitele directe, citase din unele lucrări ale mele /dintr-un studiu al meu asupra impozitului pe 
capital din Cehoslovacia şi Austria/ şi a cărui operă de lămurire a finanţelor noastre publice, care 
erau un adevărat haos după primul război mondial, o apreciasem după merit într-una din 
cuvântările mele parlamentare. Ajunsesem să fiu apreciat şi de Vintilă Brătianu, deşi eu făceam 
politică cu Partidul Naţional din Ardeal, cel mai înverşunat adversar al Partidului Liberal din Regat, 
partid la care aparţinea Vintilă Brătianu, atât prin convingerile lui neclintite, cât şi printr-o mare 
tradiţie familiară şi deşi în Parlament avusesem cu dânsul altercaţii foarte serioase. Îmi amintesc 
de ea că la ordinea zilei în Parlament era un proiect de lege depus de Vintilă Brătianu, relativ la 
Lichidarea bunurilor inamice. Proiectul era lucrat de colaboratorii săi din Ministerul Finanţelor, 
proiect care însă nu ţinea seamă de dispoziţiunile tratatelor de pace în această materie. Am luat 
cuvântul şi am arătat ignoranţa cu care fusese alcătuit. l-am precizat lacunele şi îndeosebi am 
arătat că, după tratate, puteau fi lichidate numai bunurile inamice din Vechiul Regat, nu însă şi 

cele din teritoriile anexate din fosta monarhie austro-ungară. Sfârşeam caracterizând proiectul ca 
o improvizație neserioasă şi ceream respingerea lui. Fireşte majorităţile liberale / era în legislaţia 
din 1922-26/ nici n-au voit să audă de aşa ceva. Seara, când ieşeam din incinta Parlamentului cu o 
mare mulţime de alţi parlamentari, dau faţă în faţă cu Vintilă Brătianu. Era foarte aprins de critica 
ce făcusem proiectului său. Deodată se repede la mine şi-mi spune: „Dumneata, domnule 
Lapedatu, ai vorbit azi în Parlament, slujind interesele ungureşti şi nu pe cele româneşti”. „De ce 
domnule Brătianu? poate pentru că v-am arătat lacunele şi greşelile de neiertat ale proiectului 
dumneavoastră? Altcum - continuam eu - resping apostrofa dumneavoastră şi mâine voiu lua 
cuvântul în Cameră relativ la această chestiune”. Dar deşi mă apostrofase, desigur într-un moment 
de supărare, totuşi am fost informat că imediat după şedinţă a cerut stenograma discursului meu, 
a dus-o la Ministerul de Finanţe, unde toată noaptea au examinat obiecţiunile mele, căutând să 
modifice proiectul întrucât se mai putea. A doua zi, în Parlament, am cerut cuvântul să protestez 
împotriva invectivelor ce mi le adresase Vintilă Brătianu. Majorităţile liberale m-au împiedicat să 
vorbesc prin vociferări şi un zgomot infernal. Am mai luat cuvântul şi la alte proiecte de lege ale 
lui Vintilă Brătianu. Mai la toate aveam interminabile întreruperi şi discursuri în dialog cu dânsul. 
Totuşi se vede că începuse a se convinge la urmă că cercetez conştiincios problemele şi sunt de 
bună credinţă. Ajunsese să se intereseze de discursurile pe care le anunţam şi să vină regulat să 
le asculte. Ştiu aceasta pentru că odată anunţându-mă să vorbesc la „Reforma Finanţelor Locale”, a 
venit la mine şi m-a rugat să-mi amân discursul pe a doua zi. „Vreau să fiu de faţă când vei vorbi, 
spune dânsul, iar astăzi nu sunt liber”. „Mare cinste pentru mine, domnule ministru”, răspund eu. 
Fireşte, mi-am amânat discursul pe a doua zi când putea fi şi Vintilă Brătianu de faţă. Eu, adevărat 
că criticam proiectele de legi, însă nu aparţineam acelor adversari ai lui, cari îi contestau orice 
intenţie bună. A făcut el şi multe lucruri criticabile, dar a făcut şi multe lucruri bune. Aprecierea lui 
în ce mă priveşte şi-a manifestat-o cu diferite ocaziuni. În 1926, în urma unei reforme ce făcuse la 

Banca Naţională, reformă pe care am criticat-o în Parlament, arătând că numai reformă nu este, 
devenise liber un loc de director la această instituţiune. Vintilă Brătianu, deşi eram adversarul 
politic al lui, a ţinut să ocup eu acest loc, considerând că cu firea mea şi cu competenţa ce o 
aduceam, aş fi unul dintre cei mai potriviţi de a deţine acest loc. Eu la rândul meu, cerusem 
autorizaţia şefului de partid, dacă pot accepta această însărcinare? Aprobarea o aveam, şi totuşi 
printr-un concurs de împrejurări n-am putut accepta această însărcinare. Anume, preluasem ca 
titular Ministerul de Finanţe în guvernul general Averescu. La Banca Naţională n-am intrat atunci. 
La Ministerul de Finanţe urmam după Vintilă Brătianu. Ştiu pozitiv, că a fost satisfăcut de faptul că 
i-am urmat eu, spunând că sunt mai conştiincios şi mai obiectiv ca orişicare altul care ar fi luat 
conducerea Ministerului de Finanţe. La Banca Naţională am intrat în februarie 1928 în locul vacant 
rămas după moartea fostului viceguvernator Capitanovici3. Fiind loc rezervat adunării generale, 
Consiliul m-a cooptat cu unanimitate, iar Ministerul Finanţelor, în fruntea căruia se găsea din nou 
Vintilă Brătianu, a confirmat această cooptare. 


Mai eram apreciat şi de alţi fruntaşi ai vieţii publice din Vechiul Regat. Amintesc îndeosebi pe 
Take lonescu, generalul Averescu etc. 

Dar să revin la conferințele şi tratativele internaţionale. Voiu începe cu cele pe care dintr-un 
motiv sau altul nu le-am putut accepta. 


În 1920 Societatea Naţiunilor convocase la Bruxelles o conferință financiară internaţională. 
Spre surprinderea mea m-am văzut trecut printre delegaţii Ţării, care avea să participe la această 
conferinţă sub prezidenţia lui Nicolae Titulescu. Între delegaţi era şi profesorul Gheorghe Taşcă+ 
de la Universitatea din Bucureşti. Mă hotărâsem să iau parte la această conferinţă şi rugasem şi pe 
neuitata mea soţie să mă însoţească. Venisem la Bucureşti să ne facem formalităţile de plecare. 

Mă înţelesesem cu prof. Gh. Taşcă să călătorim împreună. Taşcă îşi avea fixată ziua călătoriei şi 
biletele de tren în buzunar. Eu întârziasem ceva. L-am lăsat să plece, rămânând ca într-o zi-două 
să îl urmez şi eu şi să ne întâlnim la Legația noastră din Bruxelles. Dar, primim de la Sibiu ştirea 
tristă că cea mai bună prietenă a familiei noastre, Veturia Stroia, a murit subit. Am renunţat la 
delegaţie şi am plecat imediat la Sibiu unde am sosit numai în momentul ultim, la prohod. Am 
fost curios să ştiu cum s-a ajuns la delegarea mea. Se pare că sugestia a pornit de la Nicolae 
Titulescu, care, cum am spus mai sus, mă aprecia, dar care dorea să dea cu aceasta şi o 
satisfacţie ardelenilor, pe cari îi ştia cam nemulţumiţi şi preteraţi pe nedrept. 


A doua a fost în 1937 când fusesem delegat să iau parte la Adunarea Generală a Băncii 
Reg/ementelor de la Bâle-Basel. Aveam să însoțesc pe Mitiţă Constantinescu5. El a plecat mai 
înainte. Eu urmam să sosesc la Bâle în preziua adunării. Rămas singur şi fiind puţin cam gripat, 
îmi dădeam seama că Adunarea Generală de acum a Băncii Reglementelor va fi o pură serie de 
formalităţi, iar contactul cu lumea care avea să vină acolo nu mai avea importanţa din anul 
precedent. Între asemenea împrejurări, deşi un voiaj în Elveţia era orişicând plăcut şi agreabil, 
m-am hotărât să renunţ a mai merge la Bâle. În sensul acesta am avizat şi pe guvernator. 


În 1942 guvernul alcătuise o delegaţie care să meargă şi să trateze la Ber/in o serie de 
convenţii economice cu Germania. Se cerea să participe cineva şi din partea Consiliului Băncii 


Naţionale. 


Guvernatorul şi unii dintre colegii din Consiliu căzuseră de acord asupra persoanei mele. Se 
făceau tot felul de presiuni ca să accept. De la tot începutul, de când se pusese în circulaţie 
numele meu, am declarat că nu pot accepta şi am rămas consecvent acestei hotărâri. Chestiunea 

s-a discutat de mai multe ori în Consiliu. Odată, plictisit de stăruinţele ce se făceau, în plină 
şedinţă, am ridicat tonul, am lovit cu pumnul în masă, declarând că nu pot primi asemenea 
însărcinare. A fost desigur un gest cam necugetat, justificat cel mult de continuele insistente, deşi 
eu declarasem că nu merg în nici un caz la Berlin şi deşi comunicasem în particular aproape 
fiecăruia dintre colegi motivele pentru care refuzam să iau parte la aceste tratative. Un motiv era 
că tratativele se duceau de Guvern şi că, după părerea mea, Banca Naţională nu avea să se 
amestece în ele. Al doilea că eu, care mai avusesem tratative în Germania, aveam la Berlin 
reputaţia unui negociator dificil. 


Dar gestul meu a indispus pe guvernator în aşa măsură, că pierzându-și cumpătul, m-a 
apostrofat atât de aspru şi de brutal, încât dacă nu ar fi fost firea mea îngăduitoare, trebuia să 
ajungem la un conflict deschis, din care însă - îmi dădeam seama - tot eu eram să fiu sacrificat. 
leşirea guvernatorului împotriva mea a indispus pe bunul coleg O. Kiriacescu6, care după şedinţă 


a trecut la guvernator şi i-a reproşat atitudinea avută faţă de mine. 


După acest conflict raporturile dintre mine şi guvernator s-au mărginit exclusiv la cele de 
serviciu. Era o situaţie foarte penibilă care a durat câteva luni. La urmă s-a mai schimbat, s-a mai 
muiat şi el şi fără să avem vre-o explicaţie, am ajuns la raporturi normale. Ba mai mult. În anumite 
chestiuni, mai cu seamă în ce priveşte Ardealul de Nord, ocupat de Ungaria, nu făcea nimic fără să 
mă consulte. lar mai târziu când se îmbolnăvise de nervi şi căzuse sub povara unor exagerate 
scrupule, venea în biroul meu, îşi desvelea gândurile şi le discutam împreună. Mai totdeauna 
izbuteam să-l liniştesc. lar când boala de nervi îl doborâse, el nu-şi mai putea continua serviciul, 
am stăruit să se ducă la Sibiu, în tratamentul medicilor de acolo şi am intervenit să i se pună la 
dispoziţie Vila Mitropolitană pentru locuinţă. Întâmplarea a făcut ca pe timpul boalei să-l înlocuesc 
în calitatea mea de viceguvernator. Împreună cu colegii mei am izbutit să facem, în adunarea 
generală, o atmosferă atât de favorabilă pentru dânsul, încât adunarea i-a trimis un mesaj de 

simpatii cu dorinţa de grabnică însănătoşire. În mai 1943, când a încetat din viaţă, am fost rugat 
de noul guvernator / C. Angelescu /7, şi de colegi să rostesc panegiricul la catafalcul său. 
Mărturisesc aici, că deşi atitudinea guvernatorului şi a unui coleg care se solidarizase cu el mi-a 
fost foarte penibilă şi dureroasă, totuşi am făcut bine că n-am primit să particip la tratativele de la 
Berlin. 


Trec acum la delegaţiunile pe care le-am avut de la stat şi pe care le-am satisfăcut. 


În martie 1920 am fost numit preşedinte al Comisiunii de Lichidare la Budapesta, fiind 
autorizat să-mi compun Comisiunea din persoane ce-mi voiu alege şi după necesităţi. 

Scopul acestei Comisiuni era să lichideze chestiunile publice şi private dintre România şi 
Ungaria şi dintre cetăţenii acestor ţări, ivite în urma trecerii Ardealului la România. 


La cârma ţării era guvernul general Averescu. Eu aparţineam însă Partidului Naţional din 
Ardeal, care era în opoziţie. La alegerile generale locul meu în cercul Nocrich îl luase un aventurier 
şi demagog, fiul preotului din Ocna Sibiului, Isaia Popa. Am ajuns totuşi în Parlament mai târziu la 
o alegere parţială, în cercul Crasna- Sălaj, cu program al Partidului Naţional Român din Ardeal. Ca 
contracandidat guvernamental l-am avut pe Alexandru Hodoşă. 


M-a interesat să ştiu cum am fost numit preşedinte al Comisiunii de Lichidare, când eu nu 
eram partizan al guvernului. 


Numirea o făcuse Take lonescu, care era ministru de Externe şi care mă cunoştea şi, cred, mă 
şi aprecia. Dar Take lonescu numise pe Teodor Mihali ca ministru al României la Budapesta. Mihali 
ştiind că eu cunosc mai bine ca alţii aproape toate problemele ce i s-ar fi pus în calitatea lui de 
ministru la Budapesta, i-a declarat lui Take lonescu că nu merge în noul său post, fără a fi şi eu în 
capitala Ungariei. Atunci Take lonescu, după o convorbire avută cu mine şi cu Mihali, a ajuns la 

soluţia Comisiunii de Lichidare sub preşedinţia mea. E interesant a se şti, că numirea lui Mihali a 
fost mai târziu anulată, iar în locul lui a fost numit ministru la Budapesta colonelul Stârcea” de la 
Palatul Regal. Stârcea a luat contact cu mine, dar a plecat înaintea mea la Budapesta, rămânând ca 
eu cu Comisiunea să-l urmez cât de curând. 


Eu am mai zăbovit câteva zile la Sibiu pentru că aveam să organizez un birou special care să 
adune materialul documentar şi datele statistice de care îmi dădeam seama că vom avea nevoie în 
activitatea noastră la Budapesta. Cu conducerea acestui serviciu am însărcinat pe dl Octavian 
Stoichiţia, fost cândva funcţionar la „Albina. 


După organizarea acestui birou, am propus lui Take lonescu să mă autorizeze a călători în 
Cehoslovacia şi Jugoslavia, două ţări pentru care se puneau aceleaşi probleme în raporturile lor cu 
Ungaria. Ambele aceste ţări aveau însemnate teritorii din fosta monarhie austro-ungară, special în 


teritoriile ungurești. 

Scopul călătoriei mele în aceste două ţări era să mă informez cum privesc guvernele lor 
problemele ce ne preocupau pe noi şi - dacă se va putea - să stabilim o procedură comună pentru 
lichidarea tuturor afacerilor noastre cu Ungaria. 


Am plecat mai întâi în Cehoslovacia. Drumul meu era peste Satu Mare, Halmeu, Caşovia. Calea 
ferată a noastră funcţiona pe acea vreme cât se poate de prost. Materialul rulant era sub toată 
critica. Vagoanele, uşile şi ferestrele sparte şi o aglomerare nemaiânchipuită de pasageri. 
Trenurile soseau cu întârzieri de ceasuri întregi. Uneori pentru drumuri mai lungi întârzierea era 
de câte o zi întreagă. Între astfel de condițiuni mi-am făcut călătoria până la Halmeu, staţiunea de 
graniţă. Vagonul în care călătoream ajunsese de o murdărie groaznică. Cu el aveam să mergem 
până la Caşovia. În prima staţie cehoslovacă / Kiralyhaza /, personalul de cale ferată cehoslovacă 
a pus 3 femei de l-a curăţit. După o întârziere de câteva ceasuri la Kiralyhaza, am plecat cu acelaşi 


341 


vagon, într-o atmosferă mai civilizată însă, la Caşovia. A doua zi am luat un tren accelerat pentru 
Bratislava / Pozsony /. Mă simţeam ca în vremurile dinainte de război. Toate erau puse la punct. 
Am călătorit foarte agreabil până la Bratislava, unde am ajuns târziu noaptea. De la un serviciu al 
Siguranţei din gară, am fost repartizat cu locuinţa într-o casă particulară. Bratislava avea aspectul 
unui oraş occidental. Dunărea îi dădea o înfăţişare extraordinar de frumoasă. 


Aici, în Bratislava, am luat contact cu ministrul pentru Slovacia al guvernului de la Praga. Era 
un bărbat tânăr fost avocat cu numele de Miciura. M-a primit foarte amabil. l-am expus chestiunea 
pentru care am venit şi problemele ce ne preocupă. El însă mi-a răspuns, că până acum aceste 
probleme n-au fost discutate de guvernul cehoslovac. Mi-a recomandat să iau contact direct cu 
guvernul de la Praga şi în special cu ministrul de externe Benes!0. 


Pe când discutam cu Miciura, şi-a făcut intrarea în cabinetul lui un alt tânăr, cu o înfăţişare 
simpatică. Era un alt membru al guvernului de la Praga, ministrul Fainor, fiul fostului apărător cu 
acelaşi nume din procesul Memorandului. Ambii urmau să călătorească la Praga. M-au invitat să 
mă asociez şi eu. Împreună am călătorit până la Praga. Am tras la un mare hotel „Zlata Husa”. 
Ajuns în Praga am luat contact imediat cu Legația noastră de acolo. Ministru plenipotenţiar era 
Hiotu!!, aderent de al lui Take lonescu, o persoană foarte simpatică şi îndatoritoare. Prin Hiotu am 
obţinut pe a doua zi o întrevedere cu Beneš. L-am vizitat la Ministerul de Externe, la Hracin. l-am 
expus şi lui Beneš scopul pentru care venisem şi i-am făcut un expozeu mai detailat asupra 
problemelor ce ne gândeam să rezolvăm în legătură cu lichidarea afacerilor publice şi private cu 
Ungaria. Mi-a dat cam acelaşi răspuns pe care îl primisem de la Miciura. Cu alte cuvinte, că încă 
nu s-au gândit la aceste probleme, dar mă roagă să-l ţin în curent şi dacă se va putea să stabilim o 
procedură comună. Cu Beneš am mai discutat aceste chestiuni cu ocaziunea unei mese pe care o 
dăduse Hiotu în onoarea lui. Îmi amintesc între invitaţi era şi bătrânul profesor Urban Jarnik!2, o 
personalitate foarte distinsă de savant şi iubitor de oameni. Pe lângă el mai era invitat şi un 

profesor de la Facultatea de Drept, profesor de drept comparat, care pentru a putea studia vechiul 
drept românesc, învățase şi el destul de bine româneşte. Regret că-mi scapă numele. 


Cu acea ocaziune în Praga am mai întâlnit pe Vopicka!'5, fostul ministru al Americii în 
Bucureşti. Era împreună cu dr. Nicolae Lupu, care venise la un congres muncitoresc, congres la 
care a participat şi a luat cuvântul şi MacDonald!4, şeful Partidului Democrat din Anglia, fost 
prim-ministru. Mi-a făcut o plăcere deosebită a întâlni şi pe Milan Hodgea, pe care îl cunoşteam 
încă de la Budapesta, şi care era ministru în guvernul de la Praga. Am stat mult de vorbă cu el 
discutând şi chestiuni politice, dar mai cu seamă amintiri din trecutul de luptă comună în 
parlamentul de la Budapesta cu deputaţii celorlalte naţionalităţi şi în special cu românii. 

Mai notez aici că Praga pe atunci era în mâna comuniştilor. Proprietarii de case şi de palate 
erau scoşi de prin locuinţele lor pe care le-au ocupat apoi muncitorii. Era o situaţie foarte jalnică şi 
îmi dădeam seama că în asemenea împrejurări guvernul cehoslovac avea probleme cu mult mai 


urgente şi mai importante de rezolvat. Văzând deci că misiunea pentru care venisem nu poate fi 
dusă la îndeplinire, am părăsit Praga, renunțând de a mă mai duce în Jugoslavia. Îmi dădeam bine 
seama, că nici acolo situaţia nu poate fi mai clară. M-am întors deci în ţară şi după ce mi-am 
alcătuit comisiunea, am plecat la Budapesta. În comisiune îmi luasem pe unii dintre vechii mei 


x” 


colaboratori şi anume pe Ştefan Boer şi Vasile Vlaicu de la „Prima Ardeleană”, pe Nicolae Solomon, 
judecător de Tribunal, ca juristconsult şi pe dr. Adalbert Cosmuţa, medic colonel, care cunoştea 
foarte bine Budapesta şi avea mari legături acolo, căci trăise aproape toată viaţa în capitala 
Ungariei. Am mai ataşat la comisiune şi pe ziaristul Paukerov!5, care lucrase ani de zile în redacţia 
„Poporului român” de la Budapesta. 


Doctorul Cosmuţa plecase mai înaintea noastră ca să ne pregătească locuinţe. Eu cu 
Comisiunea am plecat în ianuarie 1921. Ajunşi la Budapesta, am fost încartiruiţi la Hotelul „Roya!”. 


343 


Spre surprinderea mea am văzut că eram vecin cu camera cu colonelul Baron Pronay!6. Zic spre 
surprinderea mea, pentru că acest ofiţer avea faima unui mare şovinist. El cu un grup de ofiţeri 
încercase un puci pentru a răsturna guvernul din Ungaria, guvernul Friederich. Puciul n-a reuşit, 
deşi a mers până la schimb de gloanţe între cele două tabere. Mai târziu mi-am luat locuinţă la 
Hotelul „Hungaria”, care era mai central şi unde puteam să primesc pe orişicine. 


După ce ne-am instalat la Budapesta, am rugat pe colonelul Stârcea, ministrul nostru de acolo, 
să-mi mijlocească o audienţă la ministrul de externe al Ungariei, care era pe atunci Gusztav 
Gratz!7, sas din Transilvania, care reprezentase în parlamentul ungar cercul Nocrichului, unde mă 
alesesem în primul parlament român. 

Pe Gratz îl cunoşteam încă dinainte de război. Întrevederea şi convorbirile cu el au fost foarte 
prietenoase. El credea, că Comisiunea de lichidare cu care venisem are misiunea de a cerceta şi 
despăgubi aşa-zisele „pagube” pe care le-ar fi făcut armata română în timpul campaniei ei la 


Budapesta şi ocupaţiei Ungariei. Când i-am spus care ar fi problemele pe care am voi să le 
rezolvăm, mi-a răspuns şi el că nu s-a gândit la ele, şi că ar fi bine să iau contact cu 
primul-ministru Paul Telekyi!8. 


Că nu s-au gândit la problemele sugerate de noi, nu e de mirare. Preocupaţiunea ungurilor pe 
vremea aceea începu să fie revizionismul pentru care sacrificau orice. Organizaseră o întinsă 
propagandă în străinătate pentru refacerea vechei Ungarii, obţinând concursul chiar şi a unei părţi 
din presa engleză. Ce priveşte problemele economice şi financiare, care credeam noi că trebuiau 
rezolvate, cred că gândul lor era atunci, că cu cât mai încurcate vor rămâne, cu atât va fi mai bine. 

După Gratz am văzut la câteva zile pe prim-ministrul Paul Teleky. El era de origine din Ardeal. 
Avea întinse domenii în Sătmar. Trecea drept un savant, ceea ce şi era. Ca geograf era considerat 
primul în Ungaria. 


Am avut o întrevedere şi o convorbire destul de agreabilă. Relativ la problemele pentru care 
venisem, mi-a spus şi el, că nu s-a ocupat de ele. Îşi da seama, că totuşi sunt probleme 
importante, care nu pot rămâne nerezolvate. Dar conversaţia noastră s-a extins cu deosebire 
asupra unei probleme politice pe care mă văd obligat a o relata aici. Teleky se plângea, că armata 
română, pe timpul înaintării ei la Budapesta şi ocupaţiei Ungariei, ar fi făcut multe pagube atât 
statului cât şi particularilor şi că faptul acesta n-a făcut bună impresie. El spunea, mai departe, că 
era momentul psihologic cel mai potrivit de a se face o uniune personală între România şi 
Ungaria, prin întronarea regelui Ferdinand şi ca rege al Ungariei. 


Acesta ar fi fost gândul celor mai mulţi dintre conducătorii politici ai Ungariei. Spunea că 
regretă foarte mult, că din cauza atmosferei de nemulțumiri, creată prin ocupaţia românească, 
chestiunea aceasta nu s-a mai putut pune şi rămâne ca cele două ţări să-şi urmeze fiecare drumul 
ei separat. 


Plecam de la Paul Teleky cu convingerea că totuşi am izbutit să-i atrag atenţiunea asupra 
problemelor de lichidare şi că, până la urmă, totuşi vom izbuti în misiunea noastră. 


Dintre personalităţile de conducere ale ţării, am mai văzut pe ministrul de finanţe Hegedus 
LOrânt!?, un financiar distins, foarte bine pregătit, care se ocupa îndeosebi de problemele 
economice şi nu atât de cele politice. N-a reuşit în acţiunea lui de redresare financiară a Ungariei, 
iar de problemele pe cari i le pusesem eu n-a mai ajuns să se ocupe. 

Între personalităţile de seamă, care jucau un rol important în viaţa economică şi politică a 
Ungariei, se număra şi contele Bethlen Istvân20. Multă lume stăruia să am o întrevedere cu dânsul, 
fiind mai bine pregătit şi având mai multă îndrăzneală şi iniţiativă. Bethlen István era, de 


asemenea, ardelean. Îşi avea domeniul la Beclean, pe valea Someşului, şi după soţia sa era de 
aproape înrudit cu familia Mocioni. Pe atunci ocupa locul de Preşedinte al Camerei de Comerţ ori 

al unei alte mari organizaţii economice. Sigur, nu mai ştiu. Bethlen István a ajuns mai târziu şeful 
guvernului ungar şi a guvernat Ungaria timp de mai bine de 10 ani în şir. 


Deşi o conversaţie cu el ar fi fost foarte interesantă şi bine venită, şi poate ne-ar fi dus mai 
aproape de scopul misiunii noastre, totuşi nu m-am putut decide să-l văd. Şi n-am mai avut 
ocaziune să-l mai cunosc nici mai târziu. În calitate de ministru-preşedinte a trimis la Bucureşti o 
delegaţie cu care în 1924 am tratat o seamă din problemele pe care Comisiunea de lichidare le 
avea în programul său. 


Totuşi, în Budapesta am mai avut contact şi cu alte personalităţi de marcă. Dar nu dintre 
politicieni. Din lumea economică şi financiară. Erau directorii marilor bănci pe cari îi cunoşteam şi 
cu care întreţinusem bune legături încă înainte de război. Ei au căutat să mă vadă şi afirmând 
însemnătatea problemelor ce ne aduseseră la Budapesta, regretau că nu s-au putut rezolva aceste 
probleme, care interesau de aproape instituţiunile lor. Dintre conducătorii marilor întreprinderi 


bancare am avut întrevederi şi discuţii mai dese cu Weisz Fiil&p2!, preşedintele de la Kereskedelmi 
Bank, cu baronul Beck de la Leszămitolobank şi cu Uhlman de la Banca de Credit. Tot asemenea, 
cu conducătorii de la Penzitezeti Központ şi de la Elsö Magyar Biztosit6, cu care „Prima Ardeleană” 
avea strânse legături de afaceri. 


O personalitate foarte interesantă, care m-a văzut şi care a căutat să ne deie tot concursul, a 
fost istoricul Veress Endre22.. Acesta făcuse şcoala secundară şi bacalaureatul la Bucureşti. 
Cunoştea la perfecţie limba română. Studiile universitare şi le făcuse în Ungaria, devenind unul 
dintre cei mai asidui cercetători ai izvoarelor de istorie naţională, care priveau de aproape şi 
poporul românesc. El publicase prin Academia Română o serie de vreo 5-6 volume de izvoare şi 
documente istorice, care priveau trecutul ambelor popoare, şi al maghiarilor şi al românilor. Om 
practic, deschisese un birou de translator de acte din şi în limba română. Biroul acesta al lui luase 

o astfel de dezvoltare, încât întreținea în Budapesta mai multe sucursale (agenţii). Îmi spunea că-i 
vin cu sutele şi miile actele care privesc raporturile dintre cele două ţări, pe care trebuia să le 
traducă. Era şi aceasta o dovadă cât de necesar avea să înlesnească lichidarea afacerilor dintre 
cele două ţări şi dintre cetăţenii lor. 


Trebuie să mărturisesc, cu toată sinceritatea, că din cauza împrejurărilor pe care le-am găsit în 
Ungaria, şi pe care le-am arătat mai sus, misiunea noastră, a Comisiunii de lichidare, n-a prea avut 
rezultate practice. În schimb însă am câştigat o mare experienţă de lume şi am cunoscut o 
mulţime de împrejurări, care ne-au înlesnit rezolvările de mai târziu ale problemelor noastre cu 
Ungaria. Am folosit însă timpul cât am fost la Budapesta, cercetând şi studiind nu numai din 
punct de vedere românesc, ci şi din punct de vedere unguresc, chestiunile decurgând din tratatul 
de pace şi cele rezultând din afacerile particulare dintre cetăţenii celor două ţări. Aceste 
probleme, după ce le cercetam şi studiam, le cuprindeam în rapoarte, pe care le trimiteam în 
copie şi Ministerului nostru de Externe. Ştiu că Take lonescu era foarte mulţumit de acestea, tot 
lucruri noi pentru el. Ştiu aceasta de la secretarul general Derussi23, care îmi spunea, că Take 
lonescu24 ţinea să vadă toată corespondenţa şi rapoartele noastre de la Budapesta. Le citea cu 
plăcere şi le discuta cu colaboratorii lui din Ministerul de Externe. De câte ori veneam la Bucureşti, 
mă reţinea la el cu ceasurile, discutând şi rediscutând chestiuni pe care le ştia din rapoartele 
noastre. Eram destul de apreciat din cauza aceasta de dânsul şi-mi amintesc, că odată, fiind 
ministru al României la Viena, Isopescu Grecu35, acesta îi cerea lui Take lonescu, să acorde o 
decorație colaboratorului său principal de la Legația noastră din Austria, regretatului Hostiuc26, o 
decorație mai de seamă. Take lonescu era aplicat să-i împlinească dorinţa, mai cu seamă că 
Hostiuc merita această distincţie. Dar în discuţia avută cu ministrul nostru de la Viena i-a spus: 
„Vom da decorație d-lui Hostiuc, dar înainte de aceasta trebuie să-i dăm domnului Lapedatu. El are 
întâietate”. Într-adevăr mi-a dat fără să ştiu, spre surprinderea mea, aceiaşi decorație pe care 

Isopescu o reclama pentru Hostiuc şi anume Coroana României în grad de Comandor. Aceasta a 
fost prima distincţiune pe care am primit-o în decursul activităţii mele. În Budapesta, am mai avut 
ocaziune să-l mai văd încă o dată pe preşedintele de Consiliu, Paul Teleky. Se arăta cu adevărată 
prietenie faţă de mine şi recunoştea, că problemele de care îi vorbisem nu vor putea întârzia prea 
mult şi vor trebui rezolvate. Paul Teleky, după ce s-a retras din minister, s-a ocupat numai cu 
ştiinţa. A fost profesor de geografie la Universitatea de la Budapesta. Cred, că dânsul a pregătit 
hărţile etnografice, cu care propaganda revizionistă îşi servea interesele în străinătate. El este şi 
nefericitul premier de mai târziu, sub care s-a impus dictatul de la Viena pentru împărţirea 
Ardealului. El este acela, care înainte de izbucnirea celui de al doilea război mondial a încheiat cu 
Jugoslavia pactul de vecinică amiciţie (örök baratsag), pact, pe care Ungaria mai târziu, probabil 
silită de nemți, nu l-a mai respectat, ci a invadat o parte din Jugoslavia, fostele ţinuturi ungurești, 
pe care le-a ocupat desfăşurând în acelea un vandalism şi o teroare nemaipomenită, faţă de 


populaţia jugoslavă. În faţa acestui echivoc de atitudine al Ungariei, Paul Teleky, care avea pe 
conştiinţă tratatul de amiciţie, nemai putând suporta această povară sufletească, s-a sinucis. Cu el 
s-a sfârşit unul dintre adversarii neamului românesc din Ardeal, care deşi se arăta înţelegător şi 
îngăduitor faţă de acest popor, după ocuparea Ardealului de Nord, s-a arătat a fi un adversar 
foarte sever pentru românii din acea parte de ţară. 


Pe când ne aflam la Budapesta, am fost chemat la Bucureşti la Ministerul de Externe, unde mi 
s-a spus, că la Comisiunea de Reparațiuni de la Paris27, s-a pus în discuţie repartizarea datoriei 
publice austro-ungare, între statele succesorale şi că reprezentantul nostru în această Comisiune, 
Eugen Neculcea, roagă să fie trimis cineva care, cunoscând această problemă, să-i steie într-ajutor 
la rezolvarea ei. Take lonescu m-a rugat să iau asupra mea această însărcinare. Am acceptat. 

M-am dus la Sibiu, de mi-am luat materialul documentar necesar şi, împreună cu neuitata mea 
soţie, am plecat la Paris pentru Comisiunea de Reparaţiuni. 


Călătoria noastră la Paris s-a făcut cu multe peripeții. Trebuia să trecem prin Burgenland-ul 
unguresc, pe care Congresul de Pace de la Paris îl atribuise Austriei, iar Austria era tocmai 
ocupată cu luarea în primire a acestor teritorii. Peripeţiile prin care am trecut până am ajuns la 
destinaţie le-am arătat în Am/ntiri/e mele despre regretata mea soţie Veturia. 


La Paris am stat 2 sau 3 săptămâni. Cum nu mai fusesem niciodată până atunci în acest oraş 
al minunilor, am profitat de ocaziune, ca pe lângă îndatoririle pentru care venisem, să cunoaştem 
mai bine această mare cetate. La Comisiunea de Reparaţiuni, am găsit pe dl Neculcea, destul de 
îngrijorat, că pe când celelalte state succesorale (Polonia, Cehoslovacia, Jugoslavia), şi-au trimis 
reprezentanţi care cunosc chestiunea de la ordinea zilei: repartizarea datoriei publice 
austro-ungară, noi am întârziat. L-am liniştit, arătându-i că problema îmi este destul de bine 
cunoscută şi că în 2-3 zile va avea şi România depus raportul ei. Acolo am cunoscut pe delegatul 
guvernului jugoslav (Plon), care fusese funcţionar la Ministerul de Finanţe de la Viena, care 
cunoştea problema foarte bine şi cu care am discutat toate amănuntele, căutând să le punem de 
acord. În câteva zile, terminasem rapoartele mele, i le-am prezentat lui Neculcea, care le-a cercetat 
cu de-amănuntul, însuşindu-şi toate concluziile la care ajunsesem. Amintesc aici, că delegatul 
jugoslav, întorcându-se în noua lui patrie, a avut un rol important în viaţa politică şi economică a 
ţării lui, fiind ales senator şi, mi se pare, chiar vicepreşedinte al Senatului jugoslav. Eu, după 
terminarea lucrărilor, m-am reîntors prin Munchen la Viena şi Budapesta. Comisiunea de lichidare 
a continuat lucrările sale în sensul arătat mai sus, schimbându-i-se denumirea, din martie 1921, în 
„Misiunea Financiară şi Economică la Budapesta”. 


În anul 1922, aproape imediat după reîntoarcerea mea de la Paris, a fost convocată la Roma 
Conferinţa Statelor Succesorale ale fostei monarhii habsburgice, chemată fiind ca împreună cu 
reprezentanţii Austriei şi Ungariei să rezolve diferitele chestiuni decurgând din tratatele de pace. 
Am fost din nou chemat la Bucureşti. Mi s-a arătat, că România va trebui să fie reprezentată 
printr-o delegaţie, care urmează să se compună. Am fost rugat ca să primesc un loc în această 
delegaţie. În principiu eram de acord. Voiam însă să ştiu cum se va compune delegaţia şi dacă în 
componenţa ei am şanse de a putea îndeplini chemarea. Am aflat că mai era delegat Eftimie 
Antonescu28, consilier la înalta Curte de Casaţie şi secretar al Comisiunii pentru executarea 
tratatelor de pace, iar ca al treilea membru era numit profesorul Last de la Facultatea de Drept din 
Cernăuţi, cunoscut ca un specialist în Dreptul Internaţional. După o convorbire avută cu Eftimie 
Antonescu, am declarat că primesc. Nu m-am mai întors la Budapesta. Am lăsat Misiunea să 
continue lucrările sale, iar eu împreună cu neuitata mea soţie, am călătorit direct în Italia. Am fost 
încartiruit într-un mare hotel de pe Pincio. Imediat am luat legătura cu Legația noastră de la Roma. 
Ministrul nostru acolo era dl. Emil Lahovari??, un vechiu şi foarte distins diplomat. La Legaţie mai 
lucrau ca consilieri, tânărul Zamfirescu (fiul lui Duiliu), iar ca secretar de Legaţie Mişu, fiul 
ministrului Palatului şi tânărul Beu30. Antonescu şi cu Last sosiseră ceva mai înainte. 


Ne-am constituit în Delegaţie, rugând pe ministrul Lahovari să ne prezideze. Ne-am prezentat 
cu toţii, toate delegaţiunile, la Ministerul de Externe, care era instalat în Palatul Chiggi. Ca 
preşedinte al Conferinţei fusese delegat marchizul Imperiali:!, fost ambasador al Italiei la 
Constantinopol, o persoană foarte distinsă, simpatică şi impozantă. Era un bătrân înalt, cu păr 
alb, faţa roşie sănătoasă şi drept ca o lumânare. După ce toate delegaţiile au fost întrunite, eram 
cel puţin 70-80 de persoane, a apărut ministrul de externe al Italiei, contele Sforza32, de 
asemenea personalitate distinsă şi impunătoare. A rostit câteva cuvinte de salut pentru delegaţii 
întruniţi şi a propus să mergem la Palatul Regal, la Quirinal, să ne depunem omagiile. 


350 


În urma acestei propuneri toţi delegaţii prezenţi am trecut la Quirinal, spre a ne prezenta 
omagiile regelui Victor Emmanuel al IllHea33. Am fost introduşi într-o mare sală de audienţă, unde 
ne-am aranjat în semicerc în ordine alfabetică, fiecare delegaţie având în frunte pe prezidenţii ei. 
Noi eram cu Lahovari. După câteva momente a fost anunţată sosirea regelui. A intrat în sală 
înconjurat de adjutanţii săi. Era o privelişte puţin obişnuită, regele fiind foarte mic de statură şi cu 
o înfăţişare nu tocmai simpatică, iar adjutanţii săi tot persoane de câte 2 m. În mijlocul lor regele 
aproape se pierdea. A luat în şir delegaţiile, oprindu-se la fiecare în parte şi vorbind cu prezidenţii 
lor, care la rândul lor îi prezentau pe fiecare delegat. La delegaţia noastră s-a oprit mai 
îndelungat. Cunoştea pe Lahovari şi s-a întreţinut foarte cordial şi vreme mai îndelungată cu 
dânsul, agrăindu-ne şi pe noi, membrii delegaţi. 


După ce s-a terminat cu toate delegaţiile, regele şi adjutanţii săi au părăsit sala de recepţie. 
Între timp s-au deschis uşile mari şi largi de la sala de mese şi am fost poftiţi să ne luăm locul 


pentru dejun. A venit şi regele cu suita sa şi dejunul a continuat într-o bună dispoziţie până pe la 
ora 3-4 după prânz. În fumoir şi la cafea neagră, regele a continuat să se întreţină cu unii dintre 
delegaţii principali. 

Aici este locul să amintesc o informaţie, pe care mi-a dat-o ministrul Lahovari, cu privire la 
cauza pentru care regele Victor Emmanuel, născut din părinţi foarte voinici şi sănătoşi, a rămas 
aşa de insignifiant. În adevăr se ştie că părinţii lui au fost regele Umberto | şi soţia sa regina 
Margareta, amândoi persoane de mare prestanţă şi deosebită frumuseţe. Lahovari mi-a spus, că 
pe când regina Margareta era însărcinată cu actualul rege, a însoţit pe bărbatul ei, regele Umberto 
I, undeva în sudul Italiei. Cu acea ocazie s-a încercat un atentat împotriva regelui din care însă a 
scăpat cu viaţă, dar care într-atâta a zguduit pe regină, că lumea atribuia acestui fapt împrejurarea 
că noul născut şi viitor rege a rămas aşa de insignifiant. 


35] 


Conferinţele se ţineau în Palatul Chiggi, unde erau şi birourile Ministerului de Externe. 
Palatul avea săli foarte mari şi frumoase şi o mulţime de salonaşe pentru întruniri mai mici. 
Conferinţa s-a împărţit în Comitete. Eu ajunsesem în Comitetul financiar şi economic, 
Antonescu şi cu Last în Comitetul juridic. Chestiunile se tratau întâi în Comitet şi acele 
chestiuni asupra cărora Comitetul căzuse de acord, se supuneau plenului Conferinţei. Tot 
asemenea se supuneau plenului Conferinţei şi devergenţele mai mari, care împiedecau 
Comitetul să ajungă la soluţii comune. Pot spune că în felul acesta s-au făcut frumoase 
progrese şi s-au rezolvat multe chestiuni de principiu, care au înlesnit mai pe urmă tratativele 
bilaterale dintre singuraticele state. 


Am cunoscut foarte multă lume la această Conferinţă. Mai apropiat eram de delegatul 
jugoslav, Milan Radosavlievici, un tânăr cu frumoase pregătiri care îşi făcuse studiile în Germania 
şi Franţa. Era şi el membru al Comitetului pentru chestiunile economice şi financiare, pe care le 


tratam împreună şi le susţineam împreună în Comitet. Trebue să arăt că am lucrat cu toţii în cea 
mai bună armonie. Într-un singur caz mi s-a întâmplat să am o atitudine mai gravă şi mai 
energică, de care aş fi vrut să fiu scutit. Anume, în Comitetul pentru Societăţile de asigurări, 
delegatul austriac, o persoană foarte bine pregătită, actual şi tehnician foarte bun trata însă pe 
ceilalţi delegaţi cu un fel de superioritate, adeseori jignitoare. Era de origine evreu şi-şi permitea 
observaţiuni prin care să-şi arate superioritatea lui faţă de noi toţi ceilalţi. Într-o discuţie avută cu 
dânsul asupra unor chestiuni actuariale, şi-a permis o observare care ar fi vrut să zică, „ce ştii 
dumneata?”. Adevărat că era mai bătrân ca mine, dar cu toate acestea am pus la punct întreaga 
chestiune din punct de vedere al intereselor statelor succesorale. O nouă observare cam 
îngâmfată a acestui delegat m-a făcut să mă ridic de la masa de discuţiuni şi să-i spun că nu 
înţeleg acest fel de a trata. Plecarea mea a făcut senzaţie şi cred că cei mai mulţi o regretau, dat 
fiind că atitudinea mea fusese respectuoasă dar energică, faptul acesta l-a făcut şi pe delegatul 

austriac să reflecteze mai bine asupra atitudinei sale. Am fost informat că întâi a făcut scuze faţă 
de ceilalţi delegaţi şi apoi şi-a exprimat dorinţa, ca incidentul să fie aplanat cât mai neântârziat. 
Eu, ieşind de la şedinţă, din întâmplare am întâlnit pe Bdul Naţional, pe un vechi prieten şi 
cunoscut de la Budapesta, pe dr. Hantos Elemer, care era tocmai în voiaj de nuntă cu tânăra sa 
soţie. Ne-am înţeles să luăm cina împreună. Pe când eram împreună la masă, apăruse în aceeaşi 
sală şi delegatul austriac, care cunoştea pe Hantos şi care l-a rugat pentru o mică convorbire 
confidențială. Ştiam de ce este vorba. Delegatul austriac l-a rugat să-mi spună, că el regretă foarte 
mult incidentul şi dacă în vre-un fel sau altul mă va fi jignit, el îşi cere scuze. Va prezenta aceste 
scuze şi în şedinţa Comitetului. M-am ridicat, i-am întins mâna şi i-am spus că nu este nevoie de 
nici un fel de scuze nici faţă de mine, nici faţă de Comitet. A doua zi ne-am întâlnit în şedinţă şi 
într-o jumătate de oră diferendul a fost aplanat şi chestiunea rezolvată aşa după cum mă 
aşteptam. Afară de aceasta nu am mai avut nici un incident. Dimpotrivă, învăţasem să-i cunosc pe 
cei mai mulţi dintre delegaţi şi întreţineam raporturi cordiale cu cei mai mulţi dintre ei. Cu Last 
am lucrat în cel mai armonios mod. Era un om foarte ponderat şi privea lucrurile în realitatea lor. 
Făcuse la Comisiunea juridică cele mai bune servicii apreciate de toţi. Antonescu însă, potrivit firii 
lui, lua cuvântul aproape în toate chestiunile ce ajungeau în plenul Conferinţei. El vorbea ori 
trebuia ori nu. Lumea cam critica acest fel de a fi al lui. Nu avea statornicie. După vreo 10-12 zile 
m-am pomenit că a plecat de la Roma spre Bucureşti. Mie mi-a scris o scrisoare de la Veneţia, în 
care arăta că afaceri urgente îl cheamă la Bucureşti, şi mă ruga să continui eu cu Last lucrările. În 
primul moment m-am indispus. Mi-am dat însă seama, că poate lucrurile vor merge chiar mai 
bine, rămânând numai noi doi, eu şi Last. Şi în adevăr aşa a şi fost. În prima perioadă a 
Conferinţei, până pe la Paşti, când Conferinţa a fost amânată, am lucrat în cele mai bune 
condițiuni şi cu remarcabil spor în toate. De Paşti am plecat şi eu. În legătură cu sejourul nostru la 
Roma în această parte a Conferinţei, ţin să menţionez, despre raporturile politice încordate şi 

tulburările dintre partidele politice. La cârma ţării se găsea guvernul Giolitti3%. Unul dintre cei mai 
distinşi bărbaţi politici din Italia şi unul dintre cei mai sobri conducători ai poporului italian. Cu 
toate acestea lupta împotriva lui ajunsese la paroxism. Zi de zi, mii de muncitori parcurgeau 
străzile Romei şi veneau înaintea parlamentului pentru a demonstra împotriva guvernului şi a-i 
cere demisia. Zilnic aceste mulţimi de oameni erau împrăştiate cu şarje de cavalerie şi cu 
tulumbele de apă ale pompierilor. Noi, delegaţii, priveam din balcoanele palatului Chiggi aceste 
demonstraţii şi tulburări, care până la urmă s-au sfârşit cu demisia guvernului Giolitti. 


Tot în acelaşi timp începuse să se înfiripeze în Italia mişcarea fascistă35. Cămăşile negre 
începuseră să apară pe străzile Romei şi partizanii lui Mussolini se agitau din ce în ce mai mult. 
Odată, pe când eram acolo, s-a zvonit că vine conducătorul lor, Mussolini, la Roma. Pe atunci era 
mai puţin cunoscut. Unii din partizanii lui au plecat la gară să-l întâmpine şi să-l aducă cu alai în 
oraş. Demonstrația aranjată atunci a fost de tot ridicolă. Abia erau vreo 2-300 de oameni care 
însoțeau pe Mussolini şi care, în felul cum se prezentau, îmi aminteau demonstrațiile cari se 
făceau la Bucureşti în Dealul Mitropoliei până la Capşa pentru dr. N. Lupu36, de câte ori ţinea 
vreun discurs violent. 


În vară, Conferinţa a fost rechemată să-şi continue lucrările. Mă aflam nu ştiu prin ce 
împrejurare la Viena. Trecusem pe la Legaţie, unde mi s-a comunicat că s-a telefonat de la 
Budapesta, că sunt rugat să plec imediat la Roma pentru Conferinţa statelor succesorale. Mi se 
mai spunea că prof. Last mă aşteaptă acolo. Eu eram intrigat să ştiu ce face Antonescu. La cârma 
ţării era guvernul liberal şi el era omul de încredere al acestui guvern. Nu voiam să iau singur 
răspunderea pentru importantele chestiuni care urmau să se discute la Conferinţă. De data 
aceasta mi-ar fi convenit mai mult să fie Antonescu responsabilul. După o consfătuire cu ministrul 
Cantacuzino / acesta era atunci ministrul nostru la Viena/, am telefonat la Bucureşti să întreb 

dacă vine sau nu Antonescu. Mi s-a răspuns că nu va veni şi că rămân numai cu profesorul Last la 
Conferinţă. 

Sub impresia acestui răspuns eram să comunic la Bucureşti şi renunţarea mea de a participa la 
Conferinţă. La insistenţele lui Cantacuzino, m-am decis totuşi să plec la Roma, unde prof. Last mă 
aştepta. 

În această a doua parte a Conferinţei, care a durat vre-o două luni, interesele ţării le-am 
reprezentat numai noi doi, eu şi Last. Trebuie să spun că ne-am înţeles foarte bine. Dându-ne 
seama de răspunderea ce o aveam, studiam problemele foarte conştiincios şi când nu eram întru 
toate lămuriţi, luam în ajutor sfatul cuminte al bătrânului diplomat care era ministrul nostru de la 
Roma. Ne mai ghidam şi după atitudinile celorlalte delegaţiuni, în special a Cehoslovaciei şi 
Jugoslaviei. În felul acesta am putut aduce şi noi o oarecare contribuţie la lucrările Conferinţei, 
care s-au terminat pe la sfârşitul lui august sau începutul lui septembrie. La şedinţa de încheiere, 
s-a prezentat marchizul Imperiali, preşedintele Conferinţei, care a mulţumit delegaților pentru 
activitatea desfăşurată. În numele delegaților a răspuns ministrul nostru dl. Alex Lahovari. A făcut 
un rezumat foarte fidel al lucrărilor săvârşite şi a părţii de contribuţie a singuraticelor delegaţiuni. 
Cum vorbea o franţuzească impecabilă, cu vechea lui deprindere de diplomat, discursul lui a făcut 
cea mai bună impresie. Îndeosebi delegaţiile îşi exprimau admiraţia, cum a putut să înregistreze 
toate lucrările Conferinţei. Ele nu ştiau că toate acestea i le pregătisem noi, eu cu Last. Numai 
forma şi eleganța cu care au fost prezentate erau din partea ministrului Lahovari. Imperiali a fost 
impresionat de discursul lui Lahovari, a luat cuvântul, i-a mulţumit încă odată lui personal pentru 
ce a făcut Conferinţei, interesându-se de lucrările ei. 


Vreau să însemnez aici, care era situaţia politică în Italia la plecarea mea. Mişcarea fascistă, 
care era numai în embrion în partea primă a Conferinţei luase o dezvoltare nebănuită. Într-una din 

duminicile din partea a doua a Conferinţei, „Cămăşile Negre” au organizat o mare demonstraţie 
politică pe străzile Romei. Ştiu că am privit această demonstraţie din palatul Chiggi timp de 3-4 
ceasuri. S-au scurs mii şi mii, pot zice chiar zeci de mii de cetăţeni partizani ai noului curent. La 
sfârşitul Conferinţei am plecat prin Veneţia, Viena şi Budapesta acasă. Credeam că este ultima 
oară când mai am ocazia să cunosc Italia. Nu ştiam că îmi mai era rezervată o ocaziune de a mă 
întoarce la Roma, în 1931, la o altă conferinţă, despre care va fi vorba mai târziu. 


Misiunea noastră la Budapesta luase sfârşit în mai 1922. Cum am mai spus, în acţiunea 
noastră la Budapesta, n-am prea obţinut rezultatele aşteptate. Atâta doar, că guvernul unguresc 
s-a convins că problemele principale pentru care venisem noi acolo trebuiau să fie rezolvate prin 
convenţiuni bilaterale cu statele succesorale. A iniţiat conferinţe cu Cehoslovacia şi cu lugoslavia 
şi apoi, în toamna anului 1923, s-a anunţat că o delegaţiune ungară va veni la Bucureşti să trateze 
cu guvernul român chestiunile decurgând din tratatele de pace şi cele dintre cetăţenii români şi 
unguri. 


Delegaţiunea ungară a sosit la Bucureşti condusă de baron Wodianer, un vechi diplomat 
ungur, care înainte de primul război mondial fusese câtăva vreme şi la Bucureşti în calitate, pare- 
mi-se, de consul general. Membrii delegaţiei erau tot persoane bine pregătite, care mai luaseră 
parte la asemenea tratative cu alte state succesorale. Notez aici pe Deschan, director la 
Pénzintézeti Kozpont, pe tânărul Baranyai Lipot, tot din contenciosul Pénzintézeti Kozpont, un 
tânăr foarte distins, vorbind la perfecţie limba engleză, franceză şi germană, cu care am mai avut 
multe afaceri de rezolvat şi despre care va fi vorba şi mai târziu. Era apoi directorul Asociaţiei 
Băncilor din capitala Ungariei, Kresz şi un tânăr consilier, Halasz, fiul fostului director general de 
la Postsparkassa ungurească. Între membrii delegaţiei mai era şi vechiul meu prieten şi cunoscut, 

directorul general Gergely de la Elso Magyar şi, în fine, dr. Blaha, secretar de stat în Ministerul de 
Justiţie (fiul renumitei artiste maghiare Blaha Luiza). Delegaţiunea română a lucrat sub preşedinţia 
ministrului plenipotenţiar Filotti:7, iar membri ai ei erau Gheorghiu, secretarul general de la 
Finanţe, Giuan, directorul Datoriei Publice, eu şi încă 2-3 ataşaţi din Ministerul de Finanţe. Ne-am 
împărţit în două comitete. Un Comitet Juridic, la care lucra dr. Blaha cu colaboratorii lui, şi 
consilierul de la Casaţie, Matei Balş, din partea românească. Toţi ceilalţi din ambele delegaţiuni 
eram în Comitetul Economic şi Financiar. Preşedinţii nu luau parte la lucrări. Această Conferinţă 
româno-ungară de la Bucureşti a durat în anii 1923-24, fără întrerupere, până la terminarea 
lucrărilor sale. 


Pentru mine chestiunile erau cunoscute şi am fi putut termina lucrările conferinţei în timpul cel 
mai scurt. Era mai greu pentru ceilalţi membri ai Delegaţiunii noastre, pentru cari problemele se 
puneau întâia oară şi fiecare chestiune trebuia să le fie explicată din toate punctele de vedere 
pentru ca să ajungă la rezultat. Îmi amintesc d. e. că în chestiunea societăţilor de asigurări 
discuţiile au durat zile întregi, căci nici delegatul nostru, nici delegatul ungur Halasz, nu aveau de 
unde cunoaşte această chestiune. Cum discuţiile amenințau să fie interminabile, am cerut voie ca 
să fac eu şi cu Gergely un proiect de convenţiune. Noi care cunoşteam şi materia şi tehnica 
acestor afaceri, în decurs de o oră ne-am pus de acord şi am redactat convenţiunea, care s-a 
acceptat fără nici o modificare. Am amintit acest caz pentru ca să arăt, cât de repede ar fi putut 
termina lucrările, dacă toţi membrii delegaţiunilor ar fi cunoscut problemele, aşa precum le 
cunoşteam unii dintre noi. 


În tot decursul acestei conferinţe am participat regulat la lucrări cu o întrerupere de câteva zile 
în februarie 1924, când a trebuit să întrerup participarea mea, pentru a asista la înmormântarea 
mamei mele, care sucombase în Clinica din Cluj, în urma suferințelor şi boalei contractată în 
temnita ungurească din Cluj între anii 1916-1918. Îmi amintesc că gazetele au făcut menţiune de 

decesul mamei, dând amănunte despre trecutul ei de suferinţe în temniţele ungureşti. 
Delegaţiunea ungurească încă a luat notă de cele de s-au scris la gazete şi, când am revenit la 
Bucureşti şi mi-am reluat locul în Conferinţă, mi-a prezentat condoleanţele atât colectiv, cât şi 
fiecare în parte. 


Însemn aici, că deşi delegaţia ungurească a stat la Bucureşti câteva luni de zile, şi am încheiat 
lucrările cu rezultate pozitive, guvernul nostru nu a avut nici o atenţiune deosebită faţă de 
membrii acestei delegaţii. Erau să plece de la Bucureşti, fără să le fi dat măcar o simplă masă. 
Lacuna aceasta a împlinit-o însă bietul Ignatie Mircea, căruia plângându-mă odată de această lipsă 
de atenţie a guvernului nostru, s-a oferit imediat să ne deie el o masă. A aranjat ceva foarte 
original. A aşezat masa în pivniţă, între butoaiele de băuturi. Pivniţa era foarte frumos aranjată, cu 
butoaie de toate mărimile şi cu lichide de toate soiurile. Erau şi butoaie enorme de zeci de mii de 
litri. Butoaiele erau aşezate pe cele două laturi ale pivniţei cu un pasaj destul de larg între ele. În 
acest pasaj a aşternut covoare şi ţesături româneşti, precum şi o masă foarte elegantă, servită de 
chelneri în frac şi mânuşi albe. Era seară şi pivnita luminată âg/orno. Masa s-a început cu tot felul 
de aperitive şi cu icre negre, servite din castron. Pentru colegii unguri a fost ceva neobişnuit. Nu 
mai vorbesc de felurile de mâncare care au urmat, de felurile de vinuri şi de cognacul franțuzesc 
cu care s-a încheiat masa. A fost o atmosferă foarte cordială. Meritul era al lui Ignatie Mircea, 
foarte fericit că a putut să facă pentru ţara sa această „cinste. 


Dar masa dată de Mircea în onoarea delegaţiei ungureşti a atras după sine şi o alta, tot atât de 
bogată şi reuşită, pe care a trebuit să o deie în onoarea membrilor ardeleni ai Academiei. Aceştia, 
auzind de succesul cu masa dată în onoarea delegaţiei ungureşti, i-au făcut o aluzie lui Mircea şi 
pentru membrii Academiei Române. Au fost foarte mulţumiţi. Îmi amintesc, erau de faţă Sextil 
Puşcariu, lon Lupaş, Alexandru Lapedatu, părintele Nae Popescu38, lon Simionescu3? şi alţii. 

Părintele Nae Popescu ne-a delectat cu câteva cântece bisericeşti foarte frumoase, intonate cu 
vocea lui şi mai frumoasă. 


În chipul acesta s-a sfârşit Conferinţa româno-ungară de la Bucureşti, cam în acelaşi timp când 
s-a terminat şi sesiunea de primăvară a Academiei Române. 


În 1925 s-a convocat la Praga o nouă Conferinţă a statelor succesorale. Problema de căpetenie 
era repartizarea datoriile publice austro-ungare. Anume, la Paris se constituise aşa numita „Casa 
Comună” a acestor datorii, casă al cărei scop era să îndeplinească serviciul acestor datorii din 
contribuţiunile, din cotele ce le-ar fi revenit statelor succesorale, inclusiv Austria şi Ungaria. 
Delegaţiunea română era compusă din Alexandru Zăuceanu, reprezentantul României la 
lichidarea Băncii Austro-Ungare, din O. Kiriacescu de la Banca Naţională, din Giuan, directorul 
Datoriei Publice şi din alţi 2-3 ataşaţi pe lângă ei. Conferinţa se începuse şi era în toiul lucrărilor 
ei, când am fost invitat de Ministerul de Finanţe să călătoresc şi eu la Praga, spre a putea fi de 
ajutor delegaţiei de acolo. Cu învoirea şefului partidului din care făceam atuncea parte, am plecat. 
Am găsit lucrările destul de avansate. În principiu se ajunsese de acord ca fiecare stat succesoral 
să participe cu o notă corespunzătoare normelor ce aveau să servească ca bază de repartiție. Se 
credea că, toate delegaţiile vor fi de acord. Când am ajuns eu la Praga, delegaţia noastră mi-a 
comunicat, că nu poate fi de acord cu soluţia ce se intenţionează a se da. Se redactase un protest 
pe care-l scrisese Zăuceanu şi pe care urma să-l prezinte conferinţei. În acest protest România 
declara de partea sa, că nu poate lua asupra-şi nimic din datoriile austro-ungare. Eu eram de altă 
părere. Eram de părere că, odată ce toate statele succesorale au aderat în principiu la o 
repartizare şi sunt hotărâte să ia asupra lor cota de sarcini ce le-ar reveni, România să nu se 
singularizeze, ci să-şi ia partea ei. Insistam pe lângă această soluţie cu atât mai vârtos, cu cât îmi 

dădeam seama, că această hotărâre va rămânea în cartoanele conferinţei, dat fiind că în practică 
va fi greu de executat. Situaţiunea financiară a statelor succesorale cu greu le va îngădui să 
suporte această sarcină. Dar colegii din delegaţie n-au împărtăşit acest punct de vedere. Ei au 
insistat pe lângă protestul ce-l redactaseră. Nu ştiam - am aflat numai mai târziu - că ei au plecat 
de la Bucureşti cu instrucţiunea ministrului de Finanţe /era Vintilă Brătianu/ să nu se angajeze la 
nici o sarcină. Protestul era redactat foarte bine şi foarte frumos justificat. Aducea argumente 
foarte serioase pentru susţinerea punctului său de vedere. Mai era redactat şi într-o impecabilă 
limbă franceză şi toate acestea făceau pe delegaţii noştri să sconteze un mare efect ce-l va 
produce prezentarea acestui protest în plenul conferinţei. Adevărat, cel ce redactase protestul, Al. 
Zăuceanu, vorbea şi scria o franţuzească poate chiar mai perfectă decât limba sa maternă. Cu o 
ocazie, preşedintele conferinţei i-a făcut elogiul cunoştinţelor lui de limbă franceză, spunându-i 
într-o şedinţă plenară că nu crede că Zăuceanu în limba lui maternă să vorbească mai perfect ca în 
cea franceză. 


Dar protestul nostru a avut un total eşec. L-a cetit Zăuceanu, fără ca să fi produs efectul dorit 
şi fără ca să se fi pus în discuţiune. După cetire, preşedintele, pur şi simplu, a declarat că a luat 
act şi că conferinţa trece mai departe la lucrările sale. Astfel am fost ignoraţi complet. lar impresia 
produsă la celelalte delegaţiuni a fost cât se poate de nefavorabilă. 


Între delegaţii celorlalte state care participau la această conferinţă, am cunoscut pe mulţi pe 
care îi întâlnisem la alte conferinţe. Având relaţii personale şi prieteneşti, mulţi dintre ei mi-au 
comunicat impresiile nefavorabile pe care le-a lăsat protestul nostru. Ca un fapt deosebit 
amintesc, că în această conferinţă a fost reprezentată pentru prima dată şi Germania. Între 
reprezentanţii ei era şi un director de la Deutsche Bank din Berlin, Waigert, de care va fi vorba şi 
mai târziu. Cu el eram cunoscut mai vechi şi puteam discuta mai sincer. Şi el era de părere că am 
făcut o mare greşeală cu protestul nostru. Mai era apoi de aceeaşi părere de care eram şi eu, că 

rezultatul practic al acestei hotărâri, cu privire la repartizarea datoriilor austro-ungare, cât de 
curând va cădea în desuetudine. Conferinţa luând sfârşit, m-am întors la Bucureşti, având însă 
conştiinţa că am susţinut un punct de vedere care ar fi făcut mai multă onoare ţării şi din care ţara 
n-ar fi ieşit păgubită. 


La sfârşitul lui martie 1926 luasem conducerea Ministerului de Finanţe în guvernul general 
Averescu. Împrejurările monetare şi valutare internaţionale, cum şi cele speciale ale ţării 
româneşti erau dintre cele mai grele. Prin octombrie ajunsesem că valuta noastră scăzuse la cel 
mai redus curs la Bursa din Ziirich. Toată lumea vorbea şi scria, cerând stabilizarea monetară. 
Stabilizarea însă nu se putea face fără un împrumut mai mare din străinătate, care să garanteze 
convertibilitatea biletului. Dar, de împrumutul din străinătate în acea vreme abia dacă se putea 
vorbi. Cercurile financiare care ar fi putut oferi un asemenea împrumut, cereau înainte de toate o 
ordine financiară exemplară şi garanţia că veniturile statului vor fi suficiente pentru acoperirea 
noii sarcini. Nu se mulţumeau cu informaţii directe primite de la guvernele interesate, ci voiau să 
examineze la faţa locului situaţia financiară şi economică a ţărilor care solicitau asemenea 
împrumuturi. Noi încă ne-am interesat la diferitele cercuri financiare străine, care ne-ar fi putut da 
un împrumut. Banca Schroeder de la Londra s-a declarat gata să se pună în fruntea unui consorţiu 
anglo-american pentru un asemenea împrumut, dar condiţiona ca anumiţi experţi englezi să 
examineze mai întâi situaţia economică şi financiară a ţării şi, dacă aceasta va fi multumitoare, să 
facă demersurile pentru constituirea consorţiului care să acorde un împrumut de stabilizare40. 
Odată tratativele începute - în tratative a avut o parte însemnată prinţul Barbu Ştirbey+! - nu 
puteam să nu acceptăm experţii străini, care ar fi venit să ne examineze situaţia financiară şi 
economică a ţării. Am declarat deci, că-i aşteptăm în orice moment. Experţi au fost trimişi 
Hamlyn, şeful experţilor oficiali din Englitera [Anglia] şi cu un colaborator al său, detaşat pe lângă 

Comisia de Control a finanţelor austriace. Acesta se numea, dacă-mi aduc bine aminte, Lorsen. 
Experții au venit în ţară, în cel mai strict incognito. Au fost încartiruiţi la prinţul Barbu Știrbey. 
Lucrarea au început-o singuri pe baza bugetului general al statului şi a altor informaţiuni ce ni 
s-au cerut şi li s-au dat. Lucrarea mergea greu. Cu cât avansau mai mult, cu atâta situaţia pentru 
ei li se părea mai complicată şi mai puţin clară. Atunci m-am hotărât să lucrez şi eu cu ei. Am şi 
lucrat 2-3 luni. La această £Expert/ză financiară-economică pentru România. Interesant de ştiut că, 
deşi experţii au stat în ţară aproape 3 luni, chestiunea a fost ţinută în cea mai mare discreţie şi 
nici o gazetă n-a putut lua notă de ei. În adevăr în toată ţara nu ştia de lucrarea lor decât generalul 
Averescu, Barbu Ştirbey şi cu mine. 


Aşa se explică de ce în ţara noastră, a tuturor indiscreţiunilor, a putut fi ţinută această 
chestiune în cel mai strict secret. Cred că este unicul caz de acest fel. 


Eu am început să lucrez cu experţii englezi, cerându-le voie să le fac un expozeu şi să le 
expun situaţia financiară în mod metodic, aşa după cum o cunoşteam eu. Începutul a fost bun şi 
norocos. Încetul cu încetul au început să se lămurească în „haosul” financiar, cum numeau ei 
bugetul statului nostru. Erau din ce în ce tot mai veseli şi încurajați de lămuririle ce le dădeam şi 
de rezultatele la care ajungeau. La sfârşitul săptămânii ei s-au dus la castelul Prințului de la 
Braşov, să-şi petreacă week-end-ul, acolo fusesem invitat şi eu. Eu am sosit însă numai duminică 
dimineaţa; când am intrat în curtea castelului şi am coborât din maşină m-a întâmpinat Barbu 
Ştirbey surâzând: „Ce ai făcut cu ei? - mă întâmpină Barbu Ştirbey. Nu înţelegeam ce vrea să zică. 
Uitându-mă întrebător la el îmi spune:"Au dat o depeşă foarte favorabilă pentru noi la Londra”. 
Când am ştiut de ce e vorba, i-am spus că n-am făcut nimic decât că le-am cerut voie să-i introduc 
în „labirintul” finanţelor noastre, după metoda mea. În adevăr, experţii erau foarte mulţumiţi de 
rezultatul obţinut şi restul timpului de aproape o lună şi jumătate, am continuat să lucrez cu ei în 
acelaşi strict sens. Mă întâlneam cu ei zi de zi la „Reşiţa”, unde ni se pusese la dispoziţie cabinetul 

directorului general. Nimenea nu bănuia ce se petrece în această clădire. Când am terminat 
lucrările, ei şi-au întocmit raportul pe care mi l-au dat şi mie în copie, şi în care concludeau pentru 
acordarea unui împrumut de stabilizare şi investiţiuni pe seama României. 

Înainte de a părăsi ţara, au vizitat pe primul-ministru şi şi-au exprimat mulţumirea pentru 
ajutorul ce le-am dat în lucrarea întocmită de ei. Mi-au spus însă şi mie, şi în acelaş timp 
primului-ministru şi lui Barbu Ştirbey, că se impune ca eu să merg la Londra să cunosc atmosfera 
de acolo, să mă cunoască şi personalităţile care eventual vor avea rol în această transacţiune 
financiară. Fireşte, eu nu mă gândeam la un voiaj la Londra, ceream să meargă Barbu Știrbey, care 
era cunoscut şi avea mari legături acolo. Cu toate acestea, împrejurările s-au desfăşurat astfel 
încât în noiembrie 1927 a trebuit să întreprind această călătorie. 


Căci după ce experţii şi-au depus raportul lor şi acesta a fost cunoscut la Londra, a venit în 
ţară şeful creştin al Casei Schroeder. Regret că nu-i mai rețin numele. Într-aceea eu părăsisem 


guvernul. Cu toate acestea, am fost anunţat de sosirea în ţară a acestui şef al Băncii Schroeder şi 
invitat să-l întâlnesc, spre a avea o convorbire cu el. Întâlnirea s-a făcut cu ştirea primului-ministru 
şi anume în castelul de la Buftea al prinţului Ştirbey. Acolo am fost invitat la o masă, într-o seară, 
şi acolo am întâlnit şi pe oaspetele englez. Mai erau de faţă la această întâlnire şi Veit, directorul 
general de la „Reşiţa”. Toată seara am discutat în patru, chestiunile financiare şi economice ale 
ţării. Anul 1926 fusese pentru România un an agricol excepţional, care i-a îngăduit un export de 
cca 300.000 vagoane cereale şi i-a transformat balanţa comercială în una foarte favorabilă. 
Rezultatul întâlnirii noastre de la Buftea a fost că s-a mai confirmat încă odată că situaţia 
economică şi financiară a ţării este destul de favorabilă, spre a putea face împrumut de 
stabilizare. Dar şi reprezentantul Casei Schroeder şi-a exprimat dorinţa ca să fiu delegat la 
Londra, spre a cunoaşte piaţa şi pe conducătorii financiari de acolo şi spre a da la nevoie 
informaţiile ce s-ar mai cere. 

În adevăr, în 1927, după ce demisionasem din guvern, şi după ce trecusem printr-o operaţie la 
Viena, am fost rugat să călătoresc la Londra. Am vrut ca să iau în această călătorie şi pe neuitata 
mea soţie, care ţinea să cunoască Londra şi Anglia, dar copiii au rugat-o să rămână cu ei. A fost 
mai îngăduitoare faţă de copii, şi astfel am fost nevoit să călătoresc singur. 


Călătoream pentru întâia dată la Londra. Îmi dau seama şi de greutăţile acestei împrejurări şi 
de faptul că nu cunoşteam limba engleză, precum şi de răspunderea pentru tratativele ce aveam 
să le duc acolo, în chestiunea împrumutului de stabilizare. 


Am întreprins această călătorie prin Germania până la Bruxelles. Trebuia să traversez canalul 
de la Ostende, la Dover. Mi-am luat informaţiuni despre condiţiunile în care aş putea traversa 
canalul şi mi s-a spus să mai rămân câteva zile, marea fiind foarte agitată. Eu însă nu aveam mult 
timp de pierdut, m-am hotărât să risc o călătorie în orice condițiuni. M-am îmbarcat la Ostende şi 
în adevăr voiajul, de circa 1 ceas şi jumătate a fost, din cauza mării agitate, foarte rău. N-am avut 
rău de mare însă nesiguranța m-a chinuit încontinuu până la Dover. Aci mi-am făcut formalităţile 
vamale şi am luat trenul pentru Londra. Am ajuns seara la gara Victoria. Ştiam dintr-un mic 
Baedecker ce am să fac în oraşul în care intram. Am luat un taxiu şi i-am dat adresa unui hotel din 
Piaţa Trafalgar. M-am instalat şi, fără să anunţ pe nimeni dintre cunoştinţele ce ştiam că am la 
Londra, am folosit primele două zile spre a cunoaşte oraşul. L-am umblat pe jos, în autobuze şi în 
Metropolitan [metrou]. Ajunsesem să mă orientez binişor pentru centru. Ştiam unde sunt marile 
bănci din City. A treia zi după sosirea mea acolo, am fost surprins de vizita d-lui Veit, directorul 
general al „Reşiţei”, care îşi făcuse studiile la Londra şi avea mari legături acolo. Cunoştea foarte 
bine oraşul şi cred că vizita a fost făcută pentru a-mi servi de ghid. Cu Veit împreună am vizitat 
Casa Wickers şi locuinţa familiei acestuia. De acolo am anunţat la telefon Casa Schroeder. Şeful 
casei a venit la hotel, m-a luat de le-am făcut o vizită şi apoi împreună cu el ne-am dus la Banca 
Angliei pentru a vedea pe Sir Nimayer, care era foarte bun prieten cu Titulescu. Fusese secretar de 

stat la Finanţe şi trecuse acum la Banca Angliei. Am avut o convorbire mai lungă cu dânsul, din 
care am văzut că cunoştea raportul Hamlyn şi apoi, împreună cu dânsul, m-am prezentat la 
prezidentul băncii, Montagu Norman. În discuţiile avute cu dânşii am înţeles că împrumutul de 
stabilizare, oriunde s-ar face el, va fi condiţionat ca în prealabil România să-şi reguleze chestiunile 
financiare cu Germania. După aceste întrevederi se făcuse un program şi pentru altele, dar între 
timp a intervenit la Bucureşti o afacere senzaţională care a indispus foarte mult cercurile de la 
Londra. Anume, între tinerii care întreţineau legături cu prinţul Carol“, fostul moştenitor al 
tronului, şi care lucrau la acţiunea pentru readucerea prinţului în ţară, era şi Mihail Manoilescu. El 
tocmai se întorsese de la o întrevedere cu fostul moştenitor, când la intrarea lui în ţară, 
făcându-i-se percheziţie, s-au găsit o mulţime de scrisori şi acte subversive. Manoilescu a fost 
arestat, deschizându-i-se un proces de trădare de patrie. Ştirile acestea pătrunseră pretutindenea 
în Europa. La Londra îndeosebi a făcut impresie foarte rea, în ceea ce priveşte stabilitatea politică 


din România. Impresia a fost atât de nefavorabilă, încât mi-am dat seama că tratativele nu mai pot 
continua. Mi s-a şi spus aceasta de cercurile financiare diriguitoare şi am fost consiliat să lăsăm 
deocamdată lucrurile în aşteptarea unor evenimente mai bune. În felul acesta s-au terminat 
consultaţiile pe care le făcusem la Londra şi care dacă n-ar fi intervenit evenimentul nenorocit din 
România, cu arestarea şi împrocesuarea lui Manoilescu45, cred că ar fi dus la rezultate bune 
pentru ţară. 


Cum spuneam mai sus, la Londra mi se făcuse aluzie să ne aranjăm chestiunile financiare 
pendente cu Germania. Ne dădusem seama de aceasta încă înainte de a începe acţiunea noastră 
pentru un împrumut de stabilizare. Guvernul Averescu, din care ieşisem, se preocupa de această 
chestiune şi intenţiona să trimită pe cineva în Germania, care să ia un prim contact cu cercurile 
guvernamentale de acolo în vederea aranjării chestiunilor noastre financiare cu Germania. 

Pe când mă aflam convalescent într-un sanatoriu din Viena, unde - cum am spus mai sus - 
suferisem o operaţie, ministrul nostru de la Viena, Mitilineu, mi-a comunicat ştirea, că generalul 
Averescu, şeful guvernului, doreşte să fac o călătorie la Berlin spre a lua contact cu cercurile 
guvernamentale de acolo şi să văd în ce condițiuni s-ar putea aranja diferendele noastre financiare 
cu Germania. Îmi adusese „depline puteri” care mă îndreptăţeau să închei chiar şi acord. Am 
plecat în Germania însoţit de neuitata mea soţie. Mă hotărâsem ca să fac numai o acţiune de 
informare, spre a cunoaşte gândurile şi intenţiunile celor de la Berlin. Am avut mai multe 
întrevederi cu ministrul economiei naţionale Kurtius44, care a însărcinat pe unul dintre directorii 
ministerului, să trateze chestiunea cu mine. Am avut o întrevedere şi cu şeful guvernului, cu 
Stressemann45, care mi se pare ţinea portofoliul Ministerului de Externe. Consilierul delegat din 
Ministerul Economiei Naţionale şi-a mai asociat şi pe doi directori de la Diskonto Gesellschaft, cu 
care m-am întâlnit de mai multe ori. Se cerea preluarea serviciului împrumuturilor Publice, pe care 
România le contractase în Germania. Se ţineau foarte tari pe poziţie şi nu admiteau punctul de 
vedere al guvernului român, care înţelegea să anuleze aceste împrumuturi în contul 
despăgubirilor de război. Din partea mea, am susţinut cu tărie interesele ţării şi fără a intra în 
discuţii mai amănunțite am refuzat cererile ce ni se făceau. În schimb, însă, am cunoscut intenţiile 
celor de la Berlin şi îmi dădeam seama la ce ne putem aştepta. O a doua chestiune era creanta 
Băncii Naţionale a României, asupra Reichsbank-ului, creanţă provenită din vânzarea de cereale 
româneşti Germaniei pe timpul neutralității, creanţă care se cifra la mai multe sute de milioane. 
De această chestiune nu m-am interesat. Voiam să am asentimentul Băncii Naţionale înainte de a 
începe oarecari tratative cu privire la recuperarea creanţei. În general, atitudinea mea la 
întrevederile avute la Berlin a lăsat acolo impresia că sunt un negociator foarte dificil. Da, pentru 
că nu înţelegeam să mă angajez în chestiuni care nu erau convingerea mea. Am încheiat 
discuţiunile de la Berlin, cu singurul rezultat, că am ştiut cam ceea ce vor cei de acolo. Dar, deşi 

aveam reputaţie de negociator dificil, totuşi ministrul Kurtius a fost foarte gentil şi când m-am dus 
să-i fac vizita de adio, m-a invitat la o masă, la care a întrunit pe mai toţi directorii ministerului 
său. 

Aş vrea să spun câteva cuvinte şi despre atmosfera social-politică în care găsisem Germania, şi 
în special Berlinul, acum când după război eram întâia dată acolo. Teroarea socialistă şi comunistă 
stăpânea pretutindeni. Berlinul, care avea reputaţia unuia dintre cele mai frumoase, mai ordonate 
şi mai curate capitale, era de nerecunoscut. Sâmbăta la amiază, toată muncitorimea înceta lucrul 
şi pleca în camioane cu steaguri roşii cu plancardele comuniste să-şi facă week-end-ul pentru a 
doua zi. Chiar şi măturătorii de stradă nu mai continuau munca lor şi frumoasele bulevarde ale 
Berlinului, în aceste două zile, ajungeau mormane de murdărie. În general era o atmosferă foarte 
neobişnuită. Aş putea spune chiar dezagreabilă. După vreo două săptămâni am părăsit Berlinul 
din care abia văzusem câte ceva. În împrejurimi nu fusesem decât o singură dată în regiunea 
Waldsee, unde fusesem invitaţi împreună cu nevasta mea la o masă la directorul Gutman de la 
Dresdner Bank. Acolo am cunoscut multă lume din cercurile financiare. Între alţii şi pe vestitul 
Castiglione, marele om de afaceri al acelor zile. Părăseam Berlinul, fără să bănuiesc că peste un an 
voiu reveni din nou pentru tratative definitive. 


În adevăr, în vara anului 1928, se pusese în discuţiune chestiunea stabilizării monetare. Şi 
guvernul de atunci începuse tratativele pentru un împrumut în Franţa. Din partea băncii Franţei 
venise în ţară ca expert prof. Rist46, cunoscutul financiar, şi cu un director de la Banca Franţei, 
Jean Bolger. Acesta din urmă ca tehnician. Cu dânsul am lucrat mult la pregătirea bilanţului de 
stabilizare al Băncii Naţionale a României. 


După venirea lui Rist în ţară, Vintilă Brătianu, care era ministru de Finanţe, l-a invitat la un 
prânz intim, ca să poată discuta mai bine chestiunea financiară care se punea, atunci, adică a 

împrumutului de stabilizare. La acest dejun a mai fost invitat Bolger, Duca şi cu mine. Eram cu 
totul 5 persoane. Discuţia s-a purtat în jurul chestiunii de împrumut. Deodată îl aud pe Vintilă 
Brătianu spunând că dl Lapedatu va trebui să meargă la Berlin, spre a aranja diferendele noastre 
financiare cu Germania. Atunci mi-am dat seama că şi francezii puseseră condiţiunea, ca înainte 
de a realiza împrumutul de stabilizare, să ne înţelegem cu Germania. 


În adevăr, în vara anului 1928 s-a alcătuit o Comisiune care avea să meargă la Berlin, să 
trateze acolo chestiunea litigiilor noastre cu Germania. În Comisiune au fost numite trei persoane: 
Oromolu77, Eftimie Antonescu şi cu mine. În ce mă priveşte, aveam oarecare rezerve faţă de 
persoana lui Eftimie Antonescu. l-am spus lui Vintilă Brătianu aprehensiunile mele şi anume, că eu 
am mai lucrat cu Eftimie Antonescu şi ştiu că e o persoană foarte dificilă şi puţin statornică. L-am 
pus înaintea alternativei, că sau îl înlocuieşte cu altă persoană, sau renunţ eu de a merge la Berlin. 
Vintilă Brătianu a făcut un apel foarte insistent la calitatea mea de român, să nu-l pun în faţa unei 


astfel de grele situaţii şi îndeosebi să nu renunţ eu de a merge la Berlin, mai cu seamă, că s-a 
anunţat în presă compunerea delegaţiei şi dacă s-ar vedea mai târziu lipsa mea, această 
împrejurare ar fi interpretată nefavorabil pentru el ca ministru de Finanţe. Am mai vorbit 
chestiunea şi cu colegii mei de la Banca Naţională, şi după o întrevedere ce am avut cu Eftimie 
Antonescu, întrevedere în care puţin a lipsit ca să nu ne luăm de cap, totuşi m-am hotărât să merg 
şi eu la Berlin. 


Acolo am fost primiţi foarte bine. Ministrul nostru la Berlin era Petrescu Comnen4%, foarte 
agreat în cercurile guvernamentale şi financiare. Ne făcuse şi nouă o atmosferă foarte agreabilă. 
Din partea guvernului german, a fost delegat cu tratativele cu noi consilierul Ritter din Ministerul 
de Externe. El singur discuta toate chestiunile, având însă un translator pentru limba franceză, 
căci discuţiile se duceau în această limbă şi având pe lângă el 2-3 tehnicieni pentru chestiunile de 
detaliu. 

Două au fost problemele pe care le-am discutat cu Ritter. Sunt cele două de care amintesc mai 
sus şi anume, chestiunea împrumuturilor româneşti în Germania şi chestiunea creanţei Băncii 
Naţionale faţă de Reichsbank. Am discutat aceste chestiuni timp de mai bine de trei luni şi pe faţă 
şi pe dos. 


Nu voiu intra în detaliile acestor tratative atât de îndelungate, despre care se raporta zilnic 
guvernului de la Bucureşti. Mă voiu mărgini să spun numai rezultatele la care am ajuns. Ce 
priveşte datoriile României din împrumuturile publice contractate încă înainte de război în 
Germania, am obţinut să le reducem la valoarea lor actuală şi să se emită o nouă rentă pentru 
acoperirea lor. Ce priveşte însă creanţa Băncii Naţionale, aceasta a fost o chestiune mai grea. De 
unde provenea această creanţă? Pe timpul neutralității România avusese un acord de livrare de 
grâne pentru Germania. Plata se făcea parte în monedă metalică de aur, care rămânea în depozit 
la Reichsbank, parte prin creditarea Băncii într-un cont curent în Reichsmark. Banca Reich-ului a 
depozitat moneda de aur în proporţia cuvenită şi a administrat aceste depozite ca aparţinând 
Băncii Naţionale. După război, Banca Naţională a putut ridica aceste depozite, să le transporte la 
Bucureşti. Au fost mai multe vagoane de aur. Ce priveşte creanţa, Banca Naţională stătea pe 
punctul de vedere că şi această creanţă trebuie plătită în aur. Guvernul german şi Reichsbank însă 
susţineau,că aceasta este o creanţă, care s-a depreciat în măsura în care se depreciase moneda 
germană şi că deci este nedrept a se pretinde să o plătească în aur. Erau două puncte de vedere 
atât de opuse, încât cu greu puteau să fie soluționate. Totuşi, până la urmă, am convenit ca 
aceasta creanţă să fie răscumpărată de statul german cu o sumă globală de 60.000.000 
Reichsmark aur. 


În decursul acestor trative a trebuit să fac o călătorie la Bucureşti, spre a discuta cu guvernul 
român diferite detalii. Sosind la Bucureşti, am făcut un referat în scris despre tratativele avute şi 
rezultatele obţinute până în acel moment. Acest referat a fost discutat într-o conferinţă la 

Ministerul de Finanţe, la care mai participau ca jurişti Rosenthal şi Otulescu. Îmi amintesc că, în 
discuţiile avute, a trebuit să interpretăm diferite texte de legi şi diferite propuneri ce ni se făcuse. 
La un moment dat ajunsesem să citesc în franţuzeşte mai multe din aceste texte. Vintilă Brătianu 
se preumbla, după obiceiul lui, prin sala de şedinţă, ascultând la ceea ce citesc şi fixându-mă din 
când în când. El ştia că mi-am făcut studiile în Transilvania şi Ungaria şi că nu aparţin acelor ce-şi 
făcuseră studiile în Franţa şi deci ştiau bine franţuzeşte. Deodată se opreşte şi spune către 
membrii Conferinţei: „Unde ai învăţat franţuzeşte aşa de bine, domnule Lapedatu?” „Bine? răspund 
eu, nu prea”. „Ba da”- mai adaugă el. „Ştiu franţuzeşte ce am învăţat la liceul din Braşov”. „De 
aceea te întreb - spune Vintilă Brătianu - pentru că sunt surprins de felul în care ştii franţuzeşte”. 
Când toţi ceilalţi l-au aprobat, am rămas şi eu surprins de impresia ce le-am produs. 


M-am reîntors la Berlin şi am mai continuat lucrările de acolo. În România urmase o schimbare 


de guvern4%. În locul Partidului Liberal, ajunsese Partidul Naţional Ţărănist al lui Maniu. Noi la 
Berlin terminasem discuţiile şi ajunsesem de acord asupra tuturor chestiunilor. Totuşi încă nu 
redactasem convenţia. Ritter era foarte mulţumit că tratativele au fost duse sub guvernul Brătianu 
şi se încheie sub guvernul Maniu. Spunea el, cele două mari partide politice sunt angajate a 
respecta această convenţie. Am încheiat în fine şi convenţia, pe care eu însă numai după ezitări 
mai îndelungate am semnat-o. 


Ce se întâmplase? Creanţa Băncii Naţionale era menţionată a se plăti statului, în vreme ce eu 
stăruiam să fie plătită direct Băncii Naţionale. Am regretat multă vreme, că de ce am cedat şi am 
semnat Convenţiunea. Îmi dădeam seama că creanţa ajunsă odată pe mâna statului, cu greu va 
mai fi cedată Băncii Naţionale. Or, aşa s-a şi întâmplat. Ajunşi la Bucureşti, Ministerul de Finanţe, 
în fruntea căruia se găsea Mihai Popovici”0, a reţinut această creanţă, spunând că nu-i precizat că 

trebuie dată Băncii Naţionale. l-am scris atunci atât lui Ritter, cât şi lui Schachts!, care era 
prezidentul Băncii Reich-ului, rugându-i să-mi confirme, că creanţa a fost dată pentru Banca 
Naţională. Mi-au şi confirmat şi eu am prezentat aceste scrisori la Banca Naţională pentru 
justificarea mea. 


În parlamentul ţării a fost discutată Convenţiunea încheiată de noi la Berlin, dar discutată cu 
multă pasiune. La Senat, eu arătând avantajele Convenţiunii şi greutăţile întâmpinate până să 
rezolvăm această facere, el însă contestând orice avantaj din Convenţiune, şi oarecum banalizând 
silinţele noastre de la Berlin. Polemica luase o astfel de întorsătură, încât înşişi colegii lui de pe 
banca ministerială l-au făcut atent să nu mai continue. Îşi dădeau şi ei seama că dreptatea era de 
partea mea şi că argumentele cu care eram combătut, erau foarte şubrede. 


Aşa se mai întâmplă mai întotdeauna în luptele politice. Cum venise la guvern Partidul 
Naţional Ţărănist, fireşte că întreaga presă trecuse de partea lui, şi când am intrat în ţară şi am 
pus mâna pe primele gazete, mi-am dat seama, ce atmosferă nefavorabilă ni s-a creat. Pe mine - 
drept spunând - m-a indispus foarte mult această atmosferă. Abia aşteptam să sosesc la 
Bucureşti, spre a expune şefului de guvern chestiunea. M-am prezentat lui, m-a primit amabil şi a 
discutat fără patimă această chestiune. 


A recunoscut greutăţile ce le-am avut şi că între împrejurările date am obţinut rezultate destul 
de bune. Dar zicea dânsul: „Politica-i politică şi pentru faţadă trebuie prezentate lucrurile cum le 
cer interesele şi patima politică”. Aceasta în legătură cu polemica ce o avusesem cu ministrul de 
Finanţe. 


Tratativele de la Berlin au fost ultimele în care am reprezentat statul român. Până la 1930 
n-am mai primit nici o însărcinare. Atunci, pentru consideraţii de ordin moral, am mai primit 

totuşi - în mod excepţional - să mai fac parte din Delegaţia urmând să rezolve chestiunea „Gojdu”. 
Era o chestiune şi de ordin sufletesc, pe care o servisem şi înainte şi pe care mai cu seamă acum 
nu o puteam refuza când îmi dădeam seama, că am o adâncă obligaţie morală, ca fost bursier al 
Fundaţiunii „Gojdu”. 

Începusem să mă interesez de Fundaţiunea „Gojdu” încă în decursul primului război mondial. 
În reprezentanța acestei Fundaţiuni ocupau loc mitropolitul şi episcopii ortodocşi împreună cu un 
dublu număr de fruntaşi mireni ai Mitropoliei Ortodoxe din Ardeal. Reprezentanţa mă însărcinase 
încă din 1917 să controlez gestiunea financiară a Fundaţiei. În această calitate eram invitat la 
şedinţele ei şi făceam rapoarte regulate despre situaţia financiară a Fundaţiei. După război, 
Ardealul trecând la România, şi întreaga avere a Fundaţiunii rămânând pe teritoriul unguresc, am 
continuat să verific situaţiile financiare ale Fundaţiunii, şi de câte ori treceam prin Budapesta mă 
opream să pot îndeplini această lucrare. 


Dar tratativele cu guvernul unguresc mergeau foarte anevoie. Abia la 1930 s-a încheiat între 
Ministerul de Externe al României şi Ministerul de Externe al Ungariei un acord, prin care cele 
două state se îndatorau să rezolve chestiunea Fundaţiunii „Gojdu”. 


În baza acestui acord, chestiunea Fundaţiunii „Gojdu”, a fost soluţionată prin numirea din 
partea fiecărui guvern a câte unei Delegaţiuni, care, împreună apoi, să trateze şi să găsească 
mijloacele de rezolvat pe cale amiabilă a acestei chestiuni. Guvernul român m-a numit pe mine ca 
preşedinte, iar ca membri pe d-nii Gheorghe Dobrins2, Nicolae Zigre şi Valer Moldovans53. Guvernul 
unguresc, la rândul său, a numit pe dr. Aurel Egri ca preşedinte, pe d-nii Tibor Pataki şi Bela Papp 
ca membrii. 


Această Comisiune ne-am întrunit întâia dată la Sibiu. Mitropolitul credea că în această 
întrunire chestiunea va fi rezolvată definitiv. N-a fost însă aşa. Delegaţia ungurească a cerut să se 

facă întâi, prin doi experţi tehnici, un inventar exact al întregului patrimoniu, cerere pe care nu i-o 
puteam refuza. Am numit deci din partea noastră pe consilierul de la Ministerul Instrucţiei, 
Nicolae Chişan, fost coleg al meu şi fost înainte de război funcţionar la Ministerul de Culte din 
Budapesta. Ungurii şi-au numit şi ei un asemenea expert tehnician, experţi cari au început 
lucrările şi le-au continuat mai multe săptămâni în capitala Ungariei . 


Mitropolitul ne-a întrunit la masă pe ambele delegaţii, dar am simţit că era foarte nemulţumit, 
că chestiunea nu se tratase în mod definitiv. El însă nu-şi dădea seama de greutăţi şi de 
împrejurarea că eram în mâna guvernului unguresc, care deţinea toate bunurile Fundaţiunii. Nimic 
nu împiedeca guvernul unguresc să pună în discuţie orice ar fi voit în legătură cu chestiunea 
Fundaţiunii. 

Trebuie să mărturisesc că cererile delegaţiei ungureşti, de a se alcătui mai întâi inventarul 
averii, au fost numai un pretext de amânare. Preşedintele delegaţiei ungurești, care-mi era un 
vechi cunoscut şi prieten, mi-a comunicat confidenţial că guvernul unguresc doreşte ca, în 
legătură cu această chestiune, să fie soluționate mai multe chestiuni care priveau interese 
ungureşti din Transilvania. 


El mi-a şi comunicat care sunt aceste chestiuni. Era vorba de unele imobile din Sft. Gheorghe şi 


Tg. Secuiesc, care aparținuseră Comunităţii săcuieşti a regimentelor grănicereşti din Secuime. 
Aceste imobile fuseseră luate aproape fără nici o formă şi, după părerea mea, fără nici un drept, 
de Ministerul Instrucțiunii şi transformate în şcoli secundare. Ministerul Instrucțiunii le trecuse 
chiar şi la Cartea Funduară pe numele său. Aceste imobile trebuiau restituite. Chestiune pentru 
care m-am zbătut ani de zile. 


A doua întrunire a Delegaţiunilor Fundaţiunii „Gojdu” a avut loc în Bucureşti. Eu pregătisem 
printr-un memoriu special pe primul-ministru, care pe atunci se întâmpla să fie domnul profesor 

lorga, de stadiul în care ne găsim cu Fundaţiunea „Gojdu”. În acel memoriu arătam cum în mod 
abuziv au fost luate imobilele aparţinând Comunităţii grănicereşti din Secuime şi că acestea vor 
trebui restituite. Când i-am cetit memoriul domnului ministru, m-a aprobat şi mi-a spus „trebuie 
să se facă”, dar rezultatul a fost altul. Primul-ministru numise o comisiune care să cerceteze 
chestiunea imobilelor săcueşti. În comisiune era numit şi dl Ştefan Meteş54, pe atunci subsecretar 
de stat. Membrii acestei comisiuni erau foarte impresionați de lupta pe care Onisifor Ghibus5 o 
ducea atunci împotriva catolicilor unguri din Ardeal şi se temeau că şi această chestiune a 
bunurilor secuieşti va fi exploatată de Onisifor Ghibu. Din această cauză n-au fost de opiniunea de 
care eram eu, şi de care credeam că este şi primul-ministru. Mai mult, în acest sens, am informat 
şi pe ministrul de Finanţe, care era dl Argetoianu56, şi care când delegaţiunea ungurească s-a 
prezentat la dânsul, i-a vorbit foarte scurt şi aspru, cerând să nu se complice afacerea Gojdu cu 
afacerea bunurilor săcueşti, care după el nu avea nimic comun cu chestiunea de la ordinea zilei. 
Delegaţia ungurească a ieşit deprimată de la ministrul de Finanţe. Tratativele cu noi, cu Delegaţia 
românească, n-au dus la nici un rezultat. Mai cu seamă că şi în Ministerul de Externe, se crease o 
atmosferă de duşmănie faţă de atitudinea guvernului unguresc. Dar, din păcate, nici 
primul-ministru, nici ministrul de Finanţe şi nici alţi factori nu-şi dădeau seama că n-aveam nici o 
putere asupra guvernului unguresc, de a-l determina să nu pună în discuţie şi alte chestiuni în 
legătură cu Fundaţiunea „Gojdu” şi nu-şi dădeau seama nici de faptul că întreaga avere a 
Fundaţiunii „Gojdu” era deţinută în Ungaria. Şi aceasta a doua întâlnire a delegaţiilor a rămas fără 
rezultat. Ministerul de Externe, care probabil îşi dădea seama că a avut o atitudine prea rece faţă 
de delegaţia ungurească, în ultimul moment, ca să mai netezească asperităţile, ne-a întrunit la o 
masă prezidată de secretarul general al Ministerului, ministrul plenipotenţiar Filalitti>7. Dar nici 
această masă n-a putut şterge impresiile penibile ale întrunirilor noastre. Înainte de plecarea 

delegaţiei ungureşti, le-am dat şi noi o masă în locuinţa noastră. La aceasta s-au simţit foarte bine 
şi discuţiile au rămas să continue pe un ton cu mult mai prietenesc şi de mai multă înţelegere. 


După această conferinţă, tratativele le-am urmat vreme îndelungată numai eu cu Pataki Tibor, 
care ajunsese secretar de stat la Preşedinţia Consiliului. După nenumărate interveniri la ministrul 
de Culte, Angelescu58, la Ministerul de Externe, care avea ca titular pe un om cu mult mai 
înţelegător, pe Victor Antonescu5 şi la Ministerul de Justiţie în fruntea căruia se găsea Vasile 
Sassu50, am izbutit de am obţinut un jurnal al Consiliului de Miniştri, prin care se retrocedează 
imobilele amintite mai sus. Ca să se facă transcrierile la Cartea Funduară a trebuit să mă duc 
însumi la Sft. Gheorghe şi Tg. Secuiesc, ca să explic şi să intervin pentru o rezolvire cât mai 
grabnică a acestor transcrieri. 


Când toate au fost terminate, Delegaţiunile ne-am întrunit din nou în 1936, şi când chestiunea 
a fost definitiv aranjată prin Convenţiunea semnată între cele două guverne. 


În timpul cât tratam chestiunea „Gojdu” direct cu Pataki, pe lângă Conferinţa de încheiere, în 
care s-a semnat Convenţiunea, ne-am mai întrunit o dată la Budapesta. Am încercat acolo să 
convingem pe colegii noştri unguri să fie îngăduitori ce priveşte propunerile ungurești, relativ la 
interesele secueşti din Ardeal, dar n-am izbutit. Ei ţineau morţiş, că întâi să se facă toate 
formalităţile pentru transcrierea la Cartea Funduară a fostelor proprietăţi secueşti şi numai după 
aceea să încheiem Convenţiunea. A trebuit deci să aşteptăm câtva timp, până la 1936, când s-au 
sfârşit aceste grele tratative. Convenţiunea, înainte de a fi semnată, a trecut şi pe la Consiliul 
juridic al Ministerului nostru de Externe. Am fost invitat la această şedinţă, în care Convenţiunea a 
fost acceptată fără modificări, iar preşedintele Pantazi?! mi-a adus felicitări pentru terminarea cu 
succes a tratativelor. 


Convenţiunea avea să intre în vigoare după ratificarea ei de cele două parlamente. Parlamentul 
românesc a ratificat-o fără întârziere, dar parlamentul unguresc a tot amânat sub diferite 
pretexte până ce a izbucnit războiul mondial şi astfel Convenţiunea n-a mai putut fi pusă în 
vigoare. În acest stadiu se găseşte şi astăzi, deşi preşedintele actualului Consiliu de Miniştri din 
România ne-a asigurat, că în urma tratativelor sale, Convenţiunea va fi ratificată şi noi vom putea 
fi puşi în posesiunea proprietăţilor noastre din Ungaria. 


Pe lângă aceste delegaţiuni avute din partea statului, am mai avut două delegaţiuni, ca să zic 
aşa, semioficiale. În calitatea mea de preşedinte al Societăţii Naţionale de Gaz Metan®?, societate 
alcătuită cu participarea statului, am avut, din partea acestei societăţi şi a Ministerului de Finanţe, 
autorizarea de a trata cu detentorii de acţiuni ai vechii Societăţi de Gaz Metan / Ungarische 
Erdgasgesellschaft /, spre a cumpăra acţiunile deţinute de ei. În Ungaria aveau un important 
pachet de acţiuni „Banca Comercială” şi câţiva particulari în consorţiu cu ea. La Berlin, pachetul de 


acţiuni era deţinut de Deutsche Bank care, de asemenea, constituia un consorţiu cu alţi acţionari 


mai mici. 

La Budapesta chestiunea am tratat-o în 1927. Ce priveşte preţul, care era stabilit în franci 
elveţieni, şi care aveau să se verse în mai multe tranşe, am ajuns repede la un acord. Au mai lăsat 
ei, am mai pus eu şi acţiunile au fost cumpărate la un preţ în tot cazul sub cel convenit ca limită 
maximă cu autorităţile de la Bucureşti. Redactarea Convenţiunii a mers mai greu. Din partea 
Consorţiului unguresc a fost delegat dr. Aurel Egri, un distins juristconsult. El pregătise un proiect 
de Convenţiune, pe care mi l-a prezentat spre examinare. Voind să asigure pe acţionarii unguri că 
Societatea nu va fi transformată în nici un fel, cât timp durează plata acţiunilor, redactase textul 
acordului astfel că obliga Societatea de a le prezenta în prealabil ordinea de zi a fiecărei adunări 
generale, urmând ca ei să se pronunţe dacă o aprobă sau nu. Când am cetit această dispoziţiune, 
am început să zâmbesc şi i-am spus lui Egri: „crezi dta că mă pot întoarce la Bucureşti cu o astfel 

de Convenţiune? Ceea ce ceri dta însemnează a pune Societatea sub tutela dvs”. Am modificat 
textul în sensul, că Societatea se angajează să nu facă nici o modificare în structura întreprinderii 
câtă vreme durează plata acţiunilor. În acest fel am ajuns să terminăm transacţiunea şi să 
încheiem Convenţiunea. Acţiunile s-au plătit regulat la termenele fixate, după care au intrat în 
proprietatea Societăţii Naţionale de Gaz Metan, înfiinţată la 1925, Societate care a înglobat prin 
fuziune pe vechea Societate ungurească U.E.G. 


Ce priveşte acţiunile deţinute de germani, tratativele le-am dus la Berlin în 1928, cu directorul 
Weigert, acelaşi pe care îl cunoscusem la Conferinţa de la Praga. Chestiunea a fost mai uşor de 
rezolvat, după ce transacţiunea cu ungurii era încheiată. 


După intrarea mea în serviciul Băncii Naţionale, delegaţiunile, care le-am avut la conferinţe şi 
tratative internaţionale, au provenit aproape exclusiv de la această instituţie. 


Astfel, în 1929 decembrie, am fost delegat să merg la Amsterdam, pentru a trata cu Banca 
Naţională de acolo modalităţile tehnice de a se pune în aplicare - dacă va fi cazul - acea clauză a 
Legii de stabilizare, în virtutea căreia convertibilitatea biletului urma să fie asigurată în caz de 
nevoie şi printr-un împrumut dat de băncile de emisiune în suma de 100 milioane de dolari. Banca 
Naţională de la Amsterdam era încredinţată cu girarea acestei eventuale transacţiuni. Rolul meu 
era să stabilesc modalităţile tehnice în care ar fi urmat să se facă operaţiunea. 


Am călătorit la Amsterdam, unde am sosit într-o dimineaţă din decembrie. M-a surprins 
liniştea şi pustiul din oraş. Nu era nici o circulaţiune, nici terestră, nici pe apă. Am tras la cel mai 
mare hotel şi eram singurul pasager pe care-l aducea autobusul hotelului. După ce mi-am pregătit 
lucrurile, am plecat în oraş, să mă prezint prezidentului Băncii Naţionale de acolo. Prezident era 
cunoscutul financiar şi economist Visering, un mare specialist în chestiuni monetare. Era cunoscut 
şi apreciat în ambele emisfere ale lumii. M-a primit cu prietenie şi m-a întrebat ce impresie am 

avut intrând în oraş? l-am răspuns că am fost impresionat de pustiul pe care l-am întâlnit 
pretutindeni. Atunci dânsul mi-a explicat că niciodată ţara sa n-a trecut printr-o criză mai gravă 
economică şi financiară ca cea de atunci. Şi cauza erau relaţiile internaţionale. Olanda îşi echilibra 
balanţa de plăţi, cu veniturile cu transporturile maritime şi cu exportul de alimente către 
Germania. Ori, spunea el, comerțul maritim a încetat cu totul, iar şomajul în Germania este atât de 
mare, încât nu mai poate primi nimic din articolele alimentare pe care le trimite Olanda. Am 
înţeles imediat cauzele crizei care m-a impresionat atât de mult. Visering spera, că după 
Conferinţa de la Haga, chemată să reguleze chestiunea reparațiilor germane, situaţia se va 
schimba, precum de fapt s-a şi schimbat. Am mai discutat cu el şi alte chestiuni, făcându-i un 
expozeu şi asupra relaţiilor noastre economice şi financiare. Mi-a spus la urmă, că e foarte fericit 
a mă fi cunoscut, iar pentru lucrarea tehnică ce aveam să fac mi-a recomandat pe unii din 
tehnicienii Băncii. În decurs de 2-3 ore, totul era aranjat. Ne-am înţeles asupra tuturor detaliilor 
tehnice, care însă n-au mai ajuns să fie folosite, din simpla cauză că Banca Naţională a României 
n-a făcut uz de proiectatul împrumut al Băncilor de emisiuni. 


Eu am mai petrecut o zi la Amsterdam, în completă singurătate. Stam mereu sub impresia 
grozavei crize prin care trecea ţara aceea. La hotelul în care locuiam, când mergeam la masă în 
vastele şi frumoasele săli de mese eram singur, iar în holul hotelului era o linişte de mormânt. În 
biroul de la Wagon-Lits, care se găsea în holul acestui hotel, mi s-a spus - când am mers să-mi iau 
bilet de întoarcere - că de 2-3 zile nu le-a mai cerut nimeni nimic. Spun acest amănunt ca să se 
înţeleagă şi mai bine criza economică înspăimântătoare care apăsa această ţară. 


În vara anului 1931 a fost convocată la Roma o Conferinţă pentru creditul de durată mijlocie. 
Conferinţa fusese convocată de Camera Agricolă Internaţională. La ea fuseseră invitate şi Băncile 

de Emisiune, deci şi Banca Naţională a României. Am fost rugat să primesc a o reprezenta la 
această conferinţă şi să călătoresc la Roma. Timpul era scurt, conferinţa având a se începe în 
câteva zile. Am călătorit până la Budapesta, unde mă oprisem pentru o zi. Ca să ajung mai repede 
la Roma m-am hotărât să iau un avion. Am şi anunţat familia, la Beiuş, că voi călători cu avionul. 
Când însă m-am dus la Agenţie să-mi iau bilet de voiaj, mi s-a spus că toate locurile sunt ocupate. 
Prin urmare nu pot călători cu avionul. Am luat repede cel dintâi tren şi am sosit la Roma exact în 
dimineaţa deschiderii conferinţei. M-am prezentat la Biroul conferinţei şi mi-am anunţat sosirea. 
Conferinţa s-a deschis la orele 10. Erau delegaţi din aproape toate ţările. Pentru prima dată 
întâlneam acolo şi delegaţi sovietici. Preşedintele, după o scurtă alocuţiune, a lăsat să se citească 
expunerea generală, după care a deschis discuţiune asupra problemei creditului de durată 
mijlocie. La solicitarea preşedintelui nimenea n-a cerut cuvântul. Se făcuse o linişte şi o atmosferă 
destul de penibilă. Atunci preşedintele spune: „Dvs. domnule Lapedatu ce aveţi de spus?” Provocat 
direct m-am ridicat şi am declarat, că în principiu şi în linii generale suntem de acord cu proiectul 
prezentat, dar ce priveşte detaliile, ne rezervăm să ne facem observaţiunile noastre când vom 
ajunge la discuţiile pe articole. Cam în acelaşi sens au mai vorbit şi alţii. După scurt timp, ne-am 
constituit în comitete, urmând ca după două zile să ne întrunim iarăşi în plenul conferinţei. Eu am 
ajuns într-un comitet cu delegatul francez şi cu directorul general al Băncii Naţionale de la Ziirich. 
Toţi oameni de specialitate, nu ne-a fost greu să ne rezolvăm problemele cu care am fost 
însărcinaţi. Era evident că toată lumea dorea organizarea unui credit de durată mijlocie, atât de 
necesară îndeosebi agriculturii. Dar oricât de necesară era, - cum de regulă se întâmplă în astfel 
de cazuri - hotărârile luate au rămas în cartoanele conferinţei. / Poate şi din cauză că în curând s-a 
declarat războiul mondial, care a trecut pe planul prim al preocupărilor din lumea întreagă/. 
Conferinţa a fost închisă după 2-3 zile, iar noi delegaţii am putut părăsi Roma. Eu nu mai aveam 
nici un interes să rămân acolo, cum fusesem atât de îndelungat timp în această capitală, pe care o 

cunoşteam destul de bine de pe timpul Conferinţei Statelor Succesorale. Acum nu mă mai 
grăbeam. Puteam să mă întorc şi cu trenul. Dar cum avizasem familia că voiajez cu avionul, ca să 
nu rămân caraghios înaintea ei, am luat avionul la întoarcere. Am călătorit de la Roma la Veneţia 
cu o mică avionetă, în care erau numai 4 locuri pentru pasageri şi două pentru piloţi, iar de la 
Veneţia la Viena cu un mare Fiat italian cu 3 motoare cu 16 locuri de pasageri şi cu 8 locuri pentru 
personalul de bord. Făceam întâia mea călătorie cu avionul, călătorie care mi-a plăcut foarte mult, 
aşa încât de atunci şi până la izbucnirea războiului mondial, toate călătoriile mele în ţară şi în 
străinătate le-am făcut aproape numai cu avionul. 


La 1934, după constituirea Micei Antante63, s-au început conferințele dintre Băncile de 
Emisiune ale statelor care compuneau acest organism politic. Prima Conferinţă a Băncilor de 
Emisiune din statele Micii Înţelegeri s-a ţinut la Bucureşti. Au participat doi reprezentanţi ai Băncii 


Naţionale Jugoslave, vicepreşedintele Consiliului şi directorul general Milan Protici. Din partea 
Băncii Naţionale Cehoslovace a participat preşedintele ei, dr. Englisch Karel?+ şi Peroutka, 
directorul general$5. Din partea Băncii Naţionale a României avea să fie guvernatorul ei şi cu mine. 
Fiind întâia conferinţă, şi cum nu aveam încă practica unor astfel de întruniri, tot ceea ce se 
discuta au fost mai mult principii de ordin general. Conferinţa însă a fost binevenită pentru că 
conducătorii celor trei bănci de emisiune s-au cunoscut personal şi pentru viitor au putut lucra 
direct între ei. 


Mie, îndeosebi, mi-a făcut o foarte bună impresie preşedintele Băncii Cehoslovace, dr. 
Englisch. Îl întâmpinasem la sosirea în gara Bucureşti, împreună cu ministrul Cehoslovaciei, 
Sebas6. Dr. Englisch a fost foarte tuşat de primirea care i-am făcut-o. Ne-am întreţinut mult asupra 


diverselor chestiuni şi din acel moment s-a stabilit între noi, între dânsul şi între mine, un fel de 
apropiere sufletească şi intelectuală, care s-a menţinut neschimbată. 


Mărturisesc că am profitat foarte mult din această legătură şi aproape la toate conferințele la 
care ne-am întrunit, simpatia dintre noi s-a consolidat şi mai mult. Cu prilejul Conferinţei de la 
Bucureşti, Legaţiunea Cehoslovacă, cu ocazia semnării actelor de încheiere, a dat o masă la care 
au participat nu numai reprezentanţii celor trei Bănci de emisiune, ci aproape toate personalităţile 
politice de seamă din capitala ţării. Amintesc aici că ministrul Seba, era o persoană foarte 
agreabilă şi simpatică tuturor cercurilor româneşti. 


Conferinţele Micii Antante aveau să se continue în 1935. Se însărcinase a se convoca noua 
Conferinţă, Banca Naţională a Jugoslaviei. Această bancă, din motive pe care nu le cunosc, a 
întârziat convocarea şi conferinţa s-a putut întruni abia în martie 1936 la Belgrad. Aceasta a doua 
Conferinţă a Băncilor de emisiune din Mica Înţelegere de la Belgrad, a fost o dovadă, cât de mult 


se consolidaseră raporturile de afaceri şi personale între conducătorii acestor bănci. 


Am luat parte la această conferinţă împreună cu guvernatorul Mitiţă Constantinescu. Am 
călătorit împreună cu trenul peste Timişoara, Vârşeţ şi Panciova. La Panciova am trecut Dunărea 
direct la Belgrad. La gară au ieşit în întâmpinarea noastră directorul general Milan Protici, care ne 
spuse că guvernatorul ne aşteaptă la hotelul unde aveam să fim găzduiţi. La hotel am avut o 
surpriză la care nu mă aşteptam. Guvernatorul Băncii Jugoslave era vechiul meu prieten şi 
colaborator de la Conferinţa de la Roma, Milan Radosavlievici. Când l-am văzut nu mi-a venit să 
cred ochilor. Şi el a rămas surprins de apariţia mea. Ne-am îmbrăţişat dând de ştire tuturor că 
suntem vechi cunoscuţi, vechi prieteni şi vechi colaboratori. Din partea Băncii Cehoslovace au luat 
parte tot dr. Englisch şi Peroutka. Conferinţa şi-a împărţit lucrările în comitete. Eu eram în două 
comitete şi guvernatorul nostru în alte două. Cum aveam de a face tot cu specialişti, problemele 

nu ne cauzau greutăţi şi de regulă le rezolvam foarte uşor. Astfel conferinţa s-a încheiat cu 
rezultate practice multumitoare. 


În cele 2-3 zile cât am stat la Belgrad, colegii noştri ne-au oferit ocaziunea să cunoaştem multe 
lucruri interesante. După o vizită făcută la Palatul Regal, pentru a ne înscrie în registru, ne-au dus 
pe muntele Avala în apropiere de Belgrad, unde jugoslavii au construit cel mai impozant 
monument al soldatului necunoscut din câte am văzut vreodată. Ne-au dus de am vizitat Muzeul 
de arte şi de sculptură aranjat în vechiul Palat Regal. Muzeul m-a impresionat mult, cu deosebire 
prin operele de sculptură ale lui Mestrovici$7. În ziua următoare am făcut o excursiune la Oplenac. 
O localitate situată la 30-40 km de Belgrad. Acolo, pe un deal înconjurat în toate părţile de vii, se 
găseşte o proprietate viticolă a regelui Jugoslaviei, cu o casă modestă, unde ni se spunea că 
petrece vara împreună cu familia. În apropierea acestei proprietăţi, se ridică o biserică foarte 
frumoasă, al cărei subsol este rezervat pentru sarcofagiile familiei regale. Am vizitat şi această 
biserică, iar în subsolul ei am văzut sarcofagiile fostului rege Petru I şi ale unor membri din familia 
lui. Guvernul jugoslav şi Banca au dat câte o masă în onoarea delegaţiunilor. Conferinţa s-a 
încheiat într-o atmosferă foarte călduroasă, rămânând ca încă în anul acesta să ne întâlnim la 
Praga. 


În adevăr, în noiembrie 1936, a fost convocată a 3-a Conferinţă a Băncilor de emisiune din 
Mica Înţelegere, la Praga. La această conferinţă am participat din partea Băncii Naţionale a 
României, Mitiţă Constantinescu şi cu mine, iar ca colaborator l-am dus pe secretarul general 
lordan. De la Belgrad au venit Radosavlievici şi Protici. Eu cu Mitiţă Constantinescu sosisem cu 
două zile înainte la Praga. Ne înţelesesem adică mai dinainte cu prietenii noştri de la Praga, ca să 
folosim ocazia spre a vizita Uzinele Skoda de la Pilsen. A doua zi după sosirea noastră la Praga, 

am făcut această excursiune la Skoda, unde am fost primiţi şi conduşi de directorul general. Ne-a 
impresionat mult măreţia acestor uzine, în care se fabrica şi armament pentru armata noastră. 
Am fost reţinuţi la dejun acolo, iar seara ne-am reîntors la Praga, mulţumiţi de cele văzute. A doua 
zi am vizitat diverse instituţiuni din Praga, îndeosebi mânăstirea Strahov cu abatele Zavorală. 
Îndeosebi ne-a impresionat biblioteca în care aveau operele tuturor clasicilor şi cărţi de o valoare 
extraordinară. Conferinţa de la Praga a dus cu un pas înainte consolidarea raporturilor dintre cele 
două bănci de emisiune. Acordurile valutare şi monetare pe care le-am făcut între cele trei bănci 
au înlesnit şi mai mult transacţiunile financiare şi economice dintre ţările noastre. Un acord 
special ce l-am făcut cu Banca Cehoslovacă, pentru valuta necesară vizitatorilor staţiunilor 
balneare cehoslovace, a înlesnit foarte mult călătoria supuşilor români în aceste staţiuni. Cu 
ocazia şederii noastre în Praga am fost la un dejun invitaţii preşedintelui Beneš. S-a întreţinut mai 
mult cu Mitiţă Constantinescu şi cu Radosavlievici, dar cum era un om foarte afabil ne-a agrăit şi 
pe noi ceilalţi delegaţi. La numele meu şi-a amintit că-l vizitasem în 1920, pe când eram 
preşedintele Comisiunii de lichidare la Budapesta. Notez că la dejun am avut loc lângă ministrul 
de Externe al Cehoslovaciei, profesorul Klopfa. Am discutat mult situaţia internaţională care 
preocupa atunci pe toată lumea. La cercul care a urmat după dejun în unul din saloanele 
reşedinţei, îmi amintesc exact că, venind vorba despre situaţia politică critică a Cehoslovaciei, 
Benes a spus: - citez cuvintele lui - „dacă aş şti că puterile occidentale nu mă pot apăra împotriva 
unui atac german, aş căuta să mă înţeleg cu Germania”, ori puterile occidentale nu i-au putut da 
nici un ajutor efectiv, şi cu Germania nu s-a putut înţelege. Astfel Cehoslovacia a căzut. Mai 
amintesc că şi Guvernul şi Banca Cehoslovacă au dat în cinstea noastră câte o masă. La un dejun 
de la Banca Cehoslovacă, am rămas foarte surprins, când dr. Englisch s-a ridicat şi a anunţat un 
toast pentru mine. Imediat l-am rugat să renunţe la el. Fireşte n-a voit. Aflând că tocmai 
împlinisem 60 de ani a ţinut să sublinieze acest eveniment cu câteva cuvinte pline de prietenie şi 


383 


apreciere pentru mine. Mă jenam să-i răspund. l-a răspuns însă Mitiţă Constantinescu accentuând 
că cinstea se revarsă în primul rând asupra Băncii Naţionale a României, pe care o servesc de 
aproape 10 ani. Cred că numai simpatia şi relaţiile personale prieteneşti, de care m-am bucurat 
totdeauna la dr. Englisch, l-au determinat să-mi facă această surpriză. 


Notez că, după această conferinţă, Guvernul Cehoslovaciei, ne-a acordat atât lui Mitiţă 
Constantinescu cât şi mie decorația „Leul Alb”: Lui Cordonu/ şi mie Marea Cruce. 


Tot în 1936 s-au iniţiat şi conferințele dintre Băncile de emisiune ale statelor din „Antanta 
Balcanică”. Cea dintâi Conferinţă a fost convocată de Banca de emisiune de la Atena. În această 
cea dintâi Conferință a Băncilor de emisiune la Atena, au participat delegaţii Băncii Naţionale a 
României, ai Jugoslaviei, ai Băncii Naţionale greceşti şi ai Băncii Naţionale de la Ankara. Lucrările 
au fost conduse de cei ce aveau oarecare practică, de cei care luaseră parte la conferințele din 
Mica Înţelegere. Călătoria la Atena s-a făcut în două grupe. În grupa dintâi a călătorit Mitiţă 
Constantinescu, cu lordan şi cu Bălăcescu dela B.N.R. Eu am rămas să călătoresc a doua zi şi să 
iau cu mine şi pe soţia lui Bălăcescu. Am călătorit peste Timişoara la Belgrad, iar de la Belgrad 
dis-de-dimineaţă cu expresul pentru Atena. Când aşteptam în hallul hotelului să coboare doamna 
Bălăcescu, timpul era aşa de înaintat, că abia mai aveam vreme pentru sosit la gară. Când 
ajungem la gară, dânsa se caută în poşetă şi constată că şi-a uitat paşaportul la hotel. Eu alerg să 
dau un telefon la hotel să trimită paşaportul după noi şi pe dânsa o las să grijească de coborârea 
bagajelor din automobil şi aşezarea lor în expres, care era gata de plecare. Am urcat în expres în 
ultimul moment. Trenul se pusese în mişcare, când observ că unul din geamantanele mele 
lipseşte. Foarte intrigat întreb pe doamna Bălăcescu. Geamantanul nicăieri. 


Geamantanul se pierduse şi eu am rămas fără o parte a hainelor mele şi complet fără lingerie. 
A trebuit să le cumpăr la Atena. Banca Greciei era reprezentată prin guvernatorul Tsouderos şi 
prin doi vice-guvernatori, dintre care unul era profesor de universitate, iar celălalt un fost înalt 
funcţionar la Ministerul de Finanţe. Tsouderos6%, mi-a făcut o impresie excelentă. Era un bărbat 
foarte distins şi cu multă autoritate în lumea politică şi financiară de la Atena. Pe timpul ultimului 
război mondial a fost preşedintele Consiliului de Miniştri al guvernului grec refugiat la Londra. 
Ne-am împrietenit repede. Am păstrat cele mai cordiale relaţiuni până la izbucnirea răsboiului, 
când am încetat de a ne mai întruni. Trebuie să mărturisesc că conducătorii Băncii Naţionale 
Greceşti ne-au primit cu deosebită simpatie şi bucurie. Lucrările noastre cu Banca Greciei cum şi 
cu celelalte Bănci de Emisiune din ţările Înţelegerii Balcanice, s-au putut duce la îndeplinire fără 
nici o greutate. Dimpotrivă, cu multă înţelegere şi multă bunăvoință. Cât am stat la Atena, 4 - 5 
zile, ne-au dat ocazia să cunoaştem de aproape Grecia şi capitala ei. Am făcut o excursiune la 
Maraton pentru a vedea lucrările enormului rezervor de apă potabilă. În adevăr, acolo au făcut 
nişte lucrări uriaşe. Acropolis cu muzeele sale ne-au fost deschise şi ni s-a dat ocazia să le 
cunoaştem cât mai amănunţit. Excursiunile pe litoralul mării şi în împrejurimi ne-au dovedit 
frumuseţile vechei Elade. Ne-au dat două mese. Una, Ministerul de Finanţe, şi alta, Banca 
Naţională. La ambele au fost întruniţi toţi bărbaţii de seamă din viaţa publică. La una din aceste 
mese, Mitiţă Constantinescu a ţinut un discurs care a făcut senzaţie şi în care a elogiat cultura 
clasică elină. În adevăr discursul a fost un cap de operă şi pronunţat cu atât elan, încât i-a mişcat 
profund pe greci. Cred că rar au auzit grecii sau vor auzi în viitor un asemenea discurs. Fiind 
foarte mulţumiţi de tot ce lucrasem şi văzusem în Grecia, am părăsit Atena, cu cele mai bune 
amintiri. Am luat avionul care ne-a adus la Bucureşti. În dimineaţa plecării am mai fost salutaţi 
odată de simpaticul guvernator Tsouderos. 


În 1936 am mai fost delegat să iau parte, împreună cu Mitiţă Constantinescu, la o Adunare 
Generală a Băncii Reglementului de la Basel. A fost o adunare generală foarte interesantă şi 
instructivă, dar nu atât prin ordinea de zi, care se mărginea la lucrurile de şablon, ci prin 
participarea celor mai iluştri reprezentanţi din Europa ai Băncilor de Emisiune. În toată Europa 
fierberea era mare. În Spania, războiul civil curgea din plin. Italia începuse războiul împotriva 
Abisiniei, război condamnat de Societatea Naţiunilor. În Franţa, guvernul Blum?0, deschisese 
zăgazurile pentru Partidul Comunist. În Olanda, de asemenea, se părea că comuniştii vor ajunge 
la putere. Între astfel de împrejurări, întâlnirea noastră cu conducătorii altor Bănci de Emisiune, 
prin discuţiunile ce le-am avut cu ei, ne-au orientat în multe privinţe, şi ne-a fost de mare folos în 
orientarea noastră viitoare. Am discutat situaţiunea de atunci din punct de vedere internaţional cu 
preşedintele şi directorul General al Băncii Angliei, cu guvernatorul Băncii Franţei, a Belgiei, a 
Italiei şi a altor state mai mici. Pretutindenea domnea o atmosferă de îngrijorare, parcă prevestind 


viitorul război. Călătoria la Basel am făcut-o cu trenul, şi după despărţirea mea de Mitiţă 
Constantinescu, care a plecat să facă o vizită la Paris şi la Londra, eu m-am reântors în ţară cu 
experienţe şi informaţiuni dintre cele mai preţioase. 


Tot în 1936 a trebuit să fac, cu Mitiţă Constantinescu, o că/ătorie la Berlin. Scopul era să 
punem la punct unele chestiuni de conturi şi de plăţi între România şi Germania. Eu am călătorit 
singur la Berlin, luând avionul de la Budapesta pentru capitala Reichului. Am tras la Hotel „Adlon”, 
unde a doua zi a sosit şi Mitiţă Constantinescu. Tratativele în principiu le-am avut cu dr. Schacht. 
Detaliile şi acordurile le-am făcut cu alţi directori de la Reichsbank. Ne-am înţeles fără greutate. 
De altfel, şi chestiunile pentru care am avut aceste întrevederi nu prezentau complicaţii deosebite. 
Am fost primiţi foarte bine. Dr. Schacht s-a întrecut în amabilităţi. 

După terminarea lucrărilor, cum cunoşteam dinainte Berlinul, n-am mai zăbovit, luând avionul 
m-am reântors prin Budapesta la Bucureşti. 


În sfârşit, pentru ca cronica anului 1936 să fie completă, mai amintesc că în acest an, prin 
iunie, am fost vizitaţi de preşedintele Băncii Reglementelor Internaţionale, Beyen”!. Vizita aceasta 
a fost o deosebită cinste pentru Banca Naţională a României, care la rândul ei, cu modul în care a 
primit această distinsă personalitate, a dat dovadă de o deosebită înţelegere a rolului pe care 
Banca Naţională a României era chemată să-l aibă în organizarea Băncilor de Emisiune, care 
alcătuiau importanta instituţiune financiară de la Basel. 


În 1937, am avut conferinţe atât pentru Antanta Balcanică?2, cât şi pentru Mica înţelegere. 
Pentru Antanta Balcanică conferinţa a fost ţinută la Ankara. Am luat parte cu Mitiţă 
Constantinescu, cu secretarul general lordan, şi cu directorul de cabinet Bălăcescu. Călătoria am 
făcut-o cu un vapor francez, care venea de la Odessa atingând Constanţa şi a continuat drumul 
spre Constantinopol. Era unul dintre cele mai mari vapoare franţuzeşti. Ordinea în vapor însă lăsa 
de dorit, din cauza raporturilor dintre soldaţii şi ofiţerii marinari. Cei dintâi nu mai prea ţineau în 
seamă ordinele superiorilor. La Constantinopol am fost întâmpinați de directorul sucursalei Băncii 
Naţionale Otomane, şi am rămas acolo timp de două zile pentru a vizita şi cunoaşte acest oraş. 
Fiecare dintre noi îl mai văzuse. De astă dată urma să-l cunoaştem în împrejurări mai bune pentru 
noi. Am făcut o vizită la Patriarhie, unde am fost primiţi de patriarhul Constantinopolului şi de alţi 
demnitari, care ne-au dat importante informaţiuni. Am vizitat apoi Palatul de pe ţărmul Bosforului, 
Dolmbacce. Este Palatul imperial în care sultanii obişnuiau să primească capetele încoronate din 
Europa. Am mai vizitat apoi Ildischioşcul, vechiul serai şi alte din palatele sultanilor de odinioară. 
Tot asemenea muzeele de tot felul, între care şi Muzeul Militar cu trofeele de pe timpul de mărire 

al Imperiului Otoman. De la Constantinopol am trecut strâmtoarea şi am luat trenul pentru 
Ankara. Am călătorit o noapte întreagă ajungând dimineaţa la destinaţie. Ne-a întâmpinat 
directorul general al Băncii Otomane, pe care atunci îl cunoşteam întâia dată. Am fost încartiruiţi 
la „Ankara Palace”, un hotel modern european. Ankara, constă din vechiul oraş zidit în jurul unei 
coline deasupra căreia se găseşte o veche cetate. Partea aceasta a oraşului este foarte interesantă 
prin reminiscenţele din trecut. Această cetate era punctul cel mai înaintat pentru apărarea 
Imperiului Roman. Acolo se găsesc încă în fiinţă tablele de legi ale lui Justinian?, iar din 
rămăşiţele trecutului s-a organizat un muzeu foarte interesant. Pe lângă această parte a oraşului 
este apoi Ankara nouă, oraşul nou, cu bulevarde largi, cu tramvaie şi autobuse, cu mari edificii 
publice, la fel cu oricare mare capitală din Europa. În această parte a oraşului se găseşte instalată 
şi Banca Otomană. Conferinţele au ţinut 2-3 zile, în care am revizuit şi am pus la punct diferitele 
chestiuni de conturi şi aconturi dintre cele patru Bănci de Emisiuni. În timpul şederii noastre 
acolo, am avut ocaziune să vedem mai de aproape platoul Anatoliei, făcând diferite excursiuni. 
Astfel, am fost la Ciubuc unde, ca şi la Maraton, este construit un mare rezervor de apă potabilă. 
Am vizitat şi o fermă model a lui Atatiirk74, preşedintele republicii. Populaţia din platoul Anatoliei, 
pe care am avut ocazie să o vedem venind într-o zi de târg la Ankara, ne-a făcut o jalnică 
impresie. Oamenii slăbiţi şi subti de boli şi de nevoi, îmbrăcaţi aproape numai în zdrenţe, veneau 
pe jos sau pe vehicole la târg, aducând cu ei jale şi amărăciune. Singurul animal de tracţiune era 
măgarul şi catârul. În apropiere de oraş, la câteva hanuri erau adunate sute de cărucioare trase de 
măgari şi catâri. Din acestea ne-am putut face o idee despre mizera stare economică a acestei 
sărmane populaţiuni. Am părăsit Ankara cu acest sentiment de milă pentru poporul turc. La 
întoarcere ne-am oprit o zi la Constantinopol şi apoi cu un vapor românesc am venit la Constanţa 
şi apoi la Bucureşti. 


Tot în acest an 1937 s-a ţinut şi a 4-a Conferinţă a Băncilor de Emisiune din Statele Micii 
Înțelegeri. S-a ţinut la Bucureşti, au participat cei obişnuiţi: Englisch cu Peroutka de la Praga şi 
Radosavlievici de la Belgrad. Lucrările au fost cele obişnuite. Au fost revizuite acordurile din trecut 
pe baza experienţelor din ultimii ani. Banca Naţională a României a căutat să primească cât mai 
bine pe oaspeţii ei. S-au făcut diverse excursiuni şi s-au vizitat unele instituţiuni. Îmi amintesc de 
o excursiune foarte agreabilă şi plăcută la Snagov, unde s-a servit o masă. Celelalte mese s-au 
servit în localul Băncii Naţionale, palatul Chrissoveloni75, unde de regulă primeam oaspeţii străini. 


În 1938 am participat, tot cu Mitiţă Constantinescu, la Adunarea Generală a Băncii 
Reglementelor de la Basel. Am arătat mai sus că, în 1937, de asemenea, eram delegat în 
Adunarea Generală a Băncii Reglementelor, dar am renunţat să particip la ea, neavând atunci 
pentru mine un interes deosebit. În adevăr, întâlnirile din 1936, de care de asemenea vorbim mai 


sus, ne-au fost foarte necesare şi utile pentru problemele noastre, dar în 1937 nu se mai puneau 
aceste chestiuni. În 1938 întâlnirile cu conducătorii celorlalte Bănci de Emisiuni ne-au făcut 
convingerea, că stăm aproape cu toţii pe un vulcan şi că în scurtă vreme va izbucni războiul 
mondial. În adevăr, Germania făcuse joncţiunea cu Austria şi urma să ocupe Sudetenlandul. Toate 
ne arătau drumul sigur spre războiul mondial. A fost desigur interesantă şi instructivă şi această 
Adunare Generală. Lucrările ei au fost mai mult formalităţi, afară doar de discursurile care s-au 
rostit acolo. Pentru adunarea generală a fost destinat să vorbească Mitiţă Constantinescu şi Imredi 
Béla76, preşedintele Băncii Naţionale Ungare. Mitiţă Constantinescu a ţinut un discurs foarte 
frumos în limba franceză, care a făcut tuturor cea mai bună impresie. Rostit cu avânt şi cu elan, 
atât de mult a impresionat pe preşedintele Băncii Franţei, că acesta s-a apropiat de mine şi mi-a 
spus: „Mitiţă Constantinescu ar fi bun de orator în Parlamentul de la Paris”. Imrédy Bela a vorbit în 
englezeşte, fără avânt şi fără patos, cum era obiceiul lui. Fondul discursului a fost foarte bine 

gândit. Era al unui financiar de rasă. Cine-şi închipuia atunci, că după câţiva ani Imrédy Béla va 
dispare sub gloanţele propriilor lui compatrioți, care l-au acuzat şi l-au condamnat pentru trădare 
de patrie. 


În 1938 n-am mai avut alte întruniri. Trebuia să ne întâlnim la Belgrad, în calitate de 
reprezentanţi ai Băncilor de Emisiuni din Antanta Balcanică. Această conferinţă, însă, din anumite 
împrejurări, a fost convocată abia în ianuarie 1939. Mitiţă Constantinescu n-a mai putut lua parte 
la ea. Delegaţia Băncii Naţionale a României mi-a fost încredinţată mie. La Belgrad găsisem o 
situaţie cam penibilă, dat fiind că directorul general Protici demisionase chiar în ziua sosirii mele, 
pe motiv că nu înţelegea să facă politica filo-germană a guvernului de atunci. Banca a fost 
reprezentată numai prin guvernatorul Radosavlievici. Din partea Băncii Greciei venise simpaticul ei 
guvernator Tsouderos, iar din partea Băncii Otomane venise noul director general, o personalitate 
destul de importantă, fost mai înainte director general al Băncii Agricole. După formalităţile 
obişnuite: înscrierea la Palat, vizita la mormântul soldatului necunoscut de la Avala, muzee etc., 
ne-am început lucrările. Au decurs într-o atmosferă de cordialitate şi de bună înţelegere. 
Dispăruse din mijlocul nostru unul dintre elementele mai discordante, care uneori era fostul 
nostru coleg Protici. În decursul şederii noastre acolo, s-au dat două mese. Una de Ministerul de 
Finanţe şi una de Banca Naţională. La cea dintâi a vorbit în numele delegaţiunilor străine 
guvernatorul Tsouderos, la cea de a doua a căzut soarta pe mine. Am rostit un cuvânt în 
franţuzeşte, care pe cât am putut vedea a făcut o bună impresie. Radosavlievici şi Tsouderos au 
ţinut îndeosebi să-mi strângă mâna şi să-mi spună - cred că sincer - că le-a plăcut atât de mult 
discursul pe care-l rostisem. Mi-au mai spus-o şi alţii dintre cei prezenţi, iar la Bucureşti, când 


textul a fost cetit de Mitiţă Constantinescu, mi-a exprimat felicitări pe care le păstrez şi astăzi, în 
amintirea mea." 


NOTE 


1. Frâncu Amos (1865-1933), avocat la Sibiu şi Cluj, distins în procesul Memorandumului. A fost 
preşedintele Consiliului Naţional Român din Cluj, organizator al trupelor acestuia (1918). 
Apărător îndirjit al intereselor locuitorilor Munţilor Apuseni. 

2. Titulescu Nicolae (1883-1941), ministru de Finanţe (10 iulie 1917 - 29 ianuarie 1918) în 
cabinetul lon I.C. Brătianu şi în cel al lui Al. Averescu (13 iunie 1920 - 17 decembrie 1921), a 
introdus taxele pe venit şi a îmbunătăţit sistemul de impunere. 


3. Capitanovici Teodor (1856 - 1928), avocat şi economist. Deputat şi senator, director al Băncii 
Naţionale (1913) şi viceguvernator al acesteia; a fost responsabilul transportului tezaurului 
Băncii la Moscova (1917). 


* La sfîrşitul acestui capitol, lon Lapedatu ţinea să noteze: 

„ P.S. Am dictat aceste note din amintirile mele personale, fără să am la îndemînă acte şi documente care ar fi 
fost necesare. Se poate ca în unele privinţe, ce priveşte datele şi informaţiunile date, să se fi strecurat oarecari nepotriviri. În 
ce se atinge de veritatea şi exactitatea celor relatate de mine, sînt mai presus de orice îndoială numai lucruri adevărate. Dacă- 
mi fac vreun reproş ar fi doar numai acela că, adeseori ce mă priveşte pe mine, am relatat poate mai puţin decît de fapt ceea 
ce a fost. 

Îmi dau seama că notele din cele precedente sînt numai materialul brut care ar trebui prelucrat pe baza 
actelor şi documentelor şi din care s-ar putea compune o adevărată icoană a tuturor întîmplărilor şi faptelor de care este 
vorba în aceste amintiri ale mele. Dar şi aşa cum le prezint, pentru cei mai apropiaţi ai mei, vor putea fi un material interesant 
şi folositor, care să nu rămînă înmormîntat între manuscrisele mele”. 

4. Taşcă Gheorghe (1875-1951), economist, profesor universitar şi rector al Academiei 
Comerciale (1929), membru corespondent al Academiei Române; ministru al României la Berlin 
(1930), ministru al Comerţului şi Industriei (1932). Iniţial a făcut politică în partidul iorghist apoi 
în P.N.Ţ. Autor de lucrări de economie, finanţe, politică economică. 


5. Constantinescu Mitiţă (1890-1946), avocat, om politic liberal; deputat (1926-1928; 1933-1934), 
şef de cabinet la Ministerul Industriei şi Comerţului (1919); secretar general la Ministerul 
Agriculturii (1922-1926), subsecretar de stat la Finanţe (1933-1935). A fost guvernator al Băncii 
Naţionale (1935-1940), ministru de Industrie şi Comerţ (1938-1939), ministru de Finanţe 
(1939). Autor al unor studii de jurisdicție, finanţe şi politică bancar-financiară. 

6. Kiriacescu Oscar (1869-1943), jurist şi economist, viceguvernator al Băncii Naţionale a 
României (din 1928). 

7. Angelescu Constantin (1883-1950), jurist, guvernator al Băncii Naţionale (1931-1934, 1944); 
senator (1926) şi deputat (1927 şi 1929), vicepreşedinte al Camerei Deputaţilor (1930); prefect 
al judeţelor Caliacra şi Durostor; subsecretar de stat la Interne (17 martie -16 noiembrie 1930), 
ministru de Lucrări Publice şi Comunicaţii (10 februarie - 30 martie 1938). Autor al unor studii 
privind regimul proprietăţii. 


8. Hodoş Alexandru (1893-1967), ziarist, director la Societatea de Radiodifuziune. În 1919 în 


SI» 


redacţia ziarului „Renaşterea română”, apoi al revistei „[ara noastră”, director al ziarului 
„Biruinţa” (Cluj) şi al revistei „Linia dreaptă”; director al Teatrului Naţional din Bucureşti, deputat 
din partea Partidului Naţional Creştin (1926-1927), subsecretar de stat (1937-1938) la 
Preşedinţia Guvernului. Autor de lucrări literare. 


9. Stârcea I.V. (+ 1944), baron, diplomat. A fost membru în Comitetul Naţional Român din 
Cernăuţi (1918) şi în Congresul General al Bucovinei; ministru secretar de stat (2 mai - 1 
noiembrie 1920), mare maestru de ceremonii al Casei Regale. 


10. Benes Eduard (1884-1948), prof.univ., sociolog şi om politic ceh, diplomat şi ziarist, luptător 
pentru crearea statului cehoslovac. Secretar general al Consiliului Naţional Ceh de la Paris 
(1917), membru al Delegației cehe la Conferinţa de Pace; ca membru al Consiliului Ligii 
Naţiunilor (1923-1927), este unul dintre autorii Protocolului de la Geneva (1924); prim-ministru 
(1921-1922), ministru al Afacerilor Străine (1918-1935), preşedinte al Republicii Cehoslovace 
(1935-1938, 1938-1945 în emigrație şi 1945-1948). A fost susţinător al alianțelor regionale, 
fiind unul din creatorii şi liderii Micii Înţelegeri. Autor al unor importante lucrări de politologie, 
economie politică, memorii, istorie. 

11. Hiot Constantin (n.1861), jurist, ziarist, diplomat cu posturi la Praga, Londra, Varşovia, 
Budapesta, Bratislava. A fost secretar al Consiliului de Miniştri (1888-1889); deputat de Vlaşca 
(1899); ministru al Casei Regale; colaborator la „Epoca”, „Convorbiri literare” ş.a. 


12. Jarnik Jan Urban (1848-1923), filolog ceh, profesor universitar (1882) la Praga, specialist în 
romanistică. Autor al unor importante studii de filologie, limbă şi folclor românesc, a făcut parte 
din Comisiunea Dictionarului Academiei Române, a colaborat la „Familia”, „Gazeta Transilvaniei”, 


x 


„Junimea literară”, „Convorbiri literare”, „Şezătoarea” etc. A fost membru al ASTREI şi al 
Asociaţiei „România jună” din Viena, membru corespondent al Academiei Române. Opera sa 
cuprinde traduceri, recenzii, volume de folclor, studii etc. publicate, multe dintre acestea, în 


România. 


13. Vopicka Charles Joseph (1857-1935), diplomat american de origine cehă, lider al comunităţii 
cehilor din Chicago între 1913 şi 1920. A fost ministru al S.U.A. în România, Serbia şi Bulgaria. 

Foarte activ în susţinerea intereselor prizonierilor de război şi simpatizant al cauzei naţiunilor 
din cuprinsul fostului Imperiu austro-ungar. 

14. Mac Donald, James Ramsay (1866-1937), om politic britanic, fin jurnalist, membru al 
Partidului Independent Laburist (1894) şi creator al Partidului Muncitoresc (1900). A promovat o 
doctrină reformistă. Deputat (din 1906), lider laburist (1911), pacifist, a fost consecvent în linia 
sa politică, ceea ce i-a adus conducerea guvernului (1929-1935). A militat pentru refacerea 
economică a Angliei, ridicarea nivelului de trai şi relaţii europene paşnice. 

15. Paukerov Leonard (n. 1887), ziarist la „Adevărul”. 

16. Pronay de Totprona şi Blatnitcza Paul, baron maghiar. 


17. Gratz Gusztáv (1875-1946), diplomat, politician conservator legitimist, finanţist şi publicist 
maghiar de origine germană. A lucrat în domeniul economic din 1913, făcând parte din 


conducerea Ministerului de Finanţe (1917) şi a Comitetului Antibolşevic (1919). Fondator al 
revistei „Huszadik Század” şi al Societăţii Maghiare de Ştiinţe Sociale. Deputat din partea 
Partidului Constituţional (1910), preşedinte al Asociaţiei Naţionale a Industriaşilor din Ungaria 
(GYOSZ) - 1912, iar ca ministru de Finanţe (1917-1918) a participat la tratativele de la 
Brest-Litovsk şi Bucureşti. Ambasador la Viena (1919-1921). Preşedintele Comitetului 
Antibolşevic (1919), ministru de Externe (1921), fondator al Uniunii Culturale a Germanilor din 
Ungaria şi redactor al revistei economice „Ungarisches Wirtschaftsarchiv”. Autor al unor studii şi 


articole de politică şi economie. 

18. Teleki Pâl (1879-1941), geograf, om politic maghiar, profesor universitar, academician, 
prefect de Sătmar (1904) din partea Partidului Constituţional (1905-1910, 1915-1918). A fost 
director al Institutului Maghiar de Geografie (1909-1913), preşedinte al Societăţii „Turanj 
Târsasag” (1913-1916), vicepreşedinte al Centrului Cultural de Studii Orientale (1916-1918), 

prin care a promovat cercetări pentru sprijinirea expansiunii economice. A fost preşedintele 
Societăţii Sănătăţii Rasiale şi al Societăţii de Demografie (1914), al Ligii Apărării Teritoriului şi 
Societăţii de Îngrijire a Veteranilor (1917-1918), în conducerea Comitetului Antibolşevic. 
Ministru de Externe (1919-1921) cu un program revizionist, deputat (1926-1938) şi 
prim-ministru (1939-1940). 

19. Hegedüs Lóránt (1872-1943), publicist şi om politic maghiar, finanţist, legat de Casa de 
Depuneri şi Economii şi Uniunea Bancară Maghiară (din 1905). Membru al Academiei Maghiare 
(din 1910), preşedinte al Societăţii Industriaşilor Maghiari (din 1905). Director al Băncii 
Maghiare de Comerţ (1912-1913), a reorganizat Casa de Depuneri şi Economii şi Uniunea 
Bancară (1919). Ministru de Finanţe (1920-1921), preşedintele Uniunii Bancare (1925), principal 
colaborator la „Pesti Hirlap”. 


20. Bethlen István (1874-1947), profesor universitar, academician, om politic maghiar. Deputat al 
aripii liberale din 1901, independent între 1904-1913 şi reales din partea Partidului 
Constituţional (1913-1918). A făcut parte din Comitetul Antibolşevic (1919), iar în anii 
1919-1920 a participat la Conferinţa de Pace. Ministru în repetate rânduri, a militat pentru 
apropierea de Anglia şi S.U.A.; este autorul pactului politic din 21 decembrie 1921, care-i poartă 
numele. A fost numit de Horthy ca prim-ministru; a reorganizat Banca Naţională a Ungariei şi a 
câştigat simpatiile lui Mussolini. S-a retras din politică în 1931. Personalitate de prim rang în 
dezbaterile internaţionale, este autor a numeroase articole în presa europeană. 


21. Weisz Fülöp (1859-1942), bancher şi finanţist maghiar. Din 1882 la Banca Comercială 
Maghiară din Budapesta; director general (1911), vicepreşedinte (1913) şi preşedinte 
(1921-1938). Consilier la Banca Naţională Maghiară şi membru al Camerei Superioare Maghiare. 


22. Veress Endre (1868-1953), istoric, membru de onoare al Societăţii Române de Geografie 
(1902). A publicat studii şi volume de corespondenţă, documente referitoare la istoria ţărilor 
române, a relaţiilor româno-maghiare. A fost în strânse legături colegiale cu istoricii români, 
unele lucrări fiind finanţate de către Academia Română. 


23. Derussi Gheorghe (1870-1931), diplomat, secretar al lui Take lonescu, ministru de Externe 
(17 decembrie 1921 -19 ianuarie 1922). 


24. lonescu Take (1858-1922), jurist, om politic de larg impact în străinătate. La început a fost 
liberal; redactor la „Românul”, apoi directorul cotidianului „La Liberté Roumaine” (1889); deputat 
liberal (din 1884), apoi conservator (din 1891), în care calitate a întemeiat Partidul Conservator 
Democrat (1909); ministru al Instrucțiunii Publice şi Cultelor (1891-1895, 1899-1900), de 
Finanţe (9 ianuarie - 7 iulie 1900, 1904-1907), de Interne (1912-1914) şi ministru fără 
portofoliu (1916-1917), vicepreşedinte al Consiliului de Miniştri (1917-1918), ministru de 
Externe (1920-1921) şi prim-ministru (1921-1922). A fost adeptul fervent al intrării României în 
primul război mondial alături de Antantă. Iniţiator şi creator al Micii Înţelegeri. Autor al unei 
impresionante opere juridice, legislative, politice. 

25. Isopescu-Grecul Constantin (1871-1938), jurist, profesor universitar (1909) şi rector 
(1930-1931), deputat bucovinean în Camera de la Viena şi în Dieta Bucovinei (1907-1918); 
ministrul României la Viena (1919-1922), deputat şi vicepreşedinte al Camerei Deputaţilor 
(1927-1931). Preşedinte al Consiliului Naţional Român de la Viena (1918-1919), senator (1932). 
A publicat poezii, articole politice şi notițe în „Convorbiri literare”, „Vatra”, „Tribuna”, „Gazeta 
Bucovinei”, „Patria”. 


26. Hostiuc Erast (n.1890), preot, diplomat, publicist şi profesor (1922). Lucrări de istorie 
bisericească. 


27. Comisia de Reparaţii a fost înfiinţată în baza art. 233 al Tratatului de la Versailles, în 1920, la 
Paris, în cadrul lucrărilor Conferinţei de Pace, ea instituind regimul despăgubirilor şi al unei 
„cote de eliberare” pe seama unor ţări, între care şi România. La Conferinţa de la Spa (Belgia) din 
iulie 1920, Comisia de Reparaţii a hotărît cotele de pagube şi despăgubiri pentru ţările 
beligerante, României revenindu-i ca despăgubiri fracțiunea de 1% din pierderile de 72 miliarde 
lei aur, recunoscute la mai puţin de jumătate de Comisia de Reparaţii. 


28. Antonescu Eftimie (1876-1957), jurist, profesor universitar (din 1920) de drept internaţional 
public şi privat, consilier la Înalta Curte de Casaţie. A fost secretarul general al delegaţiei 
române la conferințele internaţionale de drept de la Viena, Roma şi Paris (1920-1928). Senator 
de Gorj. Cunoscut autor de tratate şi coduri juridice. 


29. Lahovari Alex. Emil (1855-1950), jurist şi diplomat, acreditat ca ministru al României. A 
îndeplinit numeroase misiuni diplomatice la Bruxelles, Londra, Berlin, Roma, Washington, 
Budapesta, Viena, Tirana şi Liga Naţiunilor. Autor al unor studii de drept. 


30. Beu Octavian |. (1893-1964), istoric, jurist şi diplomat cu posturi la Roma, Constantinopol, Rio 
de Janeiro, Viena, Praga. A întreprins cercetări de arhivă la Viena şi Budapesta, publicând studii 
şi monografii, între care: Răscoa/a lui Horea în arta epocii, Bucureşti, 1935; Răscoala lui Horea în 
corespondenţa Împăratului Iosif II cu arhiducele Leopold de Toscana, în vol. Fraţilor Alexandru 
și loan Lapedatu (Bucureşti, 1936); Kaiser Josef II und der Bauernaufstand Horias (Sibiu, 1944). 


31. Imperiali di Francavala, Giuglielmo (n. 1858), marchiz, diplomat italian care şi-a început 
cariera la Berlin (1884), trecînd apoi prin numeroase misiuni: la Paris (1885-1889), Washington, 
Sofia, Belgrad, Constantinopol, Londra (1910-1915). A urcat toate treptele ierarhice pînă la 
rangul de ambasador. A făcut parte din Delegaţia Italiei la Conferinţa de Pace (1919-1920) şi 
şi-a reprezentat ţara în Consiliul Ligii Naţiunilor. Senator din 1913. 

32. Sforza Carlo (1872-1952), conte italian, diplomat, om politic, ministru al Italiei în Serbia 
(1915-1918), ministru al Afacerilor Externe (1920-1921); a fost negociatorul Păcii de la Rapallo 
(1920); ambasador la Paris (1922). S-a expatriat datorită opiniilor sale antifasciste. Reîntors în 
ltalia în 1943, a redevenit ministru de Externe (1947-1951), fiind susţinător al ideilor 
federalizării europene. Autor a numeroase studii istorice şi de politologie. 

33. Victor Emmanuel al lil Hea (1869-1947), rege al Italiei (1900-1946), care a abdicat în favoarea 
fiului său Umberto al II-lea. A sprijinit regimul fascist. 

34. Giolitti Giovanni (1842-928), om politic italian, prim-ministru (1892-1893, 1903-1905, 
1906-1909, 1911-1914, 1920-1921). 

35. Mişcarea fascistă italiană îşi are originea în condiţiile economico-politice din Italia de după 
primul război mondial, în 1919 înființându-se primele „fascii de luptă”. Iniţiatorul şi animatorul 
ei a fost Mussolini Benito (1883-1945), care a pus bazele Partidului Fascist Italian (1921) şi a 
instaurat dictatura fascistă în 1922. 


36. Lupu Nicolae (1876-1947), medic şi om politic, medic şef al judeţului Ilfov, fondator al unor 
aşezăminte şi al spitalului bucureştean ce-i poartă numele; prefect de Fălciu (1907); deputat din 
1913 în toate legislaturile; fondator şi preşedinte al Partidului Ţărănesc (1924-1926). Ministru 
de Interne (1919-1920), ministru de Instrucție (4-22 iunie 1927) şi de Muncă şi Ocrotiri Sociale 
(1927-1928). Autor de manuale, studii medicale şi monografii. 


37. Filotti Eugen (1896-1975), diplomat, jurist, ziarist la „Adevărul” şi „Dimineaţa”, directorul 
revistei politice „Cuvântul liber”. Director al Serviciului de Presă din Ministerul Afacerilor Externe, 
ministru al României la Ankara (din 1928), Atena (1936) şi Sofia (1939). 

38. Popescu Nicolae M. (1882-1963), teolog, profesor universitar (1922), membru al Comisiunii 
Monumentelor Istorice (1919-1947) şi al Academiei Române (1924); a fost subsecretar de stat la 

Ministerul Cultelor şi Artelor (1938-1939). Autor al unor lucrări de paleografie, teologie, 
patristică. 

39. Simionescu lon (1873-1944), geolog şi paleontolog, profesor universitar (1901), academician 
(1912). Senator şi deputat liberal, secretar general al Ministerului de Instrucție (1913-1918). 
Autor al unei impresionante opere ştiinţifice şi de popularizare a ştiinţelor naturii. 


40. Împrumutul de stabilizare a fost negociat de guvernul liberal al lui Vintilă Brătianu, începând 
cu iulie 1928, în vederea stabilizării monetare. Partenerii acestuia au fost băncile engleze şi 
franceze. Scopul împrumutului - mai larg - era de a folosi cele 250.000.000 $ pentru 
stabilizarea legală a cursului leului, crearea unor fonduri de rulment şi refacerea şi înzestrarea 
căilor ferate. La împrumutul de stabilizare a leului a participat şi finanța germană, impusă de 
cercurile anglo-franceze. Stabilizarea monetară a devenit posibilă, În 1929, când la 14 februarie, 
a fost lansat împrumutul de stabilizare în valoare de 10.074.758 $. În condiţiile crizei 


economice mondiale, statul român a trebuit să facă concesii unor monopoluri străine, înlesnind 
accesul acestora la resursele şi piaţa de desfacere internă. 


41. Ştirbei Barbu (1872-1946), nepot al domnitorului Barbu Ştirbei şi fiul lui Alexandru Ştirbei; 
studii la Paris, membru de onoare al Academiei Române (1929); preşedinte al Consiliului de 
Miniştri (iunie 1927). Preşedinte al Comitetului de administraţie al Fundaţiei „Elias”. 


42. Prinţul Carol (1893-1953), devenit între 8 iunie 1930 -6 septembrie 1940 regele Carol al 
IlHea, fiu al lui Ferdinand şi al Mariei. A avut profesori străluciți: Nicolae lorga, Gh. Murgoci, Al. 
Tzigara-Samurcaş, făcînd studii militare, istorice, de cultură generală. La 27 septembrie 1914 
devine moştenitorul tronului, la care renunţă la 4 ianuarie 1926. A iniţiat şi susţinut, mai ales 
prin Fundaţia Culturală Principele Carol şi Fundaţia pentru Artă şi Literatură Regele Carol II, 
diverse acţiuni culturale, artistice. 


43. Detaliile le oferă chiar Mihail Manoilescu, asupra arestării sale la 23 octombrie 1927 şi 
judecării de către Consiliul de Război, într-un proces de larg răsunet în ţară şi străinătate, în 
urma căruia a fost achitat. Pe larg în lucrarea lui M. Manoilescu, Memorii, |, Bucureşti, 1993, p. 
115-164. 


44.Kurtius Julius (1877-1948), economist german opus politicii promovate de H. Schacht; 
ministrul Economiei în Germania (1926-1931), se retrage din motive principiale. 


45 .Stressemann Gustav (1878-1929), om politic german, preşedintele Sindicatului industriaşilor 
din Saxonia (1902), deputat naţional-liberal (din 1907); deputat, fondator al Partidului Popular. 
Cancelar (1923), ministru al Afacerilor Externe (1923-1929), a creat condiţii optime refacerii 
Germaniei după primul război mondial; autor al memorandumului german din 12 mai 1925, 
privind revizuirea graniţei estice a Germaniei; semnatar al tratatului germano-sovietic (1926), 
Acordului de la Locarno (1925) şi al Pactului Briand-Kellog (1928). A obţinut Premiul Nobel 


pentru Pace (1926, cu A. Briand). 


46. Rist Charles (1874-1955), economist francez, profesor universitar, viceguvernator al Băncii 
Franţei (1926-1929), în Comisia de experţi (1926), consilier financiar al băncilor naţionale din 
România şi Austria (1931), delegat al Franţei în Comitetul de la Bâle. Expert al Ligii Naţiunilor. 
Membru de onoare al Academiei Române; importante lucrări de teorie şi practică 
financiar-bancară. 


47. Oromolu Mihail (1876-1947), jurist, prefect de Dolj (1912-1913), conducător al organizaţiei 
liberale din acest judeţ, deputat ales de patru ori. Ministru la Industrie şi Comerţ (1921-1922), 
guvernator al Băncii Naţionale (1922-1926). Lucrări de finanţe şi studii economice. 


48. Petrescu Comnen Nicolae (1881-1958), jurist, avocat al statului (1911), deputat; diplomat, 
delegat la Societatea Naţiunilor (1923-1929) şi la diferite conferinţe internaţionale. Ministru al 

României la Berna (1923), Berlin (1928, 1933-1938), Vatican (1931, 1939-1940), subsecretar de 
stat la Externe (11 februarie-29 martie 1938) şi ministru de Externe (30 martie 1938-31 ianuarie 
1939). Autor al unor importante studii politice şi de istorie diplomatică. 


49. Partidul Naţional Ţărănesc a venit la guvernare la 10 noiembrie 1928, în urma demisiei 
guvernului liberal (3 noiembrie). Consolidată prin alegeri (12 decembrie 1928 la Cameră şi 
15-19 decembrie 1928 la Senat), guvernarea luliu Maniu şi-a început activitatea printr-o suită de 
măsuri economice şi juridice ce au urmărit stabilizarea monetară, crearea regiilor autonome, 
dezvoltarea industriei autohtone, întărirea capacităţii de apărare, reglementarea regimului 
proprietăţii agricole ş.a. Toate acestea puneau în practică teza naţional-ţărănistă a politicii 
„porţilor deschise”. 

50. Popovici Mihail (1879-1966), jurist, om politic, publicist. Membru marcant al Partidului 
Naţional Român din Transilvania şi apoi al P.N.Ţ., remarcat prin campania de presă dusă în 
sprijinul cererilor româneşti în timpul primului război mondial. În 1916 a trecut În Vechiul Regat 
ca voluntar în armata română iar în 1917-1918 a organizat grupul voluntarilor români din 
Moldova. A participat la Adunarea naţională de la 1 decembrie 1918, fiind ales în Consiliul 
Dirigent ca responsabil al Departamentului Industriei şi Comerţului. Ministru al Lucrărilor 
Publice şi ad interim la Finanţe (5 decembrie 1919- 13 martie 1920), ministru de Finanţe (6-22 
iunie 1927, 16 noiembrie 1928-15 octombrie 1929), de Interne (7-13 iunie 1930, 13 iunie 
1930-10 aprilie 1931), de Justiţie (11 august 1932- 14 noiembrie 1933). Autor de articole, 
studii, lucrări de economie bancară şi jurisprudenţă. 


51. Schacht Hjalmar (1877-1970), finanţist german, din 1903 în serviciul lui Dresdner Bank, unde 
a fost administrator (1908-1915); guvernator al Reichsbank (1929), a contribuit la elaborarea 
planurilor Dawes şi Young; ca ministru al Economiei (1933-1937), a reabilitat marca şi a 

restabilit balanţa comercială. Ajuns în conflict cu Hitler şi Göring, a părăsit conducerea 
Reichsbank (1939), rămînînd ministru fără portofoliu (pînă în 1943). A fost achitat de Tribunalul 
de la Niirnberg (1946). 


52. Dobrin Gheorghe (1862-1952), jurist cu studii finanţate de Fundaţiunea „Gojdu”; evidenţiat ca 
fruntaş al mişcării naţionale româneşti din Banat (Lugoj). A fost primul prefect român al 
judeţului Caraş-Severin (1918); ziarist, fondator al ziarului lugojan „Drapelu!”. 


53. Moldovan Valeriu (1875-1954), jurist, profesor universitar, decan al Baroului de avocaţi; 
preşedinte al Camerei de Agricultură de la Turda şi membru al Partidului Naţional Ţărănesc, 
deputat (1919, 1926, 1927, 1928, 1930) şi senator (1926, 1928, 1932, 1933), a fost 
vicepreşedinte al Senatului (1928). Ca om politic a îndeplinit funcţia de secretar general în 
Consiliul Dirigent (1918-1919), secretar de stat la Ministerul Cultelor (1929-1 930). Autor al unor 
cursuri, tratate şi lucrări de drept administrativ şi bisericesc. 


54. Meteş Ştefan (1887-1977), istoric, membru corespondent al Academiei Române (1919), 
deputat iorghist (1919-1920, 1920-1922, 1931-1932); subsecretar de stat (1931-1932). Autor 
al unor lucrări de istoria bisericii, istorie socială şi economică. 


55. Ghibu Onisifor (1883-1976), pedagog, profesor universitar, membru corespondent al 
Academiei Române. Militant activ pentru cauza românilor, inspector general al şcolilor ortodoxe 
primare din Transilvania, preşedinte al secţiei şcolare a ASTREI; membru în Consiliul Naţional al 
Transilvaniei (1919) şi secretar general la Instrucție în Consiliul Dirigent (1918-1920). A fost 
membru al Partidului Naţional Creştin şi senator (1926-1927). A fondat o filială a ASTREI în 
Basarabia şi ziarul basarabean „România nouă”. Autor a numeroase articole, studii, monografii 
de istoria învăţămîntului, pedagogie, istoria culturii. 


56. Argetoianu Constantin (1871-1955), jurist, om politic, între 1898-1913 diplomat, senator (din 
1914), ministru de Justiţie (1918), de Finanţe (1920, 1931-1932), de Interne (1920-1921, 1931, 
1932), de Agricultură şi Domenii (1927-1928), de Industrie şi Comerţ (1938); consilier regal 
(1938), prim-ministru (1939). Fondator şi preşedinte al Uniunii Agrare şi Partidului Agrar (1932). 


57. Filalitti, diplomat, ambasador la Varşovia, a tratat în septembrie 1921 cu delegaţii sovietici 
problema Basarabiei. 

58. Angelescu Constantin (1869-1948), doctor, profesor universitar, director al Clinicii de 
Chirurgie din Bucureşti (1906), membru de onoare al Academiei Române. Ministru al Lucrărilor 
Publice şi Comunicaţiilor (1914-1916), ministru plenipotenţiar în S.U.A. (1917-1918), ministru al 
Instrucțiunii (1918-1919, 1922-1926, 1927-1928, 1933-1937), prim-ministru (1933-1934), 
ministru de stat (10 februarie - 30 martie 1938) şi consilier regal (1938). Deputat şi senator, 
începînd din 1901, din partea P.N.L. A iniţiat şi promovat legi importante în domeniul culturii, 


învăţămîntului şi cultelor religioase; a susţinut modernizarea învăţămîntului şi asigurarea bazei 
materiale a şcolii şi aşezămintelor culturale. Numit pe bună dreptate continuator al lui Sp.C. 
Haret. Autor a numeroase lucrări medicale, manuale, tratate. 


59. Antonescu Victor G. (1871-1947), jurist, profesor universitar, om politic. Deputat liberal (din 
1901), director la Banca Naţională, ministru al României la Paris şi Geneva; ministru la Justiţie 
(1914-1916, 1933-1935), la Finanţe (1916-1917, 1935-1936) şi la Externe (1936-1937). Autor 
al unor lucrări de economie şi istorie politică. 

60. Sassu Vasile P. (1877-1962), jurist, om politic liberal. Din 1907 deputat, ministru la Industrie 
şi Comerţ (1922-1923, 1934), la Agricultură şi Domenii (1934-1937) şi la Justiţie (februarie - 28 
decembrie 1938). A făcut parte din Constituanta de la laşi şi din Comitetul Camerei pentru 
reforma agrară. Autor al unor studii şi lucrări de natură politică. 

61. Pantazi Emanuel (1870-1942), jurist, avocat al statului (1895-1896), deputat din partea 
Partidului Conservator; membru de onoare al Academiei Române (1929) şi în Comitetul 
Societăţii Legislative Comparate de la Paris. Autor al unor lucrări juridice. 


62. Din 1908 au început să fie cercetate resursele de gaz metan din Transilvania iar în 1910, în 
urma ofertei Deutsche Bank făcută municipiului Cluj, s-a constituit Societatea Anonimă 
Maghiară de Gaz Metan (preşedinte contele Teleki Artur). După unirea Transilvaniei cu România, 
s-a constituit Societatea „Gazul Metan”, la 23 noiembrie 1925. Între membrii consiliului de 
administraţie, patru au fost numiţi de guvern (Al. Ghiţulescu, L. Mrazec, |. Tănăsescu şi I.N. 
Angelescu) iar opt au fost aleşi (C.I. Motaş, l.l. Dumitrescu, Vergil Tacit, C. Buşilă, N. Bănescu, M. 
Popovici, Em. Dan, |. Lapedatu). Preşedinte a fost desemnat |. Lapedatu. Vezi istoricul la C.l. 
Motaş, Societatea Naţională de Gaz Metan, 1934. 


63. Mica Antantă (Mica Înţelegere), alianţă încheiată între Cehoslovacia, Jugoslavia şi România, 


perfectată la 14 august 1920, 23 aprilie şi 7 iunie 1921 prin acorduri bilaterale. În urma ei a 
rezultat un model de organizare a securităţii regionale. Scopul alianţei era defensiv, 
urmărindu-se prevenirea stricării echilibrului zonal şi a statu-quo-ului teritorial creat prin 
sistemul de tratate încheiate în urma primului război mondial; iniţiatorii ei au fost Ed. Beneš şi 
Take lonescu. S-a destrămat În 1938, după ocuparea Cehoslovaciei de către trupele germane. 


64. Englis Karel (n. 1880), economist, profesor universitar (191 1) la Universitatea Masaryk (Brno), 
guvernator al Băncii Naţionale a Cehoslovaciei. A fost înalt funcţionar la Oficiul Statistic al 
Boemiei, la Ministerul de Finanţe din Viena. Membru al Partidului Naţional Democratic; ministru 
de Finanţe de 6 ori; autorul „teoriei teleologice”, a scris numeroase studii şi lucrări de doctrine 
economice şi ştiinţa finanţelor. 


65. Peroutka Frantisek (n. 1879), jurist şi economist, manager general al Băncii Naţionale a 
Cehoslovaciei (din 1934). Şeful Departamentului Afaceri Externe din Ministerul Comerţului şi 
Industriei (1918-1934); ministru al Comerţului şi Industriei (1926-1928). Membru al Partidului 
Naţional Democratic din Cehoslovacia şi al Comitetului Economic al Ligii Naţiunilor (1928-1934). 


66. Seba Jan (n. 1886), diplomat, om politic ceh, a fost în 1918 şef al Misiunii Militare 
Cehoslovace la Roma; consul general la Triest şi Hamburg, ministru al Cehoslovaciei la Belgrad 
(1922-1929) şi Bucureşti (din 1932); deputat din partea Partidului Naţional Socialist Cehoslovac 
şi secretar general al acestuia (1929-1932). Autor al unor articole politice. 


67. Mestrovi€ Ivan (1883-1962), sculptor, pictor şi gravor croat. Expune ca artist independent din 
1904, la Viena, Paris, Zagreb, Roma, Londra, New York, Chicago, Praga etc. Stabilit permanent 
la Zagreb (1919-1934), apoi în alte mari oraşe europene. Cunoscut prin lucrări de maximă 
semnificaţie istorică şi remarcabilă realizare artistică (Ciclul de la Kosovo), portretistică 
(Michelangelo, 1./.C. Brătianu, regele Carol ), compoziţii (Pietă). 


68. Zavoral (n. 1862), abatele (Metodiu), superior al mănăstirii Strahov de lîngă Praga, preşedinte 
al Clubului senatorilor din Partidul Catolic Popular. Pentru studiile sale şi activitatea 
duhovnicească a fost ales membru al ASTREI şi membru de onoare al Academiei Române 
(1919); a fost doctor honoris causa al Universităţii Daciei Superioare de la Cluj. Prieten al 
poporului, limbii şi culturii româneşti. 

69. Tsouderos Emmanouil (1882-1956), om politic grec, viceguvernator şi guvernator al Băncii 
Greciei (1931-1939), profesor universitar; refugiat la 23 aprilie 1940 în Creta, apoi în Egipt, a 
condus ca prim-ministru guvernul grec din exil. 


70. Blum Leon (1872- 950), eseist, lider al Partidului Socialist Francez; a fost prim-ministru în 
guvernele Frontului Popular (1936-1937 şi 1938), în care calitate a promovat politica externă a 
neintervenţiei. 

71. Beyen Johan Willem (n. 1897), economist, diplomat şi om politic olandez; fost secretar general 
al Căilor Ferate Olandeze, manager la Javasche Bank-Amsterdam (1925-1927), manager general 
la Rotterdamsche Bankvereeniging (Rotterdam-Amsterdam) între 1927-1935, preşedinte al 
Băncii Reglementelor Internaţionale (1938-1940). Director executiv al Fondului Monetar 
Internaţional (1946-1952). Ministru de Externe (1952-1956) şi ambasador la Paris (1958). Autor 
al unor tratate despre taxe şi impozite. 


72. Înțelegerea Balcanică (Antanta Balcanică) a fost creată în contextul escaladării revizionismului 
şi a creşterii pericolului fascist. La iniţiativa lui N. Titulescu şi Ed. Beneš, Mica Înţelegere a fost 
lărgită, fiind semnat la Atena (3 februarie 1934) Pactul Înţelegerii Balcanice. Prin acesta, Grecia, 


Turcia, România şi Jugoslavia au creat o organizaţie de securitate şi colaborare în Balcani, 
extinzînd sistemul de securitate regională şi în această zonă europeană. 


73. Justinian, împărat al Imperiului Roman de Răsărit (527-565), cu capitala la Constantinopol, a 
iniţiat şi condus elaborarea tablelor de legi sau codului ce-i poartă numele. Opera rezultată - 
Codex Justinianeus, a avut o mare răspîndire şi influenţă, regăsindu-se în sistemele juridice 
moderne ale multor ţări. 


74. Ataturk Mustafa Kemal (1881-1938), general şi om politic turc, primul preşedinte al Republicii 
Turcia (1923-1938). Fondator al statului modern turc, lider al Partidului Popular Republican. A 
participat la revoluţia „junilor turci” (1908) şi a condus războiul de eliberare naţională 
(1919-1924). A impus ţării sale o linie de modernizare, prin alianţe şi deschidere economică. 


75. Banca „Chrissoveloni”, întemeiată de către bancherul Nicolae Jean Chrissoveloni (1909-1972). | 
s-a construit un edificiu bancar nou şi modern, cunoscut ca palatul Chrissoveloni (arh. G.M. 
Cantacuzino). 


76. Imrédy Bela (1891-1946), economist şi om politic maghiar, de orientare fascistă, din 1919 în 
Ministerul de Finanţe; secretar al Casei de Depuneri şi Economii (1921) şi Uniunii Bancare 
maghiare; prim-secretar, director şi la Magyar Nemzeti Bank (1924-1928), ministru de Finanţe 
(1932-1935, 1938-1944). A susţinut revizionismul ungar şi mişcarea fascistă. 


VI.DRUMEŢIE, TURISM ŞI ALPINISM 


În toamna anului 1923 am făcut împreună o mare excursiune pe Negoiul. Am plecat de la 
Porumbac într-o după amiază, ducând şi copiii cu noi, şi luând şi un cal pentru proviziuni şi unul 
pentru Pica care abia avea 6 ani. Am urcat 4-5 ceasuri până la casa de adăpost „Robert Gutt”. Cu 
noi mai era şi leronim Stoichiţia cu soţia lui, Minerva Drăghici, pe care îi cununasem. Seara am 
ajuns la casă, unde ne-a primit Mendel, cel care mă arestase pe mine în 1916. Am cinat cu mare 
poftă şi am rămas acolo într-o cameră comună, fiind multă lume venită în excursiune. Eu cu 
Veturia, fără călăuz, pe indicaţiile ce ni se dăduseră, spre vârful Negoiului. E o cale grea, 
obositoare şi foarte dură. Era o vreme foarte frumoasă. Am avut un răsărit de soare 
nemaipomenit de frumos. Dar şi un fenomen de necrezut al naturii. Urcam pe la stâncile 
„Cleopatra”. Cerul era senin. Nu se vedea nici un pic de nor. Deodată a început o grindină care a 


ţinut câteva secunde, poate nici măcar un minut. Cerul continua să fie senin şi frumos. 
Nedumeriţi, ne întrebam, ce a putut fi aceasta? închipuire? Nu. Am luat în mână boabele de 
grindină şi le-am simţit ghiaţa. În urma noastră venea dr. Eitel cu soţia lui. l-am întrebat dacă au 
trecut şi ei prin acest fenomen? Da, desigur, dar nici ei nu şi-l puteau explica. Am vorbit şi cu alţii, 
cu mari turişti. Nu li se întâmplase niciodată aşa ceva. Ajunsesem să nu mai spun la nimenea 


nimic, ca să nu creadă că e vreo plăsmuire, vre-o închipuire ori vre-o fantasie de a noastră. La 7 
dimineaţa eram în vârful Negoiului. Doamne, ce senzaţie am avut amândoi. Nu ne mai săturam să 
privim culmile şi piscurile munţilor din coama Carpaţilor, cari ni se păreau ca nişte căpăţâni de 
piatră între piscurile munţilor Făgăraşului şi Negoiul. Eram pe cea mai mare înălţime din România. 
Eram la o altitudine de 2.543 m!. De vale am venit foarte repede. Între 9-10 eram la casa de 
adăpost. Pe Nelu îl dusese Stoichiţia la vânat de capre negre. Pe la amiazi au venit şi ei. Aveau 
două trofee, două capete de capră neagră. Nelu era foarte fericit şi mândru că a asistat la această 

vânătoare. La întoarcere în Porumbac, Stoichiţia i-a făcut cadou un „Flobert”, prima lui armă de 
vânătoare, care mai târziu s-a dezvoltat în patimă. 


Tot în 1923 am făcut o interesantă excursiune de iarnă de la Sibiu la Păltiniş. Făcuserăm 
revelionul la „Unicum” cu mai multe familii române din Sibiu. Am trecut spre dimineaţă în cafenea. 
Acolo cineva a dat ideea să mergem să continuăm sărbătorirea anului nou la Păltiniş. Ne-am oferit 
şi noi. Întâlnirea urma să fie în faţa cafenelei la staţia de tramvai. Ne-am dus acasă, să ne 
îmbrăcăm de munte. La ora 7 dimineaţa, ne-am găsit gata de drum: Veturia cu mine, şi Nelu, 
profesorul Petit (un francez, bun prieten al nostru) cu soţia lui, avocatul Kormos şi prietenul 
leronim Stoichiţia. Duceam cu noi merinzile şi ceva haine pe două sănii de mână. Până la 
Dumbravă am luat tramvaiul. De acolo pe jos la Răşinari, unde am poposit puţin, spre a ne 
interesa cum e drumul la Păltiniş. Am ieşit din Răşinari şi am început urcuşul. La Curmătură, unde 
se ramifică drumul spre Cristian şi Gura Râului, ne-am oprit să îmbucăm ceva. Veselia era 
generală. Am făcut câteva fotografii şi ne-am continuat drumul. Pe la ora 3-4 p.m. pe când 
începuse să se însereze, intram în Păltiniş. Noi, pe drumul obişnuit, iar Nelu cu Kormos au apucat 
pe Răuberweg (Drumul hoţilor), un drum mai greu dar ceva mai scurt. Când ne-a văzut Misch, 
îngrijitorul stabilimentului, a holbat nişte ochi mari, dar s-a bucurat nespus. Atâtea ierni petrecuse 
el acolo, dar nimenea nu venise să-l vadă în cap de iarnă. Îndată ne-a făcut foc în sufragerie şi 
ne-a adus apă fierbinte pentru ceai. Am desfăcut merinzile şi am aranjat o cină împărătească. În 
glume şi în cea mai bună dispoziţie, am rămas împreună, la un pahar de vin din depozitele lui 
Misch, până noaptea târziu. Eram primii sibieni care veneau să petrecă anul nou acolo, în creierii 
munţilor. În camere bine încălzite, am încercat să dormim peste noapte, dar nu prea puteam. Ce 
vor fi dormit alţii, nu ştiu. Ştiu însă că pe la 4 dimineaţa, Misch bătea cu putere în uşe, să ne 
sculăm, să ne îmbrăcăm şi să plecăm de vale, că ningea cu atâta putere, încât dacă am fi zăbovit 

mai mult, spunea el, că 2-3 săptămâni nu mai putem coborî. Am început să ne îmbrăcăm şi să 
facem pregătirile de plecare. Vedeam că Veturia pertractează ceva cu Misch. Îl ruga adică să-i deie 
pe Hans (ajutorul lui Misch), să se urce la Onceşti. Misch încerca să o deconsilieze, arătând că 
drumul este greu şi zăpada prea mare. Hans încă nu prea voia să meargă bucuros. Eu eram 
supărat de o asemenea aventură. Cobor jos în sufragerie şi spun: „Veniţi şi voi”. Aştept cât aştept 
şi văzând că nu mai vine nici Veturia nici Nelu, mă urc în cameră. Ei nicăieri. Fireşte, m-am 
cătrănit. Mă duc din nou în sufragerie. Toţi discutau aventura la care se pretaseră ai mei. 
Aşteptăm un ceas şi mai bine, fără să apară. Vorbisem ce e de făcut? Mă înţelesesem cu Misch că 
dacă într-o altă jumătate de ceas nu vin, să mergem pe urma lor, să-i căutăm, să nu li se fi 
întâmplat ceva. Eram gata de plecare, când deodată se deschide uşa de la sufragerie şi în cadrul ei 
apare Veturia, îmbujorată la faţă şi râzând cu hohot. Eram dezarmaţi. Necazul însă tot mă 
stăpânea. La spatele ei Nelu. Şi el, râzând, că a însoţit pe mama lui la Oncești. ÎI întreb: „dar tu?” 
El: „Să vezi tată, spune el, auzisem pe mama că oferea lui Hans 100 de lei ca să meargă cu ea. 
Atunci i-am spus: Dacă-i vorba de 100 lei, merg eu cu dta şi aşa m-am dus”. Toţi izbucnesc în 
râsete. Cel mai jenat eram eu, care făcusem atâta tapaj din această chestiune. Mi-a istorisit apoi, 
cât era de frumoasă priveliştea din vârful Onceştilor. Îmi închipui, în adevăr, că a trebuit să fie 
ceva extraordinar, căci îmi amintesc că la Crăciunul din 1938 am urcat şi eu la Onceşti, cu 
Bădulescu şi cu Octavian Stoichiţia, în prima zi de Crăciun. Era vreme frumoasă şi zăpadă mare. 
Am avut şi atunci o privelişte de neuitat. Am dejunat şi am plecat de vale. Mergeam în şir unul 
după altul şi zăpada cădea cu atâta putere, încât urmele celui dinainte nu se mai vedeau când 
ajungeam la ele. Am coborât mai mult în fugă. Pe la amiazi eram în Răşinari, care era întroienit de 
omeţi. Am prânzit la restaurant. Toţi se mirau de îndrăsneala noastră. Am plecat apoi spre Sibiu. 
Când am ajuns, zăpada era în unele locuri de 2-3 metri. În multe părţi, trecerea de pe un trotoir 
pe altul se făcea printr-un tunel de zăpadă. 

Aveam mândria, că noi am fost cei dintâi sibieni care ne-am încumetat să petrecem ziua de 
anul nou la Păltiniş. Începutul a fost greu. După aceea s-a dus şi altă lume şi tot mai mulţi, până 
ce s-a deschis sezon de iarnă. 


În anul următor am fost din nou, dar numai eu cu Veturia. Am găsit acolo două familii săseşti, 
pe inginerul Binder şi dr. Mesch. Veniseră pentru câteva zile să facă săniuş şi schi. În 1926, la 
Crăciun, am fost a treia oară în excursiuni de iarnă. Numai eu, Veturia şi cu Nelu. Atunci 
stabilimentul era deschis şi cu lume multă. Am găsit acolo şi pe inginerul Aurel Comşa. Am 
coborât la Gura Râului, unde eram invitaţi de protopopul Stroia şi părintele Manta. Eu cu Nelu, am 
coborât pe şosea. Veturia cu Comşa prin Grosul Muierii, pe unde nu era nici măcar potecă. A fost 
o întreprindere destul de temerară. Eram oarecum liniştit că era cu Comşa, pe care-l ştiam de 
omul munţilor. La vreun ceas după ce am sosit la Manta, au venit şi ei. Ne povesteau că drumul a 


fost foarte anevoios. Intrau în zăpadă până în brâu. Primirea şi masa de la părintele Manta ne-a 
răsplătit toate oboselile. 


O altă mare excursiune am făcut-o la „Cindre!” în munţii Sibiului. Era vară. Am plecat de la 
Păltiniş. Am avut o vreme foarte frumoasă şi ca tovarăşi de excursiune pe leronim Stoichiţia, pe 
Ilie Floaşiu sen., pe Nelu nostru, pe notarul public Cristea, pe dna Bedeus, şi o tânără domnişoară 
de la Petroşeni, Winklener, fiica directorului de la exploatările de cărbuni de pe Valea Jiului. Am 
plecat dimineaţa pe la 4 ceasuri. Am pus merindea pe doi cai şi am pornit. Când ajunsesem pe la 
Rozdeşti, Stoichiţia spune: „Să nu mai ducem caii de căpăstru, că vin ei singuri după noi”. Le-am 
dat drumul. Caii o iau în galop înapoi spre Păltiniş. Noi după ei. Cu cât alergam mai mult, cu atât 
fugeau mai tare. Numai cu frumosul îi putem prinde, zice Veturia. Vreau să încerc eu şi se duce 

încet, încet şi o vedem că vine cu caii de căpăstru. Pe mine numai una m-ar fi supărat, spun eu. 
Mă gândisem că caii se vor întoarce la Păltiniş cu merindele şi tot ce aveam şi am ajunge de râsul 
saşilor. Am continuat drumul, mergând destul de repede. Cu toate acestea, tânăra domnişoară 
Winklener (tocmai făcuse bacalaureatul) îmbrăcată de oraş, într-un taior englezesc şi cu pantofi 
troteuri începe să se distanţeze. Obişnuită cu muntele, mergea cu o mare uşurinţă, zbura. Trecea 
cu atâta îndemânare orice obstacol, de ne miram. Stoichiţia se ambiţionează, să nu rămână în 
urma unei „copile”, cum îi spunea el, domnişoarei Winklener. Grăbeşte şi el pasul, dar domnişoara 
o ia şi mai repede. Îi vedeam din depărtare alergând fără să se ajungă. Cu vre-o 15-20 minute au 
fost înaintea noastră pe vârful Cindrelului (2245 m altitudine)?. O splendidă privelişte. Vedeam 
până la Duşi şi Piatra Albă. Ne-am desfăcut merinzile să ne ospătăm. Eu aveam în sacul de spate 
nişte unt împăturat în hârtie de pergament. Când îl scot, se muiase. L-am aruncat spunând: „Cine 
să mănânce porcăria asta?” „Noi', răspunde Veturia, şi ridică untul, îl înfăşoară frumos în 
pergament, îl pune apoi într-un şervet, şi-l bagă la marginea lacului în apă. Apa fiind foarte rece, 
untul s-a solidificat. L-am mâncat cu mare plăcere. Fireşte la nici unul nu ne dăduse prin minte să 
facem aşa ceva. După ce ne-am ospătat bine, ne-am aşezat pe marginea lacului, la soare, să 
răsuflăm puţin. Veturia fără să spună nimănui nimic, îşi scoate costumul de baie din sacul de 
spate şi deodată o vedem sărind în lac. Cum ştiam că apa este foarte rece, am rugat-o să iasă 
imediat. Ne temeam să nu capete vre-un cârcel, să se nenorocească. Dar ea în loc să ţină seama 
de rugăminţile noastre, înnota tot mai mult către mijlocul lacului. Numai când m-a văzut în adevăr 
supărat şi când toţi strigam la ea să iasă, a ieşit. Mi se părea că mi s-a luat o piatră de pe inimă. 
Ne-am întors în cea mai bună dispoziţie. La Păltiniş, vilegiaturiştii, după obiceiul saşilor - care 
considerau aceste excursiuni ca o mare performanţă alpină - ne-au făcut o primire triumfală. După 
ce au mai ştiut că dna Lapedatu luase şi baie în Cindrel, entuziasmul şi admiraţia lor pentru ea era 
şi mai mare. 

Tot în legătură cu Gura Râului îmi amintesc de o altă mare şi frumoasă excursiune. Veniseră la 
Păltiniş să ne vadă, prietenii noştri prof. Petit şi soţia lui. Au stat la noi 2-3 zile şi apoi s-au hotărât 
să coboare pe Cheile Cibiniului spre a se duce la Gura Râului şi Orlat, de unde aveau să ia trenul 
pentru Sibiu. În dimineaţa plecării am vrut să-i însoţim câteva sute de paşi şi am plecat cu ei, eu, 
Veturia şi Nelu. Din vorbă în vorbă ne-am pomenit în Chei. Acolo am îmbucat ceva şi ne-am 
hotărât să mergem cu ei mai departe pe Cibin în jos. Am luat-o prin Chei la vale şi apoi pe drumul 
de care vre-o 8-10 km, tot alăturea cu Cibinul. A fost un drum foarte lung şi monoton. Pe la 2-3 
p.m. am ajuns în Gura Râului. Am intrat într-un restaurant să luăm o bere. Petit cu soţia lui au 
plecat spre Orlat, care este foarte aproape. Eu eram de altă părere, să rămânem peste noapte în 
Gura Râului şi să urcăm a doua zi dimineaţa la Păltiniş. Veturia însă nu se învoia de fel. Lăsase pe 
Pica la Păltiniş şi nu voia să rămână singură peste noapte, pe seama cunoscuţilor şi prietenilor 
noştri de acolo. Ţinea cu orice preţ să urcăm la Păltiniş. Am cedat. Am început să urcăm, spre 
Grosul Muierii, un urcuş greu şi lung. Am urcat vre-o 3-4 ceasuri până am ajuns sus în plaiu. Eu 
cunoşteam drumul acesta încă din 1918, când într-o vară, însoţit de lonel Crişan, am plecat de la 
Orlat peste Gura Râului şi ne-am urcat la Păltiniş. Ştiam că este un drum greu şi mă miram că 
Veturia l-a putut urca după o excursiune atât de mare ca cea pe care o făcusem la coborâre. În 
plaiu însă surpriză. Acolo era cireada de sterpe a Guranilor. Se ştia că au un taur foarte sălbatic. 
Când ne-am apropiat de cireadă, am vorbit cu păzitorul şi l-am rugat pe unul dintre ei să ne 
însoţească până când trecem de primejdie. El ne-a răspuns că putem trece fără nici o grije, că 
taurul e departe, şi nu se va arăta prin apropiere. Am plecat deci singuri şi ţineam direcţia către 
un adăpost în care se adăposteau vitele pe vreme rea. Întorcându-mi odată ochii, văd taurul 
venind în pas grăbit în aceeaşi direcţie în care mergeam noi. Veturia şi Nelu s-au speriat. Au 
început să fugă spre adăpostul de vite. Când au ajuns acolo, au dat să intre în grajd. Eu le-am 
strigat să nu intre, ci să o ia pe după grajd şi la nevoie să ocolească grajdul când taurul s-ar ivi 

dintr-o parte. Ne-am aşezat întâi în dosul grajdului. Taurul a venit şi a intrat drept în grajd, unde 
era un morman de nutreţ verde. Abia atunci ne-am gândit, că ce s-ar fi întâmplat dacă am fi intrat 
liniştiţi. Ştiam că taurul n-o să iasă din grajd curând. Eu le-am spus să plecăm mai departe, ţinând 
tot cam pe lângă marginea drumului de pădure. l-am sfătuit că dacă cumva s-ar ivi taurul să-şi 
ochiască câte un copac şi să dea după el, deoarece taurul nu le-ar mai putea face nimic. Am trecut 
şi peste această primejdie şi am ajuns la Vălare, un izvor de apă rece ca ghiaţa. De acolo mai 
aveam o jumătate de ceas până la Păltiniş. Se înserase de-a binelea când am ajuns acasă. Prietenii 
şi cunoscuţii noştri se mirau cum de am putut face un drum aşa de lung şi de obositor. Noi eram 
mulţumiţi că am ajuns în fine acasă. 


Nu pot lăsa neamintită o excursiune interesantă, mare şi frumoasă la Fundul Râului (Râul 
Sadului). Am avut tovarăşi pe notarul public Cristea, pe Ilie Floaşiu sen., pe dr. Schiau şi pe bietul 
Costi Popp, directorul „Albinei”. 

Era o vreme frumoasă. Am plecat dimineaţa pe la ora 6, urcând şi coborând mereu, am ajuns 
către amiazi la Fundul Râului. Acolo ne-am desfăcut merindele şi ne-am ospătat. Un ţăran din 
apropiere ne-a adus o cofă cu apă cristalină şi rece, pe care n-o mai uiţi niciodată. Ne-am odihnit 


cam un ceas - două şi apoi am plecat să ne întoarcem la Păltiniş. Voiam însă să luăm alt drum, un 
drum de care ni se vorbise, printr-o pădure frumoasă de mesteacăn, numită „Mânăstirea”. Floaşiu 
era extenuat. N-a voit să plece decât numai după ce şi-a găsit un cal pe care să-l încalece. 
Stăpânul calului era un moşneag trecut de 80 de ani, dar foarte sprinten şi vânjos. Nouă ne-a 
părut bine pentru că aveam o călăuză sigură pe drumul ce hotărâsem să venim. Am trecut de mai 
multe ori Râul Sadului, pe punți improvizate, trebuia să facem adevărată echilibristică ca să putem 
trece. Bietul Costi Popp, care purta ochelari, căci nu vedea prea bine, la un moment dat şi-a 

pierdut echilibrul şi a căzut în apă. Eram îngrijoraţi. Ne temeam să nu i se fi întâmplat ceva, căci 
căzuse de la o înălţime de mai bine de un metru. Bunul lui humor l-a ajutat. Departe de a se 
supăra, el făcea cel mai mare haz din păţania lui. Hainele i s-au uscat pe el. Îmi amintesc, că cu 
moşneagul nostru ne-am amuzat pe drum foarte mult. Era un om glumet şi foarte sfătos. Ne-a 
condus foarte bine deşi se întunecase de abia vedeam prin pădure unde călcăm. Seara târziu am 
ajuns destul de obosiţi la Păltiniş. Oboseala ne-a trecut însă imediat ce am dat de veselia 
prietenilor şi cunoscuţilor noştri de acolo. 


Dar nu numai aceste excursiuni, de care am vorbit până acum, au făcut plăcerea şi mândria 


A 


noastră. Într-o vară petrecută la „Prigoana” în munţii Sebeşului, am cutreierat aceşti munţi în lung 
şi în lat, cum puţini o vor fi făcut. Şurianu şi Vârful lui Petru au fost vizitaţi de noi în mai multe 
rânduri. Tot asemenea Oaşia şi Valea Frumoasă. În altă ordine de idei, n-am lăsat nici munţii 


Secuimii neumblaţi de noi. La Paştile anului 1925 am plecat din Sibiu cu Veturia şi Nelu la 
Gheorghieni în Secuime. Acolo pe Nelu l-am lăsat să se ducă cu prietenii noştri (Boeriu, Stoichiţia, 
Martini etc./ în Bucin, la vânătoare de cocoşi de munte. Eu cu Veturia am plecat peste Pângăraţi, 
am coborât pe Cheile Bicazului, le-am trecut cu piciorul până în Bicazul ardelenesc. A fost un 
drum de 6-8 ceasuri. Era săptămâna patimilor, în Joia Mare. Am dormit la un cunoscut, un ţăran 
fruntaş, Ţifra. A doua zi dimineaţa ne-am luat rămas bun şi ne-am întors prin Chei şi peste 
Pângăraţi la Gheorghieni. De la Gheorghieni ne-am dus şi noi pe Bucin, unde ne-am găsit tovarăşii 
de vânătoare. De la Bucin am coborât la Sovata. În sfârşit, după aproape o săptămână de hai-hui, 
ne-am văzut şi noi într-o cameră curată, încălzită, cu paturi bune şi unde puteam avea şi o 
pensiune mai corespunzătoare. La Sovata am rămas două zile, după care cu un automobil de 
ocazie am mers la Reghinul Săsesc şi de acolo la Cluj. 

Tot în Secuime am făcut o excursiune frumoasă la lacul Sfânta Ana. Eram cu Veturia şi cu Pica. 
Am urcat de la Bicaz la lac, un lac foarte frumos şi într-o poziţie pitorească fără egal, după care 
am trecut dealurile la Tuşnad. Nenumărate excursiuni am făcut în munţii Braşovului, cu deosebire 
pe Postăvaru şi pe Piatra Mare. N-aş putea înşira de câte ori am fost pe aceşti munţi, dar cred că 
cu Veturia cel puţin de 10-12 ori. 


La Păltiniş urcam cu mare plăcere cu orice ocazie. Dacă aveam o zi-două libere, dacă ne venea 
vre-un oaspe plăcut ori vre-un străin, ne făcea mare bucurie să ne ducem şi să le arătăm Păltinişul. 


Eram atât de legaţi sufleteşte de acest loc, încât adeseori dădeam expresiune sentimentelor 
noastre de alipire faţă de frumuseţile ce le găseam acolo, prin cuvinte şi chiar şi prin versuri, 
versuri care nu se mai potriveau pentru vârsta la care ajunsesem, dar care izbucneau din sufletul 
nostru şi se cereau spuse. În 1928 vara, după ce petrecusem două săptămâni la Păltiniş, am scris 
în albumul staţiunii de acolo următoarele cuvinte: 


„Păltinişul 
în locul fetiţei noastre. 
Motto: Tata spune, iar eu scriu. 


Două săptămâni la tine 
Păltiniş, m-ai alintat; 
Eu acum te las cu bine 
Şi cu dorul meu curat. 


De erai scăldat în soare, 
Sau în negura cea mare, 
Tu găseai la toţi distracţii, 
Ca şi mie şi la alţii. 


Tu ne-ai dat în astă vară 
Mulţumiri, mereu, mereu, 
Am să spun seară de seară 
Slava mea lui Dumnezeu. 


Şi-am să-l rog să ne ajute 
Cu noroc vremea s-o mute 
Ca şi-n vara care vine, 
Veselă s-alerg la tine. 


În toamna anului 1928, la 15 septembrie, când împlineam vârsta de 52 de ani, m-am dus cu 
Veturia ca să petrecem această zi aniversară, departe de zgomotul oraşului, în liniştea şi 
frumuseţile naturii de la Păltiniş. Mai aveam tovarăşi cu noi pe dna Eugenia Doboi şi pe colonelul 
Tăban. Ne-am petrecut foarte bine şi în emoția de care eram cuprins pentru binecuvântarea cu 


care ne împărtăşise Dzeu în viaţă, gândindu-mă la deşertăciunile lumii, am scris în acelaşi album 


al staţiunii următoarele strofe: 


Copiilor mei 

Ca să duci de-acum pe umeri 
Ani întregi cincizeci şi doi, 
Este greu, cum nu ştiţi voi. 


Anii vin se înmulţesc, 
Eu m-aplec mereu sub ei, 
Mâine sunt cinci zeci şi trei. 


Vremea trece se petrece, 
Voi, urcați mereu în sus, 


Noi, în jos către apus. 


Şi ca mâini, din înălţime 
Veţi privi cum va apune 
Steaua noastră de pe lume. 


Veturia a citit emoţionată rândurile acestea şi le-a copiat ca să le arate copiilor şi celor mai 
intimi ai noştri. În sfârşit, la Crăciunul aceluiaşi an 1928, când copiii se duseseră la rudeniile din 
Arad, eu cu Veturia am mai urcat pe o zi la Păltiniş. Zăpada nu era mare şi drumul a avut un 
singur cusur, că a fost lung, dar nu şi greu. 

În liniştea şi singurătatea de acolo şi probabil presimţind în subconştientul meu tragedia ce 
avea să urmeze în curând asupra familiei noastre, am scris în două variante următoarele versuri: 


Deşertăciune 

Întrebaţi pe frunzişoară, 
Când de ramuri se despart, 
Şi de vânturi doborâte 

Pe pământul negru cad: 
Frunzelor în primăvară 
Pentru ce v-aţi mai ivit, 

Să cădeţi acuma iară 

De pe ramuri ce-aţi umbrit. 
Vijelia când le-apucă, 

Ele pribegind suspină: 


Toate vin ca să se ducă 
Şi se duc să nu mai vină. 


şi a doua variantă: 


Întrebaţi pe izvorele, 

Când de stâncă se despart, 
Şi din mii de rămurele 

În torenti streini se-mpart: 
Pentru-ce-aţi ieşit odată 
Cristaline din pământ, 


S-alergaţi în marea lată, 
Să găsiţi etern mormânt. 
Că, grăbindu-se de ducă, 
Ele murmurând suspină: 
Toate vin ca să se ducă 
Şi se duc să nu mai vină. 


De nimic nu ne-au legat amintiri atât de scumpe ca de Păltiniş. Devenisem oaspeţii lui cei mai 
cunoscuţi şi cei mai dornici de a-l revedea. Toată lumea ne era prietenă, români şi saşi deopotrivă. 
Farmecul pe care biata Veturia ştia să-l răspândească în jurul ei, făcea din ea fiinţa cea mai agreată 
şi agreabilă. Multă vreme Păltinişul a format amintirile cele mai scumpe şi zilele cele mai regretate 
de noi. Dar toate trec. Aşa au trecut şi pentru noi anii din această epocă fericită, după care aveau 

să urmeze ani de mare durere şi de nenorociri. Cine credea că abia după o jumătate de an, toată 
fericirea familială se va nărui printr-o groaznică tragedie. 


Ce priveşte viaţa socială de la Sibiu, în acest răstimp de 10 ani, a fost de asemenea foarte 
plăcută. Aveam societate admirabilă. Întruneam foarte multă lume la masa noastră. Eram şi noi 
foarte des invitaţi. Zilele de Sfântul lon erau adevărate pelerinaje în casa noastră. Veneau la 
felicitat începând cu Mitropolitul, toţi prietenii şi cunoscuţii din Sibiu şi din apropiere. Buna 
dispoziţie se prelungea până după miezul nopţii, uneori până dimineaţa. Se încheia de regulă cu 
orchestra de lăutari a lui Alexandru. Ne ospătam noi, dar se ospătau şi lăutarii. Umblau şi ei prin 
sufragerie şi prin salon ca la ei acasă. Aveam cântările de predilecție pe care le trăgeau la toate 
ocaziile, nu numai în locuinţa noastră, ci şi în restaurante şi cafenele. Când ne vedeau că intrăm în 
vreun local public în care erau şi ei, îndată întrerupeau şi cântau doinele noastre. Dar nu numai la 
Sfântul lon, ci şi cu alte ocaziuni, aveam multă lume în casă. Când era vre-o adunare la 
Sibiu, /sinod, congres, Astra, Solidaritatea, conferinţe etc. /îi aveam pe mulţi la noi la masă. 


Profesorii universitari, care veneau la Sibiu, fie pentru a ţine conferinţe, fie pentru a prezida 
examenele de bacalaureat, erau aproape fără excepţie oaspeţii noştri. Astfel am avut la casa şi la 
masa noastră pe Mehedinţi:, pe Bogrea4, pe Ţiţeica5, pe Virgil Bărbats, pe Gusti? şi pe alţii, 
totdeauna cu societate mare de cunoscuţi şi prieteni sibieni. Mitropolitul, episcopii din Ardeal, 
fruntaşii vieţii publice, străinii care veneau să ne vadă, de asemenea erau oaspeţii noştri. Îmi 
amintesc de o mare şi frumoasă recepţie în onoarea lui Ghiţă Dima, marele maestru al muzicii 
româneşti, care venise pentru un concert bisericesc la Sibiu. Cu acea ocazie aş putea spune, sute 
de persoane au fost în casa noastră. Mai aveam obiceiul ca odată pe an, după Crăciun, să dăm o 
cină mare românească, la care invitam numai bărbaţi şi anume pe cei care ştiam că „rabdă la 
tăvăleală”. Era aşa-numita „pomana porcului” când se serveau sarmale cu mămăliguţă, fripturi şi 
cârnaţi de porc şi plăcintă cu brânză coaptă în unsoare. Peste toate acestea vin cu nemiluita. Îmi 

amintesc de una dintre aceste mese când aveam invitaţi vre-o 20-24 prieteni toţi ardeleni. Dintre 
regăţeni nu era decât dr. Preda8. Alţii n-am invitat pentru că deşi în termeni buni cu ei, mă 
temeam că nu le va prii o cină prea grea şi indigestă. Ştiam că mai toţi sunt la regim. Între cei 
invitaţi, numai bărbaţi, era o singură femeie: doamna Lapedatu, care purta un costum naţional 
foarte frumos. Într-un cap al mesei luasem loc eu, iar în celălalt Veturia. Prietenii au savurat masa, 
dar şi vinul bun ce le adusesem. Era o dispoziţie admirabilă. Unul dintre meseni a cerut voie să 
spună câteva cuvinte: - Nu l-am putut opri. Era directorul Liceului de fete, dr. Vasile Bologa?, un 
vorbitor foarte plăcut şi duios. A făcut elogiul meu. Spunea între altele, că în tot ce am întreprins 
în acţiunile mele de interes general, am reuşit. Şi am reuşit pentru că, - zicea el - am făcut 
totdeauna calcule reale, calcule bune, care nu s-au dezminţit niciodată. A mulţumit Veturiei, fosta 
lui elevă, care le-a procurat plăcerea din această seară. Am răspuns eu. l-am mulţumit în numele 
meu şi al Veturiei şi am arătat, că plăcerea acestei întruniri este tot atât de mare şi pentru noi. lar 


ce priveşte calculele pe cari le-am făcut în viaţa mea, şi cum au reuşit ele, le las la aprecierea 
altora. Ştiu însă că unul dintre calcule l-am nimerit atunci când am luat tovarăşe în viaţă pe dna 
Lapedatu. Am închinat şi eu pentru ea. Toată lumea în jurul ei, să ciocnească un pahar de vin şi 
să-i mulţumească. Ea a aşteptat până ce s-au liniştit oaspeţii şi apoi s-a ridicat. Unii credeau că 
vrea să spună şi ea câteva cuvinte. - Dar nu, ridicându-se a venit la celălalt capăt al mesei, a venit 
la mine, m-a îmbrăţişat, m-a sărutat şi mi-a spus: „tată dragă îţi mulţumesc”. Era cu lacrimi în ochi. 
Gestul ei a impresionat pe toţi. Eram cel mai fericit bărbat după aproape 20 de ani de căsătorie. 


Când împrejurările nu-mi permiteau să întrunesc la masa noastră pe prietenii mei, obişnuiam 
să-i întrunesc la o cârciumă. Era restaurantul de la „Lumea nouă”, de pe drumul Gugşteriţii. Acolo 
se servea tocană admirabilă şi plăcintă cu brânză cum greu se poate închipui mai bună. Vinul de 
asemenea era excelent. Cel mai mare chef care l-am făcut acolo a fost după naşterea Pichii. Am 
invitat pe toţi prietenii mei din Sibiu în frunte cu Octavian Rusu!0, cu Borcea!!, Fruma, Triteanu, 

Proca!2, Pisoşi ceilalţi. Am rămas împreună în cea mai bună dispoziţie până dimineaţa. La 
întoarcerea în oraş ne-am oprit la Sanatoriul Sussmann, ca să facem o serenadă d-nei Lapedatu, 
care încă nu ieşise din această admirabilă instituţiune. Cum mi-a spus mai târziu, ea era trează. 
N-a deschis fereastra nici n-a ieşit din casă, de teamă să nu facem gălăgie şi mai mare în curtea 
sanatoriului. 


O altă petrecere reuşită aranjată în afară de casa noastră a fost botezul Pichii. Acesta l-am 
aranjat la Sanatoriul Süssmann, unde erau foarte mulţi soldaţi răniţi şi în convalescenţă. Am 
profitat de ocazie pentru a pregăti pentru fiecare dintre ei câte un colac, un pachet cu alte 
alimente şi câte o sticluţă de vin. Noi ceilalţi în odaia în care zăcuse Veturia, am ciocnit un pahar 
de vin cu doctorii şi cu alţi oaspeţi. Naşa a fost Anuţa Vlad de la Orăştie, pe care Veturia o invitase 
ca un semn al prietenii ce o lega de ea. La dreptul vorbind naşa ar fi trebuit să fie dna Drăghici de 
la Sălişte, care ne cununase pe noi şi care l-a botezat şi pe Nelu. Eu am fost contra schimbării de 
naşe, dar până la urmă a trebuit să cedez insistențelor Veturiei. Familia Drăghici probabil că se va 
fi simţit întrucâtva jignită, dar cu tactul care o caracteriza a trecut peste această întâmplare, luând 
chiar parte la botez. 


Dar să nu se creadă că viaţa noastră intimă, familială, s-a scurs totdeauna într-o atmosferă fără 


griji şi fără nevoi. Am avut şi noi, ca toată lumea, necazurile şi încercările noastre. Am avut griji şi 


necazuri cu copiii, suferinţe şi boli în familie, care ne-au cauzat multe zile triste. Numai biata 
Veturia prin câte a trecut. (Am arătat cazul de la Orăştie, după naşterea lui Nelu). Ea se îngrijea 
însă de noi toţi, numai de ea nu. A trebuit şi ea să treacă peste suferinţe, care nici astăzi nu ştiu 
ce au putut fi. Eram în Bucureşti. Îngrijorat că nu mai primisem câteva zile nici o ştire de la ea, 
vreau să-i vorbesc la telefon, să ştiu ce face. Pe atunci nu aveam telefon în locuinţă. O chemam la 
poşta centrală, care era peste stradă. Telefonistele deschideau geamul şi o anunțau. O chem la 
telefon. Aştept câteva minute, timpul în care putea veni, dar telefonista mă anunţă, că doamna 

Lapedatu e bolnavă şi nu poate veni. Nu-mi puteam închipui, ce poate fi? Îmi ziceam, cum nu 
poate veni câţiva paşi numai? Învăţat să o ştiu sănătoasă şi dornică de a vorbi cu bărbatul ei, eram 
foarte nedumerit şi îngrijorat. Seara am luat trenul şi dimineaţa am fost la Sibiu. O găsesc întinsă 
pe o canapea. „De ce te-ai alarmat? De ce te-ai pus pe drumuri, îmi spune ea. Cum crezi că mai 
puteam sta acolo, răspund eu. Dar cu tine ce e?” Ea răspunde că nu-i nimic, dar că de două zile nu 
poate sta pe picioare şi nu-şi poate ţine capul în sus. Din acest motiv nu a putut veni la telefon. 
Doctorul de casă nu se pronunţase încă. Voiam să aduc alţi doctori, să facem un consult, dar ea 
nici n-a voit să audă de aşa ceva. Îmi închipuiam că nu vrea să se lase examinată şi nu vrea să se 
ştie că e bolnavă. Vedeam însă că este foarte îngrijată şi neliniştită de starea ei. Cum stăteam la 
căpătâiul ei, îmi spune aşa deodată: „Tată dragă, dacă va fi să se întâmple ceva cu mine şi o fi să 
mă prăpădesc, tu să o iei pe Zoe de nevastă, ea vă cunoaşte, ţine la voi şi nimenea nu m-ar putea 
înlocui pentru Pica, ca ea”. Am rămas înmărmurit. „Dar bine, ce te gândeşti? Eu vreau să te văd pe 
tine restabilită şi nici nu vreau să aud de bazaconii, cum îmi vorbeşti.” „Nu-s bazaconii, răspunde 
ea, şi să ştii că i-am vorbit şi lui Zoe”. N-am vrut să mai continui discuţia şi-i spun: „mă supăr dacă 
mai vorbeşti de aşa ceva”. Am încheiat. Niciodată n-am mai vorbit de această chestiune. Peste 2-3 
zile s-a făcut bine şi noi - ca oamenii după ce trece primejdia - am uitat totul. Aşa am uitat şi 
întâmplarea şi boala prin care trecuse. Mare greşeală am făcut, trebuia să ne interesăm şi în prim 
rând trebuia să mă interesez eu, să caut să văd, ce a putut fi cauza unei astfel de stări. Mă 
gândesc şi astăzi cu mintea mea laică, că poate totul provenea dintr-o funcţiune anormală a 
rinichilor. Şi dacă constatam aceasta, atunci, evitam poate moartea ei aşa de timpurie. 


În intervalul dintre 1918-1929, până la moartea lui Nelu, am făcut împreună cu Veturia, multe 
şi frumoase călătorii în străinătate. Le făceam fie din plăcere, fie în legătură cu multele şi desele 
mele delegaţii şi întruniri în chestiuni financiare şi economice în străinătate. 

Între 1920-21 am fost la Paris şi la Roma. Acasă cu copiii lăsasem pe leliţa Zoe, care s-a mutat 
cu Zeno la noi şi a rămas tot timpul cât am stat în străinătate. La Paris aveam o însărcinare pentru 
Comisiunea de Reparaţiuni, iar la Roma, eram delegat la Conferinţa Statelor Succesorale ale fostei 
monarhii austro-ungare. 


Drumul la Paris l-am făcut prin multe şi interesante peripeții. Am mers la Budapesta cu gândul 
ca de acolo să luăm Express-orientul pentru Paris. Ruta avea să fie Bruck-Viena. La gara din 
Budapesta însă ni se anunţă că circulaţia prin Bruck este întreruptă din cauza mişcărilor de trupe 
în Burgenland. Austriecii ocupau această provincie care li se atribuise lor. Ni s-a spus însă, că este 
un tren pe la Balaton, care merge însă numai până la Sopron/Oedenburg/. Eu nu voiam să risc 
această călătorie. Mă întrebam, ce facem dacă ne poticnim la Sopron. La insistenţele Veturiei însă 
am cedat. Seara am ajuns la Sopron. Oraşul era plin de trupe şi ofiţeri unguri şi aliaţi. A doua zi 
urma să aibă loc plebiscitul în oraş, spre a se decide, dacă rămâne Ungariei sau se încorporează 
Austriei. Comandant al oraşului era un general francez. Cu greu am găsit o cameră, dar chiar la 
hotelul unde se afla şi comandantul francez. Acolo am dat peste o delegaţie ucraineană, care voia 
să ajungă cât mai curând la Paris, dar se împotmolise la Sopron. Ce să facem? Ne-am prezentat la 
generalul francez şi l-am rugat să ne înlesnească să ajungem la Viena. Ne-a spus că a doua zi 
dimineaţa va veni o camionetă militară să ne ducă la Wienerneustadt, de unde vom putea lua 
trenul pentru Viena. Aşa a şi fost. În drum spre Wienerneustadt am fost impresionați de starea de 
plâns a armatei austriece, care venea să ocupe Burgenlandul. Soldaţi rezervişti, bătrâni, supti, 
adeseori şi cu arme improvizate. Doamne câtă deosebire între mândra armată împărătească din 
fosta împărăție şi acest conglomerat de oameni trişti şi necăjiţi din noua Austrie. Ajunşi la Viena, 
am luat a doua zi dimineaţa Orient-expressul la Paris. Mergeam amândoi pentru prima dată în 
oraşul luminilor. În vagonul de dormit, în care am călătorit, eram singurii voiajori. Ajunşi la Paris 
ne-am lăsat bagajele la gară în garderobe şi am mers în oraş cu un autobuz să ne găsim un hotel 

bun. Am găsit în Place de la Sorbonne, un hotel foarte bun cu o cameră frumoasă, luminoasă şi 
foarte simpatică. Ne-am adus bagajele şi ne-am instalat. Am rămas acolo 2-3 săptămâni. Eu 
mergeam la Comisiunea de Reparaţiuni, unde pregăteam referate. Veturia în oraş, să vadă tot ce 
era de văzut. Când eram mai liber, mergeam şi eu cu ea. Am văzut tot ce putea fi interesant: 
muzee, Versailles-ul, Invalizii, Notre Dame, teatrele, reviste, Opera etc. Desigur că ea a profitat 
mai mult decât mine. Eram foarte satisfăcut, că o vedeam atât de mulţumită. Era totdeauna în 
bună dispoziţie, veselă şi neobosită. Mesele le luam pe unde apucam. Am luat şi la restaurante şi 
hotele mai mari şi renumite. 

De la Paris, la reântoarcere, ne-am oprit la Munchen. Era mare sărăcia şi jalea. Am văzut toate 
muzeele, nu numai de artă, ci şi muzeul tehnic, militar şi altele. Am rămas foarte impresionat de 
progresul realizat de Germania şi expus cu atâta pricepere în aceste muzee. La urmă prin Viena şi 
Budapesta ne-am reîntors acasă. 


La Roma am călătorit prin Budapesta, Leibach, Triest, Ancona şi Roma. 


O călătorie foarte frumoasă. În apropiere de Triest am văzut castelul de la Miramare al 
nefericitului împărat Maximilian al Mexicului!3. Am călătorit apoi tot pe malul Adriaticei până la 
Ancona. La Roma am ajuns noaptea târziu. Am tras la un hotel de elită de pe Pincio. Am rămas 
acolo 3-4 săptămâni. Am fost bine şi amabil primiţi la Legația României. Ministrul Emil Lahovari, 
consilierii şi secretarii săi au fost foarte prevenitori. Eu lucram la Conferinţă, la palatul Chiggi. 


Veturia mereu în picioare. A văzut aproape toată Roma. Muzee, palate, biserici, comori ale 
Vaticanului, catacombele etc. Când aveam liber, mergeam şi eu cu ea. Am avut mare noroc că 
pentru lucrurile de artă de la Vatican, de la Capela Sixtină, de la diferitele biserici şi muzee, am 
avut ca însoțitor pe un cunoscut profesor de artă din Transilvania, care făcuse cu anii studii 
speciale în capitala Italiei. Tot cu acest prieten al nostru, am fost la San Pietro, la San Paolo, la 

Santa Maria Magiore şi alte însemnate edificii, cuprinzând lucruri de artă neîntrecută. De la Roma 
am făcut o călătorie la Napoli. Am mers cu un tren express numit Belvedere, tren de toate părţile 
înconjurat de geamuri, aşa încât vederea nu era oprită de nimic. Napoli era destul de murdar. 
Hotelul în care am stat însă, la marginea mării, aproape de port, avea o privelişte admirabilă. 
După ce am vizitat muzeul am făcut o călătorie la Sorento şi pe Capri/unde am văzut grota 
albastră/, apoi la Pompei şi pe Vezuviu. La reîntoarcere ne-am oprit pentru câteva zile la Veneţia. 
Eram acolo tocmai de paştele noastre. Deşi vremea era ploioasă, totuşi ne-a plăcut foarte mult, 
ne-am simţit foarte bine. De la Veneţia am venit direct la Budapesta şi de acolo la Sibiu. 


În 1923 şi 1924 am făcut două excursiuni de plăcere, una la Constantinopol şi Atena şi alta în 
Jugoslavia (Coasta Dalmației). 


La Constantinopol am fost de Paşti, în tovărăşia d-lui şi d-nei dr. Beu, a d-nei şi d-lui lon Lupaș. 
Am călătorit cu vaporul „Principesa Maria” de la Constanţa. În Constantinopol am stat două zile. 


Am fost bine primiți de ministrul României Filaliti, care ne-a dat o masă foarte elegantă. Am văzut 
tot ce era interesant. Tânărul Beu care era secretar de Legaţie atunci la Constantinopol, ne-a 
purtat în special prin toate magazinele de covoare, în cari am văzut exemplare de rară frumuseţe. 
La Atena am stat mai multe zile. Vaporul se oprise la Pireu. Nopțile le petreceam pe vapor iar 
dimineaţa cu tramvaiul la Atena. Am văzut acolo Acropolis şi toate celelalte relicve din tezaurul de 
glorie trecută a vechei Atene. Am vizitat şi muzeele, universitatea, stadioanele, mânăstirea 
Licabet. Învierea am făcut-o pe vapor. Era o vreme foarte frumoasă. Arhimandritul loncu de 
origine din Ardeal, care-şi făcea tocmai studiile la Atena, a celebrat Sfânta înviere, iar predica a 
tinut-o părintele Lupaş urcat pe catargul corăbiei. Întregul şi priveliştea era dumnezeiască. În 
vreme ce vedeam pe colina din faţa noastră sutele de biserici ale Atenei înconjurate de miile de 
credincioşi cu lumânări aprinse în mână, în port sunau sirenele vapoarelor şi corăbiilor de se 
cutremura văzduhul. În această atmosferă impresionantă ne-a vorbit foarte pătrunzător prietenul 

Lupaş. Eram foarte mândri de el. După înviere, am intrat în sala de mese unde ni s-a servit mielul 


paştelui, ouă roşii, cozonac şi tot felul de bunătăţi. Cu acelaşi vapor ne-am întors la Constanţa, 
după ce am mai poposit o zi la Constantinopol. 


În Jugoslavia, am avut de tovarăşi pe prietenii noştri profesorul Petit cu doamna. Ne-am 
întâlnit la Orşova. De acolo cu vaporul ne-am dus pe Dunăre la Belgrad. Acolo am rămas două 
zile, vizitând tot ce era de văzut în capitala Jugoslaviei. De aici cu trenul, în Bosnia, la Sarajevo, 
unde de asemenea am rămas o zi, vizitând cetatea, muzeul şi reminiscenţele în legătură cu 
asasinatul fostului arhiduce Franz Ferdinand!. Apoi prin Mostar la Ragusa (Dubrovnik)!5. Aici am 
stat vre-o două zile. Era de Paşti. Acolo am găsit pe Goldiş cu doamna. Am făcut diverse plimbări 
şi excursiuni. Cea dintâiu de pe terasa hotelului în care locuia Goldiş cu doamna, pe o mare 
furtunoasă, cu o simplă barcă fără motor, eu cu Veturia am trecut pe insula Lacroma, o insulă 
foarte frumoasă care a aparţinut odinioară Austriei, şi în care erau clădiri şi grădini foarte 
frumoase. 


Marea era atât de agitată încât dl şi doamna Goldiş, care ne priveau de pe țărm, credeau că ne 
vom prăpădi în mare. La revenire ne spuneau că ei ne vedeau când în vârful valurilor, care se 
ridicau de 2-3 metri, când acoperiţi de valuri. lar noi le răspundeam, şi când te gândeşti că cele 
două englezoaice care erau cu noi în barcă se amuzau strigând şi chiuind ca la un ospăț. Cu un 
vaporaş am făcut o excursiune de la Ragusa la Canosa. Marea era de asemenea foarte agitată şi în 
vasul nostru am asistat la scene foarte tragice. Oameni deprinşi cu marea plângeau şi tremurau 
de frică de parcă n-ar fi fost niciodată pe apă. De la Canosa ne-am întors pe jos, pe ţărmul mării, 
trecând printr-o mare şi frumoasă pădure de olivi. Am ajuns la Gura Omlii. Omla este un râu 
subteran, care se varsă în Adriatica. De la Ragusa, după încă 2-3 zile de şedere acolo, în care am 
avut timp frumos dar rece, deşi înfloriseră trandafirii, ne-am reântors, cu un vapor jugoslav, spre 
casă. Ne îmbarcasem de cu seara, dar din cauza furtunii pe mare, vaporul n-a plecat decât 

427 


dimineaţa. Am făcut o haltă la Spalato/Split!6, un oraş cu aşezare foarte frumoasă pe ţărmul 
Adriaticei. Aşezarea este chiar mai frumoasă şi mai impunătoare ca a Ragusei. Aici la Spalato am 
vizitat castelul lui Dioclețian şi câteva biserici. De la Spalato am făcut o excursiune la Salona, unde 
se văd urmele unui vechiu oraş roman. Acolo am vizitat şi un muzeu de anitichităţi, muzeu foarte 
frumos, rămas de pe vremea austriecilor. De la Salona ne-am dus într-un orăşel Trau, ca să vedem 
o catedrală veche şi frumoasă datând de prin veacul al XIII-lea sau al XIV-lea. Am luat iarăşi 
vaporul şi ne-am continuat călătoria. Ne-am oprit pentru câteva ceasuri la Sebenico, unde, de 
asemenea, am vizitat o veche şi frumoasă catedrală. De la Sebenico la Fiume!? şi de acolo cu 
trenul la Zagreb!8, capitala Croaţiei. În Zagreb am rămas două zile. Am vizitat universitatea, 
muzee şi alte locuri interesante. Este un oraş frumos; cu alură occidentală. De la Zagreb, am venit 
la Subotita (Szabadka) şi de acolo la Timişoara, la Bucureşti-Sibiu. 


Berlinul l-am vizitat în două rânduri. În 1927 şi 1928. În 1927 aveam o delegaţie de la 


guvernul general Averescu să tratez chestiunea unor datorii de stat. În 1928 eram delegat cu 
Oromolu şi Eftimie Antonescu să tratăm cu guvernul german aceeaşi chestiune. În 1927 am fost 
singur cu Veturia. Era guvernul Stresemann. Berlinul comunist, socialist. Nu ne-a prea făcut bună 
impresie, oraşul nu mai era aşa de bine întreţinut şi îngrijit ca altă dată. Am văzut şi aici ce era de 
văzut: muzee, edificii publice, palatul de la Berlin şi de la Scharlottenburg, teatre etc. Am fost şi la 
Wansee, locul de vilegiatură al protipendadei de la Berlin. Acolo am făcut frumoase excursiuni pe 
lac şi am fost călduros primiţi de unii din prietenii noştri, cu care tratam diferitele chestiuni. În 
1928 am fost a doua oară. Am locuit într-un hotel de lux, Hotel „Esplanada”, unul dintre cele mai 
vechi şi mai mari din Berlin. Veturia a stat cu mine vre-o 3 săptămâni şi a revăzut mai pe-ndelete 
ceea ce văzusem mai mult în fugă în anul precedent. Veturia a plecat după aceea spre casă. Îmi 
aduc aminte, am însoţit-o la gara de la Friedrichsbahnhof, a călătorit într-un vagon de dormit 
singură, până la graniţa României şi de acolo la Bucureşti împreună cu o doamnă, spunea, foarte 

simpatică. Era foarte mulţumită de timpul petrecut la Berlin şi mi-a spus, că a călătorit foarte 
confortabil, ocupându-se tot timpul cu cetitul. Eu am mai rămas la Berlin încă vreo 2-3 luni până la 
începutul lui noiembrie când ne-am reântors /delegaţii/ acasă. 


Am făcut multe şi dese călătorii la Budapesta şi Viena, capitale bine cunoscute nouă, unde 
aveam mulţi cunoscuţi şi prieteni. La Budapesta eram totdeauna bine primiţi. Prietenii veneau să 
ne vadă ori de câte ori ştiau că suntem acolo. Adeseori eram invitaţi la mese şi la teatru. Locuiam 
la Hotelul „Gellert”, un hotel modern foarte confortabil şi plăcut. Aveam baia de aburi în acelaşi 
edificiu, iar în curtea hotelului era un mare şi frumos bazin de înotat cu valuri. Profitam de aceste 
băi. Eu aproape în toată dimineaţa mergeam la baia de aburi, iar Veturia la bazinul de înot. Mesele 
le luam la „Ritz”, la „Hungaria”, la „Jaegerhorn” sau la alte restaurante mari. Dimineaţa ne plăcea să 
dejunăm la cafeneaua „Kiosk”, o cafenea foarte plăcută, centrală şi cu terasă pe malul Dunării. Îmi 
amintesc că cu o ocazie prietenii ne-au invitat la o şedinţă a parlamentului. Am recunoscut pe 
mulţi dintre deputaţi şi dintre miniştri. Era guvernul lui Ştefan Bethlen, ministru de finanţe fiind 
Bud Jânos!?, fiu de învăţător român din Maramureş. Veturia nu-l văzuse niciodată, nici măcar în 
fotografie şi cu toate acestea l-a recunoscut, după fizionomia sa românească. 


La Viena, nu voiu înşira toate călătoriile în acest centru plăcut, poate cel mai plăcut din 
întreaga Europă. Am fost de multe ori. Nici nu-mi amintesc toate ocaziunile. Voiu aminti numai că 
în 1927, după ce demisionasem din guvern, am fost cu Veturia, eu având nevoie de o operaţie. 
Am intrat în sanatoriu sub îngrijirea unui chirurg şi a prietenului dr. Marius Sturza. Veturia a stat 
cu mine până s-a făcut operaţia şi după aceea încă 2-3 săptămâni, când începusem convalescenţa. 
Sta cu mine în sanator. Am avut multe vizite distinse. La Bucureşti se răspândise vestea că sunt 
grav bolnav la Viena. Şeful guvernului, generalul Averescu, a însărcinat pe ministrul nostru de la 

Legația din Viena, pe Mitilineu, să mă cerceteze şi să-i raporteze imediat despre starea mea. 
Mitilineu a venit de mai multe ori să mă vadă. Când mă făcusem mai bine, Veturia a plecat la Sibiu 
să o ia pe Pica şi să vină apoi la Karlsbad să mă întâlnească pe mine. Operația şi sanatoriul mă 
slăbiseră în aşa măsură, încât când m-am ridicat din pat şi am vrut să ies în parcul de la Rathaus 
abia puteam sta pe picioare. M-am întremat apoi destul de bine şi de la Viena am plecat cu dr. 
Sturza la Karlsbad. Aci a venit şi Veturia cu Pica şi am rămas împreună până mi-am făcut cura. 


În anul următor, în 1928, Veturia cu Nelu şi cu Pica au venit împreună la Viena. Au tras la 
„H5kler”, hotelul saşilor din Ardeal. Când venea cu mine trăgeam mai totdeauna la „Grand Hotel” 
de pe Ring, unul dintre cele trei mari hotele ale Vienei („Imperial”, „Bristol!” şi „Grand Hotel”). Dar şi 
„Hökler” era un hotel bun. Acolo au rămas până i-a putut face la Pica o operaţie de amigdalită. 
După operaţie au venit toţi trei la Karlsbad, unde m-au găsit pe mine. Am stat toţi împreună de 
asemenea până mi-am terminat cura. S-au simţit foarte bine. Înainte de plecare am făcut multe 


cumpărături de îmbrăcăminte şi încălţăminte. 
Aceasta a fost ultima călătorie în străinătate în această epocă plină de satisfacţii morale şi 
sufleteşti. Toamna am mai făcut o călătorie la Berlin, despre care am vorbit mai sus. 


Am încheiat anul 1928 cu un Crăciun frumos. Bietul Nelu venise de la Constanţa unde-şi făcea 
serviciul militar la marină. Mă dusesem eu după el. Mai aveam la noi pe cele două fiice mai mari 
ale lui Aurel, pe Lucia şi pe Felicia. Am petrecut seara de Crăciun împreună, în jurul pomului. Se 
vede că ne era scris să ne luăm rămas bun de la atât de fericitele sărbători familiale. 

După aceea am intrat în anul fatal 1929. Veturia sta cu mine la Bucureşti, la Hotel „Esplanada”. 
Eram director la Banca Naţională şi legat de slujbă. Pica la începutul anului s-a îmbolnăvit, a stat 
sub îngrijirea şi în tratamentul dr-ului Lupu. Către Paşti am fost cu Veturia şi cu Pica la Constanţa 
să vedem pe Nelu. Am avut mari supărări. Din cauza mării sau alte eforturi, era într-o stare de 

surescitate îngrijorătoare. Plecase de la şcoala de marină la un fost camarad şi prieten de la Sibiu. 
L-am readus la şcoală. Noi am plecat foarte deprimaţi. Am venit la Sibiu şi după vre-o 2-3 
săptămâni am făcut cu Veturia şi cu Pica o călătorie mai lungă prin Ardeal, vizitând pe sora ei, pe 
Gina, la Măgherat şi trecând pe la Arad, pe la familia Moga, care se stabilise definitiv aici, ne-am 
dus la Beiuş. Acolo s-a făcut parastas pentru mama Veturiei, de la a cărei moarte se împlinise un 
an. Le-am lăsat la Beiuş, iar eu, la rugămintea Veturiei, venind la Bucureşti, m-am mai dus odată la 
Constanţa. Din nenorocire pe Nelu nu l-am mai găsit acolo. Luase un automobil de piaţă şi cu 2-3 
prieteni plecase în Ardeal. N-am mai ştiut nimic de el. Veturia întoarsă la Sibiu şi interesându-se 
de drumurile lui prin Ardeal, a dat de el şi de prietenii lui într-un hotel de la Sibiu. L-a adus acasă, 
împreună cu prietenii lui şi i-a ospătat pe toţi în casa noastră. Seara a plecat cu Veturia şi cu Pica 
cu trenul spre Bucureşti. În dimineaţa de 19 iulie 1929, după sosirea lui aici, a urmat catastrofa. 
Nenorocirea se găseşte descrisă în nişte note ale mele de la Sibiu. Cu acestea s-a încheiat fericirea 
vieţii noastre de până atunci. Bietul Nelu, zăcea fără viaţă la Hotelul „Esplanada”. L-am ridicat de 
acolo şi, la dorinţa Veturiei, l-am transportat pentru înmormântare la Beiuş. 


Cu acestea s-au început nenorocirile pentru noi. Sărmana Veturia a căzut într-o melancolie şi 
durere sufletească, din care nu s-a mai putut reculege niciodată. Pe mine însă m-au luat valurile 
vieţii şi m-au dus cu ele. Am suferit şi sufăr şi astăzi nespus de mult. Mi-am făcut şi-mi fac aspre 
remuşcări, de ce am fost atât de aspru cu el, de ce n-am avut înţelegere pentru rătăcirile lui 
tinereşti de care aproape nimenea nu este scutit. Am fost prea sever, prea aspru faţă de greşelile 
lui, care erau ale mai tuturor oamenilor tineri. Am convingerea, că dacă ar fi trecut peste această 
criză a tinereţii, ar fi devenit un bărbat vrednic şi folositor pentru familie şi pentru neam. lată, 
ceea ce nu-mi pot ierta. Cu această durere în suflet şi cu această părere de rău, mă voiu duce şi eu 
în mormânt. 


L-am înmormântat la Beiuş. Era, cum am spus, dorinţa Veturiei şi era şi locul cel mai drag al 
bietului Nelu. Sărmana Veturia a trecut prin o criză de nervi aproape identică cu cea prin care 
trecuse la naşterea lui. Îmi amintesc, când călătoream în vagonul mortuar spre Oradea, i-am spus: 


„Mă tem că acesta este numai începutul nenorocirilor noastre. O nenorocire nu vine niciodată 
singură”. Aşa s-a şi întâmplat. 

După înmormântare, am plecat cu Veturia şi cu Pica într-o călătorie în străinătate. Credeam, că 
o asemenea călătorie va mai contribui la liniştirea bietei lui mame. Credeam că îşi va mai putea 
stăpâni jalea şi durerea. Am plecat fără scop şi fără ţintă. Am trecut prin Budapesta şi ne-am oprit 
o noapte la Viena. A doua zi dimineaţa am luat trenul pentru Salzburg. Îmi amintesc ca şi cum ar 
fi fost numai ieri, această tristă călătorie. Când am intrat în regiunea Tirolului auziam dangănul 
clopotelor de la bisericile de sub munţi, dangăt care avea o deosebită rezonanţă în sufletele 
noastre pline de durere. Ajunşi la Salzburg, am tras la un hotel mai modest şi mai rezervat, ca să 
fim scutiţi de zgomotul lui. După două zile am făcut o excursiune la Reichenhal, care era foarte 
aproape de Salzburg. Veturia a fost de părere să ne aşezăm acolo şi să facem acolo o cură. Am 
dus-o la un medic, care i-a prescris un tratament. Dar boala de nervi progresa încontinuu. După 
câteva zile medicul m-a sfătuit să părăsim Reichenhal-ul pentru că Veturiei nu-i face bine. În 
adevăr crizele de nervi se ţineau lanţ. Avea aproape aceleaşi simptome, ca cele de la naşterea lui 
Nelu. În subconştientul ei, îşi dădea seama de tot ce face, dar nu se putea conduce după rațiune. 
Nu o puteam lăsa un singur moment singură, căci mă temeam şi-mi era groază să nu încerce să-şi 
pună capăt zilelor. Ca să o mai abatem de la gândurile negre şi cumplite, ce- treceau prin gând, 
făceam dese excursiuni în împrejurimi. Am mers împreună la Bertesgaden, şi am făcut o călătorie 
cu Predischstuhlbahn la Kimsoho, adică cu un vagonet atârnat şi transportat pe funii groase de 
sârmă de la Reichenhal pe distanţe diferite. Dar cum medicii m-au sfătuit să nu mai rămânem la 
Reichenhal, m-am hotărât să ne întoarcem la Salzburg. La Reichenhal întâlnisem pe generalul 

Dănilă Papp20 cu doamna. Ei s-au interesat mult de noi şi căutau şi ei să fie de ajutor Veturiei. Şi ei 
ne-au sfătuit să părăsim cât mai curând staţiunea. Ne-am reântors la Salzburg şi am luat o cameră 
la cel mai bun hotel, la „Hotel de l’Europe”, un hotel de elită cu un parc mare şi frumos. Am rămas 
acolo vre-o trei săptămâni. Făceam dese excursiuni prin împrejurimi şi pe locurile frumoase din 
apropierea acestui oraş. Îmi părea că se mai liniştise puţin. Totuşi eram foarte îngrijorat. Când s-a 
făcut de fapt ceva mai bine, am trecut în Elveţia, la Lucerna. Acolo am nimerit un hotel bun şi 
plăcut („Hotel du Nord”), unde aveau şi pensiune. Ne-am simţit destul de bine. Am vizitat şi aici 
oraşul şi împrejurimile până ce în urmă ne-am hotărât să vedem şi Geneva. Am venit aici, dar 
n-am mai avut norocul de a găsi un hotel ca cel de la Lucerna. Nici mediul nu era aşa de priincios. 
Totuşi am rămas acolo câteva zile. Făceam preumblări în jurul lacului Leman, iar cu o ocazie am 
făcut o călătorie cu vaporul la Lausanne. În Lausanne am stat puţin. Atât ca să vizităm şi să avem 
o idee despre oraşul de care se vorbeşte atât de mult. Tot de la Geneva am făcut o excursiune cu 
o societate de turişti la Jungfrau. Am mers cu trenul până la Interlaken şi de acolo la 
Lauterbrunnen, unde am petrecut noaptea după ce am vizitat renumitele căderi de apă de acolo. 
Vuietul căderilor de apă se auzea şi în hotel. Cu toate acestea ne-am putut odihni destul de bine. 
A doua zi dimineaţa am urcat cu funicularul pe Jungfrau. Eram la o altitudine de aproape 3800 m. 
Acolo era un hotel mare şi modern, unde am luat cu toţii masa. A fost o masă foarte bună ca în 
oricare local de oraş mare. După masă am vizitat ghețarii şi împrejurimile vârfului de la Jungfrau. 
Pentru prima dată în viaţa mea am simţit presiunea atmosferei la această altitudine mare. Am 
simţit amețeli de abia puteam să mă ţin pe picioare. În aceeaşi zi ne-am reântors la Geneva, unde 
am ajuns pe la miezul nopţii. A doua zi am părăsit acest oraş, plecând la Zürich. Printr-o 
coincidenţă în vagonul în care călătoream noi, călătorea şi prinţul Carol, însoţit de o doamnă (nu 
era însă doamna Lupescu). Eu nu l-am observat, nici Veturia, deşi în întregul vagon nu eram decât 
numai noi, Prinţul şi acea doamnă. Aceia care l-a observat şi care ne-a atras atenţiunea, a fost 


433 


Pica. Cred că nici ea nu-l văzuse niciodată. ÎI identificase numai după fotografii. Prinţul Carol şi 
însoţitoarea lui au coborât la Lausanne. Noi am continuat drumul la Zurich, unde am găsit un 
hotel foarte bun, un fel de Christliches Hospitz, lângă gară. La Ziirich am rămas mai multe zile, 
vizitând oraşul şi împrejurimile, împrejurimi foarte frumoase. Tot acolo am făcut diferite 
cumpărături, iar Veturia şi-a aranjat garderoba. Am părăsit Zurichul plecând spre Viena, iar de 
acolo peste Budapesta la Oradea. În gara de frontieră, la Episcopia Bihorului ne aştepta 
automobilul cu cumnatul meu Cornel. 


Ţineam să fim la Beiuş pentru parastasul de 6 săptămâni al lui Nelu. Ajunsesem tocmai la 
timp. 


La Beiuş casa noastră fusese reparată şi transformată. Am rămas acolo 2-3 săptămâni. Pe 
vremea aceasta a venit la Orăştie buna noastră prietenă Zoe Comanescu să ne vadă. Ea era cu fiul 
ei Zeno la Paris, când s-a întâmplat nenorocirea cu Nelu. De la Beiuş ne-am dus la Sovata, în 
tratamentul dr. Sturza. Era o vreme frumoasă şi lume foarte puţină, aproape de fel. Acolo s-a mai 
întărit puţin, dar crizele de nervi s-au mai repetat. De la Sovata s-a dus cu dra Julie, asistenta 
dr-ului Sturza la Sibiu, să-şi desfacă casa de acolo. Partea cea mai mare din mobile le-a trimis la 
Beiuş, iar unele la Bucureşti, unde luasem un mic apartament în Palatul B.N.R. de la şosea. 
Împreună cu dra Julie au aranjat noua locuinţă. Eu cu Pica am venit la Bucureşti. Când am intrat în 
noua locuinţă, s-a uitat lung la mine şi mi-a spus : „asta trebuia s-o facem anul trecut. Nelu ar fi 
fost şi ar fi rămas cu noi. Nenorocirea nu s-ar fi întâmplat”. Nu am răspuns nimic. În gândul meu 
îmi spuneam: dacă am fi ştiut. 


La Bucureşti viaţa noastră a fost tristă şi jalnică. Pica, dimineaţa, se ducea la şcoală, la Notre 
Dame, iar seara venea acasă. Eu, la Bancă toată ziua. Pentru Veturia timpul trecea foarte greu. 

Toată ziua, până veneam noi, ea, biata, cu gândurile şi cu dorurile ei. Slăbise foarte mult, mai cu 
seamă că ţinea un regim de alimentare fără carne, regim după sistemul Bircher, un sanatoriu din 
Elveţia, unde fusese multă lume din Ardeal. La Crăciun având o delegaţie de la Banca Naţională, 
pentru a pune în practică unele aranjamente, în legătură cu stabilizarea monetară, la Banca 
Olandei din Amsterdam, ne-am decis să plecăm din nou în străinătate. Credeam şi eram convins, 
că această călătorie îi va face bine. Am călătorit până la Viena împreună cu Veturia şi Pica. Am stat 
acolo 2-3 zile de am văzut din nou pe dr. Sturza. Era o vreme foarte rea: zăpadă şi frig. Avea un 
paltonaş foarte subţirel. Am stăruit să-şi cumpere un palton mai bun de blană. Cu greu am putut 
să o determin. l-am luat o blană de astrahan. Plătită în valută forte, n-a fost atât de greu de 
suportat. La un birou de voiaj eleveţian, am angajat o cameră la Wengen, sub Jungfrau. Veturia şi 
Pica au plecat acolo, iar eu la Amsterdam, cu înţelesul că de acolo voi veni şi eu în 2-3 zile la 
Wengen. Aşa am şi făcut. Wengen-ul e o frumoasă staţiune climaterică (pentru skiuri de iarnă) sub 
Jungfrau, vis à vis de Müren şi deasupra lui Lauterbrunnen. Sosit acolo m-am dus direct la hotelul 
ştiut („Alpenruh”). Acolo, spre surprinderea mea am găsit numai pe Pica, care m-a întâmpinat 
plângând. Mi-am închipuit că s-a întâmplat o mare nenorocire cu Veturia. Credeam că s-a sinucis 
şi nu îndrăzneam să întreb ce s-a întâmplat. Pica mi-a spus apoi, că mama ei este la clinica 
ortopedică (Oetiker), deoarece şi-a fracturat piciorul. M-am dus la Oetiker la clinică. Am găsit-o cu 
piciorul în extensiune şi în gips. «O nouă nenorocire», zic eu. N-a răspuns nimic. Plângea. Dar ce 
se întâmplase ? Cumpărase o săniuţă pentru Pica, şi ea se sănia pe o pantă din marginea staţiunii. 
Ţinea să se suie cu mama ei pe sanie, iar Veturia ca să-i facă plăcere a luat loc în sanie, condusă 
de Pica. Sania s-a răsturnat, Veturia a căzut aşa de rău pe piciorul drept, încât şi-a fracturat 
ambele oase (tibia şi peroneul), la mijlocul fluierului. Cu ajutorul unor trecători a fost dusă direct 
la clinica ortopedică. A avut dureri cumplite, până când i-au pus piciorul în gips şi i-au făcut 
extensiunea. În prima noapte am dormit la clinică şi eu şi Pica. Ea a luat masa în sanatoriu, iar noi 


435 


la „Alpenruh.” Toată ziua însă eram cu Veturia în sanatoriu. Eu mai făceam câte 3-4 ore pe zi 
preumblări prin împrejurimi. Era o vreme de iarnă cu zăpadă multă şi frumoasă. Seara de Crăciun 
am petrecut-o în camera Veturiei în sanatoriu. Ce seară tristă. Ne aminteam de seara fericită din 
anul trecut când era şi bietul Nelu între noi. Tot ce am putut face, a fost că am cumpărat pentru 
Pica câteva cărţi franţuzeşti, pe care i le-am dat ca dar de Crăciun. Am scos-o apoi să vadă un pom 
luminat electric la patinaj, care era în faţa hotelului cel mare din Wengen. Acolo am ascultat 
cântece de Crăciun şi de stea, care se difuzau de la un radio dinlăuntrul hotelului. Eu am mai 
rămas vre-o 2-3 săptămâni după care m-am reântors la Bucureşti. Veturia şi Pica au rămas în 
sanatoriu. La clinică. Le-am lăsat acolo până pe la sfârşitul lui februarie, când m-am dus din nou la 
Wengen să le aduc la Bucureşti. Veturia umbla deja sprijinită într-un baston. Piciorul însă nu 
fusese încă scos din gips. După sosirea mea acolo, doctorul mi-a spus, că o pot duce la Bucureşti. 
Gipsul rămânea să fie scos după sosirea acasă. Am dus-o până la Zürich cu 2-3 schimbări de tren. 
Personalul eleveţian de la calea ferată, văzându-ne cu Veturia cu piciorul bandajat, ne-a stat în 
toate staţiile la dispoziţie, să poată fi coborâtă şi suită în tren. Din Zurich aveam rezervate locurile 
în vagonul cu paturi, aşa că am putut veni direct la Bucureşti. Aci dr-ul Ghiulamila, ortoped, a scos 
bandajul de gips. Totuşi a mai umblat sprijinită în baston încă mai multe săptămâni, până când a 
putut să umble bine, fără sprijin. 

În vară umbla foarte bine. Ne-am înţeles, ca ea şi cu Pica să se ducă la Sovata în îngrijirea dr. 
Sturza. Eu să vin mai târziu, să le iau, să facem o nouă călătorie în străinătate. Mi-am luat 
concediu - era în vara anului 1930 - şi m-am dus să le iau. Eram în trenul internaţional. Ele mă 
aşteptau la Sighişoara. S-au urcat în tren şi împreună am călătorit peste Budapesta la Viena. Am 
tras la Hotelul „Regina”. Acolo am întâlnit pe Osvadă?! cu soţia sa (fiica lui Săulescu). Veniseră 
pentru consultare de doctori, Osvadă fiind destul de grav bolnav. De la Viena am mers la 
Nürnberg, unde am rămas să vedem oraşul. Am nimerit un hotel bun, un fel de Christliches 

Hospitz. Oraşul ne-a plăcut foarte mult şi am văzut multe lucruri frumoase şi interesante. De la 
Nürnberg ne-am dus la Frankfurt am Main, unde de asemenea ne-a plăcut foarte mult. Oraşul este 
foarte frumos. Reminiscenţele istorice (Palatul de încoronare al foştilor împărați romani, casa lui 
Goethe etc.) au deşteptat în noi multe sentimente adormite în cursul timpului. De la Frankfurt 
ne-am dus la Mainz şi de acolo cu vaporul pe Rhin la Köln. Călătoria pe Rhin ne-a plăcut foarte 
mult, cu minunatele aşezări, castele pe ambele părţi ale marelui fluviu. La Köln am văzut vestita 
catedrală, oraşul cu toate măreţiile lui. Am fost şi la port, care ne-a făcut o adâncă impresie cu 
enorma lui circulaţie. De la Köln am trecut în Belgia, la Bruxelles, unde am rămas câteva zile. Am 
văzut tot ce trebuia. De aici am făcut o călătorie la Anvers, unde era deschisă o frumoasă 
expoziţie internaţională. Din Belgia am trecut în Franţa, la Paris. Am stat vre-o 8-10 zile. N-am 
prea avut noroc cu hotelul. Alesesem dintr-un Baedecker Hotelul „Buckingham”. Credeam că este 
un hotel sobru englezesc. Când colo a fost ceva foarte meschin. În Paris am revăzut multe din 
cele ce cunoşteam. La Versailles am avut norocul să fie tocmai ziua apelor, când s-a dat drumul la 
toate fântânile săritoare din istoricul parc. Parisul era nou numai pentru Pica. Dar şi noi am mai 
văzut multe din cele ce ne scăpaseră la primul nostru voiaj acolo. De la Paris ne-am dus în Italia, 
la Milano, unde am văzut faimosul Dom şi originalul din Cina cea de Taină la una din biserici 22. 
Am mai văzut acolo frumosul cimitir cu sculpturi admirabile etc. De la Milano ne-am dus şi ne-am 
oprit pe două zile la Veneţia, unde abia am putut-o duce pe Pica într-o gondolă pe canalul Del 
Grande (de la gară la hotel). Îi era tare frică. Am dus-o să vadă şi ea Palatul Dogilor, San Marco, şi 
unele mari industrii. Am făcut o excursiune la Lido, frumoasa plaje din această staţiune balneară. 
De la Veneţia prin Budapesta, am venit la Beiuş şi Bucureşti.[...] 


Anul 1931 l-a petrecut /Veturia, n. ed./ în cea mai mare parte la Beiuş, ocupându-se cu casa, 
cu grădina şi cu via ce şi-o cumpărase acolo de la protopopul Hetco. Construise o casă (o colnă) la 
vie şi aşezase în faţa ei o troiță foarte frumoasă. Această troiță a fost sfinţită cu multă solemnitate 

prin luna lui mai. Au fost invitaţi aproape toţi intelectualii din Beiuş. Am fost şi eu de faţă. Slujba 
au făcut-o cei doi protopopi: Petru Pap ortodoxul şi Valer Hetco unitul. A fost o zi foarte agreabilă 
pentru toată lumea. Veturia, fără a-i fi dispărut melancolia din faţă, era gentilă şi îndatoritoare faţă 
de toţi. După ce a terminat cu lucrările de la vie, a venit la Bucureşti. Cumpărasem ferma de la 
Braşov. l-a plăcut foarte mult şi se hotărâse să se ocupe ea, de economie. Lucrările însă aci aveau 
să se înceapă numai în anul următor. Făcea cu mine dese excursiuni la Braşov, excursiuni la Piatra 
Mare şi Postăvaru. Continua să fie bună turistă, ceea ce îi făcea mare plăcere. Nu mai era însă nici 
aşa de exuberantă, nici aşa de bine dispusă ca mai înainte. De Crăciunne-am dus la Beiuş, unde 
am petrecut sărbătorile. Aveam cu noi pe leliţa Zoe şi pe dra Lia lonescu, studentă la 
universitate, pe care Veturia o cunoştea însă de pe când Nelu urma şi el cursurile la drept. Eu 
făcusem o călătorie la Budapesta şi adusesem de acolo, pentru fiecare câte un modest cadou 
de sărbători. Veturiei i-am adus o haină de piele să o poarte la vie şi la ferma de la Braşov. 


Pentru Pica am adus un costum englezesc cu blană, pentru Zoe Comanescu stofă de haine şi 
un pullower albastru deschis. Pentru dra lonescu o brasletă sau un inel, nu-mi mai amintesc 
bine. A fost un Crăciun de multă intimitate sufletească, dar pare că concentrase în jurul lui 
mari dureri. Era durerea noastră, cei care rămăsesem să jelim toată viaţa pe bietul Nelu. 


Anul 1932 l-a împărţit Veturia între Beiuş şi Bucureşti, respectiv Braşov. La Beiuş avea via pe 
care o îngrijea cu mare pasiune şi din care ajunsese să facă un adevărat juvaer. La Braşov, trebuia 
să îngrijească de fermă. Şi-a rezervat să lucreze direct 10-15 jugăre, iar restul l-a dat deocamdată 
în arendă la un agricultor sas. La Stupini (aşa se chema ferma), a refăcut casa, întregindu-o cu 
bucătărie, cămară şi pivniţă. A construit un grajd frumos pentru vreo 14-16 vite. A cumpărat vaci 
de lapte, doi cai de muncă şi doi lipiţani pentru trăsură. Şi-a luat pluguri, maşini de semănat, de 
săpat, de cosit şi adunat etc. Noi de la Bucureşti eram aproape în fiecare săptămână acolo. 

Făceam adeseori excursiuni. Îmi aduc aminte că odată coborând de la Postăvaru, de unde 
luasem câteva crengi de brad să le ducă la mormântul lui Nelu, eu venind în urma ei, s-a oprit, 
m-a aşteptat şi când am ajuns lângă ea, m-a îmbrăţişat şi m-a sărutat pe amândoi obrajii, fără să 
spună nici un cuvânt. Cine ştie ce se petrecea în mintea şi sufletul ei ? Altă dată, într-o duminică 
frumoasă, în Braşov fiind ceva paradă, noi ne-am izolat şi ne-am urcat pe Tâmpa. Ne-am aşezat pe 
pajişte, la soare, în faţa restaurantului din vârful Tâmpei. Vedeam însă că e muncită de gânduri 
triste. Oricât am încercat să i le abat, n-am reuşit. Era într-o stare de adâncă melancolie. Deodată 
o aud vorbind. M-am apropiat de ea. Îmi spune: «Să ştiţi voi (aceşti voi eram eu şi Pica), că eu nu 
mai trăiesc mult. Doresc să mă duceţi şi să mă înmormântați la Beiuş, auzi tu tată dragă?» Nu i-am 
răspuns. Eram şi eu atât de îndurerat de adâncile ei suferinţe. 


În vară m-am dus la Karlsbad. Ea a rămas la Stupini. Mă despărţisem foarte greu. Vedeam că 
continuă să se sbuciume sufleteşte. Scrisorile ce le primeam acolo şi telegramele ei îmi arătau că 
este foarte neliniştită. Nervii ei slăbiseră prea mult, ca să nu se resimtă în toată fiinţa ei. Abia 
aşteptam să vin acasă. Oricât de atent şi de gingaş eram cu ea, totuşi nu o puteam mulţumi. 
Începuse să se arate la ea simptomele pe care le avusese la naşterea şi la moartea lui Nelu. Rar 
puteam să-i fac pe voie. Şi era atât de puţin ceea ce dorea şi atât de fericită când îi nimeream 
gândurile. Îmi amintesc de o scenă: era într-o duminică după amiaza. Eram în Braşov. Pica se 
dusese cu Teculeştii şi alţi prieteni la ştrandul din Cristian. Eu voiam să plec la gară să mă întorc 
la Bucureşti. Nu ştiam sigur care e dorinţa ei. Deodată îi spun: «ştii ce, Veturia dragă, îmi amân 
călătoria pe mâine dimineaţa şi azi să mergem şi noi la Cristian.» | s-a înviorat deodată faţa, m-a 
privit cu dragoste, m-a sărutat, şi mi-a spus: «sunt atât de fericită, că te-ai decis să rămâi». Îmi 
spuneam atunci: ce puţin cere şi cu ce puţin o pot face fericită şi mulţumită. De ce nu mi-e dat 
să stau mai aproape de ea. La Cristian lumea s-a bucurat că am venit şi noi. Am luat o baie în 

bazin şi apoi am rămas acolo la cină. Seara târziu ne-am întors. M-am sculat a doua zi dis de 
dimineaţă, am luat trenul cu care am ajuns şi am putut fi la Bancă. 


Dar starea sănătăţii sale se agrava din ce în ce. Slăbea văzând cu ochii. Toamna, după ce a 
terminat cu Stupina, a revenit la Bucureşti. Suferea foarte mult, dar nu voia să audă de doctor. De 
Crăciun am venit la Braşov. Am tras la „Coroana”. O seara tristă, între străini. Seara am petrecut-o 
în restaurant. Nu se alimenta decât numai cu legume. Abia am putut-o face, după multă 
rugăminte, să ia în gura ei o bucăţică de carne. 


Dimineaţa, o zi cu ger aspru, cu o maşină ne-am dus la Tuşnad, unde ne aştepta Stoichiţia în 
Vila Aronsohn. Ne făcuse un mic pom de Crăciun, pe care îl aprinsese şi îl pusese în camera 
rezervată nouă. Am rămas acolo 2-3 zile. În fiecare zi făceam plimbări pe zăpadă. Se ţinea strânsă 
de braţul meu şi mergea încă destul de bine. Nu i-a plăcut între străini. Restul zilelor până la anul 
nou le-am petrecut în Braşov. În dimineaţa de anul nou, eram hotărât să fac o ascensiune la Piatra 


Mare. M-am sculat pe la 5-6 dimineaţa. Văzându-mă că mă pregătesc pentru excursiune, îmi 
spune: «Aş merge şi eu! Cu plăcere Veturio - spun eu - să nu-ţi fie însă prea greu». «Nu, de fel». Se 
ridică din pat şi-şi ia costumul de turistă. Pe drum lume puţină. Am urcat pe «Calea Ţiganului». 
Am făcut drumul în timp normal. Acolo lume multă, care venise în preziuă să petreacă anul nou la 
Piatra Mare. Foarte mulţi cunoscuţi şi prieteni. S-au bucurat şi le-a părut bine că am venit şi noi. 
Am rămas acolo 2 ceasuri şi apoi am plecat de vale. La întoarcere eu mergeam înainte, ea după 
mine. Mereu mă întorceam şi încetineam mersul ca să nu mă depărtez prea mult. Deodată îmi 
spune: «Ce bine eşti încă tu». «Şi de ce nu şi tu - zic eu». «Eu, răspunse ea, de fel, simt eu bine». 
Se vedea că o oboseşte această excursiune. În mine trebuia să recunosc, că nu mai era, ceea ce 
fusese. 


În anul 1933, anul fatal pentru noi, am petrecut la Bucureşti. Nu credeam însă, că abia după 3 
luni, Veturia va fi pierdută. E adevărat că boala se agrava în mod neaşteptat. Era însă nu numai 
boala de nervi. Probabil era şi ceva organic. Cu deosebire o boală veche de rinichi. Aveam un 
medic neurolog, care venea zilnic. Era un medic de naţionalitate ungară, pe care ni-l recomandase 
Willer. Pot spune, că era destul de devotat, dar şi îngrijorat. Mă făcea mereu atent să nu o lăsăm 
singură, că o paşte gândul sinuciderii. Pica însă era la şcoală. Eu la Bancă. De acolo telefonam 
mereu, să văd cum îi mai merge şi când simţeam că e prea deprimată, lăsam totul şi veneam 
acasă. Suferințele fizice şi morale erau grozave. 


Pica ar putea spune mai multe. Ei i se plângea şi se descoperea în ce priveşte suferinţele şi 
gândurile ce o ţineau înlănţuită. Grija ei cea mare era Pica. Desigur se gândea la moarte şi la ce va 
fi cu ea, când nu va mai fi. Între aceia a venit şi Cornel, cumnatul meu, la Bucureşti. A încercat şi el 
să o încurajeze, să o remonteze, dar în zadar. El a rămas cu noi până după catastrofă. De ziua de 
naştere a Pichii (23 februarie 1933) i-a cumpărat ca amintire un inel, ca să-i facă plăcere. l-a 
pregătit şi o tortă, care ştia că-i place. Încolo toată ziua a stat întinsă pe divan. La sfatul doctorului 
Sturza, care venise să o vadă, ne-am decis să o ducem la Viena. Făcusem toate pregătirile. Luasem 
bilete de vagon cu paturi, dar în momentul ultim, n-a mai voit să meargă. Ne-am hotărât atunci 
pentru un sanator din Bucureşti. l-am găsit loc la Saint Vincent du Paul. Când am scos-o din casă, 
să mergem la sanatoriu, eu o ţineam de braţ. S-a uitat la mine şi mi-a spus: «Tare mi-a fost urât de 
casa asta, dar totuşi plec greu că ştiu că nu mă voiu mai întoarce niciodată». Mângăierile mele 
n-au putut-o schimba. Noi totuşi nădăjduiam, că se va reface. La sanatoriu am ţinut un consiliu de 
doctori neurologi, în frunte cu Parhon23. Rezultatul ? «E foarte gravă boala, are nevoie de multă 
linişte. Nici familia să nu o mai viziteze». Totuşi mergeam zilnic de 3-4 ori să ne informăm, cum îi 
merge. Odată, de două ori am putut intra înlăuntru. Am stat abia câteva momente. Ştirile ce le 
primeam de la surorile de caritate, erau când mai bune când mai rele. Dăduse în furunculoză. 

l-am făcut o scrisoare. Ce ? Nu mai ştiu. A vrut să-mi răspundă. A putut să scrie numai atât: «Tată 
scump, Pica noastră adorată» şi peana i-a căzut din mână. În dimineaţa zilei de 30 martie 1933 
sunt anunţat la telefon la Bancă, să merg imediat la sanatoriu. Am luat maşina şi am plecat. Ajuns 
acolo, îl văd pe Cornel în curtea sanatoriului, plângând. Dintr-un gest ce mi-a făcut cu mâna, am 
înţeles că totul e sfârşit. Am găsit-o în pat, era moartă. Am căzut pe un scaun lângă căpătâiul ei. 
Am îngenunchiat şi i-am sărutat obrajii. Obrajii subţiri de boală. Nu mai ştiam nici ce fac, nici ce 
gândesc. Au venit surorile şi m-au dus de acolo. Au început să vină cei ce au auzit de nenorocire: 
Alexandru, Marioara, Mircea şi sora ei Elena Stănculescu, doamna Elena Motaş, Veturia Goga şi cei 
de la B.N.R. Am îmbălsămat-o şi am transportat-o cu un camion al Băncii la Beiuş. Cu acel camion 
au venit şi unii dintre funcţionari, care trecuseră pe la „Masa studenţilor”. Eu am luat un automobil 
cu Pica şi cu Eugen Savu. Motaş cu doamna cu automobilul lor. În aceeaşi zi am mers până la 
Sibiu. Seara am stat acolo. A doua zi dimineaţa, peste Brad, am ajuns la Beiuş. | se pregătise 
catafalcul în casa noastră, în salon. A doua zi dimineaţa au sosit prietenii de la Cluj, cu coroane şi 
flori. Erau Boeriu, Stoichiţia, Orăşteanu etc. Din Sibiu a venit un profesor cu câţiva băieţi de la 
„Masa studenţilor”. De la Bucureşti, din partea B.N.R., neuitatul amic Chiriacescu şi Adrian Oţoiu.24 
încolo tot Beiuşul. Din familia noastră, fratele meu şi ai lui. Am rugat să nu se ţină vorbiri. O 
singură excepţie a fost admisă: elevul Faur din clasa a VIll-a (azi medic distins) de la «Masa 
studenţilor», care a spus câteva cuvinte foarte simţite şi foarte duioase. A fost aşezată în cripta 
familială, alăturea de copilul ei drag, de bietul Nelu. După obişnuita pomană, am plecat în aceeaşi 
zi, spre Bucureşti. O lăsam în grija lui Cornel, singurul din familie, care mai rămânea la Beiuş. 


În martie anul acesta au fost 14 ani de când doarme şi ea în cimitirul din deal, lângă Nelu şi 
aproape de mormântul părinţilor ei iubiţi şi al altora din familia, odinioară atât de numeroasă şi 
de cunoscută a fostului protopop ortodox Vasile Pap. 

Dormi în pace, scumpa şi neuitata mea soţie şi tu Nelu, dragul şi nefericitul meu Nelu. Port 
mereu în suflet jalea şi durerea mea cea mare pentru voi şi tot ce aş mai dori este să fiţi lângă 
mine în acelaşi mormânt, oriunde ar fi el. 


Închei aceste amintiri cu câteva cuvinte despre viaţa noastră conjugală. 


Lumea de azi, ipocrită cum este, consideră ca imoral a se vorbi sau a se scrie despre 
raporturile conjugale în viaţa familială. Aceeaşi lume însă le deapănă mereu în intimitatea 
gândurilor sale. Nu se sfieşte a le gândi; se sfieşte însă a le exprima. Eu mă întreb însă, de ce să 
te jenezi a vorbi despre ceea ce nu te jenezi a gândi. Îmi vine în minte un dicton cetit undeva şi 
care suna: Non pudeat dicere, quod non pudeat sentire ceea ce însemnează: Să nu-ţi fie rușine a 
spune, ceea ce nu ţi-e ruşine a gândi. Şi aceasta mai cu seamă când este vorba de viaţa conjugală, 
care este temelia şi de la care depinde fericirea vieţii familiale. 


% 


Pasiunea vieţii mele a fost dragostea de natură25. Am iubit natura şi am admirat-o în toate 
înfăţişările ei. lubirea şi admiraţia mea pentru natură a crescut în măsura în care pătrundeam mai 
adânc frumuseţile sale. 

Muntele şi câmpia, vara şi iarna, mi-au fost deopotrivă de dragi. Nu mai puţin oamenii cu 
aşezările lor din munţi şi din câmpii. Când poposeam la marginea vreunui izvor, sau la marginea 
vre-unui pârâu de munte, era pentru mine o adevărată desfătare sufletească. Am rămas de multe 
ori extaziat în faţa minunatelor lacuri de munte, în adâncimea văilor înconjurate de înălţimi 
aproape nemărginite şi în vârfurile piscurilor celor mai înalte din munţii noştri, de unde privirea 
nu mai avea margini. Am cultivat drumeţia, turismul şi alpinismul, vreme de peste 30 de ani. 
Mărturisesc că în tinereţea mea, nu prea aveam dispoziţii pentru asemenea sporturi. Duceam o 

viaţă sedentară, înmormântat în hârtii şi cărţi, în birouri şi la masa de scris. Întâmplarea a făcut 
însă, că în 1908 a trebuit să duc pe neuitata mea soţie Veturia la Sanatoriul de la Wallischhof, în 
fruntea căruia se găsea ca director, colegul şi prietenul nostru dr. Marius Sturza. Era tânăr şi el ca 
şi mine pe acea vreme. Ducându-ne la vizita medicală, a examinat-o pe Veturia, găsind-o perfect 
sănătoasă şi având nevoie numai de odihnă pentru a se reface din criza prin care trecuse după 
naşterea lui Nelu. M-a chemat şi pe mine să mă examineze. l-am răspuns, că n-ar fi nevoie, 
deoarece mă simt perfect sănătos. Pe atunci pornisem spre îngrăşare şi aveam o greutate de 94 
de kg. Dr. Sturza a insistat să mă vadă. M-am supus. A găsit că am predispozitie pentru îngrăşare 
la inimă şi că viaţa sedentară pe care o duc în birouri şi la masa de scris, poate să-mi fie fatală. 
Mi-a recomandat să fac o cură de slăbire şi multă, foarte multă mişcare. Îmi spunea că trebuie să 
umblu cel puţin 4 ore pe zi. M-am hotărât să urmez sfatul doctorului şi să mă ţin cu rigoare de 
regimul prescris. Am început prin a colinda ţinutul Wallischhof-ului şi cu timpul cunoşteam 
împrejurimile acestui minunat loc ca puţini dintre pacienţii care trecuseră prin acest sanatoriu. 
Toată ziua eram în mişcare. În apropiere, peste un deal şi prin o frumoasă pădure, se putea 
ajunge în timp de 1 oră în orăşelul apropiat Moedling. Acolo mă duceam chiar şi de două ori pe 
zi. Îndeplineam aproape toate comisioanele pe care pacienţii de la Wallischhof le aveau în acest 
orăşel. Mai erau în apropiere şi alte localităţi foarte frumoase şi atrăgătoare, pe care de asemenea 
le umblam zilnic. Era staţiunea de cale ferată Maria Enzelsdorf şi două staţiuni climaterice cu o 
vegetaţie minunată şi anume Vorderbriil şi Hinterbrull. 


În chipul acesta am început să deprind drumeţia şi să savurez din ce în ce mai mult 
frumuseţile naturii. Am continuat şi după părăsirea sanatoriului a face tu-rism, la care eram 
îndemnat şi de neuitata mea Veturia, care de asemenea avea pasiunea acestui sport şi o 


deosebită dragoste, poate chiar mai potenţată ca a mea, pentru natură. 

Mi-a plăcut să fac excursiuni în societate, mai cu seamă când îmi găseam tovarăşi cu care mă 
potriveam la mers, la vorbă şi la deprinderi. De sine se înţelege că atâta timp cât Veturia a fost în 
viaţă, tovarăşul meu cel mai plăcut era ea. Tot ce regretam era, că nu avea timp suficient să mă 
însoţească în toate excursiunile mele. De multe ori însă excursiunile le făceam singur, 
ducându-mă numai cu gândurile mele. Mărturisesc că aveam o deosebită satisfacţie sufletească 
chiar şi în drumeţia mea de unul singur. Cele mai multe gânduri bune pe care le-am realizat în 
viaţă, s-au născut şi le-am conceput în drumurile mele singuratice. 


În îndelungatul timp, cât am practicat aceste sporturi, am ajuns să fiu cunoscut de aproape 
toată lumea turistică de pe la locurile pe unde umblam mai des. Dar nu numai de lumea turistică, 
ci şi de oamenii satelor pe care le străbăteam în drumurile mele. Mi-era drag de ei şi stăteam 
bucuros de vorbă cu dânşii, iar personalul acestor cabane îmi era atât de obişnuit, mă cunoştea 
atât de bine şi mă primea totdeauna cu inima deschisă, ca pe un vechi şi bun prieten. 


Eram membru la aproape toate asociaţiile turistice din regiunile pe care le cutreieram. Le 
dădeam tot sprijinul meu, mijlocindu-e tot felul de ajutoare pentru scopurile lor. Am fost vreme 
îndelungată, de peste 20 de ani membru la Karpatenverein26. Tot asemenea Turing Club, la 
„Admir”, la Societatea Turistică Braşoveană, societate ungurească şi la Societatea „Enczian” a 
tinerilor meseriaşi de la Braşov?7. Şi această din urmă societate era ungurească. 


Îmi amintesc cu plăcere, că atunci când am împlinit vârsta de 60 de ani, şi când s-a aranjat la 
Braşov cunoscuta sărbătorire, „Revista Enczian” a ţinut să mă bineventeze într-un articol din 
cuprinsul ei. Articolul spunea, că sunt un turist consacrat, cunoscut de toată lumea turistică din 
regiunea Braşovului; că iau parte la excursiuni cu orişicine, fără deosebire de naţionalitate şi fără 
deosebire de rang şi clasă socială; că vorbesc cu fiecare în limba lui şi că am cuvinte bune pentru 
toată lumea. Cu un cuvânt că sunt omul pe care lumea turistică îl simpatizează aşa de mult 

pentru calităţile sale. Dintre tot ce s-a scris cu prilejul acelei săbătoriri, mărturisesc aici, că nimic 
nu mi-a făcut atâta plăcere ca articolul din „Enczian”. Le-am şi răspuns, printr-o scrisoare în limba 
maghiară, le-am mulţumit şi i-am asigurat de prietenia mea neschimbată şi pe mai departe, 
scrisoare publicată într-unul din numerii următori ai acestei reviste. 


În decursul deceniilor cât am cultivat drumeţia, turismul şi alpinismul, am făcut multă 
experienţă de lume şi viaţă. Mi-am dat seama de importanţa acestor sporturi, apreciindu-le după 
cuviinţă. Mă bucuram ori de câte ori vedeam tineret român însuşindu-şi aceste sporturi. Am 
prezidat timp îndelungat Societatea Culturală şi Sportivă a Personalului de la Banca Naţională, iar 
ideile mele şi experienţa mea cu privire la aceste sporturi se găsesc exprimate în discursul 
inaugural cu care am deschis în mai 1945 Casa de adăpost a Băncii Naţionale de la Diham. Nu 
voi mai repeta aci cele spuse atunci, ci mă voi mărgini să citez totuşi un pasaj din această 
cuvântare: 


„Această casă trebuie să fie şi să rămână pentru totdeauna un rezervor de înviorare şi întărire 
a forţelor noastre morale, atât de necesare în lupta vieţii şi mai cu seamă în împrejurările grele 
prin care trecem, forţe morale care prin nimic nu pot fi mai uşor şi mai bine susţinute decât cu 
acea sănătate trupească şi sufletească, pe care ne-o dă natura cu atâta dărnicie prin admirabilele 
ei mijloace: aerul şi lumina, soarele şi căldura, la care trebuie să mai dăm însă şi din partea 
noastră voinţa unei continue mişcări de fizic şi de spirit. 


Într-o asemenea atmosferă şi cu astfel de preocupări şi scopuri ne va fi dat să realizăm aici şi 
acea solidaritate socială, care nivelează atât de mult diferenţele de rang şi de clasă. În adevăr, o 


ştim aceasta din propria noastra experienţă, că numai camaraderia din natură ne poate apropia 
mai uşor şi mai trainic unii de alţii prin ceea ce avem comun în sufletele noastre: bunătatea şi 
iubirea. 


Dar mai vrem ca aceia care, trecând pragul acestei case, vor călca văile, plaiurile şi înălțimile 
munţilor noştri, să privească nu numai în sus, spre bolțile albastre şi senine ale cerului şi să nu se 
mulţumească numai cu satisfacția pe care le-o poate da înălțimile escaladate şi obstacolele 
învinse, ci să-şi coboare gândul şi ochii sufletului la ceea ce au fost, sunt şi mai pot fi munţii, 
munţii noştri pentru neamul românesc. Să-şi aducă aminte la tot pasul, că în văile şi adâncurile 
munţilor s-a păstrat curat sufletul neamului nostru şi că din aceste văi şi adâncimi a roit el spre 
şesul Dunării, spre apele Moldovei şi spre cele ale Tisei. Că munţii aceştia, oricare erau graniţele 
politice, au fost totdeauna româneşti şi în cuprinsul lor nu s-a auzit niciodată vorba şi cântecul 
altor neamuri, ci numai ale neamului nostru. Ei sunt astăzi şi vor fi de-a pururea comoara de viaţă 
a neamului românesc." 


În viaţa mea am făcut multă drumeţie, mult turism şi destul alpinism. Am făcut sporturi atât în 
străinătate, dar mai cu deosebire în munţii noştri româneşti. 


În străinătate am cutreierat, cum am arătat, ţinuturile din jurul Wallischhof-ului, dar şi alte 
ţinuturi ca de exemplu cele ale Semering-ului din Austria şi ale Jungfrau-ului din Elveţia germană. 
În această din urmă regiune am străbătut mari înălţimi în iarna anului 1929-1930. Zi de zi, timp 
de mai multe săptămâni am cutreierat aceste ţinuturi, adeseori fără alte indicaţii decât numai 
urmele de skiori. În vara anului 1929 întâmplarea a făcut să pot lua parte la o excursiune până în 
vârful Jungfrau-ului, la o altitudine de 3.800 m. Ascensiunea aceasta am făcut-o cu un funicular. 
Dar acolo în vârful acestei mari înălţimi am avut prilejul să văd cele mai interesante lucruri care se 
pot închipui şi între care voi aminti vestiţii ghețari de pe Jungfrau. Nu voi uita niciodată senzațiile 
care le-am avut pe această mare înălţime şi priveliştea de nedescris care mi se deschidea din toate 
părţile. 


Cum spuneam însă mai sus, cea mai mare parte din îndelungata mea drumeţie, turism şi 
alpinism, le-am făcut în Carpaţii noştri. Nu pot expune aici frumoasele excursiuni pe care le-am 
făcut în cuprinsul acestor munţi, nu le pot expune în mod cronologic, ci le voi arăta, după regiuni. 


Regiunea cea mai des călcată de mine au fost munţii Braşovului şi cu deosebire doi dintre ei: 
Piatra Mare şi Postăvarul. Un şir întreg de ani aproape în fiecare săptămână făceam câte o 
excursiune, fie la Piatra Mare, fie pe Postăvarul. Le făceam iarna ca şi vara deopotrivă. De regulă 
sâmbăta seara soseam la Braşov, iar duminecă dimineaţa plecam fie la Postăvarul, fie la Piatra 
Mare. Îmi întocmeam aşa planul de excursiuni încât totdeauna pe la orele de prânz eram reântors 
la Braşov. Urcam Piatra Mare cam în două ceasuri, iar Postăvarul, pornind din Piaţa Prundului, cam 
în trei ceasuri. larna pe orice temperatură, să fi fost cât de frig, trebuia să scot haina de pe mine şi 
rămâneam numai în cămaşă. Când ajungeam la destinaţie mă spălam de transpiraţie, îmi luam un 
pulovăr şi mă simţeam ca renăscut. În excursiunile mele în aceşti doi munţi eram însoţit de 
prieteni, dar de cele mai multe ori le făcem singur. Dintre prietenii care mă însoțeau amintesc aici 
pe Octavian Stoichiţia, pe sora lui Valerica, o foarte bună turistă, pe Gheorghe Comşa şi pe 
Niculiţă Trâmbiţaş. Cred că am fost cel puţin de câteva zeci de ori în fiecare din aceste două locuri 
de excursie. La Piatra Mare mergeam pe toate drumurile care duceau la Casa de adăpost, pe 
„Calea ţiganului”, pe „Drumul roşu” şi pe „Scări'. Cel mai interesant şi frumos drum, dar şi cel mai 
greu, era pe la „Scări”. Era un drum care trecea peste nişte cascade, pe care le escaladam pe nişte 
scări de lemn - şase sau şapte la număr - suprapuse una alteia. Cabana de la Piatra Mare era a 
Societăţii ungureşti de turism Societatea Turistică Braşoveană (Brassoi Turista Egyesület), iar 
cabana de la Postăvarul era a Karpatenverein-ului. Cabanierii mă cunoşteau foarte bine şi mă 
primeau cu multă bucurie şi plăcere. Era o reconfortare şi pentru mine, când mă găseam în 
mijlocul lor şi vedeam pe feţele lor bucuria şi sinceritatea cu care eram întâmpinat. Cabanierii de 

la Piatra Mare, mai totdeauna unguri, erau însă cu mult mai prietenoşi decât cei de la Postăvarul, 
care erau saşi şi care după firea lor sunt mai închişi şi mai ursuzi. 


Întâia mea excursiune la Piatra Mare, regiune pe care nu o cunoşteam, am făcut-o în iarna 
anului 1930; era o vreme grea şi zăpada mare. Mi-am luat tovarăş pe tânărul meu prieten loan 
Bădiţoiu, funcţionar la B.N.R.; cu el am făcut drumul, un drum greu şi anevoios cu deosebire din 
cauza zăpezii cele mari. Când am trecut prin poiana, unde-şi au cei din Bacsifalu [Baciu, sat 
altădată, azi în perimetrul oraşului Săcele, n. ed.] adăposturile lor pentru vitele trimise la păşunat, 
eram aproape extenuat. Intram în zăpadă până la brâu. Cu toate acestea am continuat drumul, iar 
când am ajuns la Casa de adăpost, care era ticsită de turişti, îngrămădiţi acolo din cauza timpului 
rău, a fost o explozie de bucurie care m-a înviorat după oboseala prin care trecusem. Cabanierii, o 
pereche de unguri de la Săcele, cunoscuţi ai mei de mai demult, nu ştiau ce să-mi mai facă ca să 
mă simt bine şi să mă reconfortez după drumul făcut. M-am simţit foarte bine cu dânşii, iar 
oboseala mi-a trecut ca prin farmec. Am rămas acolo 2-3 ore, şi am coborât de vale la Braşov. 
Amintesc aici, că şi neuitata Veturia era foarte simpatizată de aceşti cabanieri. Şi ea a petrecut cu 
mine ceasuri de neuitată mulţumire sufletească în mijlocul naturii. 


Îmi amintesc cu drag de o excursiune pe care am făcut-o la Postăvarul în anul 1932 iarna, pe 
un ger cumplit. În societatea noastră era în afară de mine şi Veturia, Octavian Stoichiţia, sora lui 
Valeruţa şi un funcţionar de bancă de la Braşov. Am plecat pe jos din Piaţa Prundului. Am ajuns la 
Poiana Braşovului către care curgea multă lume, deoarece erau concursuri de skiuri la care 
participa şi regele Carol al II-lea. Poiana era plină de lume. l-am lăsat pe toţi acolo şi am urcat la 
Postăvarul. Cabanier acolo era un anumit Fretschkes, sas de la Braşov, un om amabil dintr-o 
familie foarte bună, unul din fraţii lui fiind notar public la Braşov. Cabanierul era o fire veselă şi 
ne-a primit cu mare însufleţire. Lume era puţină. În afară de noi mai era un singur turist, un turist 
cunoscut în întreg Braşovul, un negustor Darko şi căruia noi îi spuneam Darko bacsi. Darko era un 

mare vegetarian. Ne-am desfăcut merindele şi l-am invitat şi pe el la masă cu noi. Am făcut mari 
eforturi să-l înşelăm cu vreo bucăţică de salam sau carne, dar n-am reuşit. Cu toţi împreună, 
inclusiv cabanierul am aranjat un prânz foarte vesel, după care am plecat de vale. Am părăsit 
cabana cu mult regret. Veturia a făcut câteva fotografii de câţiva brazi frumoşi încărcaţi cu 
zăpadă, fotografii în adevăr artistice, cum rar se pot găsi. Păstrez şi astăzi câteva exemplare din 
aceste fotografii în colecţia mea. Excursiunea aceasta mi-a rămas în amintire şi mie şi Veturiei 
multă vreme şi vorbeam cu plăcere de ea. Ca un amănunt despre gerul care era în acea zi, voi 
aminti aici, că batista cu care svântasem sudoarea şi se udase puţin, a îngheţat în buzunarul de la 
haină. În afară de aceşti doi munţi din ţinutul Braşovului, am mai fost de câteva ori şi pe Piatra 
Craiului. Masivul Piatra Craiului este cel mai frumos în părţile Braşovului. Cu o altitudine de cca 
2000-2200 m28 e un masiv singuratic, a cărui creastă se întinde ca o dantelă în lungime de câţiva 
km. Este cercetat cu deosebire de alpinişti. Unii dintre alpiniştii Băncii Naţionale / Dumitriu şi 


Stoenescu / au fost cei dintâi care au străbătut în cap de iarnă creasta acestui munte, făcând 


primele exploatări turistice mai de seamă. 


Prima excursiune la Piatra Craiului, am făcut-o cu Nerva Stoica, un foarte bun turist, cu 
Alexandra Pop, soţia lui Bicu Pop şi cu tânărul meu prieten Niculiţă Trâmbiţaş. De la Zărneşti am 
apucat pe un drum rău şi anevoios numit „Printre Pietrii”, drum care a ţinut mai bine de un ceas, şi 
după care în alte 2-3 ore am ajuns la cabana „Negru Vodă”, a Turingclub-ului. Cabana nu mi-a 
făcut impresie bună de fel. E o clădire primitivă, fără nici cel mai elementar confort. Când am 
plecat vremea fusese de ploaie şi ne-a plouat mereu cât am mers „Printre Pietrii”. După aceea însă 
cerul s-a limpezit şi am avut timp frumos. Ajunşi la cabană am prânzit din merindea adusă cu noi, 
iar după aceia eu, fără să spun la nimeni, am luat-o încet spre creastă. După un urcuş destul de 
greu am ajuns creasta pe care am parcurs-o cca 2-3 km. M-am reîntors înapoi şi numai atunci 
le-am spus unde fusesem. La cabana „Negru Vodă”, am întâlnit pe inginerul Udrişte Olt, 

preşedintele Societăţii „Admir” şi un foarte bun turist. Cu el împreună şi cu o domnişoară de la 
Gaz - Electricitate, pe care de asemenea o găsisem acolo, ne-am întors la Braşov. În drum a făcut o 
fotografie a întregului grup, fotografie care se găseşte şi astăzi în colecţia mea de fotografii. 


A doua oară am fost la Piatra Craiului cu Gheorghe Comşa şi Valeruţa Stoichiţia. N-am mai 
străbătut drumul „Printre Pietrii”, ci ne-am urcat direct spre cabana Karpatenverein-ului. Drumul 
nu ne era cunoscut, ne-am luat după marcaj. Cu toate acestea, eu cu Valeruţa Stoichiţia, 
luându-ne în poveşti, am trecut pe lângă cabană care a rămas în dreapta noastră, fără să o 
observăm şi ne-am dus o bună bucată de drum, pe o cale care duce la cabana „Negru Vodă”, cale 
din care ne-am reântors numai mai târziu când am observat şi bănuit că trecusem de cabana 
saşilor. În cabană am găsit o mulţime de turişti, deoarece vremea se stricase şi începuse să plouă 
şi toată lumea intrase sub adăpost. Este o cabană nouă, destul de bine organizată şi frumoasă. 
Are pe frontispiciu o inscripţie foarte sugestivă, care mărturiseşte particularismul săsesc. 


Inscripţia este: „Heimat-Liebe hat mich erbaut'29. Cabana aceasta mai cu seamă în comparaţie cu 
Cabana „Negru Vodă” mi-a lăsat o foarte bună impresie. Aşteptând să treacă ploaia, am putut 
pleca de acolo abia spre seară, aşa că noaptea destul de târziu am ajuns la Zărneşti. Acolo ne-a 
ţinut calea farmacistul lancu Nan30, un prieten care ne-a poftit la dânsul acasă. Credeam că intrăm 
să stăm de vorbă câteva minute şi să ne vedem de drum. Dar lancu nu ne-a lăsat să plecăm după 
voia noastră. Am rămas acolo la o gustare şi la un pahar cu vin, până după miezul nopţii. Abia 
către dimineaţă am ajuns acasă. 


A treia oară am fost pe Piatra Craiului numai cu Gheorghe Comşa. Am avut parte de o vreme 
foarte frumoasă. Ne-am dus direct la Cabana Karpatenverein şi de acolo am pornit să urcăm spre 
pisc. Am mers o bună bucată de vreme, dar din cauza timpului care ameninţa să se schimbe în 
ploaie, ne-am reântors la cabană. Când am ajuns acolo a început o ploaie straşnică, care ne-a ţinut 
imobilizaţi până seara târziu. Atunci am plecat spre casă. Gheorghe Comşa mergea înainte şi la 

vre-o 10-20 de paşi după el, urmam eu cu un prieten, ce ni se ataşase nouă. Gheorghe Comşa a 
greşit cărarea şi ne-am pomenit deodată într-o fundătură de unde nu puteam ieşi decât numai 
contemplând direcţia, spre care am putea ajunge „Între Pietre”. Ce era să facem? Ne-am hotărât să 
încercăm a coboră spre drumul „Dintre Pietrii”. A trebuit să trecem printre nişte prăpăstii, până să 
ajungem acolo. Dar valea care curge pe acolo se umflase din cauza ploii şi cuprinsese şi corpul 
drumului. A trebuit să venim tot pe marginea ei, adeseori intrând în apă până la genunchi. Cu 
mare greutate am ajuns la Zărneşti şi de acolo la Braşov. 


Piatra Craiului mi-a plăcut foarte mult. Cu toate dorinţele ce le-am avut, nu mi-a fost dat să 
ajung la punctul cel mai înalt pe care îl râvneam. Nu din altă cauză, dar imprejurările nu mi-au mai 
îngăduit să mai fac alte excursiuni în acest frumos masiv. Cu toate acestea pot spune că l-am 
cunoscut destul de bine şi că mi-a rămas în memorie ca una dintre cele mai frumoase podoabe 
ale Carpaţilor noştri. 


În afară de munţii Braşovului, excursiuni multe şi dese am făcut în munţii Făgăraşului. Sunt cei 
mai înalţi munţi din întreg lanţul Carpaţilor, cu altitudini de la 2.000 m în sus3!. Excursiunile pe 
aceste înălţimi au caracterul de adevărat alpinism. În munţii Făgăraşului, mai des şi mai cu plăcere 
am fost la lacul Bâlea. Este o regiune foarte mult cercetată de turişti şi vara şi iarna, dat fiind că 
este una dintre cele mai interesante şi mai frumoase. 


Întâia mea excursiune la Bâlea am făcut-o în societatea a doi prieteni, a lui Octavian Stoichiţia 
şi a unui tânăr foarte simpatic, student în drept, Victor Racz. Acesta era nepotul lui Lucki bacsi din 
Arpaşul de Sus. Lucki bacsi era de origine germană, mare vânător, care locuia într-o casă sub 
munte, cam la 2-3 km departe de Arpaşul de Sus, unde avea o aşezare foarte frumoasă, pe care o 
cercetam cu plăcere, când drumurile mele mă duceau pe acolo, şi unde eram primit cu multă 


căldură şi bucurie. Lucki bacsi era un om cu o vastă experienţă de vânător şi om al munţilor. Ştia 
să povestească admirabil şi ne făcea mare plăcere istorisirile lui. 


Atunci când am făcut prima excursiune la Bâlea, eu cu Stoichiţia am urcat de la Cârţişoara, iar 
tânărul Victor Racz, a venit de către Arpaş. La intersecţia celor două drumuri ne-am întâlnit şi am 
mers toţi trei împreună la Casa de adăpost de la Bâlea, situată la o altitudine de 1.300-1.400 m. 
Casa este aşezată în o regiune foarte frumoasă, cu o poiană de toată frumuseţea, din care se 
vede şi se aude minunata cascadă de la lacul Bâlea. Ajunsesem la cabană mai spre seară. Eram 
hotărâți să mergem până la lac, să dormim în cabana de acolo peste noapte şi să coborâm a 
doua zi dimineaţa. Am plecat spre lac. Cabanierul de jos, bătrânul Mack şi soţia lui, ne 
sfătuiau să nu întreprindem această excursiune, dat fiind că era prea târziu, mai bine să 
rămânem în cabana lor - ziceau ei - şi să mergem a doua zi dimineaţa la lac. Eu nu m-am 
învoit. Am ţinut să facem imediat drumul spre lac. Ne-au trebuit cam două ceasuri să ajungem 
la lacul Bâlea. Lacul este la o altitudine de 2.000 m.32 În cabana de la lac, o cabană mai mică şi 
mai puţin confortabilă ca cea de jos, de la care plecasem, se adunase multă lume. Era sosit un 
grup mai mare de turişti, venind dinspre Negoi. Ei ocupaseră aproape toate priciurile. Văzând 
această situaţie am propus să luăm câte un ceaiu şi să ne coborâm la cabana de jos. Zis şi 
făcut. Când am plecat era aproape seară, se întunecase de-a binelea. Am venit cu toţii aproape 
alergând până la cabana de jos. Când am ajuns acolo, era noapte târziu. Bătrânul Mack şi soţia 
lui, nu voiau să creadă că am fost până la lac. Am cinat, ne-am odihnit bine, şi a doua zi 
dimineaţă am coborât la Cârţişoara şi de acolo ne-am reântors la Braşov. 


Tânărul nostru prieten Victor Racz a avut un sfârşit foarte tragic. Trimis să inspecteze ceva în 
munţii Maramureşului, a fost acoperit de o avalanşă. L-au adus la Cârţişoara şi l-au înmormântat 
în grădina unchiului său, a lui Lucki bacsi. l-am făcut un monument, un obelisc de marmură, pe 
care i l-am aşezat la mormânt. Sfinţirea acestui mormânt am făcut-o mai târziu. La sfințire au 

asistat între alţii, Octavian Stoichiţia, sora lui, Valeruţa, eu cu Maior şi cu Pica. O fotografie, luată 
cu acest prilej, cred că se păstrează în colecţia mea. Personal am regretat foarte mult pe acest 
tânăr, atât de inteligent şi de simpatic. Se căsătorise cu învăţătoarea din Arpaşul de Sus, care a 
rămas văduvă cu două fetiţe. 

Mi-a plăcut foarte mult această excursiune şi cu deosebire regiunea ei. Am repetat-o de 
nenumărate ori. Nu mai pot spune de câte ori voi fi fost la Bâlea, dar desigur de 10-20 de ori. 
Animam pe mulţi să facă această frumoasă excursiune şi eu însumi am condus pe unii dintre 


prietenii noştri şi membrii familiei mele. Îmi amintesc cu plăcere de câteva din aceste excursii. 


În vara anului 1935, am condus acolo pe colegul Chiriacescu de la Banca Naţională şi pe 
inginerul Lipăneanu şi Mănescu cu soțiile lor. A fost una dintre cele mai frumoase excursiuni ale 
mele. Am avut o vreme frumoasă ca în poveşti. Am plecat din Cârţişoara într-o duminecă, cam pe 
la ieşirea din biserică. Am făcut un popas la „Glăjerie”, unde ne aştepta Valeruţa Stoichiţia cu o 
gustare şi cu pui fripţi la frigare. După ce ne-am ospătat, am început să urcăm. Pentru Chiriacescu 
şi doamna Lipăneanu luasem cai de călărit. Noi ceilalţi, fireşte, am mers pe jos. Când am terminat 
urcuşul, după vre-o oră, am trecut pe a doua parte a drumului, un drum foarte frumos, care ţine 
spre Valea Doamnei, pe care toţi l-am făcut pe jos, într-o foarte bună dispoziţie. Cabana şi 
aşezarea ei în acea minunată regiune a făcut tovarăşilor mei de excursiune o adâncă impresie. 
Nu-şi închipuiau să găsească o casă de adăpost aşa de bună şi de bine organizată ca cea de acolo. 
l-au impresionat foarte mult râurile de munte şi apa abundentă care trecea pe acolo, o abundență 
neobişnuită. Neobişnuită pentru ei, care cunoşteau numai regiuni de şes din Vechiul Regat, lipsite 
de apă. Am poposit vre-un ceas, luând câte o cafea neagră şi am plecat la lac. Chiriacescu şi 
doamna Lipăneanu călări, noi pe jos. Bătrânul Mack, trimisese pe un angajat al lui să deschidă 
casa de adăpost de la lacul Bâlea, care era închisă încă de pe timpul iernii. Nu pot descrie impresia 
admirabilă pe care le-a făcut-o regiunea şi lacul Bâlea. Omul trimis de Mack, sosise înaintea 

noastră, deschisese cabana, o aerisise şi ne aştepta cu apă fierbinte la foc. Am cerut să ne facă 
câte un ceai şi ne-am aşezat la o masă lângă cabană, pe marginea lacului. Un vânt mai aspru se 
lăsa simţit. Mare le-a fost surprinderea tovarăşilor mei, când au văzut pe cabanier ieşind din 
cabană cu pleduri mari şi groase, cum se obişnuieşte a se da în străinătate să nu le fie frig. Le-a 
pus la fiecare câte un pled în spate şi a adus la cererea mea două sticle de vin înfundat, pe care le 
avea acolo la cabană. Mirarea şi multumirea tovarăşilor mei nu mai aveau margini. Serviciul foarte 
bun, vinul admirabil, o privelişte încântătoare şi cu o căldură ca de cuptor, pe care le-o dăduseră 
pledurile îi dispuneau la veselie şi fericire. 


Abia i-am putut face să plecăm la vale. Când am ajuns la casa de jos, era seara târziu. Bătrânul 
Mack şi soţia sa pregătiseră pentru noi camere foarte bune, cu nişte lighene mari, ca să ne putem 
spăla încă înainte de cină cu apă mai stătută, căci apa ce trecea pe la cabană era rece ca ghiaţa. 
Ne-am coborât în restaurant. Ne-a servit o cină ca la Capşa. Grătar foarte bun, prăjituri şi fructe. 
După cină am stat împreună vreo 2-3 ceasuri, privind la turişti care se veseleau cu jocuri şi 
cântece româneşti. Dimineaţa ne-am sculat, am făcut pregătirile necesare pentru drum şi ne-am 
coborât să luam câte o cafea. Bătrâna dnă Mack se sculase cu noaptea în cap, şi ne pregătea 
pancove. S-a servit cafeaua şi ne-a pus pe masă pancove fierbinţi. Le-au plăcut atât de mult, că 
şi-au mai luat şi cu ei ca merinde pe drum. Au chemat să facă plata. Plata însă o făcusem eu şi 
amintesc aici, numai pentru ca să ne dăm seama ce vremuri erau pe atunci, că pentru 5 persoane, 
pentru cina din seara precedentă, pentru cafele şi pancovele de dimineaţă, pentru cele luate de 
noi ca merinde şi pentru camerele în care am dormit, abia am plătit 8-900 lei. Aşa era pe atunci. 
În tariful de preţuri era trecută cafeaua cu lei 10 -, pancovele cu câte 5 lei, o friptură la grătar 
30-40 lei. Tot asemenea erau şi celelalte preţuri. 


Îmi mai amintesc de câteva excursiuni făcute cu Pica şi cu Maior şi cu alte familii prietene ale 
noastre. Astfel în vara anului 1938, între 10 şi 12 iulie, am făcut o excursiune la Bâlea, la care 
mi-am ataşat pe Pica, pe Maior, pe Valeruţa Stoichiţia şi pe Ala Pop. Eram între cei dintâi 
excursionişti care străbăteau această regiune. Zăpada încă nu se topise. Pe la cotiturile drumului 
care duce la lac, trebuia să trecem peste poduri de zăpadă foarte periculoase, deoarece pojghiţa 
de zăpadă se subţiase foarte mult şi era primejdia ca să se rupă şi să te scufunzi în necunoscut. 
Dis de dimineaţă am plecat la lac. Regiunea era plină de capre negre, pe care încă nu ajunseseră 
turiştii să le alunge la deal. Pentru Pica luasem un cal de călărit din Cârţişoara. Până la cabana din 
vale a urcat călare. Pentru lac am dus-o cu noi pe jos, la cel dintâi pod de zăpadă s-a speriat, 
gândindu-se la primejdia ce ne poate ajunge. Trecuseră aproape toţi, mai rămăsesem eu cu Maior 
şi cu ea. Prietenul nostru Matei Grovu, pe care de asemenea îl luasem cu noi, era cel din urmă. 
Pica nu vroia să treacă şi stăruia ca nici eu nici Maior să nu ne încumetăm a trece. Eu însă am 
trecut şi am reuşit cu bine. După mine a venit şi Maior. Pe Pica a luat-o Grovu şi a urcat pe celălalt 
versant al dealului, pe unde nu erau poduri de zăpadă şi drumul mai sigur. Când am ajuns la lac 
i-am văzut pe Grovu şi pe ea, sosind din partea contrară foarte bine dispuşi. După noi a mai venit 
un grup de sibieni, condus de fostul prefect Mihu. Ne-am împreunat cu acest grup şi am petrecut 
la lac în cea mai bună dispoziţie cca două ceasuri. Am făcut şi frumoase fotografii pe care le 
păstrez şi astăzi în colecţia mea şi dintre care una, mai târziu, a fost reprodusă în revista de 
vânătoare „Carpaţi”. Notez aici două întâmplări interesante şi anume, că lacul Bâlea era îngheţat. 
La o margine ghiaţa se topise şi era un ochi descoperit. Acolo a făcut baie dna Ala Pop şi unul 
dintre prietenii sibieni. A doua întâmplare, că dintre caprele negre pe care le-am văzut în drum, 
una era pe o înălţime pe lângă care treceam noi. Era cu iedul fătat de câteva zile, şi cum iedul 
ajunsese pe o tablă de ghiaţă, nu se mai putea mişca. Capra rămăsese lângă el, şi nu se mişca de 

acolo. Maior şi cu Pica s-au apropiat până la o distanţă de cca 20 m de capră şi au făcut o 
fotografie destul de bine reuşită. 


Cam pe la amiazi am plecat cu toţii de vale. Eram acum o societate mare. Ajunşi la cabana de 
jos, am luat cina cu toţii împreună, iar a doua zi dimineaţa ne-am coborât la Cârţişoara şi de acolo 
am venit la Bucureşti. La Pica şi lui Maior le-a plăcut atât de mult excursiunea aceasta încât în 
septembrie aceluiaşi an, 1938, am mai făcut o excursiune la lacul Bâlea. 


Eu tocmai veneam din străinătate şi de la Sibiu m-am hotărât ca în drum spre Braşov să mă 
abat pe la Cârţişoara şi să fac o excursiune la Bâlea. Am luat un taxi de la Sibiu şi am plecat la 
Cârţişoara. Mi-am descărcat bagajele la Grovu, mi-am luat hainele de turist şi stam pregătit de 
plecare, când spre surprinderea mea, văd intrând în curte automobilul nostru cu Maior şi cu Pica. 
A fost o surprindere foarte plăcută şi neaşteptată. Am luat maşina cu care venisem eu şi ne-a dus 
până la „Glăjerie”, în gura plaiului. Maior şi cu Pica ştiau că de la Braşov mai vine un grup mare de 
excursionişti, între care şi unii prieteni ai noştri. Am urcat în mare grabă ca să ajungem cât mai 
repede la casa de adăpost de jos, spre a ne rezerva camere şi pături. În adevăr, după sosirea 
noastră acolo, seara târziu, a sosit şi grupul de braşoveni. Cu aceştia erau şi prietenii noştri, dl şi 
dna Teculescu, şi alţi cunoscuţi buni de la Braşov. A doua zi dimineaţa a fost o zi foarte frumoasă, 
cu soare şi aer cald, aşa încât cei mai mulţi au preferat să rămână la cabana de jos şi numai unii 
dintre noi am plecat la lac. Ne-am dus grupuri, grupuri. Eu am plecat mai de dimineaţă luând cu 
mine pe dna Teculescu şi pe o prietenă a ei de la Craiova, măritată la Braşov. Cam în două ceasuri 
am ajuns acolo. Pe când ne odihneam au sosit şi celelalte grupuri de turişti, de la Braşov. Am 
făcut cu toţii o masă veselă şi plăcută şi foarte frumoase fotografii, pe care de asemenea le 
păstrez cu drag în colecţia mea. La reîntoarcere, eu am luat pe cei doi copii ai d-nei ing. 
Smigelschi şi am coborât la vale. Copiii erau foarte fericiţi şi mândri de excursiunea făcută şi de 
atenţiunea ce le dădusem de a-i lua cu mine. După vre-un ceas de la sosirea noastră la casa de 

jos, au coborât şi ceilalţi. Cu toţii împreună am făcut diferite fotografii. Pica, Maior, Teculescu, 
Puiu Boier şi alţii pe care-i lăsaserăm la cabană, ne-au primit făcând pe amărâţii şi zicând că le 
pare rău că n-au venit la lac. De fapt erau foarte mulţumiţi că rămăseseră acolo şi se odihniseră în 
soarele cald şi aerul curat de la cascada Bâlea. După ce au venit şi celelalte grupuri, am rămas 
până seara, luând cina la cabană şi privind la desfătarea celorlalţi turişti cu care se umpluse casa. 
A doua zi dimineaţa am coborât la Cârţişoara şi am venit la Braşov. Ştiu că tot timpul automobilul 
a fost condus de Pica, care spunea că Maior e prea obosit ca să mai facă acest efort. De la Braşov 
am plecat însă în aceeaşi zi la Bucureşti. 


O a treia excursiune cu prieteni de la Bucureşti, între care amintesc pe Alexandru Romalo, 
director general la „Dacia-România” şi la care ataşasem din nou pe prietenii noştri dl şi dna 
Teculescu, încă a fost o excursiune foarte frumosă. Am sosit spre seară la cabana de jos, iar după 


cină, fiind o vreme foarte frumoasă, am rămas pe terasa cabanei, unde Pica şi cu Gigi Teculescu 
ne-au delectat cu frumoase melodii româneşti, de care eram încântați, dar cel mai încântat era 
prietenul Romalo. A doua zi dimineaţa am plecat cu Romalo la lac, ceilalţi rămânând la cabana de 
jos. După reântoarcere, am luat cina tot acolo, iar a doua zi dimineaţa am coborât la Cârţişoara şi 


ne-am reântors direct la Bucureşti. 


Romalo făcuse atâta reclamă excursiunei acesteia în cercul lui de prieteni şi de cunoscuţi, 
încât a trebuit să mai fac o altă excursiune la Bâlea cu amicii lui. Îmi amintesc pe Gheorghe 
Cantacuzino, director la Banca Românească, pe soţia lui şi încă două doamne de la Bucureşti. Am 
urcat la casa de jos, unde am dormit, iar a doua zi dimineaţa am plecat la lac. Am ajuns acolo încă 
devreme, aşa că ne-am hotărât după o gustare ce am luat-o la lac, să trecem să vedem şi lacul 
Capra, situat la vre-un ceas depărtare de Bâlea, pe versantul Vechiului Regat. Acolo la Capra am 

luat masa de prânz şi apoi ne-am reîntors la casa de adăpost de jos. Am petrecut seara împreună, 
iar a doua zi dimineaţa ne-am reîntors la Bucureşti. 


Am mai făcut şi cu alţi prieteni şi cunoscuţi excursiuni la lacul Bâlea. Îmi amintesc de o 
excursiune făcută cu Lupaş şi cu Ştefan Boier, însoţit de tânăra lui soţie. A fost o excursiune 
foarte animată, la care am petrecut de minune şi pe care n-o voi uita niciodată. Am constatat 
atunci, că Lupaş în alpinism este tot aşa de tare ca în istorie. 


Ultima mea excursiune la Bâlea a fost în 1946, la 29-30 iunie. Plecasem din Bucureşti cu trei 
ingineri: Lipăneanu, Năcescu şi Fotino. Cei doi din urmă aduseseră şi pe soțiile lor. Seara ne-am 
oprit la Codlea, la ing. Urdăreanu, pe care ne înţeleseserăm să-l luăm cu noi. Inginerul Urdăreanu 
ne-a aşteptat cu masa întinsă, petrecând la el o seară foarte plăcută. A doua zi dimineaţa am 
plecat la Arpaş, unde ne aştepta Matei Grovu, pe care eu îl avizasem în prealabil. 


Grupul nostru de excursionişti se mai sporise cu un domn colonel şi cu o doamnă, foarte bună 
turistă, care venise de la Bran să facă împreună cu noi această excursiune. În Arpaş am întâlnit pe 
Grovu. Cu el împreună am venit la Cârţişoara şi după un mic popas la casa lui Grovu am urcat la 
cabana de jos. Unii dintre excursionişti, nedeprinşi cu astfel de excursiuni mari, au cam obosit. La 
casa de adăpost n-am mai găsit pe bătrânul Mack şi pe soţia lui, care fuseseră schimbaţi cu 
oameni ai zilei. Era atâta lume acolo, încât abia ne-au putut pune la dispoziţie două camere în 
care ne-am îngrămădit câte 7-8 persoane în câte o cameră. La casa de jos am ajuns cam pe 
vremea prânzului. După prânz pe la ora 3 eu m-am ridicat să plec la lac. Dintre toţi turiştii s-au 
declarat gata a veni cu mine numai Năcescu cu soţia lui, colonelul cu doamna de la Bran şi amicul 
Bădulescu de la B.N.R. Ne-am urcat la lac, am rămas acolo vreme de un ceas, şi am coborât la 
vale. Dar cu toate că nu mai erau cabanierii cei vechi, totuşi am petrecut destul de bine. Cina am 

luat-o din merinzile aduse de acasă, iar după cină am rămas să privim un grup de tineri şi tinere 
care-şi petreceau admirabil, cântând şi dansând pe melodiile ce le cântau ei. Credeam că sunt 
vre-o organizaţie industrială, dar interesându-ne am aflat că erau studenţi şi studente universitare 
de la Făgăraş. Am intrat şi noi în jocurile lor cântând împreună cântece studenţeşti şi naţionale. 
Colonelul care venise cu noi avea o admirabilă voce de bariton. A doua zi dimineaţa ne-am 
coborât şi eu cu colonelul în Gura Plaiului, am luat câte o baie în apa limpede şi cristalină a râului 
de munte. De la Cârţişoara am venit la Codlea, unde am mai rămas o noapte pentru că am vrut să 
ne reântoarcem la Bucureşti. 


Această excursiune a fost foarte duioasă pentru mine, pentru Lipăneanu, Năcescu şi doamna 
Năcescu. Ne aduceam aminte cu drag de o altă excursiune, făcută în urmă cu 11 ani, când am 
avut în mijlocul nostru şi pe simpaticul Chiriacescu, care între timp încetase din viaţă. 


Cum am spus mai sus, eu personal nu pot şti exact de câte ori am fost la Bâlea, dar am făcut 
în tot anul câte 2-3 excursiuni în această regiune. Îmi mai amintesc de exemplu, că într-o 
primăvară, pe la sfârşitul lui aprilie, am plecat numai cu Gheorghe Comşa, să ne urcăm la lac. Am 
ajuns spre seară la casa de adăpost de jos unde era o mare linişte. Porţile erau încuiate. Nu ştiam 
ce poate fi. Am bătut în poartă şi am strigat până când a ieşit un ţigan, care ne-a spus că dl şi 
doamna Mack au plecat la Cârța, având o sărbătorire în familie. Ne-a deschis şi am intrat. Ne-a 
arătat, că în pivniţă lăsaseră pâine proaspăt coaptă, iar în nişte vase era carne de porc, acoperită 
cu untură. Ne-a arătat că mai avea ceai, zahăr şi făină de porumb. Seara când a venit vaca de la 
păşune a muls-o ţiganul şi ne-a adus şi un şuştar de lapte. Ne-am pregătit noi cina. Aveam lapte, 
am făcut o mămăligă, am luat din carnea de porc din pivniţă şi am pregătit şi o friptură foarte 
gustoasă. Pe când eram la cină a intrat o patrulă de jandarmi care venise în inspecţie. Era moartă 
de oboseală şi cred că şi de foame. l-am ospătat cu din ceea ce pregătisem pentru noi, am mai 
rămas cu Comşa jucând un „Remy” pe care-l găsisem acolo şi a doua zi dimineaţa ne-am sculat 

hotărâți să mergem la lac. Am şi plecat împreună cu cei doi jandarmi, dar zăpada era aşa de 
mare, că n-am putut pătrunde decât cam jumătate. Am fost siliţi să ne reîntoarcem şi după un 
scurt popas făcut la ţiganul nostru de la casa de adăpost de jos, ne-am reîntors la Cârţişoara, iar 
de acolo la Braşov. Amintesc, că pentru ceea ce am consumat la casa de adăpost, am făcut noi o 
notă de plată cu preţurile pe care le văzusem în tariful cabanei. Am lăsat ţiganului banii pentru tot 
ceea ce consumasem şi am scris o scrisoare de mulţumită d-lui şi d-nei Mack. 


Îmi amintesc şi de alte excursiuni, dar cine să le înşire pe toate. Tot ce regret este, că din vara 
anului 1946 nu mi-a mai fost dat să văd această frumoasă şi atrăgătoare regiune. Mă simt spre 
sfârşitul vieţii mele şi rămân să mă mângâi numai cu excursiunile pe cari le-am făcut până acum. 
Văd înaintea ochilor mei sufleteşti drumul la casa de adăpost din vale şi cel de la lac cu toate 
amănuntele lui. 


O altă regiune care m-a atras foarte mult prin farmecul şi frumuseţile ei au fost regiunile 
Negpoiului cu piscul cel mai înalt din munţii României, pisc cu o altitudine de 2.535 m. Am 
cunoscut-o foarte bine căci umblam ori de câte ori mi se oferea ocaziunea. La Negoiu am făcut 
mai multe excursiuni. 


Întâia ascensiune am făcut-o în 1923, toamna pe o vreme foarte frumoasă, în societatea 
familiei leronim Stoichiţia. Această excursiune la care am dus şi copiii, pe Nelu şi pe Pica, am 
descris-o în Amintirile mele despre neuitata Veturia. Am sosit la casa din jos, spre seră şi am fost 
găzduiţi la „Robert Gutt unde era cabanier Mendel din Porumbac, care mă arestase în 1916. A 
doua zi dis de dimineaţă pe la orele 4 am plecat numai cu Veturia. Nu cunoşteam drumul la 
Negoiul. Am mers numai după explicaţiile ce mi s-au dat de cu seară de turişti mai consumaţi. 
După un drum de vre-o trei ceasuri ne-am văzut în vârful Negoiului Mare. Era o privelişte 

admirabilă care nu se uită niciodată. Ne-am delectat privind înălțimile din apropiere şi din 
depărtări mai mari, căci era o vizibilitate foarte clară. După ce ne-am odihnit puţin am coborât la 
casa din jos, unde lăsasem copiii şi unde am ajuns la ora 10 a.m. Nelu se dusese cu Stoichiţia la 
vânat de capre negre şi se întorsese cu două capete de capră foarte frumoase. Era atât de mândru 
că-l însoţise pe leronim Stoichiţia la această vânătoare atât de reuşită. 


Multă vreme n-am mai fost pe la Negoi, dat fiind că împrejurimile m-au dus prin alte părţi ale 
Carpaţilor. De aceea a doua excursiune la Negoiu am făcut-o în 1937 în societatea doamnei 
Valeria Stoichiţia, a lui Gheorghe Comşa şi Ştefan Boieriu. Am ajuns spre seară la casa din jos, 
unde am rămas până a doua zi dimineaţa. De acolo, din înălţimea la care ne găseam se vedea 
foarte bine cum ardea sonda de gaz de la Mediaş. Era o privelişte în adevăr impresionantă. Eu 
după cină m-am retras să mă odihnesc. Gheorghe Comşa şi cu Ştefan Boieriu au chefuit toată 
noaptea. Îi auzeam din când în când ieşind din casă şi privind focul de la Mediaş. Îmi aduc aminte 


că făceau mult haz spunând că ard acţiile domnului Lapedatu. Pe atunci eram preşedintele 
Societăţii de Gaz Metan. A doua zi dimineaţă am plecat cu Valeruţa Stoichiţia, cu Gheorghe Comşa 
şi Ştefan Boieriu să facem ascensiunea la vârful Negoiului. Eu mergeam înainte cu doamna 
Stoichiţia, după noi veneau tovarăşii noştri. Era o zi admirabilă şi foarte căldurosă. De la o vreme 
am rămas ceva mai în urmă şi am aşteptat pe Boier, care era foarte obosit. M-a rugat să-l las puţin 
să se odihnească, iar eu am plecat după Valeruţa Stoichiţia şi Comşa. Am trecut peste „Cleopatra”, 
am înconjurat Negoiul Mic, şi am început să urc pe Negoiul Mare. Ei erau deja în urmă şi am 
aşteptat pe Boier, care venea mai încet. Când am ajuns la stâncile „Cleopatra”, Boier era foarte 
obosit. M-a rugat să-l las puţin să se odihnească, iar eu am plecat după Valeruţa Stoichiţia şi 
Comşa. Am trecut peste „Cleopatra”, am înconjurat Negoiul Mic, şi am început să urc pe Negoiul 
Mare. Ei erau deja în vârf. După ce am privit puţin împrejurimile ne-am coborât. Din jos de 
„Cleopatra” l-am găsit pe Boier trăgând un somn împărătesc. L-am sculat şi l-am luat cu noi. Când 

am ajuns la casa din jos, venise şi Octavian Stoichiţia. După ce am prânzit şi am făcut mai multe 
fotografii, am coborât la Porumbac. Seara eram în Porumbacul de Jos. După un rast acolo de 
vre-un ceas, eu m-am întors la Sibiu. 


A treia excursiune la Negoiul am făcut-o în zilele de 13 şi 14 septembrie 1939. Din 
Porumbacul de Sus l-am luat ca tovarăş de drum pe Moise Chicu, renumit călăuză la munte. Am 
ajuns seara la Casa de jos, pe care am găsit-o pustie. lzbucnise războiul mondial şi nu se mai 
vedeau pe nicăieri excursionişti. A doua zi dimineaţa, la 14 septembrie, când împlineam tocmai 
63 de ani, pe la ora 7 dimineaţa am plecat cu Chicu la vârful Negoiului. Am mers întins până la 
pisc, fără să mă uit înapoi şi fără să privesc orologiul. Când eram în vârf, m-am uitat la ceas. Era 
ora 9. Va să zică făcusem ascensiunea în două ceasuri. Vremea era foarte frumoasă. O vizibilitate 
pentru cei cu ochi buni de sute de km. Am stat acolo cam un ceas, într-o atmosferă într-adevăr 
dumnezeiască. Am coborât la lacul Călţunului de sub Negoi şi de acolo ne-am întors iar la vârf. De 
la vârf am coborât la casa de adăpost unde am ajuns după un drum de un ceas şi jumătate. Cei de 
la cabană abia voiau să creadă că am fost până la pisc. Ziua aceea am petrecut-o sus la cabană, iar 
a doua zi dimineaţă am coborât la Porumbacul de Sus, unde mă aştepta un automobil cu Octavian 
Stoichiţia. Atunci mi s-a comunicat trista ştire, că unul dintre cei mai buni prieteni ai mei din 
tinereţe, rectorul Academiei Comerciale de la Cluj, Octavian Prie, murise şi avea să fie 
înmormântat chiar în acea zi. Am regretat nespus că nu m-am putut duce la înmormântare, care a 
avut loc la Cluj. A trebuit să mă mulţumesc cu o simplă telegramă de condoleanţe. Am meditat 
mult şi profund asupra acestei tragice întâmplări, gândindu-mă că în vreme ce eu făceam această 
frumoasă excursiune la Negoi, el bietul, se prăpădea în Cluj. 


În fine a patra excursiune la Negoiul, am făcut-o în toamna anului 1941, tot la ziua Crucii, 
adică la 14 septembrie. L-am luat tovarăş pe Moise Chicu şi cu el am urcat până la casa de 
adăpost din jos. Acolo era frig, ninsese la Negoiul şi zăpada era destul de mare. Am intrat în 
bucătărie unde era ceva mai cald, am luat cina şi am stat de vorbă cu persoanele care se aflau 
acolo. Între acestea era o doamnă cam pirpirie, care însă vorbea de tot felul de excursionişti în 
munţi, făcând dovadă a fi o foarte bună turistă şi o foarte bună cunoscătoare a Carpaţilor. Nu 
ştiam cine este. Camera mai bună o ocupase ea, cu un alt tovarăş de excursiune, un judecător de 
la Bucureşti. Eu m-am adăpostit în holul cel mare cu zeci de paturi, într-o atmosferă foarte 
nepriincioasă. Mi-aduc aminte că deşi mă învelisem cu 2-3 pături, am tremurat toată noaptea de 
frig. Dimineaţa când m-am sculat şi m-am dus la fântână să mă spăl, am întâlnit-o pe doamna pe 
care o văzusem de cu seară în bucătărie. Am făcut cunoştinţă. Era soţia lui lon Udrişte-Olt, inginer 
la Gaz şi Electricitate şi preşedinte al Societăţii „Admir”, cu care făcusem în 1938 o excursiune de 
la Piatra Craiului la Braşov. Acum înţelegeam de ce soţia lui, doamna pe care o auzisem de cu 
seară vorbind de tot felul de excursiuni, era aşa o bună cunoscătoare şi turistă aşa de admirabilă 
pe tot cuprinsul munţilor noştri. De la dânsa am mai aflat, cum ea fusese în ziua precedentă la 
pisc, că acolo zăpada este foarte mare, şi drumul cu gheţuş destul de periculos, aşa că nu ne 
recomanda să încerc ascensiunea proiectată. Mi-am schimbat planul. Am hotărât să mă duc peste 
Serbota la casa de adăpost din munţii Avrigului de la Bărcaci şi de acolo să fac o excursiune la 
lacul Avrigului, iar apoi să cobor la Poiana Neamţului şi să ajung la Avrig, unde aveam înţeles să 
mă aştepte Maior cu Pica. Zis şi făcut. Lacul Avrigului este foarte frumos şi drumul până la lac nu 
tocmai greu. Cu toate acestea în ziua aceea am umblat cel puţin 10-12 ceasuri. Când am ajuns la 
Avrig se înserase de-a binelea. Îmi amintesc că de la Poiana Neamţului razele soarelui fiind foarte 
tari mi-am scos cămaşa şi am venit astfel până la Avrig. Mă înegrisem de parcă veneam de la 

mare. Cu acestea am pus punct excursiunilor mele în regiunea Negoiului, căci împrejurările nu 
mi-au mai îngăduit să repet aceste frumoase şi neuitate excursiuni. 


O altă excursiune, tot aşa de plăcută şi interesantă ca şi a Negoiului pe care am străbătut-o 
adeseori, a fost regiunea muntelui Suru, vecinul Negoiului. Nu are altitudinea aşa de înaintă ci 
ceva mai mică, dar totuşi de peste 2.200 m.33 În această regiune, Turing Clubul constituise într-o 
poiană foarte frumoasă numită „Fruntea Moaşei” o casă de adăpost după model elveţian. Era 
poate cea mai frumoasă şi mai modernă casă de adăpost pe care o cunoscusem până acum. 


Întâia mea excursiune la „Fruntea Moaşei”, respectiv pe Surul, am făcut-o singur. M-am dus 
până la Sebeşul de Sus, unde am luat contact cu pădurarul Stănilă, care mi-a indicat drumul pe 
care am să merg. Am plecat cam către amiazi din Sebeşul de Sus şi după un drum de cam o 
jumătate de oră, făcut singur, m-a ajuns din urmă cabanierul din „Fruntea Moaşei”, un ţăran 


descurcăreţ din Sebeşul de Sus, anume lon Popa, cu care am legat o strânsă prietenie. Cu el 
împreună am continuat drumul şi după vre-o două ceasuri am ajuns la casa de adăpost. Casa mi-a 
făcut o foarte bună impresie. Am rămas acolo, cam două ceasuri, am prânzit şi apoi am coborât la 
Sebeş. Seara eram în Sibiu. Excursiunea aceasta mi-a făcut mare plăcere, de aceea am repetat-o de 


mai multe ori. 


A doua oară am fost cu Maior şi cu fiul mai mare al profesorului Alexandru Pop, cu Alexandru 
Pop jun., care tocmai trecuse bacalaureatul. Eu am urcat destul de uşor, Maior şi Alexandru Pop 
s-au cam resimţit. Vremea admirabilă şi frumuseţea peisajului i-a reconfortat imediat. Am făcut 
diferite fotografii, unele foarte frumoase şi foarte reuşite. Cum în ziua precedentă ninsese, vârful 
Surului era acoperit cu zăpadă, dar la „Fruntea Moaşei” era un peisaj ca în miezul verii. Astfel 


fotografiile ne arată vârful Surului în zăpadă, iar noi pe iarba verde în frumoasa pajişte a casei de 
adăpost. După ce am prânzit, am coborât la Sebeşul de Sus şi de acolo cu automobilul la Sibiu. 


A treia excursiune la „Fruntea Moaşei” am făcut-o cu prietenul Alexandru Romalo, directorul 
general al „Daciei României”. Pe el îl duceam pentru întâia dată în această regiune, care i-a plăcut 
şi lui foarte mult, rămânând încântat şi de frumuseţea drumului şi a peisajului. 


A patra excursiune am făcut-o cu Ştefan Boier. Eram hotărâți, ca de la „Fruntea Moaşei” să 
urcăm până în vârful Surului. În acest scop am luat cu noi şi pe un băieţaş mai tânăr din Sebeşul 
de Sus, pe care ni-l recomandase pădurarul Stănilă. Am sosit spre seară la casa de adăpost, unde 
am fost primiţi foarte bine de cabanierul Popa, soţia lui şi o fiică a lui, rămânând peste noapte 
acolo. A doua zi dimineaţa am urcat la Surul. După un drum de 3-4 ceasuri am ajuns în punctul 
cel mai înalt al Surului: la punctul trigonometric. Aici Boier mi-a spus să facem nişte fotografii, 
luate acolo lângă semn, căci pe el nimenea nu-l va crede, că a ajuns până în vârful Surului dacă nu 
le face dovadă palpabilă cu fotografia. Am luat deci fotografii, am coborât la casa de adăpost şi de 
acolo după un scurt rast, am coborât la Sebeşul de Sus. De acolo la Sibiu. 


În sfârşit a cincea excursiune la „Fruntea Moaşei” am făcut-o cu preşedintele Turing Clubului, 
cu inginerul Alexandru Ştefănescu. Cum plecasem din Sebeşul de Jos spre seară, am ajuns la casa 
de adăpost noaptea târziu. Drumul a fost destul de greu, deoarece fiind primăvară, îngheţurile şi 
zăpada încă nu se duseseră de tot şi cum era întuneric a trebuit să mergem cu multă precauţiune, 
alunecând la tot pasul. Am dormit acolo. A doua zi cabanierul Popa ne-a făcut o zeamă de găină 
foarte bună şi după un ospăț destul de abundent am coborât la Sebeşul de Sus de unde pe 
Ştefănescu l-am dus la Tălmaciu, iar eu am venit la Sibiu. 


De munţii Sibiului am vorbit în amintirile mele despre neuitata mea Veturia. Din aceşti munţi 
am cunoscut foarte bine Păltinişul şi regiunea Cindrelului. La Păltiniş nu rămăsese nici un loc pe 
care să nu fi umblat şi pe care să nu-l cunoaştem mai bine ca orice. Aş putea spune, că prin 
munţii Păltinişului puteam merge cu ochii închişi. Onceştii, Muncelul, Bătrâna, Beşineu şi Rozeştii, 
Cioara, Armăsarul, Cotoreştii, Cheile Cibinului, Grosul Muerii, Santa şi toate celelalte înălţimi din 
aceşti munţi erau pentru noi excursiuni de toată ziua. Despre excursiunile făcute în societatea 
regretatei mele soţii, excursiuni mai mari, alpinisme cum au fost excursiunile de la Cindrelul, de 
la Râul-Sadului, de la Negovanul etc. am vorbit în sus amintitele mele Amintiri. 


După ce am pierdut pe Veturia, multă vreme nu m-am mai dus în aceste regiuni, pentru că, 
amintirile plăcute şi duioase nu mă lăsau să mai revăd locul în care petrecusem cele mai frumoase 
zile ale vieţii mele. Abia în 1938 la Crăciun, m-am dus din nou la Păltiniş. Eram însoţit de prietenul 
Octavian Soichiţia şi acolo am găsit o mulţime de cunoscuţi din Sibiu şi pe amicul Victor 


Bădulescu34. Cu aceşti doi prieteni am urcat la Onceşti pe o zăpadă foarte frumoasă şi într-o zi 
însorită (era prima zi de Crăciun) şi de acolo din vârful Onceştiului am avut una dintre cele mai 
neuitate privelişti de care se poate bucura un turist. Tot cu ei am urcat pe Bătrâna, pe Beşineu, pe 
Muncel şi pe locurile din apropiere, având aceeaşi privelişte încântătoare ca cea pe care mi-a dat-o 
întâia zi de Crăciun. Am rămas la Păltiniş mai bine de o săptămână. Coborând aproape seară de 
seară la vila mitropolitului unde se îngrijea Veta de menaj şi unde ne-am petrecut frumoase seri în 
societatea profesorului Marinescu, ginerele inginerului Balş de la Bucureşti. 


Am coborât la Sibiu foarte mulţumit şi reconfortat de acest sejur la Păltiniş, care m-a încurajat 
să mai fac uneori excursiuni în această regiune. Am fost de mai multe ori iarna şi în 2-3 veri din 
anii 1940-44. În 1944 când Păltinişul era administrat de Universitatea din Sibiu-Cluj, am poposit 
acolo în august 2-3 săptămâni. Cu acea ocaziune am făcut şi excursiuni mai mari, pe lângă cele 
obişnuite din apropiere şi pe care le-am enumerat mai sus. Menţionez în special o excursiune pe 

care am făcut-o la 12 august 1944 la Cindrelul. Am plecat o societate mai mare. Era cu mine 
profesorul Daniel de la Facultatea de Medicină din Cluj, un renumit turist. Tot asemenea 
conferenţiarul de la aceeaşi facultate dr. Gavrilă35 cu băiatul lui şi dl lonaşcu36, profesor la 
Facultatea de Drept şi administratorul Păltinişului împreună cu soţia sa, o foarte simpatică şi 
foarte bună turistă. Am pornit dimineaţa de la Păltiniş cu încă 2-3 studenţi universitari, care ni se 
ataşaseră nouă. Acolo am făcut o foarte frumoasă fotografie a întregului grup făcută de 
profesorul de geografie de la liceul din Sibiu, Zaharia, de asemenea un foarte bun turist şi care 
ne-a explicat împrejurimile Cindrelului de unde aveam o frumoasă vizibilitate până la Dugşi, Piatra 
Albă şi mai departe. De la pisc ne-am coborât la lac, unde doamna lonaşcu ne-a servit o masă 
foarte abundentă. Pe când eram la masă a început să se îngrămădească norii din toate părţile şi o 
ploaie groaznică ne-a surprins tocmai acolo. Am plecat grupuri, grupuri, ca să ajungem cât mai 
curând la Păltiniş. Eu eram cu profesorul Daniel şi cu doi studenţi universitari. Am ajuns după un 
marş-grăbit de 3-4 ceasuri, moţăit la Păltiniş. 

Hainele mi se udaseră până la piele. Ajuns acolo mi-am dat hainele la uscat, iar eu m-am 
aşezat în pat, după ce mi-am comandat o porţie de ceai fierbinte cu rom. Seara eram refăcut. Şi 
această excursiune nu mi-a lăsat decât numai amintirile plăcute pe care le-am avut în acea zi. 


O altă excursiune am făcut la Râul Sadului. Cu mine aveam câţiva studenţi de la universitate şi 
pe o tânără elevă de la liceul de fete din Sibiu. Nu o cunoşteam pe această elevă. Ştiam că o 
adusese cineva la plecarea noastră din Păltiniş şi ea s-a ataşat grupului nostru. După ce am ieşit 
din Păltiniş, ne-am împărţit în două echipe: una care a mers prin văi, cu scopul de a marca 
drumul, al cărui marcaj se cam ştersese. O a doua echipă condusă de mine, am ţinut pe creasta 
dealului. Am umblat foarte mult, vre-o 4-5 ceasuri, fără ca cele două echipe să ne fi întâlnit. Ştiam 

că suntem deasupra Râului Sadu, pe partea dreaptă a râului, iar echipa cealaltă era prin vale pe 
partea stângă a râului. M-am hotărât să nu mai continuăm drumul pe creste, ci să coborâm la Râul 
Sadului. Am luat direcţia înainte, prin păduri întâlnind în calea noastră tot felul de obstacole. Când 
eram pe la jumătatea coastei pe care o coboram am auzit deodată strigăte disperate de ajutor. 
Am grăbit pasul, repede spre locul de unde veneau aceste strigăte, şi am constatat, că eleva de 
care am amintit, se prăbuşise de pe o stâncă într-un gol de 1-2 metri. Zăcea întinsă la pământ cu 
faţa umplută de sâng, se înţelege că ne-am speriat. Dar cum aveam în mijlocul nostru doi doctori, 
pe dr. Popovici37 şi pe dr. Gavrilă de la Universitatea din Cluj, ei i-au dat primele ajutoare. Am 
transportat pe tânăra elevă până la marginea râului, am spălat-o, am pansat-o şi apoi eu m-am 
dus pe calea ferată industrială care străbătea pe acolo până la cel mai apropiat canton, de unde 
am telefonat să ni se trimită o platformă, pentru a transporta pe accidentata noastră. Cu drezina 
şi pe platforma cerută, care a sosit fără întârziere, am transportat pe tânăra elevă la Tălmaciu, la 
„Românofir”, unde de asemenea am telefonat să se îngrijească a o trimite la Sibiu. Notez că la 
„Românofir” eram cunoscut, aşa încât prietenii mei de acolo, inginerul A. Ştefănescu şi directorul 
Baldovin s-au îngrijit de eleva noastră. l-au dat primele ajutoare şi au expediat-o imediat cu o 
maşină la Sibiu, la clinica profesorului chirurg Alexandru Pop. Seara când ne-am reîntors la 
Păltiniş, am putut afla cine era domnişoara accidentată. Era fiica directorului Elekeş de la Uzina 
Electrică din Sibiu, ai cărei părinţi veniseră să-mi mulţumească de asistenţa şi îngrijirea ce o 
dădusem fiicei lor. Ei mi-au mai spus şi vestea îmbucurătoare, că prof. Alexandru Pop, de la 
Clinica din Sibiu, i-a făcut intervenţiile necesare şi că copila nu va rămânea cu nici o urmă din 
acest neplăcut accident. 


Mai târziu am coborât de la Păltiniş, am văzut pe această domnişoară şi în adevăr nu se 
cunoştea nimic, nici o urmă de accidentul suferit. Am amintit această întâmplare pentru că în 

îndelungata mea practică de turist şi alpinist, acesta a fost singurul caz de accident mai grav, la 
care mi s-a întâmplat să asist. 


Să trecem acum la excursiunile mele din Valea Sâmbetei. Una dintre cele mai frumoase văi din 
întreaga regiune a Carpaţilor. Obişnuiam să mă duc la mânăstirea de la Sâmbăta de Sus38, ctitoria 
lui Brâncoveanu, pe care o restaurase mitropolitul Bălan39. Acolo îşi făcuse pentrul dânsul o 
reşedinţă de vară şi o alta pentru călugări, toţi absolvenţi de universităţi, care avea să fie chiagul 
unei mari tipografii de cărţi bisericeşti. Eram mai totdeauna găzduit la Casa de vară a 
mitropolitului. Împrejurimea era de o rară frumuseţe. Mânăstirea era la poalele munţilor, iar în 
jurul ei se făcuseră câteva lacuri artificiale cu apă canalizată din râul Sâmbetei. În jurul mânăstirii 
şi caselor, făcuse o frumoasă plantație de pomi fructiferi, cu o grădină de flori, flori de munte din 
regiune. De acolo de la mânăstire făceam excursiuni în sus pe valea Sâmbetei, până la casa de 


adăpost a Karpathenverein-ului. Era o excursiune nu tocmai uşoară, însă foarte încântătoare. 
Peisajul era de o rară frumuseţe. Mergeai încontinuu pe marginea văii, prin care curgea o apă 
abundentă cu cascade la tot pasul. Întâia mea excursiune pe valea Sâmbetei, am făcut-o cu 
Valeruţa Stoichiţia şi cu Muşlea40 de la Cluj, director general la Biblioteca Universităţii. A fost o 
excursiune foarte reuşită, pe o vreme admirabilă, iar la casa de adăpost am fost primiţi cu multă 
prietenie. După un popas de 2-3 ceasuri, ne-am înapoiat la mânăstire. 


A doua excursiune la Valea Sâmbetei am făcut-o într-o vară, în luna lui august, prin 1937 sau 
1938. Ajunsesem la mânăstire însoţit de doamna şi domnul Motaşţ!. Am fost găzduiţi la vila 
mitropolitului, unde am cinat, iar a doua zi dis de dimineaţă am plecat singur pe vale în sus, la 
casa de adăpost. Cunoşteam drumul. L-am făcut fără greutate. La amiazi eram înapoi. Mi-am 
îmbrăcat costumul de baie şi m-am dus cu inginerul Motaş să fac o baie în lac. Acolo a ieşit în 

întâmpinarea noastră advocatul Dănilă Vass42 de la Făgăraş, un vechi şi bun prieten, care de 
asemenea era cu familia la mânăstire. El era oaspele unor diplomaţi de la Bucureşti, care repre- 
zentau state din sudul Americii şi care veniseră să petreacă câteva zile în această admirabilă 
regiune. Îşi întinseseră corturi americane, care le ofereau tot confortul posibil. În aceste corturi se 
adăposteau ei, prietenii şi cunoscuţii lor. Ne-am dus de i-am vizitat. Ne-au primit foarte amabil, şi 
am legat o strânsă prietenie cu ministrul Argentinei, Almagia, un bărbat foarte simpatic pe care 
l-am întâlnit adeseori la Bucureşti, dar care după reântoarcerea lui în patrie curând am auzit că a 
răposat. Familia Vasu şi cu mine ne-am dus la vila mitropolitului şi am luat masa cu dl şi dna 
Motaş. A fost o zi foarte agreabilă şi plăcută, din care am păstrat ca suvenire câteva fotografii 
foarte reuşite. Am mai dus cu noi şi prietenia pentru Almagia şi familia Motaş, precum şi cea a 
familiei Vasu, pe care le-am păstrat cu drag mulţi ani de-a rândul, până ce unii dintre noi, Vasu şi 
Almagia au dispărut din lumea aceasta. Prietenia cu familia Vasu am păstrat-o şi după aceea şi o 
mai păstrez şi astăzi. 

A treia excursiune, am făcut-o într-o toamnă târzie, dar pe o vreme foarte agreabilă. Am fost 
singur. La casa de adăpost eram deja cunoscut şi intrând în vorbă cu cabanierul mi-a arătat că deja 
se pregătise pentru iarnă, în care urma să rămână singur, deoarece zăpezile sunt aşa de mari, încât 
excursioniştii nu mai pot răzbate până la casă. De acolo, având vreme suficientă, am apucat pe 
muchia Drăguşului şi după o cale de câteva ceasuri am coborât în Drăguş şi de acolo am venit la 
mânăstire. 


Munţii Sebeşului, i-am cunoscut întâia dată în 1923, când împreună cu familia mea am 
petrecut la casa păcurarului din Prigoana, toată vara. 


De la „Prigoana” am făcut dese excursiuni la „Prisaca”, unde întreprinzătorul loan Moga, care 
plutea lemne pe râul Sebeşului îşi avea depozitul său de lemne pentru muncitori. Calea până la 
„Prisaca” era frumoasă şi uşoară şi o făceam aproape zilnic. Foarte adeseori coboram „Gura 
Prigoanei” şi de acolo făceam excursiuni la Oaşa, cu râul de munte numit „Valea Frumoasă”. În 
drumul acesta făceam adeseori baie şi pescuiam păstrăvi. Îmi amintesc, că odată fiind la baie cu 
neuitata mea Veturia, iar mai în sus de noi se scălda Nelu, care a prins cu mâna două exemplare 
de peşte foarte frumoase. Regiunea Oaşa era foarte atrăgătoare şi mergeam foarte des în 
excursiune acolo. Dar de la „Prigoane”, am făcut şi o excursiune alpină la lacul Surian şi în Vârful 
lui Pătru. Am făcut-o într-o societate mare cu mult tineret, excursiune a cărei pregătire s-a făcut 
cu două zile mai înainte. Au adunat şele de pe la stânele din apropiere şi au adus cai dintre cei 
lăsaţi de oameni de primăvara până toamna. În presara excursiunii caii au fost adunaţi şi închişi 
într-un ocol. Cineva însă peste noapte le-a dat drumul şi dimineaţa tinerii care îi aduseseră n-au 
mai avut de unde să-i ia. Au plecat pe repezeală şi au adus alţi cai, aşa că abia către ora 10 am 
putut pleca. Eu cu Veturia am făcut excursiunea pe jos, excursiune care a durat toată ziua şi din 
care ne-am reântors cu cele mai frumoase impresiuni. În Valea Oaşei, am mai fost şi după aceea, 
de mai multe ori. Acolo aveam un prieten, care petrecea vara în această minunată regiune şi pe 
care îl cercetam la toată ocazia. Era Anghel Bena, casierul de la Banca „Albina”, cu soţia sa. 
Amândoi bucuroşi de oaspeţi şi de prieteni, ne primeau cu mare plăcere. Ultima noastră 
excursiune în Valea Oaşei, am făcut-o cu Maior şi cu Pica la Paştile anului 1940. Am fost oaspeţii 
familiei leronim Stoichiţia şi am petrecut câteva zile în modul cel mai plăcut. leşeam la pescuit cu 
toată familia şi se prindeau zilnic câte 2-300 de păstrăvi. Acolo a învăţat Pica să pescuiască cu 
undiţa. Cu prilejul acestei vizite la familia Stoichiţia am mai găsit acolo pe încă un prieten, pe 
inginerul Aurel Comşa. Tot acolo am cunoscut şi pe un alt inginer, lanoşi, cu care eu am făcut mai 
multe excursiuni. Cu lanoşi am urcat în ziua întâi de Paşti pe Oaşa Mare, o regiune foarte 

frumoasă, era cam rece, dar soarele strălucea din plin. La un moment dat pe când poposeam 
într-o poiană, am văzut ieşind din pădure mai multe căprioare, care s-au oprit la marginea poienii, 
având aerul că se uită la noi. Am stat nemişcaţi admirând profilul acestor animale frumoase şi 
încântătoare. Dar pe cât de frumoase erau ele la vedere, pe atât de antipatice erau sbieretele lor. 
Tot în societatea lui lanoşi şi a lui Comşa, am ieşit într-o dimineaţă la vânătoare de cocoşi de 
munte. Pica voia cu orice preţ să împuşte unul să şi-l ducă acasă ca trofeu. Deşi ne-am dus de cu 
noapte şi ea fiind în societatea lui lanoşi, a stat la pândă mai multe ceasuri, n-a avut noroc să-şi 
împlinească dorinţa. De la Oaşa ne-am întors a 4-a zi de Paşti, pe o vreme urâtă şi ploioasă. Am 
venit eu pe jos, Pica într-o căruţă şi inginerul Comşa pescuind până la Tău. Acolo ne-a aşteptat o 
maşină cu care am venit la Sebeş şi de la Sebeş la Sibiu. Din păstrăvii prinşi de Comşa, am aranjat 
la „Împăratul Romanilor” o cină splendidă, la care am invitat şi câţiva prieteni pe care-i găsisem 
acolo în restaurant. 

Aceasta a fost ultima noastră excursiune în munţii Sebeşului. Am făcut multe fotografii, pe 
care le păstrăm şi astăzi în colecţia noastră de fotografii. 


În afară de munţii Sibiului, Sebeşului şi Făgăraşului, am cunoscut şi munţii din Secuime. Întâia 
oară am fost în Secuime în anul 1941. Am plecat de la Braşov cu colonelul Micu, Octavian 
Stoichiţia, la Slănicul Moldovei, unde colonelul Micu îşi avea casa de vânătoare. Am mers peste 
Breţcu, Oituz, Oneşti, Tg. Ocna la Slănic. Am fost foarte bine primiţi de amfitrionul nostru şi am 
cutreierat cu el câteva zile aproape întreg terenul de vânat pe care- avea acolo. Într-una din zile 
am profitat de această ocazie şi am făcut o excursiune pe Şandrul Mare. Eram numai eu şi un 
tânăr secui, pe care mi-l designase ca acompaniator. Timpul fiind ploios şi urât n-am urcat până în 
vârful Şandrului Mare, ci numai cam până la jumătatea lui. 

Şandrul Mare l-am urcat însă în vara anului 1946, pe când mă găseam la băile de la Slănicul 
Moldovei. Eram încartiruit într-o casă a Băncii Naţionale cu o mulţime de funcţionari şi funcţionare 
ale acestei instituţii. Toată vara cât am stat acolo făceam zilnic excursiuni cu grupurile de 
funcţionari şi funcţionare de ale Băncii. În asemenea societate am urcat şi Şandrul Mare. Cea mai 
mare înălţime din munţii Secuimii. A fost o excursiune frumoasă, destul de grea, dar plăcută în 
societatea de tineri şi tinere cu care mă găseam. Am făcut excursiuni şi în alte părţi, aşa că pot 
spune, că n-a rămas ţinut în apropierea Slănicului pe care să nu-l fi umblat. 


În munţii Secuimii, am vizitat o regiune şi mai încântătoare, aceea a lacului Sfânta Ana. L-am 
văzut de mai multe ori. Întâia dată am fost la lacul Sfânta Ana cu Veturia şi cu Pica. Am urcat din 
Bicsad direct la lac, un lac foarte frumos, cercetat de lume multă, unde am poposit un ceas-două 
şi apoi am trecut dealul şi am coborât la Tuşnad. Amintirea plăcută ce mi-a lăsat-o această 
excursiune m-a făcut să mai aranjez o asemenea excursiune cu funcţionarii şi funcţionarele de la 


Slănicul Moldovei. Eu am plecat cu două zile mai înainte pentru a pregăti această excursiune. Am 
trecut peste Palanca şi Ghimeş coborând la Miercurea Ciuc. Acolo am aranjat ca excursioniştii care 
aveau să vină peste două zile, să poată fi bine primiţi, şi bine găzduiţi. Într-o sâmbătă seara, 
m-am întors cu Pica la Miercurea Ciucului, unde directorul sediului de acolo era tânărul, dar 
vechiul meu prieten de excursiuni, Ilon Bădiţoiu. Acolo au sosit şi funcţionarii băncii cu un camion. 
Seara am luat cina împreună într-un restaurant de acolo, o cină foarte bună, după care s-a încins o 
petrecere care a durat toată noaptea. Unii ne-am dus mai devreme şi ne-am putut odihni ceva 
până dimineaţa. Dimineaţa am plecat la Tuşnad şi de acolo urcând dealul am trecut la lacul Sfânta 
Ana. Vremea era cam posomorâtă, dar dispoziţia tovarăşilor şi tovarăşelor mele era foarte bună. 
De acolo, după un dejun frugal, am coborât cu toţii la Bicsad, unde ne-am despărţit, eu luând 
drumul Braşovului, iar funcţionarii şi funcţionarele băncii reîntorcându-se peste Miercurea 

Ciucului, la Slănicul Moldovei. Am păstrat cele mai frumoase amintiri despre această excursiune şi 
o fotografie foarte reuşită a întregului grup de excursionişti. 


În îndelungata mea activitate turistică am străbătut cu deosebire Carpaţii de pe versantul 
ardelenesc. Nu fusesem niciodată pe versantul sudic, cel al Vechiului Regat. Din această parte de 
munţi nu cunoşteam mai nimic. La insistenţele prietenilor mei turişti de la Bucureşti, care mă tot 
tachinau că nu cunosc cel puţin Bucegii, m-am hotărât să fac câteva excursiuni în acest masiv. Am 
plecat odată cu Gheorghe Comşa, luând trenul de la Braşov la Buşteni şi de acolo luând drumul 
prin Coştila, voiam să urcăm la „Omul”, adică la piscul cel mai înalt din acest masiv. După o cale 
de vre-o 4-5 ceasuri, Comşa deşi mai fusese în Bucegi şi-a pierdut orientarea, şi ne-am pomenit la 
casa de la Gura Dihamului. Aici am poposit puţin şi apoi, ca totuşi să nu rămână măcar o parte 
din Bucegi necunoscută, am luat-o în sus spre Diham şi am urcat la Casa Schiorilor, unde am găsit 
cabanier pe Roth, ginerele lui Mack de la Bâlea. Mi-a plăcut foarte mult peisajul şi aşezarea casei, 
cum şi întreagă gospodăria, pe care cabanierii o aveau aici. Spre seară am plecat din nou la 
Gura-Dihamului şi de acolo pe şosea vre-o 4-5 km până la Buşteni. La Buşteni am luat autobusul şi 
am venit la Braşov. 


Era prima mea încercare de a cunoaşte Bucegii. N-a prea reuşit, dar în gândul meu voiam să o 
încerc încă odată. Şi, în adevăr, prin 1938 sau 1939, am plecat într-o excursiune pe Bucegi cu 
Alexandru Ştefănescu preşedintele Turing-Clubului şi cu colegul Victor Bădulescu. Ne-am dus cu 
maşina până la „stâna regală” şi de acolo am început ascensiunea. Am urcat pe Piatra Arsă, până 
la o altitudine de 2.000 m şi de acolo am continuat drumul pe plaiu până la Peştera. În drum 
ne-am abătut pe la cabana „Voievodul Mihai”, am poposit puţin. Întreaga această acţiune de la 
„stâna regală” şi până la Peştera a durat vreo 4-5 ore. Am ajuns acolo pe la ora 3 după masa. Casa 
Turing-Clubului arsese, şi turiştii erau găzduiţi pe la case particulare. Ne-am găsit şi noi, eu şi 
Bădulescu, un adăpost într-o mansardă, după cele ce ne-am dus de am vizitat, foarte interesante, 

şi apoi trecând lalomiţa am luat-o pe Padina în jos până la Cheile lalomicioarei. Era o excursiune 
care deşi obosit totuşi m-a recompensat cu frumuseţile ei. După ce ne-am întors la Peştera, am 
luat cina şi ne-am retras să ne odihnim. A doua zi dis de dimineaţă pe la orele 3-4 am plecat cu 
Bădulescu şi inginerul Evolceanu să facem o excursiune la „Omul”. Am urcat prin Obârşia şi după 
un drum de 3-4 ceasuri, am putut vedea piscul cel mai înalt din Bucegi: „Omul”, cu o altitudine de 
2.004 m“. Aici am găsit şi o casă de adăpost, o casă mică şi cu puţin confort, strâns legată cu 
funii de sârmă de stâncile de pe „Omul”, pentru a putea rezista împotriva vântului şi furtunii. 
După un popas de 2-3 ceasuri, am coborât la „Babele”. De acolo ne-am dus la Crucea de pe 
Caraiman, am revenit iar în drumul nostru şi am coborât la Piatra Arsă, unde am întâlnit pe 
inginerul Alexandru Ştefănescu care venea direct de la Peştera. Impreună am coborât la „stâna 


regală” şi de acolo prin Sinaia la Bucureşti. Astfel în prima mea excursiune pe Bucegi, am avut 
ocazie să văd aproape întreg masivul acesta de munţi. Nu pot spune cât de mult mi-a plăcut, deşi 


circulaţia pe el este foarte frecventă. M-am hotărât să mai vin şi de altă dată în acest masiv. 
Ocazia mi-a fost dată la inaugurarea Casei de adăpost a Turing-Clubului de la Peştera. Am plecat 
singur din Bucureşti. M-am oprit la Sinaia şi dormind la familia Motaş, a doua zi dimineaţa am 
plecat cu inginerul Motaş, care se ducea la Braşov. Voia să mă ducă până la „stâna regală”, dar 
drumul ne-a fost închis şi n-am putut ajunge decât numai până la bifurcația care duce la noul 
hotel al Eforiei, situat la o altitudine de 1.400 m. Acolo m-am despărţit de Motaş şi am pornit 
singur mai departe. Voind să cunosc şi alte regiuni ale Bucegilor, m-am dus la cota 1.400 a noului 
hotel şi de acolo am urcat la Vârful cu Dor. Aici am găsit o cabană foarte bine organizată, a 
Karpathenverein-ului. Am luat un ceai şi mi-am continuat drumul către „Furnica” şi de acolo la 
„Cabana Voievodului”. Drumul de aici înainte-mi era cunoscut. Am coborât la Peştera, unde era 
foarte multă lume adunată, a doua zi având a se face inaugurarea noii Case de adăpost. Noua 
casă era un adevărat palat, cu subsol şi două etaje, cu lumină electrică şi cu apă curgătoare, caldă 

şi rece. Am dormit într-un dormitor comun, până a doua zi dimineaţa, când am asistat la sfeştania 
bisericească şi la inaugurarea casei. După aceea a urmat un prânz comun, la care însă n-am rămas 
decât foarte puţin, grăbeam să ajung cât mai curând acasă. Începuse o vreme grea, cu ploaie şi 
zăpadă, dar eu găsindu-mi doi tovarăşi de călătorie, pe generalul Alex. Manolescu44 şi pe o 
doamnă foarte bună turistă, am plecat cu ei. Tot drumul ne-a plouat şi când am ajuns la „stâna 
regală” eram ud leoarcă. De la „stâna regală” a trebuit să mergem pe jos, circulaţia de automobile 
fiind interzisă. În Sinaia m-am dus la un hotel, mi-am schimbat îmbrăcămintea şi cu automobilul 
generalului Manolescu am plecat spre Bucureşti. În drum ne-am oprit la Breaza de am vizitat pe 
fratele generalului, pe artistul Ilon Manolescu45, care era primar în comună şi care m-a primit cu 
multă bucurie şi mare plăcere. Am rămas acolo vre-o 2-3 ceasuri şi apoi ne-am întors mulţumiţi şi 
fericiţi la Bucureşti. 


Puteam spune că cunosc aproape întreg masivul din Bucegi, cu toate acestea, am mai făcut 


excursiuni în acest masiv. Într-o primăvară de Rusalii, când tot Bucegiul era împodobit cu bujori 
de munte, am făcut o excursiune cu inginerul Lipăneanu şi Năcescu, cu doamna Năcescu şi fiica 
sa şi alţii. Ne-am dus la Peştera, iar a doua zi dimineaţa am urcat la „Babele” şi de acolo am 
coborât prin Valea Cerbului la Diham, la Casa Băncii Naţionale. O altă excursiune făcută în Bucegi 
a fost în compania funcţionarului Olteanu de la B.N.R., Victor Rădulescu şi o nepoată a lui, dra 
Mioara Chiriţescu. Şi de data aceasta ne-am dus la Peştera. De acolo am urcat la „Babele”, şi am 
coborât tot pe Valea Cerbului la Diham. 


Într-aceea B.N.R.-ul făcuse casa de adăpost de la Diham, unde obişnuiam să merg cu băieţi şi 
fete de la B.N.R., aproape în fiecare duminecă. De la Diham, făceam dese excursiuni în diferite 
puncte ale Bucegilor. De acolo mai des mergeam la casa de adăpost de la Mălăeşti. Era o 
excursiune cam de două ceasuri la dus şi alte două ceasuri la întors. Drumul ducea prin „Poiana 
lui Deuber”, o poiană totdeauna în plin soare şi cu minunate privelişti în toate părţile. Acolo am 

făcut fotografii foarte frumoase cu tovarăşii mei de excursiune, băieţi şi fete. Din „Poiana Deuber”, 
duce un drum la Mălăeşti şi altul urcă la Bucegi. În ziua de 14 septembrie 1945 am făcut o 
excursiune prin „Poiana Deuber”, la „Omul”. Urcuşul a fost destul de greu, cu toate acestea după 
vre-o 4-5 ceasuri eram la cabana de pe „Omul”. De acolo am coborât pe un alt drum, direct la 
Mălăeşti, şi de la Mălăeşti pe drumul cunoscut la Casa Băncii din Diham. A fost o frumoasă 
excursiune, în care am avut tovarăşi pe Stănciulescu şi loniţă de la B.N.R., precum şi pe inginerul 
Oprişan cu soţia sa, studentă în medicină, de asemenea din serviciul Băncii. Pentru mine această 
excursiune a fost totodată una din acele excursiuni, care obişnuiam să le fac la aniversarea 
naşterii mele: Ziua Crucii sau 14 septembrie. 


Nu voi mai înşira toate excursiunile pe care le-am făcut în Bucegi, nu voi mai aminti nici de 
zilele bune şi senine, pe care le-am petrecut la Casa Băncii din Diham şi nu mă voi opri nici la 
inaugurarea acestei case, când am avut o serbare foarte frumoasă şi neuitată. Voi spune ceva însă 
cu privire la ziua de 14 septembrie, Ziua înălţării Sfintei Cruci. Am spus mai sus, că aceasta este 
ziua mea de naştere. În timpul din urmă am obişnuit ca această zi să o petrec în piscurile cele mai 
înalte din Carpaţi. Astfel în 1939 am petrecut această zi în Vârful Negoiului. Am avut o zi 
splendidă şi de adâncă reculegere sufletească. În anul următor am avut ca tovarăşi de drum pe 
Valeruţa Stoichiţia şi pe doi paznici de pădure, pe care îi luasem cu noi pentru că nu cunoşteam 
prea bine drumul. Am plecat de la Arpaşul de Jos, de la dr. Moldovan la Arpaşu de Sus, la 
ospitaliera casă a lui Lucki bacsi. Acolo am fost primiţi foarte bine şi după o cafea luată împreună 
am plecat imediat să ajungem la casa de vânătoare de la Boldan, unde intenţionam să petrecem 
peste noapte. Vremea însă se schimbase, începuse să plouă. Când am ajuns la Boldan, era seara 
târziu şi ploua de-a binelea. Vremea încă se răcise, de aproape tremurai de frig. Cu toate acestea, 
am aprins un foc în aer liber, am fript nişte carne ce adusesem cu noi, am făcut foc în sobele din 
casa de vânătoare şi am încercat să ne odihnim. Dar n-a prea mers. Cum se stingea focul, cum se 

răcea în casă de nu puteai dormi. Afară de aceea a trebuit să dormim pe nişte priciuri nefiind 
acolo alt aşternut. Dimineaţa ploaia continua cu şi mai multă înverşunare. Noi totuşi am pornit pe 
creasta munţilor spre Podragu. Vântul bătea cu aşa furie că adeseori trebuia să ne culcăm jos ca 
să nu ne doboare. Ceaţa şi negura erau aşa de dese, că nu puteai vedea la 2-3 paşi. Nu ştiu cum 
am mers, dar ştiu că am trecut cu mare greutate prin aşa-numitele „Custuri”. De acolo de la 
„Custuri” am coborât la Podragu, dar mărturisesc, că din cauza ceţii şi negurii n-am văzut mai 
nimic din lac şi din împrejurimi. Ne-am adăpostit sub o stâncă, eu mi-am schimbat cămaşa şi am 
desfăcut merinzile să ne potolim foamea. Frigul era aşa de mare că-mi îngheţaseră mâinile, încât 
abia am putut deschide briceagul, ca să-l folosesc la masă. Am stat puţin acolo şi am plecat 
înapoi. Am luat un alt drum. N-am mai luat-o pe creste, ci pe vale, pe la nişte stâni. 


Vremea s-a mai îndreptat şi am ajuns la Arpaşul de Sus, când am luat o căruţă şi m-am dus la 
Arpaşul de Jos, de unde cu autobuzul am plecat la Sibiu. Notez, că pe drumul dintre cele două 
Arpaşe ploaia ne-a bătut cu furie aşa încât nu mai rămăsese nimic neudat pe pielea noastră. În 
1941 ziua de 14 septembrie am petrecut-o la Bâlea. Eram în societatea mai multor prieteni, cărora 
fireşte nu le-am divulgat că excursiunea era făcută pentru aniversarea naşterii mele. În 1943 am 
fost din nou la Postăvarul cu ocazia acestei zile. Nu era o excursiune care să mă fi mulţumit, căci 
mi se părea prea mică şi prea uşoară pentru o zi de aniversare. Împrejurările însă nu mi-au 
îngăduit să fac excursiune mai mare. În 1944 am fost la Cindrelul, în munţii Sibiului cu profesorii 
Daniello, lonaşcu şi Gavrilă de la Universitatea din Cluj, cu soţia lui lonaşcu şi cu câţiva studenţi şi 
studente de la Universitate. Ne-am dus pe o vreme foarte frumoasă dar pe când luam masa s-au 
adunat norii din toate părţile şi a început o ploaie foarte violentă. Eu cu Daniello şi cu un student 
de al lui am fost primul care am coborât. Când am ajuns în Păltiniş, hainele de pe mine se puteau 
stoarce. M-am urcat repede în pat, mi-am comandat nişte ceaiuri fierbinţi cu rom, şi seara eram 
complet refăcut. De la această excursiune păstrez în colecţia mea o frumoasă fotografie de grup. 

În 1945 am fost cum am spus mai sus, la „Omul”, coborând la Mălăeşti şi de acolo la casa 
B.N.R.-ului de pe Diham. În 1946 am făcut o excursiune la Podragu cu tineri prieteni de la B.N.R. 
Menţionez aici pe Stănciulescu, pe Gheorghe Şerban, pe Dumitriu şi pe Vasiliu. Eu i-am condus de 
la Bucureşti la Arpaşul de Sus, la Lucki bacsi. Au rămas încântați şi de aşezarea pitorească a casei 
lui Lucki bacsi, dar şi de primirea călduroasă şi prietenească ce ne-a făcut. A doua zi dimineaţa pe 
la ora 6 am plecat. Am urcat la Boldan şi de acolo pe Creste la Podragu. Vremea era foarte bună şi 
frumoasă. Am savurat drumul acesta din plin. Pe la ora 12 am ajuns la lac. Notez că de la plecarea 
noastră din Arpaş până la sosirea la Podragu n-am făcut nici un rast. La Podragu am stat trei 
ceasuri folosind acest timp pentru a alege locul pe care urma să se construiască o casă de 
adăpost din partea Băncii Naţionale. Era necesară această casă, deoarece de la Bâlea până la 
Breaza nu mai exista nici un adăpost, iar drumul este mai lung de o zi. Casa de la Podragu e 
menită să fie un adăpost pentru toţi turiştii care străbat creasta Carpaţilor de la Bâlea la Făgăraş. 
La ora 3 după prânz am plecat înapoi la Arpaşul de Sus, unde am ajuns după 6 ceasuri de mers. 
Acolo ne aştepta o cină cu adevărat împărătească. A doua zi dimineaţa ne-am întors prin Sâmbăta 
de Sus la Bucureşti. Aceasta a fost ultima excursiune pe care am făcut-o cu prilejul zilei mele de 
naştere. Împlineam atunci vârsta de 70 de ani. 


În anul următor 1947, am fost cu Pica la Păltiniş pe două săptămâni. Am făcut excursiuni 
frumoase, dar mai mult singur, deoarece între oaspeţii de la Păltiniş abia se găseau unii care să se 
încumeteze a face excursiuni mai mari. Aceasta şi din cauza că munţii erau cutreieraţi de soldaţi 
rătăciţi de care lumii turistice îi era frică. 


Nenorocul a vrut ca întors de la Păltiniş şi luând autobuzul de la Sibiu spre Braşov, autobuzul 
să se răstoarne şi eu să fiu lovit atât de crunt la şira spinării, încât de atunci nu mai sunt ceea ce 
puteam fi în materie de excursiuni. Pentru mine aceasta este mare durere. Fiind deprins cu 
excursiunile şi obişnuit să petrec cât mai mult timp în natură, mărturisesc că azi, când mă văd 

legat mai mult de pat, simt în mine o mare mâhnire şi durere. Dar se vede că aşa mi-a fost 
destinul şi din calea destinului nimeni nu se poate da în lături. Aştept cu resemnare zilele crude 
ce o să mai urmeze. 


În legătură cu excursiunile şi turismul meu în străinătate, îmi amintesc aici, că am umblat mult 
şi am cunoscut foarte bine ţinutul Karlsbad-ului şi al Gastein-ului. La Karlsbad pe distanţă de zeci 
de kilometri nu-mi rămăsese nici un colţişor necunoscut. Duminica când nu se putea lua baie, 
făceam excursiuni ce ţineau de dimineaţă până seara. Pe distanţe mari înconjuram tot ţinutul 
Karlsbad-ului. Plecam de la Dreikreutzberg la Stefaniewarte, de acolo la Veissberg, unde era la 
apropiere aeroportul şi unde uneori luam masa de prânz. Alteori, după un mic popas la 
Veissberg, plecam la Pirkenhammer, unde erau terase foarte frumoase şi unde de regulă luam 
masa de prânz. De la Pirkenhammer urcam la Aberg unde luam cafeaua şi după aceea 
înconjurând ieşirea în partea de apus a Karslbad-ului, iar seara târziu puteam fi acasă. De la 


Karlsbad am făcut şi excursiuni mai mari spre hotarul Saxoniei. Astfel într-o primăvară am fost la 
Keilberg, un munte la hotarul Cehoslovaciei cu Saxonia. Acolo este un turn cu o privelişte foarte 
frumoasă. Îmi amintesc că am făcut acest drum cu Veturia şi cu dr. Marius Sturza. În vreme ce 
tineretul ce ne însoțea a rămas în Gottesgaben într-un restaurant unde au petrecut până la 
întoarcerea noastră (această localitate era cea mai înaltă în vechea Austrie). 


Tot de la Karlsbad făceam dese excursiuni la Giesnebel, la vestitele izvoare de ape minerale şi 
în alte părţi. 

Tot aşa de mult am umblat şi în împrejurimile Gastein-ului. Aici natura era mult mai sălbatică 
şi mai impresionantă ca la Karlsbad. Drumul îl făceam de unul singur, deoarece mai niciodată nu 
mi-am găsit prieteni şi cunoscuţi care să fi îndrăgit excursiunile mele. Aici în excursiunile mele 
vedeam foarte multe căprioare şi cerbi pe vârful dealurilor pe care le umblam. 

NOTE 
. Negoiul este al doilea vârf ca înălţime din Carpaţii României, altitudinea sa fiind de 2535 m. 
. Virful Cindrelul are după date mai noi 2244 m. 


. Mehedinţi Simion (1869-1962), geograf, profesor universitar (1908), academician (1915). Parlamentar în repetate 
rânduri, ministru (5 martie- 24 octombrie 1918) al Instrucțiunii Publice şi Cultelor. Autor de manuale, studii 
geografice, lucrări de popularizare; director al revistei „Convorbiri literare” şi al ziarului „Dumineca poporului”. 


. Bogrea Vasile (1881-1926), filolog clasic, profesor universitar de limba latină, membru corespondent al Academiei 
Române. Autor a numeroase articole, studii şi articole în ziarele „Neamul românesc”, „Conştiinţa românească”, 
„Ramuri”, „Societatea de mâine” etc. Bun prieten al fraţilor Lapedatu. 


. Titeica Gheorghe (1873-1939), matematician cu lucrări de pionierat, profesor universitar de geometrie analitică (din 
1900), academician (1913), preşedinte al Societăţii Române de Ştiinţe. Membru fondator al „Gazetei matematice” şi 
al revistei „Natura”. Autor al unei opere impresionante, a publicat studii, articole, manuale, culegeri de probleme. 


. Bărbat Virgil I. (1879-1931), sociolog, profesor universitar la Cluj, organizator şi preşedinte al Extensiunii 
Universitare. A fost susţinut şi încurajat constant de fraţii Lapedatu. 


. Gusti Dimitrie (1880-1955), sociolog, filosof şi estetician. Profesor universitar (din 1910) la laşi şi Bucureşti; 
academician, fondatorul Şcolii Sociologice de la Bucureşti. A fondat Societatea pentru Studiul Sociologic (1918), 
transformată în Institutul Social Român (1921). A înfiinţat şi condus Consiliul Naţional de Cercetări Ştiinţifice 
(1947-1948). Preşedinte al Consiliului Suprem al Corporaţiei şi al Monopolurilor de stat (CAM); fondator al Muzeului 
Satului; din 1934 director al Fundaţiei Culturale Regale „Principele Carol”; organizator al cercetărilor sociologice de 
teren. A condus revistele „Arhiva pentru ştiinţă şi reformă socială” şi „Sociologia românească”. Senator (1932) şi 
ministru din partea Partidului Naţional Ţărănesc (1932-1933). A coordonat lucrarea £ncic/opedia României 
(1938-1943). A fost preşedinte al Academiei Române (1945-1947). Autor a numeroase studii, lucrări monografice şi 
de sinteză, care au promovat sociologia românească în rîndul ştiinţelor de mare utilitate socială. 


. Probabil este vorba despre Preda Gheorghe (n.1879), medic, inspector general sanitar. Autor a numeroase articole, 
studii medicale, lucrări de popularizare, note de călătorie. Şef al departamentului Sibiu al ASTREI. Apropiat de 
societatea intelectuală sibiană. 

9. Vezi cap. Il, nota 4. 

10. Rusu Octavian (+1939), jurist, avocat al Băncii „Albina”. 

11. Borcia Emil (n.1870), economist cu studii la Viena, a funcţionat la Banca „Albina” din Sibiu. A publicat articole 
economice sub pseudonimul Haralamb Călămăr în „Revista economică” iar lucrări umoristice în presa cotidiană din 
Transilvania. 


12. Proca George (1861-1942), profesor de teologie la Arad şi la Seminarul arhiediecezan din Sibiu. Protopop de 
Miercurea, iar din 1902 secretar consistorial la Sibiu. A colaborat la „Biserica şi şcoala” şi la alte reviste cu articole, 
predici etc. 

13. Maximilian (1832-1 867), frate cu Franz Joseph de Habsburg, devine rege al Mexicului în urma cuceririi acestuia de 
către trupele franceze (1862-1863), acceptînd coroana în 1864. Moare în iunie 1867, executat de către trupele lui 
Benito Juárez. 


14. Franz Ferdinand de Habsburg, arhiduce, moştenitor al_ tronului, asasinat la Sarajevo în Bosnia, la 15/28 iunie 
1914, împreună cu soţia sa ducesa de Hohenberg, de către un tânăr sârb, în timpul unei vizite oficiale. Actul a 
declanşat izbucnirea primului război mondial. 

15. Dubrovnik, vechi oraş fortificat în Croaţia, cunoscut şi sub numele de Ragusa, port la Marea Adriatică. A fost 
întemeiat în sec. VII, fiind în strînse legături cu Imperiul Bizantin şi Republica Venețiană, ulterior cu Ungaria şi 
Imperiul Otoman. Între 1806-1813 a fost ocupat de trupele franceze iar în 1815 a fost inclus în Imperiul 
Habsburgic. În 1918 a intrat în componenţa Jugoslaviei. Intre monumentele istorice: biserica Sveti Stjepan (sec. 
VII-VIII), palate în stil romanic, gotic şi renascentist, catedrala (sec. XII-XIII), mănăstirea dominicană (sec. XIII-XV). 


16. Split, oraş în Croaţia, port la Marea Adriatică, cunoscut prin celebrul palat al lui Dioclețian (sec. IIIAV), mausoleul lui 
Dioclețian transformat în catedrală (sec. XIII-XV), biserica Sveti Martin (sec. IX), palatul comunal (sec. XV); renumită 
staţiune balneară. 


17. Rijeka, oraş în Croaţia, port la Marea Adriatică, numit până în 1945 Fiume. Catedrală (sec.XV), primărie (sec. XVI). 
Stațiune balneară. 

18. Zagreb, capitala Croaţiei. Important centru universitar şi cultural-turistic. Parţial păstrate zidurile fortificaţiei 
medievale (sec. XIII); biserici gotice (sec. XIII-XV), monumente de stil baroc şi neoclasic. S-a aflat în posesiunea 
Austriei (1526-1918), cunoscut ca oraşul Agram. 

19. Bud Jânos (1880-1950), profesor universitar, statistician şi om politic maghiar de origine română (născut la 
Dragomireşti-Maramureş). Ministru al Comerţului (1910) şi consilier la Departamentul Alimentaţiei Publice (1916); 
preşedintele Consiliului de Supraveghere a Preţurilor (1918). A predat statistica la Universitatea din Budapesta 
începînd cu 1911 şi economia politică la Politehnică (din 1920). Secretar de stat la Departamentul Alimentaţiei 
Publice (1921) şi ministru al acestui departament (1922-1924), ministru de Finanţe (1924-1928). A contribuit la 
consolidarea financiară a statului maghiar. Importante lucrări şi studii de teorie şi practică financiară. 


20. Papp Dănilă (1868-1950), general, inginer de geniu, profesor la Şcoala Militară din Wiener Neustadt; a intrat în 
armata română în 1919 ca general de brigadă, participând la campania din Ungaria. A comandat importante corpuri 
militare, fiind trecut în rezervă în 1930. Consilier regal al ținutului Mureş (1938), ambasador al României la Vatican 
(din 1940). Susţinător al politicii de protecţie a patrimoniului arheologic şi arhitectural ca şi al Muzeului Unirii de la 
Alba lulia, din al cărui Consiliu ştiinţific a făcut parte. 

21. Osvadă Vasile C. (1877-1931), economist, director de bancă; publicist colaborator la „Tribuna”, „Foaia de 
Duminică”, „Revista economică”, „Lupta”. A înfiinţat revista „Tovărăşia”. Autor al unor lucrări de analiză economică, 
studii şi articole. 

22. La biserica Santa Maria Grazie (sec. XV), în refectoriul căreia se află celebra lucrare a lui Leonardo da Vinci, Cina 
cea de Taină. 

23. Parhon Constantin |. (1874-1969), medic endocrinolog, profesor universitar, academician (1939). Director al 
Institutului pentru bolile nervose, mentale şi endocrinologie (1930), a fondat în 1919 Societatea de neurologie, 
psihologie, psihiatrie şi endocrinologie. De orientare de stânga, a fost preşedinte al Parlamentului democratic al 
României (1946) şi apoi al Prezidiului Marii Adunări Naţionale (1947-1952). Autor de manuale, studii, lucrări 
monografice. 

24. Oţoiu Adrian (n.1884), economist, director al Băncii Centrale din Cluj, administrator delegat al Băncii Naţionale. A 
fost senator (1939), făcând parte din Partidul Naţional Ţărănesc. Autor de articole economice şi politice. 


25. Acest subcapitol este datat 22 septembrie 1949. 


26. Societatea Carpatică Ardeleană a Turiştilor (Siebenbirgische Karpathen Verein) a fost creată la Sibiu, la 28 nov. 
1880, din iniţiativa saşilor cu scopul de cunoaştere a Munţilor Carpaţi. A avut filiale la Bistriţa, Braşov, Bucureşti, 
anan Lupeni, Mediaş, Orăştie, Petroşeni, Reghin, Sighişoara, Timişoara. Comitetul de conducere a fost format 
din Karl Conradt (preşedinte); E. Albert Bielz, Ed. Zammer (vicepreşedinţi); Robert Sigerus, secretar şi Erns Lüdecke, 

casier. Societatea a construit 45 cabane şi case de refugiu, a făcut marcaje şi trasee, îmbunătăţind potecile şi 
drumurile, încurajînd drumeţia şi excursiile. A publicat revista „Jahrbuch des Siebenbiirgischen Karpathen Vereins” 
(1881- 1944). În cadrul Societăţii au activat mulţi români. 


27. Mişcarea turistică din România a fost stimulată de Al. Vlahuţă, G. Lahovari, S. Mehedinţi, V. Brătianu şi D. Sturdza, 
Al. Tzigara Samurcaş, L. Mrazec, |. Simionescu, Gh. Vâlsan, Nestor Urechia, Mihai Haret prin Societatea Română de 
Geografie (fondată 1857). În 1882 se cerea înfiinţarea unui „Club carpatin”, fondat în 1871. În 1873, la Braşov, a 
luat fiinţă Ungarische Karpathen Verein. În 1893, la Sinaia, a fost creată, Societatea carpatină «Sinaia»”, iar în 1903 
„Societatea Turiştilor din România”, în cadrul căreia Gr. Antipa, S. Mehedinti, L. Mrazec, Al. Vlahuță, I.C. Brătianu, 
Take Ionescu, |. Mincu, Spiru Haret ş.a., au impulsionat gustul pentru natură, monumente şi turism. Alt impuls l-a 
primit turismul prin „Prietenii naturii”, asociație creată la Bucureşti în 1919 şi prin „Cercul naturaliştilor din Dacia 
Superioară” iar în 1921 „Frăția munteană”, creată la Cluj în acelaşi an şi condusă de Emil „Racoviţă. „Hanul 
drumetţilor” fondat în 1920 de Mihai Haret, Em. Bucuţa şi Bucura Dumbravă, transformat în 1925 în “Turing Clubul 
României”, încheie un şir de iniţiative şi acţiuni care au marcat cadrul organizat al mişcării turistice în România. Vezi 
în Enciclopedia României, vol. IV, p. 177-200. 


28. Înălţimea maximă este de 2239 m (vârful La Om). 

29. Heimat Liebe hat Mich Erbaut [Prin dragoste de ţară am fost construită]. 

30. Nan lancu (n.1 888), farmacist la Zărneşti, prefect al judeţului Braşov (1935). Membru al P.N.Ţ. 
31. Într-adevăr, vîrful Moldoveanu are 2544 m, fiind cel mai înalt vîrf din Carpaţii României. 

32. Lacul glaciar Bâlea este situat la 2034 m altitudine şi are o suprafaţă de 0,46 km2. 

33. Mai exact 2282 m. 


34. Bădulescu Victor V. (1892-1953), avocat, profesor universitar, membru corespondent al Academiei Române, 
director al Băncii de Credit, secretar general la Ministerul de Finanţe şi apoi subsecretar de stat la Finanţe 
Saal 936); subsecretar de stat la Ministerul de Externe (1936-1937). Autor al unor cursuri, studii de economie şi 

rept. 


35. Gavrilă loan (n. 1898), medic, profesor universitar, docent la Clinica Universitară din Cluj. Lucrări asupra 
metabolismului infantil şi insulinei. 


36. lonaşcu Aurelian R. (n.1903), jurist, profesor universitar de drept civil (din 1930), membru în Societatea de 
Legislaţie Comparată (Paris). Autor de studii, manuale, articole privind legislaţia industrială, teoria coposesiunii, 
protecţia socială. 


37. Popovici Traian (n. 1894), medic, docent şi şef de lucrări la Clinica Universitară din Cluj. Autor al unor studii şi 
articole de specialitate. 


38. Mănăstirea Sâmbăta de Sus (com. Voila, judeţ Braşov), ctitorită din stăruința vornicului Preda (1657), care însă nu 
şi-a terminat opera, aceasta fiind încheiată de către Constantin Brâncoveanu. Biserica mănăstirii este de plan triconc, 
cu turlă pe naos, pictată în stil brâncovenesc de către zugravii lonaşcu, Pană şi Mihai în 1766. În 1785 a fost 
bombardată din ordin imperial, fiind restaurată în deceniul IV al veacului nostru prin grija Comisiunii Monumentelor 
Istorice. În anii 1980-1995 i s-au făcut ample lucrări de restaurare şi reconstituire, fiind împrejmuită şi 
adăugându-i-se diferite noi construcţii, care o transformă într-un remarcabil centru monastic. Prezintă o foarte 
bogată colecţie de icoane pe sticlă, textile şi carte veche românească. 


39. Bălan Nicolae (1882-1955), teolog, profesor universitar de dogmatică şi morală creştină la Seminarul „Andreian” 
din Sibiu (1905-1920); mitropolit al Bisericii Ortodoxe Române din Ardeal (din 1920). A fondat „Revista teologică” 
(1907), „Gazeta poporului”(1916), noul seminar şi Academia Teologică de la Sibiu (1926). A redactat „Biblioteca 

bunului păstor”. Membru de onoare al Academiei Române (1920). Autor de studii, lucrări teologice de dogmă şi 
morală creştină. 


40. Muşlea lon (1899-1966), folclorist, bibliograf, a fost director al Arhivei de Folclor şi al Bibliotecii Universitare din 
Sul: Membru corespondent al Academiei Române. Autor al unor remarcabile studii, culegeri de folclor, lucrări 
bibliografice, editor al “Anuarului Arhivei de Folclor”. 


41. Motaş Constantin C. (1887-1950), inginer minier, specializat în problematica exploatării şi valorificării gazului 
metan. Deputat de Târnava Mică (1922-1926). 


42. Vassu de Arpaş Dănilă (n. 1885), jurist, doctor în drept, fost preşedinte al organizaţiei Partidului Poporului în 
Făgăraş, Braşov şi Târnava Mică. Deputat în repetate rînduri (1919, 1922, 1930, 1931-1932). 


43. Omu, cel mai înalt vârf din masivul Bucegi, are 2505 m. 


44. Manolescu Al. (n.1869), general şi publicist, fondator al revistei „Răsăritul” la Chişinău, director al Cercetăşiei 
Române, preşedinte al Caselor Naţionale şi al Societăţii Mormintele Eroilor, membru în comitetul Ligii Culturale, 
comisar al guvernului pe lîngă Banca Narona, Fost secretar general la Ministerul Armatei şi la Ministerul de 
Finanţe. Preşedinte al Asociaţiunii Publiciştilor Români. Autor de lucrări militare, de popularizare. 


45. Manolescu lon (1881-1957), elev al lui C. Nottara, actor, remarcat într-un spectacol dat la Sinaia de Zaharia Bârsan 
şi Marioara Voiculescu. Angajat la Teatrul Naţional şi Teatrul Modern, a fost director al Teatrului Liga Culturală, 
profesor la Academia de Muzică şi Artă Dramatică; fost primar la Breaza. 


